
jing:: 大聖歡喜雙身毘那夜迦天形像品儀軌一卷
collector:: 憬瑟撰集
我今於含光口傳，制此祕密儀軌。
其雙身天王形像，夫婦二天令相抱立，其長七寸或五寸作之。
二天俱象頭人身，但男天面繫女天右肩而令現女天背，
亦女天面繫男天右肩而令視男天背，
足踵皆俱露現，手足柔軟猶如壯肥端正女人。
男天頭無華鬘，肩係赤色袈裟。
女天頭有華鬘，而不著袈裟，手足有瓔珞環，亦用其兩足蹈男天足端。
此二天俱白肉色，著赤色裙，各以二手互抱腰上，其右手覆左手背。
二天右手中指端，令至左手中指中節背上。
此相抱像，表六處之愛。
六處之愛者：一者以鼻各觸愛背，二者以臆合愛，
三者以手抱愛腰，四者以腹合愛，五者以二足蹈愛，
六者著赤色裙，是偏表敬愛故。
有行者造供六愛敬像，此人必得國王大臣后妃婇女及以一切諸人敬愛。
發勇猛信心，莫生一念疑滯，往往證驗甚以多多　若欲修調和法除障難者，
應造供六臂天像。
其形象頭人身，具足六臂。
六臂者，所謂左上手把刀、次手把果盤、
下手把輪，右上手把棒、次手把跛折羅、下手把索。
復有四臂像，其形象頭人身，具足四臂，
所謂右第一手執鉞斧、第二手把歡喜團盤，
左第一手把牙〔或執杵〕、第二手執寶棒。
復依不空奮怒王觀自在菩薩經，明四臂天相者，此毘那夜迦金剛。
其形象頭人身，具足四臂，左一手執金剛杵、
次手持鉞斧，右一手執羂索、次手持三叉戟。
此形像品儀軌，能祕擇器授。
此大聖天王，大自在天變化自在身故。
祕法云：六通自在故名聖天，智慧自在故名大自在天，
成就敬愛故名雙身毘那夜迦王，成就五穀故名六臂天。
又如經所說，魔醯首羅智自在，大海龍王降雨時，
悉能分別數其渧，於一念中皆明了。
依此聖說，以智慧自在故，以名大自在天。
復次明四方六臂毘那夜迦形像者，東方摧碎天，
亦名無臺大將，其形如天人，天冠之上安象頭，
左手執傘蓋、右手持劍。
南方飲食天，亦名嚴髻大將，其形如天人，
天冠之上安象頭，左手執索、右手執華鬘。
西方衣服天，亦名頂行大將，其形如天人，
冠之上安龍頭，左手執弓、右手把箭。
北方象頭天，亦名金色伽那鉢底，其形象頭人身，
左手持白瑠璃珠、右手執寶棒。
或具足六臂，如前所明。
復六面六臂像，如經所說。
此法祕之。雙身毘那夜迦天形像品儀軌
w::  ^323b7

享和二年壬戌夏五月二日，求此本於智積院慈順僧正所，
而挍合點國字，命工上木。
豐山輪下僧快道誌。 ^323c23

一挍了　　　　　　　　　　慈　順
 ^323c26
