大方廣佛華嚴經疏卷第九
author:: 唐清涼山大華嚴寺沙門澄觀撰
pin:: 
#  2 如來現相品

## 1
如來現相品第二〔此下第二正宗分從第六經盡第十一〕
將釋此品，四門分別：一來意、二釋名、三宗趣、四釋文。
然下諸品多用此四，若有增減至文當辯。
今初，來意中二：先分來、後品來。
今初，三分之中，自下正宗，由致既彰，正宗宜顯，故次來也。
四分之中，已明教起因緣，次辯說法儀式，故次來也。
二品來者，曲有二義：一前辯眾集，今顯疑現相；
二前明舊眾，今辯新集，故次來也。 ^562a22

二釋名者，一分名者，正宗正陳宗旨，揀序流通。
若四分中，名舉果勸樂生信者，舉依正果勸物信樂，
是故亦名所信因果，亦名說佛依果會，以從多說故。
二品名者，如來是能現之人，相是所現之法。
現通能所，能所合說、體用雙陳以立其稱。
然如來現相各有五義，以成其十。
如來五者，一就理顯，謂法性名如，出障名來；
二唯就行，《瑜伽》云「言無虛妄故名如來。」
《涅槃》三十二亦同此說；三理智合說，《轉法輪論》
云「第一義諦名如，正覺名來。
正覺第一義諦，故名如來。」
此與《成實》大同；四離相說，《般若》云「如來者，
無所從來亦無所去，故名如來。」
五融攝說，謂一如無二如，若理若智、若開若合無不皆如，故名為如。
如外無法，來亦即如，如是來者是真如來。
現相五者，一現面門光相，召十方眾；二現眉間光相，
示說法主；三振動剎網，以警群機；四佛前現華，
表說依果；五白毫出眾，表教從佛流。
如是等相，是〈如來現相品〉中辯此，故以為名。 ^562a29

三宗趣者，亦二：一分宗。
三分正宗，已如上說。
四分之宗，即以佛果無邊剎海具三世間無盡自在，
故以為宗；令諸菩薩發生淨信修行涉求，以之為趣。
二品宗者，以光相表示為宗，令上智玄悟為趣。 ^562b20

四釋文者，此下二品，說法儀式是當分方便，
即分為二：初〈現相品〉為遠方便、後〈三昧品〉為近方便。
今初一品大分為六：一眾海同請、二光召有緣、
三所召雲奔、四現瑞表說、五稱揚佛德、六結通無窮。 ^562b24

今初，先以五門料揀諸會請問之殊：一問之有無、
二所問法異、三能問人別、四儀式不同、五疑之權實。
初中，前二後二此四有問，中五皆無。
謂初會標果起因故問。
第二會尋因至果故問，但因有升降，寄六會以答之；
果無差別，第七當會答也。
然諸會更有問者，並當會別義以總收之，
或重明於前，非大位問。
第八會明因果純熟，故須有問，謂行修無礙六位頓成，故當會答。
第九會明稱性因果，故別有問，謂俱入法界無差別故，亦當會答。
四處都有三百一十句問，謂初及第二各四十問，
第八二百，第九三十；中本、廣本問則難思。
二所問異者，初兩會問，果廣因略，為成信解故。
第八會問，因廣果略，為成行故。
第九會問全同初會，而因舉主佛之因，
明因是果因，顯唯證故。
三能問人異者，初及第九皆同生異生二眾齊問，以所問法眾同依故。
第二會中唯同生問，以所入位同生勝故。
八唯同生一人自問，以造修之行各自成故。
四請問儀式，復有二義：一約言念、二約通別。
初中請有二種：一言、二念。
答亦有二：一言答、二示相。
交絡相望應成九句，在文唯四。
初會之中具二問答，謂〈現相品〉長行，念請供、聲言請。
初光示法主，現華表義、現眾表教，即示相答。
〈三昧品〉中以言重請，下之三品亦以言答。
第二會唯念請，如來初相答，菩薩言說答。
佛心自在不待興言，佛力殊勝現相能答。
第八會言請言答，此顯菩薩不同佛故。
第九會念請示相答，顯以心傳心，唯證相應，離言說故。
二通別者，初後二會別問通答，二八兩會別問別答。
又初會亦得是別問別答，次文當明。
第五疑之權實者，問：諸王菩薩位皆圓極，何得有疑？
有云：為眾生疑故。
有云：希佛果故，又顯因果懸隔故。
然上二解，初權後實，並皆有理可通餘教。
然此經中，若實若權無非法界之疑，以疑為有力，
與所說證，為緣起故。
此事舊爾，海印頓現。
疑之與答，念念常疑、念念常斷，其猶像模，
因模之高成像之下、因模之下成像之高，緣起法界理應爾故。 ^562b29

次正釋文，文分二別：先長行念請、後供聲偈請。
前中亦二：先舉人標念，謂盡於眾海皆希佛境，
並欲利生成緣起門，故標同念。
二「云何」下，正顯問端，有四十句，且分二別：
前二十句直爾疑念請、後二十句引例舉法請。
準義，二文皆應具舉，互有影略，不欲繁辭。
故下偈中更不引例，合二處文直爾請說。
第二會中亦有此二，而引例中問同此直請，正欲顯於諸佛道同影略之義。
又四十句中，初二十句問果；後十問因；
中間十句明化用普周，通問依正染淨因果。
前是所求、後是所行、中是所知故。
分是舉果，故先問果。
據斯義類亦可分三，今以兩段皆有結請，故但分二。
前中亦二：先正疑念、後明結請。
今初，前十句問德用圓滿、後十句問體相顯著。
今初十句文唯有八偈，有神通及自在二問，
〈世界成就品〉初答中亦同此。
有今文闕者，或是脫漏；或是義含，無能攝取之中攝此二故。
故下〈法界品〉中。闕無能攝取及與神通，唯有自在。
故此三事，合則可一、開則為三，故出沒不同。
言佛地者，即智德分位。
然此經宗通收萬德故，廣則無量，略有十種，
如上所引《同性經》說。
然體不出五，謂清淨法界及與四智，以斯五法攝大覺性具，
如《佛地經》及彼論說。
然要唯有二無所不攝，謂真理妙智融而無二是諸佛地，並有生成住持功能故名為地。
此句為總該攝諸德。
下明佛果，皆答斯問。
二「佛境界」下諸句皆別明佛地之德。
言境界者，悲智所緣故，亦分齊故。
廣亦無量，略有十種，如〈出現〉及〈問明〉、〈不思議品〉廣說。
然出現多明體遍，〈不思議品〉以辯超勝，故云十種無比境界。
問明該其因果體用，小有不同，至文當知。
若準《瑜伽》，如來境界謂五界差別：一有情界、
二世界、三法界、四調伏界、五調伏加行界。
或說要唯有四：一所緣真俗、二所住剎海、
三所起業用、四所應攝化，並如下說，此與
《瑜伽》大同。總唯有二，謂佛即境，約分齊說；
或佛之境，約所觀化等。
今文多顯佛之境也。
三佛加持者，謂佛勝力任持，令有所作。
廣亦無量，略有十種，如〈不思議法品〉及法雲地說，
〈離世間品〉十種佛所攝持亦其例也。
然不出三類：一如加持化身及舍利等、
二如加耆婆入火不燒等、三如加非情作佛事等。
此與神通寬陜不同，謂六通中唯神境一有加持故，今此加持即是神力。
四所行者，是佛所作。
或說十種，如〈不思議品〉云「諸佛世尊有十種化不失時」
等，亦是所行之行，如〈出現品〉謂無礙行是如來行等。
或大悲攝生、或大智造緣無思成事，方便善巧所作究竟皆名為行。
然約人望行，標云所行。
既是所作，實通能所，故不同彼境界之中彼智所觀、所應攝化但就所故。
況所望不同，故不相濫。
若準《瑜伽》七十八中引《深密經》佛答文殊
「此二別相云所行，謂一切種如來共有不思議無量功德莊嚴淨土如來境界，
謂一切種五界差別。」
五界如前。五佛力者，即佛大力自在。
廣有無量，略說有十，即處非處等。
又有十種，謂廣大力等，如〈不思議品〉。
六無畏者，無諸畏懼故。
《離世間品》說有十種無畏。
或說四種，如常所明。
昔云：前四是異二乘功德，佛力是破魔功德，無畏是伏外道功德。
未必全爾，十力、無畏亦不共二乘故，然上來多明大智功德。
七佛三昧者，謂佛果等持數過塵算，如師子嚬申等，
略說十種，如〈不思議品〉說，佛有無量不思議三昧等。
八準答及頌名佛神通者，謂依定發起無礙神用。
或說有十，如〈十通品〉。
〈不思議品〉云「一切諸佛有無邊際無礙解脫，示現無盡大神通力。」
十通唯局菩薩。或說有六，如常所辯，然名通大小。
九準答及頌名佛自在，謂所作任意，無礙成就故。
廣有無量，或說百種，謂於眾生自在等，各有十故。
略有十種，謂命自在等，並如〈離世間品〉說。
〈不思議品〉亦說有十，謂諸佛世尊於一切法皆悉自在等。
十無能攝取者，頌名無能制伏，答中名無能毀壞。
謂佛所作，無有天上人中沙門魔梵及諸二乘大菩薩等神力能制，
是故舊經翻為佛勝法也。
略有十種，如〈不思議品〉諸佛有十種最勝法等。
若取無能毀壞，即十種大那羅延幢勇健法。
是上之十問，多在〈不思議品〉，至下當知。 ^563a11

二「云何是諸佛眼」下十句，問體相顯著，謂六根三業。
於身業中，開常光為身光，放光為光明，故有十句。
〈不思議法品〉諸佛有十種法，普遍無量無邊法界，
謂無邊際眼等，〈離世間品〉一一各以十門辯釋。
又〈出現品〉說佛三業各具十義。
然諸經論說佛常光一尋，準〈不思議品〉，
常妙光明不可說不可說種種色相以為嚴好，為光明藏。
出生無量圓滿光明，普照十方無有障礙。
然放光則有時不放，如諸會面門毫相所放之類。
然〈相海品〉其一一相常放光明，斯即放光亦通常光。
而分別者，常即湛遍，放則見有去來故。
言佛智者，廣即無量，略說有十，體不出五，謂清淨智及大圓鏡等四智。
要唯有二，謂根本、後得。
總攝唯一，諸法實相無障礙智。
此之十句，多如〈相海〉及〈隨好品〉。 ^564a7

二「惟願」下，結請。將欲引例，故且結請。 ^564a23

二「又十方」下，引例舉法請。
亦分為二：初引例、後結請。
今初，分二：前十句問化用普周、後十句問因德深廣。
今初，文唯有九，闕安立海。
一世界海者，是化用處，如〈華藏品〉。
二眾生海，是所化機，即剎中所持。
三準答及頌名法界安立海，如〈世界成就品〉
通明法界所安立海，起具因緣等故。
若因緣者，賢首云：「所化生法也。
亦是前二於法界中施設安立故。」
諸經論皆說世諦為安立諦。
然安立言，梵云柰耶，而義多含，或云理趣、
或云方便、或云法式、或云法門、或云安立，故知即安立法式也。
四佛海者，能化主也，如〈華藏品〉廣舉其名，
亦如〈不思議〉等品。
五波羅蜜海者，化所成行，如〈離世間品〉。
六佛解脫海者，化所得果，如〈法界品〉。
七佛變化海者，臨機神變，化難化眾生，即身業化也。
如諸會不起而遍，〈光明覺品〉長行身業阿僧祇等，皆是其文。
八佛演說海者，稱根說法，語業化也，如〈四諦品〉。
九佛名號海，隨機立稱，如〈名號品〉。
十佛壽量海者，隨器所感住世修短，如〈壽量品〉。 ^564a24

二「及一切」下，問因德深廣中，一創於生死立大誓願、
二勝進大心趣求佛果、三積集菩提福智資糧、
四運諸菩薩從因至果、五慈悲喜捨四菩薩行、
六謂永背業惑證契真理，餘四可知。
然此十句有通有別，別則初二寄十信；
次二十住；次一十行；次一十向，以向出離故；
次三登地已上；後一等覺。
此約橫論一切菩薩。
若約通說，各通始終，即豎論一切菩薩也。
故此十句文通行位，然皆普攝法界深廣無邊，
故云海也，並如下諸會說。 ^564b15

二「願佛」下，結請。既是引例，故致亦言。
此四十句答文，在何問有通局，答亦如之。
通即諸會與此相應皆是答此，上所引者居然當之。
謂前眾海既是九會常隨，豈得此問局於初會？
豈復眾海問不盡耶？
故知初會為總，九會同答此問。
而為分意別故，諸分初皆重舉諸問，則顯分分之中皆通因果等故。
則從此盡〈光明覺〉答十海問，〈問明〉已下答十因問，
〈不思議品〉下答二十句果，至下當知。
又就四十問，十海為總九會，同答十海。
一〈世界成就品〉答世界安立海。
二〈華藏品〉答世界海。
〈遮那〉但引因釋成現相三昧，但是說法由致，並非別答海問。
三〈名號品〉。答如來名號海。
四〈四諦品〉答演說海。
五〈光明覺〉至〈十忍品〉別答十句因問，通答眾生海，修因之人即所化生故。
六〈阿僧祇品〉答變化海，長行舉數欲顯化用難量故，偈中廣明變化重重微細難說。
七〈壽量〉、〈住處〉皆答壽量海。
八〈不思議〉等五品別答二十句果問，總明佛海，就德深廣以顯佛故。
九第八會答波羅蜜海，總攝諸位皆成行故。
十第九會答解脫海，證入法界起大用故。
問中為次與答異者，問約本有修成、自行化他而為次第，
謂先有世界眾生，則有佛出修因得果故。
波羅蜜海是因，解脫是果，餘四皆大用，
謂臨機變化隨宜說法，稱物立名隨物修短。
答中先人後己故，大用四海居先，自利因果二海居後。
又眾生一海亦可通在九海，皆為生故、
種種隨宜顯生多故；若約局言，當會答盡。
此復有二：一現相答，下文當示。
二者言說答，此亦有二：一經來未盡；二答二兼餘，
〈成就品〉當引。 ^564b26

第二「爾時」下，供聲偈請中分二：先明因緣、後正說偈。
今初。前請在念，佛雖已知；今請彰言，使大眾同曉。
前既為法興供，今乃以供宣心，不因拊擊，
故曰自然，非無因緣。
即菩薩威力，同異生眾皆菩薩也。
又表身口為供具故，供具皆即法界體故。
二正說偈中，十頌分二：初三歎德請、後七舉法請。
前中亦二：初二歎佛，明具說因；後一歎眾，明具說緣。
今初也。前偈即悲之智已滿，為物現身；
後偈即智之悲已圓，能斷疑除苦。
有悲必普、有智必能，故應說也。
後一歎眾請中，前半歎眾，顯無異念；後半結請，明說則斷疑。
後舉法請中，分三：初四述前初十句問，
小有不次，但取文便。
及餘一切廣大法者，結例所餘，謂二十句外佛無邊德亦願說之。
〈不思議品〉廣說餘門，諸說果處皆答此也。
次一頌述前體相顯著十句，略示可知。
後二頌述化用普周十句之問，現文唯七，
以佛海中舍於神變、壽量、名號，以此三海不離佛故。
不問因者，長行名通諸會故列因疑，今彰初分請當會答。
又顯此會因略果廣，第二會果略因廣故。 ^564c28

第二「爾時世尊」下，明光召有緣分。
長分為十：一放光意，以領念故、供聲易了故，略不明念但疑法。
何以放光現相答故。
答相云何？謂佛三昧力加持放光，令菩薩來。
遠遠能為，此即佛地境界，是佛所行無攝無畏故。
此為總意。若別明者，如文思之。
又召來菩薩，亦是言答。
上之十問，至文當知。
二「即於」下，明光依處。
面門即口。言眾齒者，表四十問。
教道遐舒，口生真子故。
咀法滋味，益法身故。
總處放者，此會總故。
三「放佛」下，顯光體，隨機多演故。
四「所謂」下，列光明。
略列十名，皆從體用立稱。
五「如是」下，結光數。
六「一一」下，彰眷屬。
七「其光」下，辯色相。
眾寶隱映，表教道含容。
八「普照」下，明光應遠。
九「彼世界」下，彼眾感通。
十「以佛」下，偈聲命召，即通舉十號示為所歸。
十偈在文且分為五：初六偈自彰因果已圓，勸同觀禮。
於中，初一總明二利因滿成正遍知；次一毛光開覺是明行足；
次一頌往來諸趣是世間解，一念解脫可謂善逝；
次一云成正覺，即佛義焉；次一大音演寂謂無上士，
隨心開覺是調御丈夫；次一諸力皆圓，即天人師也。
二有一頌明眾海已集，引例勸歸。
既云已雨諸雲為供，是應供也。
為對引例，故不當次。
三一頌圓音隨機，見必蒙益。
結云兩足尊，即世尊也。
四一頌義海頓演，宜速及時。
如三世佛大願而來，故結云如來也。
五一頌特命有緣，是光本意。 ^565a21

第三「爾時十方」下，所召雲奔。
文分為三：第一同會道場、第二現自在用、第三聲光自述。
今初，亦三：初總明、二「所謂」下別顯、三「如是等」下總結。
別中，十方即為十段，一一方中皆有十事：
一定方、二土海、三世界、四佛名、五主菩薩、
六眷屬數、七至佛所、八興供雲、九申禮獻供、十化座安坐。
此中應有世界種名，略不說耳。
其東方供雲應有十種，而但九者，塗香、燒香二文合故。
言各現者，主伴一一皆現也。
重重無礙各遍虛空，一一可觀，名不散滅。
十方化座體相各異，而皆同名蓮華藏師子之座者，師子之義已見上文。
蓮華藏言，通有三意：一約菩薩，表含藏開敷故；
二約所詮，將說依報故；三約諸會，通顯華嚴故。
上下還於本方坐者，佛圓迴身皆見面故、異於餘宗但八方故。
三總結中，文有其八：一略示前文，云如是等。
二總明海數，謂十億剎塵。
以上來所列是華藏鱗次之海，口光各照一億十方，故有十也。
上二段前別中所無。
三結主、四結伴、五結來至、六結興供、七結禮獻、
八結安坐，既為總結，故闕定方。
已至會中，故闕初海等三事。 ^565b20

第二「如是坐已」下，現自在用，即為歎德，
謂塵塵近佛、念念益生。
文有其八：一明諸菩薩毛孔現光、二光現菩薩、
三菩薩入塵、四塵含廣剎、五剎有如來、
六菩薩往供、七助佛揚化、八所化成益。
初二可知。三中言安立海所有微塵者，
略有二義：一一切施設依正等塵一一稱真故。
二約觀心，眾生意識所緣即是法界，例依名相分別而轉，
是謂安立妄故為塵，體皆可依是名大剎，皆有覺性是曰如來。
此明菩提證入眾生性海。
四中可知。五隨世俗故說有三世，全稱性故並在塵中。
六中供養者，通財及法。
七「於念念」下，助佛揚化。
及第八「念念中」下，所化成益。
於中賢首對前開悟，以三義釋之：一別配釋、
二圓通釋、三各別釋。
初者，謂以前十法門對後所成十益，一門得其一益。
二三前却，餘並如次。
一以夢自在門，夢中警覺造惡眾生，令得斷惡免苦益故。
二以菩薩行門令人正定。
三以現諸天歿生門，令生天受樂，以放逸則歿、剋念便生故。
上三人天乘。四以動剎現無常令厭，以歎佛神變令欣，成二乘益。
下皆大乘。五以嚴剎大願令修福求向。
六以攝生言詞令發大心，以佛音聲即同體大悲故。
七以佛雲雨法令入菩薩不退之位。
已上三位在地前三賢。
八以照遍滿法界土及神變，令得初地已上智眼見平等法。
九以佛普現遍法界解脫力，令得八地已上大力大願無盡智淨國土益。
十以普賢建道場，令住佛果大願海。
言生如來家者，入佛果位故生，非是初地已上生佛家也。
二圓通者，此上十法於此十益一一遍通，
謂或一法成十益、或十法成一益，如是亙遍無所障礙。
三各別者，謂前十法門各自開悟世界海微塵數眾生，此以法為益。
後十益但言須彌塵數，不言剎塵之國，則是己身以人為益。
既各別釋，則夢自在門亦顯一切皆如夢故。
延促等無礙，故云自在。
餘並可知。此上菩薩法化，始從放光、終於得益，順數八段。
若逆推，十二金疊無盡。
一其十須彌塵數眾生得益方在一國，
餘一切土皆爾，故云一一國土各令等也。
二此一切土益在一念時中，餘一切念時皆爾，故云念念中也。
三如是念念之益方是一法門，所開悟一一法門皆爾。
四彼多法門方是一念所用，餘念念所用法門亦爾。
五彼多念法門方論一廣剎，如一廣剎，如是十剎塵數廣剎皆爾。
六彼多廣剎方論一塵內，如一塵，一切安立中諸塵亦然。
七如上諸塵方是一安立海，如一安立海，遍法界諸安立海亦然。
八遍法界安立海中業用方是一化菩薩所化，
如一化菩薩，十世界海化菩薩一一皆然。
九諸化菩薩方是一光所現，如一光，一一光亦然。
十彼十剎塵數光明方是一毛孔現，如一毛孔，遍身一一毛孔皆然。
十一彼遍身毛孔方是一菩薩，如一菩薩，
有如是十億佛剎微塵數各世界海微塵數菩薩，遍身毛孔皆爾。
十二上來所明十一重作用方論來此一會，
如此一會，於餘佛會亦復如是。
此後一段，偈文具之。
又上十二重，一一開之為二，便成二十四重。
且如一念望一切念，即是二義，類例相似合之為一，餘十一重準此思之。
如是重疊無盡，各周法界，唯智頓觀，非心識境，華嚴海會大用皆然。 ^565c13

第三光聲自述。前既光聲召命，今亦光聲自述。
菩薩位極用窮深廣，若非自述，時眾難知。
十頌分二：初一總明，兼陳說處；後九別顯德用殊勝，
文分為三：初三通顯體用自在。
初偈悲智相導，度眾生而不疲；次偈空有雙觀，
入法門而常寂；後偈物我無滯，故化他而自清。
次五頌別敘前現自在，與前影略。
一身遍十方智觀寂滅，即顯不唯來此會也。
二身光普入，智眼遍觀。
三住一毛端遍動諸剎，況乎於上處寶蓮華。
四塵塵多身、門門化異，舉一歿生門可以例諸。
五念劫無礙，結由證深。
念劫既融，故於念念能作。
法性無礙者，分與無分皆無礙故。
謂證理不唯無分，故在一切處而全在一法，
一切法亦然，各有四句，身等不唯分故，
常在此而無不在，思之。
後一偈結廣有歸。
普賢勝行皆入，非獨向來所陳，故能光中演斯自在。 ^566b18

大文第四現瑞表法。
上所現相但召有緣，眾集將陳故重現斯瑞。
瑞文有三：初光示法主、二現華表義、三現眾表教。
法藉人弘，故先明主；義為教本，故在教前。
今初示主，文分為六：一意、二體、三名、四相、
五展、六收。今初可知。
二放眉間光，即光體也。
眉間者，表離二邊故。
於體不計有無二邊，於義不著常無常等諸法相邊，
於行不習苦樂二邊，於道不住邪正二邊，
於人不執因果二邊，於教不說世出世二邊，
於諦不見真俗二邊，於化不定權實二邊，是故為眾放眉間光。
三「此光」下，辯光名。
菩薩智光者，令得能知智也。
普照十方藏者，令照所知境也。
藏有三義：一智光含德無盡故；二以十方剎海各於塵內重含諸剎故；
三亦通於五藏，以言智光故。
照初二藏令菩薩證、照次二藏令菩薩成，
證則得於涅槃、成則得於菩提；照第五藏令化令淨。
三中後二，如下業中。
四「其狀」下，顯相。謂色如燈、雲，猶日月洞照、
周遍潤澤，雨法雨故，具如〈相海品〉。
五「遍照」下，展即光業用，於中分五：一所照分齊，
謂盡十方一切佛剎；二光所現，謂土及眾生；
三動剎網，以諸世界重疊影現、交互相當，
猶如網孔；四塵現如來；五隨機雨法。
略舉三法，皆下所顯：初法輪雲，示其所行；
二出離雲，示其所度；三大願雲，示說法主，
謂將說普法，令知法主大願普周剎塵內故。
第六「作是」下，收則示有終歸，證從佛流。
眉間出光，修因順果，故須右繞。
自下升高，故從足入，履佛所行方證入故。
第二「爾時佛前」下，現華表義。
文有二別：一總標。
華現為坐，所現中方眾故。
通表所詮佛華嚴故，別表華藏佛所淨故，故於佛前出此蓮華。
既通表華嚴，亦具同時具足等十門及教義等，而其本意正表義耳。
忽然現者，依理起事，難測量故。
二「其華」下，顯具德嚴。
文亦有二：先標十種顯德無盡、後「所謂」
下別列十句，前六體備眾德、後四妙用自在。
今初。蓮子住處，有含藏之義，故名為藏，
表示法門一含一切，華藏之名由此而立。
後妙用中，一念況多摩尼寶王，即前藏體。
影現佛身，即依正無礙。
既發多聲，聲皆演法。
第三「此華生」下，現眾表教。
文略有三：一現眾時。
言一念者，華生無間，表教義相應。
二現眾處。謂白毫中，表教從所證淨法界所流，
為眾教源，如白為色本。
三「有菩薩」下，正明眾現，亦分為三：一主屬齊現遍詮諸法，
故云一切所詮圓滿，是曰勝音圓教法門必攝眷屬故。
下文云「世界海微塵數修多羅以為眷屬。」
權實無礙故曰俱時。
二「右繞」下，申敬就座。
主伴雖殊，並修因順果，故右繞如來。
文義相隨，故依華坐。
正助不等，臺鬚有差。
上義依理明，故忽然而現；今教由人立，
故眾從佛流，亦如《涅槃》從牛出乳。
三「其一切」下，彰其德業。
主教是宗，故偏歎主。
文有十句，略為二解：一豎配十地。
此明普攝十地功德，一句一地，初地歡喜得智證如，
二地性戒是佛所行，三地多聞入法身海，
四行道品善友是依，五地總行現通利物，
六觀法界般若現前，七功用已終故佛與力，
八無生無動住三昧心，九為法師見無邊法，十具於大盡三昧等圓。
初地尚攝諸地功德，況於後後不具前前。
二橫就極位釋者，一理智了真、二量智入行、
三證窮法身、四常觀受用、五毛現神變、
六念觀法門、七外感佛加、八內安身定、
九豎見來際、十橫無不圓。
故此十句攝為五對，若橫若豎能證必具，故為二釋。
大方廣佛華嚴經疏卷第九
 ^566c7
