提婆菩薩傳
translator:: 姚秦三藏鳩摩羅什譯
jing:: 
提婆菩薩者南天竺人。
龍樹菩薩弟子婆羅門種也。
博識淵攬。才辯絕倫。
擅名天竺為諸國所推。
賾探胸懷既無所愧。
以為所不盡者唯以人不信用其言為憂。
其國中有大天神。
鑄黃金像之座身長二丈。
號曰大自在天。人有求願能令現世如意。
提婆詣廟求入拜見。
主廟者言。天像至神人有見者既不敢正視。
又令人退後失守百日。
汝但詣問求願何須見耶。
提婆言若神必能如汝所說乃但令我見之。
若不如是豈是吾之所欲見耶。
時人奇其志氣伏其明正。
追入廟者數千萬人。
提婆既入於廟。天像搖動其眼怒目視之。
提婆問天神則神矣何其小也。
當以威靈感人智德伏物。
而假黃金以自多。
動頗梨以熒惑非所望也。
即便登梯鑿出其眼。
時諸觀者咸有疑意。
大自在天何為一小婆羅門所困。
將無名過其實理屈其辭也。
提婆曉眾人言神明遠大。
故以近事試我。我得其心故登金聚出頗梨。
令汝等知神不假質精不託形。
吾既不慢神亦不辱也。
言已而出。即以其夜求諸供備。
明日清旦敬祠天神。
提婆先名既重加以智參神契。
其所發言聲之所及無不響應。
一夜之中供具精饌有物必備。
大自在天貫一肉形高數四丈。
左眼枯涸而來在坐。
遍觀供饌歎未曾有。
嘉其德力能有所致。
而告之言汝得我心。
人得我形汝以心供人以質饋知。
而敬我者汝畏而誣我者人汝所供饌盡善盡美矣。
唯無我之所須能以見與者真上施也。
提婆言神鑑我心唯命是從。
神言我所乏者左眼能施我者便可出之。
提婆言敬如天命即以左手出眼與之。
天神力故出而隨生。
索之不已從旦終朝出眼數萬。
天神讚曰。善哉摩納真上施也。
欲求何願必如汝意。
提婆言我稟明於心不假外也。
唯恨悠悠童矇。不知信受我言。
神賜我願必當令我言不虛設。
唯此為請他無所須。
神言必如所願。於是而退詣龍樹菩薩。
受出家法剃頭法服周遊揚化。
南天竺王總御諸國信用邪道。
沙門釋子一不得見。
國人遠近皆化其道。
提婆念曰。樹不伐本則條不傾。
人主不化則道不行。
其國政法王家出錢雇人宿衛。
提婆乃應募為其將。
荷戟前驅。整行伍勒部曲。
威不嚴而令行。德不彰而物樂隨。
王甚喜之而問是何人。
侍者答言此人應募。
既不食廩又不取錢。
而其在事恭謹閑習如此。
不知其意何求何欲。
王召而問之汝是何人。
答言我是一切智人。
王大驚愕而問之。
言一切智人曠代一有。
汝自言是何以驗之。
答言欲知智在說。
王當見問。王即自念我為智主大論議師。
問之能屈猶不足名。
一旦不如此非小事。
若其不問便是一屈。
持疑良久。不得已而問天今何為耶。
提婆言天今與阿修羅戰。
王得此言譬如人噎既不得吐又不得咽。
欲非其言復無以證之。
欲是其事無事可明。
未言之間。提婆復言。
此非虛論求勝之言。
王小待須臾有驗。
言訖空中便有干戈來下。
長戟短兵相係而落。
王言干戈矛戟雖是戰器。
汝何必知是天與阿修羅戰。
提婆言構之虛言。
不如校以實事。言已阿修羅手足指及其耳鼻從空而下。
王乃稽首伏其法化。
殿上有萬婆羅門。
皆棄其束髮受成就戒。
是時提婆於王都中建．高座立三論。
言一切諸聖中佛聖最第一。
一切諸法中佛法正第一一切救世中佛僧為第一。
八方諸論士有能壞此語者。
我當斬首以謝其屈。
所以者何。立理不明是為愚癡。
愚癡之頭非我所須。
斬以謝屈甚不惜也。
八方論士既聞此言亦各來集。
而立誓言。我等不如亦當斬首。
愚癡之頭亦所不惜。
提婆言我所修法仁活萬物。
要不如者。當剃汝鬚髮以為弟子。
不須斬首也。立此要已各撰名理建無方論。
而與酬酢。智淺情短者一言便屈。
智深情長者遠至二日。
則辭理俱匱。即皆下髮。
如是日日王家日送十車衣鉢終竟。
三月度百餘萬人。
有一邪道弟子凶頑無智。
恥其師屈形雖隨眾。
心結怨忿囓刀自誓。
汝以口勝伏我。我當以刀勝伏汝。
汝以空刀困我。我以實刀困汝。
作是誓已挾一利刀伺求其便。
諸方論士英傑都盡。
提婆於是出就閑林。
造百論二十品。又造四百論以破邪見。
其諸弟子各各散諸樹下坐禪思惟。
提婆從禪覺經行。
婆羅門弟子來到其邊執刀窮之曰。
汝以口破我師何如我以刀破汝腹。
即以刀決之五藏委地命未絕間。
愍此愚賊而告之曰。
吾有三衣鉢釪在吾坐處汝可取之。
急上山去慎勿下就平道。
我諸弟子未得法忍者。
必當捉汝或當相得送汝於官。
王便困汝汝未得法利。
惜身情重惜名次之。
身之與名患累出焉。
眾釁生焉。身名者乃是大患之本也。
愚人無聞為妄見所侵。
惜其所不惜。而不惜所應惜。
不亦哀哉。吾蒙佛之遺法不復爾也。
但念汝等為狂心所欺。
忿毒所燒罪報未已。
號泣受之。受之者實自無主。
為之者實自無人。
無人無主哀酷者。
誰以實求之。實不可得。
未悟此者。為狂心所惑。
顛倒所迴見得心著。
而有我有人有苦有樂。
苦樂之來但依觸著。
解著則無依。無依則無苦。
無苦則無樂。苦樂既無則幾乎息矣。
說此語已弟子先來者失聲大喚。
門人各各從林樹間集。
未得法忍者驚怖號咷拊匃扣地。
冤哉酷哉誰取我師乃如是者。
或有狂突奔走追截要路。
共相分部號叫追之聲聒幽谷。
提婆誨諸人言諸法之實。
誰冤誰酷誰割誰截。
諸法之實實無受者亦無害者。
誰親誰怨誰賊誰害。
汝為癡毒所欺。妄生著見而大號咷種不善業。
彼人所害害諸業報非害我也。
汝等思之慎無以狂追狂以哀悲哀也。
於是放身脫然無矜遂蟬蛻而去初出眼與神故遂無一眼。
時人號曰迦那提婆也。
提婆菩薩傳
 ^186c11
