
jing:: 大乘寶要義論卷第六
translator:: 西天譯經三藏朝散大夫試鴻臚少卿傳梵大師賜紫沙門臣法護等奉　詔譯
如《寶積經》云，假使滿三界中一切有情，
是諸有情各各造立如來塔廟，如是色相一一高顯猶如須彌山王，
而諸有情經於殑伽沙數劫中，各各尊重供養是塔。
若有不離一切智心菩薩，但置一華而為供養，此獲福蘊勝前福蘊其數倍多。
彼經又云，假使三千大千世界一切有情悉住大乘，
而復皆成轉輪聖王，設以香油如大海水，
積燃燈草等須彌量，各各燃是廣大燈明，供養如來所有塔廟。
若有出家菩薩取燃燈草投少分油，於佛塔前燃燈供養，
此獲福蘊倍勝於前燈明布施，百分不及一，乃至烏波尼殺曇分亦不及一。
又若彼諸轉輪聖王，各於佛及苾芻眾所普施一切受用樂具。
若有出家菩薩，以自持鉢所乞之食，先減施人然後自食，此獲福蘊勝前福蘊最上廣大。
又若彼諸轉輪聖王，積以妙衣如須彌量，普施佛及諸苾芻眾。
若有出家菩薩，但以三衣，或施十信心菩薩、
或施佛及諸苾芻眾、或施如來塔廟之中，此獲福蘊比前所施極為殊勝。
又若彼諸轉輪聖王，一一皆以滿閻浮提布設妙華，廣為供養如來塔廟。
若有出家菩薩，下至但取一華供養如來塔廟者，
此獲福蘊比前所施，百分不及一，乃至烏波尼殺曇分亦不及一。
《次第出生經》云，當觀菩薩有其四種賢善稱讚，應於如來策勤供養。
何等為四？一者自作最上布施供養，令他有情亦如是作供養勝行；
二者勤誠供養諸如來已，轉復堅固大菩提心；
三者現前瞻覩三十二種大丈夫相；四者種植善根而得增勝。
此等四法，是為最上承事供養諸佛如來。
《海慧問經》云，佛言：海慧！
有三種最上承事供養如來之法。
何等為三？一者發生大菩提心、二者攝受如來正法、
三者廣為有情起大悲心，此等是為勝義供養之行。
《慈氏師子吼經》云，無佛可想、無佛可觀，何況有佛可供養邪？
有所得者，無有是處。
此中何等是供養佛？
所謂真供養者，應起無想無相之心。
若無心心所作意、無佛想無法想無眾想、
無補特伽羅想、無自他想，如是供養者是真供養諸佛如來。
《般若波羅蜜多經》云，佛言：天主！
假使殑伽沙數世界之中積滿如來舍利置於剎幢之上，
若有人書寫般若波羅蜜多經俱為獻施，汝於二分之中當取何分？
帝釋白佛言：世尊！
我於此二分中當取般若波羅蜜多分。
何以故？般若能生如來舍利故。
若有供養修習般若波羅蜜多者，是即供養如來舍利。
佛言：帝釋！若諸有情信解如來如實涅盤者，極為難得。
此中何等是諸如來如實涅槃？
無數經中作如是說。
《如來興顯經》云，佛言：佛子！
若諸菩薩樂欲了知諸佛如來大涅槃者，
以慧觀察，先當了知法自性性。
法自性者，謂即真如、實際、法界、虛空界、
自性清淨際、無相際、我自性際，一切法自性如如涅槃。
應如是了知如來如實涅槃。
何以故？佛子！諸法本來如是，無生無所生。
若法本來如是無生無所生，是故無有少法可得。
然佛如來有所生者，但為有情喜樂相續乃有生故，
如來入涅槃者，亦為有情厭倦生故，而實如來本無所生亦無涅槃。
是諸如來常住法界。
佛子！譬如日輪光明出現，普遍照耀一切世界，
各於清淨水器之中見日光影，亦非日輪遍一切處，
隨入器中乃有所現；若復彼彼清淨水器，
或破壞時、或渾濁時、或減少時，彼日光明而悉不見。
然日光影雖於器中而不顯現，非日之咎，以彼淨器自破壞故。
佛子！如來亦復如是。
法界日輪廣大光明，從法界中常所出現，普遍照耀隨順一切世間。
若諸有情清淨心相續，如來即為出現影像。
一切有情雖常覩見如來日輪影像，亦非如來遍一切處隨為出現。
若復有情如彼壞器，不清淨心相續業煩惱覆故，
不見如來日光影像，彼諸有情即起如來入涅槃想。
然以如來入涅槃者，非如來咎，但為有情相續善根有破壞故。
又復應以大涅槃法所可化度諸有情故，
是故如來現入涅槃，而實如來無來無去亦無所住。
佛子！譬如一切世間悉作火事，或復後時別異聚落國土城邑火事息滅，
且非普盡一切世間火事皆息。
佛子！如來亦復如是，普盡一切世界，隨順施作一切佛事。
若餘佛剎中作佛事已現入涅槃，亦非一切世界諸佛悉入涅槃。
如巧幻師善學幻法，諸明呪力而悉洞曉，
於一切三千大千世界中普現其身作諸幻事，一切聚落國土城邑悉遍顯示。
隨其幻力，若住一劫若過一劫、若餘聚落或城邑中，
作幻事已隱自身相，亦非一切世間幻事皆隱。
佛子！如來亦復如是，以無量如幻之智，
善學方便勝慧智明，示現一切法界幻事。
如來隨現，然如來身畢竟安住法界及虛空界，
一切有情平等事業，別別剎土隨順作已示現涅槃，亦非一佛剎中入涅槃故一切法界如來悉入涅槃。
佛子！諸有菩薩應如是知，諸佛如來大涅槃故，
所知無量畢竟無著，法界無邊亦復無中，
如虛空界自性廣大，真如無生而亦無滅安住實際，然以方便隨時示現。
是故當知，一切世間勿生疲厭，隨先行願而自安住，
一切世間一切剎土，成辦所有諸勝法行。
《般若波羅蜜多經》云，大涅槃者，所謂自性空。
《妙法蓮華經》云，佛言：迦葉！
若能覺了彼一切法平等之性，是大涅槃。
彼經又云，佛言：善男子！
如來諸所作事而皆作已，成佛已來極甚久遠壽命無量，
如來常住不入涅槃，為度有情故示現涅槃。
何以故？應以如是緣成熟有情故。
《大悲經》云，佛言：大梵！
如是此世業盡、煩惱盡、苦盡，苦緣息滅寂然出離，此說是為涅槃。
大梵！此中無復有人了是涅槃，謂業煩惱盡、自性清淨。
〈出世品〉云，諸佛方便開示無邊涅槃之法。
《梵王問經》云，梵王白佛言：世尊！
諸出家者於隨所樂一切相中若能止息，此說是為涅槃。
佛言：大梵！此互為緣所成立故。
《覺智方廣經》云，佛言：大目乾連！
過去有佛號名稱高顯，彼佛剎中唯聲聞眾。
是時有一苾芻名等，觀諸所緣住大乘行。
是人曾於無量俱胝那庾多佛所種植善根，
於阿耨多羅三藐三菩提心曾無退轉，
安住無上大乘法中，欲令嚴淨不可說不可說佛剎。
其佛剎中無別有情發菩提心，是時彼苾芻雖廣植善根，
然於甚深法中生輕慢心，以是緣故當生長壽天。
時名稱高顯如來如其所應作佛事已，
即時普觀一切佛剎，何等剎中有情不作佛事？
還自觀見我剎土中，有一苾芻住大乘行、是菩提器。
然彼苾芻有障難事，以生長壽天故，彼之身器不能堪任令其種植菩提善根。
是人命終之後，當墮阿鼻大地獄中，亦復不能堪任種植菩提善根。
地獄出已生於人中而復聾瘂，諸有所作舉手示物，或假他緣方曉其事。
是時名稱高顯如來為欲化度彼苾芻故，
以善方便，於六十俱胝那庾多生中，捍勞忍苦作諸化事使令成熟。
佛言：大目乾連！汝且觀彼如來大悲心故，
為一有情經如是時受其勞苦，乃至彼苾芻機緣成熟安住不退轉地。
大目乾連！於汝意云何？
彼時名稱高顯如來者豈異人乎？
即現一切義如來是。
彼等觀諸所緣苾芻者，即無量光如來是。
《父子合集經．先行品》云，佛言：妙吉祥！
彼過去世輪迴之中無量阿僧祇不思議無等比無初際，
時有如來名曰帝幢，經于殑伽沙數等世界佛剎，
是諸佛剎中諸有情類，皆悉得其五種樂事，
或有有情得其欲樂、或得出離樂、或得禪定樂、
或得三摩地樂、或得阿耨多羅三藐三菩提樂。
而彼有情雖受諸樂然無繫著，譬如飛鳥騰翔空中而得自在。
彼諸有情受樂亦然，悉無所著。
妙吉祥白佛言：世尊！
彼時帝幢如來者，即我世尊釋迦牟尼佛是。
《入楞伽經》頌云：
　　我不觀寂靜，亦不起行相，
　　復無分別心，故我證涅槃。 ^63a25

此中當知，於一乘信解極為難得。
此一乘者，而諸經中皆作是說。
《妙法蓮華經》云，我發起一乘為有情說法，
所謂佛乘，無二無三。
十方一切世界法爾如是。
何以故？若過去世十方一切世界諸佛如來，皆發起一乘為有情說法。
若未來世十方一切世界諸佛如來，亦發起一乘為有情說法。
若今現在十方一切世界諸佛如來，復發起一乘為有情說法，
所謂佛乘。以是緣故，十方世界尚無二乘而可建立，何況有三。
〈真實品〉云，佛言：妙吉祥！
由昔因中一乘境界能具足故，今佛剎中唯一乘法而為出離，
而無聲聞緣覺二乘建立。
何以故？如來已離種種想故。
若有人言：如來或說大乘之法、或說緣覺乘、或說聲聞乘者。
是人於如來所起不清淨心、不平等心、取著之心。
《大悲經》云，佛言：我若說有種種想者，即於法中自生諂曲。
然我為諸有情所說諸法，皆悉令於菩提樂欲得大乘法一切智攝，
使諸有情同到一切智智之地。
是故無彼諸乘分位而可建立，亦無諸地我所建立，
亦不建立補特伽羅事，亦無少行及無量行之所建立，復無三乘而可分別。
彼無分別性入法界門，但為世俗諦故開示引導方便宣說，
勝義諦中唯一乘法而無有二。
《般若波羅蜜多經》云，佛言：天主！
若諸天子未發阿耨多羅三藐三菩提心者，我當令發阿耨多羅三藐三菩提心。
若復不能決定發菩提心者，我亦當令隨喜發於阿耨多羅三藐三菩提心。
何以故？彼於生死流中相續不斷故。
我意不欲令彼諸善根分有所隱沒，當令於彼最勝法中而有所得。
〈大集會品〉云，一乘普攝彼一切乘，以其一乘攝諸乘故。
同歸一理，普入法界無分別性。
《總持自在王問經》云，佛不說有種種之想。
然佛出世，諸所作事悉同一味法界，而無障礙容受一切有情。
自成正覺已，復令諸有情而亦覺了，然後轉妙法輪，所謂不退轉輪。
譬如治寶之師，於其寶所但取假色瑠璃，
先以灰水磨淬令潔，次用黑膩之髮而復治之。
然其寶師曾無疲倦，後以肉汁及以繒帛重復磨治，
又用大藥汁及細妙衣次第精治，然後瑩潔，去其假色同真瑠璃。
如來亦復如是，知有情界本不清淨，乃為宣說無常、
苦、無我、不淨之法，令於輪迴起厭離想，
後以聖法調伏方便開導，如來亦不暫生疲倦；
後為宣說空無相無願之法，令其開覺如來之眼，
如來亦不暫生疲倦；後為宣說不退轉輪，
及說三輪清淨，引導有情令入如來境界之中，
平等超越種種因性，咸證如來清淨法性。
此說是為世間究竟得無上果。
《阿惟越致經》云，不退轉輪平等故，諸佛說法亦平等。
是故如來為下劣信解諸有情類不能解了一乘法故，
乃出娑婆世界五濁時中，以善方便為彼有情建立佛事使成佛果。
《勝鬘師子吼經》云，諸佛如來方便宣說此涅槃法，
從三乘中出生諸乘，然由一乘之法取證阿耨多羅三藐三菩提。
《入楞伽經》云，諸煩惱種子入三摩地、三摩鉢底，
如實覺了住無漏界，復入聲聞緣覺無漏界中，
出世勝行圓滿成辦，得不思議法身自在。
如來為所化有情成諸善行故，以善方便說種種乘。
是故諸如來於種種界中非但說三乘，亦說餘乘法。
大乘寶要義論卷第六
 ^64c26
