有德女所問大乘經
translator:: 唐南天竺國三藏菩提流志奉詔譯
jing:: 
如是我聞：
一時，佛在波羅奈國仙人住處施鹿林中，
與大比丘眾五百人，及無量諸菩薩摩訶薩眾俱。 ^940c27

爾時，世尊食時著衣持鉢，共阿逸多菩薩摩訶薩，
入波羅奈大城乞食，於其城中次第行乞，至有德婆羅門女家。 ^940c29

時有德女，遙見如來色相端嚴、諸根寂靜，
其心恬曠最上無比，威儀顧視審諦閑詳，
譬如龍王有大威德，如真金柱嶷然安固，
如清淨池皎無穢濁，欣慼不動如第四禪，身放光明內外融徹。 ^941a2

時有德女，見如是相，心生淨信，來詣佛所，
頂禮如來及阿逸多菩薩摩訶薩足，曲躬恭敬，
合掌向佛，而作是言：「善來！
世尊！善來！善逝！我於今者欲問所疑，惟願垂哀暫時住此。」 ^941a7

于時世尊，默然受請，敷座而坐，阿逸多菩薩摩訶薩亦隨佛坐。 ^941a11

爾時，有德婆羅門女心生歡喜，益加恭敬，
即白佛言：「世尊！我聞如來於波羅奈仙人住處施鹿林中轉妙法輪，
未知世尊所轉法輪說於何法？」 ^941a13

佛告之言：「有德女！
我轉法輪，說無明緣行，行緣識，識緣名色，
名色緣六處，六處緣觸，觸緣受，受緣愛，
愛緣取，取緣有，有緣生，生緣老、死、憂悲苦惱；
無明滅則行滅，行滅則識滅，識滅則名色滅，
名色滅則六處滅，六處滅則觸滅，觸滅則受滅，
受滅則愛滅，愛滅則取滅，取滅則有滅，
有滅則生滅，生滅則老死憂悲苦惱滅。
有德女！此是如來於波羅奈仙人住處施鹿林中所轉法輪，
一切世間，若沙門、若婆羅門、若天、魔、梵，悉無有能如法轉者。」 ^941a16

爾時，有德婆羅門女白佛言：「世尊！
所言無明為內有耶？
為外有乎？」 ^941a27

佛言：「不也。」
有德女言：「世尊！若於內外無有無明，云何得有無明緣行？
復次，世尊！有他世法，而來至於今世以不？」 ^941a28

佛言：「不也。」
有德女復白佛言：「世尊！
無明行相是實有耶？」 ^941b2

佛言：「不也。無明自性從於虛妄分別而生，
非真實生，從顛倒生，非如理生。」 ^941b3

有德女復白佛言：「世尊！
若如是者則無無明，云何得有諸行生起，於生死中受諸苦報？
世尊！如樹無根則無枝葉華果等物，如是無明無自性故，行等生起定不可得。」 ^941b5

佛言：「有德女！一切諸法皆畢竟空，凡愚迷倒不聞空義，
設得聞之無智不了，由此具造種種諸業，
既有眾業諸有則生，於諸有中備受眾苦。
第一義諦無有諸業，亦無諸有而從業生及以種種眾苦惱事。 ^941b8

「有德女！如來、應、正等覺，隨順世間，廣為眾生演說諸法，欲令悟解第一義故。
有德女！第一義者，亦隨世間而立名字。
何以故？實義之中，能覺、所覺一切皆悉不可得故。 ^941b13

「有德女！譬如諸佛化作於人，此所化人復更化作種種諸物，
其所化人虛誑不實，所化之物亦無實事。
此亦如是，所造諸業虛誑不實，從業有生亦無實事。」 ^941b17

爾時，有德女復白佛言：「世尊！
如我解佛所說之義，今者如來所轉法輪，
是虛空法輪，性空法輪，出離法輪，通達法輪，
不思議法輪，無能轉者法輪，無等法輪，
如實法輪，無生法輪，無自性法輪，無相法輪。
世尊！如此法輪如來已轉。」
作是語已，即以兩手捧栴檀香末，散佛足上，
而作是言：「世尊！願我以此善根之力，於當來世，能轉如是種種法輪。」 ^941b20

爾時，世尊怡然微笑，從於口中放種種光，
其光朗曜具含眾色，遍至十方無量世界，
一一世界靡不充滿，還來佛所，右遶三匝，從佛頂入。 ^941b29

爾時，阿逸多菩薩摩訶薩白佛言：「世尊！
如來今者有何因緣忽然微笑？
如我意解，非無因緣。」 ^941c3

佛告之言：「阿逸多！
汝見此婆羅門女，以手捧持栴檀香末散我足不？」 ^941c5

答言：「已見。」 ^941c6

佛言：「此女因今所種善根，當於八萬四千億劫不墮惡道，
於六萬四千諸佛所，以尊重心承事供養，
聽聞正法守護受持；彼佛在世及涅槃後，
如是時間相續不絕，復令無量阿僧祇眾生迴向菩提，
然後於此三千大千世界，光曜劫中而得成佛，
號法光曜如來、應、正等覺，其佛住壽滿足一劫，教化無量阿僧祇眾生令得涅槃。」 ^941c7

爾時，阿逸多菩薩摩訶薩復白佛言：「世尊！
此有德婆羅門女曾於往世種何善根？」 ^941c15

佛言：「阿逸多！汝今當知，此有德女於過去世毘婆尸佛出現之時，
已作女身，為求阿耨多羅三藐三菩提，
解其身上所著瓔珞，奉上彼佛而為供養。 ^941c16

「尸棄如來出現之時，於其佛所問甚深義，
以妙衣服而為供養，在彼法中出家學道，修持梵行滿足千年。 ^941c20

「毘葉浮佛出現之時，營辦種種上好飲食，
於半月中供養彼佛及聲聞眾，隨意所須皆無乏少。 ^941c22

「俱留孫佛出現之時，以阿提目多迦華，
散彼佛上以為供養，得受五戒護持無缺。 ^941c24

「拘那含牟尼佛出現之時，願以種種飲食、
衣服、臥具、湯藥，及餘供身所須之物，盡佛壽來恒為供養，
于時彼佛於兩月中，受其飲食及革屣等供身之具。 ^941c26

「迦葉如來出現之時，復以金花散佛供養，
如是所作，皆為求於阿耨多羅三藐三菩提。
又作是言：『願我以此供養善根，速得授阿耨多羅三藐三菩提記，
若未得記，終不願捨女人之身。』
阿逸多！此有德婆羅門女，過去世中所種善根其事如是，此則是其最後所受女人之報。」 ^941c29

佛說此經已，阿逸多菩薩摩訶薩，及有德婆羅門女，
一切世間天、人、阿修羅等，皆大歡喜，信受奉行。
有德女所問大乘經
 ^942a7
