佛說法王經
jing:: 
於其光□□□□□□□□□菩薩□□□□□□□□，
即從坐起，繞佛三匝，却住一面，五體投地，
悲泣流涕而白佛言：「天中尊！
如來欲入涅槃，時欲將至。
若滅度後千五百歲，五濁眾生多作惡業，
專行十惡，如此眾生福德力薄，於佛所說十二部經甚深妙法，
多文廣義意趣難解，於其法□不可□攬。
願佛慈悲，為說大乘決定真實，令此眾生得真妙藥，
療諸毒病，悉令得愈。」 ^1384c5

佛告虛空藏菩薩：「善哉，善哉！
善男子！汝能為諸眾生問如是事，得大利益，不可思議。
我當為汝分別宣說真實大乘決定了義。
何以故？度眾生故，令諸眾生離煩惱故，
出地獄苦生淨土故，必定解脫超生死故。
汝等皆當一心，為汝宣說。」 ^1384c13

爾時，大眾皆大歡喜踊躍，異口同音，俱發聲言：
「願佛慈悲，為我宣說。」 ^1384c18

佛言：「諸善男子！欲求解脫當斷攀緣，一心無二，
捨有心相，心性體空，於心性中，無染無捨。
若無取捨，即無所得；若無所得，即名菩提。
何以故？眾多煩惱，皆一心生，心若不生，
煩惱不生，於諸境智即無取捨。
若無取捨，即離諸著；若離諸著，即不攀緣。」 ^1384c20

虛空藏菩薩白佛言：「世尊！
眾生境智能生善惡。
是緣起處，內外二邊諸法相入。
云何於中，而不取捨？」 ^1384c25

佛告虛空藏菩薩言：「善男子！
一禪聚觀諸內、外必竟不有。
何以故？觀內顧內真性不生，觀外顧外無明不起；
無生無起，即無涅槃，是為清淨，是妙良藥。」 ^1384c27

虛空藏菩薩白佛言：「世尊！
如來所說大乘實相甚深微妙，無上良藥入一乘諦，
而後眾生三業不淨，作十惡業行闡提行，
根基狹劣難可措心藥病差別，作何方便令入大乘？」 ^1385a2

佛告虛空藏菩薩：「我有方便令入大乘。」
虛空藏菩薩白佛言：「世尊！
我從昔聞如來為大乘人說六波羅蜜法，
為中乘人說十二因緣法，為小乘人說四諦法，
為闡提人說十善法，皆對病根為說良藥。
云何今日說一乘法以救四人？」 ^1385a6

佛告虛空藏菩薩言：「我說一乘道法，猶如一地能生萬物長養一切，
猶如大雨普潤一切，在地生者皆得潤澤；
猶如一米一味之飯，在世眾生人及非人皆以為食，食者悉能長養身命。
譬如藥王善合妙丹，眾生病熱服者清涼，
眾生病冷服者溫熱，諸下痢者服之即斷，
諸下閉者服之即通，無病不愈。
我說一乘法於彼四人，療諸疾病亦復如是。」 ^1385a11

虛空藏菩薩白佛言：「世尊！
以何方便，令彼十惡闡提眾生入一乘道？」 ^1385a18

佛告虛空藏菩薩：「善男子！
我一乘法即具三乘，更無別說而作三乘。
汝當諦聽，為汝宣說。 ^1385a20

「善男子！妙道深體一相無二，以方便故而說三乘，
諸法三乘皆符一觀，一切眾生雖有四種，而於佛性亦無有二。
何以故？一切佛、一切眾生，同一性相一體無異，眾生之心自起分別。
佛是眾生，眾生是佛，一切眾生皆有佛性，
佛性、眾生性皆同一性，一性平等等諸法故，我有方便令入一乘。 ^1385a22

「善男子！令彼眾生牢固心城，勿令賊入六識大門，
金剛守護觀心住處、知心住處，於心住處即不住心。
若不住心，心則不住；不住諸惡及以境界，
即不攀緣；離攀緣故，心即無求；心若無求，
心則無住；若無住處，即名實住心。 ^1385a29

「善男子！眾生之心作諸煩惱，皆為心神所起不住故。
其心若住，即無煩惱；若無煩惱，即是菩提。」 ^1385b5

虛空藏菩薩白佛言：「世尊！
一切眾生作諸煩惱其心不住，從何力起而作攀緣？
願佛慈悲為眾宣說。」 ^1385b7

佛言：「一切眾生作諸緣起，有二性力。
何等為二？一者、緣外境界起，是緣性力；
二者、不緣境界起自心自起，是性力。
善男子！令諸眾生不起二性，則無煩惱、則無菩提。
若無煩惱、若無菩提，入真實處，是真菩提。
汝等菩薩若化眾生，當令心住。」 ^1385b9

虛空藏菩薩白佛言：「世尊！
化度眾生令其心住，住在何處而得菩提？」 ^1385b14

佛告虛空藏菩薩言：「善哉，善哉！
善男子！汝能善問，如是心義，是大菩薩摩訶薩不可思議。
汝當諦聽，為汝宣說。
善男子！若化眾生令其心住，住不在內、
住不在外、住不中間；諸佛乘法亦不在內、
亦不在外、亦不在中間；住一心神於無住處，故得菩提。
若得菩提，亦無菩提可得，是名如如。
何以故？煩惱妄生，為妄空故；諸法不自生，
法亦空故；此心但有空名，心亦不可得，心亦空故。
諸善男子若知心空，不應於一空心中妄見一切；若見一切即名心垢。
心垢若無，即名漏盡，眼、色與心界三空常淨。」 ^1385b16

虛空藏菩薩白佛言：「世尊！
諸法若然，一切眾生應於一身、一心、一世界能入一佛世界，
一佛世界能入遍滿虛空一切佛法世界。」 ^1385b27

佛告虛空藏菩薩：「善男子！
如是，如是。一切世界入一世界，一一世界有一一蓮華座，
一一蓮華中各有一如來座，一一如來身充滿一切世界，示現一切世界皆悉虛空。
諸佛莊嚴一切世界，有一一菩薩身充滿一切世界。
有大神力，於一毛孔中安置一切世界，
一切世界入一眾生身，一一眾生身一一世界數，
一一世界即是一佛，一一佛道場一菩提樹，
一菩提樹下各有一佛座，一佛身充滿一切世界，
一一佛妙聲亦充滿一切世界，一切世界皆隨所應、無不聞解皆為歡喜。 ^1385c1

「諸行者知法在其身中，不應而於他方一切世界之處而求佛身、
應於一心一世界處而求佛身。
於一身中能生一切身，於一切身中能生一身。
何以故？一身一佛身故。
一切眾生身，眾生身及諸佛身皆從一心生，
一心若善諸法善盡，一心若惡諸法惡盡，
若作惡業則生惡眾生之身，若作善業則生天人諸身，
若於一心離一心想，於心相中空無所得，復離空心界於無取地能生佛身。
於佛身中一身無二，一佛性故。
一佛性中即一心性，於一心外更無他求，若作他求即為顛倒。
何以故？一切心法無由外請，於外請處即名為他，若求他處即名虛妄。」 ^1385c12

虛空藏菩薩白佛言：「世尊！
於一心中而得佛者，一切心中皆有佛性，一切眾生皆有佛性。
若各各能定身心，即得成佛，離此外更無求佛處。」 ^1385c24

佛告虛空藏菩薩言：「善男子！
如是，如是。如汝所言，一切眾生皆有佛性。
諸佛如來皆以一心法，令諸一切眾生、
一切之心，於一心中而求佛法、而得佛身。」 ^1385c27

虛空藏菩薩白佛言：「世尊！
若諸眾生有佛性，於佛性中而求得佛，
一切眾生皆有心，亦有佛性，是為可得、是為可見。」 ^1386a1

佛告虛空藏菩薩言：「善男子！
入佛妙性實相之際，亦不可得、非不可得，
亦不可見、非不可見。
何以故？菩薩說佛性有，即名謗佛；說佛性無，
亦為謗佛；說佛性亦有亦無，亦為謗佛；
說佛性非有非無，亦為謗佛。
何以故？菩薩、眾生、佛性非有如虛空，非無如菟角；
菟角無故，虛空常故。
非有質相，非有空相，離諸形相，無所著故。
不在生處，是故不垢，不住滅處，是故不斷。
眾生佛性妙相如是，說佛性有，即增益謗；
說佛性無，損減謗；說佛性非有非無，戲論謗；
說佛性似有似無，相違謗。」 ^1386a4

虛空藏菩薩白佛言：「世尊！
眾生佛性若妙如是，離諸境界則無所染，由如虛空體性常淨。
云何眾生作諸煩惱？
若作煩惱心則是垢。
是心之垢，從何而生？
唯願世尊為眾宣說，令諸眾生皆悉聞知，
令諸眾生破諸煩惱，除蕩心垢永離蓋纏。」 ^1386a15

佛即嬉怡微笑，以左手掌摩菩薩頂，放大光明普照一切。
爾時，大眾，一切眾生皆大歡喜踊躍。 ^1386a20

佛言：「菩薩為諸眾生所作如是問，是名正問，是度眾生。
若作他問，是名邪問，是滅眾生。
菩薩！汝能正問是度眾生，汝等眾生皆當一心專念諦聽，
除散亂想無營物外，坐性堅志。
為汝宣說，若聞說者，一切十惡眾生皆得解脫。」 ^1386a22

虛空藏菩薩白佛言：「世尊！
我等大眾、一切眾生皆以一心無餘亂想，唯願世尊為眾宣說。」 ^1386a27

佛告菩薩大眾等：「一切煩惱從顛倒生，
一切顛倒從妄想生，一切妄想從有我生，
一切有我從無本生，一切無本即是無住。
無住無本，即為不有；有則為垢，無則為淨。
於其淨處是常波羅蜜，是樂波羅蜜，是我波羅蜜，是淨波羅蜜。
若作是見，名為正見；若作餘見，名為邪見。
如是見者，是人有慧；作他見者，是人無慧。
若有慧者，則方便解；若無慧者，則方便縛。」 ^1386a29

虛空藏菩薩白佛言：「世尊！
於其淨處，若有眾生常起常想，常起樂想，
常起我想，常起淨想，即是有慧，即非顛倒也。」 ^1386b8

佛言：「菩薩！若有眾生如是想，則名正想，
是人正見，是人有慧。
何以故？如來法身常波羅蜜、樂波羅蜜、
我波羅蜜、淨波羅蜜，清淨處諸佛法身，
作是見者，是人是佛真一弟子，從正法生、
從法化生、從佛口生，得佛四依，雖曰凡夫，是四依菩薩。
善男子！於我滅後，若五百歲、若千歲、若千五百歲後，
若復有人能於此經，受持讀誦如說修行，
於常樂我淨處信心正見，復以此法教一眾生，
則名菩薩，雖曰凡夫得受供養，是出家人。」 ^1386b11

虛空藏菩薩白佛言：「世尊！
夫是出家之人，剔除鬚髮而被法服，受持具戒，
不染於俗，是名出家，得受供養。
如來今說凡夫是出家人，得受供養，不了其義。
願佛慈悲，為我宣說。」 ^1386b20

佛告虛空藏菩薩言：「善男子！
剔除鬚髮者，剔除名想、伏身無我；而被法服，
直心無諂曲、欲離俗故；持具戒者，不起貪嗔癡；我說彼人是名出家。
雖是凡夫，能伏身心不起我慢，心不染塵俗，
久離於俗心，如金剛不壞戒性，雖是凡夫是真出家。
復於此教大乘經中修行如說，信佛語故，
見常樂我淨，為眾生宣說，雖是凡夫是四依人，
是行菩薩，得受供養，名曰行者。
得慧方便說大乘法，如是法性皆不離心，
從心化生，湛然常一，一相無二，於一相中亦無內外亦無中間，
離一切故。若離一切，即無生滅；無生滅者，
即是真如；真如常住，法僧不滅，三界眾生自生自滅。
善男子！故說眾生無我，諸佛如來是真實我，能破生死流故。
汝等眾生！若求常住，當離諸欲，作無生行。」 ^1386b24

虛空藏菩薩白佛言：「世尊！
作何行業名無生行？」 ^1386c10

佛言：「諸善男子！我不生他，則他不生我。
何以故？體性清淨空，非有非無常；諸境空清淨，非無非不斷。
菩薩諸佛如來恒以一味一性之香，燻諸眾生一心性淨，
而諸智者得會空解，而諸愚者入迷執縛。
何以故？智者眾生無有癡故，於有覺性，
覺諸無明不起，無覺不空不定，入一清淨永離諸惱。
愚者眾生為有癡故，於有覺性不覺無明，即起無覺作諸塵惱。
若有悟覺，則無無覺；若無無覺，則病不生；
若病不生，則無有覺。
若無有覺、若無無覺，即無癡心。
何以故？一疑心中有二意故。
若無疑心，即不生病；若有生處，即入空舍。
一性真空有為無相，逢境緣起如空幻化。
菩薩令諸眾生當斷疑心，而作心師、不師於心，離諸可欲無令放逸。
若生念處，即須當斷，前念後念念不相違，
即得順理不起無明，不定有覺本不動故，
若起念時，止念前起。」 ^1386c11

虛空藏菩薩白佛言：「世尊！
念前若起，作何法覺而能止之？」 ^1386c28

佛言：「菩薩令諸行者每觀心住處，知心住處即不住心。
以是覺故，覺則止之，念欲不起，即無止觀。
若有起處安住虛空，一性空中染淨俱滅，
自性清淨不取不捨，念亦不生，無生無行，心行處滅言語道斷。
一佛性覺更無餘覺，妙性常存猶如虛空，不著一切。
菩薩若行此行，猶如執杖以打虛空，不染而著，是名法行。
若有染處即入方外，遊行淨地，一心無二入定正性，觀一實諦而以懺悔。」 ^1386c29

爾時，眾中有一闡提名曰多欲，從昔以來多作惡業，
專行十惡，為諸憎恚嫉姤四蛇牽引，為諸妄想二鼠嚙斷心根。
猶如有人繩懸在樹，四蛇在下吐毒向之，樹上二鼠嚙繩欲斷。
若心滅，即三業淨；若心不滅，眼、色與心俱為妄想，為見所縛將墮地獄。 ^1387a9

爾時，一闡提因佛聞法，於一念中心生慚愧，
欲問如來懺悔之法，心懷慚愧不能發問。
如來神通即知其意，欲令是人離諸苦惱、
出地獄門苦，語虛空藏菩薩言：「於我涅槃後，
若有闡提之人多作惡業，滅佛三寶謗正法作五逆，
必當墮落於諸地獄，乃至十二大劫由不得出。
汝等菩薩當發慈心，令此眾生發露懺悔皆得解脫。」 ^1387a14

虛空藏菩薩白佛言：「世尊！
作何法悔而得罪除？
願佛慈悲為分別說。」 ^1387a21

佛言：「菩薩若欲懺悔當觀實諦，若見實諦諸罪悉除。」 ^1387a23

佛說語已，爾時眾中百千萬億一切眾生人及非人，
皆悉一心觀一實諦，觀見見已罪垢皆滅，唯闡提人不見。
其一闡提多欲即從座起，五體投地而白佛言：「世尊！
我心無明，雖復學觀不見實諦，從無始以來乃至今日純行十惡，
作何方便令我得見實諦，令罪消除？」 ^1387a24

佛告多欲：「汝等闡提皆悉一心，為汝分別解說。
多欲！汝等眾生當觀身心一佛性，法身佛性即一無二。
若此二種能作一觀，是名正觀，亦名一相正見。
若見有二即名為邪，若作邪見即煩惱起。
若無邪見煩惱不生，煩惱若斷即名清淨。」 ^1387b1

佛言：「汝等眾生皆當一心觀一佛性，佛性之外更無所見。
若有所見皆為虛妄，作是虛妄則為顛倒。
多欲！一心淨則法法淨，一心垢則多法垢，
垢則為罪，淨則為真，心若離垢，罪即不生。」 ^1387b6

多欲白佛言：「世尊！
我從昔來乃至今日，作諸惡業無量無邊，
歷千萬劫今日發心，觀一佛性實諦，無邊之罪皆悉除不？
願佛世尊為我解說，令我一心無疑。」 ^1387b10

佛言：「多欲！若觀實諦，諸罪悉除。
何以故？多欲！昔日垢心今日淨心，一心無二更無別心；
今日心淨昔心亦淨，是故當知從無數劫來，諸罪盡滅。
譬如千年塵鏡以衣一拂，其鏡即明，諸塵皆盡，無有遺餘。
又如千年闇室燃一炬燈，諸闇皆盡。
汝等眾生！常應一心觀一實諦，於諸法內作諸法行，去離世間一切諸法。
何以故？多欲！世間動不動法皆是敗壞，
其法若壞行亦無常，行若無常法則生滅，離生滅法即名真諦。
多欲！譬如瓦師作諸瓦器，隨心所欲其器無定，
其器相□及以名字皆悉生滅，唯有瓦性一性是常，
諸餘體段悉皆生滅，是生滅體即不自生，若不自生即是不有。
多欲！佛性如瓦，眾生性如器，是生滅法。
若離諸業即是佛身，觀一佛身即無他業。」 ^1387b14

多欲白佛言：「世尊！
我觀實諦諸罪已滅，復作何業而生法身？」 ^1387b29

佛告多欲：「若觀實諦，諸病不起罪垢俱息，
心如金剛必竟不壞；善能持戒，心如虛空內外清淨；
善入禪聚，心如風火，諸行悉散；善依智慧，
即名解脫，以解脫故則能知見。
多欲！汝能修行是事，即得五分法身。」 ^1387c1

多欲白佛言：「世尊！
五分法身有何因果？」 ^1387c5

佛言：「多欲！佛性常因、法身常果。
何以故？因心佛性緣得果，離因離果則無因果，若無因果是佛真身。
多欲！於心淨國當住寂淨當觀實念，則此念中即生淨國，
可為眾生如如說法，入心真空離諸動說，三識一性金剛不壞。」 ^1387c6

爾時，眾中復有菩薩名曰無行，即從座起，
偏袒右肩右膝著地，合掌向佛而白佛言：「世尊！
若佛滅後五百歲、若千歲、若千五百歲後，
若為眾生說法，當何法說？
願佛慈悲為我宣說，令我無疑。」 ^1387c12

佛告無行菩薩：「善男子！
若一千五百歲後為眾生說法者，說體不說相，
說義不說文，如是說者是真說法。
若說文相，動口動心，皆是誹謗。
善男子！若於一切眾生處說法，當如如相說、平等相說。
何以故？當時一切眾生皆同一病，一心、
一佛性、一性平等等諸法故，於中若說高下即名邪說，
其口當破、其舌當裂。
何以故？一切眾生心垢同一垢，一切眾生心淨同一淨。
何以故？一切眾生一心淨，則同一十善法淨；
一切眾生一心垢，則同一十惡垢。
眾生若病，同一病眾生須藥應須一藥，若說多法即名顛倒。
何以故？為妄分別善惡法、破一切法故，隨基說法斷佛道故。
菩薩若當說法，當如如相說。」 ^1387c16

無行菩薩白佛言：「世尊！
云何如如相說？」 ^1387c29

佛告無行菩薩言：「善男子！
說一體真法是如如說，直心具說是如如說，
無偏執說是如如說，無分別說是如如說，
住心一淨處說是如如說，諸說不可說是如如說。」 ^1388a1

爾時，無行菩薩欲令大眾一切眾生悉皆明了，
重白佛言：「世尊！云何說不可說是如如說？」 ^1388a5

佛告無行菩薩言：「善男子！
一切諸法自相空說，則不可說；一切說法無相說，
即不可說；一切諸法無作說，即不可說。
善男子！若如是說，即不可說是如如說。」 ^1388a7

無行菩薩白佛言：「世尊！
法若如是說，云何直心具說？」 ^1388a10

佛告無行菩薩言：「善男子！
直心者直以心信如來義，說不以自心說，
具者具十善義、具四諦義、具十二因緣義、
具六波羅蜜義、具三解脫門義，具如是等法，
於一心中一佛性地等一淨說，是名具說，是如如說。
何以故？一切諸法俱為一故。
菩薩等一淨法，猶如一大海水味，種種珍寶，
所有求者隨心即得；猶如一神丹，種種諸雜藥和合而以合成，
療治一切病，服者一一除愈等。
一淨法、一心淨、一佛性、一性淨法亦復如是，
等諸法故，如是說者是淨說。 ^1388a11

「若別說者，是穢說。
何以故？一切眾生皆有佛性、無無佛性，
但覺有遠近，無無法身分者，若定根機，
為小乘人說小乘法，為闡提人說闡提法。
若如是說，即名不說佛道法，是斷佛性、
是滅佛身，是說法人當歷百千萬劫墮諸地獄，縱佛出世由不得出。
縱令得出，若生人中即生邊地下賤無有三寶處，
缺脣無舌，獲如是報。
何以故？菩薩、眾生之性則是法性，法性常淨具一切諸實相好，
從本以來無得無失、無出無沒，性常真實，
亦無虛妄亦無煩惱，亦無涅槃亦無增減，
究竟清淨一性清淨，即是菩提清淨性。
菩提性一性無二平等清淨言語道斷，
猶如虛空，內外清淨是一清淨，亦不處內外，
亦不處中間，無言無說，云何於中分別病藥？
若無分別，是無分別智。 ^1388a21

「善男子！離一心外、一清淨外、一佛性外，
即無佛可求，即無法可說，即無僧可得。
何以故？佛是法故，法是僧故，僧是無為，
無為則是佛性，佛性則是法身。
是故我說，此經唯說一眾生身、一心、一清淨、
一佛性、一佛道場、一菩提樹，充滿一切世界入一切眾生身。 ^1388b7

「善男子！一切佛從此經生，一切法從此經生，
一切僧從此經見，受持是經者即名受持三寶，
念此經者即名念三寶，供養此經者即名供養三寶。」 ^1388b13

無行菩薩白佛言：「世尊！
云何念三寶？若念三寶得幾多福？」 ^1388b16

佛告無行菩薩：「善男子！
若念三寶猶如虛空，其福無量不可思議。
若念三寶安住虛空，心中乃至不見佛法僧，
是則不見諸法，不見諸法則於法中無疑惑，
於清淨處念一實相一體三寶，是念三寶。」 ^1388b17

無行菩薩白佛言：「世尊！
於三寶中一心正念，於煩惱處自心不起、
對緣不起，於諸善法亦復如是。
住一淨心依一佛性，不動不住不為法體，
救眾生如己身，化諸眾生如化一身，愛諸眾生由如護眼，
是菩薩行、非菩薩行？
願佛世尊為我宣說。」 ^1388b22

佛告無行菩薩：「是菩薩行。
若化眾生，當令眾生持心不持語，持行不持法；
若為說法，說文不說字，說義不說文。
何以故？佛性是義故。
何以故？離文相故。
若取文相是為虛妄，若捨佛性是為失本。
善男子！若失佛性而求佛者，由如影中為人治病，
由如攢氷而以求火，由如無翼鳥意欲高飛，終無得法。 ^1388b27

「善男子！於此經中調心取義，不得隨文當取其理，
若不取理即名虛妄，亦復不得於其理上惡取空相而化眾生，
即名空見一闡提。
但令眾生於一心中、一佛性相觀知實有，
是實有相亦不在有、亦不在無，觀此妙有如如實相，
當即住心、依此相處；若住相處，即名清淨；
是清淨處，住即無本、住即是動。
是故諸佛如來從無本處建立一切法。」 ^1388c5

爾時，無行菩薩欲重宣此義而說偈言：
　　「大聖大佛尊，欲入涅槃寂，為度眾生故，
　　說實一乘經。　我住慈悲地，怜愍眾生故，
　　於諸了義處，問佛一乘心。
　如來所說法，
　　皆離於世間，入實說佛性，諸法皆清淨。
　　離文離相處，亦不中內外，說即不可說，
　　故名說如如。　是故平等法，住在於一性，
　　一性清淨法，本來不生滅。
　於空不空中，
　　妙性常無體，解脫非解脫，本淨不染故。
　　諸染本不著，妄著如埿污，是埿自為污，
　　妙性常淨故。　淨即無所淨，污亦無所污，
　　埿性是為垢，垢性本相空。
　垢性似狂花，
　　落樹還如故，樹性無生滅，狂花自來去。
　　佛性本無生，離諸生滅處，無有動不動，
　　性本常爾故。　一一不一一，不名不可說，
　　亦復離諸見，不見處可見。
　常樂我淨故，
　　見則是菩提，菩提妙覺性，不動無所覺。
　　即是眾生身，一心一佛性，一佛一道場，
　　一大菩提樹，能滿虛空界，普入眾生身。
　　於真三寶中，同一無有二，不住形質處，
　　亦不住空邊，入於妄有所，必竟空寂舍。
　　本來無本處，建立一切法，教化諸眾生，
　　使入如來藏。」 ^1388c12

爾時，佛見無行菩薩說偈語訖，即以神力故，放大光明遍于三千大千世界。
其光明中現十方淨土，其諸國土皆悉嚴淨，具有一切園林池沼。
其池水中皆有五色蓮華臺座，其一一華上各有一一大城，
其一一大城內皆有一一清淨大磨尼寶，
其一一大磨尼寶內有一如來座，一千二百五十人俱。
其諸佛等皆為大眾說一乘法，悉令眾生於一身中、
一佛、一性、一清淨處住心不動，不緣諸境不入諸智，
心如虛空不染一切，心如金剛不壞諸戒，
心如海水恒流智慧，皆悉解脫解脫智見得五分法身。
爾時，無行菩薩及諸大眾一切眾生，見是事已心大歡喜，皆住一心不緣一切入清淨處。 ^1389a7

佛即收光，語諸大眾言：「諸行者！
我欲入涅槃寂，時欲將至。
若我滅後，五濁惡世於此經中如諸修行觀一身心，
不住諸惡不離菩提，必得解脫得一乘道。」 ^1389a20

佛告無行菩薩言：「若我滅後，五濁惡世得見此經、
得聞此義，其人即如值佛。
若我滅後，若有一人能於此經受持讀誦如說修行，
其心不動，諸塵不觸過無塵跡，復以此經令諸眾生受持讀誦，
復說其義而以教之，是人雖是凡夫，即是菩薩如師子吼。」 ^1389a23

爾時，眾中復有菩薩名曰法王，即從座起，
繞佛三匝，却住一面，五體投地而白佛言：「世尊！
我於如來滅後五濁惡世閻浮提中，教化眾生說此良藥，
療治眾病，悉令除愈；復以此經金剛慧刀，
剪諸眾生無明之意；復以此經清淨法杖，
鞭除眾生三毒之垢；復以此經大智力士，
解脫眾生十纏之縛；復以此經大智法船，
運度眾生令至彼岸；復以此經一性清淨法，
令諸眾生皆得一身一心一佛一性一清淨，
決定入一乘、決定出地獄。
世尊！若我不能救眾生，令諸眾生入諸地獄，即為是我滅沒佛身。
唯願世尊！以此佛法付囑於我，為我更說，
廣度眾生，令諸眾生少聞多解少見多知，
不求多文以取證義，於少法中必定解脫無餘疑問。
願佛慈悲，為我宣說。」 ^1389a29

佛告大眾：「是法王菩薩已曾供養百千萬億劫諸佛，
善能方便救度眾生，是菩薩能以一味常風接續眾生之命。
汝等眾生及未來者！
若當受持是菩薩名者，復令大善知識轉讀此經廣說其義，
若有疾病皆悉得除，諸惡獸神無能近者。 ^1389b14

「菩薩！汝有如是利益眾生，我以此經付囑於汝，
亦為汝說救度眾生之法，少聞多解少見多知，不求多文以取證義。
汝等菩薩皆悉一心諦聽，為汝宣說。
一切眾生皆一心一佛一性，一切煩惱皆一心生，皆從境智二處緣起。
何以故？以緣性、自性二種性力起，二種力性從一念妄心生，
是妄心無本。若一念動時煩惱即起，當觀此念知念妄心。
妄心無本，無本即無住，若知無住即覺心生。
由於本覺淨心無念，若心無念心即不動，
心若不動亦無住心，是名清淨。
清淨空心體性清淨，無淨可證，離諸清淨故說清淨。
菩薩於清淨心中，無作、無起、無垢、無淨、
無增、無減，必竟不染，不在一處，離名數故，
常爾不爾，由如金剛不壞一性，猶如虛空容受一切，
由如蓮華不著愛水，若行此行必定解脫，超生死流出地獄苦。
菩薩此一心法，一名懺悔解脫，見實體故；
二名法行解脫，住一處故；三名無行解脫，無住著故。
此三解脫皆一心生，一切眾生無二心故，一切眾生皆一乘故。」 ^1389b20

佛言法王菩薩：「善男子！
能知一法即當知一切法，一法不知一切法不知。
何以故？諸法無不一相故。
菩薩聞是一者即是少聞，無法不知是名多解。
何以故？一切法性歸一淨故。
見是一者即見一切佛身。
何以故？一切佛身從一清淨處生，一淨之地是一切佛身，
一切佛道場，一切佛菩提樹。 ^1389c10

「善男子！於此法中斷諸煩惱，由如伐樹，唯斷一根不斷枝葉。
何以故？譬如有人身中毒箭，於身受痛，
當即拔箭其痛即除；若不拔箭痛則不除。
待問箭毛羽是何鳥翼？
復問其竹是何山出？
復問其箭是誰之射？
是人苦痛其命已終，然拔其箭終知無益。 ^1389c17

「善男子！心若有垢當即淨心；心若在淨，即名清淨。
諸說清淨，離諸有取能入無取。
何以故？無本無住處，常樂我淨故；無本無住真如真實不離一切，
本離離故；性不離道處，住無住故，與心等一，
無異不共故；不在常處，本不斷故；不動不住，
性常一故，一亦不一，離名數故。 ^1389c22

「善男子！六風不動大樹恒安，一性金剛二見不起，
有無不在住妙常空，慧劍無生剪諸煩惱，
空解無礙降伏自心，魔王不生怨賊不起。 ^1389c28

「善男子！於此法中求實體者，如種一不種枝葉，
但養其根，若得生者花菓自出。
我此少法亦復如是，由如一阿摩勤菓，種此一菓即得無窮之菓。
我說此法於諸法中最為第一，於諸乘中最為大乘王，
是故此經名為『法王』；又以此經付囑法王菩薩，
故名『法王』。汝等大眾持是經者，即脫諸難，若當持者如在在處處持。
何以故？佛性常於心中常空寂，內禪真實清淨金剛，
六入城門常如如界，在不在處在空處中。
汝等大眾皆悉勿語，時欲將至，欲入涅槃，
是經名『涅槃莊嚴般若波羅蜜無礙解脫』。」
佛說語已。爾時，大眾皆得涅槃般若波羅蜜空脫無礙。 ^1390a2

爾時，法王菩薩從投地起，即於本處入大涅槃，
會空解脫於無著地，舉足、下足皆遊清淨，合掌向佛作禮而去。
佛說法王經一卷
 ^1390a15
