
jing:: 佛說給孤長者女得度因緣經卷上
translator:: 西天譯經三藏朝奉大夫試光祿卿傳法大師賜紫臣施護奉　詔譯
如是我聞：
一時，佛在舍衛國祇樹給孤獨園，與大聲聞眾俱。
而彼給孤獨長者具大福德，妻子奴婢眷屬熾盛，
富饒自在廣積財寶其數無量，與毘沙門天王等無有異。
而彼長者與諸眷屬，常共圍繞嬉戲娛樂，
忽於一時其妻懷妊，經於九月生一童女，
上色端嚴殊妙無比，身諸相分上下圓滿，人所瞻者無不愛樂。
其女生已，而有種種吉祥善相，以是因緣，
父為立名，號善無毒。 ^845c13

復次，去此舍衛國一百六十由旬，有一大城名曰福增，
彼有長者名謨尸羅，亦具大福德，妻子奴婢眷屬熾盛，
富饒自在廣積財寶其數無量，與毘沙門天王等無有異。
而彼長者有一童子名曰牛授，上色端嚴殊妙無比，人所瞻者無不愛樂。
然其長者及長者子俱事外道，於諸外道深生敬信，
即不能知有佛世尊最上最勝，世尊所有最上法門亦復不聞，
神通變化殊勝事業昔所未見。
是諸外道散居異處，或在遨哩迦聚落，
或在福增大城，或在作賢大城。
是時有一外道，先在福增城中，來詣牛授童子所，
謂童子言：「汝今何故而不納妻？」
牛授答言：「世間若有色相端嚴與我等者，我當娶彼。」
時外道言：「童子當知，舍衛國中給孤獨長者有一童女，
上色端嚴殊妙無比，人所瞻者無不愛樂，汝今宜應求彼為妻。」
牛授聞已心生歡喜，即如其言，易自常服著外道衣，持鉢往詣舍衛國中。
到已次第持鉢乞食，至給孤獨長者住舍門外。
時，善無毒女聞乞食聲，即持飲食出行布施。
其女出已，時牛授童子，得覩其相即生愛樂。
彼善無毒女，以宿因緣力亦相顧視。
然彼善無毒女，見牛授童子是外道相，
即時微笑作是告言：「汝是不正知者，外道異學，何故住此持鉢乞食？」
牛授童子聞是語已，亦復微笑不取其食離舍而去，
還歸福增城中，白父母言：「父母當知，舍衛國中給孤獨長者有一童女名善無毒，
願今與我求彼為妻。」 ^845c22

爾時，謨尸羅長者聞是語已，即詣舍衛國中給孤獨長者所，
具以此緣而相告語。
給孤獨長者言：「我雖相許，然當俟我問佛世尊，佛若聽許斯為甚善。」
時給孤獨長者即自往詣佛世尊所，禮佛足已具陳上事，
佛言：「長者！汝女不應剃髮出家，當聽往彼乃為甚善，
彼女若至福增城中，而能廣大施作佛事最上吉祥。」
是時給孤獨長者，即如佛勅還自舍中，
乃出種種珍寶等物，備諸所用依世法儀，
以善無毒女，適牛授童子。 ^846a20

乃至後時彼謨尸羅長者，於自舍中飯諸外道，
長者即謂善無毒言：「童女！
可來隨喜布施。」彼善無毒女，先所不知飯諸外道，
聞長者語已，謂是佛諸弟子，舍利子、大目乾連、
阿難等，至此受食，即時踊躍歡喜而出，
乃見諸外道異學，相貌醜惡如迦迦色，
著弊垢衣身體臭穢，裸形無恥復如餓鬼，
見是相已，心生忿恚一面而住。
時長者言：「童女何故心生退屈？」
女即答言：「我非退屈，然今長者所作施會，
若能供養諸聖眾者，當獲勝福。
云何供養此諸外道作罪業者，得何等利？」
長者聞已驚而問言：「童女！
世間寧有最勝導師過於此者？」
彼女答言：「長者善聽！
舍衛國中有一大園我父所造，有佛世尊現止其中。
佛世尊者最上最勝，是我之師。
父母清淨氏族高勝，姓剎帝利金輪王種，
捨輪王位出家修道，厭彼世間富貴等事，
歷修眾行菩提樹下降魔成佛，諸根相好端嚴具足，
現少年相勝妙無比，遊戲神通自在無礙，
面現喜輪而為莊嚴，於一切處所作相應。
又復三十二大人相、八十種隨形好，一一具足，
身諸相分圓光普照，頂有光明如千日輪，
廣大熾盛最勝嚴飾普遍賢善，巍巍無動如寶山現，
一切眾生見者愛樂，瞻佛相好心無厭足。
為諸聲聞隨應說法，一一分別，此是因緣此非因緣，
是出離道非出離道，是所應行非所應行，
是神通事非神通事，是世間慧是諸佛慧。
又復世尊善巧方便隨所宣說，皆以最上法語而攝他語，
諸有所說悉為利他，此是善惡業，世尊如實說，
此是所作行，世尊如實說，此是先所說此是後所說，世尊一一如實分別。
佛說法時面目熙怡，遠離顰蹙常出柔軟語，
順善語，甘美語，可愛語，巧妙語，安慰語，
起諸方便隨應說法，悲愍利樂一切眾生，使諸眾生皆悉調伏。
又復世尊為諸聲聞一一分別，是聖人法是異道法，
是離塵法是無等法，令諸聲聞如其所應如理修習，
得戒具足，定具足，慧具足，解脫具足，解脫知見具足。
又復世尊隨往一切聚落方處，若行若止不為一切人非人等而能嬈害，
於一切時常以天眼見諸色相，常以天耳聞諸音聲，
智慧光明廣大照耀，若時若非時，常安住正念。
當知佛世尊有如是功德，此名世間最勝導師。」 ^846a29

爾時，謨尸羅長者舍所集外道眾中，有善根成熟者，
聞佛功德毛髮竪立涕淚悲泣，於佛世尊起清淨心深生敬信，
即作是言：「我等願當投佛出家。」
時謨尸羅長者，聞善無毒女說佛功德，
於佛世尊即生淨信，謂童女言：「汝今可能令我得見佛世尊不？」
彼女答言：「若欲見佛世尊及聖眾者，即當辦造最上飲食而為供養。」
是時，長者即語其妻令辦飲食，妻乃答言：「善哉長者飲食已辦。」
長者謂童女言：「我不解法，汝當請佛。」
彼善無毒女即以妙華作曼拏羅向佛世尊所住方處，
遙伸禮敬燒眾名香散諸妙華，一心合掌請佛世尊，
作如是言：「佛是一切智具大悲者，隨諸眾生所可樂見皆令如意，
今此謨尸羅長者與諸眷屬，發清淨心樂見世尊，
於自住舍已辦種種上味飲食欲伸供養，
世間導師及諸聖眾我今召請，唯願世尊，
廣為悲愍利樂眾生，哀受所請至長者舍。」
是時童女所散妙華，以佛威神力故，於虛空中猶如鵝王，
徐徐而下至舍衛國祇樹給孤獨園佛世尊前，
其香如雲最上微妙，結成樓閣旋轉空中。 ^846c14

爾時，尊者阿難見是相已前白佛言：「世尊！
今所現瑞，是何方來請佛之相？」
佛言：「阿難！汝今當知去此舍衛國，一百六十由旬有一大城名曰福增，
彼有長者名謨尸羅，而彼城中有諸外道今現集會。
謨尸羅長者請佛及聲聞眾，我等當往，
各現神變令彼外道發生淨信，已生信者使不退轉，
我當於彼作大利樂，是彼所來請佛之相。
汝今宜應鳴彼犍椎，集苾芻眾令自知時，各現神通當往受供。」 ^847a6

爾時，尊者阿難受佛勅已，即鳴犍椎集苾芻眾，
作是白言：「已得神通尊者諸阿羅漢諦聽佛勅，
令諸苾芻當自知時，各現神通往福增城中，受謨尸羅長者供。
而彼城中有諸外道今現集會，當令彼等發生淨信，已生信者使不退轉作大利樂。」
尊者阿難如是白已，次乃行籌，諸阿羅漢各各受籌。 ^847a15

是時有一苾芻，名崑努鉢陀那，為眾中上座，
已證須陀洹果，然未得神通具足而亦受籌。
時尊者阿難即作是言：「上座苾芻！
今此舍衛國去彼福增城，一百六十由旬，佛勅各令現諸神變而可往彼。」
時，上座苾芻聞此語已，便自棄置先所受籌，
以清淨心如實而住，於剎那間即得阿羅漢果，
還執其籌起六神通，譬如力士屈伸臂頃踊身空中，
說伽陀曰：
　　「不以色相為最上，不以有力為所重，
　　離塵清淨乃莊嚴，獲得六通皆具足。」 ^847a21

爾時，諸阿羅漢過是日已至明旦時，各各隨應現諸神變，次第而往福增城中謨尸羅長者舍。 ^847b3

爾時，謨尸羅長者及妻眷屬，即以香水散灑其地，
敷設最上莊嚴床座，安置種種上味飲食，
所作已竟，長者及妻即出自舍住於門側，
與善無毒女、牛授童子同俟佛降。
爾時，長者作是思惟：「為佛來此受我供耶？
為詣餘方而受供耶？」
如是念已，向佛世尊所在方處瞻仰而住。 ^847b6

爾時，尊者阿惹憍陳如，以自神力化大蛇車，
安處其上，復化微細天雨徐徐而下，雷電光明交映而出，
現是神通三繞彼城，次從空下入長者舍。
爾時，長者見是相已，問善無毒女言：「今此所來乘大蛇車，
復有微細天雨徐徐而下，雷電光明交映而出，
現如是相入此舍者，是汝師耶？」
女即答言：「此非我師，是佛世尊最初度者，上首弟子名阿惹憍陳如。
佛於波羅奈國鹿野園中初轉法輪，此人最先得聞法要而獲果證，
佛說是人，於證涅槃中最上第一，是此尊者最先而來。」 ^847b13

復次，尊者舍利子化師子車安處其上，
現是神通三繞彼城，次從空下入長者舍。
爾時，長者見是相已，問善無毒女言：「今此所來乘師子車，
現如是相入此舍者，是汝師耶？」
女即答言：「此非我師，是佛弟子名舍利子。
此人在母胎時，其母自然智慧明利，善能論義攝伏閻浮提中一切論師。
此子生已色相殊異，諸根調適智慧超絕，
父母愛念，即為召諸相師，而令相此所生童子。
時諸相師，但貪觀此童子色相廣大殊勝，忘不能答彼童子父母所問相事。
是時父母即將童子，詣大婆羅門所求彼為相，
婆羅門言：『汝此童子色相殊異，當於釋迦牟尼佛法中出家修道，
斷盡煩惱證阿羅漢果，於諸聲聞弟子眾中，能隨如來轉正法輪。
今此童子，若人暫得觀其面者，是人即得明記不忘，何況聽其說法語言？』
彼婆羅門如是相已，後如其言出家證果。
又佛說言：『正使以大海量滿中盛墨，須彌山量等其紙素，
大地所有草木叢林取以為筆，令四大洲所有人眾經若干時，
書此尊者舍利子廣大智慧，亦不能盡。
又復普集一切有智慧人盡在一處，而此尊者所有智慧亦復過上。
又復當知取要而言，唯除佛世尊，世間一切具智慧者，
若比舍利子廣大智慧，於十六分中而不及一。』
是故佛說此人於聲聞中智慧第一。
是此尊者次第而來。」
佛說給孤長者女得度因緣經卷上
 ^847b24
