
undefined:: 道行般若經卷第二
後漢月支國三藏支婁迦讖譯

# 3 功德品
摩訶般若波羅蜜功德品第三
爾時諸因坻天、諸梵天、諸波那和提天、
諸伊沙天、諸那提乾天，同時三反作是稱譽法：
「賢者須菩提所說法甚深，怛薩阿竭皆從是生。
其有聞者，若諷誦讀有行者，我輩恭敬視如怛薩阿竭，我輩恭敬視菩薩摩訶薩持般若波羅蜜者。」 ^431a1

佛語諸天人：「如是，如是！
昔我於提和竭羅佛前，逮得般若波羅蜜，
我便為提和竭羅佛所受決言：『却後若當為人中之導，
悉當逮佛智慧，却後無數阿僧祇劫，汝當作佛，
號字釋迦文，天上天下於中最尊，安定世間法極明，號字為佛。』」 ^431a6

諸天人同時白佛言：「甚善，菩薩摩訶薩，天中天！
行般若波羅蜜自致到薩芸若。」 ^431a11

爾時佛在眾會中央諸天中坐，佛告比丘、
比丘尼、優婆塞、優婆夷：「今四部為證，欲天、
梵天、阿會亘修天皆證知。」 ^431a14

佛語釋提桓因：「若有善男子、善女人，其有學般若波羅蜜者，
其有持者，其有誦者，是善男子、善女人，魔若魔天終不能得其便。
拘翼！善男子、善女人，若人若非人終不能得其便。
拘翼！善男子、善女人不得橫死。
拘翼！忉利天上諸天人，其有行佛道者，
未得般若波羅蜜，未學者、未誦者，是輩天人，
皆往到善男子、善女人所。
拘翼！善男子、善女人學般若波羅蜜者，
持者、誦者，若於空閑處，若於僻隈處，亦不恐、
亦不怖、亦不畏。」 ^431a16

四天王白佛言：「我輩自共護是善男子、
善女人學般若波羅蜜者，持者、誦者。」 ^431a25

梵摩三鉢天及梵天諸天人俱白佛言：
「我輩自共護是善男子善女人學般若波羅蜜者，
持者、誦者。」 ^431a27

釋提桓因白佛言：「我自護是善男子善女人學般若波羅蜜者，
持者、誦者。」釋提桓因復白佛言：「難及也有學般若波羅蜜者，
善男子、善女人心無所動搖，般若波羅蜜其受者，為悉受六波羅蜜。」 ^431a29

佛言：「如是，拘翼！其受般若波羅蜜者，為悉受六波羅蜜。
復次拘翼！般若波羅蜜學者，持者、誦者，
善男子、善女人且聽。
拘翼！我說上語亦善，中語亦善，下語亦善，當念聽我所說。」 ^431b5

釋提桓因從佛聽言受教。 ^431b9

佛語釋提桓因：「我法中有嬈者、有害者、
有亂者，欲嬈者、欲害者、欲亂者，其人稍稍起惡意，
欲往未至，中道亡；欲嬈者、欲害者、欲亂者，其後所作終不諧。
何以故？用是善男子、善女人學般若波羅蜜故，
持故誦故，其人稍稍齎惡來，未至便屈還，其後所願終不得。
拘翼！善男子、善女人，所作為悉自見，得學般若波羅蜜者，
持者誦者，譬若，拘翼！
有藥名摩舐，有蛇飢行索食，道逢虫，蛇欲噉虫，
摩舐藥香即到虫所，蛇聞藥香即還去。
何以故？藥力所却，蛇毒即歇，藥力所厭如是。
拘翼！善男子、善女人學般若波羅蜜者、
持者誦者，其有欲害者便自亡，般若波羅蜜威神所却，般若波羅蜜力所厭也。」 ^431b10

佛言：「設有謀作者，從所來處，便於彼間自斷壞不復成，
四天王皆擁護是善男子、善女人、入般若波羅蜜者、
思惟者，自在所為，所語如甘露，所語不輕，
瞋恚不生，自貢高不生，四天王皆護。
是善男子、善女人學般若波羅蜜者，持者誦者，
所語無有異，所語如甘露，所語不輕，瞋恚不起，自貢高不生。
何以故？用學般若波羅蜜故，不受自瞋恚，
不受自貢高，不受自可。
是善男子。善女人心自生念：『若有鬪諍起，常當身遠離。』
不喜是事，面自慚自念：『是曹惡者不可近。』
自念：『我索佛道，不可隨瞋恚語，疾使我逮得好心。』
善男子、善女人，所作為悉自見善般若波羅蜜學者，持者誦者。」 ^431b23

釋提桓因白佛言：「般若波羅蜜能過諸惡上去，
自在所作，無有與等者。」 ^431c8

佛語釋提桓因：「復次，拘翼！
善男子、善女人般若波羅蜜學者，持者誦者，
或當過劇難之中，終不恐不怖，正使入軍不被兵。」 ^431c9

佛言：「我所語無有異。
拘翼！如佛言無有能害者，善男子、善女人，
當是時若誦若持般若波羅蜜若念，正使死來至，
若當於中死，若怨家在其中欲共害者，
如佛所語無有異，是善男子、善女人，終不於中橫死，
正使在其中，若有射者、若兵向者，終不中其身。
何以故？是般若波羅蜜者，極大祝人中之猛祝。
學是祝者，是善男子、善女人不自念惡，
亦不念他人惡，都無所念，善為人中之雄，
自致作佛，為護人民蜎飛蠕動，學是祝者疾成佛道也。 ^431c12

「復次，拘翼！般若波羅蜜書已，雖不能學、
不能誦者，當持其經卷，若人、若鬼神不能中害，其有宿命之罪不可請。
譬若，拘翼！初得佛之處，四面若有人，直從一面來入；
若鬼神、若禽獸，無有能害者。
若鬼神、若禽獸，欲來嬈人、欲來害人，終不能中。
何以故？用佛得道處故，佛威神所護，過去、
當來、今現在佛天中天，皆為人中尊，悉於其中作佛；
甫當復出索佛道者，皆當於其中得佛道。
若有人入是處者，不恐不怖無所畏懼，般若波羅蜜者如是。
般若波羅蜜所止處，一切諸天人民、阿須倫、
鬼神、龍，皆為作禮恭敬護視，用是故般若波羅蜜威神所護。」 ^431c22

釋提桓因白佛言：「若有，天中天！
般若波羅蜜書者、持經卷者，自歸作禮承事供養——名華、
搗香、澤香、雜香、繒綵、華蓋、旗幡——若般泥洹後，
持佛舍利起塔，自歸作禮承事供養——名華、
搗香、澤香、雜香、繒綵、華蓋、旗幡，如是其福，何所為多者？」 ^432a5

佛言：「我故問汝。拘翼！
隨所樂報我。云何，拘翼！
怛薩阿竭、阿羅呵、三耶三佛薩芸若成，
是身出見，怛薩阿竭從何法中學得阿耨多羅三耶三佛？」 ^432a10

釋提桓因報佛言：「怛薩阿竭從般若波羅蜜中學得阿耨多羅三耶三佛。」 ^432a13

佛語釋提桓因：「不用身舍利，從薩芸若中得佛，怛薩阿竭為出般若波羅蜜中。
如是，拘翼！薩芸若身，從般若波羅蜜中出；
怛薩阿竭、阿羅呵、三耶三佛薩芸若身，
薩芸若身生；我作佛身，從薩芸若得作佛身；
從薩芸若生我般泥洹後舍利，供養如故。
若有，拘翼！善男子、善女人，書般若波羅蜜，
學持誦行，自歸作禮承事供養——好華、
搗香、澤香、雜香、繒綵、華蓋、旗幡——薩芸若則為供養。
以如是，拘翼！般若波羅蜜寫已，作是供養經卷，
善男子、善女人從其法中得功德無比。
何以故？薩芸若者，則為供養已。」 ^432a15

釋提桓因白佛言：「如是閻浮利人，不供養承事般若波羅蜜者，
是曹之人為不知其尊耶？
供養般若波羅蜜者，其福尊無比。
般若波羅蜜者，當取供養之。」 ^432a26

佛語釋提桓因：「云何，拘翼！
閻浮利人中有幾所人信佛、信法、信比丘僧？」 ^432a29

釋提桓因白佛言：「閻浮利人少，所信佛、
信法、信比丘僧者少少耳，及行須陀洹、
斯陀含、阿那含、阿羅漢、辟支佛，至行佛道者復少少耳。」 ^432b2

佛言：「如是，拘翼！少少耳人。
至有索佛道、行求佛道者甚多，至其然後作佛少少耳。
如是不可計阿僧祇人，初行求佛道，至其然後從其中出，
若一若兩，在阿惟越致地住耳。
如是，拘翼！是善男子、善女人，行求佛道，會後成佛如是。」 ^432b5

佛言：「善男子、善女人學般若波羅蜜者，
持經者誦經者，當為作禮承事恭敬。
何以故？用曉般若波羅蜜中事故少有。
過去時怛薩阿竭、阿羅呵、三耶三佛，過去時菩薩行佛道者，
皆於般若波羅蜜中學成，我時亦共在其中學。
怛薩阿竭般泥洹後，諸菩薩摩訶薩悉當受是般若波羅蜜。
拘翼！善男子、善女人，怛薩阿竭般泥洹後，
取舍利起七寶塔供養，盡形壽自歸作禮承事——持天華、
天搗香、天澤香、天雜香、天繒、天蓋、天幡。
如是，於拘翼意云何，善男子、善女人作是供養，其福寧多不？」 ^432b10

釋提桓因言：「甚多，甚多！
天中天！」
佛言：「不如是善男子、善女人，書般若波羅蜜，
持經卷，自歸作禮承事供養——名華、
搗香、澤香、雜香、繒綵、華蓋、旗幡——得福多也。」 ^432b21

佛言：「置是塔。拘翼！
若復有閻浮利滿中七寶塔，若有善男子、
善女人，盡形壽自歸作禮承事供養——天華、
天搗香、天澤香、天雜香、天繒、天蓋、天幡。
云何，拘翼！是善男子、善女人，其福寧多不？」 ^432b25

釋提桓因言：「甚多，甚多，天中天！」
佛言：「不如是善男子、善女人，書般若波羅蜜，
持經卷，自歸作禮承事供養——名華、
搗香、澤香、雜香、繒綵、華蓋、旗幡——得福多。」 ^432b29

佛言：「置閻浮利所作事。
拘翼！滿四天下七寶塔，若有善男子、善女人，
盡形壽自歸作禮承事供養——天華、
天搗香、天澤香、天雜香、天繒、天蓋、天幡——其福寧多不？」 ^432c3

釋提桓因言：「甚多，甚多！
天中天！」
佛言：「不如是善男子、善女人，書般若波羅蜜，
持經卷，自歸作禮承事供養——名華、
搗香、澤香、雜香、繒綵、華蓋、旗幡——得福多。」 ^432c7

佛言：「置四天下塔。
拘翼！譬如一天下，復次一天下，如是千天下，
四面皆滿其中七寶塔，若有善男子、善女人盡形壽自歸作禮承事供養——天華、
天搗香、天澤香、天雜香、天繒、天蓋、天幡。
云何，拘翼！其福寧多不？」 ^432c11

釋提桓因言：「甚多，甚多！
天中天！」 ^432c15

佛言：「不如是善男子、善女人，書般若波羅蜜，
持經卷，自歸作禮承事供養——名華、
搗香、澤香、雜香、繒綵、華蓋、旗幡——得福多。」 ^432c16

佛言：「復置千天下。
拘翼！如是中二千天下，四面皆滿其中七寶塔，
若有善男子，善女人，盡形壽自歸作禮承事供養——天華、
天搗香、天澤香、天雜香、天繒、天蓋、天幡。
云何，拘翼！其福寧多不？」 ^432c18

釋提桓因言：「甚多，甚多！
天中天！」 ^432c22

佛言：「不如是善男子、善女人，書般若波羅蜜，
持經卷，自歸作禮承事供養——名華、
搗香、澤香、雜香、繒綵、華蓋、旗幡——得福多。」 ^432c23

佛言：「復置是中二千天下。
拘翼！若三千天下，四面皆滿其中七寶塔，
若有善男子、善女人，盡形壽自歸作禮承事供養——天華、
天搗香、天澤香、天雜香、天繒、天蓋、天幡。
云何，拘翼！是善男子、善女人，其福寧多不？」 ^432c26

釋提桓因言：「甚多，甚多！
天中天！」 ^433a1

佛言：「不如是善男子、善女人，書般若波羅蜜，
持經卷，自歸作禮承事供養——名華、
搗香、澤香、雜香、繒綵、華蓋、旗幡——得福多。」 ^433a2

佛言：「復置是三千天下七寶塔。
拘翼！若三千大國土中薩和薩，皆使得人道，
了了皆作人已，令人人作七寶塔，是輩人盡形壽供養，
持諸伎樂、諸華、諸搗香、諸澤香、諸雜香、
若干百種香、諸繒、諸蓋、諸幡，復持天華、
天搗香、天澤香、天雜香、天繒、天蓋、天幡，
如是等薩和薩，及三千大國土中薩和薩，
悉起是七寶塔，皆是伎樂供養。
云何，拘翼！其功德福祐寧多不？」 ^433a6

釋提桓因言：「作是供養者，其福祐功德，
甚多，甚多！天中天！」 ^433a13

佛言：「不如是善男子善女人，書般若波羅蜜，
持經卷，自歸作禮承事供養——名華、
搗香、澤香、雜香、繒綵、華蓋、旗幡——得福多。」 ^433a15

釋提桓因白佛言：「如是，天中天！
極安隱般若波羅蜜，天中天！
自歸作禮承事供養，過去、當來、今現在佛天中天薩芸若，
則為供養作禮承事自歸，為悉供養至。」 ^433a18

佛言：「置是三千大國土中七寶塔，復如一恒邊沙佛國土，
一一薩和薩悉起作七寶塔，皆供養一劫，
復過一劫，皆持天華、天搗香、天澤香、天雜香、
天繒、天蓋、天幡，都盧天上天下諸伎樂持供養。
如是，拘翼！其福祐功德寧多不？」 ^433a21

釋提桓因言：「甚多，甚多！
天中天！」 ^433a26

佛言：「不如是善男子善女人，書般若波羅蜜，
持經卷，自歸作禮承事供養——名華、
搗香、澤香、雜香、繒綵、華蓋、旗幡——得福多。」 ^433a27

佛語釋提桓因：「如是，拘翼！
不如是善男子、善女人從法中得福極多，
不可復計，不可復議，不可復稱，不可復量，不可復極。
何以故？從般若波羅蜜中出怛薩阿竭、
阿羅呵、三耶三佛、薩芸若。
如是，拘翼！善男子、善女人，書般若波羅蜜，
持經卷，自歸作禮承事供養——名華、
搗香、澤香、雜香、繒綵、華蓋、旗幡。
如是，拘翼！功德所致，福祐所致，及前世功德所致，佛福祐所致。」 ^433b1

佛言：「百倍恒邊沙佛國中薩和薩，皆起七寶塔，
不在計中，千倍不在計中，百千倍不在計中，
萬億倍不在計中，無數倍不在般若波羅蜜供養計中。」 ^433b9

爾時四萬天人與釋提桓因，共來大會，
諸天人謂釋提桓因言：「尊者當取般若波羅蜜，當諷誦般若波羅蜜。」 ^433b13

佛語釋提桓因：「當學，拘翼！
般若波羅蜜，當持經卷，當諷誦。
何以故？阿須倫心中作是生念：『欲與忉利天共鬪。』
阿須倫即起兵上天。
是時，拘翼！當誦念般若波羅蜜，阿須倫兵眾即還去。」 ^433b15

釋提桓因因白佛言：「極大祝，天中天！
般若波羅蜜，極尊祝般若波羅蜜，無有輩祝般若波羅蜜。」 ^433b19

佛言：「如是，拘翼！極大祝般若波羅蜜，極尊祝般若波羅蜜，無有輩祝般若波羅蜜。
拘翼！持是祝者，過去諸怛薩阿竭、阿羅呵、
三耶三佛，皆從是祝自致作佛；甫當來諸怛薩阿竭、
阿羅呵、三耶三佛，皆學是祝自致作佛；
今現在十方諸佛，皆起是祝自致作佛。
拘翼！是祝故出十誡功德，照明於天下，
四禪、四諦、四神足、般遮旬，照明於世間，
菩薩摩訶薩從般若波羅蜜中，生十誡功德，
世間悉遍至，四禪、四諦、四神足、般遮旬，
悉照明於世間；今怛薩阿竭、阿羅呵、三耶三佛未出世間時，
菩薩悉照明，四禪、四諦、四神足、般遮旬。
譬如月盛滿時，拘翼！
從空中出照明於星宿。
如是，拘翼！菩薩行功德盛滿亦如是。
怛薩阿竭未出世間時，菩薩為出照明，
菩薩摩訶薩皆從漚惒拘舍羅般若波羅蜜中出，當作是知。 ^433b22

「復次，拘翼！若有善男子、善女人，持般若波羅蜜學誦者，為至德悉具足。」 ^433c9

釋提桓因問佛言：「天中天！
何謂至德悉具足？」 ^433c10

佛言：「其人終不中毒死，不於水中溺死，不為兵刃所中死。
若時有縣官起，若橫為縣官所侵，當誦念般若波羅蜜，
若坐若經行時，縣官終不能危害。
何以故？般若波羅蜜所擁護故。
若復有餘事，悉當誦念般若波羅蜜，往至彼間，
若王所、若太子傍臣所，便與共好語，與共談言，與共笑歡喜。
何以故？用學般若波羅蜜故，念善思善，
一切人民蜎飛蠕動，悉令其善，持等心閔傷慈哀，
用是故，人見之悉起立。
如是，拘翼！若有索方便者，不能危害。」 ^433c11

爾時有異道人，遙見佛大會，稍稍前行欲壞亂坐，
稍來至佛所，釋提桓因作是念：「當云何盡我壽常在佛邊受誦般若波羅蜜？
異道人欲亂我、斷是法。」
釋提桓因從佛所聞般若波羅蜜即受誦，
彼異道人即遙遠遠繞佛一匝，便從彼間道徑去。 ^433c21

舍利弗作是念：「是中云何令異道人從彼間道徑便去？」 ^433c27

舍利弗心所念，佛即知。
佛語舍利弗：「釋提桓因念般若波羅蜜，
如是異道人便還去，異道人無有善意來，
都盧持惡意來故，是弊魔便作是念：『怛薩阿竭、
阿羅呵、三耶三佛與四部弟子共坐，欲天、
梵天及諸天人，悉復在其中會，無有異人，
悉菩薩摩訶薩受決者會，當為人中之將，
自致成作佛，我當行欲壞亂之。』
弊魔乘一轅之車駕，四馬稍稍前行至佛所，
釋提桓因作是念：『弊魔乘四馬之車來欲到佛所，
是弊魔車馬無異，非國王洴沙，四馬車不類；
亦非國王波斯匿，四馬車不類；亦非釋種，
四馬車不類；亦非墮舍利，四馬車不類；是弊魔所作。
晝夜弊魔常索佛便，常亂世間人。』
釋提桓因常作是願：『我會當念般若波羅蜜，常念常持心諷誦究竟。』
釋提桓因心中誦念般若波羅蜜，且欲究竟，弊魔便復道還去。」 ^433c28

忉利迦翼天人，持天華飛在空中立，便散佛上及散四面，
言：「般若波羅蜜斷絕甚久，閻浮利人乃得聞、乃得見。」
便復持天華若干種，四面散佛上。 ^434a16

佛言：「其有行般若波羅蜜者，守般若波羅蜜者，亦不為魔及魔官屬所得便。」 ^434a19

釋提桓因白佛言：「是輩人其福祐功德不小，
聞般若波羅蜜者，何況乃學持誦念，學已持已誦已，
取學如是，用是法住，其人前世時見佛般若波羅蜜耳聞者，
何況乃學持誦，學已持已誦已，行如中事，
如是法住具足，則為供養怛薩阿竭已，是人如是。
何以故？薩芸若從是行般若波羅蜜。
譬如，天中天！欲得極大寶者，當從大海索之；
欲得薩芸若珍寶成怛薩阿竭、阿羅呵、
三耶三佛者，當從般若波羅蜜中索之。」 ^434a21

佛言：「如是，從其中出怛薩阿竭、阿羅呵、
三耶三佛、薩芸若。」 ^434b1

阿難白佛言：「無有說檀波羅蜜者，亦不說尸波羅蜜，
亦不說羼提波羅蜜，亦不說惟逮波羅蜜，
亦不說禪波羅蜜，亦無有說是名者，但共說般若波羅蜜者。
何以故？天中天！」 ^434b3

佛語阿難：「般若波羅蜜於五波羅蜜中最尊。
云何，阿難！不作布施，當何緣為檀波羅蜜薩芸若？
不作戒，當何緣為尸波羅蜜？
不作忍辱，當何緣為羼提波羅蜜？
不作精進，當何緣為惟逮波羅蜜？
不作一心，當何緣為禪波羅蜜？
不作智慧，當何緣為般若波羅蜜薩芸若？」 ^434b6

阿難言：「如是，天中天！
不行布施，不為檀波羅蜜薩芸若；不行戒，
不為尸波羅蜜；不行忍辱，不為羼提波羅蜜；
不行精進，不為惟逮波羅蜜；不行一心，
不為禪波羅蜜；不行智慧，不為般若波羅蜜薩芸若，為非般若波羅蜜。」 ^434b12

佛言：「如是，阿難，般若波羅蜜於五波羅蜜中最尊。
譬如極大地，種散其中同時俱出，其生大株。
如是，阿難！般若波羅蜜者是地，五波羅蜜者是種，
從其中生，薩芸若者從般若波羅蜜成。
如是，阿難！般若波羅蜜於五波羅蜜中極大尊，自在所教。」 ^434b17

釋提桓因白佛言：「怛薩阿竭、阿羅呵、三耶三佛，
所說善男子、善女人功德未竟。
學般若波羅蜜者，持者誦者，云何？」 ^434b23

佛語釋提桓因：「我不說行者功德未竟，
我自說善男子、善女人，書般若波羅蜜者，
持經卷，自歸作禮承事供養——名華、
搗香、澤香、雜香、繒綵、華蓋、旗幡——我說是供養功德耳。」 ^434b25

釋提桓因白佛言：「我身自護視善男子、
善女人書般若波羅蜜者，持經卷，自歸作禮承事供養——名華、
搗香、澤香、雜香、繒綵、華蓋、旗幡——我護是供養功德耳。」 ^434b29

佛語釋提桓因：「善男子、善女人，誦般若波羅蜜者，
若干千天人到經師所聽法，不解於法中。
諸天人適欲問法師，天神語之，用慈於法中故，
其人即自了知，諸天所不解者便自解，
善男子、善女人，所作功德悉自見知。 ^434c3

「復次，拘翼！善男子善女人書般若波羅蜜，
於四部弟子中說時，其心都盧無所難，
若有形者，若欲試者，終不畏。
何以故？般若波羅蜜所擁護故，其所欲形試者便自去。」 ^434c9

佛云：「我了不見人當般若波羅蜜者，人亦不見般若波羅蜜。
般若波羅蜜所厭伏，善男子、善女人，無有敢輕者，
心亦不恐，不怖懼，亦無所畏。
善男子、善女人，所作功德悉自了見。 ^434c12

「復次，拘翼！是善男子、善女人，父母皆重，
若沙門道人皆哀，若知識兄弟外家宗親，
皆尊貴敬愛之，或時說惡事者，持中正法為解之。
是善男子善女人，所作功德悉自見之。 ^434c16

「復次，拘翼！善男子、善女人，書般若波羅蜜，
持經卷者，天上四天王天上諸天人索佛道者，
往到彼所，問訊聽受般若波羅蜜，作禮遶竟以去；
忉利天上諸天人索佛道者，往到彼所，
問訊聽受般若波羅蜜，作禮遶竟已去；
鹽天上諸天人，索佛道者往到彼所，問訊聽受般若波羅蜜，
作禮遶竟已去。善男子、善女人，心當作是知：
『十方無央數佛國，諸天人、諸龍、阿須倫、
諸閱叉鬼神、諸迦樓羅鬼神、諸甄陀羅鬼神、
諸乾陀羅鬼神、諸摩睺勒鬼神、諸人諸非人，
都盧賜來到是間，問訊法師聽受般若波羅蜜，
作禮繞竟各自去，皆賜功德無異；兜術陀天上諸天人，
索佛道者往到彼所，問訊聽受般若波羅蜜，
作禮繞竟以去；尼摩羅提羅憐耨天上諸天人，
索佛道者往到彼所，問訊聽受般若波羅蜜，
作禮繞竟已去；波羅尼蜜和邪拔致天上諸天人，
索佛道者往到彼所，問訊聽受般若波羅蜜，
作禮繞竟已去；梵天上諸天人索佛道者，
梵迦夷天、梵弗還天、梵波 #CB00837;天、
摩呵梵天盧天、波利陀天、#CB00837;波摩那天、
阿會亘修天、首呵天、波栗多修呵天、阿波摩修天、
修乾天、惟呵天、波栗惟呵天、阿波修天、
惟于潘天、阿惟潘天、阿陀波天、須#CB00841;天、
須#CB00841;祇耨天、阿迦膩吒天等，
天上諸天人，皆往到彼所，問訊聽受般若波羅蜜，
作禮遶竟已各自去；及諸阿迦膩吒天，
尚悉來下在諸天輩中，何況拘翼。
三千大國土諸欲天人、諸色天人，悉來問訊聽受般若波羅蜜，
作禮遶已畢竟各各自去。』 ^434c21

「是彼善男子、善女人，彼所止處，當完堅無有嬈者，
除其宿罪不請，餘不能動。
善男子、善女人，其功德悉受得，是時諸天人來當知之。」 ^435a21

釋提桓因言：「云何，天中天！
善男子、善女人，當作是了知，諸天人來到是間，
聽受般若波羅蜜，作禮承事？」 ^435a23

佛言：「善男子、善女人，當作是知：『諸天人來受般若波羅蜜，作禮承事。』
何用知諸天人來時？
或時善男子、善女人，歡喜踊躍意喜時知諸天人來，
以知當捨去，若天、若龍、若閱叉鬼神、若甄陀羅鬼神，來到彼間。 ^435a26

「復次，拘翼！善男子、善女人，聞鬼神香以為曾知。
善男子、善女人，小鬼神當避起去，大鬼神來前。 ^435b1

「復次，拘翼！善男子、善女人，常當淨潔身體，
用淨潔身體故，鬼神皆大歡喜，小天見大天來到避去，
大尊天威神巍巍，其光重明稍稍安徐往，
是天人至師經所，入至經所已，善男子、
善女人則踊躍歡喜，所止處悉當淨潔住。
善男子、善女人，病終不著身，所止處常安隱，
未常有惡夢，夢中不見餘，但見佛，但見塔，
但聞般若波羅蜜，但見諸弟子，但見極過度，
但見佛坐，但見自然法輪，但見且欲成佛時，
但見諸佛成得佛已，但見新自然法輪，
但見若干菩薩，但見六波羅蜜種種解說，
但見當作佛，但見餘佛國，但見了了佛尊法無有與等者，
但見某方某國土怛薩阿竭、阿羅呵、三耶三佛，
若干百弟子、若干千弟子、若干萬弟子，
怛薩阿竭、阿羅呵、三耶三佛，在其中說法。 ^435b4

「拘翼！善男子、善女人，夢如是，見已安隱覺，
身體淨潔且輕，不欲復思食，身自軟美飽。 ^435b20

「拘翼！譬如比丘得禪，從禪覺，軟心不大思食，自軟美飽。
如是，拘翼！善男子、善女人，覺已不大思食，自想身軟美飽。
何以故？拘翼！鬼神不敢近氣故，欲取佛者其功德悉自見，
欲取佛者當學般若波羅蜜，當持當誦，
正使不學不持不誦善男子、善女人，但書寫，
持經卷，自歸作禮承事供養——名華、
搗香、澤香、雜香、繒綵、華蓋、旗幡。 ^435b21

「復次，拘翼！或時閻浮利地上怛薩阿竭舍利滿其中施與，
般若波羅蜜書已舉施與，欲取何所？」 ^435c1

釋提桓因言：「寧取般若波羅蜜。
何以故？我不敢不敬舍利，天中天！
從中出舍利供養，般若波羅蜜中出舍利，從中得供養。
如我有時與諸天共於天上坐，持異特座，
乃至自我座，敢有天人來至我所承事我，
我未及至座所，我不坐上時，諸天人皆為我坐，
作禮繞竟已便去，是坐尊釋提桓因，於是間坐受法，忉利天上諸天人為作禮。
如是，天中天！般若波羅蜜出怛薩阿竭、
阿羅呵、三耶三佛舍利，薩芸若之智慧從中出生，身用是故。
天中天！兩分之中取般若波羅蜜。
除是閻浮利地上滿其中怛薩阿竭舍利，
正使天中天三千大國土滿其中舍利為一分，
般若波羅蜜經為二分，我從二分中取般若波羅蜜。
何以故？從中出舍利供養所致。
譬如負債人，天中天！
與王相隨出入，王甚敬重之，無有問者，亦無所畏。
何以故？在王邊有威力故。
天中天！從般若波羅蜜中出舍利，從中出供養，
是經，天中天！如王，般若波羅蜜譬如是王雄猛得供養，怛薩阿竭舍利從薩芸若中出生得供養。
如是，天中天！薩芸若，怛薩阿竭、阿羅呵、
三耶三佛，從般若波羅蜜中出生，當作是知，兩分中我取般若波羅蜜。 ^435c3

「般若波羅蜜受持者，譬如無價摩尼珠。
天中天！有是寶，無有與等者。
若持有所著，所著處者，鬼神不得其便，不為鬼神所中害。
若男子、若女人，持摩尼珠著其身上，鬼神即走去；
若中熱，持摩尼珠著身上，其熱即除去；
若中風，持摩尼珠著身上，其風不增，即除去；
若中寒，持摩尼珠著身上，其寒不復增，
即除去；夜時持摩尼珠著冥中，即時明；
熱時持摩尼珠，所著處即為涼；寒時持摩尼珠，
所著處即為熱；所至處毒皆不行，餘他輩亦爾。
中有為蛇所齧者，若男子、若女人持摩尼珠示之，見摩尼珠毒即去。
如是，天中天！摩尼珠極尊，若有人病——若目痛、
若目冥——持摩尼珠近眼，眼病即除愈。
如是，天中天！摩尼珠德巍巍自在，持著何所，
著水中水便隨作摩尼珠色，持繒裹著水中，
水便如摩尼珠色，正使持若干種繒裹著水中，
水便如摩尼珠色，水濁即為清，摩尼珠德無有比。」 ^435c26

阿難問釋提桓因：「云何，拘翼！
天上亦有摩尼珠？
閻浮利地上亦有摩尼珠？」 ^436a15

釋提桓因語阿難言：「天上亦有摩尼珠，
閻浮利地上亦有摩尼珠，不足言，如我所說，
異閻浮利地上寶輕耳，不如彼珠德尊十倍百倍千倍萬倍億億萬倍，
我所語摩尼珠者，有所著處，若篋中、若函中，
其光明倍徹出，正使舉珠出去餘處，續明如故，
般若波羅蜜、薩芸若之德，至怛薩阿竭、
阿羅呵、三耶三佛般泥洹去，舍利供養如故，
薩芸若、舍利遍分布天下，供養如故。 ^436a16

「復次，阿難！十方無央數佛國現在諸佛欲見者，
善男子、善女人當行般若波羅蜜，當守般若波羅蜜。」 ^436a25

佛語釋提桓因：「如是，拘翼！
過去時怛薩阿竭、阿羅呵、三耶三佛，皆從般若波羅蜜中出，
為人中之將，自致成作佛；如是出生甫當來怛薩阿竭、
阿羅呵、三耶三佛，悉從般若波羅蜜中出，
為人中之將，自致成作佛；復如十方無央數佛國今現在諸佛，
亦從般若波羅蜜中出，為人中之將，自致成作佛。」 ^436a27

釋提桓因白佛言：「摩訶波羅蜜，天中天！
一切人民蜎飛蠕動之類心所念，怛薩阿竭、
阿羅呵、三耶三佛，從般若波羅蜜悉了知。」 ^436b4

佛言：「用是故，菩薩摩訶薩晝夜行般若波羅蜜。」 ^436b7

釋提桓因言：「但行般若波羅蜜，不行餘波羅蜜耶？」 ^436b9

佛言：「都盧六波羅蜜皆行，菩薩摩訶薩般若波羅蜜，
於菩薩摩訶薩最尊，菩薩與布施，般若波羅蜜出上持戒、
忍辱、精進、一心，分布諸經教人，不及菩薩摩訶薩行般若波羅蜜也。
拘翼！譬如閻浮利地上種種好樹，若色種種各異，
葉葉各異，華華各異，實實各異，種種枝棭其影無有異，其影如一影相類。
如是，拘翼！五波羅蜜從般若波羅蜜出，
般若波羅蜜出薩芸若，種種展轉相得無有異。」 ^436b10

釋提桓因白佛言：「極大尊德般若波羅蜜，天中天！
不可計德般若波羅蜜，天中天！
無有極與等者般若波羅蜜，天中天！
若有書般若波羅蜜者，持經卷，自歸作禮承事供養——名華、
搗香、澤香、雜香、繒綵、華蓋、旗幡——若有書經與他人者，其福何所為多者？」 ^436b19

佛言：「我故問，若拘翼！
自恣說。云何，若有怛薩阿竭舍利自供養，
復分布與他人令供養；若復有舍利自供養，亦不分與他人。
其福何所多者？」 ^436b24

釋提桓因言：「天中天！
善男子、善女人自供養舍利，復分布與他人，其福大多。」 ^436b28

佛言：「如是，拘翼！善男子、善女人，書般若波羅蜜，
持經卷，自歸作禮承事供養——名華、
搗香、澤香、雜香、繒綵、華蓋、旗幡——復分布與他人，其福大多。 ^436b29

「復次，拘翼！法師所至到處輒說經法，其德其福甚大多大多。 ^436c4

「復次，拘翼！閻浮利人若善男子、善女人，皆令持十戒。
云何，拘翼！其福寧多不？」 ^436c6

釋提桓因言：「甚多，甚多！
天中天！」 ^436c7

佛言：「不如是善男子、善女人書般若波羅蜜者，
持經卷與他人使書，若為讀之，其福倍益多。 ^436c8

「復次，拘翼！置四天下諸小國土、中國土，
千國土、二千國土、三千大國土，如恒邊沙佛國人，
善男子、善女人皆令持十戒。
云何，拘翼！其福寧多不？」 ^436c10

釋提桓因言：「甚多，甚多！
天中天！」佛言：「不如是善男子、善女人書般若波羅蜜者，
持經卷與他人使書，若為讀，其福倍益多。 ^436c14

「復次，拘翼！閻浮利人善男子、善女人，皆令行四禪、
四諦、四神足及行般遮旬。
云何。拘翼！其福寧多不？」 ^436c17

釋提桓因言：「甚多，甚多！
天中天！」 ^436c19

佛言：「不如是善男子、善女人書般若波羅蜜者，
持經卷與他人使書，若為讀，其福倍益多。 ^436c20

「復次，拘翼！置閻浮利四天下小國土、中國土，
千國土、二千國土、三千大國土，如恒邊沙佛國人善男子、
善女人，皆令行四禪、四諦、四神足及行般遮旬，皆令成得。
云何，拘翼！其福寧轉倍多不？」 ^436c22

釋提桓因言：「大甚多，大甚多！
天中天！」 ^436c26

佛言：「不如是善男子、善女人書般若波羅蜜者，
持經卷與他人使書，若為讀，其福轉倍多。 ^436c28

「復次，拘翼！持般若波羅蜜經卷，授與他人使書，
若令學、若自學，其福甚倍多。 ^437a1

「復次，拘翼！若有人自學般若波羅蜜解中慧，其福甚倍多。」 ^437a3

釋提桓因白佛言：「天中天！
云何學般若波羅蜜，學解中慧，其福甚倍多？」
釋提桓因白佛言：「天中天！
云何學般若波羅蜜解中慧？」 ^437a5

佛言：「善男子、善女人不曉學。
何以故？有當來善男子、善女人，欲得阿耨多羅三耶三菩阿惟三佛，
喜樂學般若波羅蜜，反得惡知識教枝棭般若波羅蜜。」 ^437a7

釋提桓因問佛言：「何等為枝棭般若波羅蜜？」 ^437a11

佛言：「甫當來世比丘，得般若波羅蜜欲學，
惡知識反教學色無常、行色無常，作是曹學行般若波羅蜜，
痛痒思想生死識學無常，行識無常，作是曹學行般若波羅蜜。
拘翼！是為枝棭般若波羅蜜。」 ^437a12

佛言：「行般若波羅蜜者，不壞色無常視，不壞痛痒思想生死識無常視。
何以故？本無故。拘翼！
般若波羅蜜當黠慧學，其福倍益多。 ^437a16

「復次，拘翼！置閻浮利地上三千大國土，
如恒邊沙佛國人，若善男子、善女人皆令得須陀洹道。
云何，拘翼！其福寧多不？」 ^437a20

釋提桓因言：「甚多，甚多！
天中天！」
佛言：「不如是善男子、善女人書般若波羅蜜者，
持經卷與他人使書，若令學、若為讀，其福倍益多。
何以故？須陀洹道皆從般若波羅蜜中出生故。 ^437a23

「復次，拘翼！閻浮利人若善男子、善女人，
皆教令得斯陀含、阿那含、阿羅漢，皆令成就。
云何，拘翼！其福寧轉倍多不？」 ^437a27

釋提桓因言：「甚多，甚多！
天中天！」 ^437a29

佛言：「不如是善男子、善女人書般若波羅蜜者，
持經卷與他人使書，若令學、若為讀，其福倍益多。
何以故？薩芸若德成法德，一切從般若波羅蜜中學成佛，
便出生須陀洹道、斯陀含道、阿那含道、
阿羅漢道、辟支佛道。 ^437b1

「置閻浮利，拘翼！置三千大國土，如恒邊沙佛國中人，
若善男子、善女人，皆令得須陀洹道、斯陀含道、
阿那含道、阿羅漢道、辟支佛道。
云何，拘翼！其福寧多不？」 ^437b6

釋提桓因言：「甚多，甚多！
天中天！」 ^437b9

佛言：「不如是善男子、善女人書般若波羅蜜者，
持經卷與他人使書，若令學、若為讀，其福倍益多。
何以故？皆從般若波羅蜜中學，得成薩芸若、
成法德，用是故得佛，出生須陀洹道、斯陀含道、
阿那含道、阿羅漢道、辟支佛道，用是故其福轉倍多。 ^437b11

「復次，拘翼！閻浮利人都盧皆使行佛道，
已信入佛道，學佛道心已生，若善男子、
善女人，持般若波羅蜜經卷，與他人使書，
若令學、若為說，及至阿惟越致菩薩，書經卷授與之，
其人當從是學，深入般若波羅蜜中學智惠般若波羅蜜，
轉增多守無有極智悉成就，得其福轉倍多。
置閻浮利，拘翼！三千大國土及如恒邊沙佛國中人，
皆行阿耨多羅三耶三菩，皆發意行佛道，
若善男子、善女人持般若波羅蜜經卷，
與他人使書，若令學、若為說，及至阿惟越致菩薩，
書經卷授與，其人當從是學，深入般若波羅蜜中學智慧般若波羅蜜，
轉增多守無有極智 " resp=悉成就，得其福轉倍多。 ^437b17

「復次，拘翼！閻浮利人都盧皆行阿耨多羅三耶三菩，
阿耨多羅三耶三菩者，皆發意求佛，若善男子、
善女人持般若波羅蜜經卷，與他人使書，
為解說其中慧、教令學，及至阿惟越致菩薩摩訶薩，
持般若波羅蜜經卷，授與使入黠慧中，其福轉倍多。
置閻浮利三千大國土及至恒邊沙佛國中人，
皆行阿耨多羅三耶三菩，阿耨多羅三耶三菩者，
皆發意求佛，若善男子、善女人持般若波羅蜜經卷，
與他人使書，令學入黠慧中者，若有阿惟越致菩薩摩訶薩，
持般若波羅蜜經卷，為書授與使學入黠慧中，其福轉倍多。 ^437c1

「復次，拘翼！閻浮利人都盧皆令行阿惟越致菩薩阿耨多羅三耶三菩，
若有善男子、善女人，教入般若波羅蜜中。
云何，拘翼！其福寧多不？」 ^437c13

釋提桓因言：「甚多，甚多！
天中天！」
佛言：「從是輩中若有一菩薩出，便作是言：『我欲疾作佛。』
正使欲疾作佛，若有人持般若波羅蜜經卷書授與者，其福轉倍多。 ^437c16

「置閻浮利三千大國土乃至恒邊沙佛國中人，
都盧皆令行阿惟越致菩薩阿耨多羅三耶三菩，
若有善男子、善女人，教入般若波羅蜜中。
云何，拘翼！其福寧多不？」 ^437c20

釋提桓因言：「甚多，甚多！
天中天！」
佛言：「若有一菩薩從其中出，便作是言：『我欲疾作佛。』
正使欲疾作佛，若有人持般若波羅蜜經卷書授與者，其福轉倍多。」 ^437c24

釋提桓因白佛言：「如是，天中天！
極安隱菩薩摩訶薩，疾近佛般若波羅蜜，
若教人、若授與人，其福轉倍多。
何以故？天中天！」 ^437c28

佛言：「其得般若波羅蜜疾近佛者，近佛座。」 ^438a1

須菩提語釋提桓因言：「善哉，善哉！
拘翼！當所為尊弟子，菩薩摩訶薩作是受，疾作佛。
所為作者，當如佛弟子從中出，是輩人不索佛道者，
菩薩摩訶薩不當於其中學六波羅蜜，
不學是法不得作佛，隨法學疾作阿耨多羅三耶三佛，在所問。」
道行般若經卷第二
 ^438a2
