
other:: 
other:: 
## 卷第二十四目錄
續傳燈錄卷第二十四目錄大鑑下第十五世淨慈明禪師法嗣五人淨慈象禪師雪峯隆禪師〔已上二人見錄〕靈岩德宗禪師常樂本然禪師寶應法照禪師〔已上三人無錄〕長蘆和禪師法嗣十五人甘露達珠禪師靈隱慧淳禪師〔已上二人見錄〕雪竇明禪師琅邪誠禪師圓智和尚鳳山和尚精嚴鳳藻禪師清涼可昇禪師華嚴尚劉禪師褒禪道天禪師顯親祖永禪師長蘆法永禪師定水然禪師興國遠禪師法音首座禪師〔已上十三人無錄〕雪峯慧禪師法嗣十四人淨慈道昌禪師徑山了一禪師金山了心禪師〔已上三人見錄〕大吉法圓禪師南安達禪師淨慈昇禪師石松祖天禪師慶成悟及禪師興王寶機禪師寶勝守寧禪師建善法藏禪師淨慈務暉禪師南明戒通禪師中峯寧禪師〔已上十一人無錄〕香嚴月禪師法嗣二人香嚴如璧禪師〔見錄〕香嚴如琳禪師〔無錄〕慧林深禪師法嗣七人靈隱慧光禪師國清妙印禪師國清普紹禪師九座慧邃禪師〔已上四人見錄〕圓覺曇禪師淨慧法如禪師圓覺勝禪師〔已上三人無錄〕報恩然禪師法嗣一人資聖元祖禪師〔見錄〕慧林海禪師法嗣二人萬杉壽堅禪師〔見錄〕萬杉壽隆禪師〔無錄〕開先宗禪師法嗣二人黃檗惟初禪師岳麓海禪師〔二人見錄〕雪峯演禪師法嗣四人西禪慧舜禪師〔一人見錄〕鳳山道沼禪師能仁得能禪師龍臥俞禪師〔已上三人無錄〕長蘆了禪師法嗣十三人天童宗珏禪師長蘆妙覺禪師龜山義初禪師保寧興譽禪師北山法通禪師〔已上五人見錄〕壽山德初禪師龍翔道暉禪師上藍祖卿禪師能仁崇壽禪師幽岩子詠禪師長蘆慧悟禪師神光道新禪師雪竇鑑禪師〔已上八人無錄〕天童覺禪師法嗣十四人雪竇嗣宗禪師善權法智禪師淨慈慧暉禪師瑞岩法恭禪師石門法真禪師光孝思徹禪師大洪法為禪師長蘆琳禪師〔已上八人見錄〕廣慧法聰禪師鳳凰世釗禪師烏巨光禪師寶福悟禪師能仁理禪師雪竇#CB06284;禪師〔已上六人無錄〕大洪預禪師法嗣五人慧力悟禪師雪峯慧深首座〔已上二人見錄〕智門雅禪師普照充禪師薦福演禪師〔已上三人無錄〕天封歸禪師法嗣一人東林通理禪師〔一人見錄〕天衣聰禪師法嗣六人慧日法安禪師護國欽禪師吉祥元實禪師投子道宣禪師〔已上四人見錄〕能仁普禧禪師石佛宗葦禪師〔已上二人無錄〕吉祥宣禪師法嗣一人南華明禪師〔無錄〕大洪顯禪師法嗣九人子陵祖清禪師勝果道和禪師龍安世能禪師北禪宗覺禪師普寧祖悟禪師中巾山昭禪師壽寧守軻禪師橫山元經禪師白兆法通禪師〔已上九人俱無錄〕羅漢遇禪師法嗣一人曹山月禪師〔無錄〕徑山悟禪師法嗣二人慧照和尚寶陀了然和尚〔二人俱無錄〕寶林昌禪師法嗣二人護國妙機禪師興化德觀禪師〔二人俱無錄〕寶林慧禪師法嗣二人祥符良度禪師宣化德濟禪師〔二人俱無錄〕承天月禪師法嗣二人承天仲顏禪師〔一人見錄〕護國介豐禪師〔一人無錄〕光孝印禪師法嗣一人東林本然禪師〔無錄〕普照欽禪師法嗣一人永安可文禪師〔無錄〕淨福文禪師法嗣二人淨光藏禪師揚州石塔和尚〔二人俱無錄〕續傳燈錄卷第二十四目錄〔終〕續傳燈錄卷第二十四
other:: 大鑑下第十五世
## 淨慈明禪師法嗣
淨慈明禪師法嗣
other:: 
### 淨慈象禪師

臨安府淨慈象禪師。
越州山陰人也。上堂。
古者道。一翳在眼空花亂墜。
拈拄杖曰。淨慈拈起拄杖。
豈不是一翳在眼。
百千諸佛總在拄杖頭。
現丈六紫磨金色之身。
乘其國土遊歷十方。
說一切法度一切眾。
豈不是空花亂墜。
即今莫有向拄杖未拈已前坐斷得麼。
出來與淨慈相見。
如無切忌向空本無花眼本無翳處著到。
乃擲拄杖下座。
other:: 
### 雪峯隆禪師
 ^629b24

福州雪峯隆禪師上堂。
一不成二。不是口喫飯鼻出氣。
休云北斗藏身。說甚南山鼈鼻。
家財運出任交關。
勸君莫競錐頭利。
other:: 
## 長蘆和禪師法嗣
長蘆和禪師法嗣
other:: 
### 甘露達珠禪師
 ^629c3

鎮江府甘露達珠禪師。
福州人。上堂。聖賢不分古今惟一。
可惟火就燥水就濕。
鑿井而飲耕田而食。
大眾。東村王老去不歸。
紛紛黃葉空狼籍。
other:: 
### 靈隱慧淳禪師
 ^629c7

臨安府靈隱慧淳圓智禪師上堂。
吾心似秋月。碧潭清皎潔。
乃喝曰。寒山子話墮了也。
諸禪德。皎潔無塵。
豈中秋之月可比。
虛明絕待。非照世之珠可倫。
觸露乾坤光吞萬象。
普天匝地耀古騰今。
且道是箇甚麼。良久曰。
此夜一輪滿清光何處無。
other:: 
## 雪峯慧禪師法嗣
雪峯慧禪師法嗣
other:: 
### 淨慈道昌禪師
 ^629c11

杭州淨慈月堂道昌禪師。
湖州吳氏。僧問。大用現前不存軌則時如何。
師曰。張家兄弟太無良。
曰恁麼則一切處皆是去也。
師曰。莫唐突人好。
問心生則法生。心滅則法滅。
秖如心法雙忘時。
生滅在甚麼處。師曰。
左手得來右手用。
問如何是從上宗門中事。
師曰。一畝地。曰便恁麼會時如何。
師曰。埋沒不少。問如何是諸佛本源。
師曰。屋頭問路。曰向上還有事也無。
師曰。月下拋甎。上堂。
未透祖師關。千難與萬難。
既透祖師關。千難與萬難。
未透時難即且置。
既透了因甚麼却難放下。
笊籬雖得價。動他杓柄也無端。
上堂。與我相似共爾無緣。
打翻藥銚傾出爐煙。
還丹一粒分明在。
流落人間是幾年。
咄。上堂。雁過長空影沈寒水。
雁無遺蹤之意。水無留影之心。
若能如是正好買草鞋行脚。
所以道。動則影現覺則氷生。
不動不覺正在死水裏。
薦福老人出頭不得。
即且置。育王今日又作麼生。
向道莫行山下路。
果聞#CB05538;叫斷膓聲。
歲旦上堂。舉拂子曰。
歲朝把筆萬事皆吉。
忽有箇漢出來道。
和尚這箇是三家村裏保正書。
門底為甚麼將來。
華王座上當作宗乘。
秖向他道。牛進千頭馬入百疋。
other:: 
### 徑山了一禪師
 ^629c18

臨安府徑山照堂了一禪師。
明州人。上堂。參玄之士觸境遇緣不能直下透脫者。
蓋為業識深重情妄膠固。
六門未息一處不通。
絕點純清含生難到。
直須入林不動草。
入水不動波。始可順生死。
流入人間世。諸人要會麼。
以拄杖畫曰。秖向這裏薦取。
other:: 
### 金山了心禪師
 ^630a12

鎮江府金山了心禪師上堂。
佛之一字孰云無。
木馬泥牛滿道途。
倚遍闌干春色晚。
海風吹斷碧珊瑚。
還有同聲相應同氣相求者麼。
百鳥不來樓閣閉。
秖聞夜雨滴芭蕉。
other:: 
## 香嚴月禪師法嗣
香嚴月禪師法嗣
other:: 
### 香嚴如璧禪師
 ^630a18

鄧州香嚴倚松如璧禪師。
撫州饒氏子。上堂。
變化密移何太急。
剎那念念一呼吸。
八萬四千方便門。
且道何門不可入。
入不入曉來雨打芭蕉濕。
殷勤更問箇中人。
門外堂堂相對立。
聞啄木鳥鳴說偈曰。
剝剝剝裏面有虫外面啄。
多少茫茫瞌睡人。
頂後一錐猶未覺。
若不覺更聽山僧剝剝剝。
other:: 
## 慧林深禪師法嗣
慧林深禪師法嗣
other:: 
### 靈隱慧光禪師
 ^630a23

臨安府靈隱寂室慧光禪師。
錢塘夏侯氏。僧問。
飛來山色示清淨法身。
合#CB00589;溪聲演廣長舌相。
正當恁麼時如何是雲門一曲。
師曰。芭蕉葉上三更雨。
曰一句全提超佛祖。
滿筵朱紫盡知音。
師曰。逢人不得錯舉。
上堂。不用求真何須息見。
倒騎牛兮入佛殿。
羌笛一聲天地空。
不知誰識瞿曇面。
other:: 
### 國清妙印禪師
 ^630b2

台州國清愚谷妙印禪師上堂。
滿口道得底。為甚麼不知有。
十方知有底。為甚麼滿口道不得。
且道誵訛在甚麼處。
若也知得許爾照用同時明闇俱了。
其或未然。道得道不得知有不知有。
南山石大虫解作師子吼。
other:: 
### 國清普紹禪師
 ^630b9

台州國清垂慈普紹禪師上堂。
靈雲悟桃花。玄沙傍不肯。
多少癡禪和。擔雪去填井。
今春花又開。此意誰能領。
端的少人知。花落春風靜。
other:: 
### 九座慧邃禪師
 ^630b14

泉州九座慧邃禪師上堂。
九座今日向孤峯絕頂。
駕一隻鐵船。截斷天下人要津。
教他揮篙動棹。不得有箇錦標子。
且道在甚麼人手裏。
拈拄杖曰。看看向道是龍剛不信。
等閑奪得始驚人。
other:: 
## 報恩然禪堂法嗣
報恩然禪堂法嗣
other:: 
### 資聖元祖禪師
 ^630b18

秀州資聖元祖禪師。
僧問。紫金蓮捧千輪足。
白玉毫輝萬德身。
如何是佛。師曰。拕槍帶甲。
曰貫花千偈雖殊品。
標月還歸理一如。
如何是法。師曰。元豐條紹興令。
曰林下雅為方外客。
人間堪作火中蓮。
如何是僧。師曰。披席把椀。
other:: 
## 慧林海禪師法嗣
慧林海禪師法嗣
other:: 
### 萬杉壽堅禪師
 ^630b24

廬山萬杉壽堅禪師。
相州人。歲旦上堂。
有一人不拜歲不迎新。
寒暑不能侵其體。
聖凡不能混其迹。
從來鼻孔遼天。誰管多年曆日。
大眾且道。此人即今在甚麼處。
卓拄杖曰。咄咄咄沒處去。
other:: 
## 開先宗禪師法嗣
開先宗禪師法嗣
other:: 
### 黃檗惟初禪師
 ^630c2

瑞州黃檗惟初禪師。
常州蔡氏子。上堂。
我見宗大哥平生槁默危坐。
所謂朽木形骸。未嘗口角譊譊。
將佛祖言教以當門庭。
秖要當人歇得十成。
自然不向這殼漏子上著到。
有僧問。既不向這殼漏子上著到。
未審如何保任。師曰。
無爾用心處。曰和尚豈無方便。
師曰。#CB00828;餅既無汁壓沙那有油。
other:: 
### 岳麓海禪師
 ^630c8

潭州嶽麓海禪師。
僧問。進前三步時如何。
師曰。撞頭磕額。曰退後三步時如何。
師曰。墮坑落塹。曰不進不退時如何。
師曰。立地死漢。
other:: 
## 雪峯演禪師法嗣
雪峯演禪師法嗣
other:: 
### 西禪慧舜禪師
 ^630c15

福州西禪慧舜禪師。
真定府人。上堂。五日一參三八普說。
千說萬說橫說竪說。
忽有箇漢出來道。
說即不無。爭奈三門頭兩箇不肯。
山僧即向他道瞎漢。
若不得他兩箇。西禪大似不遇知音。
other:: 
## 長蘆了禪師法嗣
長蘆了禪師法嗣
other:: 
### 天童宗珏禪師
 ^630c19

明州天童宗珏禪師。
僧問。如何是道。師曰。
十字街頭休斫額。
上堂。劫前運步世外橫身。
妙契不可以意到。
真證不可以言傳。
直得虛靜斂氣。白雲向寒岩而斷。
靈光破暗。明月隨夜船而來。
正恁麼時作麼生履踐。
偏正不曾離本位。
縱橫那涉語因緣。
other:: 
### 長蘆妙覺禪師
 ^630c25

真州長蘆妙覺慧悟禪師上堂。
盡大地是箇解脫門。
把手拽不肯入。雪峯老漢抑逼人作麼既到這裏為甚麼鼻孔在別人手裏。
良久曰。貪觀天上月失却手中橈。
僧問。雁過長空影沈寒水。
雁無遺縱之意。水無沈影之心。
還端的也無。師曰。
蘆花兩岸雪江水一天秋。
曰便恁麼去時如何。
師曰。雁過長空聻。
僧擬議。師曰。靈利衲子。
other:: 
### 龜山義初禪師
 ^631a2

福州龜山義初禪師上堂。
久默斯要不務速說。
釋迦老子寐語作麼。
我今為汝保任斯事終不虛也。
大似壓良為賤。既不恁麼畢竟如何。
白雲籠嶽頂翠色轉崔嵬。
other:: 
### 保寧興譽禪師
 ^631a10

健康保寧興譽禪師上堂。
步入道場影涵宗鑑。
粲粲星羅霽夜。英英花吐春時。
木人密運。化機絲毫不爽。
石女全提。空印文彩大彰。
且道不一不異無去無來。
合作麼生體悉。的的縱橫皆妙用。
阿儂元不異中來。
other:: 
### 北山法通禪師
 ^631a14

真州北山法通禪師上堂。
吞盡三世底。為甚麼開口不得。
照破四天下底。為甚麼開眼不得。
作麼生得十成通暢去。
金針雙鎖備叶露隱全該。
僧問。斷言語絕。思惟處乞師指示。
師曰。滴水不入石。
other:: 
## 天童覺禪師法嗣
天童覺禪師法嗣
other:: 
### 雪竇嗣宗禪師
 ^631a19

明州雪竇嗣宗禪師。
徽州陳氏子。幼業經圓具。
依妙湛慧禪師詰問次釋然契悟。
慧以麈尾拂付之。
後謁宏智蒙印可其道愈尊。
出住普照善權翠岩雪竇。
上堂。人人有箇鼻孔。
唯有善權無鼻孔。
為甚麼無。二十年前被人掣落了也。
人人有兩箇眼睛。
唯有善權無眼睛。
為甚麼無。被人木槵子換了也。
人人有箇髑髏。唯有善權無髑髏。
為甚麼無。借人作屎杓了也。
遂召大眾曰。鼻孔又無。
眼睛又無。髑髏又無。
諸人還識善權麼。
若也不識。是諸人埋沒善權。
其或未然。更聽一頌。
#CB00589;底泥牛金貼面。
山頭石女著真紅。
繫驢橛上生芝草。
不是雲藹香爐峯。
上堂。翠岩不是不說。
秖為無箇時節。今朝快便難逢。
一句為君剖決。露柱本是木頭。
秤鎚秖是生鐵。諸人若到諸方。
莫道山僧饒舌。僧問。
蓮花未出水時如何。
師曰。沒却爾鼻孔。
曰出水後如何。師曰。
穿著爾眼睛。曰如何是正法眼。
師曰。烏豆。問如何是君。
師曰。磨礱三尺劍待斬不平人。
曰如何是臣。師曰。
白雲閑不徹流水太忙生。
曰如何是君臣道合。
師曰。雲行雨施月皎星輝。
問如何是正中偏。
師曰。菱花未照前。
曰如何是偏中正。
師曰。團圞無少剩。
曰如何是正中來。
師曰。遍界絕纖埃。
曰如何是兼中至。
師曰。齧鏃功前戲。
曰如何是兼中到。
師曰。十道不通耗。
問如何是轉功就位。
師曰。撒手無依全體現。
扁舟漁父宿蘆花。
曰如何是轉位就功。
師曰。半夜嶺頭風月靜。
一聲高樹老#CB05538;啼。
曰如何是功位齊彰。
師曰。出門不踏來時路。
滿目飛塵絕點埃。
曰如何是功位俱隱。
師曰。泥牛飲盡澄潭月。
石馬加鞭不轉頭。
師終于本山。塔全身寺之西南隅。
other:: 
### 善權法智禪師
 ^631a25

常州善權法智禪師。
陝府柏氏子。壯於西京聖果寺祝髮習華嚴。
棄謁南陽謹。次參大洪智。
踰十年無所證。後於宏智言下豁然。
出居善權。次遷金粟。
上堂。明月高懸未照前。
雪眉人凭玉闌干。
夜深雨過風雷息。
客散雲樓酒椀乾。
上堂。三界無法何處求心。
驚蛇入草飛鳥出林。
雨過山堂秋夜靜。
市聲終不到孤岑。
other:: 
### 淨慈慧暉禪師
 ^631b28

杭州淨慈自得慧暉禪師。
會稽張氏子。幼依澄照道凝染削進具。
甫二十扣真歇於長蘆。
微有所證。旋里謁宏智。
智舉當明中有暗。
不以暗相遇。當暗中有明。
不以明相覩問之。
語不契初夜定回往聖僧前燒香。
而宏智適至。師見之頓明前話。
次日入室。智舉堪嗟去日顏如玉。
却嘆回時鬢似霜詰之。
師曰。其入離其出微。
自爾問答無滯。智許為室中真子。
紹興丁巳開法補陀。
徒萬壽及吉祥雪竇。
淳熙三年勅補淨慈。
上堂。朔風凜凜掃寒林。
葉落歸根露赤心。
萬派朝宗船到岸。
六窓虛映芥投針。
本成現莫他尋。性地閑閑耀古今。
戶外凍消春色動。
四山渾作木龍吟。
上堂。釋迦老子窮理盡性。
金口敷宣一代時教。
珠回玉轉。被人喚作拭不淨故紙。
達磨祖師以一乘法直指單傳。
面壁九年不立文字。
被人喚作壁觀婆羅門。
且道作麼生行履。
兔被傍人指注去。
衲帔幪頭萬事休。
此時山僧都不會。
上堂巢知風穴知雨。
甜者。甜兮苦者苦。
不須計較更思量。
五五從來二十五。
萬般施設到平常。
此是叢林飽參句。
諸人還委悉麼。野老不知堯舜力。
鼕鼕打鼓祭江神。
上堂。谷之神樞之要。
裏許傍參回途得妙。
雲雖動而常閑。月雖晦而彌照。
賓主交參正偏兼到。
十洲春盡花凋殘。
珊瑚樹林日杲杲。
僧問。如何是正中偏。
師曰。昨夜三更星滿天。
曰如何是偏中正。
師曰。白雲籠嶽頂終不露崔嵬。
曰如何是正中來。
師曰。莫謂鯤鯨無羽翼。
今日親從鳥道來。
曰如何是兼中至。
師曰。應無跡用無痕。
曰如何是兼中到。
師曰。石人衫子破大地沒人縫。
上堂。皮膚脫落絕方隅。
明了身心一物無。
妙入道寰深靜處。
玉人端馭白牛車。
妙明田地達者還稀。
識情不到唯證方知。
白雲兒靈靈自照。
青山父卓卓常存。
機分頂後光。智契劫前眼。
所以道。新豐路兮峻仍簸。
新豐洞兮湛然沃。
登者登兮不動搖。
游者游兮莫怱速。
亭堂雖有到人稀。
林泉不長尋常木。
諸禪德。向上一著尊貴難明。
琉璃殿上不稱尊。
翡翠簾前還合伴。
正與麼時針線貫通真宗不墜。
合作麼生施設。滿頭白髮離岩谷。
半夜穿雲入市鄽。
上堂舉傅大士法身頌云。
空手把鋤頭。步行騎水牛。
人從橋上過。橋流水不流。
雲門大師道。諸人東來西來南來北來。
各各騎一頭水牯牛來。
然雖如是。千頭萬頭秖要識取這一頭。
師曰。雲門尋常乾爆爆地錐劄不入。
到這裏也解拕泥帶水。
諸人秖今要見這一頭麼。
天色稍寒各自歸堂。
上堂舉風旛話。師曰。
風旛動處著得箇眼即是上座。
風旛動處失却箇眼即是風旛。
其或未然。不是風旛不是心。
衲僧徒自強錐針。
岩房雨過昏煙淨。
臥聽涼風生竹林。
七年秋退歸雪竇。
十年仲冬二十九日中夜沐浴而逝。
窆全身於明覺塔右。
other:: 
### 瑞岩法恭禪師
 ^631c7

明州瑞岩石窓法恭禪師。
郡之奉化林氏子。
於棲真院下髮受具。
往延慶講下。一夕誦法華至父母所生眼悉見三千界。
時聞風刺椶櫚葉聲忽然有省。
棄依天童始明大旨。
凡當世弘法者悉往咨決。
出住能仁光孝瑞岩。
上堂。春風楊柳眉。
春禽弄百舌。一片祖師心。
兩處俱漏泄。不動步還家。
習漏頓消滅。暗投玉線芒。
曉貫金針穴。深固實幽遠。
無人孰辯別。慚愧可憐生。
頭頭皆合轍。不念阿彌陀。
南無乾屎橛。無智癡人前。
第一不得說。上堂。
見得徹用時親。相逢盡是箇中人。
望空雨寶休誇富。
無地容錐未是貧。
踏著秤鎚硬似鐵。
八兩元來是半斤。
上堂舉世尊生下指天指地公案。
頌曰。五天一隻蓬蒿箭。
攪動支那百萬兵。
不得雲門行正令。
幾乎錯認定盤星。
other:: 
### 石門法真禪師
 ^632b2

襄州石門清涼法真禪師。
劍門人也。上堂。柳色含煙春光逈秀。
一峯孤峻萬卉爭芳。
白雲淡泞已無心。
滿目青山元不動。
漁翁垂釣。一溪寒雪未曾消。
野渡無人。萬古碧潭清似鏡。
賓中有主。拄杖橫挑日月輪。
主中有賓。踏破草鞋赤脚走。
直得賓主互顯殺活自由。
理事混融正偏不滯。
入荒田不揀。信手拈來草。
且道如何委悉。塵中雖有隱身術。
爭似全身入帝鄉。
other:: 
### 光孝思徹禪師
 ^632b17

明州光孝了堂思徹禪師。
上堂。羊頭車子推明月。
沒底船兒載曉風。
一句頓超情量外。
道無南北與西東。
所以劫前消息非口耳之所傳。
格外真規豈思量之能解。
須知佛佛祖祖了無一法為人。
子子孫孫直下全身荷負。
既已萬機寢削。自然一糝不留。
湛湛之波碧水冷涵於秋色。
靈靈之照霽天淨洗於氷輪。
宛轉旁參叶通兼帶夢。
手推開玉戶。翻身撥動機輪。
正令纔行。又見一陽萌動。
化工密運。俄驚三世變遷。
雖則默爾無言。爭奈熾然常說。
無遷無變。今朝拈置一邊。
有故有新。且道如何話會。
諸人還委悉麼。群陰消剝盡來日是書雲。
other:: 
### 大洪法為禪師
 ^632b26

隨州大洪法為禪師。
天台鮑氏子。上堂。
法身無相。不可以音聲求。
妙道亡言。豈可以文字會。
縱使超佛越祖猶落階梯。
直饒說妙談玄終挂唇齒。
須是功勳不犯影跡不留。
枯木寒岩更無津潤。
幻人木馬情識皆空。
方能垂手入#CB05566;轉身異類。
不見道。無漏國中留不住。
却來煙塢臥寒沙。
other:: 
### 長蘆琳禪師
 ^632c10

真州長蘆琳禪師。
上堂拈拄杖曰。其宗也離心意識。
其旨也超去來今。
離心意識故。品萬類不見差殊。
超去來今故。盡十方更無滲漏。
當頭不犯徹底無依。
悟向朕兆未生已前。
用在功勳不犯之處。
平常活計不用躊躇。
擬議之間即沒交涉。
other:: 
## 大洪預禪師法嗣
大洪預禪師法嗣
other:: 
### 慧力悟禪師
 ^632c17

臨江軍慧力悟禪師上堂。
一切聲是佛聲。簷前雨滴響冷冷。
一切色是佛色。覿面相呈諱不得。
便恁麼若為明。碧天雲外月華清。
other:: 
### 雪峯慧深首座
 ^632c24

福州雪峯慧深首座示眾。
未得入頭應切切。
入頭已得須教徹。
雖然得入本無無。
莫守無無無間歇。
大洪聞之乃曰。深兄說禪若此。
惜福緣不勝耳。一日普說罷。
揮偈辭眾以筆一拍而化。
other:: 
## 天封歸禪師法嗣
天封歸禪師法嗣
other:: 
### 東林通理禪師
 ^632c27

江州東林通理禪師上堂。
峯頭駕鐵船。三更日輪杲。
心閑不自明。落葉知誰掃。
等閑摘箇鄭州梨。
放手元是青州棗。
other:: 
## 天衣聰禪師法嗣
天衣聰禪師法嗣
other:: 
### 慧日法安禪師
 ^633a4

蘇州慧日法安禪師本郡人。
僧問。如何是和尚為人一句。
師曰。狗走抖擻口。
曰意旨如何。師曰。
猴愁摟摗頭。
other:: 
### 護國欽禪師
 ^633a8

溫州護國欽禪師上堂。
有句無句。明來暗去。
活捉生擒。捷書露布。
如藤倚樹。物以類聚。
海外人參。蜀中綿附。
樹倒藤枯。切忌名模。
句歸何處。蘇嚧蘇嚧。
呵呵大笑。破鏡不照。
大地茫茫。一任#CB01387;跳。
other:: 
### 吉祥元實禪師
 ^633a11

無為軍吉祥元實禪師。
高郵人。自到天衣早夜精勤脇不至席。
一日偶失笑喧眾。
衣擯之。中夜宿田里覩星月粲然有省。
曉歸趨方丈衣見乃問。
洞山五位君臣如何話會。
師曰。我這裏一位也無。
衣令參堂。謂侍僧曰。
這漢却有箇見處。
奈不識宗旨何。入室次衣預令行者五人分序而立。
師至俱召實上座。
師於是密契奧旨。
述偈曰。一位纔彰五位分。
君臣叶處紫雲屯。
夜明簾卷無私照。
金殿重重顯至尊。
衣稱善。後住吉祥。
other:: 
### 投子道宣禪師
 ^633a16

舒州投子道宣禪師。
久侍天衣無所契。
衣叱之。師忘寢食者月餘。
一夕聞巡更鈴聲。
忽猛省曰。住住。一聲直透青霄路。
寒潭月皎有誰知。
泥牛觸折珊瑚樹。
衣聞命職藏司。住後凡有所問。
以拂子作搖鈴勢。
other:: 
## 承天澄月禪師法嗣
承天澄月禪師法嗣
other:: 
### 承天仲顏禪師
 ^633a26

婺州承天仲顏禪師。
僧問。梵王請佛蓋為群生。
今日使君請師當為何事。
師曰。大眾知有恩僧云。
恁麼則人天交接去也。
師曰。不妨具眼。續傳燈錄卷第二十四
 ^633b3
