
other:: 佛祖歷代通載卷第十六
collector:: 嘉興路大中祥符禪寺住持華亭念常集
唐 ^628c17

〔一　乙巳〕　敬宗湛改寶曆。 ^628c18

〔二〕　八月。遣中使詣天台採求靈藥詔道士劉從政。
入宮資質仙事。署光祿卿。
別號升玄先生。 ^628c20

〔丙午〕　三月。命道士孫準製長生藥。
署準為翰林待詔。 ^628c23

四月帝畋獵夜歸。
與宦官酣飲擊毬。
俄燭滅遇弑。年十八。
大臣裴度等迎皇太弟江王立之。
是為文宗。 ^628c25

五月下詔。革兩朝淫侈不法之務。
捕道士孫準等二十八人及佞憎惟真。
民服流于嶺表。 ^628c28

〔三　丁未〕　文宗昂改太和。 ^629a2

〔戊申〕　十月江西觀察使沈傅師奏。
帝誕月請於洪州起方等戒壇度僧資福。
制曰。不度僧尼累有勅命。
傅師忝為方面違禁申請。
宜罰俸料一月。 ^629a4

〔四〕　澧州藥山禪師惟儼卒。
大儒唐伸為之碑曰。
上嗣位明年。澧陽郡藥山釋氏大師。
以十二月六日終于修心之所。
後八年門人狀先師之行。
西來京師告于崇敬寺大德。
求所以發揮先師之耿光垂於不朽。
崇敬大德於余為從母兄也。
嘗參徑山得其心要。
自興善寬敬示寂之後。
四方從道之人質疑傳妙。
罔不詣崇敬者。嘗謂伸曰。
吾道之明於藥山。
猶爾教之聞於洙泗。
智炬雖滅法雷猶響。
豈可使明德不照至行堙沒哉。
惟大師生南康信豐。
自為童時未嘗處群兒戲弄中。
往往獨坐如念如思。
年十七即南度大庾抵潮之西山得惠照禪師。
乃落髮服緇執禮以事。
大曆中受具於衡岳希琛律師。
釋禮矩儀動如夙習。
一朝乃言曰。大丈夫當離法自靜。
焉能屑屑事細行於衣巾耶。
是時南嶽有遷。江西有寂。
中岳有洪。皆悟心契。
乃知大圭之質豈俟磨礱。
照乘之珍難晦符彩。
自是寂以大乘法聞四方。
學徒至於指心傳要。
眾所不能達者。師必默識懸解。
不違如愚。居寂之室垂二十年。
寂曰。汝之所得。可謂浹於心術布於四體。
欲益而無所益。欲知而無所知。
渾然天和合於本無。
吾無有以教矣。佛以開示群盲為大功。
度滅眾惡為大德。
爾當以功德普濟群迷。
宜作梯航無久滯此。
由是陟羅浮涉清涼。
歷三峽遊九江。貞元初因憩藥山喟然嘆曰。
吾生寄世若萍蓬耳。
又何効其飄轉耶。
既披蓁結菴才疪趺座。
鄉人知者因齎携飲食奔走而往。
師曰。吾無德於人。
何以勞人乎哉。並謝而不受。
鄉人跪曰。願聞日費之具。
曰米一升足矣。自是嘗以山蔬數本佐食。
一食訖就座轉法華華嚴涅槃。
晝夜若一。終始如是殆三十年矣。
遊方求益之徒。知教之在此。
後數歲而僧徒葺居禪室梁棟鱗差。
其眾不可勝數。至於沃煩正覆道源成流。
有以見寂公先知之明矣。
忽一旦謂其徒曰。
乘郵而行。及莫而息。
未有久行而不息者。
吾至所詣矣。吾將有息矣。
靈源自清。混之者相。
能滅諸相是無有色。
窮本絕外汝其悉之。
語畢隱几而化。春秋八十四。
僧臘六十夏。入室弟子冲虛等遷座。
建塔于禪居之東。
遵本教也。始師嘗以大綀布為衣。
以竹器為蹻。自薙其髮自具其食。
雖門人數百童侍甚廣。
未嘗易其力。珍羞百品鮮果駢羅。
未嘗易其食。冬裘重燠夏服輕疎。
未嘗易其衣。華室靖深香榻嚴潔。
未嘗易其處。麋鹿環繞猛獸伏前。
未嘗易其觀。貴賤迭來頂謁床下。
未嘗易其禮。非夫罄萬有契真空離攀緣之病本性清淨乎物表。
焉能遺形骸忘嗜欲久而如一者耶。
其他碩臣重官歸依修禮於師之道。
未有及其門閫者。
故不列之於篇。銘曰。
一物在中。觸境而搖。
我示其源。不境不跳。
西方聖人。實言其要。
其要既得。可言其妙。
我源自濟。我真自靈。
大包萬有。細出無形。
曹溪所傳。徒藏于密。
身世俱空。曾何有物。
自見曰明。是為至精。
出沒在我。誰曰死生。
刻之琬琰。立之岩岫。
作碑者伸。期於不朽。 ^629a8

〔五〕　李翱作復性書。
其一曰。人之所以為聖人者性也。
人之所以惑其性者情也。
喜怒哀懼愛惡欲七者情之所為也。
情既昏性斯匿矣。
非性之過也。七者。
循環而交來。故性不能統也。
水之渾也其流不清。
火之烟也其光不明。
非水火清明之過。
沙不渾流斯清矣。
烟不欝光斯明矣。
情不作性斯統矣。
性者天之命也。聖人得之不惑者也。
聖人者豈無情耶。
聖人者寂然不動。
不往而到。不言而信。
不耀而光。制作參乎天地。
變化合於陰陽。雖有情也未嘗有情也。
然則百姓者豈其無性耶。
百姓之性與聖人之性弗差也。
雖然情之所昏交相攻。
未始有窮。故雖終身而不自睹其性焉。
火之潛於山石林木之中。
非不火也。江河淮濟之末流而泉于山。
非不水也。石不敲木弗磨。
則不能燒其山林而燥萬物。
泉之源弗疏。則弗能為江為河為淮為濟。
東匯大壑浩浩湯湯為弗測之深。
情之動弗息。則弗能復其性而燭天地為不極之明。
是故誠者聖人之性也。
寂然不動廣大清明。
照乎天地。感而遂通天下之故。
行止語默無不處極也。
復其性者。賢人循之而不已者也。
不已則能歸其源矣。
聖人知人之性皆可以循之其不息而至於聖也。
故制禮以節之。作樂以和之。
安於仁樂之本也。
動而中禮之本也。
故在車則聞和鸞之聲。
行步則聞佩玉之音。
無故不廢琴瑟。視言行循禮法而動。
所以教人忘嗜欲而歸性命之道也。
道者至誠而不息也。
至誠而不息則虛。
虛而不息則明。明而不息則照天地而無遺。
非他也。此盡性命之道也。
哀哉。人人可以及於此。
莫之止而不為也。
不亦惑耶。昔者聖人以傳於顏子。
顏子得之拳拳不失。
不遠而復。其心三月不違仁。
子曰。回也其庶乎屢空。
其所以未到聖人者一息耳。
非力不能也。短命而死故也。
其餘升堂者。蓋皆傳也。
一氣之所春。一雨之所膏。
而得之者各有淺深。
不必均也。曾子之死也。
曰吾何求焉。吾得正而斃焉斯已矣。
斯正性命之言也。
子思仲尼之孫。得祖之道。
述中庸四十九篇。
以傳于孟軻。孟軻曰。
我四十不動心。軻之門人達者。
公孫丑萬章之徒。
蓋傳之矣。遭秦焚書。
中庸之弗焚者一篇有焉。
於是此道廢闕。其教授者唯節文章句。
威儀擊劍之術相師焉。
性命之源則吾弗能傳矣。
道之極於剝也必復。
吾自六歲讀書。但為辭句之學。
志于道者四年矣。
與人言之。未嘗有是我者也。
南觀濤江入于越。
而吳興陸參存焉。
與之言。陸參曰。子之言尼父之心也。
東方有聖人焉。不出乎此也。
西方有聖人焉。亦不出乎此也。
唯子行之不息而已矣。
嗚呼性命之書雖存。
學者莫能明。是故皆入於莊列老釋。
不知者謂夫子之徒不足以窮性命之道。
信之者皆是也。有問於我我以吾之所知傳焉。
遂書于書。以開誠明之源。
而闕絕廢棄不揚之道。
幾可以傳。於是命曰復性書。
以治乎心以傳乎人。
於戲夫子復生不廢吾言矣。
其二曰。或〔問曰〕人之昏也久矣。
將復其性者必有漸也。
敢問其方。曰弗慮弗思。
情則不生。情既不生乃為正思。
正思者無思無慮也。
易曰。天下何思何慮。
又曰。閑邪存其誠。
詩曰。思無邪。曰已矣乎。
曰未也。此齋戒其心者也。
猶未離於靜焉。有靜必動。
有動必靜。動靜不息。
是乃情也。易曰。吉凶悔吝生乎動者也。
焉能復其性耶。曰如之何。
曰方靜之時知心無思者。
是齋戒也。知本無有思動靜皆離寂然不動。
是至誠也。中庸曰。
誠則明矣。易曰。天下之動貞夫一者也。
問曰。不慮不思之時。
物格于外情應于內。
如之何而可止也。
以情止情其可乎。
曰情者性之邪也。
知其為邪本無其心寂然不已邪思自息。
惟性明照。邪也何所生如以情止情。
是乃大情也。情之相止。
其有已乎。易曰。顏氏之子其殆庶幾乎。
其不善未嘗不知。
知之未嘗復行也。
易曰。不遠復無祇悔元吉。
問曰。本無有思動靜皆離。
然則靜之來也其不聞乎。
物之形也其不見乎曰不覩不聞。
是非人也。視聽昭昭而不起聞見者斯可矣。
無不知也。無不為也。
其心寂然光照天地。
是誠之明也。大學曰。
致知在格物。易曰。
無思也無為。也。寂然不動。
感而遂通天下之故。
非天下之至神。其孰能與於此。
曰敢問。致知在格物何謂也。
曰物者萬物也。格者來至也。
物至之時其心昭昭然辨焉。
而不著於物者。是致知也。
是知之至也。知至故意誠。
意誠故心正。心正故身修。
身修故家齊。家齊而國理。
國理而天下平。此所以能參天地者也。
易曰。與天地相似。
故不違。智周乎萬物而道濟天下。
故不過。旁行而不流樂天之命。
故不憂。安土敦乎仁。
故能愛範圍天地之化而不過。
曲成萬物而不遺。
通乎晝夜之道而知。
故神無方而易無體。
一陰一陽之謂道。
此之謂也。曰生為我說中庸。
曰不出乎前矣。曰我未明也。
敢問。何謂天命之謂性。
曰人生而靜天之性也。
性者天之命也。率性之謂道。
曰何謂也。曰率循也。
循其源而反其性者道也。
道也者至誠也。至誠天之道也。
誠者定也不動也。
修道之謂教。何謂也。
曰教也者人之道也。
擇善而固執之者也。
修是道而歸其本者明也。
教也者則可以教天下矣。
顏子其人也。道也者不可須臾離也。
可離非道也。說者曰。
其心不可須臾動焉故也。
動則遠矣。非道矣。
變化無方未始離於不動故也。
是故君子戒謹乎其所不覩。
恐懼乎其所不聞。
莫見乎隱。莫顯乎微。
故君子謹其獨也。
說者曰。不覩之覩。
見莫大焉。不聞之聞。
聞莫甚焉。其心不動。
是弗覩之覩。弗聞之聞也。
其復之不遠矣。故謹其獨。
謹其獨者守其中也。
問曰。昔之解中庸者。
與生之言皆不同何也。
曰彼以事解。我以心通者也。
曰彼亦通於心乎。
曰吾不知之。問人之性猶聖人之性。
嗜欲愛惡之心何自而生耶。
曰情者妄也邪也。
曰邪與妄則無所因矣。
妄情滅息本性清明周流六虛。
所以謂之能復其性也。
易曰。乾道變化各正性命。
語曰。朝聞道夕死可也。
能正性命故也。曰情之所昏性即滅矣。
何以謂之。猶聖人之性也。
曰水之清澈。其渾之者沙泥也。
其渾也性情豈遂無有耶。
久而不動沙泥自沈。
清明之性鑒乎天地。
非自外來也。故其渾也性本不失。
及其復也性亦不生。
人之性亦猶水也。
問曰。人之性本皆善。
而邪情昏曰。敢問聖人之性將復為嗜欲所渾乎。
曰不復渾矣。情本邪也妄也。
邪妄所翳性不能復。
聖人既復其性矣。
知情之所為邪。邪既為明所覺矣。
則無邪。邪何由生乎。
曰敢問死何所之耶。
曰聖人之所不明書于策者也。
易曰。原始要終。故知死生之說。
精氣為物遊魂為變。
是故知鬼神之情狀。
斯盡之矣。子曰。未知生焉知死。
則原其始反其終。
可以盡其生之道。
生之道既盡。則死之說不學而通矣。
此非所急也。子修之不息。
其自知之。吾不可以章章然言非書矣。
其三曰。晝而作夕而休者凡人也。
作乎非作者與物皆作。
休乎非休者與物皆休。
吾則不類於凡人。
晝無所作夕無所休。
作非吾作也。作有物。
休非吾休也。休有物。
休耶作耶。二皆離而不存予之所存者。
終不亡且離矣。人之不力於道者。
昏不思也。天地之間萬物生焉。
人之與萬物一也。
其所以異於鳥獸虫魚者。
豈非道德之性全乎哉。
受一氣而成形。一為物而一為人。
得之甚難也。生乎世又非深長之年也。
以非深長之年。行甚難得之身。
而不專專於大道。
肆其心之所為。其所以異於鳥獸虫魚者亡矣。
昏而不思。其昏也終不明矣。
吾之年三十有九矣。
思十九年時如朝日也。
思九年時亦如朝日也。
人之受命。其長者不過七十八十年。
九十百年者希矣。
當百年之時而視乎九十時也。
與吾此日之思於前也遠近其能大相懸也。
其又能遠於朝日之時耶。
然則人之生也。雖享百年若雷電之驚相激也。
若風之飄而旋也可知矣。
況百千人無一及百年之年哉。
故吾之終日志於道。
猶懼未及也。彼肆其心之所為者獨何人耶。 ^629c10

〔己酉〕　○〔雲代蔚三州山谷間石化為麫民取食之〕。 ^631b25

〔六〕　蘇州重玄寺。
刊石壁經成。刺史白居易為之碑曰。
碑在石壁東次。石壁在廣德法華院西南隅。
院在重玄寺西若干步。
寺在蘇州城北若干里。
以華言唐文刻釋氏經典。
自經品眾佛號以降字加金焉。
夫開示悟入諸佛知見。
以義度無邊。以圓教垂無窮。
莫尊於妙法蓮華經。
凡六萬九千五百五言。
證無生忍造不二門。
住不可思解脫。莫極我維摩詰經。
凡二萬七千九十二言。
攝四生九類入無餘涅槃實無得度者。
莫出於金剛般若波羅密經。
凡五千二百八十七言。
禳罪集福淨一切惡道。
莫急於佛頂尊勝陀羅尼經。
凡三千一十言。應念順願願生極樂土。
莫急於阿彌陀經。
凡一千八百言。用正見觀真相。
莫出於觀普賢菩薩行法經。
凡六千九百九十言。
詮自性認本覺。莫過於實相法密經。
凡三千二百五言。
空法塵依佛智。莫過於般若波羅密多心經。
凡二百五十八言。
是八種經具十二部。
合一十一萬六千八百五十七言。
三乘之要旨。萬佛之祕藏盡矣。
是石壁積四重高三尋長十有五丈厚尺有咫。
有石蓮敷覆其上下。
有石神固護其前後。
火水不能燒漂。風日不能搖消。
所謂施無上法盡未來際者也。
唐長慶二年冬作。
太和三年春成。律德沙門清晃矢厥謀。
清海繼厥志。門弟子南容成之。
道則終之。寺僧契元捨藝而書之。
郡守居易施辭而讚之。
讚曰。佛滅度後。世界空虛。
惟是經典。與眾生俱。
設復有人。書貝葉上。
藏檀龕中。非堅非久。
如蠟印空。假使有人。
刺血為墨。剝膚為紙。
即人知滅。如筆畫水。
噫畫水不若文石。
印臘不若字金。其功不朽。
其義甚深。故吾謂石經功德。
契如來付囑之心。 ^631b26

〔七〕　是歲丹霞天然禪師將終。
命左右具浴。浴畢乃頂笠策杖受履垂一足。
未及地而化。春秋八十有六。
師本儒生。行應舉。
偶一禪者。問仁今何往。
曰選官去。禪者曰。
選官何如選佛。曰選佛當何所詣。
禪者曰。江西馬祖出世。
即選佛之場也。師遂見馬祖。
以手#CB00238;幞頭額。
祖顧視良久曰。南嶽石頭是汝之師。
師抵南嶽。亦以前意投之。
石頭曰。著槽廠去。
乃禮謝入行者堂執務。
後因普請鏟草次。
師獨沐頭跪於石頭之前。
石頭欣然與之落髮。
尋為說戒。即掩耳而去。
便返江西再見馬祖。
未參禮便入僧堂。
騎聖僧頸而坐。眾驚異以白馬祖。
祖入堂見之曰。我子天然。
師即下地禮拜曰。
謝師賜與法名。久之遍歷諸方。
後於天津橋橫臥。
留守鄭公出呵之不起。
吏問故。曰無事僧。
鄭奇之。日給米麪。
洛下翕然敬向。居鄧州丹霞。
至數百眾。嘗示眾曰。
阿爾渾家切須保護一靈之物。
此不是爾造作名邈得。
更說什麼薦不薦。
吾往日見石頭和上。
亦只教保護此事。
不是爾譚話得。阿爾渾家各有一坐具地。
更疑什麼禪。可是爾解得底物。
豈有佛可成。佛之一字永不喜聞。
阿爾自看。善巧方便慈悲喜捨。
不從外得。不著方寸。
善巧是文殊。方便是普賢。
爾更擬趁逐什麼物。
不用經不落空去。
今時學者紛紛擾擾。
皆是參禪問道。吾此間無道可修。
無法可證。一飲一啄各自有分。
不用疑慮。在在處處有恁麼底。
若識得釋迦即是凡夫。
阿爾須自看取。一盲引眾盲。
相將入火坑。夜暗裏雙陸賽彩若為生。
無事珍重。師嘗著玩珠吟二篇。
其一曰。識得衣中寶無明醉自醒。
百骸俱潰散。一物鎮長靈。
智境渾非體。神珠不定形。
悟則三身佛。迷疑萬卷經。
在心心可測。歷耳耳難聽。
罔象先天地。玄泉出杳冥。
本剛非鍛鍊。元淨莫澄渟。
槃礴輪朝日。玲瓏映曉星。
瑞光流不滅。真氣觸還生。
鑒照崆峒寂。羅籠法界明。
剉凡功不減。超聖果非盈。
龍女心親獻。闍王口自呈。
護鵝人却活。黃雀意猶輕。
解語非關舌。能言不是聲。
絕邊彌汗漫。無際等空平。
演教非為說。聞名忽認名。
兩邊俱莫立。中道不須行。
見月休觀指。還家罷問程。
識心心即佛。何佛更堪成。 ^632a2

〔八〕　時有凌行婆者。
嘗謁浮杯和上。與喫茶次。
婆問。盡力道不得底句。
還分付阿誰。曰浮杯無剩語。
婆云。我不恁麼道。
曰爾作麼生道。婆斂手哭曰。
蒼天中更冤苦。杯無語。
婆云。語不知偏正為人即禍生。
後有僧舉似南泉。
泉云。苦哉浮杯。却被老婆摧折。
婆聞南泉語乃笑曰。
王老師猶少機關在。
有澄一禪者。見婆問。
怎生是南泉猶少機關在。
婆乃哭曰。可悲可痛。
一罔措。婆云。會麼。
一合掌而立。婆云。
伎死禪和如麻似粟。
後澄一舉似趙州。
州云。我若見這臭老婆問教口啞在。
一云。未審和上怎生問他。
州以棒打云。似這伎死禪和。
不打更待何時。連打數棒。
婆聞趙州恁麼道乃曰。
趙州自合喫婆手裏棒在。
後有僧舉似趙州。
州哭云。可悲可痛。
婆聞趙州此語乃合掌曰。
趙州眼放光明照破四天下。
後趙州令僧去問。
怎生是趙州眼。婆乃竪起拳頭。
趙州聞之。乃以一偈寄云。
當機直面提。直面當機疾。
報爾凌行婆。哭聲何得失。
婆亦以一偈答曰。
哭聲師已曉。已曉復誰知。
當時摩竭國。機喪目前機。 ^632b17

〔九　辛亥〕　文宗喜食蛤蜊。
一日御饌中有蛤蜊劈不張者。
忽變菩薩像。帝驚異。
有旨送興善寺令眾僧瞻禮。
因問侍臣。此何祥也。
或對。太一山有惟政禪師。
深明佛法。詔問之。
帝召政而問焉。對曰。
物無虛應。此殆啟陛下信心耳。
經云。應以菩薩形得度者。
即現菩薩形而為說法。
帝曰。菩薩形今見矣。
未聞其說法何也。
對曰。陛下見此以為常耶。
非常耶。信耶。弗信耶。
帝曰。非常之瑞。朕焉不信。
政曰。陛下聞其說法矣。
何謂未聞。帝大悅。
詔天下寺並立觀音像奉祀焉。 ^632c10

〔癸丑〕　十月帝誕節召法師知玄與道士於麟德殿論道。 ^632c21

〔十　乙卯〕　四月丁巳。
宰相李訓上疏。請罷內道場沙汰僧尼濫偽者。
制可。是日詔下。方毀大內靈像。
俄暴風聿起。含元殿鴟吻俱落。
發三金吾仗舍。內外城門樓觀俱壞。
光化門牆亦崩。士民震恐。
帝以訓所請忤天意。
亟詔停前沙汰。詔復立大內聖像。
風遂頓息。見舊史五行志。
是歲冬十一月。宰相李訓鄭注謀誅宦官。
不克事敗。訓注皆死之。 ^632c23

〔十一〕　是歲南泉普願禪師〔鄭州新鄭人也姓王氏〕將示寂。
第一座問曰。和尚百年後。
向什麼處去。師云。
山下作一頭水牯牛去。
座云某甲隨和上去。
還得不。師云。汝若隨吾則須銜一莖草來。
乃集門人告之曰。
星翳燈幻其來久矣。
勿謂吾有去來也。
言訖而逝。師得法於馬祖。
後歸池陽。自架禪室以居。
凡三十年不下南泉。
會宣城觀察使陸公亘請下山伸弟子之禮。
由是學徒雲集。陸嘗問。
弟子從六合來。彼中還更有身否。
泉云。分明記取舉似作家。
陸云。和上大不思議。
到處世界現成。泉云。
適來總是大夫分上事。
陸他日又云。弟子薄會佛法。
泉云。十二時中作麼生。
陸云。寸絲不挂。泉云。
猶是階下漢。泉又云。
不見道。有道君王不納有智之臣。
一日見人雙陸。大夫拈起骰子云。
恁麼不恁麼。只恁麼信彩去時如何。
泉拈起骰子云。臭骨頭十八。
嘗示眾曰。道箇如如早是變了也。
今時師僧直須向異類中行。
又曰。我於一切處而無所行。
他拘我不得。喚作遍行三昧普現色身。
又曰。如今不可不奉戒。
我不是渠。渠不是我。
作得伊如狸奴白牯行履却快活。
爾若一念異即難為修行。
才一念異便有勝劣二根。
亦是情見。隨他因果更有什麼自由分。
又曰。老僧十八上解作活計。
有人解作活計者麼出來。
共爾商量。須是住山人始得。
珍重無事各自修行。
大眾不去。師復云。
如聖果也大可畏。
沒量大人尚不柰何。
我且不是渠。渠且不是我。
他經論家。說法身為極則。
喚作理盡三昧。似老僧向前被人教返本還源去。
幾恁麼會禍事。兄弟近日禪師太多。
覓人癡鈍人不可得。
不道全無。於中還少。
若有出來共爾商量。
如空劫時還有修行人否。
有無作麼不道。阿爾尋常巧唇薄舌。
及乎問著總皆不道。
何不出來。莫論佛出世事。
兄弟今時人擔佛著肩頭上行。
聞老僧言心不是佛智不是道。
便聚頭擬推老僧。
無爾推處。爾若束得虛空作棒。
打得老僧著。一任汝推。
師與趙州門風。天下惟仰以為絕唱。 ^633a2

大和九年九月十一日。
潭州道吾山圓智禪師告寂。
豫章海昏人也。姓張氏。
幼依槃和尚受教登戒。
預藥山法會密契心印。
一日藥山問。子去何處來。
曰遊山來。山曰。不離此室速道將來。
曰山上鳥兒白似雪。
 #CB00589;底遊魚忙不徹。
師與雲岩侍立次。
藥山曰。智不到處切忌道著。
道著即頭角生。智頭陀怎麼生。
師便出去。雲岩問藥山曰。
智師兄為什麼不祗對和上。
山曰。我今日背痛。
是他却會。汝去問取。
雲岩即來問師曰。
師兄適來為什麼不祗對和上。
師曰。汝却去問取和上雲岩臨遷化時。
遣人送辭。書到。師展書覽之曰。
雲岩不知有。悔當時不向伊道。
然雖如是要且不違藥山之子。
溈山問。師什麼處去來。
師曰。看病來。曰有幾人病。
師曰。有病底有不病底。
曰不病底莫是智頭陀否。
師曰。病與不病總不干他事。
急道急道。僧問。萬里無雲未是本來天。
如何是本來天。師曰。
今日好曬麥。問無神通菩薩為什麼足迹難尋。
師曰。同道方知。曰和上知否。
師曰。不知。曰為什麼不知。
師曰。汝不識我語。
石霜問師。百年後有人問極則事。
作麼生向他道。師喚沙彌。
沙彌應諾。師曰。添却淨瓶水著。
師良久却問石霜。
適來問什麼。石霜再舉。
師便起去。石霜異日又問。
和上一片骨。敲著似銅鳴。
向什麼處去也。師喚侍者。
侍者應諾。師曰。驢年去。
師云疾有苦。僧眾慰問法候。
師曰。有受非償。子知之乎。
眾皆愀然。將行謂眾曰。
吾當西邁理無東移。
言訖告寂。壽六十有七。
闍維得靈骨數片。
建塔于石霜山之陽。
勅諡修一大師。塔曰實相。 ^633b14

〔十二　丙辰〕　改開成○元年。
左街僧錄內供奉三教談論引駕大德安國寺上座賜紫大達法師端甫卒。
史館修撰裴休製碑曰。
玄祕塔者。大法師端甫靈骨之所歸也。
於戲為丈夫者。在家則張仁義禮樂。
輔天子以扶世導俗。
出家則運慈悲定慧。
佐如來以闡教利生。
捨此無以為丈夫也。
背此無以為達道也。
和上其出家之雄乎。
天水趙氏世為秦人。
初母張夫人夢梵僧謂曰。
當生貴子。即出囊中舍利使吞之。
及誕所夢僧白晝入其室。
摩其頂曰。必當大弘教法。
言訖而滅。既成人高顙廣目大頤方口。
長六尺五寸其音如鐘。
夫將欲荷如來之菩提。
鑿生靈之耳目。固必有殊相奇表與。
殆十歲依崇福寺道悟禪師為沙彌。
十七正度為比丘。
隷安國寺。具威儀於西明照律師。
稟持犯於崇福寺昇律師。
傳涅槃唯識大義於安國寺素法師。
復夢梵僧告曰。三藏大教盡貯汝腹矣。
自是經律論無敵於天下。
囊括川注逢原委會。
滔滔然莫能知其畔岸矣。
夫將欲伐株杌於情田。
雨甘露於法種者。
固必有勇智宏辨與。
無何謁文殊於清涼。
眾聖皆現。演大經於太原。
傾都畢會。德宗皇帝聞其名徵之。
一見大悅。常出入禁中與儒道論議。
賜紫方袍。歲時錫施異於他等。
復詔侍皇太子於東朝。
順宗皇帝深仰其風。
親之若昆弟。相與臥起。
恩禮特隆。憲宗皇帝數幸其寺。
待之若賓友。常承顧問。
注納偏厚。而和上符彩超邁詞理響捷。
迎合上旨皆契真乘。
雖造次應對。未嘗不以闡揚為務。
由是天子益知佛為大聖人。
其教有大不可思議事。
當是時朝廷方削平區夏。
縛吳幹蜀瀦蔡蕩鄆。
而天子端拱無事。
詔和上率緇屬迎真骨於靈山。
開法場於祕殿。為人請福親奉香火。
既而刑不殘兵不黷。
赤子無愁聲。江海無驚浪。
蓋參用真乘以毘大政之明効也。
夫將欲顯大不思議之道。
輔大有為之君。固必有冥符玄契與掌內殿法儀。
錄左街僧事。以標表清眾者十一年。
講涅槃唯議經論。
位處當仁傳授宗乘以開誘道俗。
凡一百六十座。運三密於瑜伽。
契無生於悉地。日持諸部十餘萬遍。
指淨土為息肩之地。
嚴金經為報法之恩。
前後供施數十百萬悉以崇飾殿宇窮極雕繪。
而方丈匡床靜慮自得。
貴臣盛族皆所依慕。
豪俠工賈莫不瞻嚮。
薦金玉以致誠。仰端嚴而禮足。
日有千數。不可殫書。
而和上即眾生以觀佛。
離四相以修善。心下如地坦無丘陵。
王公輿臺皆以誠接。
議者以謂成就常不輕行者。
唯和上而已。夫將欲駕橫海之大航拯群迷於彼岸者。
固必有奇功妙道與。
以開成元年六月一日。
向西右脇而滅。當暑而尊容若生。
竟夕而異香彌欝。
其年七月六日遷於長樂之南原。
遺命荼毘。得舍利三百餘粒。
方熾而神光月皎。
既燼而靈骨珠圓。
賜諡大達。塔曰玄祕。
俗壽六十七。僧臘四十八。
弟子比丘比丘尼約千餘輩。
或講論玄言。或紀綱大寺。
修禪秉律分作人師五十。
其徒皆為達者。於戲和上果出家之雄乎。
不然何至德殊祥如此其盛也。
承襲弟子自約義正正言等。
克荷先業虔守遺風。
大懼徽猷有時堙沒。
而閤門劉公法緣最深。
道契彌固。亦以為請。
願播清塵。休嘗游其藩備其事。
隨喜讚歎蓋無愧辭。
銘曰。賢劫千佛。第四能仁。
哀我生靈。出經破塵。
教網高張。孰分。有大法師。
如從親聞。經律論藏。
戒定慧學。深淺同源。
先後相覺。異宗偏義。
孰正孰駁。有大法師。
為作霜雹。趣真則滯。
涉偽則流。象狂猿輕。
鉤檻莫收。柅制刀斷。
尚生瘡疣。有大法師。
絕念而游。巨唐啟運。
大雄垂教。千載冥符。
三乘迭耀。寵重恩顧。
顯闡讚導。有大法師。
逢時感召。空門正闢。
法宇方開。崢嶸棟宇。
一旦而摧。水月鏡像。
無心去來。徒令後學。
瞻仰徘徊。 ^633c19

〔十三　丁巳〕　○〔慧星現長八丈〕。 ^634c8

〔戊午〕　開成三年三月六日。
僧統清涼國師澄觀將示寂。
謂其徒海岸等曰。
吾聞偶運無功先聖悼歎。
復質無行古人恥之。
無昭穆動靜。無論緒往復。
勿穿鑿異端。勿順非辨偽。
勿迷陷邪心。勿固牢鬪諍。
大明不能破長夜之昏。
慈母不能保身後之子。
當取信於佛。無取信於人。
真離玄微。非言說所顯。
要以深心體解朗然現前。
對境無心逢緣不動。
則不孤我矣。言訖而逝。
師生歷九朝為七帝門師。
春秋一百有二。僧臘八十有三。
身長九尺四寸。垂手過膝。
目夜發光晝視不瞬。
才供二筆聲韻如鐘。
文宗以祖聖崇仰。
特輟朝三日。重民縞素奉全身塔于終南山。
未幾有梵僧到闕。
表稱於葱嶺見二使者凌空而過。
以呪止而問之。答曰。
此印度文殊堂神也。
東取華嚴菩薩大牙歸國供養。
有旨啟塔。果失一牙唯三十九存焉遂闍維。
舍利光明瑩潤。舌如紅蓮色。
賜諡仍號清涼國師妙覺之塔。
相國裴休奉勅撰碑。
其銘曰。寶月清涼。
寂照法界。以沙門相。
藏世間解。澄湛含虛。
氣清鐘鼎。雪沃剡溪。
霞橫維嶺。真室寥敻。
靈嶽崔嵬。虛融天地。
峻拔風雷。離微休命。
實際厖鴻。奉若時政。
革彼幽蒙。烱乎禹質。
元聖孕靈。德雲冉冉。
凝眸幻形。谷響入耳。
性不可為。青蓮出水。
深不可闚。才受尸羅。
奉持止作。原始要終。
克諧適莫。鳳藻璝奇。
遺演祕密。染翰風生。
供盈二筆。欲造玄關。
咽金一像。逮竟將流。
龍飛遷颺。疏新五頂。
光銜二京。躍出法界。
功齊百城。萬行分披。
華開古錦。啟廸群甿。
與甘露飲。燮贊金偈。
懷生保乂。聖主師資。
聿興遐裔。貝葉飜宣。
譯場獨步。譚柄一揮。
幾回天顧。王庭闡法。
傾河湧泉。屬辭縱辨。
玄玄玄玄。紫衲命衣。
清涼國號。不有我師。
孰知吾道。九州傳命。
然無盡燈。一人拜錫。
統天下僧。帝網冲融。
潛通萬戶。歷天不周。
同時顯唔。卷舒自在。
來往無蹤。大士知見。
允執厥中。西域供牙。
梵倫遽至。奏啟石驗。
嘉風益熾。勅俾圖真。
相即無相。海印大龍。
蟠居方丈。哲人去矣。
資何所參。即事之理。
塔鎖終南。 ^634c9

勅寫國師真。奉安大興唐寺。
文宗皇帝御製贊曰。
朕觀法界。曠閴無垠。
應緣成事。允用虛根。
清涼國師。體象啟門。
奄有法界。我祖聿尊。
教融海岳。恩廓乾坤。
首相二疏。拔擢幽昏。
間氣斯來。拱承佛日。
四海光凝。九州慶溢。
敞金仙門。奪古賢席。
大手名曹。橫經請益。
仍師臣休。保余遐曆。
爰抒顓毫。式揚茂實。
真空罔盡。機就而駕。
白月虛秋。清風適夏。
妙有不遷。緣息而化。
邈爾禹儀。煥乎精舍。 ^635a21

〔十四　己未〕　製象碁〔昔神農以日月星辰為象。
唐相國牛僧孺用車馬將士卒加砲代之為機矣〕。 ^635b2

是年正月六日。圭峯宗密禪師示寂。
相國裴休撰傳法碑。
師姓何氏。果州西兗人。
釋迦如來三十九代法孫也。
釋迦住世八十年。
為無量天人聲聞菩薩說種種法。
最後以法眼付大迦葉。
令祖祖相傳別行于世。
顧此法眾生之本源。
諸佛之所證。超一切理離一切相。
不可以言語智識有無隱顯推求而得。
但心心相印。印印相契。
使自證知光明受用而已。
自迦葉至達磨。達磨東來至曹溪。
凡三十三世。曹溪傳荷澤。
荷澤傳磁州如。如傳荊南張。
張傳遂州圓。圓傳禪師。
師於荷澤為五世。
於迦葉為三十八世。
其宗系如此。師豪家。
少通儒學。一日偈遂州。
未及與語。退游途中。
見其儼然在定。忻躍慕之。
遂剃染受道。嘗赴齋次。
受經得圓覺十二章。
誦未終忽然大悟。
歸以告其師。師印可。
乃謁東京照。照曰。
菩薩人也。誰其識之。
次謁清涼觀。觀曰。
毘盧華藏。能從我游者其汝乎。
及因漢上僧授華嚴新疏。
遂講華嚴。久之著圓覺華嚴涅槃金剛唯識起信法界觀等經疏鈔。
及禮懺修證圖傳纂略文集諸宗禪語為禪藏。
并書偈論議凡九十餘卷。
或以師不守禪行而廣講經論游名邑大都以興建為務。
乃為多聞之所役。
豈聲利之所未忘乎。
曰嘻夫一心者萬法之總也。
分而為戒定慧。開而為六度。
散而為萬行。萬行未嘗非一心。
一心未嘗違萬行。
禪者六度之一耳。
何能總諸法哉。且如來以法眼付迦葉。
不以法行故自心而證者為法。
隨行而起者為役。
得未必嘗同也。然則一心者萬法之所生而不屬於萬法。
得之者則於法自在矣。
見之者則於教無礙矣。
本非法。不可以法說。
本非教。不可以教傳。
豈可以軌迹而尋哉。
自迦葉至富那夜奢。
凡十祖皆羅漢。所度亦羅漢。
至馬鳴龍樹提婆天親。
始開摩訶行著論釋經。
摧滅外道為菩薩唱首。
而尊者闍夜獨以戒力為威神。
尊者摩羅獨以苦行為道迹。
其他諸祖或廣行法教。
或專心禪定。或蟬蛻而去。
或化火而滅。或攀樹以示終。
或受害而償債。是乃法必同而行不必同也。
且循轍迹者非善行。
守規墨者非善巧。
不迅疾無以為大牛。
不超過無以為大士。
故禪師之為道也。
以知見為妙門。以寂靜為正味。
慈忍為甲冑。慧斷為劍矛。
破內魔之高壘。陷外賊之堅陣。
鎮撫邪雜解釋縲籠。
遇窮子則叱而使歸其家。
見貧女則呵而使照其室。
窮子不歸。貧女不富。
吾師恥之。三乘不興。
四分不振。吾師恥之。
忠孝不並化。荷擔不勝任。
吾師恥之。故皇皇於濟拔。
汲汲於開誘。不以一行自高。
不以一德自聳。人有歸依者。
不俟請而往也。有求益者。
不俟憤則啟矣。雖童幼不簡於應接。
雖傲很不怠於扣勵。
其以闡教度生。助國家之化也如此。
故親師之法者。貪則施暴則斂。
剛則隨戾則順。昏則開惰則奮。
自榮者謙自堅者化。
循私者公溺情者義。
故士俗有變活業絕血食。
持或法而為近住者。
有出而修政理以救疾苦為道者。
有退而奉父母以豐供養為行者。
其餘憧憧而來。欣欣而去。
揚袂而至。實腹而歸。
所在不可勝紀。真如來付囑之菩薩。
眾生不請之良友。
其四依之一乎。其十地之人乎。
吾不識其境界庭宇之廣狹。
議者又焉知大道之所趣哉。
閱世六十二。僧臘三十四。
宣宗追諡定慧禪師。
門弟子僧尼四眾凡數千人。 ^635b3

〔十五　庚申〕　○〔正月上疾。
命太子監國。上崩。
仇士良立穎王為太弟即位。
李德裕相〕。 ^636a12

〔辛酉〕　武帝炎改會昌帝自幼稚不喜釋氏。
是年正月即位。七月桂州馬生三足駒。
至秋九月召道士趙歸真等八十一人入禁中。
於三殿修金籙道場。
冬十月帝幸三殿。
升九仙玄壇親受法籙。
左拾遺王哲諫云。
王業之初。不宜崇信太過。
帝不納。 ^636a13

〔十六〕　是年十月潭州雲巖晟禪師卒鐘陵建昌人。
姓王氏。少出家於石門。
初參百丈未悟玄旨。
侍左右二十年。丈化。
乃謁藥山。服勤已久。
山問。師作什麼。曰擔屎。
山曰那箇 #CB06153;。
曰在。山曰。汝來去為誰。
曰替他東西。山曰。
何不教並行。曰和上莫謗他。
山曰。不合與麼道。
曰如何道。山曰。還曾擔麼。
師於言下契會。一日藥山問。
聞汝解弄師子是否。
曰是。山曰。弄得幾出。
曰弄得六出。山曰。
我亦弄得。曰和上弄得幾出。
山曰。我弄得一出。
師曰。一即六。六即一。
後到溈山。溈問曰。
承長老在藥山弄師子是否。
曰是。溈曰。長弄耶。
還有置時。曰要弄即弄。
要置即置。溈曰。置時師子在什麼處。
師曰。置也置也。道吾問。
大悲千手眼如何。
曰如無燈時把得枕子。
怎麼生道。吾曰。我會也我會也。
師曰。怎麼生會。吾曰。
通身是手眼。洞山問。
就師乞眼睛。師曰。
汝底與阿誰去也。
曰良价無師。曰有汝向什麼處著。
洞山無語。曰乞眼睛底是眼否。
价曰。非眼。師咄之。
師於是月二十六日沐身竟。
喚主事僧令備齋。
來日有上座發去。
至二十七日。並無人去。
及夜師歸寂。壽六十。
荼毘得舍利千餘粒。
塔曰淨勝。勅諡無住大師夏六月。
以衡山道士劉玄靜為光祿大夫。
充崇玄館學士。令與趙歸真居禁中修法籙。
左輔闕劉玄謨上疏切諫。
貶玄謨為河南戶曹。 ^636a21

〔十七〕　三年正月。
制曰。齋月斷屠出於釋典。
國家剏業猶近梁隋。
卿相大臣或緣茲弊。
自今惟正月萬物生植之初。
宜斷屠三日。列聖忌各斷一日。
餘不須禁。三月以道士趙歸真為左右街道門教授先生。
時帝銳意求仙。師事歸真。
歸真乘寵。每對必排毀釋氏。
非中國之教。蠹害生靈。
宜盡除去。帝深然之。
歸真復請與釋氏辨論。
有旨追僧道於麟德殿談論。
法師知玄登論座。
辨捷精壯。道流不能屈。
玄因奏。王者本禮樂一憲度則天下治。
吐納服食蓋山林匹夫獨擅之事。
願陛下不足留神。
帝色不平。侍臣諷玄賦詩以自釋。
玄立進五篇。有鶴背傾危龍背滑君王且住一千年之句。
帝知其刺。特放還桑梓。 ^636b20

論曰。昔周武廢教。
沙門犯顏抗爭。殆數十人。
雖不能格武之惑。
然足見吾法中之有人也。
及唐高祖議沙汰。
而惠乘玄琬智實法林等皇皇論爭。
引義慷慨。亦不失法王真子之識。
凡自大曆而後。祖道既興。
吾門雄傑多趍禪林。
至是武宗議廢教。
而主法者才知玄一人而已。
雖武宗盛意不可解。
佛運數否莫可逃。
凡釋子者處變故之際。
無一辭可紀。佛法尊博如天。
亦吾徒失學之罪也。 ^636c6

〔十八　甲子〕　正月作望仙樓於禁中。
時集道士於其上。
諮質仙事。時趙歸真特被殊寵。
諫官數上疏論之。
帝謂宰相曰。諫官論趙歸真。
此意要卿等知。朕宮中無事。
屏去聲色要此人道話耳。
李德裕對曰。臣不敢言前代得失。
第歸真曾在敬宗朝出入掖庭。
以此群情不願陛下復親近之。
帝曰。朕於彼時已識此人。
但不知其名。呼為趙練師。
在敬宗時亦無甚惡。
朕與之言滌煩耳。
至於軍國政事。唯與卿等論之。
豈問道士。繇是宰相不復諫。
而歸真遂以涉物論。
遂舉羅浮山道士鄧元超有長生術。
帝遣中使迎之及。
元超至與劉玄靖及歸真等。
膠固排毀釋氏。於是拆寺之請行焉。 ^636c16

四月勅祠部。檢括天下僧尼寺。
凡四萬四千六百所。
僧尼凡二十六萬五千餘人。 ^637a1

〔十九〕　五月庚子。
勅併省天下佛寺。
中書門下關奏。據令式諸上州國忌官吏行香於寺。
其上州各留一寺。
凡有列聖尊容。並令移於寺內。
其下州寺並廢。兩京左右街請留十寺。
寺僧十人。勅曰。上州合留寺工作精巧者各一所。
如破落悉宜除毀。
其行香日。官吏宜赴道觀。
上都東都各留四寺。
寺僧三十人。中書門下又奏曰。
天下廢寺鐘磬銅像委鹽鐵使鑄錢。
其鐵像委本州。鑄為農具。
金銀鍮石等像銷付度支。
衣冠士庶之家所有金銀等像。
勅出後限一月納官。 ^637a3

八月制曰。朕聞三代以前未有言佛。
漢魏之後像教寖興。
由是季時傳此異俗。
因緣染習蔓衍滋多。
以至於蠹耗國家而漸不覺。
以至於誘惑人情而眾益迷。
泊於九有山原兩京城闕。
僧徒日廣佛寺日崇。
勞人力於土木之功。
奪人利於金寶之飾。
移君親於師資之際。
違配偶於戒律之間。
壞法害人無逾此道。
且一夫不田有受其飢者。
今天下僧尼不可勝數。
皆待農而食待蠶而衣。
寺宇招提莫知紀極。
皆雲架藻飾僭擬宮居。
晉宋齊梁物力凋弊風俗澆詐。
莫不由是而致也。
況我高祖太宗以武定禍亂以文理天下。
執此兩端而以經邦。
豈以西方區區之教與我抗衡哉。
貞觀開元亦嘗釐革剗除未盡。
流衍轉滋。朕博覽前言旁求心輿議。
弊之可革斷在不疑。
而中外誠臣協予正意。
條流至當宜在必行。
懲千古之蠧源。成百王之典法。
即人利眾予何讓焉。
其天下所拆寺還俗僧尼收充稅戶。
於戲前古未行似將有待。
及今盡去豈謂無時。
驅游惰不業之徒幾五十萬。
廢丹雘無用之室凡六萬區。
自此清淨訓人。慕無為之理。
簡易齊政。成一俗之功。
將使六合黔黎同歸皇化。
尚以革弊之始日用不知。
下制明廷宜體予意。 ^637a14

〔二十　乙丑〕　三月帝不豫。
自徵方士服金丹受法籙。
至是發背躁悶失常。
遂至大漸。旬日不能言而崩。
年三十三。舊史贊曰。
昭肅削浮圖之法。
懲游惰之民。志欲矯步丹梯求珠赤水。
徒見蕭衍姚興之曲學。
不悟始皇漢武之妄求。
蓋受惑左道之言。
故偏斥異方之教。
況身毒西來之法向欲千年。
蚩蚩之民習以成俗。
畏其教甚於國法。
樂其徒不異登仙。
如文身斷髮之鄉。
似吐火吞舟之戲。
詎可正以咸韶而律以章甫。
加以笮融何充之佞。
代不乏人。雖荀卿孟子之賢。
未容抗論。一朝墮殘金像燔棄胡書。
結怨於膜拜之流。
犯怒於匹夫之口。
哲王之舉不駭物情。
前代存而勿論。實為中道。
欲革斯弊將俟河清。
昭肅頗稱明斷。然聽斯蔽矣。 ^637b10

論曰。舊史武宗紀。
著除罷釋氏始末甚詳。
當時黃冠乘寵傾害吾教。
然亦大臣李德裕輔成其事也。
新史曰。武宗毅然除去浮屠之法甚銳。
而躬受道家法籙。
服藥以求長年。以此知其非明智之不惑者。
特好惡不同耳。噫嘻。
武宗非明智不惑。
豈特於釋老好惡不同哉。
其偏信李德裕專權用事。
朋黨相傾。雖僅有伐叛之勞。
未見成功而朝野積怨已甚。
使更久權。則與李林甫又何異乎○。 ^637b26

〔廿一　丙寅〕　○〔三月上崩。
子幼。皇太叔即位。
四月出李德裕荊南節度使〕。 ^637c11

〔丁卯〕　宣宗忱改元大中。 ^637c12

〔廿二〕　三月詔曰。
會昌季年併省寺宇。
雖云異方之教。有資為理之源。
中國之人久行其道。
釐革過當事體乖謬。
其靈山聖境應會昌五年所廢寺宇諸宿舊僧。
可仍舊修葺住持。 ^637c16

〔廿三〕　是年尚書白居易卒。
年七十有五。贈尚書左僕射。
上以詩弔之。居易被遇憲宗。
時事無不言。湔剔抉摩多見聽可。
然為當路所忌。遂擯斥所蘊不得施。
乃放意文酒。能順適所遇。
託釋氏死生之說。
若忘形骸者。後復進用。
又皆幼君偃蹇益不合。
居官輒病去。遂無立功名意。
與弟行簡及從祖弟敏中友愛。
東都所居履道里疏沼種樹架石樓。
香山鑿八節灘。號醉吟先生。
自為之傳。晚節好佛尤甚。
至經月不食葷。稱香山居士。
與胡杲等九人宴集。
皆高年不仕者。人慕之繪為九老圖。
居易於文章精切。
然最工於詩。當時士人爭傳誦之。
其始生方七月能展書。
姆指之無兩字雖式之百數不差。
九歲諳識音律。其篤於才章蓋天稟然。
既卒以其所居第施為佛寺。
宣宗思其賢不已。
因擢其弟敏中為相。
居易嘗〔足疾〕。肖彌陀佛像而禱之。
自為之記曰。我本師釋迦如來說言。
從是西方過十萬億佛土有世界號極樂。
以無八苦四惡道故也。
其國號淨土。以無三毒五濁業故也。
其佛號阿彌陀。以壽無量願無量功德相好光明無量故也。
諦觀此娑婆世界眾生。
無賢愚無貴賤無幼艾。
有起心歸佛者。舉手合掌必向西方。
有怖厄苦惱。開口發聲。
必先念阿彌陀。又範金合土刻石繡紋。
乃至印水聚沙童子戲者。
莫不率以阿彌陀佛為上首。
不知其然而然。由是而觀。
是彼如來有大誓願於此眾生。
眾生有大因緣於彼國土明矣。
不然南北東西過去現在未來佛多矣。
何獨如是哉。何獨如是哉。
唐中大夫太子少傅白居易。
當衰莫之歲。中風痺之疾。
乃捨俸錢三十萬。
命工人杜敬宗按阿彌陀無量壽二經。
畫西方世界一部。
高九尺廣丈有三尺。
阿彌陀尊佛坐中央。
觀音勢至二大士侍左右。
人天瞻仰眷屬圍繞。
樓臺伎樂水樹花鳥。
七寶嚴飾五綵張施。
爛爛煌煌功德成就。
弟子居易焚香稽首跪於佛前。
起慈悲心發弘誓願。
願此功德回施一切眾生。
一切眾生。有如我老者。
如我病者。願離苦得樂斷惡修善。
不越南部便覩西方。
白毫大光應念來感。
青蓮上品隨願往生。
從現在身盡未來際。
常得親近而供養也。
欲重宣此義。而說讚曰。
極樂世界清淨土。
無諸惡道及眾苦。
願如我身老病者。
同生無量壽佛所。 ^637c21

〔廿四　戊辰〕　九月詔曰。
潮州司馬李德#CB05769;。
早籍門第幼踐清華。
累居將相之榮。唯以姦傾為業。
當會昌之際極公台之崇。
騁諛佞以得君。遂恣橫而持政。
專權生事妬賢害忠。
動多詭異之謀。潛懷僭越之志。
秉直者必棄。向善者盡排。
誣忠良造朋黨之名。
肆姦偽生加諸之釁。
計有逾於指鹿。罪實見於欺天。
屬者方處鈞衡曾無嫌避。
委國史於愛婿之手。
寵祕文於弱子之身。
洎參信書亦見親昵。
恭推元和實錄。乃不刊之書。
擅敢改張罔有畏忌。
奪他人之懿績。為私門之令猷。
附李榮之曲情。成吳緗之怨獄。
擢爾之髮數罪未窮。
載窺罔上之由。益見無君之意。
朕務全本體久為含容。
雖黜降其官榮。尚蓋藏其醜狀。
而睥睨未已。兢惕無聞。
積惡既張公議難抑。
可崖州司戶。未幾德裕慚忿而卒。
乃見夢哀訴於宰相令狐綯。
乞歸葬其尸。識者謂之強魂雖死亦不哀云。 ^638b11

論曰。唐李習之曰。
史官紀事不得實。
乃取行狀諡牒。凡為狀者。
皆門生故吏。苟言虛美。
尤不足信。予觀李德#CB05769;故吏鄭亞所為會昌一品制集序。
鋪張德#CB05769;勳業。
與新史本傳無異。
而舊史武宗紀。則著德#CB05769;之惡。
與詔詞皆合。然則新史取信故吏之說。
寧不誤後來者乎。 ^638c1

〔廿五〕　湖南觀察使裴休。
躬謁華林善覺禪師。
休問。師還有侍者否。
覺云。有一兩箇。休云。
在什麼處。覺乃喚大空小空。
時二虎自庵後而出。
休覩之大驚。覺語虎曰。
且去有客在。二虎哮吼而去。
休問。師作何行業感得如斯。
覺良久云。會麼。休云。
不會。覺云。山僧常念觀音。
休歎異而去。覺隱居常持錫夜出林麓間。
七步一振錫一稱觀音名號。
嘗有僧來參。方展坐具。
覺曰。且緩緩。僧曰。
和尚見箇什麼。覺云。
可惜許磕破鐘樓。
其僧有省。 ^638c8

〔己巳〕　○〔正月五色雲中現佛真身○復河湟瓜沙伊肅等十一州之地於是開元基宇悉如故〕。 ^638c19

〔廿六〕　黃蘗希運禪師示寂。
師福唐人。姿貌豐碩。
游方晚趍江西參馬祖。
值祖歸寂。乃見百丈問馬祖平日機緣。
丈舉再參馬祖掛拂話。
師於言下大。悟曰子他日嗣馬祖去。
師曰。不然今日因師舉得見馬祖大機之用。
若嗣馬祖喪我兒孫。
丈曰。如是如是。見與師齊減師半德。
見過於師乃堪傳受。
師自是混迹于眾後於豫章遇觀察使裴休。
道緣契合遂出世說法。
嘗示眾曰。汝等諸人欲何所求。
遂以捧趁去。而眾不散。
因謂之曰。汝曹盡是噇酒糟漢。
恁麼行脚取笑於人。
但見八百一千便去。
不可只圖熱鬧也。
老漢行脚時。或遇草根下有一箇漢。
便從頂上一錐看他。
若知痛痒。可以布袋盛米供養他。
可中總似儞如此容易。
何處更有今日事。
汝等既稱行脚。亦須著些精神還知道大唐國裏無禪師。
時有僧出云。只如諸方尊宿聚徒闡化。
又作麼生。師曰。不道無禪。
只是無師。豈不見馬大師座下出八十四人坐大道場。
得大師正眼者。止三兩人而已。
歸宗和上是其一也。
出家人須知有從上來事分。
且如四祖下牛頭融大師。
橫說竪說猶不知向上關捩子。
有此限腦方辨得邪正宗黨。
且當人事宜不能體會得。
但知學語言念向肚皮裏安著。
到處稱我會禪。還替得汝生死麼。
輕忽老宿入地獄如箭。
我才見入門來。便識得儞了也。
還知麼急須努力莫容易事。
持片衣口食空過一生。
明眼人笑汝。久後總被俗人算將去在。
宜自看遠近。是阿誰分上事。
若會即便會。不會即散去。
大中三年終於黃蘗勅諡斷際禪師。
塔曰廣業。 ^638c20

〔廿七　庚午〕　詔京兆薦福寺弘辨禪師入內。
帝問曰。禪宗何有南北之名。
對曰。禪門本無南北。
昔如來以正法眼付大迦葉。
展轉相傳至三十一世。
此土弘忍大師有二弟子。
一名惠能。受衣法居嶺南。
一名神秀。在北揚化。
得法雖一時。開導發悟有頓漸之異。
故曰南頓北漸。非禪宗本有南北之號也。
帝曰。何名戒定慧。
對曰。防非止惡名戒。
六根涉境心不隨緣名定。
心境俱空照鑒無惑為慧。
帝曰。何名方便。對曰。
方便者隱實覆相權巧之門也。
被接中下曲施誘廸。
謂之方便。設為上根言捨方便但說無上道者。
斯亦方便之談。以至祖師玄言忘功絕謂。
亦無出方便之迹。
帝曰。何為佛心。對曰。
佛者覺也。謂人有智慧覺照為佛心。
心者佛之別名。則有百千異號。
體唯其一。本無形狀。
非青黃赤白男女等相。
在天非天。在人非人。
而現天現人。能男能女。
非始非終無生無滅。
故號靈覺之性。如陛下日應萬機。
即是陛下佛心。假使千佛共傳。
應無別有所得也。
帝曰。如今有人念佛如何。
對曰。如來出世為天人師。
隨根器而說。為上根者。
開最上乘頓悟至理。
中下根者。未能頓曉。
是以佛為韋提希開十六觀門。
令念佛生於極樂。
故經云。是心是佛。
是心作佛。心外無佛。
佛外無心。帝曰。復有人持經持呪求佛如何。
對曰。如來種種說法。
皆為最上一乘。如百千眾流莫不朝宗于海。
如是差別諸緣皆歸薩婆若海。
帝曰。祖師既傳心印。
金剛經云。無所得法如何。
對曰。佛之一化實無一法與人。
但示眾生各各自性同一法藏。
當時然燈如來但印釋迦本法。
而無所得方契然燈本意。
故經云。無我無人無眾生無壽者。
是法平等修一切善不著於相。
帝曰。禪師既會祖意。
還禮佛看經否。對曰沙門禮佛看經。
蓋是住持常法。有四報焉。
依佛戒修身。參尋知識漸修梵行。
履踐如來所行之迹。
帝曰。何為頓見。何為漸修。
對曰。頓明自性與佛無二。
然有無始染習。故假漸修對治令順性起用。
如人喫飯非一口便飽。
是日辨對七刻方罷。
帝悅賜號圓智禪師。 ^639a23

〔廿八　辛未〕　江州刺史崔黯。
復廬山東林寺。黯自為之碑。
其略曰。佛之心以空化執智化也。
以福利化欲仁化也。
以緣業化妄術化也。
以地獄化愚劫化也。
故中下之人。聞其說利而畏之。
所謂救溺以手救火以水。
其於生人恩亦弘矣。
然用其法不用其心。
以至於甚則失其道蠹於物。
失其道者迷其徒。
蠹於物者覆其宗。
皆非佛之以手以水之意也。
為國家者。取其有益於人。
去其蠹物之病則通矣。
唐有天下一十四帝。
視其甚理而汰之。
而執事之人。不以歸牛返本。
以結人心。其道甚桀幾為一致。
今天子取其益生人稍復其教。
通而流之以濟中下。
於是江州奉例詔。
予時為刺史。前訪茲地。
松門千樹嵐光熏天。
蜩嘒湍鳴松籟冷然可別愛而不剪。
利以時往。至是即善而復之。
又曰。嘗觀晉史。見遠公之事。
及得其書。其辨若注。
其言若鋒。足以見其當時取今之所謂遠公者也。
吾聞嶺南之山峻而不山。
嶺北之山山而不秀。
而廬山為山。山與秀兩有之。
五老窺湖懸泉墜天。
秔香藥靈鳥閑獸善。
烟嵐之中恍有絳節白鶴。
使人觀之而不能回眸也。
且金陵六代。代促俗薄。
臣以功危。主以疑慘。
潯陽為四方之中。
有江山之美。遠公豈非得計於此而視於時風耶。
然鷙者搏羶。襲者居素。
前入不暇。自歎者多。
則遠師固為賢矣。
是山也以遠師更清。
遠師也以是山更名。
暢佛之法如以曹溪以天台為號者。
不可一二。故寺以山。
山以遠。三相挾而為天下具美矣。 ^639c7

〔廿九　癸酉〕　溈山靈祐禪師示寂。
師嘗示眾曰。夫道人之心。
質直無偽。無背無面無詐妄心。
行一切時視聽尋常。
更無委曲亦不閉眼塞耳。
但不附物即得。從上諸聖只是說濁邊過患。
若無如許多惡覺情見想習之事。
譬如秋水澄渟清淨無為澹泞無礙。
喚作道人。亦名無事人。
時有僧問。頓悟之人還更有修不。
師云。若真悟得本他自知時。
修與不修是兩頭語。
如今初心雖從緣得一念頓悟自理。
猶有無始曠劫習氣。
未能頓淨。須教渠淨除現業流識。
即是修也。不道別有法教渠修行趣向。
從聞入理聞理深妙。
心自圓明不居惑地。
雖有百千妙義抑揚當時。
此乃得坐披衣自解作活計。
時相國鄭愚為之碑曰。
天下之言道術者多矣。
各用所宗為是。而五常教化人事之外。
於精神性命之際。
史氏以為道家之言。
故老嚴之類是也。
其書具存。然至於盪情累外生死。
出於有無之間。超然獨得。
言象不可以擬議。
勝妙不可以意況。
則浮屠氏之言禪者。
庶幾乎盡也。有口無所用其辨。
巧歷無所用其數。
愈得者愈失。愈是者愈非。
我則我矣。不知我者誰氏。
知則知矣。不知知者何以。
無其無不能盡。空其空不能了。
是者無所不是。得者無所不得。
山林不必寂。城郭不必諠。
無春夏秋冬四時之行。
無得失是非去來之迹。
非盡無也。冥於順也。
遇所即而安。故不介於時。
當其處無必。故不局於物。
其大旨如此。其徒雖千百。
得者無一二。近代言之者必有宗。
宗必有師。師必有傳。
然非聰明瓌宏傑達之器。
不能得其傳。當其傳是皆鴻庬偉絕之度也。
今長沙郡西北有山。
名大溈。蟠木窮谷不知其遍幾千百里。
為羆豹虎兕之宅。
雖夷人射獵虞迹樵夫。
不敢田從也。師始僧號靈祐。
生福唐。笠首屩足背閩來游。
菴於翳薈非食不出。
棲棲風雨默坐而已。
恬然晝夜物不能害。
非夫外死生忘憂患冥順大和者。
熟能於是哉。昔孔門殆庶之士。
以單瓢樂陋巷。夫子猶稱詠之。
以其有生之厚也。
且生死於人得喪之大者也。
既無得於生。必無得於死。
既無得於得。必無得於失。
故於其間得失是非所不容措。
委化而已。其為道術。
天下之能事畢矣。
凡涉語是非之端。
辨之益惑。無補於學者。
今不論也。師既以茲為事。
其徒稍稍從之。則與之結構廬室。
與之伐去陰黑。以至於千有餘人。
自為飲食紀綱。而於師言無所是非。
其有問者隨語而答。
不強所不能也。數十年言佛者。
天下以為稱首。武宗毀寺遂僧。
逐空其所。師遽裹首為民。
惟恐出蚩蚩之輩。
有識者益貴重之。
後湖南觀察使裴公休。
酷好佛事。值宣宗釋武宗之禁。
固請迎而出之。乘之以已輿。
親為其徒列。又議重削其鬚髮師始不欲。
戲其徒曰。爾以鬚髮為佛耶。
其徒愈強之。不得已笑而從之。
復到其所居。為同慶寺而歸。
諸徒復來。其事如初。
師皆幻視無所為意。
忽一日笑報其徒示若有疾。
以大中七年正月九日歸寂。
年八十三。即窆於大溈之南阜。
後十有一年。其徒以師之道上聞。
始加諡號及墳塔。
以厚其終。噫人生萬類之最靈者。
而以精神為本。自童孺至老白首。
始於飲食。漸於功名利養。
是非嫉妬晝夜纏縛。
又其念慮未嘗時餉歷息。
煎熬形器起如冤讐。
行坐則思想。偃臥則魂夢。
以耽淫之利欲。役老朽之筋骸。
餐飯既耗齒髮已弊。
猶拔白餌藥以從其事。
外以夸人內以欺己。
曾不知息陰休影捐慮安神。
求須臾之暇。以至溘焉而盡。
親友不翅如行路。
利養悉委之他人。
愧負積於神明。辱殆流於後嗣。
淫渝汗漫不能自止。
斯皆自心而發。不可不制以道術。
道術之妙莫有及此。
佛經之說益以神聖。
然其歸趣悉臻無有。
僧事千百不可梗槩。
各言宗教自相矛盾。
故褐衣圓頂未必皆是。
若予者洗心於是逾三十載。
適師之徒有審虔者。
以師之圖形。自大溈來。
知予學佛求為讚說。
觀其圖狀。果前所謂鴻庬絕特之度者也。
既與其贊。則又欲碑師之道於精廬之前。
予笑而諾之。遂因其說以自警觸。
故其立言不專以褒大溈之事云。 ^640a9

○〔詔修天下祖塔未經賜號諡者所在以聞太常考行頒賜〕。 ^641a4

〔三十　乙亥〕　○〔勅法師辨章為三教首座〕是年潭州道林沙門疏言。
詣太原府訪求藏經。
高士李節餞以序曰。
業儒之人喜排釋氏。
其論必曰。禹湯文武周公孔子之代。
皆無有釋。釋氏之興。
襄亂之所奉也。宜一掃絕剗革之使不得滋。
釋氏源於漢。流於晉。
瀰漫於宋魏齊梁陳隋唐。
孝和聖真之間。論者之言粗矣。
抑能知其然。未知其所然也。
吾請言之。昔有一夫。
膚腯而色凝。氣烈而神清。
未嘗謁醫。未嘗禱鬼。
恬然保順。罔有札瘥之患。
固善也。即一夫不幸而有寒暑風濕之痾。
背癃而足躄。耳瞶而目瞑。
於是功熨之術用焉。
禳禬之事紛焉。是二夫豈特相反耶。
蓋病與不病勢異耳。
嗟乎三代之前世康矣。
三代之季世病矣。
三代之前禹湯文武德義播之。
周公孔子典教持之。
道風雖衰漸漬猶存。
詐不勝信惡知避善。
於是有擊壤之歌。
由庚之詩人人而樂也。
三代之季道風大衰。
力詐以覆信。扇澆而散樸。
善以柔退。惡以強用。
廢井田則豪窶相乘矣。
貪封略則攻戰亟用矣。
務實帑則聚斂之臣升矣。
務勝下則掊剋之吏貴矣。
上所以御其下者欺之。
下所以奉其上者苟之。
上下相仇激為怨俗。
於是有汨羅之客。
有負石之夫。人人愁怨也。
夫釋氏之教以清淨恬虛為禪定。
以柔謙退讓為忍辱。
故怨爭可得而息也。
以菲薄勤苦為修行。
以窮達壽夭為因果。
故陋賤可得而安也。
故其喻云。必煩惱乃見佛性。
則本衰代之風激之也。
夫衰代之風舉無可樂者也。
不有釋氏以救之。
尚安所寄其心乎。
論者不責衰代之俗。
而尤釋氏之興。則是抱疾之夫。
而責其醫禱攻療者也。
徒知釋因衰代之興。
不知衰代須釋氏之救也。
何以言之耶。夫俗既病矣。
人既愁矣。不有釋氏使安其分。
勇者將奮而思鬪。
智者將靜而思謀。
則阡陌之人將紛紛而群起矣。
今釋氏一歸之分而不責於人。
故賢智俊朗之士皆息心焉。
其不達此者愚人也。
惟上所役焉。故罹衰亂之俗。
可得而安賴此也。
若之何而剪去之哉。
論者不思釋氏扶世助化之大益。
而疾其雕鎪綵繪之小費。
吾故曰。能知其然。
不知其所以然者也。
會昌季年武宗大剪釋氏巾其徒。
且數萬之民隷具其居。
容貌於土木者沈諸水。
言詞於紙素者烈諸火。
分命御史。乘驛走天下。
察敢隱匿者罪之。
由是天下名祠珍宇。
毀撤如掃。天子建號之初。
雪釋氏之不可廢也。
詔徐復之。而自湖以南。
遠人畏法。不能酌朝廷之體。
前時焚撤書像殆無遺者。
故雖明命復許制立。
莫能得其書。道林寺湖西之勝游也。
有釋疏言。警辨有謀。
獨曰。太原府國家舊都多釋祠。
我聞其帥司空范陽公天下仁人。
我弟往來購釋氏遺文。
以惠湘川之人。宜其聽我而助成之矣。
即辭而北游。既上謁軍門。
范陽公果諾之。因四求散逸不成蘊秩者。
至釋祠不見毀而副剩者又命講匃以補繕闕漏者月未幾。
凡得釋經五千四十八卷。
以大中十年秋八月。
輦自河東而歸於湘焉。
嘻釋氏之助世。既言之矣。
向非我君洞鑒理源。
其何能復立之耶。
既立之。且亡其書。
非有疏言遠識而誠堅。
孰克弘之耶。吾喜疏言奉君之令演釋之宗。
不憚寒暑之勤。德及遠人。
為敘其事且贈以詩。
詩曰。湘水狺狺兮俗獷且很。
利殺業偷兮吏莫之馴。
繄釋氏兮易暴使仁。
釋何在兮釋在斯文。
湘水滔滔兮四望何已。
猿狖騰拏兮雲樹靡靡。
月沈浦兮烟冥山。
檣席卷兮櫓床閑。
偃仰兮嘯詠。鼓長波兮何時還。
湘川超忽兮落日晼晼。
松覆秋庭兮蘭被春畹。
上人去兮幾千里。
何日同游兮湘川水。 ^641a5

〔卅一　戊寅〕　詔羅浮軒轅先生。
左拾遺王譜等上疏諫之。
詔答曰。朕以躬親庶務萬機事繁。
訪聞羅浮處士軒轅集善能攝生年齡不老。
乃遣使迎之。冀其有少保理也。
朕每觀前史。見秦皇漢武之事。
常以之為戒。卿等職在諫司。
閱示來章深納誠意。
復謂宰相曰。為吾諭於諫官。
雖少翁欒大復生。
亦不能相惑。第聞軒轅生高士。
欲與一言耳。未幾軒轅集至。
帝問曰。先生遐壽而長年可致否。
對曰。屏聲色去滋味。
一哀樂廣惠澤。則與天地合體日月齊明。
是為長年。不假外求也。
帝敬重之。 ^641c19

〔己卯〕　○〔韋寅於洪州剏觀音寺。
躬請仰山惠寂禪師開山住持。
今為官講〕。 ^642a2

八月帝崩。年五十矣。
帝性明叡。用法無私。
恭謹節儉惠愛民物。
從諫如流。天下稱為小太宗。
每宰相奏事畢。忽恬然曰。
可以間語。因問閭閻細事。
或譚宮中游宴一刻許。
復正容曰。卿等善為之。
常恐卿輩負朕。後日難相見乃起入宮。
令狐綯嘗謂人曰。
吾十年秉政最承恩遇。
然每於延英奏事。
未嘗不汗霑衣也。 ^642a3

舊唐史贊曰。臣聞黎老言大中故事。
獻文皇帝器識深遠。
久歷艱難備知人間疾苦。
自寶歷已來。中人擅權事多假借。
京師豪右大擾窮民。
洎大中臨御。一之日權豪斂迹。
二之日姦臣畏法。
三之日閽寺讋氣。
由是刑政不濫賢能效用。
百揆四嶽穆若清風。
十餘年間頒聲載路。
帝宮中衣澣濯之衣。
常膳不過數器。非母后侑膳。
輒不舉樂。歲或小飢憂形于色。
雖左右近習。未嘗見怠墮之容。
與群臣言。儼然煦接如對賓僚。
或有所陳聞虛襟聽納。
故事人主行幸。黃門先以龍腦欝金籍地。
獻文悉命去之。宮人有疾醫視之。
既瘳即抽金賜之。
誡曰。勿令勅使知。
謂朕私於侍者。其恭儉好善類如此。
季年風毒。召羅浮山人軒轅集。
訪以治身之要。集亦有道之士也。
未嘗輒語詭異。帝益重之。
及堅謂還山。帝曰。
先生捨我亟去。國有災者。
朕有天下竟得幾年。
集索筆橫書四十而去。
乃十四年也。興替宜運其若是與。
而帝道皇猷始終無闕。
雖漢之文景不足過也。
惜乎簡籍遺落。舊事十無三四。
吮墨揮翰有所慊然。 ^642a11

資治通鑑曰。宣宗少歷艱難。
長年踐祚。人之情偽靡不周知。
盡心民事精勤治道。
賞簡而當。罰嚴而必。
故方內樂業。殊俗順軌。
求之漢世。其孝宣之流亞歟。 ^642b4

論曰。唐新舊史唯宣宗朝事實相反特甚。
唯舊史與資治通鑑皆合。
新史貶之。謂宣宗以察為明。
無復仁恩之意。嗚呼斯言莫知何謂也。
大凡人君寬厚長者。
必責以優游無斷。
至於精勤治道。則謂以察為明。
然則從而可乎。孟子曰。
盡信書不如無書。
蓋誠然也。 ^642b8

〔卅二〕　補怛洛伽山。
觀音示現之地。有唐大中間。
天竺僧來。即洞中燔盡十指。
親覩妙相。與說妙法。
授以七寶色石。靈跡始著。
其後日本國僧惠鍔。
自五臺得菩薩畫像。
欲還本國。舟至洞輒不往。
乃以像舍于土人張氏之門。
張氏屢覩神異經捐所居為觀音院〔昌國志云梁貞明二年始建寺〕
郡將聞之。遣慕賓迎其像。
到城與民祈福。已而有僧名。
即眾求嘉木扃戶刻之。
彌月像成而僧不見。
今之所設是也〔史越王作重修寺記云〕宋元豐三年。
王舜封使三韓。至此黑風驟起巨龜負舟。
向山禱告。大士現相舟穩。
還朝以聞。朝廷頒金帛移寺建於梅嶺山之陽。
賜額寶陀。祈禱雨暘輒應。
迨今元朝。降香賜田重新寺宇。
以福邦家永延帝祚。
佛祖歷代通載卷第十六
 ^642b15
