佛祖統紀卷第五十一
author:: 宋咸淳四明福泉沙門志磐撰
other:: 
#  19 歷代會要志
歷代會要志第十九之一
自有佛法以來。所以知三教之並興。
諸宗之互立與夫世變之不常。
固已繫之編年。至欲考一事之本末。
則歲月散漫莫之可尋。
今故開張眾目會其事要。
俾討論典故者識某事於某朝某年之下。
茲但舉略以指廣云耳。 ^450b8

君上奉法　　屢朝拜佛　　天書御製 ^450b14

聖君護法　　試經度僧　　特恩度僧 ^450b15

進納度僧　　士夫出家　　沙門封爵 ^450b16

僧職師號　　不拜君父　　不稱臣僧 ^450b17

崇禮高行　　沙門著書
other:: 
## 君上奉法
君上奉法 ^450b18

漢明帝。問摩騰法師曰。
佛出世何不及此。
答曰。佛雖不往。然光明及處。
千年五百。皆有聖人傳佛聲教。
而往化之。 ^450b20

吳主皓問佛法於闞澤。
答曰。孔老法天。諸天奉佛。 ^450b23

晉元帝。召潛法師講經。
著屐登殿○明帝幸興皇寺。
集義學沙門講道○成帝召義法師入禁中授五戒○召潛法師講般若經○召支遁法師入禁中講經○簡文幸瓦官。
聽汰法師講放光般若經。 ^450b25

宋高祖設齋內殿。
沙門道照陳詞。帝稱善○文帝率公卿。
日集祇洹寺。聽求那跋摩講華嚴十地品○帝與侍中何尚之論佛理○帝聞生法師佛性義。
詔求沙門述生法師頓悟義○孝武召猷法師內殿說法○四月八日內殿灌佛齋僧。 ^450c1

齊高帝。幸莊嚴寺。
聽達法師講維摩經○武帝華林園受八關齋戒○帝不豫。
詔諸沙門祈佛七日。
天香滿殿。 ^450c7

梁武帝。重雲殿講經。
沙門法彪為都講○召旻法師入殿。
講勝鬘經。公卿畢集○帝集諸沙門製文。
永斷酒肉○帝服田衣禮婁約法師受具足戒。
公卿道俗受戒者。
四萬八千人○召雲光法師內殿講經。
天雨寶華○帝幸同泰寺捨身○京城大疫。
為百姓設救苦齋。
幸同泰寺行清淨大捨。
開涅槃經題設道俗大齋五萬人○帝幸同泰寺講涅槃經○帝幸同泰寺發金字般若經題。
聽法者三十萬人○幸同泰寺設盂蘭盆齋○簡文帝四月八日。
建齋度人。親為願文陳武帝迎佛牙於杜姥宅。
設四部無遮大會○幸大莊嚴寺捨身。
群臣表請還宮○幸大莊嚴寺發金光明經題○勅大內設仁王齋○召瓊法師於重雲殿。
講大品般若經○太極殿設無礙大會。
行捨身法○集沙門行方等懺法華懺金光明懺○宣帝召暅法師。
為七廟講大品般若經○後主召聚法師。
赴太極殿講金光明經。
○詔顗禪師赴太極殿。
講大智度論題。般若經題。
詔顗禪師居光宅寺。
帝幸寺聽講仁王經。
躬禮三拜○詔顗禪師赴崇正殿。
為皇太子授菩薩戒。 ^450c10

北魏孝文。詔德法師一月三入殿說法。
帝數幸王園寺。與沙門談論佛法○幸白塔寺聽登法師講成實論○詔四月八日迎洛京諸寺佛像。
入閶闔宮受散花禮敬○宣武御式乾殿講維摩經。
西域沙門至者三千人。 ^451a4

北齊文宣。幸遼陽甘露寺。
禪居深觀。勅非軍國大事不得聞○武成詔藏法師。
赴太極殿講華嚴經。 ^451a10

隋文帝。詔興法師。
太興殿授菩薩戒○晉王迎顗禪師至揚州。
設千僧齋受菩薩戒。 ^451a13

唐太宗詔常法師入內殿。
為皇后太子授菩薩戒○奘法師譯瑜伽師地論。
勅寫新譯經論頒賜九道總管○武后詔藏法師講新譯華嚴經。
師指殿隅金師子為譬。
集其言為金師子章○中宗詔於化度寺設無遮大會○召藏法師入殿授菩薩戒○召北宗秀禪師居內道場。
禮為國師○玄宗召淨禪師至闕問道○肅宗召不空三藏灌頂授戒○詔南陽忠禪師問道○召隣法師入禁中講經○代宗詔建盂蘭盆會。
設七廟神座迎行衢道○詔徑山欽禪師入見。
賜號國一禪師○德宗幸安國寺設盂蘭盆供○順宗詔尸利禪師咨問禪理○憲宗問觀法師華嚴法界。
豁然有得。封大統清涼國師○召鵝湖義禪師問佛性○召章敬憚禪師咨問禪法○召寬禪師咨問禪要○穆宗遣兩街迎請汾陽業禪師。
中夜說法端坐而逝○敬宗幸興福寺觀敘法師講經。 ^451a15

文宗。詔圭峯密禪師問佛法○宣宗遣使以師禮召鹽官安禪師。
力辭。勅所居為齊豐寺○召辯禪師入見問道○懿宗於禁中延名僧設講座自唱經題手錄梵文○設萬僧齋自升座為讚唄。
長眉僧來應供。陵空而去。 ^451b5

五代唐莊宗。召三聖然禪師問法。 ^451b11

大宋太祖。詔沈義倫。
以金銀字寫金剛經。
召蘊法師講演○詔超法師等入內誦金字大藏經○上手金剛經常自讀誦。
謂趙普曰。不欲甲冑之士知之。
但言讀兵書○太宗召赤脚道者入見。
問南方禪律如何化物云云○幸開寶塔問。
僧何人。曰塔主。上曰。
朕塔因何卿作主○上問。
僧何來。答曰。廬山臥雲菴。
上曰。臥雲深處不朝天○詔兩街僧錄省才進盂蘭盆儀○真宗召浮石矩法師講四十二章經○仁宗頂玉冠觀音像。
以朝百官○勅韶州迎六祖衣鉢。
入京供養○詔左街璉禪師入對化成殿○召舜禪師入對便殿。
賜紫衣銀鉢○乾元節勅福聖塔院。
建大齋。施袈裟○神宗勅大內設千僧齋。
施金剛經袈裟○詔淨慈本禪師。
住京師慧林。入對延和殿○徽宗嘉州奏。
古樹有定僧。詔輿至禁中。
曰我遠法師弟慧持也。
上令圖形製讚○欽宗高宗即位遣八輦。
召金山勤禪師。詣行在說法○高宗幸上竺大士殿。
炷香賜萬歲香山為大士供○孝宗遣內都監。
至徑山問道於杲禪師○靈山琳法師入見問道○幸上竺問訥法師歲旦光明懺之旨。
賜錢建十六觀堂。
內翰樓鑰作記○勅禁中建內觀堂。
一遵上竺制度○佛生日召上竺訥法師。
領五十僧。入內觀堂行護國金光明三昧。
賜帛五十匹。歲以為常○召靈隱遠禪師入對選德殿○召天竺靈隱徑山及三教之士。
集內觀堂賜齋○召上竺訥法師獨對選德殿。
問大士靈迹法華經旨○召雁山中仁禪師入對禁中○幸上竺禮大士。
賜白雲堂印。令三學諸宗並詣白雲堂。
公舉用印○召靈隱光禪師入對。
賜號佛照○召靈隱光禪師入對。
進宗門直指○召雪竇印禪師入見。
奏對大說。即日住徑山○上稱壽皇。
召訥法師入內殿注金剛經。
other:: 
## 屢朝拜佛
屢朝拜佛 ^451b12

漢武帝幸甘泉宮。
禮祭天金人〔漢人未知佛故謂之金人〕。 ^451c20

明帝。拜洛陽聖冢佛舍利塔○吳王孫皓拜沙門康僧會受戒○梁武帝北面禮遺約法師受戒○陳武帝率群臣拜佛牙○後主三命智者。
請講仁王經○北魏太祖所經郡國。
見沙門皆致敬○孝文迎洛京諸像。
入宮禮敬○北齊文宣命三藏譯經。
帝躬禮梵文○隋文帝詔延法師升御座。
拜跪受戒○唐高宗迎鳳翔佛骨。
入內禮敬○肅宗禁中立道場。
禮敬講讚○代宗鑄金像成。
率百僚致拜○德宗迎鳳翔佛骨入禁中禮敬○憲宗迎佛骨入禁中禮敬○懿宗迎拜佛骨。 ^451c22

大宋真宗上元幸寺觀。
百拜已上○徽宗迎佛牙入內敬禮製讚○孝宗幸上竺大士殿。
問訥法師合拜不合拜。
師曰。不拜則各自稱尊。
拜則遞相恭敬。上忻然致拜。
other:: 
## 天書御製
天書御製 ^452a5

梁武帝製水陸儀文。
於金山修供○亮法師撰涅槃疏。
帝親製序○帝親製涅槃大品淨名三慧諸經義記○唐太宗奘法師新譯經論。
御製聖教序○高宗御製慈恩寺碑○武后御製華嚴經序○中宗淨三藏譯經。
御製聖教序○睿宗菩提流志譯寶積經。
御製聖教序○玄宗御注金剛般若經○代宗不空三藏重譯仁王經御製序○憲宗般若三藏譯本生心地經御製序○穆宗御製南山律師讚
〔至今齋用此讚〕。 ^452a10

宋太宗。天息災三藏譯經。
御製聖教序○詔以御製祕藏詮緣識論消搖詠命兩街箋注。
入藏頒行○真宗法賢三藏譯經。
御製聖教序○御製崇釋論○登封泰山。
御製重修佛像記○詔趙安仁編修太平祥符法寶錄御製序○詔以太宗御製妙覺集入大藏○御注四十二章經。
御注遺教經○右街祕演請以御製法音集箋注入藏○仁宗御製三寶讚。
賜宰輔譯經院○御製天竺字源序。
賜譯經院○御製景祐法寶錄序○高宗幸太學製文宣王及七十二弟子讚○孝宗御書靈感觀音之寺。
賜上竺山○御書太白名山。
賜天童朴禪師○佛照光禪師住阿育王山。
賜御書妙勝之殿為舍利殿額○御製原道論○御製圓覺經。
賜徑山印禪師。
other:: 
## 聖君護法
聖君護法 ^452a20

隋文帝。勅有毀佛天尊像者大逆不道論○詔諸有佛像碎身遺影所在。
官檢送寺莊嚴〔時當周武毀法之後〕。 ^452b7

唐德宗。京兆尹宇文#CB06115;。
乞以廢寺為學舍材。
勅不許○勅寺觀嚴潔。
不得容外客居住○宣宗裴休言。
寺觀多為官僚寓客蹂踐。
詔今後不得在寺居止。 ^452b10

宋太祖。詔寺院經周朝未毀者聽存。
已毀寺佛像許移置存留○詔諸郡銅像依舊存○詔如聞道場。
夜集士女無益修持。
並加禁止○太宗謂近臣曰。
儒人多薄佛。向為中竺佛金剛座令蘇易簡作碑。
指佛為夷。遂別命為之○詔嶺南僧置妻孥。
所在長吏深宜戒厲。
○真宗侍讀孫奭請損修寺度僧。
上曰。釋道二門有助世教。
安可即廢○詔京城鬻酒肉者。
去寺觀百步外。酤市於僧者。
重論其罪○臣僚言。
愚民侫佛蠹害國政。
上曰。佛教使人遷善。
安可禁止○詔諸寺觀殿階上。
不許人民袒露坐臥○詔新譯頻那夜迦經。
葷血為祀。不許入藏○祥符勅品官毀辱僧尼。
口稱禿字者。勒停見任。
庶民流千里○徽宗宣和勅吳國公主敬重空門。
品官庶民有毀辱僧尼者。
照祥符三年指揮○孝宗鄭國公主出家。
勅品官庶民有毀辱僧尼者。
照祥符宣和勅旨。
僧尼犯。官司不得理行。
須奏聞取旨。
other:: 
## 試經度僧
試經度僧 ^452b14

唐中宗景龍初。詔天下試經度僧。
山陰靈隱僧童大義。
誦法華試中第一○肅宗勅白衣誦經五百紙。
賜明經出身為僧。
時僧標試中第一○代宗勅童行策試經律論三科。
給牒放度○敬宗勅僧背經百五十紙。
尼百紙。許剃度○宣宗勅每歲度僧。
依戒定慧三學。擇有道性通法門者。 ^452c5

梁末帝勅天下僧尼。
入京城比試經業。 ^452c12

唐末帝誕節度僧。
立講經禪定持念文章議論為四科。 ^452c13

周世宗。勅男子十五誦經百紙女子七十紙。
郡考試聞祠部給牒。 ^452c15

宋太祖。詔沙門殿試經律論義十條。
全中者賜紫衣○太宗雍熙詔天下係帳童行並與剃度。
今後讀經及三百紙。
方許係帳○至道詔兩浙福建路。
每寺三百人。歲度一人。
尼百人度一人。誦經百紙。
讀經五百紙。為合格○真宗詔釋道歲度十人。
特放一人不試經業○詔天下童行。
試經業剃度○仁宗詔試天下童行誦法華經。
中選者得度。參政宋綬夏竦監試。 ^452c17

孝宗。上竺訥僧錄。
乞行試經度僧。
other:: 
## 特恩度僧
特恩度僧 ^452c26

漢明帝。五岳道士角法不勝。
司空劉峻士庶張子尚後宮陰夫人道士呂惠通等。
並求出家。 ^452c28

隋文帝。勅士庶出家。
是歲度僧五十萬○煬帝詔七日行道。
總度千僧。 ^453a2

唐太宗正觀元年。
度天下僧尼三千人○九年詔度僧尼三千人。
務取德業精明者○二十二年。
奘法師謂。弘法須人度僧為要。
乃詔每寺度五人。
凡一萬七千人○玄宗不空三藏建灌頂壇。
度人千萬數○勅每郡度真行童子三人○睿宗普度僧道三萬人○文宗勅僧尼非正度。
許具名申省給牒。
時入申七十萬人。 ^453a4

後唐明宗閩王。度僧二萬人。 ^453a12

宋太祖長春節。度童行八千人○太宗普度童子十七萬人○真宗登封泰山。
詔天下寺觀各度一人。
陪位僧道各度弟子一人○以吳國大長公主出家。
詔童子十人度一人○詔僧道係帳童行普與剃度。
是歲度僧尼二十四萬五千七百七十人。
道士女冠七千一百七十人○仁宗判都省馬亮。
請無得收度真刑文身者○神宗勅錢唐天竺觀音院。
歲度一人以奉香火。
other:: 
## 進納度僧
進納度僧 ^453a13

唐肅宗至德初。宰相裴冤請鬻度牒。
謂之香水錢○聽白衣誦經賜出身。
或納錢百緡請牒剃度。 ^453a23

宋神宗。司諫錢公輔言。
遇歲饑河決乞鬻度牒○高宗勅賣四字師號○自治平末。
始賣度牒。舊以黃紙偽為者多。
至是戶部朱異奏。
令僧道用勅綾牒○詹叔義上表。
乞住賣度牒○勅僧道始令納免丁錢。
謂之清閑錢。
other:: 
## 士夫出家
士夫出家 ^453a26

漢明帝。司空劉峻陰夫人等皆出家。 ^453b4

梁武帝。通事舍人劉思刕表求出家。
賜名惠地。 ^453b5

敬帝。補闕宗殆棄官出家。
號無名。有息心銘行於世○北魏孝文。
京兆王太子興表求出家。
賜名僧懿○太后馮氏。
出俗為尼。居瑤光寺○宣武太后高氏。
出俗為尼。居瑤光寺○度支尚書裴植母夏侯氏。
年七十出家為尼。
入嵩高山○孝莊太后胡氏。
出俗為尼。居瑤光寺。 ^453b7

唐高祖。釋智岩初為中郎將。
棄官為僧。異僧謂之曰。
卿八十一出家矣○高宗。
武后生皇子。賜名佛光王。
踰月。詔於奘法師寺。
出家落髮○武后初為宮人。
出業感寺為尼。高宗見之納後宮○代宗。
宰相杜鴻漸臨終。
命朝服加僧伽梨剃鬚髮。
別眾而逝。依沙門法焚軀。
○穆宗。幽州節度劉總剃髮為僧。
封大覺師。賜臘五十○宣宗。
初封光王武宗忌之遁去作沙彌。
至鹽官為書記。武宗崩。
百官迎王即位。 ^453b14

梁太祖。吳越王幼子令因為僧伽同三十臘○唐莊宗。
騎將史銀鎗。悟禪道出家名契澄。 ^453b24

宋真宗。吳國長公主出家。
法名清裕○宰相王旦薨。
遺令請大德施戒。
剃髮著三衣火葬。
楊億與其子議。但以三衣置棺中○高宗。
給事中知瀘州馮檝。
別僚佐著僧衣。升座說偈而化。
other:: 
## 沙門封爵
沙門封爵 ^453b27

梁武帝。勅沙門惠超為壽光殿學士。 ^453c4

北魏明元。封沙門法果為宜城子。
加封安城公。諡靈公。 ^453c5

唐太宗。勅沙門智威為四大師。
封朝散大夫○高宗時勅惠威為四大師。
封朝散大夫〔即法華天宮二威法師也〕武后封法朗九人。
為縣公。賜袈裟銀龜袋○中宗封萬回法雲公○勅慧範封正議大夫。
上庸郡公。惠珍九人。
並朝散大夫封縣公○勅惠範加銀青光祿大夫。
萬歲朝散大夫。封縣公。
廣清殿中監充功德使○睿宗萬回卒。
贈司徒虢國公○法藏法師卒贈鴻臚卿○玄宗菩提流志卒。
贈鴻臚卿○肅宗沙門道平。
為金吾大將軍。破安祿山反賊○代宗沙門不空封特進鴻臚卿。
加開府儀同三司。
進封肅國公。食邑三千戶。
卒贈司空○德宗沙門圓照充內供奉鴻臚卿○僖宗沙門妙行誦經見佛大士。
賜號常精進菩薩。
爵開國公。 ^453c7

宋太宗譯經三藏天息災。
試光祿卿。法天施護。
並試鴻臚卿。月給酥酪錢○仁宗譯經銀青光祿大夫試光祿卿法護卒○欽宗東京留守宗澤承制命沙門法道。
補宣教郎。參謀軍事。
other:: 
## 僧職師號
僧職師號 ^453c22

晉安帝。秦主以僧#CB05105;為國僧正。
法欽為僧錄○宋文帝勅尼寶賢為京邑尼僧正○孝武勅道猷為新安寺法主○勅道溫為都邑僧正○順帝勅法持為天下僧正。 ^453c28

齊高帝詔法頴為京邑僧主○武帝勅玄暢法獻為僧主。
分任江南北事。 ^454a3

梁武帝詔雲光法師為大僧正。 ^454a5

陳文帝。勅寶瓊為京邑大僧統○宣帝勅曇瑗為國僧正○後主勅惠暅為京邑大僧正○北魏文成勅師賢為沙門統○勅曇曜為昭玄沙門都統。 ^454a6

北齊文宣詔高僧法常為國師○勅曇延法師為昭玄上統○置昭玄十統。
以沙門法上為大統。
尊為國師。 ^454a10

隋文帝。勅僧猛為隋國大統○詔曇遷為昭玄大沙門統。 ^454a13

唐太宗。詔杜順和尚入見。
錫號帝心○武后勅神秀禪師入京行道。
歷三朝皆禮為國師○玄宗沙門一行號稱天師○勅辯才為朔方管內教授○肅宗召南陽惠忠禪師入見。
號稱國師○代宗詔南岳法照為國師○德宗賜澄觀清涼法師教授和上○憲宗賜沙門知玄悟達國師○封澄觀大統清涼國師。
○勅沙門端甫錄街左僧事。
靈邃錄右街僧事○穆宗勅沙門惟英充兩街僧統○文宗左街僧錄內供奉三教談論引駕大師大達法師端甫。
右脇而滅○勅沙門雲端充左右街僧錄○宣宗勅靈晏充左右街僧錄○勅知玄法師充三教首座○勅三教首座辯章充左街僧錄。
僧徹充右街僧錄○懿宗延慶節勅左街僧錄惠照大師清蘭。
右街僧錄明徹大師彥楚。
講論佛法○勅沙門覺暉充左右街副僧錄。 ^454a15

漢吳越王錢俶。奉沙門德韶為國師。 ^454b3

宋太宗吳越國僧統贊寧入見。
賜號通惠大師○真直史館編修贊寧遷右街僧錄○賜四明延慶知禮法智大師○賜天台東山本如神照大師○仁宗賜三藏法護普明慈覺傳梵大師○神宗天竺海月大師惠辯補都師○高宗賜法道寶覺圓通法濟大師○賜徑山宗杲大惠禪師○孝宗賜靈山子琳慈受大師○賜上竺若訥右街僧錄○賜上竺若訥左街僧錄慧光法師○賜靈隱惠遠佛海禪師○賜靈隱德光佛照禪師。
other:: 
## 不拜君父
不拜君父 ^454b4

晉成帝。相國庾氷議。
令沙門盡敬王者。
何充抗論不行○安帝。
桓玄議。令沙門盡敬王者。
廬山遠法師抗辨不行。 ^454b15

宋孝武。制沙門盡敬君上。
前廢帝制停致敬。 ^454b18

隋煬帝。詔沙門道士致敬王者。
沙門明瞻抗詔。謂僧無敬俗之典。
遂寢。 ^454b20

唐太宗。詔僧道致敬父母。
逾年停致敬○高宗。
勅僧道無得受父母尊長拜○玄宗。
勅僧道致敬父母。
逾月罷致敬。
other:: 
## 不稱臣僧
不稱臣僧 ^454b22

齊武帝。沙門僧鍾見上稱貧道。
上以問王儉。對曰。
晉宋以來多稱貧道。
而使預座。 ^454b26

唐肅宗。勅僧尼朝會表奏毋得稱臣。
other:: 
## 崇禮高行
崇禮高行 ^454b28

宋明帝。詔猛法師月給錢三萬車輿吏力。
僧瑾賜法技一部。 ^454c2

梁武帝。惠約法師每入朝。
必設特榻。帝座居其側○勅法雲法師為大僧正。
官給吏力。 ^454c4

陳宣帝。詔割始豐縣調。
以奉顗禪師。 ^454c7

隋文帝。靈藏律師居大興善寺。
勅左右僕射兩旦參問起居○曇延法師升御座南面授法。 ^454c8

唐太宗。四祖道信禪師四徵不起。
就賜珍繒。以旌其道○代宗。
詔徑山欽禪師入見。
賜號國一。勅杭州長吏。
月至候問。 ^454c11

宋太祖。吳越僧統贊寧入見。
一日七宣。賜號通慧。
other:: 
## 沙門著書
沙門著書 ^454c14

梁武帝。沙門慧皎撰高僧傳十四卷起漢永平盡梁天監。
開德業為十科。 ^454c17

隋文帝。翻經學士費長房。
進開皇三寶錄。 ^454c19

唐高宗。沙門道宣撰續高僧傳三十卷。
起梁天監盡唐正觀○沙門道世撰法苑珠林一百卷。
總括大藏分門類事○德宗。
湖州刺史于頔進沙門皎然杼山詩集。
藏於御書殿梁末帝。
沙門歸序進經論會要。
詔入大藏。賜演教大師。 ^454c20

晉天福沙門可洪。
進大藏經音義四百八十卷。 ^454c26

周世宗。沙門義楚進釋氏六帖勅付史館。
賜紫衣縑幣。 ^454c28

宋太祖。吳越壽禪師著宗鏡錄一百卷○沙門文勝奉勅修大藏隨函索隱六百六十卷○太宗翰林李昉等。
進太平廣記。其間錄佛法者三十卷○通慧大師贊寧進續高僧傳三十卷。
起唐正觀。勅入大藏。
又撰鷲嶺聖賢錄五十卷。
僧史略三卷○真宗。
沙門道原進景德傳燈錄三十卷○譯經潤文官趙安仁。
修藏經錄二十一卷。
賜名大中祥符法寶錄○沙門道誠著釋氏要覽三卷○益州進沙門仁贊釋氏會要四十卷○仁宗。
三藏惟淨進新譯經音義七十卷○三藏惟淨。
進新譯大藏目錄二帙。
賜名天聖譯教錄。
賜光梵大師紫衣○參政王隨進刪修景德傳燈錄十五卷○駙馬都尉李遵勗廣傳燈為三十卷。
賜名天聖廣燈錄○沙門契嵩進輔教編定祖圖正宗記。
勅入大藏。賜明教大師紫衣縑幣○徽宗。
沙門惟白進續燈錄。
勅入大藏。賜佛國禪師金襴衣○尚書王古閱大藏撰法寶標目八卷○石門惠洪撰禪林僧寶傳三十卷。
佛祖統紀卷第五十一〔終〕
 ^455a1
