
pin:: 辯中邊論卷中
author:: 世親菩薩造
translator:: 大唐三藏法師玄奘奉　詔譯

#  3 辯真實品
辯真實品第三
已辯其障，當說真實。
頌曰：
　　真實唯有十，謂根本與相、
　　無顛倒、因果，及麁細真實、
　　極成、淨所行、攝受并差別，
　　十善巧真實，皆為除我見。 ^468c7

論曰：應知真實唯有十種，一根本真實、
二相真實、三無顛倒真實、四因果真實、
五麁細真實、六極成真實、七淨所行真實、
八攝受真實、九差別真實、十善巧真實。
此復十種，為欲除遣十我見故。
十善巧者，一蘊善巧、二界善巧、三處善巧、
四緣起善巧、五處非處善巧、六根善巧、
七世善巧、八諦善巧、九乘善巧、十有為無為法善巧。
此中云何根本真實？
謂三自性，一遍計所執自性、二依他起自性、
三圓成實自性，依此建立餘真實故。
於此所說三自性中，許何義為真實？
頌曰：
　　許於三自性，唯一常非有，
　　一有而不真，一有無真實。 ^468c12

論曰：即於如是三自性中：遍計所執相常非有。
唯常非有，於此性中許為真實，無顛倒故。
依他起相有而不真。
唯有非真，於依他起許為真實，有亂性故。
圓成實相亦有非有。
唯有非有，於此性中許為真實，有空性故。
云何相真實？頌曰：
　　於法數取趣，及所取能取，
　　有非有性中，增益損減見；
　　知此故不轉，是名真實相。 ^468c25

論曰：於一切法補特伽羅所有增益及損減見，
若知此故彼便不轉，是遍計所執自性真實相。
於諸所取能取法中所有增益及損減見，
若知此故彼便不轉，是名依他起自性真實相。
於有非有所有增益及損減見，若知此故彼便不轉，是名圓成實自性真實相。
此於根本真實相中無顛倒故，名相真實。
無顛倒真實者，謂無常、苦、空、無我性，由此治彼常等四倒。
云何應知此無常等依彼根本真實立耶？
頌曰：
　　無性與生滅、垢淨三無常；
　　所取及事相、和合苦三種；
　　空亦有三種，謂無、異、自性；
　　無相及異相、自相三無我。
　　如次四三種，依根本真實。 ^469a5

論曰：無常三者，一無性無常，謂遍計所執，
此常無故；二生滅無常，謂依他起，有起盡故；
三垢淨無常，謂圓成實，位轉變故。
苦三種者，一所取苦，謂遍計所執，是補特伽羅法執所取故；
二事相苦，謂依他起，三苦相故；三和合苦，
謂圓成實，苦相合故。
空有三者，一無性空，謂遍計所執，此無理趣可說為有，
由此非有說為空故；二異性空，謂依他起，
如妄所執不如是有，非一切種性全無故；
三自性空，謂圓成實，二空所顯為自性故。
無我三者，一無相無我，謂遍計所執，此相本無故名無相，
即此無相說為無我；二異相無我，謂依他起，
此相雖有而不如彼遍計所執故名異相，
即此異相說為無我；三自相無我，謂圓成實，
無我所顯以為自相，即此自相說為無我。
如是所說無常、苦、空、無我四種，如其次第依根本真實各分為三種，
四各三種如前應知。
因果真實謂四聖諦，云何此依根本真實？
頌曰：
　　苦三相已說，集亦有三種，
　　謂習氣、等起，及相未離繫。
　　自性、二不生、垢寂二三滅。
　　遍知及永斷、證得三道諦。 ^469a20

論曰：苦諦有三，謂無常等四各三相，如前已說。
集諦三者，一習氣集，謂遍計所執自性執習氣；
二等起集，謂業煩惱；三未離繫集，謂未離障真如。
滅諦三者，一、自性滅，謂自性不生故；二、
二取滅，謂所取能取二不生故；三、本性滅，
謂垢寂二，即擇滅及真如。
道諦三者，一遍知道、二永斷道、三證得道。
應知此中於遍計所執唯有遍知，於依他起有遍知及永斷，
於圓成實有遍知及證得，故依此三建立道諦。
麁細真實，謂世俗勝義諦。
云何此依根本真實？
頌曰：
　　應知世俗諦，差別有三種，
　　謂假、行、顯了，如次依本三。
　　勝義諦亦三，謂義、得、正行，
　　依本一無變，無倒二圓實。 ^469b14

論曰：世俗諦有三種，一假世俗、二行世俗、三顯了世俗。
此三世俗如其次第，依三根本真實建立。
勝義諦亦三種，一義勝義，謂真如勝智之境名勝義故；
二得勝義，謂涅槃，此是勝果亦義利故；
三正行勝義，謂聖道，以勝法為義故。
此三勝義，應知但依三根本中圓成實立。
此圓成實總有二種，無為、有為有差別故。
無為總攝真如涅槃，無變異故，名圓成實。
有為總攝一切聖道，於境無倒故，亦名圓成實。
極成真實略有二種，一者世間極成真實、二者道理極成真實。
云何此二依彼根本真實立耶？
頌曰：
　　世極成依一，理極成依三。 ^469b29

論曰：若事世間共所安立，串習隨入覺慧所取，
一切世間同執此事是地非火、色非聲等，是名世間極成真實。
此於根本三真實中，但依遍計所執而立。
若有理義聰叡賢善能尋思者，依止三量證成道理施設建立，
是名道理極成真實。
此依根本三真實立。
淨所行真實亦略有二種，一煩惱障淨智所行真實、二所知障淨智所行真實。
云何此二依彼根本真實而立？
頌曰：
　　淨所行有二，依一圓成實。 ^469c13

論曰：煩惱、所知二障，淨智所行真實，唯依根本三真實中圓成實立，
餘二非此淨智境故。
云何應知相名分別真如正智攝在根本三真實耶？
頌曰：
　　名遍計所執，相分別依他，
　　真如及正智，圓成實所攝。 ^469c23

論曰：相等五事，隨其所應，攝在根本三種真實，
謂名攝在遍計所執，相及分別攝在依他，圓成實攝真如正智。
差別真實略有七種：一流轉真實、二實相真實、
三唯識真實、四安立真實、五邪行真實、
六清淨真實、七正行真實。
云何應知此七真實依三根本真實立耶？
頌曰：
　　流轉與安立，邪行依初二，
　　實相唯識淨，正行依後一。 ^469c29

論曰：流轉等七，隨其所應，攝在根本三種真實，
謂彼流轉安立邪行依根本中遍計所執及依他起，實相唯識清淨正行依根本中圓成實立。
善巧真實，謂為對治十我見故，說有十種。
云何於蘊等起十我見耶？
頌曰：
　　於蘊等我見，執、一、因、受者、
　　作者、自在轉、增上義及常、
　　雜染清淨依、觀、縛解者性。 ^470a9

論曰：於蘊等十法起十種我見，一執一性、
二執因性、三執受者性、四執作者性、五執自在轉性、
六執增上義性、七執常性、八執染淨所依性、
九執觀行者性、十執縛解者性。
為除此見，修十善巧。
云何十種善巧真實依三根本真實建立？
以蘊等十無不攝在三種根本自性中故。
如何攝在三自性中？
頌曰：
　　此所執分別，法性義在彼。 ^470a17

論曰：此蘊等十各有三義。
且色蘊中有三義者，一所執義色，謂色之遍計所執性；
二分別義色，謂色之依他起性，此中分別以為色故；
三法性義色，謂色之圓成實性。
如色蘊中有此三義，受等四蘊、界等九法各有三義，隨應當知。
如是蘊等由三義別，無不攝入彼三性中，是故當知十善巧真實皆依根本三真實而立。
如是雖說為欲對治十種我見故修蘊等善巧，而未說此蘊等別義。
且初蘊義云何應知？
頌曰：
　　非一及總略、分段義名蘊。 ^470a25

論曰：應知蘊義，略有三種：一、非一義，如契經言：
諸所有色等，若過去若未來若現在、若內若外、
若麁若細、若劣若勝、若遠若近。
二、總略義，如契經言：如是一切略為一聚。
三、分段義，如契經言：說名色蘊等，各別安立色等相故，由斯聚義蘊義得成。
又見世間聚義名蘊。
已說蘊義，界義云何？
頌曰：
　　能所取、彼取，種子義名界。 ^470b7

論曰：能取種子義，謂眼等六內界。
所取種子義，謂色等六外界。
彼取種子義，謂眼識等六識界。
已說界義，處義云何？
頌曰：
　　能受、所了境，用門義名處。 ^470b15

論曰：此中能受受用門義，謂六內處。
若所了境受用門義，是六外處。
已說處義，緣起義云何？
頌曰：
　　緣起義於因、果、用無增減。 ^470b19

論曰：於因、果、用若無增益及無損減，是緣起義。
應知此中增益因者，執行等有不平等因。
損減因者，執彼無因。
增益果者，執有我行等緣無明等生。
損減果者，執無明等無行等果。
增益用者，執無明等於生行等有別作用。
損減用者，執無明等於生行等全無功能。
若無如是三增減執，應知彼於緣起善巧。
已說緣起義，處非處義云何？
頌曰：
　　於非愛、愛、淨、俱生及勝主、
　　得、行不自在，是處非處義。 ^470b23

論曰：處非處義略由七種不得自在，應知其相。
一於非愛不得自在，謂由惡行雖無愛欲而墮惡趣。
二於可愛不得自在，謂由妙行雖無愛欲而昇善趣。
三於清淨不得自在，謂不斷五蓋、不修七覺支，決定不能作苦邊際。
四於俱生不得自在，謂一世界無二如來、二轉輪王俱時出現。
五於勝主不得自在，謂女不作轉輪王等。
六於證得不得自在，謂女不證獨覺無上正等菩提。
七於現行不得自在，謂見諦者必不現行害生等事。
諸異生類容可現行，《多界經》中廣說此等，應隨決了是處非處。
如是已說處非處義，根義云何？
頌曰：
　　根於取、住、續、用、二淨增上。 ^470c4

論曰：二十二根依於六事，增上義立，謂於取境眼等六根有增上義，
命根於住一期相續有增上義，男女二根於續家族有增上義，
於能受用善惡業果樂等五根有增上義，
於世間淨信等五根有增上義，於出世淨未知等根有增上義。
已說根義，世義云何？
頌曰：
　　因果已未用，是世義應知。 ^470c17

論曰：應知因果已未受用，隨其所應三世義別。
謂於因果俱已受用，是過去義；若於因果俱未受用，
是未來義；若已受用因、未已受用果，是現在義。
已說世義，諦義云何？
頌曰：
　　受及受資糧，彼所因諸行，
　　二寂滅對治，是諦義應知。 ^470c24

論曰：應知諦者即四聖諦。
一苦聖諦，謂一切受及受資糧。
契經中說：諸所有受皆是苦故。
受資糧者，謂順受法。
二集聖諦，謂即彼苦所因諸行。
三滅聖諦，謂前二種究竟寂滅。
四道聖諦，謂即苦集能對治道。
已說諦義，乘義云何？
頌曰：
　　由功德過失，及無分別智，
　　依他自出離，是乘義應知。 ^471a1

論曰：應知乘者，謂即三乘，此中如應顯示其義。
若從他聞涅槃功德、生死過失而起此智，
由斯智故得出離者，是聲聞乘。
不從他聞涅槃功德、生死過失自起此智，
由斯智故得出離者，是獨覺乘。
若自然起無分別智，由斯智故得出離者，名無上乘。
已說乘義，云何有為、無為法義？
頌曰：
　　有為、無為義，謂若假、若因、
　　若相；若寂靜、若彼所觀義。 ^471a9

論曰：應知此中假謂名等；因謂種子所攝藏識；
相謂器身并受用具，及轉識攝意取思惟；
意謂恒時思量性識；取謂五識取現境故；
思惟即是第六意識，以能分別一切境故。
如是若假、若因、若相及相應法，總名有為。
若寂靜者，謂所證滅及能證道，能寂靜故。
彼所觀義，謂即真如，是寂靜道所緣境故。
如是所說若諸寂靜、若所觀義，總名無為。
應知此中緣蘊等十義所起正知，名蘊等善巧。 ^471a18

真實總義略有二種，謂即能顯、所顯真實。
能顯真實，謂即最初三種根本，能顯餘故。
所顯真實，謂後九種，是初根本所顯示故。
所顯九者，一離增上慢所顯真實；二對治顛倒所顯真實；
三聲聞乘出離所顯真實；四無上乘出離所顯真實，
由麁能成熟細能解脫故；五能伏他論所顯真實，
依喻導理降伏他故；六顯了大乘所顯真實；
七入一切種所知所顯真實；八顯不虛妄真如所顯真實；九入我執事一切祕密所顯真實。
pin:: 
#  4 辯修對治品
辯修對治品第四 ^471a27

已辯真實，今次當辯修諸對治，即修一切菩提分法。
此中先應說修念住。
頌曰：
　　以麁重愛因，我事無迷故，
　　為入四聖諦，修念住應知。 ^471b9

論曰：麁重由身而得顯了，故觀察此入苦聖諦。
身以有麁重諸行為相故，以諸麁重即行苦性，由此聖觀有漏皆苦。
諸有漏受說為愛因，故觀察此入集聖諦。
心是我執所依緣事，故觀察此入滅聖諦，怖我斷滅由斯離故。
觀察法故，於染淨法遠離愚迷入道聖諦。
是故為入四聖諦理，最初說修四念住觀。
已說修念住，當說修正斷。
頌曰：
　　已遍知障治，一切種差別，
　　為遠離修集，勤修四正斷。 ^471b13

論曰：前修念住，已能遍知一切障治品類差別。
今為遠離所治障法，及為修集能對治道，於四正斷精勤修習。
如說已生惡不善法為令斷故，乃至廣說。
已說修正斷，當說修神足。
頌曰：
　　依住堪能性，為一切事成，
　　滅除五過失，勤修八斷行。 ^471b23

論曰：依前所修離集精進，心便安住有所堪能，
為勝事成修四神足，是諸所欲勝事因故。
住謂心住，此即等持故。
次正斷說四神足，此堪能性，謂能滅除五種過失修八斷行。
何者名為五種過失？
頌曰：
　　懈怠、忘聖言，及惛沈、掉舉、
　　不作行作行，是五失應知。 ^471c1

論曰：應知此中惛沈掉舉合為一失、若為除滅惛沈掉舉不作加行、
或已滅除惛沈掉舉、復作加行俱為過失。
為除此五、修八斷行。
云何安立彼行相耶？
頌曰。
　　為斷除懈怠，修欲、勤、信、安，
　　即所依、能依，及所因、能果。
　　為除餘四失，修念、智、思、捨，
　　記言覺沈掉，伏行滅等流。 ^471c8

論曰：為滅懈怠，修四斷行：一欲、二正勤、
三信、四輕安。如次應知即所依等。
所依，謂欲、勤所依故。
能依，謂勤依欲起故。
所因，謂信是所依欲生起近因，若信受彼便希望故。
能果，謂安是能依勤近所生果，勤精進者得勝定故。
為欲對治後四過失，如數修餘四種斷行：
一念、二正知、三思、四捨。
如次應知即記言等。
記言謂，念能不忘境，記聖言故。
覺沈掉者，謂即正知，由念記言便能隨覺惛沈、掉舉二過失故。
伏行謂思，由能隨覺沈掉失已，為欲伏除發起加行。
滅等流者，謂彼沈掉既斷滅已，心便住捨平等而流。
已說修神足，當說修五根。
所修五根云何安立？
頌曰：
　　已種順解脫，復修五增上，
　　謂欲、行、不忘、不散亂、思擇。 ^471c16

論曰：由四神足心有堪能，順解脫分善根滿已，
復應修習五種增上：一欲增上、二加行增上、
三不忘境增上、四不散亂增上、五思擇增上。
此五如次第即信等五根。
已說修五根，當說修五力。
何者五力？次第云何？
頌曰：
　　即損障名力，因果立次第。 ^472a2

論曰：即前所說信等五根，有勝勢用復說為力。
謂能伏滅不信障等，亦不為彼所陵雜故。
此五次第依因果立，以依前因引後果故。
謂若決定信有因果，為得此果發勤精進，
勤精進已便住正念，住正念已心則得定，
心得定已能如實知，既如實知無事不辦，故此次第依因果立。
如前所說順解脫分既圓滿已復修五根。
何位修習順決擇分？
為五根位、五力位耶？
頌曰：
　　順決擇二二，在五根、五力。 ^472a8

論曰：順決擇分中暖、頂二種在五根位，
忍、世第一法在五力位。
已說修五力，當說修覺支。
所修覺支云何安立？
頌曰：
　　覺支略有五，謂所依、自性、
　　出離并利益，及三無染支。 ^472a18

論曰：此支助覺故名覺支。
由此覺支位在見道，廣有七種，略為五支。
一覺所依支，謂念。
二覺自性支，謂擇法。
三覺出離支，謂精進。
四覺利益支，謂喜。
五覺無染支，此復三種，謂安、定、捨。
何故復說無染為三？
頌曰：
　　由因緣所依，自性義差別，
　　故輕安、定、捨，說為無染支。 ^472a23

論曰：輕安即是無染因緣。
麁重為因生諸雜染，輕安是彼近對治故。
所依謂定，自性即捨。
故此無染義別有三。
說修覺支已，當說修道支。
所修道支云何安立？
頌曰：
　　分別及誨示，令他信有三，
　　對治障亦三，故道支成八。 ^472b1

論曰：於修道位建立道支，故此道支廣八略四。
一分別支，謂正見。
此雖是世間而出世後得，由能分別見道位中自所證故。
二誨示他支，謂正思惟、正語一分，等起發言誨示他故。
三令他信支，此有三種，謂正語、正業、正命。
四對治障支，亦有三種，謂正精進、正念、正定。
由此道支略四廣八。
何緣後二各分為三？
頌曰：
　　表見戒遠離，令他深信受，
　　對治本隨惑，及自在障故。 ^472b7

論曰：正語等三如次表已見戒遠離令他信受。
謂由正語論議決擇，令他信知已有勝慧。
由正業故不作邪業，令他信知已有淨戒，
由正命故應量應時如法乞求衣鉢等物，令他信已有勝遠離。
正精進等三如次對治本隨二煩惱及自在障。
此所對治略有三種：一根本煩惱，謂修所斷；
二隨煩惱，謂惛沈掉舉；三自在障，謂障所引勝品功德。
此中正精進別能對治初，為對治彼勤修道故。
正念別能對治第二，繫念安住止等相中，遠離惛沈及掉舉故。
正定別能對治第三，依勝靜慮速能引發諸神通等勝功德故。
修治差別云何應知？
頌曰：
　　有倒順無倒，無倒有倒隨，
　　無倒無倒隨，是修治差別。 ^472b17

論曰：此修對治略有三種，一有顛倒順無顛倒、
二無顛倒有顛倒隨、三無顛倒無顛倒隨。
如是三種修治差別，如次在異生、有學、無學位菩薩。
二乘所修對治有差別相，云何應知？
頌曰：
　　菩薩所修習，由所緣作意，
　　證得殊勝故，與二乘差別。 ^472c3

論曰：聲聞、獨覺以自相續身等為境而修對治；菩薩通以自他相續身等為境而修對治。
聲聞獨覺於身等境，以無常等行相思惟而修對治；
若諸菩薩於身等境，以無所得行相思惟而修對治。
聲聞獨覺修念住等，但為身等速得離繫；
若諸菩薩修念住等，不為身等速得離繫，但為證得無住涅槃。
菩薩與二乘所修對治，由此三緣故而有差別。 ^472c10

修對治總義者，謂開覺修；損減修；瑩飾修；
發上修；隣近修，謂隣近見道故；證入修；
增勝修；初位修；中位修；後位修；有上修；
無上修，謂所緣作意至得殊勝。
pin:: 
#  5 辯修分位品
辯修分位品第五 ^472c18

已說修對治，修分位云何？
頌曰：
　　所說修對治，分位有十八，
　　謂因、入、行、果、作、無作、殊勝、
　　上、無上、解行、入、出離、記、說、
　　灌頂及證得、勝利、成所作。 ^472c23

論曰：如前所說修諸對治，差別分位有十八種。
一因位，謂住種性補特伽羅。
二入位，謂已發心。
三加行位，謂發心已，未得果證。
四果位，謂已得果。
五有所作位，謂住有學。
六無所作位，謂住無學。
七殊勝位，謂已成就諸神通等殊勝功德。
八有上位，謂超聲聞等已入菩薩地。
九無上位，謂已成佛，從此以上無勝位故。
十勝解行位，謂勝解行地一切菩薩。
十一證入位，謂極喜地。
十二出離位，謂次六地。
十三受記位，謂第八地。
十四辯說位，謂第九地。
十五灌頂位，謂第十地。
十六證得位，謂佛法身。
十七勝利位，謂受用身。
十八成所作位，謂變化身。
此諸分位差別雖多，應知略說但有三種。
其三者何？頌曰：
　　應知法界中，略有三分位，
　　不淨、淨不淨、清淨隨所應。 ^472c28

論曰：於真法界位略有三，隨其所應攝前諸位。
一不淨位，謂從因位乃至加行；二淨不淨位，
謂有學位；三清淨位，謂無學位。
云何應知依前諸位差別建立補特伽羅？
頌曰：
　　依前諸位中，所有差別相，
　　隨所應建立，諸補特伽羅。 ^473a15

論曰：應知依前諸位別相，如應建立補特伽羅，
謂此住種性、此已發心等。 ^473a21

修分位總義者，謂堪能位即種性位，發趣位即入加行位，
不淨位、淨不淨位、清淨位、有莊嚴位、遍滿位謂遍滿十地故無上位。
辯中邊論卷中
 ^473a23
