
pin:: 增壹阿含經卷第二十九
translator:: 東晉罽賓三藏瞿曇僧伽提婆譯

#  37 六重品
六重品第三十七之一
jing:: 
## 1
（一）
聞如是：
一時，佛在舍衛國祇樹給孤獨園。 ^708c11

爾時，世尊告諸比丘：「汝當思念六重之法，
敬之、重之、執在心懷，無令忘失。
云何為六？於是，比丘！
身行念慈，如鏡視其形，可敬、可貴，無令忘失。 ^708c12

「復次，口行念慈，意行念慈，可敬、可貴，無令忘失。 ^708c15

「復次，得法利之具，能與諸梵行者共之，
亦無悋想，此法可敬、可貴，無令忘失。 ^708c16

「復次，諸有禁戒不朽、不敗，極為完具，而無缺漏，
智者之所貴；復欲使此戒分布與人，使同其味；
此法可敬、可貴，無令忘失。 ^708c18

「復次，正見賢聖得出要；如是之見，欲與諸梵行者共同此法，
亦可敬、可貴，無令忘失。 ^708c21

「是謂，比丘！有此六重之法，可敬、可貴，無令忘失。
是故，諸比丘！常當修行身、口、意行，設得利養之具，
當念分布，莫起貪想。
如是，諸比丘！當作是學。」 ^708c23

爾時，諸比丘聞佛所說，歡喜奉行。
jing:: 
##  2
（二） ^708c26

聞如是：
一時，佛在阿耨達泉與大比丘眾五百人俱。
斯是羅漢，三達、六通神足自在，心無所畏，
唯除一比丘，阿難是也。 ^708c28

爾時，世尊坐金蓮華，七寶為莖，及五百比丘各各坐寶蓮華。
爾時，阿耨達龍王至世尊所，頭面禮足，在一面住。 ^709a1

爾時，龍王遍觀聖眾已，白世尊曰：「我今觀此眾中，
空缺不具，無尊者舍利弗，惟願世尊遣一比丘喚舍利弗使來。」 ^709a5

爾時，舍利弗在祇洹精舍，補納故衣。
爾時，世尊告目連曰：「汝至舍利弗所，語舍利弗云：『阿耨達龍王欲得相見。』」 ^709a7

目連報曰：「如是。世尊！」
是時，尊者大目連如人屈伸臂頃，往至祇洹精舍舍利弗所，
語舍利弗言：「如來有教云：『阿耨達龍王欲得相見。』」 ^709a10

舍利弗報曰：「汝竝在前，吾後當往。」 ^709a13

目連報曰：「一切聖眾及阿耨達龍王遲想尊顏，
欲得相見，唯願時赴，勿輕時節。」 ^709a14

舍利弗報曰：「汝先至彼，吾後當往。」 ^709a16

是時，目連復重語曰：「云何，舍利弗！
神足之中能勝吾乎？
然今先遣使在前耶？
若舍利弗不時起者，吾當捉臂將詣彼泉。」 ^709a17

是時，舍利弗便作是念曰：「目連方便試弄吾耳。」 ^709a19

爾時，尊者舍利弗躬解竭支帶，語目連曰：
「設汝神足第一者，今舉此帶使離於地，然後捉吾臂將詣阿耨達泉。」 ^709a20

是時，目連作是念：「今舍利弗復輕弄我，將欲相試乎？
今解帶在地云：『能舉者然後捉吾臂將詣泉所。』」
是時，目連復作是想：「此必有因，事不苦爾。」
即時，申手而取帶舉，然不能使帶移動如毫釐許。
是時，目連盡其力勢移此帶，不能使動。
是時，舍利弗取此帶繫著閻浮樹枝。
是時，尊者目連盡其神力，欲舉此帶，終不能移，
當舉此帶時，此閻浮地大振動。 ^709a23

爾時，舍利弗便作是念：「目連比丘尚能使此閻浮地動，何況此帶？
我今當持此帶繫著二天下。
爾時，目連亦復舉之；繫著三天下、四天下，
亦能舉之，如舉輕衣。」
是時，舍利弗復作是念：「目連比丘堪任舉四天下，
而不足言，我今持此帶，繫著須彌山腹。」
是時，目連復能動此須彌山及四天王宮，三十三天宮皆悉動搖。
是時，舍利弗復以此帶繫千世界。
是時，目連亦能使動。
時，舍利弗復以此帶繫二千世界、三千世界，亦復能動。
是時，天地大動，唯有如來坐阿耨達泉而不移動，猶如力士弄於樹葉而無疑難。 ^709b3

是時，阿耨達龍王白世尊言：「今此天地何故振動？」 ^709b15

爾時，世尊具與龍王說此本緣，龍王白佛：「此二人神力何者最勝？」 ^709b16

世尊告曰：「舍利弗比丘神力最大。」 ^709b17

龍王白佛言：「世尊前記言：『目連比丘神足第一，無過是者。』」 ^709b18

世尊告曰：「龍王當知，有四神足。
云何為四？自在三昧神力、精進三昧神力、
心三昧神力、試三昧神力。
是謂，龍王！有此四神足之力。
若有比丘、比丘尼有此四神力者，親近修行而不放捨者，此則神力第一。」 ^709b19

阿耨達龍王白佛：「目連比丘不得此四神足乎？」 ^709b24

世尊告曰：「目連比丘亦得此四神足之力，
親近修行，初不放捨。
然目連比丘欲住壽至劫，亦復能辦。
然舍利弗所入三昧，目連比丘不知名字。」 ^709b25

是時，尊者舍利弗復作是念：「三千大千剎土，
目連皆能移轉，蠕虫死者不可稱計，然我躬自聞：『如來座者不可移動。』
我今可以此帶繫著如來座所。」
是時，目連復以神足而舉此帶，然不能動。
時，目連生此念：「非我於神足退乎？
今舉此帶而不能動。
我今往詣世尊所，而問此義。」 ^709b28

爾時，目連捨此帶已，即以神足至世尊所，
遙見舍利弗在如來前坐，見已，目連復作是念：
「世尊弟子神足第一，無出我者，然我不如舍利弗乎？」
爾時，目連白佛言：「我將不於神足退乎？
所以然者，我先發祇洹精舍，然後舍利弗發，今舍利弗比丘先在如來前坐。」 ^709c6

佛言：「汝不於神足有退，但舍利弗所入神足三昧之法，汝所不解。
所以然者，舍利弗比丘智慧無有量，心得自在，
不如舍利弗從心也；舍利弗心神足得自在。
若舍利弗比丘心所念法，即得自在。」
大目連即時默然。 ^709c12

是時，阿耨達龍王歡喜踊躍，不能自勝：
「今舍利弗比丘極有神力，不可思議，所入三昧，目連比丘而不知名字。」
爾時，世尊與阿耨達龍王說微妙之法，
勸令歡喜，即於彼說戒。
清旦，將諸比丘僧，還詣舍衛國祇樹給孤獨園。 ^709c17

爾時，諸比丘自相謂言：「世尊口自記：『我聲聞中神足第一者，
目連比丘是也。』然今日不如舍利弗。」 ^709c22

爾時，諸比丘起輕慢想於目連所。
是時，世尊便作是念：「此諸比丘生輕慢之想向目連，受罪難計。」
告目連曰：「現汝神力使此眾見，無令大眾起懈怠想。」 ^709c24

目連對曰：「如是。世尊！」
是時，目連禮世尊足，即於如來前沒不現，
往詣東方七恒河沙佛土，有佛名奇光如來、
至真、等正覺，出現彼土。
是時，目連以凡常之服往詣彼土，在鉢盂緣上行，
又彼土人民，形體極大。
是時，諸比丘見目連已，自相謂言：「汝等觀此虫，正似沙門。」
是時，諸比丘復持示彼佛：「唯然，世尊！
今有一虫，正似沙門。」 ^709c28

爾時，奇光如來告諸比丘曰：「西方去此七恒河沙，
彼土世界，佛名釋迦文如來、至真、等正覺，
出現於世，是彼弟子，神足第一。」
爾時，彼佛告目連曰：「此諸比丘起輕慢意，
現汝神足，使大眾見之。」 ^710a7

目連對曰：「如是。世尊！」
是時，目連聞佛教已，以鉢盂絡盛彼五百比丘至梵天上。
是時，目連以左脚登須彌山，以右脚著梵天上。 ^710a11

爾時，便說此偈：
　　「常當念勤加，修行於佛法，
　　降伏魔眾怨，如鈎調於象。
　　若能於此法，能行不放逸，
　　當盡苦原際，無復有眾惱。」 ^710a14

是時，目連以此音響，遍滿祇洹精舍，諸比丘聞已，
往白世尊：「目連為住何處而說此偈。」 ^710a19

世尊告曰：「此目連比丘去此佛土七恒河沙，
正在東方，以繩絡盛彼五百比丘，左脚登須彌山，
右脚著梵天上，而說此偈。」 ^710a21

爾時，諸比丘歎未曾有：「甚奇！
甚特！目連比丘有大神足，我等起於懈慢於目連所，唯願世尊使目連比丘將此五百比丘來至此間。」 ^710a23

是時，世尊遙現道力，使目連知意。
是時，目連將五百比丘來至舍衛城祇樹給孤獨園。
爾時，世尊與數千萬眾而為說法。
時，大目連將五百比丘至世尊所。
然釋迦文佛弟子仰觀彼比丘！
是時，東方世界比丘禮世尊足，在一面坐。
爾時，世尊告彼比丘：「汝等比丘為從何來？
是誰弟子？道路為經幾時？」 ^710a27

彼五百比丘白釋迦文佛：「我等世界今在東方，
佛名奇光如來，是彼弟子。
然我等今日亦復不知為從何來？
為經幾日？」 ^710b4

世尊告曰：「汝等知佛世界乎？」 ^710b7

諸比丘對曰：「不也，世尊！」 ^710b8

「汝等今日欲詣彼土乎？」
諸比丘對曰：「唯然，世尊！
欲還詣彼土。」 ^710b9

爾時世尊告彼比丘：「今當與汝說六界法，善思念之。」 ^710b10

諸比丘對曰：「如是。
世尊！」爾時，諸比丘從佛受教。 ^710b11

世尊告曰：「彼云何名為六界之法？
比丘當知，六界之人稟父母精氣而生。
云何為六？所謂地界、水界、火界、風界、空界、識界。
是謂，比丘！有此六界，人身稟此精氣而生六入。
云何為六？所謂眼入、耳入、鼻入、舌入、身入、意入。
是謂，比丘！有此六入，由父母而得有，以依六入便有六識身。
云何為六？若依眼識則有眼識身，耳識，
鼻識、舌識、身識、意識。
是謂，比丘！此名六識身。
若有比丘解此六界、六入、六識者，能度六天而更受形，
設於彼壽終來生此間，聰明高才，於現身上，
盡於結使，得至涅槃。」 ^710b12

爾時，世尊告目連曰：「汝今還將此比丘詣彼佛土。」 ^710b24

目連報曰：「如是。世尊！」
是時，目連復以絡盛五百比丘，遶佛三匝，便退而去。
如屈伸臂頃，以至彼佛土。
是時，目連捨此比丘已，禮彼佛足已，還來詣此忍界。
是時，彼土比丘聞此六界已，諸塵垢盡，得法眼淨。 ^710b25

爾時，世尊告諸比丘：「我弟子中第一聲聞神足難及，所謂大目乾連比丘是也。」 ^710c2

爾時，諸比丘聞佛所說，歡喜奉行。
jing:: 
##  3
（三） ^710c3

聞如是：
一時，佛在拔耆國師子園中。 ^710c5

諸神足高德比丘，賢者舍利弗、賢者大目乾連、
賢者迦葉、賢者離越、賢者阿難等五百人俱。
是時，大目乾連、大迦葉、阿那律晨旦至舍利弗所，
然阿難遙見三大聲聞詣舍利弗所，語離越言：
「三大聲聞往至舍利弗，我等二人亦可往至舍利弗所。
所以然者，備聞舍利弗說奇妙之法。」 ^710c6

離越報曰：「此事可然。」 ^710c12

是時，離越、阿難往至舍利弗所。
是時，舍利弗言：「善來，諸賢！
就此處坐。」是時，舍利弗語阿難曰：「我今欲有所問：
『此牛師子園極為快樂，自然天香流布四遠，云何當使此園快樂？』」 ^710c13

阿難報曰：「若有比丘多有所聞不忘，總持諸法義味，
具足修行梵行，如此諸法皆悉具足，亦不漏脫，
與四部之眾而為說法，不失次第，亦不卒暴，無有亂想。
如是，比丘在此牛師子園快樂。」 ^710c17

是時，舍利弗語離越言：「阿難今日以演說之，我今復欲問汝義。
牛師子園快樂如是。
汝今次說，義復云何？」 ^710c21

離越報曰：「於是，比丘樂閑靜之處，思惟坐禪，與正觀相應。
如是，比丘樂牛師子園中。」 ^710c24

是時，尊者舍利弗語阿那律曰：「汝今當說悅樂之義。」 ^710c26

阿那律報曰：「若有比丘天眼徹視，觀眾生類，
死者、生者，善色、惡色，善趣、惡趣，若好、若醜，皆悉知之。
或有眾生身、口、意行惡，誹謗賢聖，身壞命終，生地獄中。
或復有眾生身、口、意行善，不誹謗賢聖，
猶如士夫觀空中，靡不備悉。
有天眼比丘亦復如是，觀世界無有疑難。
如是，比丘在牛師子園中，快樂如是也。」 ^710c27

是時，舍利弗語迦葉曰：「我今語汝。
如是諸賢以說快樂之義，汝今次應說之。」 ^711a5

迦葉報曰：「若有比丘行阿練若行，復教他人使行阿練若，
歎說閑靜之德；己身著補納之衣，復教他使行頭陀；
身自知足在閑居之處，復教他人使修其行；
己身戒德具足，三昧成就、智慧成就、解脫成就、
解脫見慧成就，復教他人使行其法，歎說其法已能勸化，
復教他人使行其法；教訓無厭足。
如是，比丘在牛師子園中快樂無比。」 ^711a7

爾時，尊者舍利弗語大目連曰：「諸賢聖以說快樂之義，汝今次說快樂之義。
牛師子園中快樂無雙，汝今欲云何說之？」 ^711a15

目連報曰：「於是，比丘有大神足，於神足而得自在，
彼能變化無數千事而無疑難，亦能分一身作無數身，
或復還合為一，石壁皆過，踊沒自在。
亦如駛河，猶如飛鳥在空中無跡，譬如暴火燌燒山野，
亦如日月靡所不照，亦能舉手摩抆日月，亦能化身至梵天上。
如此，比丘宜牛師子園中。」 ^711a18

是時，目連語舍利弗曰：「我等各隨其辯而說之，
我等今問舍利弗義，牛師子園極為快樂，何等比丘宜在其中？」 ^711a25

舍利弗言：「若有比丘能降心，然彼心不能降比丘。
設彼比丘欲得三昧，即時彼比丘能得三昧，
隨意遠近成三昧者，即能成辦之。
猶如長者家有好衣，盛著箱篋，爾時彼長者隨意欲取何等衣，
隨意取之而無疑難；亦能隨意入三昧中，
此亦如是，心能使比丘，非比丘能使心，隨意入三昧亦無疑難。
如是，比丘能使心，非心使比丘，如是之人宜在牛師子園中。」 ^711a27

是時，舍利弗告諸賢曰：「我等隨其辯而說，
各隨方宜，善說此義；今各相將往問世尊，云何比丘得樂此牛師子園？
若世尊有所說，我等當奉行。」 ^711b7

諸比丘報曰：「如是。
舍利弗！」 ^711b10

是時，大聲聞等各各相將往至如來所。
到已，頭面禮足，在一面坐。
爾時，大聲聞以此因緣具白佛。
爾時，世尊告曰：「善哉！
如阿難所說。所以然者，阿難比丘聞法能持，
總攝諸法，具足修行梵行。
如此之法，善聞不忘，亦無邪見，與四部之眾而說法，
言不錯亂，亦不卒暴。 ^711b11

「離越比丘所說亦復快哉！
所以然者，樂閑靜之處，不處人間，常念坐禪，
無有諍訟，與止觀相應，閑居寂寞。 ^711b17

「阿那律比丘亦復快哉！
所以然者，阿那律比丘天眼第一。
彼以天眼觀三千世界，猶如有眼之人，掌中觀珠。
阿那律比丘亦復如是，彼以天眼觀此三千大千世界而無疑難。 ^711b20

「今迦葉比丘亦復快哉！
所以然者，迦葉比丘己身是阿練若行，
復能歎說閑居之行；身能乞食，復能歎譽乞食之德；
身著補納衣，復能歎說補納衣之德；己身知足，
復能歎說知足之德；己身處巖穴，復歎說巖穴之德，
己身戒成就、三昧成就、智慧成就、解脫成就、
解脫見慧成就，復能教人成此五分法身，
身能教化，復能教人使行其法。 ^711b24

「善哉！善哉！如目連所說。
所以然者，目連比丘有大威力，神足第一，
心得自在，彼意欲所為，則能辦之，或化一身，
分為萬億，或還合為一，石壁皆過，無有罣礙，
踊沒自在；亦如駛水亦無觸礙；如空中之鳥亦無足跡，
猶如日月靡所不照，能化身乃至梵天。 ^711c3

「善哉！如舍利弗之所說。
所以然者，舍利弗能降伏心，非心能降伏舍利弗。
若欲入三昧時，則能成辦無有疑難，猶如長者好衣裳，隨意取之而無疑難。
舍利弗比丘亦復如是，能降伏心，非心能降伏舍利弗，
隨意入三昧，皆悉在前。 ^711c9

「善哉！善哉！諸比丘！
汝等所說各隨方便，但今復聽我所說。
云何比丘樂牛師子園中？
若有比丘依村落住，彼到時，著衣持鉢，
入村乞食，彼已乞食已，還歸所在，洗手面，
在一樹下正身正意，結加趺坐，繫念在前。
彼比丘便作是念：『我今不壞于坐，要當盡有漏成無漏。』
爾時，彼比丘即有漏心得解脫。
如是，比丘宜在牛師子園中。
如是，比丘恒勤精進，莫有懈怠，所在之處靡不宗奉者。
如是，比丘！當作是學。」 ^711c14

爾時，諸比丘聞佛所說，歡喜奉行。
jing:: 
##  4
（四） ^711c24

聞如是：
一時，佛在舍衛國祇樹給孤獨園。 ^711c25

爾時，世尊告諸比丘：「我今當說呪願有六德。
汝等諦聽！善思念之。」 ^711c26

諸比丘對曰：「如是，世尊！」
爾時，諸比丘從佛受教。 ^711c27

世尊告曰：「彼云何名為六德？
於是，施主檀越成就三法。
云何檀越施主成就三法？
於是，檀越施主信根成就、戒德成就、聞成就，是謂檀越施主成就此三法。
施物之法復成三法。
云何為三？然彼物色成就、味成就、香成就，有此三法。
是謂，比丘！有此六事獲大功德，名德遠聞，獲甘露之報。
是故，諸比丘！若欲成就此六事者，當念惠施。
如是，比丘！當作是學。」 ^711c28

爾時，諸比丘聞佛所說，歡喜奉行。
jing:: 
##  5
（五） ^712a8

聞如是：
一時，佛在舍衛國祇樹給孤獨園。 ^712a9

爾時，世尊與無央數之眾而為說法。
爾時，坐上有一比丘，便生此念：「願如來告我有所論說。」
爾時，世尊知比丘心中所念，告諸比丘：
「若有比丘生此念：『如來躬教訓我。』
彼比丘戒具清淨，無有瑕穢，修行止觀，樂閑靜之處。 ^712a10

「若比丘意欲求衣被、飲食、床敷臥具、病瘦醫藥者，
亦當戒德成就，在空閑處而自修行，與止觀共相應。 ^712a15

「若復比丘欲求知足者，當念戒德具足，
在閑靜處而自修行，與止觀共相應。 ^712a17

「若復比丘欲求使四部之眾、國王、人民有形之類所見識知，
彼當念戒德具足。 ^712a19

「若復比丘意欲求四禪，中無悔心，亦不變易，當念戒德成就。 ^712a21

「若復比丘意欲求四神足，彼亦當戒德具足。 ^712a22

「若復比丘意欲求八解脫門而無罣礙，彼當念戒德具足。 ^712a24

「若復比丘意欲求天耳徹聽，聞天人聞聲，當念戒德具足。 ^712a25

「若復比丘意欲求知他人心中所念，諸根缺漏，彼亦當念戒德具足。 ^712a26

「若復比丘意欲求知眾生心意，有欲心、
無欲心，有瞋恚心、無瞋恚心，有愚癡心、
無愚癡心，如實知之。
有愛心、無愛心，有受心、無受心，如實知之。
有亂心、無亂心，有疾心、無疾心，有少心、
無少心，有量心、無量心，有痛心、無痛心，
有三昧心、無三昧心，有解脫心、無解脫心，如實知之。
欲如是者，當念戒德具足。 ^712a28

「若復比丘意欲得無量神足，分一身作無數，
復還合為一，踊沒自在，化身乃至梵天，彼當念戒德具足。 ^712b6

「若復比丘意欲求自憶宿世無數劫事，
或一生、二生，乃至千生、百千億生、成劫、
敗劫、成敗之劫，不可稱計，我曾死此生彼，
名某、字某，或從彼終，來生此間，自憶如此無數劫事，當念戒德具足而無他念。 ^712b9

「若復比丘意欲求天眼，徹視觀眾生類，
善趣、惡趣，善色、惡色，若好、若醜，如實知之。
或復有眾生身、口、意行惡，誹謗賢聖，身壞命終，生地獄中。
或復有眾生身、口、意行善，不誹謗賢聖，
心意正見，身壞命終，生善處天上。
意欲如是者，當念戒德具足。 ^712b14

「若復比丘意欲求盡有漏，成無漏心解脫、
智慧解脫：生死已盡，梵行已立，所作已辦，
更不復受胎，如實知之。
彼當念戒德具足，內自思惟無有亂想，居在閑處。 ^712b19

「諸比丘！當念戒德具足，無他餘念，威儀成就具足，
少過常恐，何況大者！
若有比丘意欲使如來共論者，常念戒德具足；
已戒德具足，當念聞具足；聞已具足，當念施具足；
施已具足，當念智慧具足，解脫知見，皆悉具足。
若比丘戒身、定、慧身、解脫身、解脫知見身具足者，
便為天、龍、鬼神所見供養，可敬、可貴，天、人所奉。
是故，諸比丘！當念五分法身具足者，是世福田，無能過者。
如是，諸比丘！當作是學。」 ^712b23

爾時，諸比丘聞佛所說，歡喜奉行。
增壹阿含經卷第二十九
 ^712c3
