
pin:: 
##  2
大方廣佛華嚴經隨疏演義鈔卷第二十九
author:: 唐清涼山大華嚴寺沙門澄觀述
疏「又究此四」下，第四無作四諦。
文中亦三：初總明。
言「非唯但空」者，揀上無生但顯空義便為真實，正是所宗。
二「今了」下，別示四相。
「陰入皆如」者，前云即空，今云即如，理已別矣。
又言「無苦可捨」，非是空故，無有可捨。
今體即如，如外無苦，何所捨耶？
此句言如，如尚似空；集言「無明塵勞皆即菩提」，豈同前空苦？
菩提體外無別可斷，不同無生空無可斷。
前則空中無華，云何可摘？
今則波即是水，不得除波。
下二諦例然。「生死即涅槃」，非是體空無生滅也。
「邊邪皆中正」者，非離邊外別有中道，非離邪外別有正道，亦非無邊無邪無可修也。
細尋可見，勿濫無生。
故《涅槃．四諦品》云「若知如來常住，名修習苦。
若知法常，是名修集。
若修滅者若多修空，名為不善。
何以故？滅壞一切法故、壞於如來真法藏故，同於外道。
若有說言：有如來藏雖不可見，若滅煩惱乃能得入。
若發此心一念因緣，於證得中而得自在。」
結云「以如來祕密藏者，即是滅諦。
道聖諦者，所謂佛法僧寶及正解脫。
若能一念發心，見如來常住無變，法僧解脫亦復如是。
名修習道。」上皆無作四諦意也。 ^218a6

疏「無苦無集」下，第三束歸一諦。
一實諦義亦是《涅槃》十三文。
「文殊問佛：『世尊！第一義中有世諦不？
世諦之中有第一義不？
如其有者，即是一諦；如其無者，將非如來虛妄說耶？』
『善男子！世諦即第一義諦。』
『世尊！若爾，則無二諦。』
『善男子！有善方便，隨順眾生，說於二諦』」
等，皆一諦義。亦下文殊問言：「所言實諦，其義云何？」
答云：「實諦名為真法。
若法非真，不名實諦。
又名無顛倒。又無有虛妄，名曰大乘。
是佛所說，非魔所說。」
又言：「善男子！實諦者，一道清淨，無有二也。
善男子！有常有樂有我有淨，是則名為實諦之義。」 ^218a28

疏「故斯一品」下，第二會經結示。
上第三段中言此經正同無量四諦，且從一義耳；今則具結通具四種也。
故上疏云「而文義包博言含性相」，相即生滅及與無量，性即無生及與無作。
相以廣狹成二四諦，性以空實成二四諦。
經宗必融，舉一收四方是經旨，以四種四諦義出諸師，
故疏闇用使合經文，不標名目，恐驚常聽。
結歸二對順常經論，或名有作無作、或名有量無量。
今之結意，有作即生滅、有量同無生，於有量上說無生耳。
餘二名同五地十重，至文自見。
今略示名：一善知俗諦、二善知第一義諦、
三相諦、四差別諦、五成立諦、六事諦、七生諦、
八盡無生諦、九入道智諦、十善知一切菩薩地次第成就諦乃至善知如來智成就諦。 ^218b11

疏「答：以名雖在小」等者，通此一問有二意：
一四諦包含故、二開權顯實故。
今初。名雖在小者，經中多言為求聲聞者說四諦故。
「義通大小」，即生滅無生等。
言「事理具足」者，如十二緣但事而無理，
今滅諦是理十二因緣，名廣事略。
事亦不具，但有苦集，而無道故；六波羅蜜但顯此出世間，
無世間故；但有道滅，無苦集故。
謂苦集二諦，下出具足相。
言「世界有異，此獨無改」者，十方諸佛出世教化，
皆令捨於世問、證涅槃故，三世同然。
故《涅槃》云「我昔與汝等不識四真諦，是故久流轉生死大苦海。」
「況無量無作」下，收後二重，但用前二，性相具足、
大小包含，況加此二，一實之旨於是乎在。 ^218b26

疏「又為破計」下，第二開權顯實故。
以諸經等多說四諦為小，今開此局，名周法界。
亡所執相即入無生，引入一乘則會真實，況六度等而不周耶？ ^218c10

五正釋文。疏「如睫毛」者，全是《俱舍》，頌云
「如以一睫毛，置掌人不覺。
若置眼睛上，為苦極不安。
凡夫如手掌，不覺行苦睫。
智者如眼睛，緣極生厭怖。」
從「而復以苦」等者，即《法華經》第一云「不求大勢佛，
及與斷苦法，深入諸邪見，以苦欲捨苦。
為是眾生故，而起大悲心。」 ^218c14

疏「有業惑者繫縛三界」者，然三雜染業惑為集，
別有多門，總不出二。 ^218c20

疏「煩惱名諍」，即《俱舍論》云「煩惱名諍，觸動善品故。」
今滅煩惱，故名無諍。 ^218c21

疏「非唯滅惑而已」者，如《成實》等亦說滅者譬如燈滅，
則膏明俱竭，無復別有一實盡處也。
肇公亦用此言。實則滅惑所顯法身常住，有實體也。
故《涅槃》第四「迦葉問言：『如佛所言：如燈滅已，無有方所。
如來亦爾，既滅度已亦無方所。』
佛告迦葉：『善男子！
如人然燈之時，燈器大小悉滿中油，隨其油在其明猶存。
若油盡已，明亦俱盡。
其明滅者，喻煩惱滅。
明雖滅盡，燈器猶存。
如來亦爾，煩惱雖滅，法身常存。』」
下文又云「如燈滅者是羅漢涅槃。」
又《四諦品》云「若言修習空法，是名不善，
滅壞一切如來真法藏故，同於外道。」
故知滅體法是真實。
「故次云自性住」者，證成上文體真實義，則體真實揀非虛妄及非空無。
自性住言，即是法住法正位也。
「本來寂滅」，即成上文自性住義。 ^218c23

疏「集中病源」者，謂有攀緣者，即《淨名》第二云「何謂病本？
謂有攀緣。從有攀緣，即為病本。」
下文「云何斷攀緣？
以無所得。若無所得則無攀緣。」
釋曰：正引病本，無得因便。 ^219a10

疏「惑由妄起故分數塵沙」等者，即《大般若》
中「般若波羅蜜多清淨，若色清淨、若一切智智清淨，
無二無二分，無別無斷故。」
故無二分是一分耳。
是以生公云：「萬善理同而相兼，亡異而域絕。
善因伏惑成別，故有八萬行名。
行雖參差，俱果菩提，總由一理以統之故。
何有二分？理不可分，如虛空故。」 ^219a13

疏「所之在滅」者，滅為最上，之者適也。
道能證滅，故為上行。
此言在於《周易》，故謙卦云「地道卑而上行」，
噬嗑卦彖辭云「柔得中而上行」。
注云「上行，謂所之在進也。
凡言上行，所之在貴也。」
今借此文勢。 ^219a20

疏「言觀方謂觀四諦也」者，即《涅槃》三十六
〈迦葉品〉中云「如恒河邊有七種眾生：一者沈沒；
二者沒已還出、出已復沒；三者沒已却出、
出已不沒；四者出已觀方；五者觀方已去；
六者出去淺處則住；七者到彼岸。」
廣有合文，今但取第四觀方一義。
經云「是名第四遍觀四方，四方者即是四諦。」
釋曰：能觀四諦即是道諦，故道名觀方。 ^219a25

疏「更有四方如十定品」者，即第四十二阿耨達池喻中合池四方，
云「佛子！何者名為菩薩四方？
所謂見一切佛而得開悟〔一〕；聞一切法受持不忘
〔二〕；圓滿一切波羅蜜行〔三〕；大悲說法滿足眾生〔四〕。」
釋曰：若觀此四，為菩薩道也。 ^219b3

疏「生老病死猶四山臨人」等者，《涅槃》二十九中釋八喻非喻，
云「云何非喻？如我昔告波斯匿王云：『大王！
有親信人從四方來，各作是言：大王！
有四大山，從四方來，欲害人民。
王若聞者，當設何計？』
王言：『世尊！設有此來，無逃避處，唯當專心持戒布施。』
我即讚言：『善哉大王！
我說四山，即是眾生生老病死。
生老病死常來害人，云何大王不修施戒？』」
即其事也。故賢與不肖、豪強羸弱同為四遷，一無脫者。
梵王帝釋貧窮下賤，堯舜桀紂三苗四凶，
併歸灰壞，皆為苦依。 ^219b8

疏「從惑生惑業」者，即《俱舍》頌，具云「從惑生惑業，
從業生於事，從事事惑生，有支理唯此。」
此偈六地當釋，今但要此句從惑生惑者，謂從愛生取也。
言「從惑生業」者，即從取生有及無明生行。
事即是苦，今但說集，唯舉惑業。 ^219b19

疏「蠟印印泥」者，《涅槃》二十九，下當廣釋。
次下疏文即彼經文，今當略引。
經云「善男子！如日垂沒山陵塠阜，影現東移，理無西逝。
眾生果報亦復如是，此陰滅時彼陰續生，
如燈生暗滅、燈滅暗生。
善男子！如蠟印印泥，印與泥合，印滅文成，而是蠟印不變在泥。
文非泥出、不餘處來，以印因緣而生是文。
現在陰滅，中陰陰生，是現在陰終不變為中陰五陰，
中陰五陰亦非自生、不從餘來，因現陰故生中陰陰，
如蠟印印泥，印壞文成，名雖無差而時節有異。」
釋曰：義至下釋，今意在破印耳。
陰即是苦，若證滅理，現在之陰不為後因，後陰不生即破印也。 ^219b24

疏「照實則生死可盡」者，此正立理。
「故中論」下，引證。先舉偈文，即〈邪見品〉先有偈云
「若世間有邊，云何無後世？
若世間無邊，云何有後世？」
上反釋之。次云「五陰常相續，猶如燈火焰。
以是於世間，不應邊無邊。」
釋曰：以緣生性空，故不屬邊無邊。
復次如中百觀說真法及說者等，此約相說，
不遇因緣則生死無邊，遇則有邊。
此有三事：一真法如良藥、二說者如良醫、三聽者如可治之病。
若具此三，煩惱病愈，生死可盡，盡即是有邊。
不具此三，煩惱浩然生死無畔，斯則無邊。
故結云「非有邊非無邊」也。 ^219c8

疏「謂三事難得故」下，疏釋上偈，即影公意。
彼疏云「難得故非有邊，難得故非無邊。」
言猶難見，故取意釋。
夫言難得，非全不得；若全不得，一向無邊。
今有得者，得則有邊。
以難得故則無邊耳。
此亦約一人而說。
若總望一切，難有其邊。
疏「業寄於集」者，設修善業，有漏心修，是寄於集。
因盡報謝，故云還亡。
無漏心修，是寄於道，道符於理，直趣菩提故。
疏「二十五有各一分」者，頌云「四洲四惡趣，
梵王六欲天，無想五那含，四空并四禪。」
廣如《涅槃》十四。 ^219c20

疏「數體即集」者，有為之法總名為數，亦心數也。
今總中取別，云即集也。 ^220a1

疏「無一理以貫之則業惑萬差」者，生公云：
「凡順理生心名善、乖背為惡。
萬善理同而相兼、亡異而域絕。」
即斯義矣。疏「未入忍來常有墮性」者，《俱舍》
云「煖必至涅槃，頂終不斷善，忍不墮惡趣，第一入離生。」
四善根中第三善根方免地獄，故知苦依之身地獄性矣。 ^220a3

疏「同淨名五受陰洞達空」者，即迦旃延章，
謂「不生不滅是無常義；五受陰洞達空無所起是苦義；
諸法畢竟無所有是空義；於我無我而不二是無我義；
法本不生、 " resp=今則無滅是寂滅義。」
今唯要第一句，至第三會當廣分別。
生公云：「夫苦之為事會所成者，豈得有哉？
是以言五受陰空是苦義也。
五受陰，苦之宗也。
無常推生及滅事不在一，又通有漏無漏，故言諸法苦。
以即體是無，義起於內。
又得無漏者，不以失受致苦，故唯受陰而已也。
洞達者，苦以空為其體故。
洞達無所起者，假會之法宜配起也。」 ^220a9

疏「愛見」等者，愛見羅剎，前已釋竟。
二地經云「身見羅剎於中執取，將其永入愛欲稠林。」
言「妄體本空故無可取」者，由二義，一段前名執取、
後名無所取，義似相違故。 ^220a20

疏牒釋下，引《中論》釋無所取，即是行品。
行即是陰，謂小乘人為菩薩立過云：若一切法空，何以佛說虛誑妄取？
若有妄取法則不空故。
偈云「如佛經所說，虛誑妄取相。
諸法妄取故，是名為虛誑。」
故論主舉偈以答，即如今疏所引偈。
是此答意云：由不了空，無所取中，而生取著，故云妄取。
若有可取，不名妄取。
明知說於妄取，正為說空。
如責翳人妄取空華，正為顯華是非有故。 ^220a24

疏「滅性離言」者，諸法寂滅相，不可以言宣故。
「道令言離」者，亡心體極，離言契滅故。 ^220b4

疏「無為無因而體是果」者，即《涅槃．師子吼品》
云「涅槃無因而體是果。
若涅槃有因，不得名為般涅槃也。」
謂涅槃之體畢竟無因，如無我我所故。
亦如《俱舍》無為無因果，謂六因無五，但有能作，故名捨因而體是果。
則離繫果菩提之道，望此亦因者，要得菩提證涅槃故。
此菩提亦名為因，是果中因故。
滅理涅槃亦是因家之果，又是菩提果家之果故。 ^220b6

疏「非習道學浮沈而不已」者，亦《涅槃》三十二
〈師子吼品〉恒河七人之意。
習道是法，學浮是喻。
經中因師子吼問：「若一切眾生乃至闡提定有佛性，即當定得無上菩提。
何以一切眾生不得涅槃？
若有佛性力故，何須修習八正道等？」
佛便讚歎，謂舉此喻。
佛言：「善哉善哉。善男子！
如恒河邊有七種人，若為洗浴、恐怖賊寇、或為採華則入河中。
第一人者，入水則沒。
何以故？羸無力故、不習浮故。
第二人者，雖沒還出、出已復沒。
何以故？身力大故則能還出，不習浮故出已還沒。
第三人者，沒已即出，出便不沒。
何以故？身重故沒、力大故出。
又習浮故，出已即住。
第四人者，入已便沒、沒已還出，出已即住，遍觀四方。
何以故？重故則沒，力大故還出，習浮即住，不知出處故觀四方。
第五人者，入已即沒、沒已還出，出已即住、
住已觀方，觀方已即去。
何以故？為怖畏故。
第六人者，入已即去、淺處即住。
何以故？觀賊遠近故。
第七人者，既至彼岸，登上大山，無復恐怖離諸怨賊，受大快樂。
善男子！生死大河亦復如是。
有七種人，畏煩惱賊故發意欲度。」
此下則義引經文。
第一者，謂出家披衣，隨逐惡友聽受邪法，
撥無因果，即一闡提，沒生死河不能得出，是第一人。
第二人者，欲度生死，斷善根故沒，親近善友得信心故出，又遇惡友復斷善根故復沒也。
第三人者，斷善根故沒，近善友得信心故出。
信如來常住修習淨戒，讀誦書寫十二部經，堅住施慧故名不沒。
修戒施慧即是習浮。
第四人者，出沒與住皆同第三，但合觀方。
云觀四方者，四沙門果。
第五人者，餘義同前，但即去者。
心無退轉是住，無退轉已即便前進，前進者謂辟支佛。
第六人者，前喻之中但云入已即去，及至合中亦同第五，皆有沒出住去。
去至淺處則住者，謂諸菩薩欲為度脫諸眾生，故住觀煩惱。
經云「第七人者，發意欲度生死大河，斷善根故，於中沈沒。
親近善友獲得信心，得信心已是名為出。
以信心故，受持讀誦書寫解說十二部經，
為眾生故廣宣流布，樂於慧施修習智慧。
以利根故，堅住信慧心無退轉，無退轉已即便前進，
既前進已得到彼岸，登大高山，離諸恐怖、多受安樂。
善男子！彼岸山者，喻於如來。
受安樂者，唯佛常住。
大高山者，喻大涅槃。
善男子！是恒河邊如是諸人，悉具手足而不能度。
一切眾生亦復如是，實有佛寶法寶僧寶，
如來常說諸法要義，謂八聖道大般涅槃。
而諸眾生悉不能得，此非我咎，亦非聖道眾生等過。
當知悉是煩惱過惡。
以是義故，一切眾生不得涅槃。」
釋曰：是知眾生雖有佛性，要須修道方至彼岸。 ^220b14

疏「身與煩惱互為依止展轉無窮」，即《涅槃》
四十「納衣梵志問言：『如瞿曇說：無量世中作善不善，未來還得善不善身。
是義不然。何以故？
如瞿曇說：因煩惱故獲得是身。
若因煩惱獲得身者，身為在先？
煩惱在先？若煩惱在先，誰之所作？
住在何處？若身在先，云何說言因煩惱得？
是故若言煩惱在先，是則不可；若身在先，
是亦不可；若言一時，是亦不可。
先後一時義俱不可，是故我說一切諸法皆有自性，不從因緣。』」
下經答云：「善男子！
汝言身為在先、煩惱在先者，是義不然。
何以故？若我當說身在先者，汝可難言：汝亦同我身不在先。
何因緣故而作是難？
善男子？一切眾生身及煩惱俱無先後，一時而有。
雖一時而有，要因煩惱而得有身，終不因身有煩惱也。」
釋曰：上有三關先後一時。
佛捨前後而用一時，恐難一時，故自遮云：
汝意若謂如人二眼一時而得，不相因待，
左不因右、右不因左，煩惱及身亦如是者。
是義不然。何以故？
世間眼見炷之與明雖復一時，明要因炷，終不因明而有炷也。
釋曰：此佛一答一時因緣二義並成，故今疏云
「身與煩惱互為依止」，互為依止言即俱時義，非為因身有煩惱也。
謂因煩惱而得有身，能生煩惱，復依身住。
亦不應難：未有身時煩惱依何？
故云互依，二互因依展轉無際。
若證滅理因惑不生，惑既不生身從何得？
非唯身滅證於不生，展轉之見亦皆寂滅。 ^221a8

疏「道名廣大性者，無不在」者，然道無不在，
亦是《莊子》。「東郭子問於莊子曰：『道何所在？』
答曰：『道在瓦壁。』曰：『何下耶？』
莊子曰：『道在屎尿。』
曰：『何愈下耶？』曰：『道無不在。』」
彼以虛無自然為道，無法不是虛無自然，故無不在。
今以類取，則真如寂滅無所不在，道符於滅何所不在。 ^221b7

疏「則知密訓等虛空世界為主，攝伴亦然」
者，此有兩重：一即釋迦在此為主，攝密訓等為伴；
則在密訓為主，攝娑婆等為伴亦然，方是一佛之諦。
二如此佛諦名既主伴無盡，則密訓等他佛為主，諦名亦然。
pin:: 
#  9 光明覺品

## 1
光明覺品第九 ^221b13

疏「前但名諦別遍」等者，如〈名號品〉如來於此名悉達等，在密訓等名則不同。
十方例然，諦名亦耳，此是一重別遍。
二者名遍而非是諦遍、諦遍而不是名遍，故云名諦別遍。
言「今此一會即遍法界」者，經云「如於此處見佛世尊，
坐蓮華藏師子之座，彼盡虛空遍法界一切世界閻浮提中，
亦如是座。」此是總遍相也。
對上二別亦有二總：一總遍諸處、二主伴時處等總皆遍也。
言「同時」者，無前後也。
言「同處」者，此有二處：一者約主，同在普光明殿；
二者約伴，同居金色世界等。
言「同眾」者，亦有二眾：一約主佛，十剎塵數菩薩圍繞；
二約伴眾，謂文殊等諸來菩薩，亦各領十佛剎塵故。
言「同說」者，一切處文殊同時發聲而說頌故，法界皆同說十信故。
言「同遍」者，結上諸同，謂主伴時處皆悉遍也。 ^221b18

疏「七顯圓遍故」者，問：此與第六有何異耶？
第六亦名諦別遍，今亦云差別方能遍。
第六云一會即遍，今此亦云無差別一切遍。
二相難分。答曰：細尋方別。
前是總別對，此是圓別對。
二處別則大同，而圓總則異前。
言總別者，別則此界他界各各不同，總則處處皆同此一。
今圓別者，別則要有差別方能遍故，若不差別不能遍也。
圓則不要差別而能周遍，能周遍之法一一圓融，故云無差別。
一別一切別，即圓融遍一切。
上一切字是主伴處眾，是能遍之一切；
下一切字，但是所遍一切處耳。
而言圓融者，一會即是彼一切會，亦非此會處處到也。
即此即彼、即一即多，故云圓融。
又第六約所遍處以論總別，東名非西名，所遍別也。
此會即彼會，所遍處總也。
七約能遍以論圓別，要將差別之法方能普遍，是身名別也。
今是圓融無差別之法，即能遍故，名為圓也。
前之別如列宿遍九天，此之別如一月落百川，故前云別則二處大同。
大同者，有小異故。
前之總如一雲之滿宇宙，此之圓如和香之遍一室，故云總圓誠有異也。 ^221c5

疏「第二釋名」，疏中先得名、後「若從開」下釋名。
前中先開者，正有三重，義含四對：一二光；
二二覺；三能所，能所中義分為二：一上二光能所、二下二覺能所。
從「如來放身光」下，二別示上來四對之相，
謂分二光各屬文殊及佛二覺，別配身智二光。
而二光中各有兩重能所，謂如來放身光能照也，
照事法界即所照也；令菩薩覺知即能覺也，
見事無礙是所覺也，所覺即照所成益。
上即長行中事。二文殊以智光即能照也，
雙照事理即所照也；令眾覺悟即能覺也，
法之性相即所覺也，所覺即照所成益，即偈頌中意。 ^221c27

疏「二合中」下，合上四對，義有五重，文有六節。
一合二境，即前所照。
若事理不融，餘皆不合，故先明之。
言「故得一事即遍無邊而不壞本相」者，即前所覺見事無礙。
二「身智無二」者，二合二光也。
引涅槃證者，瑠璃光菩薩放身光明，文殊乃云：「光明者名為智慧。」
則知二光不別，即第二十一經。
三「知悟不殊」下，合二覺也。
謂前身光照文殊等，覺知如來光照我剎。
然文殊等知是無知之知，故名悟心之知。
知事即理，二覺合也，不同凡小取事理相。
四「又此二光不異覺境」者，即合能所也。
二種能所一時雙合，則能照所照、能覺所覺皆性融，故舉一全收。
五「此三圓融唯無礙之法界」者，總融上三也。
上雖四對，體唯有三，謂能覺之光、所照之境、所成之覺。
三對六法，舉一全收為一法界。
此上五重合竟。六「雖平等絕相」下，結成品名。
上開多約相、合多約性，即開即合不壞性相，故云光明覺也。 ^222a10

疏「又釋名並是品宗」等者，立名從所宗故，來意辯意趣故。
故賢首以此釋名為其品宗，以此來意為其意趣。 ^222a28

疏「第四解疑妨」者，文有三重：初一具疑，
難光何時放，滯二途故。
從「若說名諦」下，躡跡申難。
答中，初指前，決其所疑。
從「但前二品」下，二為其解難。
謂前二品未要放光，故前不明；此中始要，故此方說。
此中菩薩即是牒前，故前十方一一別說；此則併牒。
二「光照百億」下，唯難無疑。
三「又疑云」下，光明既窮法界，唯疑不難，
但疑金色等何所在，故是不決耳。
疑意云：此界放光，而金色等去於此界各十佛剎。
今若主佛至東十佛剎處放光，則是文殊所從之剎。
若更至東十剎，金色乃在放光之西。
九方例然，故云金色更在何所。
舉初為例，九色例然。
後「當剎」下答。答意云：主剎向東放光，餘之十剎一時向東。
主剎如車轂，十方金色等則如輻輞，車轂若移輻輞皆移。
故下經云「盡法界虛空界一切世界皆有百億閻浮提，一切如來亦如是坐。
悉以佛神力故，十方各有一大菩薩，所從來剎謂金色世界」
等。如向東既爾，遍餘九方亦然，故主與伴一時俱遍。
既遍法界總是娑婆，亦遍法界皆是金色、
遍法界皆是妙色，十色皆遍，且依此會；
餘會遍等，已如玄中。 ^222b1

第五釋文。疏「智論云：足下放」者，身得住處，故云於足。
即第九論，釋經從足下千輻輪相中放六百萬億光明，表說六度故。
義有兩意，此是初意。
第二意云：復次一身中，雖頭貴而足賤，
佛不自貴光、不為利養，是故於賤處放光。
彼約教相，故作是釋；今文約表，故不正用，即是第二最卑微故攝之。 ^222b24

疏「第二光至分齊」，疏文有三：初明光至節數、
二「然非多」下揀非、三「唯一」下顯正。
於中三：初正明一光頓照。
二「隨機心現」下次通難。
難云：既一時頓照，何以有二十六節等耶？
釋云：隨機見故。三「在佛文殊」下揀濫。
云何濫耶？上釋妨中文有三節：一權機節節見、
二光節節照、三文殊節節至。
如第一百億內機，則非百世界中機。
百世界中機，則非千世界中機。
則應第一節中文殊如來，非第二節中文殊如來。
故今釋云：唯第一機節節互非，下二節節皆遍。
如第一三千佛光，即是第二乃至遍法界光。
文殊亦爾，正遍第一節，文殊即遍法界。
而節節見者，但由機感，故云百川各見。
機復有差，若未入法界節節不同，已入法界皆如文殊諸節頓見。 ^222c1

疏「俱舍云四大洲日月」等者，此文易了，總以喻顯。
一小千界如一千錢，一中千界如千貫錢，大千世界如千箇千貫。
而但取於初禪為數，已上不說。
若舉二禪已上，則不同一成壞，火災所壞唯初禪故。
故《正理》三十一云「小光等天非小千界攝。
積小千為中千，積中千為大千，亦不攝彼。」
疏「長阿含十八」下，二例同餘文。
下引二經四論，並同《俱舍》。
《俱舍》是十一，《瑜伽》第二，《智論》第十一，《雜集》
第六，《顯揚》第一。 ^222c16

疏「然顯揚第一明三千世界三災所壞」
者，即《刊定記》意。上即論文，故如論釋三千。
意云：如是三千三災所壞，謂水火風。
故知初禪已下即《刊定》取意解釋，謂火災壞初禪、
水災壞二禪、風災壞三禪，明知說小千但數初禪。
若數中千，即數二禪，以二禪量等中千故。
若數大千，即數三禪，三禪量等大千故。
是知有百億初禪，有百萬二禪，一千三禪，唯一四禪。
然若語量，即是向說，所引文證義則不成，以言三千皆許三災壞故。
若中千數於二禪，二禪即火災不壞等，思之。
正義如前，引《俱舍》、《正理》已釋。 ^222c26

疏「金光明經直至非想」者，經云「是諸人王手擎香爐供養經時，
其香遍布，於一念頃遍至三千大千世界百億日月，乃至百億非非想天。」
言「今依二經」者，即《金光明》及此經文。
約有處所，但至色頂；約該地法，遍於四空。
四空無處，隨處得果，如在欲界得無色定，
即於欲界而受果報，故無別處攝在二界。
然皆通於二十八天。
若爾，與諸經論云何會釋？
意云：且如二禪直語其量等小千界，一三禪量等中千量，一四禪量等大千量。
三千如次，上為下蓋，譬如夏雲普覆九洲，
若以洲取則有九雲，若以郡取則四百餘雲，
若以縣取千數未多，或言一雲普覆萬國、
或言萬國各有夏雲，思之可知。 ^223a8

疏「俱舍云阿耨達池岸」者，即第十一論釋無熱池。
意云：於此池側有贍部林，其形高大，其果甘美，依此林故名贍部洲。
或依此果以立洲號，論更不釋。
有云：以此洲南狹北闊，樹葉頭大後小，似此洲故。
未見有釋。若《立世阿毘曇》云「樹在此洲之南。」
瞿耶尼，亦云瞿陀尼。
瞿即牛也，陀尼貨也。
北洲，新云俱盧。餘可知。 ^223a22

疏「若以小數計有萬億」者，小數即下等十十變也，
謂十小千為萬，百小千為億，千小千為中千，已有十億。
更千中千為一大千，一千中千即有千箇十億，故為萬億。
疏「今約中數」者，謂從千已上方百百變之，
謂百小千方為一萬，千箇小千為中千方是十萬，十箇中千始為百萬方是一億。
既十中千為一億，今有千箇中千，故有百億耳。
「故唐三藏」下，二引證。
既譯百億為百俱胝，俱胝存其梵言，億是此語，故二義同。
次引測公三種俱胝，證百億為百俱胝。
言「或至百數」者，即三千有百億是也，以千萬為俱胝故。
「或至千數」者，以百萬為俱胝，謂小數數之。
中千有百萬箇小千方是一億，今大千有千中千故為千億。
「或至百千」者，即以十萬為一俱胝，故中千已有百俱胝，
千箇中千方為大千，大千則有百千俱胝也。
故疏云唐三藏譯是千萬為俱胝，故三千有百俱胝，俱胝即億。
疏「又依俱舍」下，三會釋俱胝不同。
言「俱舍譯洛叉為億」者，亦是十一論釋水輪云
「次上水輪深十一億二萬，下八洛叉水，餘凝結成金。」
初以唐言云十一億二萬由旬，下句梵語云下八洛叉水，
則八億由旬為水，三億二萬由旬為金，故知洛叉為億也。
下〈阿僧祇品〉云「一百洛叉為一俱胝」，則俱胝義當於兆。
良以俱胝有三等故，則《俱舍》洛叉云億，當十萬云億。
下云一百洛叉為一俱胝，則當千萬云億也。 ^223b1

疏「約微細門融三世」者，一中頓具一切諸法，
炳然齊現，名微細門。
故說一相之中具餘七相，如在母胎即具餘七，今在成正覺相中具餘七相也。
故言融三世者，亦即十世隔法異成門，
受生是過去，涅槃是未來故。 ^223b28

疏「亦非能照是報」者，揀濫釋也，可知。
言「二不並故」者，報處見化，見化不見報，非謂報化並現故也。
疏「非是多處各有會」者，亦是揀濫。
恐人誤解，若多處有會，似如十人為會，
十會在一室中，一燈照了，令人頓見十會百人。
今不爾也。「一會遍一切處」者，如於一室懸百面鏡，
中有十人共為一會，則百鏡中有百會也。
思之。疏「一切處文殊，略申三義」者，第一約文，
即是以應就機，令百川中一時見月。
言「各各皆說當節之偈」者，如百億內同說
「若有見正覺」偈，第二節內同說「眾生無智慧」偈。
然有四句：一一切處文殊同說一偈，是一切即一。
二但一文殊十節說偈，是一即一切。
三各於佛所，即一唯是一。
四諸處文殊各偈不同，即是一切中一切。
疏「二一文殊從一處東來」下，第二釋約義，復語其實德。
如前溪之月即是後溪，及千江百川之月全入前溪。
所以爾者，一切處月不離本月，故本月落溪則千處俱落。
第三約表者，文殊主般若門。
若約觀照般若，智了萬境無非般若，若白日麗天無物不照矣。
若實相般若，無法非實相體，故無非般若。
猶水全遍波，無波非水。
即《大般若》云「般若波羅蜜多清淨故色清淨，色清淨故一切智智清淨。
何以故？若般若波羅蜜多清淨、若色清淨、
若一切智智清淨，無二無二分，無別無斷故。」
通於觀照及實相也。
二正顯偈。疏「然觀資理成」等者，以賢首有上二意，
各別科文：初約境顯理中，十偈為三：初一法超情表、
次八會事歸理、後一事如理融，成前一會，即一切會等事無障礙也。
二約心令泯絕諸見，依此釋經十偈為六：
初之二頌，頌於放光佛，令離見。
次一頌，會前光所照處，以明離見。
三有三頌，會前所現本法會等，以明離見。
四有二頌，別會諸菩薩大眾，以明離見。
五有一頌，會前所照眾生。
六末後一頌，明前法會周遍所由。
今疏意明不為兩般合成一釋，顯理離見二義相成，
故總出所以，云觀資理成。
若不見理，不成觀照故。
「理由觀顯」者，不得觀照，安能會理？
理無廢興，弘之由人，故觀成契理，諸見自亡，
故合為一釋，皆帶顯理破見之義，一一具於逼別二意故。
初偈反顯，明違理起見，為過失生；後九順明，會理則理顯而見息也。 ^223c4

疏「本無有著誰為無著」者，如黐膠粘人，
則有著不著之者；虛空不粘，誰為不著空中膠者？ ^224a19

疏「情盡理現即名作佛」者，此順禪宗，即事理無礙門也。
約普賢門，正是《華嚴》，即事事無礙門也。
約行布說，此為千里之初步也。 ^224a21

疏「亦顯光所照處以明離見」者，上約通明，今約別說。
令離妄動即是破見，知真法界不應動故，即是顯理。
此句全是《大般若．曼殊室利分》。
經云「若菩薩不動法界，知真法界不應動搖、
不可思議、不可戲論，如是能入一切相也。」
言「不動而了故成勝智」者，此句觀益。
諸偈雖同皆是佛果差別之德，而皆與於觀相相順，
故稱不動而知，以釋當成勝智。 ^224a24

疏「我即法性更不證入」下，釋上平等即無能所，故曰無住。
然有二意：一上二句明一性不分故無能所，猶如一指不能自觸。
二「法性無性復何所入」者，明性空故無能所入，亦如虛空不住虛空。
此亦《大般若．曼殊室利分》意。
彼經云「佛告文殊：『汝於佛法豈不趣求？』
文殊言：『世尊！我今不見有法非佛法者，何所趣求？』」
釋曰：此即一性意也。
次佛問云：「汝於佛法已成就耶？」
文殊答言：「我都不見法可名佛法，何所成就？」
釋曰：即性空意也。
次佛又言：「汝豈不得無著性耶？」
文殊答云：「我即無著，豈無著性復得無著？」
釋曰：即今疏云「我即法性，更不證入。」 ^224b3

疏「故般若文殊分云」下，引證。
前即闇用二意，今即顯證無住。
是彼次後經文。 ^224b16

疏「智論答云：平等即是三寶」者，即八十五論，亦是經文。
須菩提問佛：「若無差別，云何有三寶？」
佛答，即今疏文。 ^224b18

疏「又上第三偈」下，收上四偈成一不二法門。
即《淨名經》寂根菩薩曰：「佛法眾為二。
佛即是法，法即是眾。
是三寶皆無為相，與虛空等，一切法亦爾。
能隨此行者，是為入不二法門。」
疏「下經云：無上摩訶薩遠離眾生想」者，
即第十六經，無上慧菩薩偈下半云「無有能過者，故號為無上。」
今無生可壞，即離眾生想。
疏「謂一與多」下，上標舉二門，今正將緣起相由所以釋一多相容之門。
此中大意，凡所知所起即無有力，若能知能起即是有力，廣如玄文。
疏「由此緣起」下，結破靜法。
彼云「此偈了一多平等，謂解多由一起、
解一由多生，無一不成多、無多亦無一。
了彼一多相由生起，一多之念息，一多相平等。
此會差別，歸平等性，理事無礙，非事事無礙。
應審思其文，勿謬解也。」
釋曰：今疏即賢首意。
此公破師，言是謬解。
故今結示即符昔大義中之一也。
此公意云：是理事無礙者，以例前諸偈多約會事歸理，
一切平等拂諸見故，不合是事事無礙故。
今先出此偈本意，言「由此緣起成前平等」
者，上云本會則住無所住，新集則入無所入等，皆平等義。
何以得此皆平等耶？
特由緣起互相由故。
且如本會，與彼十方新集之會共成緣起。
由因本會有十方，故十是所起，所起無體，即是本會由因。
十方說本會，故本是所起，所起無力故、入十方故。
由緣起成前一切，皆悉平等。
言「由前平等成此緣起」者，謂一有定性，
不由於多；多有定性，不由於一。
今由一無定性，假多而起；多無定性，由一而生。
故由無性平等之義，方成緣起。
若有一可一，此是自性一；若有多可多，此是定性多。
若是定性多，多不因於一；若是定性一，一不因於多。
今由多故一，此一不自一；今由一故多，此多不自多。
多不自多，此多則無力；此一不自一，此一則無力。
無力隨有力，一多互相收，故隨一佛會即一切佛會，
法界一切會即是一法會，故此一法會不動而常遍、
不分而常多，前後互相成，如何不信？
故賢首云：「緣起法界，理數常爾。」
應細深思，自當見耳。
觀此疏文，似此弟子當聽之時早已不受，
特令深思，故疏結云「不信事事無礙，恐未著深思」也。
大方廣佛華嚴經隨疏演義鈔卷第二十九
 ^224b20
