龍舒增廣淨土文卷第三
author:: 國學進士王日休譔
xu:: 
孟子云。人皆可以為堯舜。
荀子云。塗之人可以為禹。
常不輕菩薩云。我不敢輕於汝等。
汝等皆可作佛。是人人可以為聖賢。
人人可以作佛。西方淨土乃要捷門庭。
無人不可以修。故為普勸修持。
other:: 
#  1 普勸修持
普勸修持一 ^259a28

或人問孔子曰。人有遷家而忘其妻者。
有諸。孔子曰。又有甚焉。
桀紂則忘其身。若以道眼觀之。
今人皆忘其身矣。
何則自早晨開目離寢。
至夜間就寢閉目。
無非塵勞。未甞暫省吾身。
是皆忘其身也。且人之於身。
以日言之。莫大於飢渴。
必為飲食之備。以歲言之。
莫大於寒暑。必為裘葛之備。
以終身言之。莫大於死生。
而不為淨土之備。
何哉。且若人有百斤之金。
猝有大難。不能負挈以行。
必捨而去之。若抱金而與之俱死。
世必謂之大愚。是皆知此身重於百斤之金也。
然平日則區區趨名競利。
雖百錢之物亦不肯棄捨。
而不自愛其身何哉。
或責以盜竊。或呵以禽畜。
則怫然而怒。有至於終身怨憾而不可解者。
有至於毆擊而成獄訟者。
彼盜竊禽畜之名無損於吾身。
乃惡之如是。是徒惜吾身之名。
以不知惜吾身之實。
何哉。且吾身之實非他。
強名曰死。而實未甞死者是也。
人徒見其捨此敗軀而去。
乃謂之死。不知捨此則往彼矣。
然其所往之處豈可不預備哉。
故西方之說誠不可廢。
other:: 
#  2 普勸修持
普勸修持二 ^259b5

人生時。父母妻子屋宅田園牛羊車馬。
以至臺凳器皿衣服帶索等物。
不問大小。或祖父以傳於己。
或自己營造而得。
或子孫或他人為己緝累而得。
色色無非己物。且如窓紙雖微。
被人扯破猶有怒心。
一針雖微。被人將去猶有吝心。
倉庫既盈心猶未足。
金帛已多營猶未止。
舉眼動步無非愛著。
一宿在外已念其家。
一僕未歸已憂其失。
種種事務無非掛懷。
一旦大限到來。盡皆拋去。
雖我此身。猶是棄物。
況身外者乎。靜心思之。
恍如一夢。故莊子曰。
且有大覺。然後知此其大夢也。
古人有言。一日無常到。
方知夢裡人。萬般將不去。
唯有業隨身。妙哉此言也。
予故用此後兩句添以兩句而成一偈云。
萬般將不去。唯有業隨身。
但念阿彌陀。定生極樂國。
蓋業者謂善業惡業。
此皆將得去者。豈可不以淨土為業乎。
有了明長老。為眾普說指此身而言曰。
此為死物。其內鱍鱍地者為活物。
莫於死物上作活計。
宜於活物上作活計。
余深愛此語。故常為人言之。
凡貪種種外物以奉其身者。
皆是死物上作活計也。
世人雖未能免。此當於營生奉身之中。
挪頃刻之暇迴光自照。
以留心於淨土。乃活物上作活計也。
且如汲汲營生。雖致富如石崇貴極一品。
終有數盡之期。豈若淨土之無盡也。
other:: 
#  3 普勸修持
普勸修持三 ^259b27

人初未甞死。而死之名乃自此身體上得之。
何則以神之來而託於此。
其形由是而長。故謂之生。
以神之去而離於此。
其形由是而壞。故謂之死。
是神者我也。形者我所舍也。
我有去來故舍有成壞。
然則生者非生也。
以神之來而形成耳。
死者非死也。以神之去而形壞耳。
世之人不識其神。
徒見其形。乃悅生而惡死。
可不為悲乎。且神之來也何自而來哉。
蓋隨業緣而來神之去也。
何自而去也。蓋隨業緣而去業者何哉。
其所作者人間之業。
神則隨之而生於人間。
所作者天上之業。
神則隨之而生於天上。
若作阿脩羅之業。
神則隨之生於阿脩羅。
若作三惡道之業。
神則隨之生於三惡道。
是輪迴六趣無有出期。
然則神者自無始以來投胎易殼。
不得久留於一所。
所以然者何哉。以吾所造之業。
非久而不盡者。故神之舍於業也。
業盡則形壞。形壞則神無所舍。
又隨吾今世所造之業而往矣。
譬如人造屋宇必居其中。
人飲食必享其味。
故造如是業。必受如是之報。
蓋自然之理也。然則吾今世所為。
豈可以不慎哉。欲直脫輪迴求離苦惱者。
無如西方淨土。故不可以不修也。
other:: 
#  4 普勸修持
普勸修持四 ^259c24

此世界中人生皆如水泡。
生滅不常。或一歲二歲。
或一十二十。幸而至四十五十亦難矣。
雖有至七十者。古來猶稀。
人只見眼前老者。
不思不待老而去者多矣。
況世間無非是苦。
但不思省故不覺知。
不稱意時固為苦矣。
如或稱意亦無多時。
父母妻兒姻親眷屬。
或疾病死。或殺傷離散。
或自己大限忽然而至。
平生罪惡豈得全無。
且以目前言之。起一不正念。
說一不正語。視一不正色。
聽一不正聲。為一不正事。
無非過惡。況所食者眾生之肉。
所衣者亦殺眾生而得。
又況所有過惡不止於食肉。
人繇不思。則已思之。
誠可畏也。自少至老自生至死。
積累既多。纏綿堅固無由解脫。
閉眼之後不免隨業緣去。
杳杳冥冥不知在何處。
或墜地獄受諸苦極。
或為畜生受人宰殺。
或生餓鬼飢火燒身。
或入修羅嗔恨所迫。
雖有善業得生天上人間。
受盡福報依舊輪迴。
漂流汩沒無有出期。
唯有西方淨土。最為超脫輪迴之捷徑。
色身難得。趁康健時辦此大事。
當常作念。云。吾曾自無始以來輪迴六道。
不曾知此法門。故不得出離。
今日知之。豈可不即時下手。
年高者固當勉力。
年少者亦不可因循。
命終徑生極樂世界。
迴視死入陰府見閻王受恐怖者。
不可同年而語矣。
other:: 
#  5 普勸修持
普勸修持五 ^260a18

譬如人入大城中。
必先覓安下處。却出幹事。
抵暮昏黑。則有投宿之地。
先覓安下處者。修淨土之謂也。
抵暮昏黑者。大限到來之謂也。
有投宿之地者。生蓮花中不落惡趣之謂也。
又如春月遠行。先須備雨具。
驟雨忽至。則無淋灕狼狽之患。
先備雨具者。修淨土之謂。
驟雨忽至者。大命將盡之謂也。
無淋灕狼狽之患者。
不至沈淪惡趣受諸苦惱之謂也。
且先覓安下處者。
不害其幹事。先備雨具者。
不害其行遠塗。是修淨土者皆不妨一切世務。
人何為而不修乎。
予一相識平生多殺魚之罪。
晚年得疾有似中風。
予憐其罪惡疾苦。
乃往見之。勸念阿彌陀佛。
堅不肯念。但與予說雜。
豈非無惡業所障疾病所昏。
已不能迴心念善。
閉眼之後將奈之何。
故修此者宜急早回首也。
世間晝必有夜。寒必有暑。
人所共知。不可隱者。
若曰生必有死。人乃諱之。
不肯說出。何大蔽也。
蓋不知所謂我者初不曾死。
唯業緣盡而去耳。
故不可不修淨土。
以求蓮華中生。而受清靈之身無極之壽。
以脫一切生死苦惱也。
other:: 
#  6 普勸修持
普勸修持六 ^260b14

下品下生者。乃臨終時。
地獄形相已現。能至心十念南謨阿彌陀佛。
則變地獄形相為蓮華。
亦生淨土。此佛慈悲至深。
威力至大。故能如此。
是所謂十念者。乃生前自念十聲念阿彌陀佛。
非謂身後請人念也。
生前自念者。臨命終時。
佛與菩薩自來迎接。
故必生淨土。身後請人念者未可知也。
經云。身後人為作功果七分得一。
生前自作者得千百倍報。
人何苦不於生前每日十聲念佛必待死。
而請人念乎。又云。
譬如銕石雖重。賴舟船力可以渡江。
一針雖輕。不賴舟船江不可渡。
蓋謂人有重罪。仗佛力者可生淨土。
罪惡雖輕。不仗佛力亦不得生。
又如平生為惡。一日招安遂為良民。
仗佛力而消罪惡者亦復如是。
又如蟣蟲萬死萬生不能一里。
若附人身千里可至。
仗佛力而生淨土者亦復如是。
切勿疑也。有罪惡念佛而不可以往生。
但起見佛得道還度一切冤親之心。
則無不生也。或云。
人平生為惡。殺害眾生。
苦虐人民。臨死念佛。
亦得往生。其所殺所苦之眾生懷冤枉之心。
何時而可解乎。答云。
生淨土得道之後。
皆度脫一切冤親。
豈不勝冤。冤相報彼此無出期者乎。
other:: 
#  7 普勸修持
普勸修持七 ^260c7

予為此淨土說。欲勸一切見者聞者。
廣大其心。以佛之心為心。
使人人知之而盡生淨土。
當起念。云。此法門人若知之。
如己知之。豈不快哉。
人若不知。如己不知。
豈不痛哉。若止於自修。
則是聲聞之徒。名為小乘。
蓋如車乘之小者。
僅得自濟已。而此佛所謂斷佛種也。
能廣勸人者。名為大乘菩薩。
蓋如車乘之大者。
人我兼濟之。謂此獲無量福報。
所以能至佛地也。
十方恒河沙數諸佛皆共讚歎阿彌陀佛功德不可思議。
謂不可以心思。不可以言議也。
其功德如此。可謂至矣。
何所施而不可。故能勸一人修淨土。
以此善緣消釋罪惡可也。
增崇福壽可也。莊嚴往生功德可也。
追薦亡者亦可也。
然必至誠呪願。無不獲其功果。
觀房翥傳可見。其略矣。
況勸一人以上至五人十人乎。
又況使其受勸者轉以相勸。
遞相繼續而不已乎。
如是則西方之說可遍天下。
苦海眾生可盡生淨土矣。
勸人善道。名為法施。
此淨土法門為法施之大者。
遂超出輪迴。非其他法施之比。
故其福報不可窮盡。
故大慈菩薩勸修西方偈云。
能勸二人修。比自己精進勸至十餘人。
福德已無量。如勸百與千。
名為真菩薩。又能過萬數。
即是阿彌陀。觀此則知。
西方之說者豈可不廣大其心。
而使人人共知此道。
以積無量福報乎。
other:: 
#  8 普勸修持
普勸修持八 ^261a2

且若人苦飢者與之一食。
苦寒者與之一衣。
已為大慧。況彼沈淪六道無有出期。
我指示以此法門。
使直脫輪迴受無窮無極之壽樂。
其慧豈可窮盡哉。
金剛經云。若人以恒河沙等身布施。
如是無量百千萬億劫。
不如有人聞此經典信心不退。
其福勝彼。蓋以布施者不免受世間福報有時而盡。
若信此經典。則有悟真性之漸。
其為福則無時而盡。
所以勝於彼也。以予勸之。
豈唯信金剛經者如此。
若勸人以淨土。其福報亦然。
何則淨土更無輪迴。
已不退轉。直至成佛而後已。
生於彼者雖未成佛。
乃成佛之楷梯。是勸一人修淨土。
乃成就一眾生作佛也。
凡作佛者必度無量之眾生。
彼所度之眾生皆由我而始。
則其福報豈不勝於以恒河沙等身布施無量百千萬億劫乎。
other:: 
#  9 普勸修持
普勸修持九 ^261a28

凡受師友之訓誨恩地之提挈交遊之禮遇。
悉皆告以淨土而為之報。
以至與一切人或有一飯一茶之恩或一言一坐之接。
下至僕隷有事我之勞。
凡吾受用處一切致力者。
皆以此告之。使脫離苦海。
非唯此耳。凡一切知與不知識與不識。
皆欲以是化之使共生淨土。
又非唯此耳。釋迦佛在世時。
有一國難化。佛言。
與目連有緣。使往化之。
其國人皆從化。人問佛云。
與目連有何因緣。
佛言。往昔世目連嘗為樵人。
於山間驚起一群蜂子。
目連乃發善言云。
我得道後盡度此蜂子。
今此一城人者乃當時蜂子也。
目連發此善言故為有緣。
由此觀之。非徒於一切人當勸修淨土。
一切飛禽走獸下至蜎飛蠕動之類。
凡有形相可見者。
吾因見之。皆當為阿彌陀佛數聲。
發善願云。願汝等盡生極樂世界。
我得道後盡度汝等。
非徒於有形相可見者如是。
其形相不可見者。
吾亦當作是念作是言。
如此則吾善念甚熟。
於一切眾生皆為有緣。
吾上品上生必矣。
他時化度無不樂從者也。
龍舒增廣淨土文卷第三〔終〕
 ^261b16
