
fen:: 
di:: 
zhang:: 瑜伽師地論卷第七
author:: 彌勒菩薩說
translator:: 三藏法師玄奘奉　詔譯
本地分中有尋有伺等三地之四
jie:: 
####  6節 宿作因論

xiang:: 
##### 1項 敘邪執

宿作因論者，猶如有一，若沙門、若婆羅門，
起如是見，立如是論，廣說如經。 ^308c16

凡諸世間所有士夫補特伽羅所受者，謂現所受苦。
皆由宿作為因者，謂由宿惡為因。
由勤精進吐舊業故者，謂由現法極自苦行。
現在新業由不作因之所害故者，謂諸不善業。
如是於後不復有漏者，謂一向是善性故，說後無漏。
由無漏故業盡者，謂諸惡業。
由業盡故苦盡者，謂宿因所作及現法方便所招苦惱。
由苦盡故得證苦邊者，謂證餘生相續苦盡。
謂無繫外道作如是計。 ^308c17

問：何因緣故，彼諸外道起如是見，立如是論？ ^308c26

答：由教及理故。教如前說。
理者，猶如有一，為性尋思，為性觀察，廣說如前。 ^308c27

由見現法士夫作用不決定故。 ^308c29

所以者何？彼見世間雖具正方便，而招於苦；
雖具邪方便、而致於樂。 ^309a1

彼如是思：若由現法士夫作用為彼因者，彼應顛倒。
由彼所見非顛倒故，是故彼皆以宿作為因。 ^309a2

由此理故，彼起如是見，立如是論。
xiang:: 
#####  2項 徵破
 ^309a5

今應問彼：汝何所欲？
現法方便所招之苦，為用宿作為因？
為用現法方便為因？ ^309a6

若用宿作為因者，汝先所說，由勤精進吐舊業故，
現在新業由不作因之所害故，如是於後不復有漏，
乃至廣說，不應道理。 ^309a8

若用現法方便為因者，汝先所說，凡諸世間所有士夫補特伽羅所受，
皆由宿作為因，不應道理。 ^309a11

如是現法方便苦宿作為因故，現法士夫用為因故，
皆不應道理，是故此論非如理說。 ^309a13

我今當說如實因相。
或有諸苦唯用宿作為因。 ^309a15

猶如有一，自業增上力故，生諸惡趣或貧窮家。 ^309a16

或復有苦雜因所生。
謂如有一，因邪事王，不獲樂果而反致苦。 ^309a17

如事於王如是，由諸言說商賈等業、由事農業、
由劫盜業、或於他有情作損害事，若有福者，
獲得富樂，若無福者，雖設功用而無果遂。 ^309a19

或復有法，純由現在功用因得。 ^309a22

如新所造引餘有業；或聽聞正法，於法覺察；
或復發起威儀業路，或復修學工巧業處；
如是等類，唯因現在士夫功用。
jie:: 
####  7節 計自在等作者論

xiang:: 
##### 1項 敘外執
 ^309a23

自在等作者論者，由如有一，或沙門、或婆羅門，
起如是見，立如是論：凡諸世間所有士夫補特伽羅所受，
彼一切或以自在變化為因，或餘丈夫變化為因，諸如是等。 ^309a26

謂說自在等不平等因論者作如是計。 ^309a29

問：何因緣故，起如是見，立如是論？ ^309b1

答：由教及理。教如前說。
理者，猶如有一，為性尋思，為性觀察，廣說如前。 ^309b2

彼由現見於因果中，世間有情不隨欲轉，故作此計。 ^309b4

所以者何？現見世間有情，於彼因時欲修淨業，
不遂本欲，反更為惡。 ^309b5

於彼果時，願生善趣樂世界中，不遂本欲，墮惡趣等。 ^309b7

意謂受樂，不遂所欲，反受諸苦。 ^309b8

由見此故，彼作是思：世間諸物必應別有作者、
生者，及變化者為彼物父，謂自在天，或復其餘。
xiang:: 
#####  2項 破執
 ^309b9

今當問彼：汝何所欲？
嗢拕南曰：
　　功能無體性，攝、不攝相違，
　　有用、及無用，為因，成過失。 ^309b11

自在天等變化功能，為用業方便為因？
為無因耶？ ^309b15

若用業方便為因者，唯此功能用業方便為因，
非餘世間，不應道理。 ^309b16

若無因者，唯此功能無因而有，非世間物，不應道理。 ^309b17

又汝何所欲？此大自在為墮世間攝？
為不攝耶？ ^309b19

若言攝者，此大自在則同世法，而能遍生世間，不應道理。 ^309b20

若不攝者，則是解脫，而言能生世間，不應道理。 ^309b21

又汝何所欲？為有用故變生世間？
為無用耶？若有用者，則於彼用無有自在，
而於世間有自在者，不應道理。 ^309b22

若無用者，無有所須，而生世間，不應道理。 ^309b25

又汝何所欲？此所出生，為唯大自在為因？
為亦取餘為因耶？ ^309b26

若唯大自在為因者，是則若時有大自在，
是時則有出生；若時有出生，是時則有大自在；
而言出生用大自在為因者，不應道理。 ^309b27

若言亦取餘為因者，此唯取樂欲為因？
為除樂欲更取餘為因？ ^309c1

若唯取樂欲為因者，此樂欲為唯取大自在為因？
為亦取餘為因耶？ ^309c3

若唯取大自在為因者，若時有大自在，
是時則有樂欲；若時有樂欲，是時則有大自在；
便應無始常有出生，此亦不應道理。 ^309c5

若言亦取餘為因者，此因不可得故，不應道理。 ^309c8

又於彼欲無有自在，而言於世間物有自在者，不應道理。 ^309c9

如是由功用故，攝不攝故，有用無用故，
為因性故，皆不應理。 ^309c10

是故此論非如理說。
jie:: 
####  8節 害為正法論

xiang:: 
##### 1項 敘外執

害為正法論者，謂如有一，若沙門、若婆羅門，
起如是見，立如是論：若於彼祠中，呪術為先，
害諸生命，若能祀者、若所害者、若諸助伴，如是一切皆得生天。 ^309c12

問：何因緣故，彼諸外道起如是見，立如是論？ ^309c16

答：此違理論，諂誑所起，不由觀察道理建立。
然於諍競惡劫起時，諸婆羅門違越古昔婆羅門法，
為欲食肉，妄起此計。
xiang:: 
#####  2項 破執
 ^309c17

又應問彼：汝何所欲？
此呪術方為是法自體？
為是非法自體？ ^309c20

若是法自體者，離彼殺生，不能感得自所愛果，
而能轉彼非法以為正法，不應道理。 ^309c21

若是非法自體者，自是不愛果法，而能轉捨餘不愛果法者，
不應道理。 ^309c23

如是記已，復有救言：如世間毒，呪術所攝，不能為害。
當知此呪術方亦復如是。 ^309c25

今應問彼：汝何所欲？
如呪術方能息外毒。
亦能息內貪瞋癡毒？
為不爾耶？ ^309c27

若能息者，無處無時，無有一人貪瞋癡等靜息可得，故不中理。 ^309c29

若不能息者，汝先所說，如呪術方能息外毒，
亦能息除非法業者，不應道理。 ^310a1

又汝何所欲？此呪術方為遍行耶？
不遍行耶？ ^310a3

若遍行者，自所愛親不先用祠，不應道理。 ^310a4

若不遍者，此呪功能便非決定，不應道理。 ^310a5

又汝何所欲？此呪功能，為唯能轉因？
亦轉果耶？ ^310a6

若唯轉因者，於果無能，不應道理。 ^310a7

若亦轉果者，應如轉變即令羊等成可愛妙色，
然捨羊等身已，方取天身，不應道理。 ^310a8

又汝何所欲？造呪術者，為有力能及悲愍不？ ^310a10

若言有者，離殺彼命，不能將彼往生天上，不應道理。 ^310a11

若言無者，彼所造呪能有所辦，不應道理。 ^310a12

如是由因故，譬喻故，不決定故，於果無能故，
呪術者故，不應道理。
是故此論非如理說。 ^310a14

我今當說非法之相。
若業，損他而不治現過，是名非法。 ^310a16

又若業，諸修道者共知此業感不愛果，
又若業，一切智者決定說為不善。
又若業，自所不欲。
又若業，染心所起。
又若業，待邪呪術方備功驗，又若業，自性無記。
諸如是等皆是非法。
jie:: 
####  9節 邊無邊論

xiang:: 
##### 1項 敘外執
 ^310a17

邊無邊論者，謂如有一，若沙門、若婆羅門，
依止世間諸靜慮故，於彼世間住有邊想、
無邊想、俱想、不俱想，廣說如經。 ^310a22

由此起如是見，立如是論：世間有邊、世間無邊、
世間亦有邊亦無邊、世間非有邊非無邊。 ^310a24

當知此中，已說因緣及能計者。 ^310a26

是中若依斷邊際求世邊時，若憶念壞劫，於世間起有邊想。 ^310a27

若憶念成劫，則於世間起無邊想。 ^310a28

若依方域周廣求世邊時，若下過無間更無所得，
上過第四靜慮亦無所得，傍一切處不得邊際；
爾時則於上下起有邊想，於傍處所起無邊想。 ^310a29

若為治此執，但依異文，義無差別，則於世間起非有邊非無邊想。
xiang:: 
#####  2項 破執
 ^310b4

今應問彼：汝何所欲？
從前壞劫以來，為更有世間生起？
為無起耶？ ^310b5

若言有者，世間有邊，不應道理。 ^310b7

若言無者，非世間住，念世間邊，不應道理。 ^310b8

如是彼來有故，彼來無故，皆不應理，是故此論非如理說。
jie:: 
####  10節 不死矯亂論

xiang:: 
##### 1項 敘外執
 ^310b9

不死矯亂論者，謂四種不死矯亂外道，如經廣說應知。 ^310b10

彼諸外道，若有人來，依最勝生道問善不善，
依決定勝道問苦集滅道，便自稱言：不死亂者。
隨於處所，依不死淨天不亂詰問，即於彼所問，
以言矯亂，或託餘事方便避之，或但隨問者言辭而轉。 ^310b11

是中，第一、不死亂者，覺未開悟；第二、於所證法起增上慢；
第三、覺已開悟而未決定；第四、羸劣愚鈍。 ^310b16

又復第一，怖畏妄語及怖畏他人知其無智，故不分明答言我無所知。 ^310b18

第二，於自所證未得無畏，懼他詰問，怖畏妄語，
怖畏邪見，故不分明說我有所證。 ^310b20

第三，怖畏邪見，怖畏妄語，懼他詰問，故不分明說我不決定。 ^310b22

如是三種，假託餘事以言矯亂。
第四，唯懼他詰，於最勝生道及決定勝道皆不了達，
於世文字亦不善知，而不分明說言我是愚鈍，都無所了。
但反問彼，隨彼言辭而轉，以矯亂彼。
xiang:: 
#####  2項 廣指經說
 ^310b23

此四論發起因緣，及能計者，并破彼執，皆如經說。
xiang:: 
#####  3項 總結斥非
 ^310b27

由彼外道多怖畏故，依此見住。
若有人來有所詰問，即以諂曲而行矯亂。
當知此見是惡見攝，是故此論非如理說。
jie:: 
####  11節 無因見論

xiang:: 
##### 1項 敘外執
 ^310b29

無因見論者，謂依止靜慮，及依止尋思。
應知二種如經廣說。 ^310c3

問：何因緣故，彼諸外道依止尋思，起如是見，
立如是論：我及世間皆無因生？ ^310c4

答：略而言之，見不相續以為先故，諸內外事無量差別種種生起。
或復有時，見諸因緣空無果報。 ^310c6

謂見世間，無有因緣，或時欻爾大風卒起，
於一時間寂然止息；或時忽爾瀑河彌漫，
於一時間頓則空竭；或時欝爾果木敷榮，於一時間颯然衰顇。 ^310c8

由如是故，起無因見，立無因論。
xiang:: 
#####  2項 破執

今應問彼：汝宿住念，為念無體？
為念自我？若念無體，無體之法未曾串習，
未曾經識，而能隨念，不應道理。 ^310c12

若念自我，計我先無，後欻然生，不應道理。 ^310c15

又汝何所欲？一切世間內外諸物種種生起，
或欻然生起，為無因耶？
為有因耶？ ^310c16

若無因者，種種生起欻然而起，有時不生，不應道理。 ^310c18

若有因者，我及世間無因而生，不應道理。 ^310c19

如是念無體故，念自我故，內外諸物不由因緣種種異故，
由彼因緣種種異故，不應道理。 ^310c20

是故此論非如理說。
jie:: 
####  12節 斷見論

xiang:: 
##### 1項 敘外執
 ^310c22

斷見論者，謂如有一，若沙門、若婆羅門，
起如是見，立如是論：乃至我有麁色四大所造之身，
住持未壞，爾時有病、有癰、有箭。
若我死後，斷壞無有，爾時我善斷滅。 ^310c24

如是欲界諸天，色界諸天，若無色界空無邊處所攝，
乃至非想非非想處所攝，廣說如經。 ^310c27

謂說七種斷見論者作如是計。 ^310c29

問：何因緣故，彼諸外道起如是見，立如是論？ ^311a1

答：由教及理故。教如前說。
理者，謂如有一，為性尋思，乃至廣說。 ^311a2

彼如是思：若我死後復有身者，應不作業而得果異熟。
若我體性一切永無，是則應無受業果異熟。 ^311a4

觀此二種，理俱不可。
是故起如是見，立如是論：我身死已，斷壞無有，
猶如瓦石，若一破已、不可還合；彼亦如是，道理應知。
xiang:: 
#####  2項 破執
 ^311a6

今應問彼：汝何所欲？
為蘊斷滅？為我斷滅耶？
若言蘊斷滅者，蘊體無常，因果展轉生起不絕，
而言斷滅，不應道理。 ^311a9

若言我斷，汝先所說麁色四大所造之身有病、
有癰、有箭，欲界諸天，色界諸天，若無色界空無邊處所攝，
乃至非想非非想處所攝，不應道理。 ^311a12

如是若蘊斷滅故，若我斷滅故，皆不應理。
是故此論非如理說。
jie:: 
####  13節 空見論

xiang:: 
##### 1項 敘外執
 ^311a15

空見論者，謂如有一，若沙門、若婆羅門，
起如是見，立如是論：無有施與，無有愛養，
無有祠祀，廣說乃至世間無有真阿羅漢。 ^311a17

復起如是見，立如是論：無有一切諸法體相。
xiang:: 
#####  2項 破執
 ^311a20

問：何因緣故，彼諸外道起如是見，立如是論？ ^311a21

答：由教及理故。教如前說。
理者，謂如有一，為性尋思，乃至廣說。 ^311a22

又依世間諸靜慮故，見世施主一期受命恒行布施無有斷絕，
從此命終，生下賤家，貧窮匱乏。 ^311a23

彼作是思：定無施與、愛養、祠祀。 ^311a25

復見有人，一期壽中恒行妙行，或行惡行；
見彼命終，墮於惡趣，生諸那落迦，或往善趣，生於天上樂世界中。 ^311a26

彼作是思：定無妙行及與惡行，亦無妙行、惡行二業果異熟。 ^311a29

復見有一剎帝利種命終之後，生婆羅門、
吠舍、戍陀羅諸種姓中；或婆羅門命終之後，
生剎帝利、吠舍、戍陀羅諸種姓中。 ^311b1

吠舍、戍陀羅等，亦復如是。 ^311b4

彼作是思：定無此世剎帝利等，從彼世間剎帝利等種姓中來；
亦無彼世剎帝利等，從此世間剎帝利等種姓中去。 ^311b5

又復觀見諸離欲者生於下地。 ^311b7

又見母命終已，生而為女，女命終已，還作其母；
父終為子，子還作父。 ^311b8

彼見父母不決定已，作如是思：世間畢定無父無母。 ^311b10

或復見人身壞命終，或生無想，或生無色，
或入涅槃，求彼生處不能得見。 ^311b11

彼作是念：決定無有化生眾生，以彼處所不可知故。
或於自身起阿羅漢增上慢已，臨命終時，遂見生相。 ^311b13

彼作是念：世間必無真阿羅漢，如是廣說。 ^311b15

問：復何因緣，或有起如是見，立如是論：無有一切諸法體相？ ^311b16

答：以於如來所說甚深經中，相似甚深離言說法不能如實正覺了故。
又於安立法相不如正理而思惟故，起於空見。 ^311b18

彼作是念：決定無有諸法體相。 ^311b20

今應問彼：汝何所欲？
為有生所受業及後所受業，為一切皆是生所受耶？ ^311b21

若俱有者，汝先所說無有施與，無有愛養，
無有祠祀，無有妙行，無有惡行，無有妙行、
惡行業果異熟，無此世間，無彼世間，不應道理。 ^311b23

若言無有後所受者，諸有造作淨與不淨種種行業，
彼命終已，於彼生時，頓受一切淨與不淨業果異熟，不應道理。 ^311b26

又汝何所欲？凡從彼胎藏及從彼種子而生者，彼等於此為是父母？
為非父母耶？ ^311b29

若言是父母者，汝言無父無母，不應道理。 ^311c2

若言彼非父母者，從彼胎藏及彼種子所生，
而言非父非母，不應道理。 ^311c3

若時為父母，是時非男女；若時為男女，
是時非父母；無不定過。 ^311c5

又汝何所欲？為有彼處受生眾生，天眼不見？
為無有耶？ ^311c6

若言有者，汝言無有化生眾生，不應道理。 ^311c8

若言無者，是則撥無離想欲者、離色欲者、
離三界欲者，不應道理。 ^311c9

又汝何所欲？為有阿羅漢性，而於彼起增上慢？
為無有耶？ ^311c10

若言有者，汝言世間必定無有真阿羅漢，不應道理。 ^311c12

若言無者，若有發起不正思惟，顛倒自謂是阿羅漢，
此乃應是真阿羅漢，亦不中理。 ^311c13

又應問彼：汝何所欲？
圓成實相法、依他起相法、遍計所執相法為有？
為無？若言有者，汝言無有一切諸法體相，不應道理。 ^311c15

若言無者，應無顛倒，亦無染淨，不應道理。 ^311c18

如是若生後所受故，非不決定故，有生處故，
有增上慢故，有三種相故，不應道理。
是故此論非如理說。
jie:: 
####  14節 敘外執妄計最勝論

xiang:: 
##### 1項 敘外執
 ^311c19

妄計最勝論者，謂如有一，若沙門、若婆羅門，
起如是見，立如是論：婆羅門是最勝種類，
剎帝利等是下劣種類；婆羅門是白淨色類，
餘種是黑穢色類；婆羅門種可得清淨，
非餘種類；諸婆羅門是梵王子，從大梵王口腹所生，
從梵所出，梵所變化，梵王體胤。 ^311c23

謂鬪諍劫諸婆羅門作如是計。 ^311c28

問：何因緣故，諸婆羅門起如是見，立如是論？ ^311c29

答：由教及理故。教如前說。
理者，謂如有一，為性尋思，乃至廣說。 ^312a1

以見世間真婆羅門性具戒故，有貪名利及恭敬故，作如是計。
xiang:: 
#####  2項 破執
 ^312a3

今應問彼：汝何所欲？
為唯餘種類從父母產生？
為婆羅門亦爾耶？ ^312a4

若唯餘種類者，世間現見諸婆羅門從母產生，
汝謗現事，不應道理。 ^312a6

若婆羅門亦爾者，汝先所說諸婆羅門是最勝種類，
剎帝利等是下種類，不應道理。 ^312a8

如從母產生，如是造不善業，造作善業，
造身語意惡行，造身語意妙行，於現法中受愛不愛果，
便於後世生諸惡趣，或生善趣。 ^312a10

若三處現前，是彼是此，由彼由此，入於母胎，從之而生。 ^312a13

若世間工巧處，若作業處。 ^312a14

若善不善，若王若臣，若機捷，若增進滿足。 ^312a15

若為王顧錄以為給侍，若不顧錄。
若是老病死法，若非老病死法。 ^312a16

若修梵住已，生於梵世，若復不爾。 ^312a17

若修菩提分法，若不修習。 ^312a18

若悟聲聞菩提、獨覺菩提、無上菩提，若復不爾。 ^312a19

又汝何所欲？為從勝種類生，此名為勝？
為由戒聞等耶？ ^312a20

若由從勝種類生者，汝論中說：於祠祀中，
若戒聞等勝，取之為量。
如此之言，應不中理。 ^312a21

若由戒聞等者，汝先所說諸婆羅門是最勝類，
餘是下類，不應道理。 ^312a23

如是產生故，作業故，受生故，工巧業處故，
增上故，彼所顧錄故，梵住故，修覺分故，
證菩提故，戒聞勝故，不應道理。 ^312a25

是故此論非如理說。
jie:: 
####  15節 妄計清淨論

xiang:: 
##### 1項 敘外執
 ^312a27

妄計清淨論者，謂如有一，若沙門、若婆羅門、
起如是見，立如是論：若我解脫，心得自在，觀得自在。 ^312a28

謂於諸天微妙五欲堅著攝受，嬉戲娛樂，
隨意受用，是則名得現法涅槃，第一清淨。 ^312b1

又有外道，起如是見，立如是論：若有離欲惡不善法，
於初靜慮得具足住，乃至得具足住第四靜慮，
是亦名得現法涅槃，第一清淨。 ^312b3

又有外道起如是見，立如是論：若有眾生，
於孫陀利迦河沐浴支體，所有諸惡皆悉除滅。 ^312b6

如於孫陀利迦河如是，於婆湖陀河、伽耶河、
薩伐底河、殑伽河等中沐浴支體，應知亦爾，第一清淨。 ^312b9

復有外道，計持狗戒以為清淨，或持牛戒，
或持油墨戒，或持露形戒，或持灰戒，或持自苦戒，
或持糞穢戒等，計為清淨。 ^312b11

謂說現法涅槃外道，及說水等清淨外道作如是計。 ^312b14

問：彼何因緣，起如是見，立如是論？ ^312b15

答：由教及理故。教如前說。
理者：謂如有一，為性尋思，乃至廣說。 ^312b16

彼謂得諸縱任自在、欲自在、觀行自在，名勝清淨。
然不如實知縱任自在等相。 ^312b17

又如有一，計由自苦身故，自惡解脫；或造過惡，過惡解脫。
xiang:: 
#####  2項 以理徵破
 ^312b19

今應問彼：汝何所欲？
若有於妙五欲嬉戲受樂者，為離欲貪？
為未離耶？ ^312b21

若已離者，於世五欲嬉戲受樂，不應道理。
若未離者，計為解脫清淨，不應道理。 ^312b22

又汝何所欲？諸得初靜慮、乃至具足住第四靜慮者，彼為已離一切貪欲？
為未離耶？ ^312b24

若言一切離者，但具足住乃至第四靜慮，不應道理。 ^312b26

若言未離一切欲者，計為究竟解脫清淨，不應道理。 ^312b28

又汝何所欲？為由內清淨故究竟清淨？
為由外清淨故究竟清淨？ ^312b29

若由內者，計於河中沐浴而得清淨，不應道理。 ^312c2

若由外者，內具貪瞋癡等一切垢穢，但除外垢、
便計為淨，不應道理。 ^312c3

又汝何所欲？為執受淨物故而得清淨？
為執受不淨物故得清淨耶？ ^312c4

若由執受淨物得清淨者，世間共見狗等不淨，
而汝立計執受狗等得清淨者，不應道理。 ^312c6

若由執受不淨物者，自體不淨而令他淨，不應道理。 ^312c8

又汝何所欲？諸受狗等戒者，為行身等邪惡行故而得清淨？
為行身等正妙行故得清淨耶？ ^312c9

若由行邪惡行者，行邪惡行而計清淨，不應道理。 ^312c12

若由正妙行者，持狗等戒則為唐捐，而計於彼能得清淨，不應道理。 ^312c13

如是離欲不離欲故，內外故，受淨不淨故，
邪行正行故，不應道理。
是故此論非如理說。
jie:: 
####  16節 妄計吉祥論

xiang:: 
##### 1項 敘外計執
 ^312c15

妄計吉祥論者，謂如有一，若沙門、若婆羅門，
起如是見，立如是論：若世間日月薄蝕，
星宿失度，所欲為事皆不成就；若彼隨順，所欲皆成。
為此義故，精勤供養日月星等，祠火誦呪，
安置茅草，滿瓫頻螺果及餉佉等。 ^312c18

謂曆算者作如是計。
問：彼何因緣，起如是見，立如是論？ ^312c23

答：由教及理故。教如前說。
理者，謂如有一，為性尋思，乃至廣說。 ^312c24

彼由獲得世間靜慮，世間皆謂是阿羅漢。
若有欲得自身富樂，所祈果遂者，便往請問。
然彼不如實知業果相應緣生道理，但見世間日月薄蝕、
星度行時，爾時眾生淨不淨業果報成熟，彼則計為日月等作。
復為信樂此事者建立顯說。
xiang:: 
#####  2項 破執
 ^312c26

今應問彼，汝何所欲？
世間興衰等事，為是日月薄蝕星度等作？
為淨不淨業所作耶？ ^313a2

若言日等作者，現見盡壽隨造福非福業，
感此興衰苦樂等果，不應道理。 ^313a4

若淨不淨業所作者，計日等作，不應道理。 ^313a6

如是日等作故，淨不淨業作故，不應道理。
是故此論非如理說。 ^313a7

如是十六種異論，由二種門發起觀察，
由正道理推逐觀察，於一切種皆不應理。
瑜伽師地論卷第七
 ^313a8
