
pin:: 
##  2
大方廣佛華嚴經隨疏演義鈔卷第二十五
author:: 唐清涼山大華嚴寺沙門澄觀述
疏「餘九為別，即是成就品中十智」等者，
疏文有三：一總相會通、二「一即第三」下別別對釋、
三「又菩薩根」下隨難重釋。
二釋中欲對下智，須知十智名字次第。
彼云「諸佛子！諸佛世尊知一切世界海成壞清淨智不可思議、
知一切眾生業海智不可思議。」
下皆略去「不可思議」而加次第。
「三知一切法界安立海智、四知說一切無邊佛海智、
五入一切欲解根海智、六一念普知一切三世智、
七顯示一切如來無量願海智、八示現一切佛神變海智、
九轉法輪智、十建立演說海不可思議。」
經脫「智」字，然疏中則易知，但對名字次第難知，
已為會釋，並可知也。 ^188b6

身加中。疏「謂#CB00166;纖直等故云相好」
者，#CB00166;纖之言，言兼相好。
案《大般若》三十二相中，第九雙臂修直#CB00166;圓，
如象王鼻，斯則#CB00166;直是相。
手連臂故纖者，三十二中云「五世尊手足所有諸指圓滿纖長，
甚可愛樂。」言兼好者，八十好中手足指為二十，
以一指為一好，謂十指端皆圓纖可喜故。
而言等者，即妙網光舒，此言顯故。
三十二中云「四世尊手足二指中間，猶如鵝王咸有網鞔，金色交絡文同綺畫。」
即是相也。略舉此二，廣如〈十身相海品〉說。 ^188b18

疏「亘十方」等者，一切諸佛種種，即亘十方也。
過現未來，即三世也。
菩薩因也，諸佛果也。
上二皆人，法輪即法也。
頓具為深，橫該為廣。
相好即體，出生等用。
皆悉圓融，名無邊自在，謂即橫即竪、即人即法等。 ^188b28

疏「初總謂一起一切起」等者，此上正釋。
「由此妙」下，出其所以。
所以有三：初總攝故、二終歸此故、三「彼全同」下通妨難。
難云：若取歸此如百川歸海，何以能歸亦受海名？
故今通云：約隨機別用，故曰終歸。
實則體同，更無異味，即是總中之別義耳，如於海中說百川味。 ^188c4

疏「二即所知塵境」者，此有二義：一塵即微細之塵，
知其相虛，又能容納故，及為物因，如八地中知微塵差別智。
二即六塵境故，亦名微塵境故。
安國云：「謂色等五塵界，是現量境，五識親證都無塵相。
如來藏中頓現身器，而無塵相。
六七妄想，謂有我法想所現相，是分別變。
分別變相，但可為境而無實用，如日發焰帶微塵而共紅，非實紅也。
如水澄清含輕雲而俱綠，非實綠也。
如觀本質，知畫像而非真。
若了藏性，悟塵境而為妄。
故經云『非不證真如，而能了諸行，皆如幻事等，似有而非真。』
故法界微塵以為三昧。」
釋曰：此義易了，亦非經宗，故疏含有；而釋之似巧，故抄引之。 ^188c10

疏「楞伽經云：如來藏識頓現一切身器及諸受用」
者，上即第一經文，然彼明頓義。
此第三藏識頓知喻，喻於報身頓成。
經云「譬如藏識，頓分別知自心現及身安立受用境界。」
喻也。經云「彼諸依正亦復如是，頓熟眾生所處境界，以修行者安處於彼色究竟天。」
釋曰：今疏不取所喻，但取能喻藏識頓變之文。
從「器即廣剎」下，以《楞伽經》配屬今經。
上引《楞伽》雙證三四二句，廣剎即第三句，
從現三世一切佛剎三昧門起；舍宅即第四句，故。
疏以受用二字配之。
彼經但云受用境界，受用有二：一共業所感外諸器界，即如來藏識頓變。
其宅舍即是共中不共，皆屬受用。
其器一字，乃是義引，欲配二句故。 ^188c24

疏「微塵中佛復有一義」，即觀心釋，廣如〈出現品〉。 ^189a9

疏「九從知一切法理趣」下，疏文有三：一對前總顯、
二「大般若」下引教成立、三「上來九句」下總結一段。
二中總引三經一論。
初《大般若》，即第十〈理趣分〉，經當第五百七十八。
彼經敘云「此經並乃覈諸會之旨歸、綰積篇之宗緒。」
明是六百卷理趣也。
佛在他化自在天，為八十億大菩薩說。
今疏義引兩節經文，初至不可願求，自為一節。
經云「爾時世尊復依一切無戲論法說如來之相，
為諸菩薩宣說般若甚深理趣輪字法門，
謂一切法空，無自性故。
一切法無相，離眾相故。
一切法無願，無所願求故。
一切法寂靜，永寂滅故。
一切法無常，無常性故。
一切法無樂，非可樂故。
一切法無我，不自在故。
一切法無淨，離淨相故。
一切法不可得，推尋其相不可得故」等。
釋曰：此上顯性空理趣。
從「然第一義湛然常住」，當知即是此如來藏者義引。
彼經顯真實理而為理趣，若唯用前，非真趣故。
故彼經云「爾時世尊復依一切住持藏法如來之相，
為諸菩薩宣說般若一切有情住持遍滿甚深理趣勝藏法門，
謂一切有情皆如來藏，普賢菩薩自體遍故。
一切眾生皆金剛藏，以金剛藏所灌灑故。
一切眾生皆正法藏，一切皆依正語轉故。
一切眾生皆妙業藏，一切事業加行依故。」
釋曰：前明有法非有，後明無法不無，非有非無是中道理趣，
故疏結云「當知即是此如來藏」，亦空不空二種之藏。
又攝別從總，即藏身三昧之所有也。 ^189a10

疏「思益經」下，即彼經第一。
時有五百比丘，聞說法空，從座起去等。
網明令思益梵天為作方便〔云云〕。
梵天言：「善男子！縱使令去至恒河沙劫，不能得出如是法門。
譬如癡人畏如虛空，捨空而走，在所至處不離虛空。
此諸比丘亦復如是，雖復遠去，不出空相、
不出無相相、不出無作相。
又如一人求索虛空，東西馳走，言：『我欲得空。
我欲得空。』是人但說虛空名字而不得空，於空中行而不見空。
此諸比丘亦復如是，欲求涅槃行涅槃中，而不得涅槃。
所以者何？涅槃者但有名字，猶如虛空但有名字不可得取。
涅槃亦爾，但有名字而不可得。」
爾時五百比丘聞說是經，不受諸法，漏盡意解，
心得解脫，得阿羅漢道。
作如是言：「世尊！若人於諸法畢竟滅相中求涅槃者，則於其人佛不出世。」
釋曰：上經有二意。
一不離空，以有遣空，求空不得，以空遣空。
二者不離空，顯空體妙有，求空不得。
顯空離相，非有非空，亦非空非不空。
而諸比丘但得初意，故成羅漢，令畢竟無求。
今疏通用二意皆為理趣，略引初喻以彰體周為真意趣。 ^189b9

疏「深密經中意趣有六」者，即第五經〈如來所作事品〉，
為文殊說其第六事，亦名意趣、亦名理趣。
即今所引，而但列名，不別解釋。
今疏已略釋。疏中有二：先引經正釋，六理趣義，在文可知。
後彼真義者，「即此藏身」下，會釋經文。
而但釋二者，由前六中前三為本、後三解釋，則以此三攝前三也。
今以真義攝於第四，即以前攝後。
以不思議攝其第二，即以後攝前。
以真義直舉藏身之體，不思議正同三昧之相故。
《十地論》釋云「所以金剛藏入三昧者，顯此法非思量境故。」
其第三與六即是他利益，後普賢說法是此二趣。
今言出定，故略不言。 ^189c3

疏「無著菩薩說四意趣」者，但指《攝論》，而
《雜集》第二、《莊嚴論》第十三皆同說四，謂一平等意趣，
謂如佛說：「我昔曾於彼時之中，名毘婆尸，即名勝觀正等覺者。」
無性釋云「謂一切佛由資糧等互相似故說彼即我，非昔毘婆尸即今釋迦。」
《楞伽經》中約四義釋：一字等、二語等、三身等、
四法等，故說即彼而實非彼。
二別時意趣，謂如說言：「若但頌多寶如來名者，便於無上正等菩提已得決定。
又由唯發願，便得往生極樂世界。」
無性釋云「謂觀懈怠不能於法精勤學者，故作是言。
此意長養先時善根，如世間說。
但由一錢而得於千。」
解云：以後別時而得千也。
以一錢為千錢因，念佛為菩提因，發願為安樂因也。
三別義意趣，謂如說言：「若已逢事爾所殑伽沙佛，於大乘法方能解義。」
無性釋曰「意約證相大乘，不就教相大乘，故作是說。」
四補特伽羅意趣者，謂如如來先為一人讚歎布施，
後還毀者，謂隨此人得成何心故。
若人於財物有慳悋心，為除此心，先為讚施。
若樂行施，施是下善，欲令渴仰餘勝行故，所以毀之。
不達言違，皆佛別意趣耳。
餘行例然。今明普賢亦善窮究。 ^189c15

疏「普賢出定他人益者」下，上釋文，此下問答顯理。
先問，後「感應道交」下釋。
釋有法、喻、合。合中云「冥顯雙資」者，謂宿善為冥資，
以暗成故；現業為顯資，事昭著故。
今當俱句。亦有冥而非顯，但有宿善故。
復有顯而非冥，現身精勤，宿無善故。
其非冥非顯，此非機感。
設欲成機，乃是大悲通相所被耳。
此上四句但約於機，對機說應亦有四句：
一冥應，令所得功德不自覺知。
二顯應，現形說法、光照現相等。
三俱。四俱非。俱非不名為應。
若取大聖無心即應，無應亦得名應。
以機對應乃成九句，謂一冥機顯應、二顯機冥應、
三冥機冥應、四顯機顯應，上單四句。
二單複相對，復成四句：一冥機冥顯應、
二顯機冥顯應、三冥顯機冥應、四冥顯機顯應。
三以複對複而成一句，謂冥顯二機冥顯二應，今此乃成第九句也。
謂宿善冥著，精心顯彰，是謂冥顯機也。
入定冥資，起用顯益，即冥顯應也。
今舉冥顯之機，成前得益所以，故云「冥顯雙資于何不可」。 ^190a9

疏「身相如空法性身也」者，疏文有二：先略釋經文、後問答廣顯。
今初，具四身土，前半即一法性身土，具如疏釋。
後半有二身土，謂「受用」字即他受用，「化」
字即是變化，順經示現故。
其自受用含在前半，以身如虛空自受用相。
良以經有非國土言，故但屬法性身土耳。 ^190a29

疏「法性身土為別不別」下，問答廣釋。
於中，先問、後答。答中三：初雙標二章、二雙釋二章、三別示五重土相。 ^190b6

疏「一依佛地」下，第二雙釋二章。
然淨土之義，次二品廣明。
問明〈賢首〉第五迴向等，復當廣說法身之義。
玄文已具一經，往往顯甚深旨。
此中亦即一段，寄如來身，顯普賢身。
今十中第一，文中有四：初依論正立、二論自解妨、
三為論引證、四會釋經文。 ^190b8

疏「性雖一味」下，二解妨，即正答前問也。
謂與身為性，名法性身。
與土為性，名法性土。
即三土三身之真性也，未失一味。 ^190b14

疏「智論云」下，三為論引證，共答前問。
亦猶外典「天地萬物同稟陰陽之元氣也。」
佛者是覺人有靈知之覺，今第一義空與之為性，故名佛性。
非情無覺，但持自體，得稱為法。
今真性與之為性，故名法性。
是故結云「假說能所而實無差」。
次引《唯識》亦為證前，即第十論云「又自性身依法性土。
雖此身土體無差別，而屬佛法性相異故。
此佛身土俱非色攝，雖不可說形量大小，
然隨事相其量無邊，譬如虛空遍一切處。」
釋曰：此文兼證後段如空，論文易了。
謂「法性屬佛」下，是疏釋論。
然準彼疏云「佛是相義，為功德法所依止故、
眾德聚故、二身自體故。
法是性義，功德自性故、能持自性故、諸法自性故。
體為土義，相為身義。」
此公意云：屬佛是相、屬法是性，直語所依名土，故云體為土義。
以能依亦所依，為法性身，故云相義為身。
今疏意小異，謂佛有覺義，故名屬佛。
土無覺義，但持自性，故名為法性。
言「性隨相異」者，身土約相則有二差，隨所依性則無差別。
今以無差之性隨有差之相，故云性隨相之異也。 ^190b17

疏「今言如虛空」下，四會釋經文。
言「然隨事相其量無邊」者，以變化等三身三土事既無邊，
與之為性，豈有邊耶？
既如虛空，則遍至一切色非色處，疏結云
「故如虛空言通喻身土」者，按於經文，但言身相如虛空。
按《唯識》云「此之身土皆喻如空。」
則顯虛空喻兼下句。 ^190c9

疏「下經亦云解如來身非如虛空」者，即第五迴向第一經，
疏已引，下更一句云「於一切處，令諸眾生積集善根悉充足故。」
前明自利，此明利他。 ^190c15

疏「我此土淨而汝不見」，即《淨名》第一。
「眾生見燒淨土不毀」，即《法華》第五。
並如下引。「色即是如，相即非相」，即義引
《大品》等經。身土事理互交徹故，結前生後。
然結前者，結前三文，成上三義。
謂引《淨名》成第三，當相即是功德，身土則具妙莊嚴，通自他受用。
二引《法華》成智法身土，亦通性相。
智所現身者，若大圓鏡智現自受用身，
平等性智現他受用身，成所作智現變化身。
此三身既融，則三土亦融。
變化則毀，自他受用皆悉不毀。
我此土安隱，即自受用。
天人常充滿，即他受用。
三義引《大品》，色即是如，成第一義。
相即如故，如即法性土。
相通諸土，即法性身與色相身無礙依土，亦性相無礙。
是故結云「皆事理交互」。
言生後者，生後四句。
文有兩重四句，初四唯單相對。
其色相言，通於報化，自受用報、他受用報皆色相故。
二又以單對複成五句，唯出其一。
今準思之，以成於五：上即第一。
二法性身，依色相法性土。
三法性色相身，依色相土。
四法性色相身，依法性土。
第五有一俱句，謂法性色相身，依法性色相土，則是性相無礙之身依性相無礙之土。 ^190c19

疏「此上猶通諸大乘教」者，結前生後。
生後唯屬一乘華嚴之宗。
結前不出法性色相之身土，及四身四土之義故。
謂一及第四唯法性，二三唯法性及如智，
五六具上諸義亦不出如智，七八方具事理無礙故。
上八門不出事理無礙實教之宗，故通諸大乘，即同教一乘義也。
故此下二方是事事無礙法界華嚴別教一乘宗也。 ^191a12

疏「九通攝三種世間等」者，如八地中十身，即三世間故。
謂眾生身、國土身等，已見玄文。
言「即如空身而示普身于何不具」者，會釋經文。
謂經文但云身相如空等，何有十身之義？
故今釋云：如虛空言，即十身中虛空身也。
八地之中十身相作，今云示現普身。
則兩重十身皆悉具矣。
如下經云「虛空身作眾生身、作國土身、
作業報身、作聲聞身、作緣覺身、作菩薩身、作如來身。」
是為虛空示餘九身。
其如來身上，既具菩提身、願身、化身、法身、
智身等，則有百身千身，一一類身復各攝多，故云示現普身等一切也。
又如虛空言，含法身智身，即如真身。
即真而現，何不具矣。 ^191a19

疏「十土分權實」等者，為揀淺深。
以分權實，故前八非實。
若不攝權，亦非真實。
如說海水異於百川，不攝百川非海水矣。
隨義布列有十不同，得意而談一一融攝。 ^191b4

疏「上言土有五重」下，三別示土相。
謂前三如智有離合之殊，故分三身，其所依土唯一法性。
餘可思準。 ^191b8

疏「重重皆遍」下，通其妨難。
難云：如上所說，則無一處無有普賢。
今何不見？釋有三意：一約機不見，是盲者過。
二不見是見，見虛空身。
謂以虛空不可見故，若不見者，真見虛空。
三「亦遍不見處故」者，以見則不遍。
何者？以可見不可見皆是普賢身。
要令可見為身，則普賢身不周萬有。
如智不可見，豈非智身耶？
明知由有不見之處，方知身遍耳。
此第三身何人能見？
慧眼方能見，非肉眼所見，慧眼無見無不見故見矣。 ^191b10

疏「一因修法生義通緣了」者，然準《涅槃》，
緣因對於正因，了因對於生因。
而緣亦名了，如酵煖等為酪緣因，即疏家義。
通緣了，緣即緣因，了即了因，能了彼乳中之酪令得成酪。
而今開異，義小殊耳。
故了謂照了，不通於生。
緣謂眾緣，義通生了。
今從別義。又對正因是真如，故云通緣了。
如不可生，故但名了。
偈云出生者，出於二障，故曰出生，非生真如。
諸佛法言，通教理行果，通於二因，義如上說。 ^191b20

疏「真如即是不空」者，此言不空，自有二義：
一空者，所謂生死。
不空者，是謂大涅槃。
二對下空藏，是不空藏，妙有之中含性德故。 ^191b29

疏「平等與藏通此二義」者，藏通真如，是不空如來藏。
藏通虛空，是空如來藏。
平等通二者，一真如體性平等、二虛空無相平等。
此二不二，是真平等，悟法性空是真如故。
經云「汝已嚴淨此法身」者，對上真如，即是法身出障名淨。
「因華行滿」是已莊嚴，易故不釋。 ^191c3

疏「細處有多眾生」者，即〈離世間品〉。
五十五經，十種如金剛大乘誓願心中第二心云
「菩薩摩訶薩又作是念：於一毛端處有無量無邊眾生，
何況一切法界，我當盡以無上涅槃而滅度之。
是為第二如金剛大乘誓願心。」
今云法界微塵無不入，與一毛端處大意同也。 ^191c9

疏「二有三頌說法果」者，此有二意：一說法即果，
對上說因，詺為說果。
二稱根令喜，是說法果。
今具二意，謂具功德光明廣大勝力等，即說法因。
今能遍說，即是說果。
是初意也。二由上遍說勝法，能度眾生，
即是後義，以稱根故。 ^191c16

疏「一能說力勝具二嚴故」者，即是說因。
功德是福德莊嚴，光明名為智慧莊嚴。
此以前半力殊勝言釋此無等，下釋易知。 ^191c21

疏「又前問總該諸會」等者，此有二意，唯問於三：
一以要攝廣故；二明總別不同故，總即廣問、別故唯三。
pin:: 
#  4 世界成就品

## 1
世界成就品第四 ^191c24

疏「初來意者」，疏文有二：一明分來，對前二品以為說緣，
生下三品，為正所說。
二「總明果相」下，別明品來。
此句對下華藏為別，別明本師之所嚴淨，故指此品以為總明諸佛果相。
是古德意。下句指前答安立問，二問不同，
故二品別答，後品自答世界海問。
此是疏意。然答問雖異，總別無違，故雙存二義。 ^191c27

疏「二釋名者」，疏文有四：一釋世界、二釋成就、
三會六釋、四會梵文。
今初，二釋：一以破壞釋世、二以隱覆釋世。
若唯前解，令華藏剎是可破壞。
今為此釋，令華藏剎從無為起，同於真極不可破壞。
「是故感娑婆」下，雙出不離隱覆之義。
疏「成就」下，釋成就字。
能成之緣，通因及果。
起具因緣，是因體性，依住等事皆是果故，總具十門世界成立。 ^192a5

疏「能所合目」下，會六釋。 ^192a13

疏「準梵本」下，會梵文。
疏會一海字，若具梵云：嚕迦馱都〔世界也〕
三慕達羅〔海也〕濕第奢〔演說也〕匿縛怛囊
〔觀察亦云照曜〕三牟陀〔十方也〕儉摩〔合集也〕
娜#CB04605;〔名也〕鉢里勿多〔品也〕。
若依迴文，總云「觀察十方世界海演說合集名品」。
今經譯家存略太甚，餘言可略，海字切要，故疏會取。
意云：佛果下出，下無海字。
所以剎海莊嚴是佛修起，直語世界。
眾生業成無始有故，但云世界。
雖為譯家出理，實則海言切要。 ^192a14

疏「三宗趣者」，先宗、後趣。
趣中有六：一總明。
二云「一令諸菩薩」下，別顯。
別顯之中總有六意，唯初有「一」字，餘皆略無次第，
但以「故」字而為揀別。
三「亦為」下，結成來意。
四「故下頌」下，引文證成，雙成來意、宗趣。
五「若不聞」下，反以成立。
六「故普賢」下，引普賢結經文具之。 ^192a22

疏「又此品明成剎之緣」等者，前釋對二種來意中前義，此釋對後義。
此品成剎之緣，具果具因，故後品唯果。 ^192a28

疏「但觀於十」下，通難。
難云：問有四十，何唯觀十？
故答意云：十海為總，已含所餘三十別問。
言「佛海之中具身等」者，是佛必有六根三業為體相，顯著之十必有德用圓備。
謂佛地等故具二十，大願海中已攝因中發趣等十，故四十無遺。 ^192b2

疏「觀乃觀海歎乃歎智」者，下釋妨難，即心口相違難，此難因前而生。
於中四：一問；二「智之與海」下答；三「若爾」
下重難，即歎說不同難，此難望後說分而生；
四「智離海境」下辯答。
答中二：先約教相，謂智之異相，因所知故。
二「又表」以下約證相，海是所證故。 ^192b7

疏「十智望海」下，正釋經文。
於中二：先總、後別。
總中，十海之名，總有五節，已如前品。
今對三文，并此即為四。
四言「望海」者，即前所觀。
言「與問」者，即第六經。
此唯三。下對二別釋中兼對與智，即是前品意加之中。 ^192b13

疏「謂一中」下，別釋。
鉤鎖相連令義無遺，今當具出，問中十海，
與智中十智、觀海中十海、歎智中十智。
一世界海，一能入一切智性力智；一一切世界海，一知一切世界海成壞智。
二眾生海，二入法界無邊量智；二一切眾生海，二知一切眾生業海智。
三法界安立海，三成就一切佛境智；三一切諸佛海，三知一切法界安立海智。
四諸佛海，四知一切世界海成壞智；四一切法界海，四說一切無邊佛海智。
五佛波羅蜜海，五知一切眾生界廣大智；
五一切眾生業海，五入一切欲解根海智。
六佛解脫海，六住諸佛甚深解脫無差別諸三昧智；
六一切眾生根欲海，六一念普知一切三世智。
七佛變化海，七入一切菩薩諸根海智；
七一切諸佛法輪海，七顯示一切如來無量願海智。
八佛演說海，八智一切眾生語言海轉法輪辭辯智；
八一切三世海，八示現一切佛神變海智。
九佛名號海，九普入法界一切世界海身智；
九一切如來願力海，九轉法輪智。
十佛壽量海，十得一切佛音聲智；十一切如來神變海，十建立演說海智。
其所為中十法亦是十海，已如上會。
文無海言，今略不出。
今對會四文，即分為四：第一以歎智對觀海辯次第者，
第一智觀第一海，第二智觀第二海及第五海，
第三觀第四，第四觀第三，第五觀第六，
第六觀第八，第七觀第九，第八觀第十，
第九第十並觀第七，但看前列次第可知。
疏中所會，正是此對。
第二若將歎智對與智次第者，所歎第一即與智第四，
世界成壞；二即是五，業海智也；三即是二，入法界無量。
四即是三，五即是七，六即是六，七即是九，
八即是六，九即是八，十即彼十，彼有總句故，彼六中含此六八。
第三若將歎智對問十海，多同第一對觀海辯。
若具說者，前四如次對四海，第五通遍後五，
六即彼六，七即九十，八即第七，此九與十皆是彼八。
第四若將十種觀海對問十海者，此觀第一即問第一，
二即彼二，三即彼四，四即彼三，五亦彼二，
六遍後五亦可是二，七即彼八，八即彼六，
九即彼九及與第十，此第十海即彼第七海也。
復應將觀海對問十海，如前問中以對。
更應將與智對問十海，前與智中已對。
若更將十海對加所為中十法，已如前品所為中明。
故今略出四門而已。
餘義疏中具會，細尋易了。 ^192b18

疏「以總收別但廣身光等」者，以三業之總，攝六根之別。
言但廣身光等者，等取前光明及音聲智慧。
二光為身、音聲屬口、智慧是意，今文並具，
故致「等」言，即開三業而為十耳。 ^193a5

疏「若言具者，何以下文唯說安立及世界海耶」，
此下問答料揀，此上問也。
答有二意：一經來未盡，約顯現答。
〈遮那品〉末無有結束故。
若經具來，應更答餘三十八問。
二「又雖說二」下，答二兼餘。
於中，先標、後「謂界必有生」下出所兼相。
略出三海，謂一眾生、二佛、三行業。
及能兼二，已有五海。
言「餘可意求」者，即餘五海等，謂有生必有根欲為一，
有佛必由願力為二，必有神變普周為三，
必轉法益生為四，有作用解脫為五。
則具十海矣。具海既爾，具餘例然。
此依別答四十問說。
若約十海為總，此但答二、下別答八，已如
〈現相品〉明，則十海之中兼餘三十。 ^193a9

疏「此十亦對前十海十智」者，初一為令即具十智，故云為令眾生入佛智慧海故。
餘九即十海，一即佛海及神變海、二即世界海、
三即三世海、四即法界海、五即轉法輪海、
六即眾生根海、七八皆眾生海、九即願海，十海備矣。
對海既爾，對智可知，如對海故。 ^193a22

四讚勝誡聽。疏「然通此十」下，重釋偈文。
結云「欲委配釋恐厭繁文」，今當配之。
初偈即牒智慧地及無畏功德，兼含體相顯著等十句，以言普現十方光明遍照等故。
第二偈即世界海及出現也。
第三偈牒佛境。第四偈牒佛加持。
第五偈即業海及樂欲海，并調伏海。
第六偈前半波羅蜜海亦兼佛地，次句法界海，末句所行。
第七偈即神變海。
第八偈前半眾生海，後半演說海。
第九偈即佛解脫海，及三自在。
第十偈即大願海。
餘皆兼含，可以意得。
非益觀智，疏略不言。
明欲委釋尋文，故抄重出。 ^193a28

第二廣陳本義。疏「智猶難測」下，分三：初總難、
二「然上十事」下料揀、三釋文。
二中三：初以十對剎、二以十對種、三以十對海。
初中四：一正對。二「有云」下，敘昔，即《刊定》意。
三「則違」下，辯違。四「若依」下，結過。
謂盡世界海皆作無差別，故剎海中無差別事。
餘可知。 ^193b10

疏「言有世界海塵數」下，三釋文。
於中四：一正釋經意、二牒昔總非、三彰非所以、四逆遮昔救。 ^193b16

疏「有云」下，第二牒昔總非。
云「孟浪之甚」者，浪謂流浪，孟亦猛也。
《莊子．齊物篇》云「瞿鵲子問於長梧子曰：
『吾聞諸夫子：聖人不從事於務，不就利、
不違害，不喜求、不緣道，無謂有謂、有謂無謂，而遊乎塵垢之外。
夫子以為孟浪之言，而我以為妙道之行也。
吾子以為奚若？』」釋曰：今不取其事，但取孟浪所出耳。
孟浪者，率略之言也，明其無當。
向秀云：「瀾漫無所趣捨之謂。」
二字要連用。 ^193b18

疏「何者」下，三彰非所以，尋意可知。
而猶恐難見，請以喻明。
如一槃中盛於十楪，十楪之中各盛十彈子。
一槃如剎海，一楪如剎種，彈子如一剎。
若言一槃之中有一槃彈子，塵數無差。
豈得以一槃之內彈子無差以充其數？
一槃彈子但有一百，一彈子之塵已難知數，
況一百彈子盡抹為塵，則數不可量，便將一百之數以充一槃彈子之塵數，
故為孟浪也。得斯喻意，尋數易了。 ^193b27

疏「亦不得言通一切世界海說」者，第四逆遮昔救。
恐有救云：一剎海中剎，不充一剎海之塵。
今取一切剎海中剎，以充一剎海中塵數，豈不得耶？
亦如一槃彈子之多，不充一槃之塵。
若多槃彈子，豈不充一槃之塵耶？
故今遮云：若依此義，義則粗通，奈何違下文。
下文云「一世界海中即有世界海塵數。」
不可言一切世界海共為一世界海塵數，豈得將此而為救耶？
亦猶一槃彈子即有一槃彈子塵數，不言多槃有一槃之塵也。 ^193c7

疏「然佛土之義」下，疏文有三：一辯類、二融攝、三釋文。
今初，說三土；二開三為四；三合四為二；四融二為一。
前二則《唯識》第十意。
然初說三者，依三身故。
報有自他，故為四身，四身還依四土。
論云「又自性身依法性土，雖此身土體無差別，而屬佛法性相異故。
此佛身土俱非色攝，雖不可說形量大小，
然隨事相其量無邊，譬如虛空遍一切處。」
釋曰：此義前品已引，為下文用之故重委引。
論云「自受用身還依自受用土，謂大圓鏡智相應淨識，
由昔所修自利無漏純淨佛土因緣成熟，
從初成佛盡未來際，相續變為純淨佛土，
周圓無際、眾寶莊嚴，自受用身常依而住。
如淨土量，身量亦爾，諸根相好一一無邊，無限善根所引生故。
功德智慧既非色法，雖不可說形量大小，
而依所證及所依身，亦可說言遍一切處。」
釋曰：功德隨所依身，智慧隨所證如。
餘並可知。論云「他受用身亦依自土，謂平等性智大慈悲力，
由昔所修利他無漏純淨佛土因緣成熟，
隨住十地菩薩所宜，變為淨土，或小或大、
或劣或勝，前後改轉。
他受用身依之而住，能依身量亦無定限。
若變化身，依變化土，謂成事智大慈悲力，
由昔所修利他無漏淨穢佛土因緣成熟，
隨未登地有情所宜，化為佛土，或淨或穢、
或大或小，前後改轉。
佛變化身依之而住，能依身量亦無定限。」
釋曰：上皆論文，文並易了。
下疏用之，須知所在。 ^193c17

疏「統唯二種謂淨與穢或性與相」者，三攝四為二也。
諸經論中皆有於此二種之二，先攝上四為淨穢者，乃有多義。
四中有淨有穢，則三類半為淨、半類為穢。
二前三為淨，以他受用斷分別障已證真如，故名為淨。
變化皆穢，設有七珍，穢眾生住，故亦非淨。
三後二皆穢，《仁王經》云「三賢十聖住果報，唯佛一人居淨土。」
而生公說「有形皆穢，無形為淨。」
則唯法性為淨。若爾，自受用土豈稱穢耶？
此以冥同真性，不可說其形量大小，則同淨攝。
二攝前四為性相者，略有二門：一法性為性、
餘三皆相；二自受用土冥同真性亦可名性、餘二唯相。
第四融而為一，則淨穢性相、三土四土無不圓融，
即此經意，故云「有異餘宗」。 ^194a16

疏「又此淨土一質不成」下，第二融攝。
因上第四義故，略為此融。
然東安莊公本有三句，無有質不成。
今加此句，以成二對。
謂淨穢域絕，不可言一；理唯一味，不可言異。
冥同性空，不可言有；隨緣成立，不可言無。
然一為遣異，無相遣有。
然其釋中，一亦約理，實則一義。
有其二種：一約理一、二約事一。
如自受用，十方如來同有淨土，不可言無，而得稱一。
故疏成四句，二對不同。
又上略舉四句一向遮過，實則即異即同、即有即無。
若互相形奪，則一異兩亡、有無雙寂。
若圓融無礙，則即一即多、即有即無。
有是無家之有、無是有家之無，多是即一之多、一是即多之一。
有無即事理無礙、一多兼事事無礙，由此重重，故華藏剎一一塵中皆見法界。
餘如玄中。大方廣佛華嚴經隨疏演義鈔卷第二十五
 ^194b1
