
pin:: 
## 2
佛本行集經卷第二十三
translator:: 隋天竺三藏闍那崛多譯
勸受世利品中
「爾時，菩薩過是夜已，於晨朝時，正著衣服，
從般茶山，安庠而行，至王舍城，為乞食故。
觀諸陰等苦空無常，欲求無餘大涅槃故，
視地一尋，調伏諸根，所染著處，皆悉除斷，不令點污。
復作是念：『我今乞食，無有鉢器，若我得食，於何處盛？』
是時菩薩，左右前後求器未得。
忽見一處有大花池，見已即語傍一人言：『仁者！
汝可乞我此中池蓮藕葉。』
彼人聞已，即便入池，取彼藕葉，以奉菩薩。
是時菩薩，受彼藕葉，向城乞食。
時王舍城，內外人民，觀見菩薩如是詳審，
復見菩薩威神巍巍，見已各生大希有心，
共相謂言：『此是三目大自在天，來至於此。』
其中或有遠行諸人，欲營事故，至於他方，
彼等既見菩薩，還迴向菩薩所。
或復有人，欲造作事，中道既見菩薩形容，
便捨其業，來向菩薩。
若有坐人，見菩薩已，不覺自起，速疾來詣向菩薩所。
或復有人，合十指掌，恭敬一心，向菩薩者。
或復以頭禮菩薩者，或復有以微妙音聲白菩薩言：『善來善來！』
時王舍城，所有人民見菩薩者，無有一人不生歡喜愛樂之心。
其王舍城，或多舌人，亂言綺語，彼等諸人，
在菩薩前，默然而住，隨菩薩行。
又王舍城，周匝四方，或男或女，丈夫婦人，
欲營餘者，悉捨來看，生希有心，觀看菩薩，眼目不瞬。
所觀菩薩，支節面額，眉目肩項，手足行步，
於一一處，各皆愛樂，不能更觀其餘處相。 ^758b18

「爾時，菩薩盛壯少年，可喜端正，興樂花艷，
花色之時捨宮出家，眉間毫相，宛轉右旋，
眉細脩揚，目寬長廣，威德遍滿。
其體光明，巍巍堂堂，普照遠近，手足羅網，皆悉普縵。
其二十指，善能治化一切天人，菩薩威神世間無比。
而有偈說：
　　「『菩薩行於道路上，所有一切諸看人，
　　但覩身之一分光，見已即便生愛著。
　　雙眉細揚若初月，兩目青紺似牛王，
　　身體常放大光明，諸手足指有羅網。
　　觀者以見微妙色，眾人不覺隨後行，
　　看此殊妙相莊嚴，各各心生大歡喜。』 ^758c16

「爾時，王舍守護城神，見於菩薩有是威儀，
心生驚怖，戰慄不安，謂言：『此是何處大神？
欲來奪我此間坐處。』 ^758c28

「爾時，菩薩以彼無量無邊人眾左右圍遶，
或後或前，諸人觀看，安庠徐步，漸漸而行，
向王舍城，欲乞於食。
舉動俯仰，進止雍容，躡足前趍，不遲不疾，
專注平視， #CB00866;攝諸根，
臂肘#CB00166;齊，衣被整肅，
擎蓮荷器，其葉不萎。
寂定一心，人見歡喜，最上最勝，得奢摩他柔軟調和。
如制伏象，無有濁穢；猶清淨池，離身一尋，
常光明照；如娑羅樹眾花開敷；若金象形從地湧出，
具足圓滿諸相莊嚴；如夜虛空眾星圍遶，菩薩日月朗於世間。 ^759a2

「時，王舍城有諸人輩，彼等皆悉生大歡喜發希有心，
見菩薩行於街巷裏，城內商賈估販交關，
一切自停，不復市買。
若在店舍醉亂心迷，悉得醒酥，不復飲酒，
各捨一切讌會音聲，奔走皆來向菩薩所。
或復隨逐左右而觀，或復在前迴顧而視，或復在後順菩薩行。
其王舍城，無量無邊諸婦女等，或倚門側，
或立窓間，或在樓中，或居屋上，舊作生活，
今悉不為，並廢事緣，遙觀菩薩。
家家出戶，各各喜歡，共相謂言：『今此是誰？
從何來到？是誰種族？
其名字誰？如是端正，可喜行動，我等昔來，未曾得見。
或復沙門？或婆羅門？
相貌如是，容止異常。』
稱歎之聲，遍城內外。 ^759a12

「爾時，摩伽陀國王舍城主，姓施尼氏，名頻頭娑羅。
未作王時，曾乞五願：一者願我年少之時，早得王位。
二者若得王位已後，願我化內，有佛世尊，出現天下。
三者若佛出現世時，願我自身承事供養。
四者若得承事已後，唯願為我如應說法。
五者佛若為我說法，我聞法已，願莫謗毀，
得證法已，依而奉行。 ^759a25

「爾時，頻頭娑羅王在高樓上，與諸大臣圍遶而坐，
遙見菩薩，為諸大眾前後導從，安庠而行，入王舍城。
頻頭娑羅，既覩菩薩，心生大疑，即從樓下出宮門外。
見菩薩身，威儀舉動，端正無匹，乃至猶如夜空眾星，為諸觀者之所愛樂。
如摩尼寶，內外光明表裏洞徹，菩薩之身，
亦復如是，威德熾盛，照耀巍巍。
時頻頭王見於菩薩如是相已，勅諸臣言：
『我生已來，未曾見人如是形貌，身色面目，
頂額廣平，皎潔分明，顯赫照曜，如蓮花葉在於水中，而不為水之所點著。
是身威德，毛悉右旋，眉間毫相，如琉璃淨，
亦如白珂亦如泡乳，色炎光具如滿月輪。
其二足趺，蹈地千輻，步舉文現，跡不差移，
不怖不驚，不戰不慄，智慧安靜，猶如須彌。
從何所來，忽然至此？
汝諸臣下，應當觀看，此誰種姓？
誰之兒子？何國土生？
名字何等？端正可喜，歷此遊行。』 ^759b3

「爾時彼諸大臣眾等，或有說言：『此是天王。』
或言：『帝釋。』或復有言：『是大龍王。』
或復有言：『毘摩質多阿修羅王。』
或復有言：『此是婆梨阿修羅王。』
或復有言：『是毘沙門護世神王。』
或復有言：『此是日天。』
或言：『月天。』或復有言：『大自在天。』
或復有言：『此是梵天。』 ^759b20

「復更別有餘諸占相婆羅門言：『大王！
當知，如我等論先後所說，此人必成轉輪聖王。
何以故？今此大士，身體遍滿一切諸相。』 ^759b26

「爾時，諸臣大眾之中別有一臣，而白王言：『大王！
當知，實有斯事。所以者何？
去此不遠，十由旬外，正在北方雪山之下，
有一種姓，稱為釋氏。
然彼釋氏，有一國界，名曰迦毘羅婆蘇都。
彼國土中，有一王治，名為淨飯，是釋種王。
彼王生子，字悉達多，既釋種生，姓瞿曇氏。
其彼太子，初生之日，父王即便召集解相婆羅門等，遣占相之。
時諸相師既占看訖，白大王言：「大王！
當知，今此太子，具二種相，若在家者，必當成就轉輪聖王，
王四天下，守護大地，乃至如法治化世間；
若捨王位，必定得成多陀阿伽度、阿羅呵、
三藐三佛陀，名遍十方。」
大王！當知，此必是彼太子不疑。
所以者何？其人現今，剃除鬚髮，身黃金色，
著袈裟衣，捨國出家，遊行到此。』
而說偈言：
　　「『彼國相師說此言，不居王位定作佛，
　　斯決是彼釋種子，出家苦行求菩提。』 ^759b29

「爾時大臣說是語已，是時其王頻頭娑羅，
內心思惟：『如我往昔曾發誓願，若如是者，我願得成。』
時頻頭王，勅二臣言：『卿若知者，速往彼看此出家人居停何方？
在於何地？汝等驗已，速報我知，然後我當自至於彼觀看供養，
諮受未聞。』 ^759c17

「時彼二臣奉王勅已，即便相共隨逐菩薩所向而行，不暫捨離。 ^759c23

「爾時，菩薩在王舍城乞食之時，見彼大眾處處充滿，
內心思惟：『如是方便，此諸大眾，無有歸依，
無救無護，常為生老病死所纏，不畏不驚，
不怖不恐，亦復不知求究竟道，無有導師。
愚迷惛闇，沒溺煩惱，癡無有智，日日減損，
染著諸陰，苦空無常，不知厭離。』 ^759c25

「爾時，菩薩作是念已，起慈悲心，倍更增加精進勇猛，
折伏其意，作是念言：『我今當作一切世間歸依之處，
我當救護苦惱世間，當為世間說於生老病死盡處。』 ^760a2

「爾時，菩薩舉目唯觀前一犁軛，默然諦視，
徐徐動步，齊整容儀，遍王舍城，次第乞食。
既得食已，從王舍城庠序而出，漸漸至彼般茶婆山。
其山麓下，有一泉池，坐彼水邊，正念安置，
隨得麤細，如法噉之。
食訖斂衣，洗於手足，即便進上般荼頂頭上已，
向於山南觀看，求覓林樹，妙好枝條，蓊欝扶踈，
饒諸鳥獸飛走遊戲，花果泉流。
擇好樹間，安施草鋪，向於東面，端身正心，
結累加趺，儼然而坐，猶如師子入孔穴中，不畏不驚。
著袈裟服，其光顯赫，巍巍堂堂，熾盛照曜，如日初出。
而有偈說：
　　「『彼山蓊欝饒樹林，鳥獸相娛受諸樂，
　　身披袈裟人月者，光明熾盛如日初。』 ^760a6

「爾時，菩薩坐彼樹下，如是思惟：『我此處學，
更無有人，無富伽羅，無眾生，無壽者，無命者，
無禪兜，無摩#CB00145;闍，
無摩那婆，無養育者。
此之五陰，一切皆空，無命無識，一切諸法，
唯有假名，名眾生耳。』 ^760a20

「爾時，頻頭娑羅王所使二臣，隨逐菩薩，
恒不捨離，其一臣，去菩薩不遠，於前而坐；一臣速還摩伽陀國頻頭王邊。
到已長跪，而白王言：『大王！
當知，彼出家人，從王舍城乞飯食訖，到般荼山，
乃至端身，南面而坐，如前所說。
大王！今者若欲觀者，宜須疾往。』 ^760a25

「爾時，頻頭娑羅王聞其使人如是語已，
即便裝束賢善好車，坐於其上，嚴駕而往，向般荼婆。
時頻頭王既至彼山，遙見菩薩可喜端正，
心甚愛樂，乃至猶如夜空眾星，如暗山頭大猛火聚，如大雲裏出閃電光。
摩伽陀王見於菩薩在彼樹下，亦復如是。
見已生大希有之心，歡喜遍體，身毛皆竪，
下乘徒步，詣菩薩邊，到已問訊，白菩薩言：
『少病少惱，四大安乎？』
而有偈說：
　　「『王見菩薩如帝釋，身光明曜心喜歡，
　　問訊起居四大和，少病少惱身無患。』 ^760b2

「爾時，菩薩以微妙口和軟語言，如梵天音，
辯才字句，不染不著，告摩伽王頻頭娑羅，
慰勞問訊，作如是言：『善治大王！
大吉大祥！從何遠來？
可坐憇息。營求何事而詣此乎？』 ^760b13

「爾時頻頭娑羅王聞於菩薩如是語已，
進菩薩前，在一石上安隱而坐，王欲度量菩薩意故，
白菩薩言：『仁者今若不辭疲勞，我欲諮問心內所疑，
唯願仁者，為我決斷。』
即便問言：『仁者何也？
為天為龍？為梵為釋？
為人為神？』 ^760b17

「爾時，菩薩以無憍慢貪欲恚心，除斷一切煩惱諸刺，
不諂曲語，報摩伽陀頻頭王言：『大王！
當知，我非天也，非龍非梵，我是於人。
大王！我以求寂靜故，所以出家。』
時摩伽王頻頭娑羅，白菩薩言：『仁者比丘！
我今見仁，甚大歡喜，是故我今欲有發問，
我為愛敬於仁者故，欲說一言，唯願聽受。
所以者何？仁今壯少，正在盛年，端正無雙，
身體微妙，堪當嬉戲遊縱之時；今者何為發如是意，
行作沙門，厭離王宮，空山獨坐？
又仁者身，如是相貌，止可合塗赤栴檀香，不應著此袈裟之服。
仁之二手，乃可指劃治化世間，百味盈前，
隨時飲噉，豈可執器從他乞行？』
而說偈言：
　　「『仁身合塗赤檀末，不應服此弊袈裟，
　　手指正可撝世間，豈宜從他乞食活。』 ^760b22

「時，頻頭王說是語已，白菩薩言：『仁今若為愛敬父故，
不取王位，捨出家者，我今請仁在我境界，
受於五欲種種所須，當隨仁意。
須財與財，及諸婇女。
若佐助我，我當與仁，分國半治，可居我境，
受我王位，我承事仁，不令乏少。
何以故？仁者沙門！
身體柔軟，不應住於空閑蘭若，若坐草鋪，
在於地上，損仁者身，恐畏成病。
但經少時，仁父衰敗，還可自受本國王位。
是故仁今若愛念我、憐愍我者，受我王位，住我境中。
如其仁者，稱大種姓，嫌我境狹，土地穢雜，
我及群臣，諸百官等，更別為仁開拓他國，
使令寬廣，與仁共治。
又我願得仁者貴族，共作因緣，親厚眷屬。
願不生疑，謂為非實。』
而說偈言：
　　「『仁者若稱大種姓，嫌我境狹不肯停，
　　我共諸臣及百官，當更吞併令寬廣。』 ^760c8

「時，摩伽王說是語已，更復重白於菩薩言：
『我於仁邊，有愛敬心、尊重之心，仁者今既乞食活身，
但當努力發寬廣意，受法受財，受五欲樂。
所以者何？受此三種，在於宮中，觀諸婇女，
歡娛受樂，亦能令人得現世報，未來亦然。
若人不受此三種法，但捨一事，彼人現世，
或復未來，終不能得具足果報；設其受之，必有缺減。
是故仁者！若弘廣心，所以應須具足受此三種之樂，
受三樂故，用年少時，端正果報，受法受財，及受諸欲。
世間丈夫，受欲之時，生子繼立，此是大財。
是故仁者，勿令空過。 ^760c24

「『又復，仁者！如是臂髆，堪牽弓弩，莫令徒損，如斯一世。 ^761a7

「『又復，往昔頂生之王，以勇健故，王四天下及忉利宮。
如是仁者，堪當此事。
所以者何？我今亦為憐愍一切諸眾生故，
如是勸請，我亦不為自王位故，勸請仁者。
我今見仁，身體端正，悲酸流淚，情懷不忍，
為是倍更生希有心，所以慇懃如是苦請。
仁今盛年，且行世欲，待後衰老，可行法時，乃可捨家。 ^761a9

「『又復，仁者！先祖以來，自種姓內，到年老時，
乃依國法，以王化事，付其太子，或復大臣，
方始捨位，出家入山。 ^761a16

「『又復，仁者！往昔諸仙，作如是說，凡年少時，
先行欲事，中年求財，以自養活，至老耄時，
乃可棄捐修學於法，如是乃能建立一切。
又人年少，不行諸欲，不求覓財，此是身怨，
亦名為賊，毀敗諸根，難得攝受。 ^761a19

「『又復，仁者！假使年少，欲求法時，但為諸根，
牽著五欲，至於老時，內心思惟，斷絕眾事，
能攝諸根，心生慙愧，意得寂靜。 ^761a24

「『又復，仁者！世間少年，正放逸時，不見遠道，多有過失。
至中年時，血氣漸弱，放逸已過。
譬如人行度於曠野，止而歎息，言我已越此之處所。
是故仁今正年少時，正放逸時，隨意多少，願且受欲。 ^761a27

「『又復，仁者！年少之時，諸根難迴，仁者若欲行於法事，
愛樂法者，依仁家法，祭祀諸天，因祭祀故，亦得生天。
在於家內，莊嚴自身，金銀諸寶挍飾兩臂，
眾寶放光，猶如明燈。 ^761b3

「『又復，仁者！往昔諸王，頭戴寶冠，嚴飾身體，
常在家內，祭祀諸天，行於法行，立無遮會，
或有入山，行大仙行，而求解脫。
仁者今既學於彼等，順時而行。』
其摩伽王，如是種種譬喻語言，方便欲將勸請菩薩。 ^761b7

「爾時，菩薩聞摩伽王如此語已，不怖不驚，
不怪不異，猶如山王，身心不動，寂然安住，
守攝諸根，不生餘意，三業清淨，報彼王言。
而有偈說：
　　「『摩伽陀王諫菩薩，猶諸朋友利相教，
　　菩薩清淨三業行，如花不著水報彼。』 ^761b12

「『摩伽大王！吐辭不善，此說猶如無智人語，不稱天下王法之言。
王若於我，有真正心，此語實誠，非深利益，
亦非愍我，於我甚損。
世有惡人，無有慈心，猶如富貴怯弱之人，
若欲利益於世間者，應當教示如彼往昔相承來事，
是名朋友，是名增長。
凡人若見至於厄難，不相捨離，三業等同，
是名知識，我意如是。
富貴之時，誰不能作朋友知識？
若人得財，依法處分，不令散失，是名知識。
是人久後，能用財寶，教授之時，彼不取語，
或以先業，自失於財，後不生悔。
王若與我為知識意、愛敬我者，顯示是事，
我或歎王，或不歎王。』
爾時，菩薩作是語已，更復為王，說如是言：『大王！
當知，我今求道，止為怖畏生老病死，以是義故，
欲求解脫，故受此形。
親族眷屬，實可愛戀，可敬難捨，流淚滿面，
啼泣懊惱，或為我故，捨於命者。
我已棄背，來至此處，然其世間五欲之事，
貪惜染著，多因不善。』 ^761b18

「『又復，大王！我今實不畏彼毒蛇，亦復不畏天雷霹靂，
亦復不畏於猛火炎被大風吹燒野澤者，但畏五欲境界所逼。
何以故？大王！當知，諸欲無常，猶如劫賊，
盜諸功德，虛空無真，猶如幻化，現於世間，
觀看謂實，體是誑惑；世人不知，強以心著，況復正行其五欲者？』 ^761c7

「爾時，菩薩即說偈言：
　　「『五欲無常害功德，六塵空幻損眾生，
　　世間果報本誑人，智者誰能暫停住？
　　愚癡天上不滿意，況復人間得稱心？
　　欲穢染著不覺知，猶如猛火然乾草。
　　往昔頂生聖王主，降伏四域飛金輪，
　　復得帝釋半座居，怱起貪心便墮落。
　　假令盡王此大地，心猶更欲攝他方，
　　世人嗜欲不知厭，如巨海納諸流水。』 ^761c13

「爾時菩薩說此語已，復更告言：『大王！
當知，往昔有一轉輪聖王，其王名曰那睺沙王，
統四天下，及忉利天，化總天人，猶不知足。
以是義故，還墮世間。 ^761c22

「『又復伊羅轉輪聖王，亦復如是，王四天下及忉利天，
不知足故，而取命終。 ^761c26

「『又復，婆梨阿修羅王，既得王位，因共帝釋鬪戰不如，遂被侵奪。
帝釋得已，又復轉為彼那睺沙轉輪王奪。
那睺沙王既獲得已，還復更被天帝釋奪。
如是天人境界翻覆，並皆無常，誰功德勝？
至於彼邊，若有智人，能作如是思惟觀察，
無常境界，變易須臾，云何可信？
唯有山林居住諸仙，食諸藥草根果花葉，
身著樹皮，或復衣諸死獸毛革，形體尫羸，
唯皮骨在，欲得度脫出離世間一切諸苦，希求解脫涅槃無為。
若縱五欲之所纏逼，墜墮還來，有智之人，誰樂貪此？
若著五欲，如自求怨。』 ^761c28

「爾時菩薩更說偈言：
　　「『居住山谷諸仙輩，食果飲水衣樹皮，
　　雖復 #CB02492;髻身體羸，規求解脫離欲故。
　　彼等不能自制伏，猶被五欲之所牽，
　　如是無常諸欲怨，有智之人不應著。』 ^762a10

「爾時菩薩說是語已，復更告言：『大王！
當知，欲界之內，欲取味故而作和合，得彼已後，而不知足。
若無智者，現受諸欲，不知足故受大苦惱，復於來世更受其殃。
是故智人，不取欲想。
是以智者，見有人行黑業法者受於大苦，
欲自安隱，莫作莫樂一切諸欲，應須捨離。
若有集會，即知離別。
縱欲恣情，則心放逸，放逸若增，便造不善，
不善成就，即墮泥犁。
過去世時作大苦行，現得諸欲，得諸欲後，
勤劬保持，不能守護，還當失落。 ^762a15

「『又復，大王！如是諸欲，若有智者，作是思惟：
「世間人天，猶如假借，既非常物，何故心貪？
此之天人一切果報，如草上露，如毒蛇頭，如彼空林死屍骸骨。
又如婦女，初胎肉摶，如夢如幻，猶如火聚。
如是種種，多諸患殃，恒為一切苦惱逼迫，智人應不愛樂著心。」 ^762a25

「『又復，大王！如諸論說，乃往昔時寐梯羅城，
於彼城內有一瞽王，其王名曰提頭賴吒。
王雖無目，多育諸子，滿一百人，並有才智。
王弟別復有子五人，伯叔弟兄足一百五。
其父各沒，爭作國王，以欲報緣，相殺害盡。 ^762b2

「『又復，大王！如檀荼迦空曠野澤被火燒時，
其頞誰那，殺諸雜類。 ^762b7

「『又復如彼須彌山下，有阿修羅，然其兄弟，
各為貪故愛一玉女，二人相爭而自鬪戰，傷害俱死。 ^762b9

「『又如世間屠膾之所，竪立諸木，懸於雜類諸畜生形而行宰戮。
諸欲如是，智者云何而心貪樂？
便說偈言：
　　「『往昔修羅兩兄弟，為一玉女自相殘，
　　骨肉憐愛染著憎，智人觀知不貪欲。』 ^762b12

「菩薩又言：『大王！當知，或復有人，為五欲故，
或欲生天，或生人間。
既得生已，著五欲故，投身透水，或復赴火。
如是無常，誑惑境界，為五欲故，自求怨讐，何意戀樂？』
又說偈言：
　　「『癡人愛欲故貧窮，繫縛傷殺受諸苦，
　　意望此欲成眾事，不覺力盡後世殃。』 ^762b17

「菩薩復言：『摩伽陀王！
我知五欲如是種種多諸過患，王今不可以是五欲而勸於我。
我今欲行無畏道路，王若是我真好善友，
應當數數勸諫於我，作如是言：「仁之所發弘誓大願，
願早成就，速離煩惱。」
何以故？我既不被他人趂逐，而入山林，
亦復不為怨敵所駈，亦非他奪王位而走，
又亦不求往昔古仙而欲還退，是故我今不取王語。 ^762b23

「『又復，大王！若有人執瞋毒蛇頭，既放捨已，復還欲捉可有得不？
如猛火炬，以燒手放，放已更捉？
如是如是，我已捨彼五欲出家，今復還取，亦復如是。 ^762c2

「『又復，大王！譬如明眼有目之人，豈可羨於盲瞎人不？
譬如解脫無事之人，豈可羨於牢獄繫縛有事人不？
譬如饒財巨富之人，豈可羨於貧窮飢凍乞索人不？
譬如明了#CB00834;慧之人，豈可羨於狂顛人不？
然其彼等，猶有可羨，我今已離如是五欲，無一可貪。 ^762c6

「『又復，大王！如王前言，住我境界，受我五欲，
隨意娛樂，我與多財并及婇女。
大王！當知，我今不取世間五欲，如上所說一切諸事。 ^762c12

「『又復，大王！我在本宮，多饒五欲，已能棄捨六萬婇女，出家入山。
大王！當知，諸欲如是，有於無量無邊患害，
牽人直向大地獄中，餘報復來畜生餓鬼，
現身又離一切善根，不為聖人之所讚美。 ^762c15

「『又復，大王！世間諸欲，猶如浮雲，無有暫住；
如猛風起，須臾不停；如山水流，奔濤迅急。 ^762c20

「『又復，大王！若人愚癡，耽染五欲，不知本際，
沈淪生死，被煩惱縛，不能得解，如遠行人，
困苦疲極，乃飲鹹水，更增其渴。
如是如是，受五欲人，不知其患，亦復如是。 ^762c22

「『又復，大王！我今要說，若當有人，得天五欲及以人間上妙五欲，
清淨具足。是等諸欲，一人得已，不知厭足，
更復增長，諸處尋求。 ^762c26

「『又復，大王！如王前言，共我治化摩伽陀國，
我當減半分治天下；或復說言，受我王位，
我悉捨與，我亦承事，或復興兵，開拓境土，使令清淨寬廣莊嚴。 ^762c29

「『又復，大王！我今已捨彼四天下，一切豐足，
無所乏少，舊有七寶，棄捨出家。
我今豈更為此一國細小王位，而貪羨乎？ ^763a4

「『又復，大王！譬如大海娑伽龍王果報，既得大海水停以為宮殿，
寬博具足，七寶莊嚴，豈可復貪牛蹄水耶？
大王！當知，如是如是，我今既已發勇猛心，
捨四天下七寶宮觀，染衣剃髮，出家入山，
今若還貪世間王位，亦復如是。』
佛本行集經卷第二十三
 ^763a7
