
other:: 薩婆多毘尼毘婆沙卷第八
translator:: 失譯人名今附秦錄
other:: 
##  39 第三十九事
九十事第三十九
此戒比丘、比丘尼共，三眾不共。
是中犯者，若比丘不受，飲食著口中，波夜提。
隨所多少著口中，咽咽波逸提。
有四人得從受食：男、女、黃門、二根。
一切非人、畜生亦成受食。
凡受食者，一為斷竊盜因緣故、二為作證明故。
從非人受食，得成受食，不成證明。
所以聽非人邊受食者，曠絕之處無人受食，是故聽之。
若在人中，非人、畜生及無智小兒，一切不聽也。
又為止誹謗故、為少欲知足故、生他信敬心故。
如昔有一比丘與外道共行，止一樹下，樹上有果。
外道語比丘：「上樹取果。」
比丘言：「我比丘法，樹過人，不應上。」
又言：「搖樹取果。」比丘言：「我法不得搖樹落果。」
外道上樹取果擲地與之，語：「取果食。」
比丘言：「我法不得不受而食。」
外道生信敬心，知佛法清淨，即隨比丘於佛法中出家，尋得漏盡。
若受果，樹葉大樸成受食。
不大槃，小槃、圓槃、机案，但一人受無過。
手不淨受食，得突吉羅。
other:: 
##  40 第四十事
九十事第四十 ^552a13

此戒不共，比丘波夜提，比丘尼四悔過，三眾突吉羅。
所以名美食者，以價貴故、以難得故、以愈病故。
或有美食非美藥，以乳酪酥等是。
或有美藥非美食，生酥油是。
亦是美食亦美藥，酥肉魚脯是。
或非美食亦非美藥，呵梨勒等是。
是中犯者，若比丘無病，為身索乳酪生酥熟酥油魚肉脯，
得波逸提；不得者，突吉羅。
若比丘無病；為身索飯羹菜等；得者突吉羅；不得者亦突吉羅。
不犯者，病、若親里、若先請、不索自與，不犯。
若比丘乞食時，至檀越門彈指搖杖，若問者隨所須語，
意令知，得者善；若不得者，不得強索，得者突吉羅。
此中制食，無病索酥油等，波逸提。
後過四月中制藥，過四月請已，索酥油者波逸提。
other:: 
##  41 第四十一事
第三誦九十事第四十一 ^552b3

此是共戒，比丘、尼俱波逸提，三眾突吉羅。
前制有蟲水澆草土和泥，此制一切不得用。
蟲水者，若眼所見、若漉水囊所得。
一時舍利弗以淨天眼見空中蟲，如水邊沙、
如器中粟，無邊無量，見已斷食，經二三日。
佛勅令食，凡制有蟲水，齊肉眼所見、漉水囊所得耳，不制天眼見也。
凡用水法，應取上好細疊縱廣一肘作漉水囊，
令一比丘持戒多聞深信罪福安詳審悉肉眼清淨者令其知水，
如法漉水置一器中足一日用。
明日更看，若有蟲者，應更好漉，以淨器盛水向日諦視。
若故有蟲，應作二重漉水囊。
若二重故有蟲者，應三重作。
若故有蟲，不應此處住，應急移去。
是中犯者，若比丘知水有蟲用者，隨所有蟲死，一一波逸提。
若比丘用有蟲水煮飯羹湯浣染洗口身手足一切用者，
隨爾所蟲死，一一波逸提。
若有蟲水無蟲想用，波逸提。
若有蟲水有蟲想、有蟲水疑用，波逸提。
若無蟲水有蟲想、無蟲水疑用，突吉羅。
若無蟲水無蟲想用，無罪。
other:: 
##  42 第四十二事
九十事第四十二 ^552b19

此是共戒，比丘、尼俱波逸提，三眾突吉羅。
此戒於五道中，人道中得波逸提，餘道突吉羅，以趣異故。
食家，女人名男子食。
家者，白衣房舍也。
此戒體，若白衣舍是行婬欲處，更無異人，
此處強坐，令他夫婦所欲不得隨意，得波逸提。
是中犯者，若比丘食家中強坐，波逸提。
若起還坐、隨起還坐，得爾所波逸提。
不犯者，斷婬欲家、若受齋家，若有所尊重人在座，
和上阿闍梨父母，如是此名尊重人也。
若此舍多人出入處，不犯。
此戒與夫婦一處，後戒獨一女人為異。
other:: 
##  43 第四十三事
九十事第四十三 ^552c11

此是共戒，比丘、尼俱波逸提，三眾突吉羅。
於五道中，人道得波逸提，餘道突吉羅，以趣異故。
食家中者，義如前說。
此戒體，比丘獨與一女人深屏處坐，波逸提。
獨者，獨與一女人，更無第三人。
是中犯者，若比丘，有食家獨與一女人共坐，
三事起一波逸提：一者有食家、二者獨與一女人、三者深邃處坐。
若從坐起還坐，隨得爾所波逸提，更得三事起一波逸提。
隨起還坐，隨得爾所波逸提。
若閉戶向外無淨人者，波逸提。
若開戶向外有淨人者，突吉羅。
若開戶向內有淨人，不犯。
此前後二戒，若是童女、石女、小女未堪作婬欲者，
若根壞，盡突吉羅。
與女屏處坐戒，凡有二種：一與夫婦同處、二與女人獨處坐。
與女人露處坐正有一種，更無第三人。
與尼亦有屏處坐戒，如前戒。
不與尼屏處坐戒，是亦有與尼露處坐戒。
此九十事無在尼戒，因尼有緣故制同戒。
other:: 
##  44 第四十四事
九十事第四十四 ^552c23

此戒共，三眾突吉羅。
毘羅然國，近雪山故，名毘羅然，是外道沙門志所樂處。
阿耆達者，以供養火故，名阿耆達。
問：頗有沙門為大眾師，多人所敬者不？
佛將受宿報故，令發是念。
端政者，身端政、衣服端政、威儀端政、法端政。
諸根寂靜者，六根不亂故。
身有圓光如真金聚，設以閻浮檀金置於佛前，
佛出一臂即如土石，無復光色。
即還自國，為佛及僧辦夏四月多美飲食。
所以辦四月者，以夏一時有四月故、又彼國安居常以四月故也。
斷外人客、女樂自娛，外事好惡一不得白。 ^553a13

問曰：「佛是豪族，加是法王舉世所宗；不畏毀失遠近聽望，何故爾也？」
答曰：「此婆羅門王，從無始來為癡闇所盲，
不顧好惡，是故爾耳。
又此婆羅門長夜惡邪，是法怨賊，雖復請佛無信敬心，是故不以為意。
又佛欲現受宿報，故使爾耳。
又云：阿耆達本無惡心，直為外人所誤，是使爾耳。」 ^553a24

王夜夢，見自身倒地，佛即挽起。
覺已請諸婆羅門師以占此夢。
諸婆羅門以懷嫉心誑言：「此夢是大不祥。」
阿耆達言：「何以却之？」
婆羅門言：「王當四月斷外人客、女樂自娛。
可滅此也。」即隨其語如法行之。
無上道者，道凡三種：一聲聞究竟道、二辟支佛究竟道、三佛究竟道。
此三道究竟入泥洹門，故名道也。
佛究竟道，於三道中最為無上道。
剃除鬚髮著袈裟。 ^553b1

問曰：「佛常剃除不？」 ^553b9

答曰：「不爾。佛髮常如剃髮後一七日狀。」 ^553b10

問曰：「佛初得道時著袈裟不？」
答曰：「無有白衣得佛者。
要有三十二相，出家著法衣，威儀具足捨離煩惱，
而復一切種智入其身內，如王女喻也。
若凡夫若聲聞若緣覺，一切種智終不入其身也。
佛苦行三阿僧祇劫，緣覺百劫，聲聞二三身亦可得也。」 ^553b11

佛與大眾止此林中。
所以然者，以稱本要四聖種法，又欲折伏將來弟子憍慢心故。
若有弟子得諸禪定，又有多聞通經藏者，
謂應常處僧坊堂閣、不處林藪；而三界法王尚處林野，況餘人也。
又為將來弟子作軌則故，佛既受處山澤，後諸弟子甘心受行。
又欲為天龍善神說法故，一切天龍多樂閑靜，是故如來處林樹下。
是時舍利弗獨住不空道山中，受天王釋夫人阿修羅女請四月安居。 ^553b16

問曰：「人云何能消天食耶？」 ^553b25

答曰：「得禪定人不可思議，不足致疑也。
又諸天食多，人雖得食，不得如天食法少食則消。」 ^553b26

昔維衛佛時高行梵志因緣應此中說。
凡馬食麥二斗，一斗與馬、一斗與比丘。
中有良馬，食麥四斗，二斗與馬、二斗與佛。 ^553b28

問曰：「佛法平等，何以一多一少？」 ^553c2

答曰：「僧祈物者法應平等，此檀越麥，隨施主意。
又佛身大、比丘身小，各量腹食，不失平等義也。」 ^553c3

阿難取佛分麥并取自分，入聚落中，一女人前讚佛功德，讚佛色身及法身梵音聲。
菩薩修行時，於口四業多修二業：一不惡口，
得梵音聲；二修不非時語，得凡所言說人皆信受。
若作飯者，應彌勒佛時作轉輪聖王玉女寶。
自作飯者此福無量，以此因緣故，必至阿耨多羅三藐三菩提。
凡發菩提心有二種：一見佛發心、二聞法發心。
此女人亦見佛亦聞法，先聞阿難說佛功德；
後取麥時，以心福深重故，一切林障廓然開闢。
遙見世尊，阿難以指示之，此是佛也。
女人見佛光相殊特，內心喜勇發菩提心。
佛言：「除佛五眾，餘殘出家人皆名外道。」
食者，十五種食皆名為食。
是中犯者，若比丘一時與外道十五種食，
一波逸提；若一一與，一一波逸提。
不犯者，若外道外道女病、若親里、若求出家時與，不犯。
出家時者，四月試時化食，若化主欲令人食飽滿，
即得飽滿；若不欲者，即不得也。
若盜化物，得對首偷蘭遮。
食化食，無殘宿食罪。
若五眾勸檀越作食，一切無過。
但比丘食三種所勸食波逸提，食比丘、沙彌所勸食無罪也。
若自手與一切九十六種異見人食，不問在家出家、
裸形有衣，悉波逸提。
若教人與，突吉羅。
與一切無見人食，無咎。
若眾僧與外道食亦無過，正不得自手與。
other:: 
##  45 第四十五事
九十事第四十五 ^553c5

此是共戒，比丘、尼俱波逸提，三眾突吉羅。
與諸比丘結戒者，為佛法尊重故、為滅誹謗故、為息諸惡法增長善法故。
是中犯者，若比丘故往看軍發行，得見波逸提，不見突吉羅。
軍有四兵：象兵、馬兵、車兵、步兵。
或四兵為一軍，或三二一兵為一軍，若故往觀乃至一兵軍，
從高至下、從下向高，得見波逸提，不得見突吉羅。
若不故往，以行來因緣道由中過，不犯。
若住立看，壞威儀突吉羅。
若左右反顧看，突吉羅，除因緣。
因緣者，若王、王夫人、太子、大臣、大官、諸將，
如是等遣使喚，往者不犯。
凡人亦爾，止誹謗故，若喚不往。
當言：「比丘有所求時不喚自來，無所求時故喚不來。」
為沙門果故，若往說法，或得須陀洹、或得斯陀含、
或得阿那含，又長信敬善根故，又以道俗相須，
長養佛法故，是以聽往。
以歡喜心故，得沙門果也。
other:: 
##  46 第四十六事
九十事第四十六 ^554a3

此是共戒，比丘、尼俱波逸提，三眾突吉羅。
是中犯者，若比丘往軍中過二夜宿，當至第三夜地了時，波逸提。
若軍中病、若狂心亂心病壞心，不犯。
other:: 
##  47 第四十七事
九十事第四十七 ^554a21

此是共戒，比丘、尼俱波逸提，三眾突吉羅。
是中犯者，若比丘往看軍陣、看器仗，得見波逸提，不見突吉羅。
若從下向高、從高向下，得見者波逸提，不得見突吉羅。
四兵乃至一軍亦如是。
若觀牙旗幢幡、兩陣合戰，波逸提。
不犯者，不故往、有因緣道由中過，不犯。
此戒體，比丘在軍中二宿時，故往看軍陣，
看器仗、牙旗幢幡、兩陣合戰，波逸提。
設不在軍二宿住，時故往看乃至軍陣合戰，亦波夜提。
若坐不見、故立看者，突吉羅。
乃至見軍幢幡，波逸提。
other:: 
##  48 第四十八事
九十事第四十八 ^554a26

此是共戒，比丘、尼俱波逸提，三眾突吉羅。
是中犯者，若比丘以瞋心故，若以手打，
若肘若膝、若脚若杖打，皆波逸提。
若餘身分打，皆突吉羅。
若為呪故、若食噎打拍，不犯。
若比丘打比丘尼，突吉羅。
若打三眾，突吉羅。
若打得戒沙彌、盲瞎聾瘂、波利婆沙摩那埵比丘，悉波逸提。
戲笑打他，突吉羅。
六罪人、五法人、越濟人、賊住人、本破戒捨戒還俗更作比丘、
在家無師僧、污比丘尼、殺阿羅漢、不能男、
不見擯、不作擯、惡邪不除擯，打者皆突吉羅。
若打他，或波羅夷、或僧殘、或偷蘭遮、或突吉羅、或波逸提。
若殺心打他，死者波羅夷。
不死，偷蘭遮。若婬亂心打比丘尼、式叉摩尼、
沙彌尼、白衣女人，悉僧殘。
若無殺意，但瞋心打比丘，波逸提。
打不滿及打餘人，皆突吉羅。
other:: 
##  49 第四十九事
九十事第四十九 ^554b9

此是共戒，尼俱波逸提，三眾突吉羅。
此與前戒，打、擬為異，餘義盡同前戒。
若打，波逸提；舉擬欲打便止，突吉羅，以打不滿故。
此戒本意不規打，直欲掌擬令其惱怖，但擬波夜提。
如本意欲女人上出精，若遂意僧殘；若不精出，
直摩捉便止，偷蘭遮。
若本心直規摩捉，樂意僧殘。
此二戒亦爾。是中犯者，若比丘舉手掌脚掌、
舉肘舉膝杖，擬向比丘，波逸提。
擬向比丘尼、式叉摩尼、沙彌尼，突吉羅。
若擬向得戒沙彌、盲瞎聾瘂、波利婆沙摩那埵、
苦切驅出等羯磨人，皆波逸提。
六罪人、五法人、越濟人、賊住人、本破戒捨戒還俗更作比丘、
在家無師僧、污比丘尼、殺阿羅漢、不見擯、
不作擯、惡邪不除擯、不能男，盡突吉羅。
或有擬向，波羅夷、偷蘭遮、波逸提、突吉羅。
若殺心擬向他，死者波羅夷。
不死者，偷蘭遮。不作殺心，但瞋心擬向比丘，波逸提。
餘身分擬向，突吉羅。
擬向餘人，突吉羅。
不犯者，若比丘舉掌，遮惡獸、若遮惡人，
如是等為救護恐難，不犯。
other:: 
##  50 第五十事
九十事第五十 ^554b25

此是共戒，少分不共。
尼覆藏七波羅夷，波逸提；覆藏行婬，波羅夷。
此不共戒，三眾突吉羅。
無根誹謗他有四種：以無根波羅夷謗他，
僧殘；以無根出佛身血、無根破僧輪謗他四人，
偷蘭遮；以無根僧殘謗他，波逸提；以無根波逸提、
波羅提提舍尼、突吉羅謗他，突吉羅。
是名四種。向未受具戒人說他麁罪，有三種：
一波羅夷、僧殘，得波逸提；二說他出佛身血、
破僧輪，得對首偷蘭遮；三說他波逸提、
波羅提提舍尼、突吉羅，得突吉羅。
覆藏麁罪有三種：覆藏波羅夷、僧殘，得波逸提；
覆藏出佛身血、壞僧輪，得對首偷蘭遮；
下三篇，得突吉羅。
other:: 
##  51 第五十一事
九十事第五十一 ^554c17

此是共戒，比丘、尼俱波逸提，三眾突吉羅。
此戒體，若比丘為惱故令失食，將向白衣舍，惱使令還。
是中犯者，若比丘語餘比丘言：「汝來共到他家。」
若未來入城門令還者，突吉羅。
若入城門令還者，亦突吉羅。
若未來入外門中門內門令還者，突吉羅。
若入內門未至聞處令還者，亦突吉羅。
若至聞處令還者，波逸提。
如跋難陀語達摩令還時，檀越聞處，是名聞處。
若檀越偶出，見其還去，喚使令住。
若聞而不住，突吉羅。
若不聞者，波逸提。
other:: 
##  52 第五十二事
九十事第五十二 ^555a2

此是共戒，比丘、尼俱波逸提，三眾突吉羅。
此戒體，無病無餘因緣，露地然火向得罪。
冷熱風病隨何病須火消息，是名病。
可然火物凡有五種：一草、二木、三牛屎、
四木皮、五糞掃。此五種物，若自然、若使人然，波逸提。
必在無覆障處然向物。
五事中，若一時以五種著火中，一波逸提；
若一一著火中，一一波逸提。
若他先然火，後隨何事著火中，各得波逸提。
若與他前已然薪，突吉羅。
若手把火東西房，無罪。
若以一莖小薪、若一把草著火中，波逸提。
若露地火灰，炭著火中，突吉羅。
不犯者，若病、若煮飯煮羹煮粥煮肉煮湯、
煮染熏鉢、治杖治戶鉤，如是等因緣不犯。
若行路盛寒，不犯。
other:: 
##  53 第五十三事
九十事第五十三 ^555a13

此是共戒，比丘、尼俱波逸提，三眾不犯。
羯磨跋難陀者，或言驅出羯磨、或言依止羯磨、
或言不見擯羯磨、或言惡邪不除擯羯磨。
佐助六群比丘者，或言六群中一人，或言六群門徒甚多，是門徒中一人。
僧事者，若白羯磨、白二白四、若布薩說戒自恣、若差十四人。
是中犯者，若比丘如法僧事與欲竟，後悔言：「我不應與。」
波逸提。隨心悔言，一一波逸提，除僧羯磨事。
僧凡所斷事和合作已，後悔譏呵，突吉羅。
若僧如法作一切羯磨事已，後呵言不可，波逸提。
若僧作一切羯磨事，作不如法，當時力不能有所轉易故，
默然而不呵，後言不可，無罪。
除僧羯磨，一切非羯磨事，眾僧和合共斷決之，
後更呵者，若順法順毘尼者，波逸提。
若雖是王制，不順毘尼，突吉羅。
other:: 
##  54 第五十四事
九十事第五十四 ^555a28

此是共戒，比丘、尼俱波逸提，三眾無犯。
邊小房者，或言諸房舍最是邊外故言邊。
又言房舍卑陋少諸臥具所須，於三品中最是下者，故名為邊。
與諸比丘結戒者，為佛法尊重故、為息誹謗故。
與未受大戒，一房過二宿，波逸提。
所以聽二宿者，以若都不聽，或有失命因緣。
又若不聽二宿，必有種種惱事因緣。
以憐愍故，得共二宿。
以護佛法故，不聽三宿。
未受大戒者，除比丘、比丘尼，餘一切人是。
舍有四種：一者一切覆一切障；二者一切障不一切覆；
三者一切覆半障；四者一切覆少障。
是中犯者，若比丘與未受大戒人，四種舍中宿過二夜，波逸提。
起已還臥，得爾所波夜提。
若通夜坐，不犯。若共宿過二夜已，第三夜更共異人宿，
波逸提，以前人相續故。
若共宿二夜已，移在餘處，過一宿已還共同宿，無過。
若直有覆無障，突吉羅。
若但有障無覆，突吉羅。
若却入內閉戶，無犯。
若大籬牆內，無過。
若黃門、二根共宿一夜，突吉羅。
過二宿，波逸提。若一切覆，三邊障、一邊不障，突吉羅。
other:: 
##  55 第五十五事
九十事第五十五 ^555b15

此是共戒，比丘、尼俱波逸提，三眾突吉羅。
阿利吒比丘先是外道弟子，外道邪師遣入佛法中倒亂佛法。
其人聰明利根，不經少時通達三藏，即便倒說，
云行障道法不能障道；盡其智辯不能令成。
此戒體，先三軟語約勅不止，次僧中白四羯磨約勅。
若如法如律如佛教三諫不止，波逸提。
三眾惡邪不除，亦三教不止盡滅擯。
other:: 
##  56 第五十六事
九十事第五十六 ^555c7

此是共戒，比丘、尼俱波夜提，三眾不犯。
與諸比丘結戒者，為滅惡法故、為佛法清淨故。
此戒體，若比丘知比丘如法作惡邪不除擯，
便與共住同室宿，波逸提。
共事者，有二種事：一法事、二財物事。
共住者，共是人住，作白白二白四羯磨、
布薩說戒自恣、差十四人羯磨。
是中犯者，若比丘共擯人作法事，若教經法、
若羯磨，波逸提。若經說，事事波逸提。
若別句說，句句波逸提。
若從擯人問義受經亦如是。
共財者，若比丘與擯人衣鉢乃至與終身藥，皆波逸提。
若從擯人取衣鉢乃至取終身藥，皆波逸提。
若四種舍中共臥、取者，波逸提。
起已還臥、隨起還臥，一一波逸提。
若通夜坐不臥，突吉羅。
other:: 
##  57 第五十七事
九十事第五十七 ^555c16

此是共戒，比丘、尼俱波逸提，三眾無犯。
此戒體，若比丘知是滅擯沙彌，便畜營恤共事共宿，波逸提。
是中犯者，若比丘教擯沙彌經法，若偈說，
偈偈波逸提；若經說，事事波夜提；若別句說，句句波逸提。
若從擯沙彌受經讀誦亦如是。
若與衣鉢乃至終身藥，皆波逸提。
若從取鉢取衣乃至終身藥，皆波逸提。
若四種房中共宿，波逸提。
若起已還臥、隨起還臥，隨得爾所波逸提。
若通夜坐不臥，亦波逸提。
若沙彌惡邪不除三教不止，與滅擯羯磨。
若服俗作白衣、後還作沙彌，即先羯磨。
若受具戒，亦即先羯磨。
若根變作沙彌尼，亦即先羯磨。
三眾共惡邪不除擯，共宿共事共住，突吉羅。
共滅擯三眾，共宿共事，亦突吉羅。
other:: 
##  58 第五十八事
九十事第五十八 ^556a2

此是共戒，比丘、尼俱波逸提，三眾不犯。
若寶者，金銀、車#CB00006;、
馬瑙、琉璃、真珠、若金薄金像。
凡是寶器，捉者一切波逸提。
若金像，自捉舉波逸提；若淨人共舉，無犯。
一切似寶，若捉若舉，無犯。
若以似寶作女人莊嚴具，捉者突吉羅。
若以作男子莊嚴具，除矛矟弓箭刀杖，
作鞍勒鞭帶，一切捉者無犯。
若捉鎧、一切樂器，突吉羅。
若自捉錢，突吉羅。
若比丘捉重寶，波逸提。
若使三眾白衣捉，無犯。
除僧坊內，若住處內若有人忘寶，應如是立心取：「有主來索當還。」
是應爾。僧坊內者，牆塹籬障內。
住處內者，隨白衣舍安止比丘住處，是名住處內。
此二處有人忘寶在中，若有淨人教取看弆，若無淨人應自取舉。
若有主來應問相，相應然後與，若不相應不應與。
若僧籬牆外復白衣住處，不應取。
次第法如律文說。
other:: 
##  59 第五十九事
九十事第五十九 ^556a17

此是共戒，尼波逸提，三眾突吉羅。
新衣者，不問新故，自以初得故名為新。
色有五大色：黃、赤、青、黑、白。
黃者，欝金根黃藍染。
赤者，羊草落沙染。
青者，或言藍黛，是或言其流，非即是也，是亦禁。
餘未識其本。凡此五大色，若自染，突吉羅。
若作衣，不成受。若作應量衣、不應量衣，一切不得著。
若先得五大色衣，後更改作如法色，則成受持。
若先作如法色，後以五大色後壞者，不成受持。
雖不成受，若作三點淨者，得一切處著。
若紺黑青作衣，不成受持。
除三衣，餘一切衣但作三點淨，著無過。
若皂木蘭作衣，一切得作亦成受持。
若非純青淺青及碧，作點淨得作衣裏，
舍勒外若不現得著；若作現處衣，盡不得著。
赤黃白色，色不純大者亦如是。
除富羅革屣，餘一切衣臥具物乃至腰帶，盡應三點淨。
若不點淨著用者，皆波逸提。
一切不如法色衣不成受持，一切如法色衣則成受持。
一切如法色衣、不如法色衣，不作淨著者，皆波逸提。
若衣故點滅，猶是淨衣，不須更點淨。
若先點淨衣，更以新物段補，設十處五處，
但一處作一點淨，不須一一淨也，以皆却刺補故。
若但直縫者，應各各作點淨。
若却刺補衣、若直縫補衣，設不作點淨，著者突吉羅。
凡淨法有三種：一者如法三點淨衣，一切漿須作淨者，比丘得自作。
二者若果菜五種子，應沙彌白衣作淨。
三者若得二重以上革屣、若得新靴，應令白衣著行五六七步，
即是作淨。如畜寶、用種種寶、販賣物，此三種物盡白衣邊作淨。
復有二種淨：一故作淨，如果菜五種子淳漿，
若火若刀若爪甲若水故作淨，是名故作淨。
二者不故作淨，如果菜五種子，若刀火自墮上即名作淨，
鸚鵡亦爾；若雨墮漿中，即名為淨，是名不故作淨。
凡壞色作點淨三種：一青、二皂、三木蘭。
若如法色衣，以五大色作點，著者突吉羅。
除五大色，有純色，黃、藍、欝金、落沙、青黛及一切青，
名純色，亦不得著。
若黃赤白衣，雖三點淨，著突吉羅。
若先衣財時作點淨，後染作色成已，若更不點淨，
無咎，以先淨故。五純色衣，不成受持，若作三點淨，著得突吉羅。
若先純色、後以如法色壞，則成受持。
紫草 #CB00178;皮、蘗皮地黃、
紅緋染色、黃櫨木，盡皆是不如法色。
以如法色更染覆上，則成受持。
若先如法色，後以不如法色更染作點淨，
得著，不成受持。
other:: 
## 60 第六十事
九十事第六十 ^556b6

此是共戒，比丘、尼俱波逸提，三眾突吉羅。
是中犯者，若比丘未滿十五日浴者，波逸提。
若滿十五日、若過，不犯。
除熱時者，春殘一月半、夏初一月，是二月半名熱時。
律師云：天竺早熱，是名天竺熱時。
如是隨處熱時早晚，數取二月半，於中浴無犯。
病者，冷熱風病，洗浴得差，名病時。
風時，必有塵坌污身體，是名風時。
雨時者，必使雨水濕衣污染身體，是名雨時。
作時者，乃至掃僧坊地五六尺，名為作時。
行路時者，乃至半由旬若來若去。
是中犯者，若比丘昨日來、今日浴，波逸提。
若明日去、今日浴，波逸提。
若即日來去經半由旬，浴者無犯。
若無諸因緣，減半月浴者，波逸提。
若有因緣，不語餘比丘輒浴者，突吉羅。
other:: 
##  61 第六十一事
九十事第六十一 ^556c23

此是共戒，比丘、尼俱波逸提，三眾突吉羅。
與諸比丘結戒者，為憐愍故，為斷罪惡故，為長敬信心故。
是中犯者，有一種奪畜生命波逸提，自奪、
教奪、遣使。凡三事以成殺罪：一眾生想、
二殺眾生意、三斷命，波逸提。
自殺者，欲令死故，若手拳、若以頭脚、若杖木瓦石刀矟弓箭等能殺眾生物，
以此打擲，若死者波逸提。
若不即死、後因是死，波逸提。
若不即死、後不因是死，突吉羅。
若以毒藥著眼中、若著身處分中、若著食中、
若著行處臥處、若死不死義如前說。
若作弶機撥按腹墮胎、乃至母腹中初得二根、
念欲令死不死，義如前說。
若教殺、若遣使殺，教使殺此乃殺彼，突吉羅。
教令來殺乃去時殺，突吉羅。
如是種種殺義，如波羅夷中說。
正以人與畜生為異耳。
other:: 
##  62 第六十二事
九十事第六十二 ^557a10

此是共戒，比丘、尼俱波夜提，三眾突吉羅。
是中犯者，有六因緣：一生、二受具戒、三犯、
四問、五物、六法。生者有二種：一問餘比丘：「汝何時生？」
問：「汝腋下何時毛生？
口邊何時生鬚？咽喉何時現？」
受具戒有四種：若比丘問餘比丘：「汝何時受具戒？」
二「誰是汝和上阿闍梨？
誰是汝教授師？」三問：「汝於十眾受具戒、五眾中受耶？」
四問：「汝於界外受具戒？
為界內受耶？」犯者，有四種：一言犯僧殘、
二犯波逸提、三犯波羅提提舍尼、四犯突吉羅。
問者，問他比丘：「汝某聚落行某巷行，到某家坐，
某處共某女人語，是惡名女人也。
到某尼坊，共某尼語耶，惡名尼也。」
是名問。物者，若比丘語餘比丘：「汝誰同心用鉢乃至終身藥？」
法者，若比丘語他比丘：「莫多畜衣、莫數數食、
莫別眾食、莫他不請入他家、莫非時入聚落、莫不著僧伽梨入村邑。」
於前六事中，生者或得波逸提、或得突吉羅、或無罪。
若推其生時年歲及三相久近，未應受具戒而受具戒，
前人實不得戒，為慈愍好心語者，無罪。
若故欲令其疑悔，突吉羅。
若前人有戒，欲惱令疑悔，波逸提。
若以後五事，欲令疑悔故語者，不問前比丘疑悔不疑悔，盡波逸提。
除此六事，更以餘事欲令疑悔故語者，突吉羅。
所謂語比丘言：「汝多眠、多食、多語言等，是人非比丘非沙門非釋子。」
若以此六事令餘人疑悔者，突吉羅。
所謂若比丘尼、三眾、在家無師僧、本破戒還俗後作比丘、
越濟人、賊住、滅擯人、六罪人、五法人、狂心亂心病壞心、
殺阿羅漢、污比丘尼、本不能男，盡突吉羅。
若得戒沙彌、盲瞎聾瘂、不見擯、不作擯、
惡邪不除擯、波利婆沙摩那埵、依止等四羯磨人，盡波逸提。
若以此六事遣使教人，突吉羅。
other:: 
##  63 第六十三事
九十事第六十三 ^557a27

此是共戒，比丘、尼俱波逸提，三眾突吉羅。
是中犯者，若比丘以一指擊攊他比丘，波逸提。
若以二三乃至九指一一擊攊，一一波逸提。
若十指一時擊攊，一波逸提。
若擊攊比丘尼、三眾、六罪人、五法人、狂心亂心病壞心、
在家無師僧，如是等人，盡突吉羅。
盲瞎聾瘂、波利婆沙摩那埵、得戒沙彌、
不作不見惡邪不除、依止等四羯磨人，盡波逸提。
若以木擊攊，突吉羅。
若教人擊攊，突吉羅。
十七群擊攊死者，是年少小比丘也。
other:: 
##  64 第六十四事
九十事第六十四 ^557c3

此是共戒，比丘、尼俱波逸提，三眾突吉羅。
與諸比丘結戒者，為佛法尊重故、為長敬信故、
不廢正業故、為修正念故。
是中犯者，有八種：一者作喜、二者作樂、
三者作笑、四者戲、五者弄水、六者令他喜、
七者令他樂、八者令他笑。
若比丘於八事中趣為一事，若拍水、若倒沒、
若如魚宛轉、若一臂浮若兩臂浮、若身涌若仰浮，
如是等種種非威儀事，一一波逸提。
乃至槃上有水，若坐床上以指畫之，突吉羅。
不犯者，若為學浮、若直渡者，不犯。
other:: 
##  65 第六十五事
九十事第六十五 ^557c14

此是共戒，比丘、尼俱波逸提，三眾突吉羅。
舍有四種：一切覆一切障、一切障不一切覆、
一切覆不一切障、一切覆少障。
是中犯者，若比丘是四種舍中，共女人、
畜生女宿，波逸提。
若起還臥、隨起還臥，得爾所波逸提。
不犯者，通夜不臥。
乃至異舍有女人宿、孔容狸子入處，是舍中宿，波逸提。
若房中有一女人，一波逸提。
有十女人，十波逸提。
此戒亦身教成罪、亦人上成罪。
一臥一波逸提，十臥十波逸提，是名身教成罪。
若一臥有一女人一墮，若一臥時有十女人十墮，是名人上得罪。
若舍一切覆無障，突吉羅。
若一切覆三邊有障一邊無障，若乃至一邊有障三邊無障，
突吉羅。若四邊有障不一切覆，突吉羅。
若一切覆一切障，不問大小，盡波逸提。
若作都堂、招提舍，同覆同障。
設使堂舍中有諸小房，雖房房各異，以堂同故是一房，必使堂四邊有障上覆亦同。
若比丘在堂內小房中自閉房戶，女人復在一小房中，
以堂一覆故，波逸提。
若白衣舍內房舍各異，若比丘在一房中，
女人在餘房，若比丘不閉房戶突吉羅，閉戶無犯。
若是房牆障相連，上復同覆而並戶，出入處異，
雖相連同覆，但比丘閉戶無罪。
若樹下，突吉羅。若女人是畜生女，堪作婬欲者，波逸提。
若不堪任作婬欲者，如石女、根壞、鬼神女、
天女、鴿雀等，突吉羅。
other:: 
##  66 第六十六事
九十事第六十六 ^557c26

此是共戒，比丘、尼俱波逸提，三眾突吉羅。
是中犯者，有六種：色、聲、香、味、觸、法。
色者，若比丘作象色馬色羊色水牛色，如是等可畏色。 ^558a24

問：「此是常所見事，何以怖畏？」
答：「以非時故令人怖也。」 ^558a27

若能令人怖若不能，皆波逸提。
是名色。聲、香、味亦如是，以非時故令人怖也。
味者，若比丘問他比丘：「汝今日用何物噉食？」
答言：「用酪魚。」又言：「若用酪魚噉飯者，是人得癩癬病。」
若眾令怖若不怖，皆波逸提。
如是等名味。觸者，若他先敷堅物用坐，
欲令怖故去堅敷軟，事相忽異令驚怖也。
去軟著堅亦爾。如是等以種種異觸怖他，名觸也。
法者，若比丘語餘比丘：「汝莫於生菜中大小便，當墮地獄餓鬼畜生。」
若能令怖若不能，皆波逸提。
若比丘自以六事怖、若教他怖餘比丘，
若能令怖若不能，皆波逸提。
除此六事，更以餘事怖比丘者，突吉羅。
所謂若以多眠多食多言語當墮地獄餓鬼畜生，
如是比丘怖他者，突吉羅。
若怖比丘尼、三眾、六罪人、五法人、狂心亂心病壞心、
在家無師僧、越濟人、殺阿羅漢、污比丘尼、
本不能男、一切外道出家人、一切在家人，盡突吉羅。
得戒沙彌、盲瞎聾瘂、波利婆沙摩那埵、
不見不作惡邪不除擯、依止等四羯磨人，盡波逸提。
other:: 
##  67 第六十七事
九十事第六十七 ^558a28

此是共戒，比丘、尼俱波逸提，三眾突吉羅。
是中犯者，若比丘藏他比丘衣鉢戶鉤革屣，
若覓不得波逸提，若覓得突吉羅。
若藏石鉢金鉢銀鉢琉璃鉢，如是一切諸寶鉢，
若覓得不得，盡突吉羅。
若藏五大色衣、駝毛牛毛羖羊毛雜羊毛衣，盡突吉羅。
若藏得戒沙彌、波利婆沙摩那埵、盲瞎聾瘂、
依止等人、不見不作惡邪不除擯人衣鉢，盡波逸提。
若藏六罪人、五法人、在家無師僧、本比丘更出家、
越濟人、賊住人、殺阿羅漢、污比丘尼、本不能男、
比丘尼、三眾，如是等人衣鉢，皆突吉羅。
一切百一物藏，盡波逸提。
若鉢未熏，亦波夜提。
若鉤鉢鍵 #CB01347;一切長衣鉢作淨畜者，
乃至針筒，藏者波逸提。
若針筒有針波逸提，無針突吉羅。
other:: 
## 68 第六十八事
九十事第六十八 ^558b20

此是共戒，比丘、尼俱波逸提，三眾突吉羅。
此戒體，本與他衣作誑心與，欲使役故。
令他作己有想，作已便奪，波逸提。
所以不與重者，不根本與故。
是中犯者，若比丘與比丘、比丘尼、式叉摩尼、
沙彌、沙彌尼衣，他不還便奪取者，波逸提。
薩婆多毘尼毘婆沙卷第八
 ^558c7
