集大乘相論卷上
author:: 覺吉祥智菩薩造
translator:: 西天譯經三藏朝奉大夫試光祿卿傳法大師賜紫臣施護奉　詔譯
jing:: 
歸命妙吉祥菩薩摩訶薩。
我今略釋諸大乘相，從菩提心出生大悲相應，
所謂一切法，即當了知一切法無我。
此所知相，是故今說。 ^145b9

此中何名一切法？
所謂蘊、處、界、緣生、波羅蜜多、地、空、菩提分、
聖諦、靜慮、無量行、無色、等至、解脫、三摩鉢底先行、
解脫門、神通、陀羅尼、力、無所畏、無礙解、
大慈大悲、佛不共法、諸聲聞果、了知一切相、
真如、實際、無相法界等法，是謂一切法。 ^145b12

所言蘊者，謂即五蘊。
何等為五？色、受、想、行、識。
此中色者，五根、五境。
根謂眼、耳、鼻、舌、身。
境謂色、聲、香、味、觸。
彼眼識所依謂清淨眼根，耳識所依清淨耳根，
鼻識所依清淨鼻根，舌識所依清淨舌根，身識所依清淨身根。
色有二種，顯色、形色。
顯謂青等，形謂長等。
聲有三種，謂執受大種、不執受大種、俱大種。
香有二種，謂好香、惡香。
味有六種，謂苦、醋、甘、辛、醎、淡。
觸有十一種，謂堅強、流潤、溫燥、輕動、重、
輕、滑、澁、軟、飢、渴等。
如是諸觸總略而說，有其三種，謂可意、不可意及二中間。
此如是等由眼等所生、若界趣等分別、
三世分別，有無邊分微細差別行相，應知此如是等略說色蘊。
受蘊云何？受有三種，謂苦受、樂受、非苦樂受。
而此三受若依眼等分別者，有其六分，
彼如是分別受有十八，如下界中別明行相。
此受蘊者，若界趣等分別，有無邊分行相，應知此如是等略說受蘊。
想蘊云何？想有六種。
此之行相，謂依眼等分別彼所取境相有其六種。
所取相者，謂即色等，然所依性即不可分別。
若分別、若不分別，謂即色、受二法。
此如是等皆從我蘊自類所起。
此想蘊者，若界趣等分別，有無邊分行相，應知此如是等略說想蘊。
行蘊云何？謂心所有法信等善分、貪瞋癡等諸煩惱分。
如是心所法，心諸分位所有行相依眼等轉。
此行蘊者，若界趣等分別，有無邊分行相，應知此如是等略說行蘊。
識蘊云何？謂六識身。
此識蘊者，若依眼等根、色等境分別，及彼識相乃至善不善無記等分別，
有無邊分行相，應知此如是等略說識蘊。
如前總說名為五蘊。 ^145b18

所言處者，即十二處，謂內六處，眼、耳、鼻、
舌、身、意；外六處，色、聲、香、味、觸、法。
此中應知，眼等五根、色等五境為十色處；
彼意處者，謂即諸識；所餘諸法，是為法處。 ^145c20

所言界者，即十八界，謂六根界、六境界、六識界。
此中眼等識分別有六，即有六觸，謂眼觸乃至意觸。
彼色等識有三種相，謂善、不善及彼中間。
此之行相，眼等觸為三受所生因性。
即彼三受從眼等觸所生有六，彼六各各三種分別，
謂苦、樂、非苦樂。如是總說觸受各有十八。
如前受蘊所指，行相亦然。 ^145c24

復次地、水、火、風、空、識等相，名為六界。
所言緣生者云何行相？
即十二緣生。何等十二？
所謂無明乃至老死。
此中無明者，謂於業果諦寶法中不正行故，
由此無明起諸煩惱，是故於無我中計我蘊等而有所得。
無明緣行，行有三種，福行、罪行、不動行。
福行謂十善業道，罪行謂十不善業道，不動行謂無色等至。
彼如是行，以其無明為因諸行得生。
行緣於識，是故眼等諸識愛非愛果種子生長。
識緣名色，此名色者，謂由識故施設彼名，名有生處。
是故受等四蘊為名，色即如應依名而立。
名色緣六處，彼六處者，謂由如是名色眼等六處建立。
六處緣觸，觸謂眼等色等，如前已說。
觸緣受，受有三種，亦如前說，此中觸、受行相應知。
受緣愛，愛由無明。
愛緣取，取謂色等所取所生樂行。
取緣有，有行相者，謂即如前所說行識等相。
有緣生，謂即名色有所生起，由彼無明故有生法，即此無明自性亦無分位。
生緣老死，老謂諸蘊衰變、死謂諸蘊滅壞。
生法後邊而無其實，先所得身而悉捨離。
然彼無明於後蘊中還復隨轉，增長一切煩惱過失，
彼等皆由無明自類煩惱業等而為其因，是故煩惱業生。
此三不斷，以是輪迴相續流轉。
如是知者，當於實法而起對治，了無明等自性無我。
如是等略說十二緣生。 ^146a2

所言波羅蜜多者云何行相？
其數有十。此中施有三種，謂法施、無妄施、慈施。
戒有三種，謂攝律儀戒、攝善法戒、饒益有情戒。
忍辱三種，謂諦察法忍、耐怨害忍、安受苦忍。
精進三種，謂被甲精進、加行精進、畢竟成就精進。
定有三種，謂離過失定、引發定、辦事定。
慧有三種，謂聞所成慧、思所成慧、修所成慧。
方便三種，謂離過方便、拯濟方便、速證樂方便。
願有三種，謂自行成就願、解眾生縛願、清淨佛土願。
力有三種，謂成辦事業力、滅除煩惱力、降伏魔怨力。
智有三種，謂無分別智、分別平等覺了智、滅眾生罪智。
如是施等諸波羅蜜多，以菩提心為先，於一切眾生起慈心觀。
而此諸波羅蜜多於諸世間所行，無有行相亦無所得；
於出世蘊等是即無我解脫相，真實所證如理而觀。 ^146a26

所言地者，即彼十地，所謂歡喜地修施波羅蜜多，
離垢地修戒波羅蜜多，發光地修忍辱波羅蜜多，
焰慧地修精進波羅蜜多，難勝地修定波羅蜜多，
現前地修慧波羅蜜多，遠行地修方便波羅蜜多，
不動地修願波羅蜜多，善慧地修力波羅蜜多，法雲地修智波羅蜜多。
如是諸地所得法無我理，皆慈心所證，悉無差別。
而彼所修施等諸波羅蜜多，安住清淨勝上所得，
廣大願力普遍成就，不共一切聲聞等故。
是諸波羅蜜多，於所緣相而無差別若人若法，離相空故。 ^146b13

所言空者，即十八空，謂眼等空，是名內空。
色等空，是名外空。
眼等色等智觀平等，名內外空。
方等諸分器世間相各各觀察一一皆空，是名大空。
於諸分別離取捨性說名為空，此空復空，是名空空。
於勝義諦觀不可得，名勝義空。
於施等行諸有為法皆悉平等，名有為空。
諸無為法無發悟相，名無為空。
於空法中無有少法，而實可轉、散而無集，是名散空。
彼一切法無有邊際，名無際空。
一切法中畢竟無餘一法不空，名畢竟空。
蘊等諸法自性如是，無所生起、離自取捨相，名自相空。
彼一切法空無差別，名一切法空。
於我蘊中取捨不可得，名不可得空。
此不可得，謂色等相不可得故，但有諸業性，是名無相空。
若人若法彼自性空，是名自性空。
於諸性中離取捨性，名無性空。
彼無性者，謂離蘊等無別性故；若離蘊等自性起空分別者，
是對礙相，即名無性自性空。
若彼如是分別盡處，即能解脫色等繫縛，
無復分別有無邊分，離蘊等取捨，是即一相。
而彼一相性無有二，彼如是故，即於波羅蜜多安住一境。
自性空理離戲論相，是即無我真實所觀。 ^146b24

所言菩提分者，即三十七菩提分，謂四念處乃至八正道。
四念處者，身、受、心、法。
此中身念處者，觀身無有種種積集而無所著，
離取捨相等，是名身念處。
彼受念處、心念處、法念處，亦如是觀。
又復即此法念處中，若於內外中間而分別者，
別有三種，謂精進、定、正念。
此三相應，即能觀察諸菩薩最勝菩提心及施等善行。
於一切法中得無我相應，此念最勝。
如是略說名四念處，所餘諸法亦如是知。 ^146c17

四正斷者，謂是所對治，非菩提分。
即已生令斷、未生令不生，此名勤斷二不善，
非所對治，是菩提分；未生令生、已生令增長，此名勤修二善。
如是略說，名四正斷。 ^146c26

四神足者，謂欲、精進、三摩地、慧。
如是相應行增上所得果，以其所得而觀欲等所緣，謂四種三摩地。
而彼身心離諸所依、住離貪想，依止寂滅無所作行。
如是略說，名四神足。 ^147a1

五根、五力者，即了知一切相果，謂信、精進、
念、定、慧等增上相應根力。
如是略說，名五根、五力。 ^147a5

復次此中如是等所修，即二覺了分，謂煖、頂位。
煖位修四念處，頂位修四正斷。
又復有二勝覺了分，謂忍、世第一法。
忍位修四神足，世第一位修五根、五力。
彼如是等無所作行，最上真實。
信等根力為見道緣行相，應知彼見道所修謂七覺支。 ^147a8

七覺支者，即念覺支乃至捨覺支。
此中念覺支者，謂利眾生證菩提願，現前正念無忘失相。
擇法覺支者，謂於我法自性決擇為相。
喜覺支者，謂自所修道得無漏因生喜樂故。
輕安覺支者，謂如其所證真實法性，非菩提分種子而捨離故，
身業心業得輕安故。
定覺支者，謂四無量及菩提願入真如智純一境相。
精進覺支者，謂雖觀寂靜勝上功德門而不味著，進修諸行復無懈息。
捨覺支者，謂念利眾生如應調伏，隨其所行波羅蜜多等諸功德法，
平等分別觀無來去，住平等故。
如是略說，名七覺支。
即如是等七覺支行，名正智分，彼能對治煩惱障及所知障行相。
應知修道所修即八正道。 ^147a14

八正道者，謂正見乃至正定。
此中正見者，謂了一切法無我相，住於平等。
苦等顛倒，彼之二分，是微妙相勝慧所觀。
正思惟者，謂起思惟，不斷所作因，如願而證果。
正語者，謂諸語言離妄分別、如實而說。
正業者，謂諸所作而無顛倒，不害眾生、
救拔眾生等，離妄而修。
正命者，謂於淨命離諸邪妄，自行所修、自行而證。
正勤者，謂雖至最上地而亦增進，身無疲倦、心生勇悍。
正念者，謂念處等如實而觀，慈心莊嚴自願方便，於一切法無所忘失。
正定者，謂身等業而常依止最勝功德，
安住無分別智，即諸靜慮相平等相應。
如是等略說，名三十七菩提分法，隨應行相總略攝故。
集大乘相論卷上
 ^147a28
