
other:: 
# 大鑑下第十五世

other:: 
## 卷第二十三目錄
續傳燈錄卷第二十三目錄大鑑下第十五世黃龍清禪師法嗣十八人長靈守卓禪師上封本才禪師法輪應端禪師百丈以棲禪師博山子經禪師黃龍德逢禪師先孝曇清禪師光孝德週禪師寺丞戴道純居士〔已上九人見錄〕滿月寧禪師法輪實禪師天寧宗覺禪師知縣蕭從居士靈峯惟古禪師欽山元德禪師廣化若秀禪師隆慶海禪師龜峯僧璘禪師〔已上九人無錄〕黃龍死心新禪師法嗣一十六人禾山慧方禪師南蕩法空禪師九頂慧泉禪師上封祖秀禪師性空妙普菴主鍾山道隆禪師揚州齊謐首座空室智通道人〔已上八人見錄〕竹園道珠禪師天寧慧副禪師西賢曇禪師薦福慧璉禪師羅漢守節禪師曲尺宗裔禪師寧國道宗禪師慧宣首座〔已上八人無錄〕草堂清禪師法嗣八人雪峯慧空禪師育王普崇禪師萬年法一禪師黃龍道震禪師〔已上四人見錄〕金山一禪師雲巖因禪師慈雲隆禪師疎山了如禪師〔已上四人無錄〕青原惟信禪師法嗣五人正法希明禪師梁山懽禪師嶽山祖菴主〔已上三人見錄〕浮山光選禪師昭覺苻禪師〔已上二人無錄〕夾山純禪師法嗣三人欽山普初禪師〔見錄〕洛浦惟昉禪師奇祖首座〔二人無錄〕柏子山嵩禪師法嗣一人東禪惟資禪師〔見錄〕福嚴鳳禪師法嗣三人護國安祐禪師北巖法融禪師龍紀以定禪師〔已上三人無錄〕萬杉慈禪師法嗣二人白馬元禪師德章山楚當禪師〔已上無錄〕上藍肇禪師法嗣一人大寧文廣禪師〔無錄〕褒親有瑞禪師法嗣二人壽寧道完禪師〔見錄〕興國昌禪師〔無錄〕智海清禪師法嗣三人乾峯圓慧禪師四祖仲宣禪師〔已上二人見錄〕白馬汝鴻禪師〔無錄〕廬山羅漢南禪師法嗣三人雲峯慧昌禪師浮山德宣禪師〔已上二人見錄〕張戒居士〔無錄〕石鞏明禪師法嗣一人三祖昧禪師〔無錄〕琅邪起禪師法嗣一人金陵俞道婆〔見錄〕光孝蘭禪師法嗣一人蘆山法真禪師〔見錄〕象田卿禪師法嗣七人雪竇持禪師石佛益禪師〔已上二人見錄〕光孝淨源禪師九巖仲文禪師象田珍禪師光孝宗益禪師華嚴和尚〔已上五人無錄〕慧日雅禪師法嗣二人九仙法清禪師覺海法因菴主〔已上二人見錄〕洞山言禪師法嗣一人洞山擇言禪師〔見錄〕道林一禪法嗣一人大溈智禪師〔見錄〕續傳燈錄卷第二十三目錄〔終〕續傳燈錄卷第二十三
other:: 大鑑下第十五世
## 黃龍清禪師法嗣
黃龍清禪師法嗣
other:: 
### 長靈守卓禪師

東京天寧長靈守卓禪師。
泉州莊氏子。上堂曰。
三千劍客獨許莊周。
為甚麼跳不出。良醫之門多病人。
因甚麼不消一劄。
已透關者更請辨看。
上堂。譬如眼根不自見眼。
性自平等。無平等者便恁麼去。
無孔鐵鎚聊且安置。
直得入林不動草。
入水不動波。也是一期方便。
若也籬內竹抽籬外笋。
#CB00589;東花發#CB00589;西紅。
更待勘過了打。僧問。
丹霞燒木佛院主為甚麼眉鬚墮落。
師曰猫兒會上樹。
曰早知如是終不如是。
師曰。惜取眉毛。問如何是衲衣下事。
師曰。天旱為民愁。
問佛未出世時如何。
師曰。絕毫絕釐。曰出世後如何。
師曰。填溝塞#CB05145;。
曰出與未出相去幾何。
師曰。人平不語水平不流。
上堂。平高就下勾賊破家。
截鐵斬釘狐狸戀窟。
總不恁麼合作麼生。
所以道。萬仞崖頭親撒手。
須是其人。秖如香積國中持鉢一句作麼生道。
良久曰。切忌風吹別調中。
上堂。釋迦掩室過犯彌天。
毘耶杜詞自救不了。
如何如何口門太小。
宣和五年十二月二十七日奄然示寂。
闍維日皇帝遣中使賜香。
持金盤求設利。爇香罷盤中鏗然。
視之五色者數顆大如豆。
使者持還上見大悅。
other:: 
### 上封本才禪師
 ^622b11

潭州上封佛心才禪師。
福州姚氏子。幼得度受具游方。
至大中依海印隆禪師。
見老宿達道者看經。
至一毛頭師子百億毛頭一時現。
師指問曰。一毛頭師子作麼生得百億毛頭一時現。
達曰。汝乍入叢林豈可便理會許事。
師因疑之。遂發心領淨頭職。
一夕汛掃次印適夜參。
至則遇結座擲拄杖曰。
了即毛端吞巨海。
始知大地一微塵。
師豁然有省。及出閩造豫章黃龍山。
與死心機不契。乃參靈源。
凡入室出必揮淚自訟曰。
此事我見得甚分明。
秖是臨機吐不出。
若為奈何。靈源知師勤篤。
告以須是大徹。方得自在也。
未幾竊觀隣案僧讀曹洞廣錄。
至藥山採薪歸有僧問。
甚麼處來。山曰。討柴來。
僧指腰下刀曰。鳴剝剝是箇甚麼。
山拔刀作斫勢。師忽欣然摑隣案僧一掌。
揭簾趍出衝口說偈曰。
徹徹大海乾枯虛空迸裂。
四方八面絕遮攔。
萬象森羅齊漏泄。
後分座於真乘。應上封之命屢遷名剎。
住乾元日開堂示眾曰。
百千三昧門無量福德藏。
放行也如開武庫錯落交輝。
把住也似雪覆蘆花通身莫辨。
使見之者撩起便行。
聞之者單刀直入。
箇箇具頂門正眼。
人人懸肘後靈符。
掃佛祖見知。作叢林殃害。
憶得寶壽開堂日。
三聖推出一僧。寶壽便打。
三聖云。與麼為人瞎却鎮州一城人眼去在。
且如乾元今日開堂。
或有僧出來山僧亦打。
不唯此話大行。且要開却福州一城人眼去。
何也劍為不平離寶匣。
藥因救病出金瓶。
上堂。達磨未來東土已前。
人人懷媚水之珠。
箇箇抱荊山之璞。
可謂壁立千仞。及乎二祖禮却三拜之後。
一一南詢諸友北禮文殊。
好不丈夫。或有一箇半箇。
不求諸聖不重己靈。
匹馬單鎗投虛置刃。
不妨慶快平生。如今有麼。
自是不歸歸便得。
五湖煙景有誰爭。
上堂。宗乘提唱妙絕名言。
一句該通乾坤函蓋。
直似首羅正眼竪亞面門。
又如圓∴三點橫該法界。
乃卓拄杖曰。向這一點下明得。
出身猶可易。脫體道應難。
又卓拄杖曰。向第二點下明得。
縱橫三界外。隱顯十方身。
又卓拄杖曰。向第三點下明得。
魚龍鎖戶佛祖潛蹤。
不然放過一著。隨分有春色。
一枝三四花。上堂。
一法有形該動植。
百川湍激競朝宗。
昭琴不鼓雲天淡。
想像毘耶老病翁。
維摩病則上封病。
上封病則拄杖子病。
拄杖子病則森羅萬象病。
森羅萬象病則凡之與聖病。
諸人還覺病本起處麼。
若也覺去。情與無情同一體。
處處皆同真法界。
其或未然。甜瓜徹蒂甜苦瓠連根苦。
other:: 
### 法輪應端禪師
 ^622c4

潭州法輪應端禪師。
南昌除氏子。少依化度善月圓顱登具。
謁真淨文禪師機不諧。
至雲居會。靈源分座為眾激昂。
師扣其旨。然以妙入諸經自負。
源嘗痛劄之。師乃援馬祖百丈機語及華嚴宗旨為表。
源笑曰。馬祖百丈固錯矣。
而華嚴宗旨與箇事喜沒交涉。
師憤然欲他往因請辭。
及揭簾忽大悟汗流浹背。
源見乃曰。是子識好惡矣。
馬祖百丈文殊普賢幾被汝帶累。
由此譽望四馳。名士夫爭挽應世皆不就。
政和末太史張公司成以百丈堅命開法。
師不得已始從。上堂。
舉大隋劫火洞然話。
遂曰。六合傾翻劈面來。
暫披麻縷混塵埃。
因風吹火渾閑事。
引得游人不肯回。
壞不壞隨不隨。徒將聞見強針錐。
太湖三萬六千頃。
月在波心說向誰。
僧問。如何是賓中賓。
師曰。芒鞋竹杖走紅塵。
曰如何是賓中主。
師曰。十字街頭逢上祖。
曰如何是主中賓。
師曰。御馬金鞭混四民。
曰如何是主中主。
師曰。金門誰敢擡眸覷。
曰賓主已蒙師指示。
向上宗乘又若何。
師曰。昨夜霜風刮地寒。
老#CB05538;嶺上啼殘月。
other:: 
### 百丈以棲禪師
 ^623a22

隆興府百丈以棲禪師。
興化人也。上堂。摩騰入漢達磨來梁。
送轍既成。後代兒孫開眼迷路。
若是箇惺惺底。終不向空裏採花。
波中捉月。謾勞心力。
畢竟何為。山僧今日已是平地起骨堆。
誰人行時各自著精彩看。
other:: 
### 博山子經禪師
 ^623b14

信州博山無隱子經禪師歲旦上堂。
和氣生枯枿。寒雲散遠郊。
木人占吉兆。夜半露龜爻。
諸禪德。龜爻露處文彩已彰。
便見一年十二月月月如然。
一日十二時時時相似。
到這裏直似黃金之黃白玉之白。
自從曠大劫來未嘗異色。
還見麼。其或未然。
且狥張三通節序。
從教李四鬢蒼浪。
other:: 
### 黃龍德逢禪師
 ^623b19

隆興府黃龍德逢通照禪師。
郡之靖安胡氏子。
生有厖眉。年十七從上藍普禪師落髮。
往依靈源即明深旨。
上堂。舉夾山境話。
師曰。法眼徒有此語。
殊不知夾山老漢被這僧輕輕拶著。
直得脚前脚後。設使不作境話會。
未免猶在半途。
other:: 
### 光孝曇清禪師
 ^623b26

邵州光孝曇清禪師上堂。
殺父殺母佛前懺悔。
殺佛殺祖不消懺悔。
為甚麼不消懺悔。
且得冤家解脫。
other:: 
### 光孝德週禪師
 ^623c3

溫州光孝德週禪師。
信州璩氏子。於景德尊勝院染削問道有年。
後至黃龍聞舉少林面壁。
頓悟述二偈以呈。
龍許之。自是名流江浙。
上堂曰。舉體露堂堂。
十方無罣礙。千聖不能傳。
萬靈成頂戴。擬欲共商量。
開口百雜碎。秖如未開口已前作麼生咄。
上堂。回互不回互。
覷見沒可覩。透出祖師關。
踏斷人天路。呵呵呵悟不悟。
落花流水知何處。
other:: 
### 寺丞戴道純居士
 ^623c6

寺丞戴道純居士字孚中。
咨叩靈源。一日有省。
乃呈偈曰。杳冥源底全機處。
一片心花露印紋。
知是幾生曾供養。
時時微笑動香雲。
other:: 
## 黃龍死心悟新禪師法嗣
黃龍死心悟新禪師法嗣
other:: 
### 禾山慧方禪師
 ^623c14

吉州禾山方禪師。
臨江龔氏子。示眾曰。
先用後照要驗作家。
先照後用不存影迹。
照用同時壁立千仞。
照用不同時根塵可鑑。
古人以此四轉語驗天下衲僧。
若非具真正眼親切悟明者難為湊泊。
今日分明為諸人拈出了也。
還委悉麼。若委悉去。
可謂不動絲毫頓超覺地。
其或未然切須子細。
又舉拂子曰。看看只這箇。
在臨濟則照用齊行。
在雲門則事理俱備。
在曹洞則偏正叶通。
在溈仰則暗機圓合。
在法眼則何止唯心。
然五家宗派門庭施設則不無。
直饒辨得倜儻分明去。
猶是光影邊事。若要抵敵死生則霄壤有隔。
且道超越死生一句又作麼生道。
良久曰。洎合錯下注脚。
other:: 
### 南蕩法空禪師
 ^623c18

杭州南蕩法空禪師。
江西人。為人強項久侍死心得旨。
後欲辭去。死心記云。
汝福薄宜以道自養。
師遂辭行。清草堂亦有頌送之云。
十年聚首龍峯寺。
一悟真空萬境閑。
此去隨緣且高隱。
莫將名字落人間。
後出世杭州南蕩。
不踰月而院被火了無孑遺。
師嘆曰。吾違先師之言故見今日之難。
有富人欲獨迎齋而捨三門。
師曰。公欲施財邀福。
非長老受賜。若教我背眾而食。
所不願也。師既汩沒於土木。
道遂不行。草堂嘗遣僧齎衣一襲。
尋訪之。衲子聞遂往依之而師亦老矣。
後示滅於本山。
other:: 
### 九頂慧泉禪師
 ^624a3

嘉定府九頂寂惺惠泉禪師。
成都張氏子。僧問。
心迷法華轉心悟轉法華。
未審意旨如何。師曰。
風暖鳥聲碎日高花影重。
上堂。昔日雲門有三句。
謂函蓋乾坤句。截斷眾流句。
隨波逐浪句。九頂今日亦有三句。
所謂飢來喫飯句。
寒即向火句。困來打睡句。
若以佛法而論。則九頂望雲門直立下風。
若以世諦而論。則雲門望九頂直立下風。
二語相違。且如何是九頂為人處。
other:: 
### 上封祖秀禪師
 ^624a15

潭州上封祖秀禪師。
常德府何氏子。上堂。
枯木巖前夜放華。
鐵牛依舊臥煙沙。
儂家鞭影重拈出。
擊拂子曰。一念回心便到家。
遂喝一喝下座。
other:: 
### 性空妙普菴主
 ^624a24

嘉興府華亭性空妙普菴主。
漢州人。久依死心獲證。
乃抵秀水追船子遺風。
結茅青龍之野。吹鐵笛以自娛。
多賦詠。得之者必珍藏。
其山居曰。心法雙忘猶隔妄。
色塵不二尚餘塵。
百鳥不來春又過。
不知誰是住菴人。
又警眾曰。學道猶如守禁城。
晝防六賊夜惺惺。
中軍主將能行令。
不動干戈治太平。
又曰。不畊而食不蠶衣。
物外清閑適聖時。
未透祖師關棙子。
也須存意著便宜。
又曰。十二時中莫住工。
窮來窮去到無窮。
直須洞徹無窮底。
踏倒須彌第一峯。
建炎初。徐明叛。道經烏鎮。
肆殺戮。民多逃亡。
師獨荷策而往。賊見其偉異。
疑必詭伏者。問其來。
師曰。吾禪者欲抵密印寺。
賊怒欲斬之。師曰。
大丈夫要頭便斫取。
奚以怒為。吾死必矣。
願得一飯以為送終。
賊奉肉食。師如常齋出。
生畢。乃曰。孰當為我文之以祭。
賊笑而不答。師索筆大書曰。
嗚呼惟靈。勞我以生則大塊之過。
役我以壽則陰陽之失。
乏我以貧則五行不正。
困我以命則時日不吉。
吁哉至哉。賴有出塵之道。
悟我之性。與其妙心。
則其妙心孰與為隣。
上同諸佛之真化。
下合凡夫之無明。
纖塵不動本自圓成。
妙矣哉妙矣哉。日月未足以為明。
乾坤未足以為大。
磊磊落落無罣無礙。
六十餘年和光混俗。
四十二臘逍遙自在。
逢人則喜見佛不拜。
笑矣乎笑矣乎。可惜少年郎。
風流太光彩。坦然歸去付春風。
體似虛空終不壞。
尚饗。遂舉箸飫飡。
賊徒大笑。食罷復曰。
劫數既遭離亂。我是快活烈漢。
如今正好乘時。便請一刀兩段。
乃大呼斬斬。賊方駭累稽首謝過。
令衛而出。烏鎮之廬舍免焚。
實師之惠也。道俗聞之愈敬。
有僧覩師見佛不拜歌逆問曰。
既見佛為甚麼不拜。
師掌之曰。會麼。云不會。
師又掌曰。家無二主。
紹興庚申冬造大盆穴而塞之。
修書寄雪竇持禪師曰。
吾將水葬矣。壬戌歲持至見其尚存。
作偈嘲之曰。咄哉老性空。
剛要餧魚鼈。去不索性去。
秖管向人說。師閱偈笑曰。
待兄來證明耳。令遍告四眾。
眾集師為說法要。
仍說偈曰。坐脫立亡不若水葬。
一省柴燒二省開壙。
撒手便行不妨快暢。
誰是知音船子和尚。
高風難繼百千年。
一曲漁歌少人唱。
遂盤坐盆中順潮而下。
眾皆隨至海濱望欲斷目。
師取塞戽水而回。
眾擁觀水無所入。
復乘流而往。唱曰。
船子當年返故鄉。
沒蹤跡處妙難量。
真風遍寄知音者。
鐵笛橫吹作散場。
其笛聲嗚咽頃於蒼茫間見以笛擲空而沒。
眾號慕圖像事之。
後三日於沙上趺坐如生。
道俗爭往迎歸留五日。
闍維設利大如菽者莫計。
二鶴徘回空中。火盡始去。
奉設利靈骨建塔于青龍。
other:: 
### 鍾山道隆禪師
 ^624a28

嚴州鍾山道隆首座。
桐廬董氏子。於鍾山寺得度。
自游方所至耆衲皆推重。
晚抵黃龍。死心延為座元。
心順世遂歸隱鍾山。
慕陳尊宿高世之風。
掩關不事事。日鬻數籰自適。
人無識者。手常穿一襪。
凡有禪者至提以示之曰。
老僧這襪著三十年了也。
有寺僧戲問。如何是無諍三昧。
師便掌。
other:: 
### 揚州齊謐首座
 ^624c20

揚州齊謐首座。本郡人也。
死心稱為飽參。諸儒屢以名山致之不可。
後示化於潭之谷山異跡頗眾。
門人甞繪其像請贊。
為書曰。箇漢灰頭土面。
尋常不欲露現。而今寫出人前。
大似虛空著箭。怨怨可惜人間三尺絹。
other:: 
### 空室智通道人
 ^624c27

空室道人智通者。
龍圖范珣女也。幼聰慧長歸丞相蘇頌之孫悌。
未幾厭世相還家求祝髮。
父難之。遂清修。因看法界觀頓有省。
連作二偈見意。一曰。
浩浩塵中體一如。
縱橫交互印毘盧。
全波是水波非水。
全水成波水自殊。
次曰。物我元無異。
森羅鏡像同。明明超主伴。
了了徹真空。一體含多法。
交參帝網中。重重無盡處。
動靜悉圓通。後父母俱亡。
兄涓領分寧尉。通偕行聞死心名重往謁之。
心見知其所得便問。
常啼菩薩賣却心肝。
教誰學般若。通曰。
爾若無心我也休。
又問。一雨所滋根苗有異。
無陰陽地上生箇甚麼。
通曰。一花五葉。復問。
十二時中向甚麼處安身立命。
通曰。和尚惜取眉毛好。
心打曰。這婦女亂作次第。
通禮拜。心然之。於是道聲籍甚。
政和間居金陵。常設浴於保寧。
揭牓于門曰。一物也無洗箇甚麼纖塵若有起自何來。
道取一句子玄。乃可大家入浴。
古靈秖解揩背。開士何曾明心。
欲證離垢地時。須是通身汗出。
盡道水能洗垢。焉知水亦是塵。
直饒水垢頓除。到此亦須洗却。
後為尼名惟久。挂錫姑蘇之西竺。
緇白日夕師問。得其道者頗眾。
俄示寂書偈趺坐而終。
有明心錄行於世。
other:: 
## 草堂清禪師法嗣
草堂清禪師法嗣
other:: 
### 雪峯慧空禪師
 ^625a3

福州雪峯東山慧空禪師。
本郡陳氏子。十四圓頂。
即游諸方遍謁諸老。
晚契悟於草堂。紹興癸酉開法雪峯。
受請日上堂曰。俊快底點著便行。
癡鈍底推挽不動。
便行則人人歡喜。
不動則箇箇生嫌。
山僧而今轉此癡鈍為俊快去也。
彈指一下曰。從前推挽不出而今出。
從前有院不住而今住。
從前嫌佛不做而今做。
從前嫌法不說而今說。
出不出住不住即且置。
敢問諸人。做底是甚麼佛。
空王佛邪。然燈佛邪。
釋迦佛邪。彌勒佛邪。
說底又是甚麼法。
根本法邪。無生法邪。
世間法邪。出世間法邪。
眾中莫有道得底麼。
若道得山僧出世事畢。
如或未然逢人不得錯舉。
喝一喝下座。上堂。
舉雲門示眾云。秖這箇帶累殺人。
師曰。雲門尋常氣宇如王。
作恁麼說話大似貧恨一身多。
山僧即不然。秖這箇快活殺人。
何故大雨方歸屋裏坐。
業風吹又遶山行。
然雖如是。也是乞兒見小利。
且不傷物義一句作麼生道。
上堂。一拳拳倒黃鶴樓。
一趯趯翻鸚鵡洲。
有意氣時添意氣。
不風流處也風流。
俊哉俊哉快活快活。
一似十七八歲狀元相似。
誰管爾天誰管爾地。
心王不妄動。六國一時通。
罷拈三尺劍。休弄一張弓。
自在自在快活快活。
恰似七八十老人作宰相相似。
風以時雨以時。五穀植萬民安。
竪起拄杖曰。大眾這兩謁并山僧拄杖子。
共作得一褐衲僧到雪峯門下。
但知隨例飡#CB05283;子也得三文買草鞋。
喝一喝卓拄杖下座。
僧問。和尚未見草堂時如何。
師曰。江南有。曰見後如何。
師曰。江北無。
other:: 
### 育王普崇禪師
 ^625a27

慶元府育王野堂普崇禪師。
本郡人也。示眾舉。
巴陵和尚道。不是風動。
不是旛動。不是風旛。
又向甚麼處著。有人為祖師出氣出來與巴陵相見。
雪竇和尚道風動幡動既是風幡。
又向甚麼處著。有人為巴陵出氣出來與雪竇相見。
師曰。非風非幡無處著。
是幡是風無著處。
遼天俊鶻悉迷蹤。
踞地金毛還失措。
呵呵呵悟不悟。令人轉憶謝三郎。
一絲獨釣寒江雨。
other:: 
### 萬年法一禪師
 ^625b27

台州萬年雪巢法一禪師。
太師襄陽郡王李公遵勉之玄孫也。
世居開封祥符縣。
母夢一老僧至而產。
年十七試上庠從祖仕淮南。
欲官之不就。將棄家。
事長蘆慈覺賾禪師。
祖弗許。母曰。此必宿世沙門。
願勿奪其志。未幾慈覺沒。
大觀改元。禮靈巖通照愿禪師祝髮登具。
依愿十年迷悶不能入。
謁圓悟於蔣山。悟曰。
此法器也。悟奉詔徙京師天寧。
師侍行。靖康末謁草堂於疎山。
一語之及大法頓明。
紹興七年泉守寶文劉公彥修請居延福。
後四遷巨剎。上堂拈拄杖曰。
拄杖子有時作出水蛟龍。
萬里雲煙不斷。有時作踞地師子。
百年妖怪潛蹤。有時心法兩忘照體獨立。
有時照用同時主賓互用。
以拄杖畫曰。延福門下總用不著。
且道延福尋常用箇甚麼。
卓拄杖喝一喝下座。
上堂。仰面不見天。
低頭不見地。古劍髑髏前。
大海波濤沸。退長蘆歸天台萬年觀音院。
忽示微疾。書偈曰。
今年七十五。歸作菴中主。
珍重觀世音。泥蛇吞石虎。
入龕趺坐而逝。
other:: 
### 黃龍道震禪師
 ^625c7

隆興府黃龍山堂道震禪師。
金陵趙氏子。少依覺印英禪師為童子。
英移居泗之普照。
適淑妃擇度童行。
師得圓具久之辭。
謁丹霞淳禪師。一日與論洞上宗旨。
師呈偈曰。白雲深覆古寒岩。
異草靈花彩鳳銜。
夜半天明日當午。
騎牛背面著靴衫。
淳器之。師自以為礙。
棄依草堂一見契合。
日取藏經讀之。一夕聞晚參鼓。
步出經堂。舉頭見月。
遂大悟。亟趨方丈。
堂望見即為印可。
初住曹山。次遷廣壽黃龍。
上堂曰。舉箇古人因緣問闍梨。
闍梨不得作古會。
若作古會失却當面眼。
舉箇即今因緣問闍梨。
闍梨不得作今會。
若作今會障却闍梨本來眼。
假饒不失不障非古非今。
猶是藥病相治止啼之說。
秖如透脫一句闍梨還道得也無。
若道不得。直待羅漢峯深談實相即向汝道。
上堂。少林冷坐門人各說異端大似眾盲摸象。
神光禮三拜依位而立。
達磨云。汝得吾髓。
這黑面婆羅門。脚跟也未點地在。
上堂。石人問枯樁。
何時汝發華。枯樁怒石人。
何得口吧吧。石人呵呵笑。
枯樁吐異葩。紅霞輝玉象。
白玉碾金沙。借問通玄士。
何人不到家。
other:: 
## 青原信禪師法嗣
青原信禪師法嗣
other:: 
### 正法希明禪師
 ^625c27

成都府正法希明禪師。
漢州人也。解制上堂。
林葉紛紛落。乾坤報早秋。
分明西祖意。何用更馳求。
若恁麼會得。始信佛祖之道本自平夷。
大解脫門元無關鑰。
彌綸宇宙偪塞虛空。
量不可窮智不能測。
若也未明此旨不達其源。
任是百劫熏功千生煉行。
徒自疲苦了無交涉。
若深明此旨洞達其源。
乃知動靜施為經行坐臥。
頭頭合道念念朝宗。
祖不云乎。迷生寂亂悟無好惡。
得失是非一時放却。
如是則誰迷誰悟誰是誰非。
自是諸人獨生異見。
觀大觀小執有執無。
己靈獨耀不肯承當。
心月孤圓自生違背。
何異家中捨父衣內忘珠。
致使菩提路上荊棘成林。
解脫空中迷雲蔽日。
山僧今日幸值眾僧自恣化主還山。
諸上善人得得光訪。
不可緘默隨分葛藤。
曲為今時少開方便。
也須是諸人著眼各自諦觀。
若更擬議尋思白雲萬里。
遂拈拄杖曰。於斯明得靈山一會儼在目前。
其或未然更待來晨分付。
other:: 
### 梁山懽禪師
 ^626a21

潭州梁山懽禪師。
僧問。大眾雲臻請師開示。
師曰。天靜不知雲去處。
地寒留得雪多時。
曰學人未曉玄言。
乞師再垂方便。師曰。
一重山後一重人。
other:: 
### 嶽山祖菴主
 ^626b11

祖菴主見青原之後縛屋衡嶽間。
三十餘年人無知者。
偶遣興作偈曰。小鍋煮菜上蒸飯。
菜熟飯香人正饑。
一補饑倉了無事。
明朝依樣畫猫兒。
由是衲子披榛扣之。
無盡張公力挽其開法。
不從。竟終于此山。
other:: 
## 夾山純禪師法嗣
夾山純禪師法嗣
other:: 
### 欽山普初禪師
 ^626b15

澧州欽山乾明普初禪師。
上堂良久曰。舉揚宗旨上祝皇基。
伏願祥雲與景星俱現。
醴泉與甘露雙呈。
君乃堯舜之君。俗乃成康之俗。
使林下野夫不覺成太平曲。
且作麼生是太平曲。
無為而為神而化之。
灑德雨以霶霈。鼓仁風而雍熙。
民如野鹿。上如標枝。
十八子知不知。哩哩囉囉囉哩。
拍一拍下座。
other:: 
## 黃州柏子山嵩禪師法嗣
黃州柏子山嵩禪師法嗣
other:: 
### 東禪惟資禪師
 ^626b21

黃州東禪惟資禪師。
上堂曰。信手拈來無非佛事。
何故頭頭顯理物物皆宗。
念念釋迦出世。步步彌勒下生。
若信得及把得住。
便請坐斷報化佛頭。
高步毘盧頂上。拈拄杖云。
且道拄杖子有何長處。
良久畫一畫云。能殺能活能縱能奪。
更有一般堪嘆處。
不風流處也風流。
卓一下。
other:: 
## 褒親瑞禪師法嗣
褒親瑞禪師法嗣
other:: 
### 壽寧道完禪師
 ^626b29

安州應城壽寧道完禪師。
僧問。雲從龍風從虎。
未審和尚從箇甚麼。
師曰。一字空中畫。
曰得甚麼奇特。師曰。
千手大悲提不起。
問十方國土中唯有一乘法。
如何是一乘法。師曰。
斗量不盡。曰恁麼則動容揚古路不墮悄然機。
師曰。作麼生是悄然機。
僧舉頭看。師舉起拂子。
僧喝一喝。師曰。大好悄然。
上堂。古人見此月。
今人見此月。此月鎮長存。
古今人不別。若人心似月。
碧潭光皎潔。決定是心源。
此說更無說。咄。上堂。
諸禪德。三冬告盡臘月將臨三十夜。
作麼生秖準。良久曰。
衣穿瘦骨露屋破看星眠。
other:: 
## 智海清禪師法嗣
智海清禪師法嗣
other:: 
### 乾峯圓慧禪師
 ^626c8

泉州乾峯圓慧禪師上堂。
達磨正宗衲僧巴鼻。
堪嗟迷者成群開眼瞌睡。
頭上是天脚下是地。
耳朵聞聲鼻孔出氣。
敢問。雲堂之徒時中甚處安置。
還見麼。可憐雙林傅大士。
却言秖這語聲是。
咄。
other:: 
### 四祖仲宣禪師
 ^626c21

蘄州四祖仲宣禪師上堂。
諸佛出世為一大事因緣。
祖師西來直指人心。
是佛凡聖本來不二。
迷悟豈有殊途。非涅槃之可欣。
非死生之可厭。但能一言了悟。
不起坐而即證無生。
一念回光。不舉步而遍周沙界。
如斯要徑可曰宗門。
山僧既到這裏不可徒然。
乃舉拂子曰。看看山河大地日月星辰。
若凡若聖是人是物。
盡在拂子頭上一毛端裏出入遊戲。
諸人還見麼。設或便向這裏見得倜儻分明。
更須知有向上一路。
試問諸人。作麼生是向上一路。
良久曰。六月長天降大雪。
三冬嶺上火雲飛。
other:: 
## 廬山羅漢寺南禪師法嗣
廬山羅漢寺南禪師法嗣
other:: 
### 雲峯慧昌禪師
 ^626c26

南嶽雲峯景德慧昌禪師。
僧問。高提祖印即不問。
覿面相呈事若何。
師曰。不勞拈出。僧云。
不因漁父引爭得見波濤。
師曰。酌然。僧云。言前道破無妨礙。
物外全提有像遷。
師曰獨許闍梨。僧云。
橫身三界外誰是出頭人。
師曰。爭不足讓有餘。
僧云。學人東西不辨南北不分。
師曰。自生退屈。乃曰。
禹溪流水如藍染。
雲密峯巒畫不成。
山色水聲全是體。
不知誰解悟無生。
悟無生彼此自忘情。
更擬求奇妙。笑殺嶺南能。
又曰。非不非是不是。
達磨西來惑眾顯異。
梁王勘破渡江入魏。
九年面壁向嵩丘。
接得神光轉失利。
大眾欲不失利麼。
廉纖梅雨蔽千家。
蕭灑薰風吹萬類。
若作佛法商量。墮在野狐群裏。
又曰。至道無難唯嫌揀擇。
但莫憎愛洞然明白。
雪峯輥毬趙州庭柏。
不落見聞亦非聲色。
擬問如何攔顋一摑。
又曰。佛祖傳心西天此土。
得之者如日如月照耀乾坤。
失之者如盲如聾不辨西東。
雲峯這裏得失是非一時放却。
無禪可參。無道可學。
猖猖狂狂蹈乎大方。
且道佛祖傳心傳箇什麼。
良久曰。窓開雲霧生衣上。
簾捲山泉入鏡中。
other:: 
### 浮山德宣禪師
 ^627a10

舒州浮山德宣禪師。
僧問。如何是佛。師曰。
天長地久。僧云。學人未曉。
師曰。年老病生。僧云。
同生同死又作麼生。
師曰。喚闍梨作佛得麼。
乃曰。雙井峯錦繡谷。
南北東西難圖錄。
縱爾僧繇巧筆端。
爭如一到心中足。
拈起拂子曰。還見麼。
良久曰。雲居羅漢。
擊禪床下座。上堂曰。
諸佛不出世四十九年說。
祖師不西來少林有妙訣。
若人識祖佛。當處便超越。
遂拈拂子曰。這箇是浮渡拂子。
且道祖佛在什麼處。
良久曰。雖是善因而招惡果。
other:: 
## 琅邪起禪師法嗣
琅邪起禪師法嗣
other:: 
### 金陵俞道婆
 ^627b3

俞道婆金陵人也。
市油餈為業。常隨眾參問琅邪。
邪以臨濟無位真人話示之。
一日聞丐者唱蓮花樂云。
不因柳毅傳書信。
何緣得到洞庭湖。
忽大悟以餈盤投地。
夫傍睨曰。爾顛邪。
婆掌曰。非汝境界。
往見琅邪。邪望之知其造詣。
問那箇是無位真人。
婆應聲曰。有一無位人。
六臂三頭努力嗔。
一擘華山分兩路。
萬年流水不知春。
由是聲名藹著。凡有僧至則曰。
兒兒。僧擬議即掩門。
佛燈珣禪師往勘之。
婆見如前所問。珣曰。
爺在甚麼處。婆轉身拜露柱。
珣即踏倒曰將謂有多少奇特。
便出婆蹶起曰。兒兒來惜爾則箇。
珣竟不顧。安首座至。
婆問甚處來。安曰。
德山。婆曰德山太乃老婆兒子。
安曰。婆是甚人兒子。
婆曰。被上座一問。
直得立地放尿。婆嘗頌馬祖不安因緣曰。
日面月面虛空閃電。
雖然截斷天下衲僧舌頭。
分明秖道得一半。
other:: 
## 光孝蘭禪師法嗣
光孝蘭禪師法嗣
other:: 
### 蘆山法真禪師
 ^627b14

明州蘆山無相法真禪師。
江南李主之裔也。
上堂。欲明向上事。
須具頂門眼。若具頂門眼。
始契出家心。既契出家心。
常具頂門眼。要會頂門眼麼。
四京人著衣喫飯。
兩浙人飽暖自如。
通玄峯頂香風清花發蟠桃三四株。
other:: 
## 象田卿禪師法嗣
象田卿禪師法嗣
other:: 
### 雪竇持禪師
 ^627c3

慶元府雪竇持禪師。
郡之盧氏子。僧問。
中秋不見月時如何。
師曰。更待夜深看。
曰忽若黑雲未散又且如何。
師曰。爭怪得老僧。
上堂。悟心容易息心難息。
得心源到處閑。斗轉星移天欲曉。
白雲依舊覆青山。
other:: 
### 石佛益禪師
 ^627c9

紹興府石佛益禪師上堂。
一葉落天下秋。一塵起大地收。
一法透萬法週且道透那一法。
遂喝曰。切忌錯認驢鞍橋作阿爺下頷。
便下座。
other:: 
## 慧日雅禪師法嗣
慧日雅禪師法嗣
other:: 
### 九仙法清禪師
 ^627c14

隆興府九仙法清祖鑑禪師。
嚴陵人也。嘗於池之天寧以伽梨覆頂而坐。
侍郎曾公開問曰。
上座仙鄉甚處。曰嚴州。
曰與此間是同是別。
師拽伽梨下地揖曰。
官人曾到嚴州否。
曾罔措。師曰。待官人到嚴州。
却向官人道。住後上堂曰。
萬柳千華暖日開。
一華端有一如來。
妙談不二虛空藏。
動著微言遍九垓。
笑咍咍。且道笑箇甚麼。
笑覺苑脚跟不點地。
上堂舉。睦州示眾曰。
汝等諸人未得箇入頭處。
須得箇入頭處。既得箇入頭處。
不得忘却老僧明明向汝道。
尚自不會。何況蓋覆將來。
師曰。睦州恁麼道意在甚麼處。
其或未然。聽覺苑下箇注脚。
張僧見王伴。王伴叫張僧。
昨夜放牛處。嶺上及前村。
溪西水不飲。溪東草不吞。
教覺苑如何。即得會麼。
不免與麼去。遂以兩手按空下座。
僧問。如何是奪人不奪境。
師曰惺惺寂寂。曰如何是奪境不奪人。
師曰。寂寂惺惺。曰如何是人境兩俱奪。
師曰。惺惺惺惺。曰如何是人境俱不奪。
師曰。寂寂寂寂。曰學人今日買銕得金去也。
師曰。甚麼處得這話頭來。
other:: 
### 覺海法因菴主
 ^627c19

平江府覺海法因菴主。
郡之嵎山朱氏子。
年二十四披緇服進具。
遊方至東林謁慧日。
日舉靈雲悟道機語問之。
師擬對。日曰。不是不是。
師忽有所契。占偈曰。
巖上桃花開。花從何處來。
靈雲纔一見。回首舞三臺。
日曰。子所見雖已入微。
然更著鞭當明大法。
師承教居廬阜三十年不與世接。
叢林尊之。建炎中盜起江左。
順流東歸。邑人結菴命居。
緇白繼踵問道。嘗謂眾曰。
汝等飽持定力。無憂晨炊而事干求也。
晚年放浪自若。稱五松散人。
other:: 
## 龍牙言禪師法嗣
龍牙言禪師法嗣
other:: 
### 洞山擇言禪師
 ^628a11

瑞州洞山擇言禪師。
僧問。如何是十身調御。
投子下禪床立未審意旨如何。
師曰。脚跟下七穿八穴。
other:: 
## 道林一禪師法嗣
道林一禪師法嗣
other:: 
### 大溈智禪師
 ^628a22

潭州大溈大圓智禪師。
四明人也。上堂舉。
南泉道。三世諸佛不知有。
狸奴白牯却知有。
師曰。三世諸佛既不知有。
狸奴白牯又何曾夢見灼然。
須知向上有知有底人始得。
且作麼生是知有底人。
喫官酒臥官街。當處死當處埋。
沙場無限英靈漢。
堆山積嶽露屍骸。
續傳燈錄卷第二十三
 ^628a26
