
pin:: 
## 6
大方廣佛華嚴經隨疏演義鈔卷第三十四
author:: 唐清涼山大華嚴寺沙門澄觀述
第七正行甚深。疏「二何故」下，疏文有二：
先總彰大意、二「前四」下別釋經文。 ^256b27

疏「雜集第七說諸煩惱」等者，解妨。
問：既分根本、隨惑，云何皆名為隨？
故為此通。故彼論云「隨煩惱者，謂所有諸煩惱皆是隨煩惱，
有隨煩惱非是煩惱。」
釋曰：非煩惱者，所謂忿等，但隨本惑名隨煩惱；
而非根本，名非煩惱。
而貪嗔癡名隨煩惱者，心法由此隨煩惱故，
隨惱於心，令不離染、令不解脫、令不斷障，故名隨煩惱。
如世尊說：「汝等長夜為貪嗔癡隨所惱亂，心恒染污。」
釋曰：論意云一切煩惱根本隨惑隨逐眾生，
令心心所隨順染污，故皆名隨。
是以疏云「隨他生故」。
他即眾生，由惑隨生，故生隨惑。
正是經意，謂諸行人心隨貪等。 ^256b28

疏「通釋貪等如九地中」者，指廣在餘，然九地中釋其別相。
若隨名釋，如《唯識》第六云「云何為貪？
謂於有、有具染著為性，能障無貪，生苦為業，謂由愛力取蘊生故。」
釋曰：有謂後有三有異熟之果。
有具謂彼惑業中有及器世間。
論云「云何為嗔？於苦、苦具增恚為性，能障無嗔，不安隱性惡行所依為業。
謂嗔必令身心熱惱起諸惡業，不善性故。」
釋曰：苦謂三苦。苦具謂一切有漏無漏但能生苦者，
謂邪見等、謗無漏故亦能生苦。
論云「云何為癡？於諸理事迷暗為性，能障無癡，一切雜染所依為業。
謂由無明起疑、邪定、貪等煩惱隨煩惱業，能招後生雜染法故。」
釋曰：獨頭無明多迷諦理，相應無明亦迷事相，謂於諦等生猶豫故。
論云「云何為慢？恃己於他，高舉為性，能障不慢，生苦為業。
謂若有慢，於彼有德心不謙下，由此生死輪轉無窮，受諸苦故。」
然根本有六，疑及惡見此中不說者，以解教人多無於疑及惡見故。
後七隨惑中，然《唯識》隨惑總有二十。
頌云「隨煩惱謂忿，恨覆惱嫉慳，誑諂與害憍，
無慚及無愧，掉舉與昏沈，不信并懈怠，
放逸及失念，散亂不正知。」
此二十中有其三品，謂初忿等十各別起故，
名為小隨煩惱；無慚等二遍不善故，名為中隨煩惱；
掉舉等八遍染心故，名大隨煩惱。
今唯小隨，為成十故但舉其七，略無惱害及憍三事。
亦憍屬慢攝、惱害嗔收故。
而言覆者，謂於自作罪，恐失利譽，隱藏為性，
能障不覆，悔惱為業。
謂覆罪者，後必悔惱不安隱故。
忿謂依對現前不饒益境憤發為性，能障不忿，執取為業。
謂懷忿者多發暴惡身表業故。
恨謂由忿為先，懷惡不捨，結怨為性，能障不恨，熱惱為業。
謂結恨者不能含忍，恒熱惱故。
嫉謂徇自名利，不耐他榮，妬忌為性，能障不嫉憂慼為業。
謂嫉妬者，聞見他榮深懷憂慼，不安隱故。
慳謂耽著財法不能惠捨，祕悋為性，能障不慳，鄙畜為業。
論慳悋者，心多鄙澁，畜積財法不能捨故。
誑謂為獲利譽矯現有德，詭詐為性，能障不誑，邪命為業。
謂矯誑者心懷異謀，多現不實邪命事故。
諂謂為網#CB00155;他故矯設異儀，
險曲為性，能障不諂教誨為業。
謂諂曲者謂網 #CB00155;他，
曲順時宜矯設方便，為取他意或藏己失，不任師友正教誨故。
然諂誑並以貪癡一分為體，慳唯貪一分，
嫉恨忿三以嗔一分，覆以貪癡一分為體。
恐失利譽是貪，不懼當苦是癡。
餘可例知。疏「法是法藥要在服行」者，《淨名》
云「應病與藥令得服行」。
「服與不服非醫咎」者，即《遺教經》。
《八大人覺》復云「汝等比丘於諸功德，常當一心捨諸放逸，如離怨賊。
大悲世尊所欲利益皆已究竟，汝等但當勤而行之。
若於山間、若空澤中、若在樹下閑處靜室，
念所受法勿令忘失，常當自勉精進修之，無為空死後致有悔。
我如良醫，如病說藥，服與不服非醫咎也。
又如善導導人善道，聞之不行，非導過也。」
此皆勸行。 ^256c12

疏「十行品云：如說能行」等，即第十真實行。 ^257b12

疏「智論云：能行說為正」等者，即第六論文。
故疏「如說修行方得佛法」者，即第三地經。 ^257b13

疏「遠離貢高輕慢」等者，即《瑜伽論》三十八云
「聽法由六種相遠離貢高雜染，由四種相遠離輕慢雜染，由一相遠離怯弱雜染。
言六相者，一應時聽、二殷重聽、三恭敬聽、
四不為損害、五不為隨順、六不求過失。
言四相者，一恭敬正法、二恭敬說人、三不輕正法、四不輕說人。
言一相者，不自輕蔑。
具上諸義，方名善聽。」 ^257b15

疏「求悟解」等者，論云「由五相故無散亂心，
一求悟解心、二專一趣心、三聆音囑耳、
四掃滌其心、五攝一切心。」
疏文具足。具此五心，方名審諦。 ^257b23

疏「言非但者，要兼修行」此下，牒經廣釋，一句顯一章大意。
於中二：先立理、後引證。
前中亦二：先正釋、後「此明不行為失」下揀濫。
以人多言此章毀於多聞，令人守愚不習教理，故為此揀。
於中有三：初正揀非毀多聞，但責聞而不行，
不令行而不聞，次「若無多聞，行無依故」
者，返立。無聞無解，依何而行？
後「是以不行為失」下，結成上義。
多聞不行，調達等是，是經所訶。
多聞而行，身子等是，經所不責。
善星是佛之子，調達是佛之弟，並解十二部經，
不依修行，生身陷入阿鼻地獄。
阿難、身子多聞行故，親得授記。 ^257b26

疏「故自利利他」下，結要多聞。
「但應」下，通伏難。謂有難言：一切經論皆說無言。
《商主天子經》云「無有不毀語言而得道者。」
《涅槃》二十六云「若知如來常不說法，是名具足多聞者。」
又《涅槃》二十云「寧願少聞多解義理，不願多聞於義不了。」
故為此通。《涅槃》但令解義，不毀多聞。
《商主》等經但令莫著，豈當不許眾生聞教？
疏「婆沙四十二云」下，第二引證，總引二論三經。
而文分二：先引一論二經，證須多聞。
《淨名》即第二答普現色身菩薩之偈，下經即第三地經，前文已引。
疏「上單顯聞」下，二雙引聞行。
先引《涅槃》即，第二十五〈高貴德王菩薩品〉
第七功德云「善男子！
菩薩摩訶薩修大涅槃微妙經典，作是思惟：何法能為大般涅槃而作近因？
菩薩即知有四種法為大涅槃而作近因。
若言勤修一切苦行是大涅槃近因緣者，是義不然。
所以者何？若離四法得涅槃者，無有是處。
何等為四？一者親近善友、二者專心聽法、
三者繫念思惟、四者如法修行。
善男子！譬如有人身遇眾病，若冷若熱、
虛勞下瘧、眾邪鬼毒，到良醫所。
良醫即為隨病說藥。
是人至心善受醫教，隨教合藥，如法服之，
服已病愈，身得安樂。
有病之人喻諸菩薩，大良醫者喻善知識，
良醫所說喻方等經，善受醫教喻善思惟方等經義，
隨教合藥喻於如法修行三十七助道之法，
病除愈者喻滅煩惱，得安樂者喻得涅槃常樂我淨。」
故云《涅槃》四事雙美聞行故。
疏「智論云：多聞廣智」等者，然彼論第六總有四偈，此第一偈。
次偈云「多聞辯慧巧言語，美說諸法轉人心，
自不如法行不正，譬如雲雷而不雨。
博學多聞有智慧，訥口拙言無巧便，不能顯發法寶藏，譬如有雲無雷雨。
不廣學問無智慧，不能說法無好行，是弊法師無慚愧，譬如不雲無雷雨。」
此上以行為雨、以辯為雷、以聞智為雲。
初偈總具，故今引之。
次一闕行、次偈闕辯行、後偈三俱闕，故云弊法師。 ^257c9

疏「恐繁且止」者，即《智論》次前云「有智無多聞，是不知實相。
譬如暗夜中，有目無所見。
多聞無智慧，亦不知實相。
譬如大明中，有燈而無目。
多聞利智慧，是所說應受。
無聞無智慧，是名人中牛。」
及餘諸經，其文甚廣。 ^258a19

疏「又此九偈亦可別對隨貪等義」者，一溺水喻隨貪愛水故；
二喻隨慳，不自食故；三喻隨嫉，是內病故；
四喻隨諂，數他德故；五喻隨嗔及忿，違王之法受飢寒故；
六喻隨覆，若掩耳偷鈴，欲人不聞故；七喻隨癡，
盲無見故；八喻隨慢，恃己慣故；九喻隨誑，無德說德故。 ^258a24

第八助道甚深。疏「謂斷惑證理」等者，謂以智慧劍殺煩惱賊故、
無分別智方證如故。
言「導行」者，《智論》云「五度如盲人，般若為有目」，
故能明見夷途、開道萬行，御心中道至一切智城，
故餘行得智皆成彼岸，般若究竟成菩提果。 ^258b1

疏「結成前難」者，此下亦有三重問意：初言
「前難云智為上首」，及今非唯一法成佛，不合偏讚。
今有偏讚，其故何耶？
此直問所以也。二「為要假多」下，帶疑問也。
三「若隨一得成」者，結成相違難也。 ^258b6

疏「謂智為上首」下，上摽答意，此下委釋。
初釋印初、二「終無唯以」下釋印後、三從
「釋其中間」下釋中間。
總有五意，前四即四隨、後一統攝。
今初。「隨心令喜」，即下隨樂，亦世界悉檀。
二「隨時生善」，即下隨宜，亦為人悉檀。
三「所治蔽殊故」，即下隨治，亦名對治悉檀。
四「入門不同」，即下隨義，亦名第一義悉檀。
悉檀，此云義宗，即《智論》中意。
諸佛說法，不離此四故。 ^258b11

疏「又智論云：般若必具一切行」下，即第五意。
般若統攝諸行，今讚一般若即是讚餘；
餘是般若中餘，故但讚餘已讚般若。 ^258b19

疏「稱悅其心」者，謂前人樂行布施即勸布施，樂行持戒即勸持戒等。
隨順世界，順意樂故。
言「附先世習」者，心未必樂，但夙世曾作，勸則易成。
如昔曾坐禪，今勸坐禪，即易得定。
樂約現欲，宜約有根。
亦猶鍛金之子，宜令數息等。
隨治，可知。隨義，謂隨以何法得入第一義故。
有人因禪悟道、有人因慧悟道，六度萬行皆為入理之門戶故。 ^258b22

疏「然並通四隨略舉一治」者，會經文也。
摽章具四釋，但有一者，蓋是略耳，故引
《涅槃》以證有四之義。
謂如一布施，有樂施者勸之，即隨樂也。
昔曾修行，能生度善，即隨宜也。
因施見理，解財如夢，心事俱捨，即隨義也。 ^258c1

疏「涅槃慳者之前不讚布施」者，即三十四經
〈迦葉菩薩品〉「佛告迦葉：『我於餘經中說五種眾生，
不應還為說五種法，為不信者不讚正信、
為毀禁者不讚持戒、為慳貪者不讚布施、
為懈怠者不讚多聞、為愚癡者不讚智慧。
何以故？智者若為是五種人說是五事，
當知說者不得名為具足知諸根力，不得名為憐愍眾生。
何以故？是五種人聞是事已，生不信心惡心嗔心，以是因緣於無量劫受苦果報。』」
今疏引之，以成今文應具四義。
言是隨樂者，彼不樂故，亦是不宜讚故。 ^258c6

疏「仍前漸具」等者，即前如是次第修漸，具諸佛法。
由仍此言，顯智得為上首。 ^258c18

疏「二正明所用不同」者，行本防護，與樂別故，故須兼具。
前意釋印初義，此意釋印後義。 ^258c20

疏「然攝論第九」下，引論成經，通於前後。 ^258c22

疏「通說則此二皆能防外養內」者，諦察法理，養內德也。
進防懈怠眾魔不入，防外敵也。 ^258c23

疏「澄清四海」，喻上定也。
「明鑒萬機」，喻上慧也。
「戴恩仰則」，喻依賴也。 ^258c25

疏「招果無盡」，如慈一定得十五果，三地當明。 ^258c26

第九一道甚深。疏「同觀心性」者，即正道之一。
是唯一之一，法性不並真故。
「萬行齊修」者，義兼正助。
千佛同轍、今古不易之一道也，即明流類相同為一，非一二三四數之一也。 ^258c27

疏「謂因道既一」等者，疏中有二：先釋文、後揀濫。
今初，先釋總句，亦有三重問意：一直問所以，
故云「云何現見」。二「為果異故」下，帶疑。
三「若雙存」下，辨相違難。 ^259a2

疏「下別辨十事」下，釋所謂下經文。
在文易見，今當略示異相。
言「一界有染淨等」者，略有十義，等字等於餘九；
二大小、三所依、四形狀、五體性、六莊嚴、
七清淨、八佛出、九劫住、十劫轉變。
此即〈世界成就品〉十門中八，不取起具因緣，
以將因同難果異故；不等無差別門，今難差別門也。
為欲滿十，故加染淨及與大小。
大小即分量故。亦形狀開出染淨，即對清淨開出，
通餘八門，如娑婆為染、安樂為淨等，小如娑婆一三千界、大如法華富樓那國如一恒河沙三千界量等。
下之九門，多如〈世界成就品〉。
「二居人善惡等異」者，等取或唯地上、或唯地前、
或通此二、或三乘一乘等也。 ^259a6

疏「三諸乘等別」，或有國土說一乘、或二或三或四五，如是乃至無有量。
「或廣略」者，如釋迦如來廣制戒學，迦葉即略，乃至有佛夢中說法。
「四或三學調攝」，即用前乘教等調攝眾生，
或戒調練、或定以柔伏、或慧以攝御。
言「強軟」者，即《勝鬘》意，已如上引。
《淨名》亦云「此土眾生剛強難化，故佛為說剛強之語以調伏之，
言是地獄、是畜生、是餓鬼、是愚人行處、
是身邪行、是身邪行報等。
譬如象馬#CB00395;戾不調，加諸楚毒乃至徹骨然後調伏。」 ^259a20

疏「或壽有脩短」者，如《佛名》第七說梵聲佛壽十億歲，月面佛壽一日一夜。
《智度論》說須扇多佛朝現暮寂，阿彌陀佛壽命無量無邊阿僧祇劫，
釋迦壽量不滿百年等。 ^259b1

疏「光明或色相不同」者，如〈十定品〉，或見如來放黃金色光，或見如來放白銀色光等。
言「或常放具闕」者，釋迦則具，謂常光一尋，放眉間光照萬八千佛土等。
若普明佛，常放光明無前後別，以常光故。 ^259b5

疏「隨染淨土居人異故現通亦殊」者，謂隨見勝劣多少不同故。
如普現如來國土，其中眾生皆悉成就自然神足等，
則佛為彼現，必異此方。 ^259b10

疏「一多少」者，或菩薩多、聲聞少，或反此，或俱多俱少。
故上〈世界成就品〉明佛出云「或化多眾生，
或調伏少眾生」等。
《佛名經》說彌留勝王佛初會，聲聞八十億百千那由他等，斯即多也。
言「二會數」者，如《佛名經》第七云「彌留勝王佛四會說法，
華勝佛一會說法，聲德佛三會說法，放焰佛十會說法。」
或一經多會說，如《華嚴》、《般若》。
或一會說多經，如《無量義》、《法華》。
彌勒世尊龍華三會，七佛說法會數不同。
「三凡聖大小」，或唯集聲聞等，或唯集菩薩，或三乘同會等。
「九化儀」，如教體中。
而言等者，有二：一瞪視等、二化儀前後。
或先小後大、先大後小，或顯密不同、頓漸等異，並如教攝中說。 ^259b13

疏「十法住久近」者，如《法華》說華光佛正法住世三十二小劫，
像法住世亦三十二小劫。
若光明佛，正法像法各住二十小劫。
山海慧自在通王佛，壽無量千萬億阿僧祇劫，
正法住世亦倍壽命，像法住世復倍正法，
則正法二無量千萬億阿僧祇劫，像法亦爾。 ^259b26

疏「若約一佛十事」下，二揀濫也。
恐人誤謂一佛一因而有多果，故為此揀。
明此是多佛同修一因，何以見果種種差別耳。
一佛證一而果異者，如前已明。
謂文殊問德首云：「如來所悟唯是一法，
云何乃說無量諸法、現無量剎、化無量眾生」
等，故云德首已明。 ^259c3

疏「第二答中」下，疏文有二：一略敘答意、二廣徵釋。
前中，印其因同、釋其果異，異自在物，同是佛同。 ^259c9

疏「何者諸佛因果俱同異」下，第二廣徵釋也。
於中有二：一摽、二釋。
今初。文殊向以因同用難於果異，今明果亦有同，何以不知？
因亦有異，故互為不說。
故云俱有同異。是則以佛就機，因果俱異，
廢機說佛，因果俱同。
然果同因異相隱，因同果異相顯，故文殊以顯難其所隱，
使物齊明，成乎一道。 ^259c12

疏「謂同滿行海」下，二釋相也。
於中有四：初通釋四義、二結成同異、三引證同異、四別彰果同。
今初。一「同滿行海」者，二利行也。
二「將此同因」下，辨異因相，亦用上來二利行也。
然法相宗，自受用身及受用土，自利行成。
若他受用變化身土，利他行招。
然則利他亦能隨機而取異果，諸佛皆爾，亦得言同。
若法性宗，二利皆成同因異因。
利他不圓，安得真報？
自利不足，豈能利他？
故隨二行並成自果俱能利他，但隨所宜化類差別，故取異果耳。 ^259c19

疏「是則約佛即同能隨異」下，第二結成同異。
上直指因果同異之相，今此融通會釋。
然有五句，此句唯約佛。
既將同因迴成異因，故即同果能為異果。
二「約機同處而見異」者，唯約生說，心自異故。
三「以生就佛」者，猶如四心同觀一境，一境不差，成本同義。
四「以佛就生」者，如雖一境，令四心見殊，成能異義。
五「以佛望佛」者，佛佛皆能隨機見異，即是同義。
結云「猶如錦窠常同常異」者，融上五句不離同異無礙。 ^259c29

疏「瑜伽三十八」下，三引證同異。
除「意明隨機故」一句是疏釋論，餘皆論文。 ^260a10

疏「就果同中」下，第四別釋果同，以難見故。
於中二：先正釋；後「故成唯識」下引證，即第十論。
於中四種身土，文分為三：初釋證自性身土，
既同所證，明是體同，如一室之空。
二自受用，如千燈光同照室內。
三餘二身土，即他受用及變化者，正證於前，亦相似名同而隨機見異。
疏文有二：先摽、後釋。
今初。就隨機見異中，「有共不共」者，共為異，
故名共，非是同義。
不共，隨化別故，上二皆異。
然共不共亦相似名同。
令其各見共不共差，即隨機見異。 ^260a11

疏「所化共者」下，第二釋也。
於中三：初釋共義、二釋不共、三雙結。
今初。言「佛各變」者，如今釋迦化身。
若一類眾生，昔與阿閦、彌陀、藥師、寶集皆悉有緣，應受其化。
所化之者身不可分，在賢劫時閻浮之處，
則阿閦如來化一佛身為釋迦文，阿彌陀佛亦化一身為釋迦文，
藥師瑠璃光亦化一身為釋迦文，寶集如來亦化一身為釋迦文，
同在迦毘菩提樹下一時成佛，令諸眾生但謂是一釋迦文佛。
如五盞燈同照一物共發一影，實有多光各發一影，而相雜故謂之為一。
如其一人屬於五佛，如上所明。
若百千人同屬五佛，亦如是見五佛為一。 ^260a22

疏「於不共者唯一佛變」者，第二釋不共。
設見十方百千化佛，亦是一佛化現諸身耳。 ^260b6

疏「諸有情類屬佛異故」者，第三雙結釋。
釋成就上來共不共義。
上來皆是論文，唯「屬佛異故」一句義引彼論，
具云「諸有情類無始時來，種性法爾更相繫屬，
或多屬一、或一屬多，故所化生有共不共。
不爾，多佛久住世間，各事劬勞實為無益，一佛能益一切生故。」
釋曰：「不爾」已下，即彼論文，彈餘師義。
然應更有或多屬多、或一屬一，文無者略。
又彼論云「無始時來種性法爾」，今雖取彼共不共義，
但約結緣，不必法爾。
然《攝論》中有三師義：一云皆共，一一皆度一切等故。
二云不共，以類本來相屬別故，如慈氏、
釋迦同事底沙佛，佛見釋迦所化先熟為之入定，
令其七日忘下一足，說偈讚佛超於彌勒九劫先成。
豈非別耶？三云有共不共，若一向共，何用多佛？
若一向不共，不應歷事多佛願度一切、不應以己所化眾生付囑後佛。
今《唯識論》即第三正義，略彈共家，不彈不共。
偈中，疏略明四：一者上以因一難於果異，今此具明因果一相。 ^260b8

疏「然體同義異」者，通妨。
恐有難云：既取初義體同為一，則一佛證時一切皆證。
若約出現，實如所難，佛見眾生皆以證竟。
今約現事，故為此通。
以體就能有證未證，千燈一室所照同空。
以燈就空空體無二，以空就燈有照未照，隨燈各取各屬本燈。
佛義亦爾。疏「八識心王等俱不可知」者，
以非佛無心，但深妙玄奧難知相耳。
故〈出現品〉云「如來心意識俱不可得，但以智無量故知如來心耳。」
既云知如來心，則非無心矣。
彼有十相，一一皆云「是為如來心第一相等，諸菩薩摩訶薩應如是知。」
今取佛佛之心皆不可知，故名一耳。 ^260b28

疏「前中即隨本異因」等者，如眾生宜以直心土化，菩薩即將直心因取直心土等。
即隨諸眾生應以何國起菩薩根而取佛土等，
故云得如是佛土，謂染淨等土相不一故。 ^260c11

疏「答意云眾生不見豈得云無」者，即同
《淨名經》云「爾時舍利弗承佛威神作是念：
『若菩薩心淨則佛土淨者，我世尊本行菩薩道時意豈不淨，
而是佛土不淨若是。』
佛知其意，即告舍利弗：『日月豈不淨耶？
而盲者不見。』對曰：『不也。
世尊！是盲者過，非日月咎。』
『舍利弗！眾生罪故，不見如來佛國嚴淨，非如來咎。
舍利弗！我此土淨，而汝不見。』」
即其義也。 ^260c15

疏「亦有三義，初則淨意樂地」者，此中三義，對前三義。
由初他受用身地前不見，此辨登地則見。
下二例知。 ^260c23

疏「既攬同成異亦稱體成益」者，既是如來將其同因以取異果，
故令圓機即應見真，故云稱體成益。 ^260c26

疏「若順今經亦可此二通佛及剎」者，上取晉經意，
無分別是無差別，故但屬剎。
無憎愛約心，故但屬佛。
今直案文，佛具無分別無憎愛，以無分別智心平等故。
剎亦無分別無憎愛，以境但無心即無分別，何有憎愛？
是則佛字兩用，佛無分別、佛剎無分別等。 ^260c28

疏「次半偈明異自在物」者，此明見異之因，因心及業故。
下半正明見異。 ^261a5

第十佛境界甚深。
疏「十信觀圓便造佛境」者，此明來意，亦辨在後之義。 ^261a7

疏「始信終智皆託佛境」者，文殊主二法門：
一主信故，善財初見便發信心；二主智故，善財後見便見普賢。
始入之信亦信佛境，能度之智亦證佛境耳，故文殊說。 ^261a9

疏「並非因位作用所及」者，結也。
此結分齊境。「亦非下位所知」者，通結二境。 ^261a12

疏「然有三義」者，正釋第四句「而實無所入」
言，仍取第三句釋之，故皆有證入之言。
此三別者，初一以理對悟說。
二以理對事說，謂生是事，與理非即，故有入言；
與理非異，故無所入。
三正約心境契合說，謂正冥境時不作入解故。 ^261a14

疏「即廣之深」下，總結一偈意。
疏「一殊勝」等者，三義並在偈中。 ^261a20

疏「無若干」者，即《淨名》第三，其無礙慧無若干也。 ^261a21

疏「六答法問」，疏有二釋：前釋但融二境、後釋境智雙融。
前中「攬理成事」者，是依理成事門。
「理徹事表」者，是真理即事門。
但用此二，即顯無別，此影略明耳。
亦應云理依事顯，即事能顯理門。
事徹理源，即事法即理門。 ^261a22

疏「是故事則不待壞而恒真」等者，成上二句。
此成前句，以事全攬理，非色滅空，色性自空故。
下句成下理徹事表，故不待隱而恒俗也。 ^261a27

疏「非直廣大」下，結。
謂生生稱真，則一一廣大。
理非事外，是謂甚深。
又理遍於生，故云廣大。
即生即理，故曰甚深。
此即結歸初總偈中深廣義。 ^261b1

疏「又法界是所證」下，第二釋融境智也。
則究竟無差別言有其兩向，向上融二界、
通向下融能所了，故云「究尋其本亦無差別」，即能所契合同一法界。 ^261b5

疏「以一切差別」下，通妨。
謂有問云：上問說法，今答智了，豈得同耶？
故今答云：所了之聲是佛法輪聲攝故，隨其類音為說法故。
〈出現品〉云「音聲實相即法輪故」，〈賢首品〉
亦云「能令三界所有聲，聞者皆是如來音」，
故上疏云「隨性隨相皆悉了知」。
了相差別，隨宜用之；了性體融，一攝一切。 ^261b8

疏「八知即心體」者，此句標示。
上智即對所證之法明能證之智，今直語靈知真心異乎木石者，
通能所證也。 ^261b15

疏「了別則非真知」下，雙會南北宗禪以通經意，此句即遣南宗病也。
謂識以了別為義，了見心性亦非真知。
《淨名》云「依智不依識」，謂分別名識、無分別名智，
今有了別之識故非真知，真知唯無念方見。 ^261b18

疏「瞥起亦非真知」者，此釋第二句，遣北宗之病也。
北宗以不起心為玄妙，故以集起名心，
起心看心是即妄想，故非真知。
是以真知必忘心遺照、言思道斷矣。
故《勝天王般若》「問云：『云何菩薩修學甚深般若通達法界？』
佛告勝天王言：『大王！
即是如實。』『世尊！云何如實？』
『大王！即不變異。』『世尊！
云何不變異？』『大王！
所謂如如。』『世尊！云何如如？』
『大王！此可智知，非言能說。
離相無相，遠離思量，過覺觀境，是謂菩薩修行甚深般若，了達甚深法界。』」
釋曰：但以無念心稱此而知，即同佛知見。
經云「如實即無念」，是用無念心見聞覺知，
覺知一切事法，心常寂靜，即如來藏。 ^261b22

疏「心體離念非有念可無」者，雙會二宗釋第三句。
以北宗宗於離念，南宗破云：離念則有念可離，無念即本自無之。
離念如拂鏡，無念如本淨。
今為會之。《起信》既云「心體離念」，亦本自離，
非有念可離，亦同無念可無，即性淨也，非看竟方淨。
若無看之看，亦猶無念念者，則念真如也。 ^261c7

疏「眾生等有惑翳不知」下，釋第四句。
即用《法華》開示悟入佛知見意。
謂開除惑障，顯示真理，令悟體空，證入心體也。
大意然矣。此有多釋，已如前引。
今更略舉禪門釋之。
北宗云：智用是知，慧用是見，見心不起名智。
智能知，五根不動名慧。
慧能見，是佛知見。
心不動是開，開者開方便門。
色不動是示，示者示真實相。
悟即妄念不生，入即萬境常寂。
南宗云：眾生佛智妄隔不見，但得無念，即本來自性。
寂靜為開，寂靜體上自有本智，以本智能見本來自性。
寂靜名示，既得指示，即見本性。
佛與眾生本來無異為悟，悟後於一切有為無為、
有佛無佛常見本性，自知妄想無性，自覺聖智，故是菩薩。
前聖所知轉相傳授，即是入義。
上二各是一理。前之略釋是疏本意，餘如別說。 ^261c13

疏「即體之用故問之以知」下，會違。
謂前問問知，今答性淨，都無知言，何以會通？
故為此會。故水南善知識云：「即體之用名知，即用之體為寂。
如即燈之時即是光，即光之時即是燈。
燈為體，光為用，無二而二也。」
「知之一字眾妙之門」，亦是水南之言也。
「若能虛己」下，勸修。
即可以神會，難 " resp=以事求也。
能如是會，非唯空識而已，於我有分也。 ^261c29

疏「九答證問」，疏文有三：初標舉、二釋相、三結示。 ^262a8

疏「非業繫故」下，釋相。
於中有三：初經中七字，示三德體；二「無住處」
下八字，拂三德相；三以第四句辯三德功能。 ^262a9

疏「由無用故」下，釋第四句。
合上體相不二，故功用普周也。
三「是謂三德」下，結示三德。
廣義已見玄中，下〈出現品〉復當重解釋，此但撮略對文耳。 ^262a12

疏「因何而現」下，疏文有三：初來意，可知；
二「所現有十」下，釋文；三「又此亦可」下，重會前文。
二中，「持戒即人天勝劣」等者，如第二地。 ^262a15

疏「說法即近報淨居聰明利智」等者，皆
《智論》文。論第十三引《育王經》云「育王常供養眾僧。
有一比丘，口內馨香。
育王懷疑，試而驗之，方知本有。
問其所因，比丘答云：『迦葉佛時說法之果。』
復問：『說法果唯爾耶？』
答：『此是華報。』問云：『果報云何？』
因說偈云：『大名聞端正，得樂及恭敬，威光如日月，為一切所愛。
辯才有大名，能盡一切結，苦滅得涅槃，如是名為十。』
此即說法之果也。」 ^262a18

疏「又此 " resp=亦可配十甚深」
者，重會前文，不為此釋則現事無由，理必合耳。
但文影略，故致「亦可」之言。 ^262a27

「初來意」，有三：初一通對前後辨來，謂欲成妙位是後十住故，
前品明解即是對前。
二「又前明入理」下，此及第三俱是對前二，
即以行對行，但理事不同。
三即以願對行，則二品全別故，前品具解行二義，此品具行願二義故。 ^262a29

疏「次釋名」，中二：先正釋、後「得斯意」下辨行功能。 ^262b6

疏「文殊心 " resp=」下，覆成上二。
然即〈賢首品〉初生起之意，尋文可知。
疏「四解妨」中，有二：一唯願無行妨、二辨所行非真妨。
前中二：先問、後答。
於中又二：先列、後結。
前中略有六重：一事理無礙行；二「以願導智」
下，悲智無礙行；三「遇違順境」下，止觀雙流行；
四「又對於事境」下，三觀一心行；五「又所造成行」
下，十度齊修行；六「皆願利生」下，四弘誓願行。
六中前三，各有三義。
初中三者：一歷緣造修事行也；二觸境不迷理行也；
三雙達事理，即事理無礙行也。
第二行中含三行者，一大悲行；二初對悲行，
總為智行；三悲智雙運行。
四中有五別，明空假中為三；四三觀不次第為一行；五三觀一心為一行。
三五六者，並文處可知。
三觀如前後說。 ^262b7

疏「漚和涉事」者，漚和俱舍羅，此云方便善巧。
即肇公《宗本論》文。
論云「漚和般若者，大慧之稱也。
諸法實相謂之般若，能不形證，漚和功也；
適化眾生謂之漚和，不染塵累，般若力也。
然則般若之門觀空，漚和之門涉有。
涉有未始迷虛，故常處有而不染；不厭有而觀空，故觀空而不證。
是為一念之力權慧具矣。
一念之力權慧具矣，好思歷然可解。」 ^262b22

疏「二陳所問中」，文二：先總科、二「此十一中」下料揀。
自有三意，可知。三中「以善修七覺」下，解妨。
謂有問云：其初意中二四與六此三明因，如何今十皆得名果？
故為此通。以約相顯望菩提涅槃此三為因，
是初十成，故得稱果。
「皆言」下，釋「云何得」言。
從「初十望後」下，重通。
復難問：初十既因，何以前科云智首舉德徵因？
答意可知。則智首總問因果之德，文殊總舉歷緣巧願，則皆成矣。 ^262c1

疏「今初十句」下，疏文分三：初依總別科釋、
二先果後因釋、三當句對惑釋。
今初。則十一段皆是所成之果，兼含料揀中第三意。
初十為能成、下十為所成，從後倒牒十果。
案次釋文，謂第一無過失三業，得第十一超勝尊貴果；
第二不害三業，得第十能為饒益果；三成第九、
四成第八、五成第七、六成第六、七成第五、
八成第四、九成第二、十成第三，唯後二前却耳。
亦可如次，猶涉境無染，故成眾慧；智為先導，成就法器。
其中加字，已當釋文。
如云無恚害以恚釋害，以涉境釋於無染，約體釋於清淨等。
細尋歷然。 ^262c10

疏「又由後十」下，二先果後因釋。
以初十句為果、後之十段百句為因，故云「永無失等唯佛不共」。
永無失等者，等下九句不害業等。
言不共者，即十八不共法，謂一身業無誤失、
二無卒暴音、三無種種想、四無不定心、
五無忘失念、六無不擇捨、七欲無退、八念無退、
九精進無退、十定無減、十一智慧無減、
十二解脫無減、十三身業智為先導隨智而轉、
十四語業智為先導隨智而轉、十五意業智為先導隨智而轉、
十六知過去無著無礙、十七知未來無著無礙、
十八知現在無著無礙，廣如別章。
今以十句通攝十八，謂初二即初三，一由三業無過害故；
次二即次三，由有念定慧故、不可毀壞故，三皆云無。
五六即七八九，七即定慧解脫，三種無減故稱殊勝；
八九即後三，三世無著無礙，故云清淨無染。
十即十三十四十五，智為先導隨智而轉，故疏云永無失等唯佛不共。
今約分分，故為後因。 ^262c22

疏「又此十句」下，三當句對惑釋。
以破六根本惑成斯十句，疑攝三句、貪攝於二、
餘四各一，故六攝九。 ^263a11

疏「初一異熟果」者，《俱舍》顯相頌云「異熟無記法，
有情有記生〔二〕，等流似自因〔三〕，離繫由慧盡
〔四〕，若因彼力生，是果名士用〔五〕，除前有為法，有為增上果。」
釋曰：初二句異熟果相，但是無覆無記，
不通非情，從善惡感，名有記生。
次句等流果相，似於同類遍行自因。
次句離繫果相。由慧盡者，慧則擇也，盡則滅也。
謂此擇滅離繫所顯，故將擇滅釋離繫果。
次二句士用果相。
若法因彼勢力所生，如因下地加行心力，
上地有漏無漏定生，及因清淨靜慮心力，生得變化無記心等。
離繫名為不生，士用為因，道力證得，亦得士用果名。
後二句增上果相。
有為法生，餘法不障，是增上果，故唯有為。
除前已生有為之法，謂果望因，或俱或後，
必無前果後因，故云除也。
除此前外，餘諸有為為增上果，論云「增上之果」。
問：士用、增上二果何殊？
答：士用果名唯對作者，增上果稱通對所餘。
如匠所成，對能成匠，俱得士用、增上果名。
對餘非匠，唯增上果。
非匠不造，故非士用。
《瑜伽》三十八云「習不善故，樂住不善等，為等流果。
或似先業，後果隨轉。」
釋曰：此有二義釋於等流。
後義果似於因，即《俱舍》意，如殺生因等得短壽果。
前義即於後果之上行因似因，如前世殺生，今亦好殺等。
《瑜伽》又云「以道滅惑，名離繫果。」
四人工等事，由此成辦稼穡財利等果，為士用果。
若眼識等，是眼根等增上果。
身分不壞，是命根增上果。
二十二根各起自增上果，當知一切名增上果。
餘例可知。然上所引《俱舍》即是〈根品〉。
彼論以六種因成斯五果，非今所要。 ^263a14

疏「瑜伽具釋」者，第六迴向初當廣釋之。
即有八種異熟，今開成十句。
今生處具足，總明義當財位果；二即種族果；
三亦財位；四即大色果；五人種性果，非不男等；
六信言果，意由念具故；七名譽果；八義當壽命，
離過修行無夭逝故；九大力果；十亦大力，智力覺悟故。 ^263b16

疏「無畏」下，隨難重釋。
疏「又此十事」下，約法。
言「生在佛家」者，菩提心家故。
等者，等於餘句。謂二種族，即具佛種性。
謂自性住，性習所成等。
三明家，即真如為家，亦四家故。
四家如七地。四明見佛性，如見色故。
故《涅槃》云「佛性有二：一色、二非色，如來所見為色故。」
五相，謂有悲智等為菩薩相故。
餘之五句，經自約法，可知。 ^263b22

疏「又具足」下，重釋具足之言。
上約橫具為具足，今約竪說之。 ^263b29

疏「即是種性」者，謂種性位，由於習種合於性種方名種性也。
性種即自性住，性為正因。
性即是涅槃第一義空性也。
習即新熏修成之性，決於佛因，稱為種性。
引證可知。言「無性攝論」者，即第八論釋因緣云
「諸菩薩因緣，即有言聞熏習，是無分別智及如理作意。」
釋論中云「因即能作因緣義。
有言者，大乘言音。
聞謂聽聞。由此引功能差別，說名熏習。
以此為因，所生意言順理清淨，名如理作意。」 ^263c2

疏「攝論廣說」者，即第七論。
《瑜伽》四十五明內外各有六方便，此即內六。 ^263c11

疏「瑜伽起信等論」者，前第一經疏中已引《起信》。
今略引《瑜伽》，即七十七〈菩薩地品〉中。
彼論亦引《深密》慈氏問世尊，如來說四種所緣境事：
一有分別影像所緣境事、二無分別影像所緣境事、
三事邊際所緣境事、四所作成辦所緣境事。
幾奢摩他所緣境事？
幾毘鉢舍那所緣境事？
世尊答云：初一毘鉢舍那所緣境事、次一奢摩他所緣境事、
後二是俱所緣境事。
釋曰：初一即事、二即是理，故無分別智緣三四通事理故用二為能緣，
則是以事對觀義也。
故前第一經疏中已為出意，但不順無分別智證如中義耳，
廣如彼說。今取一義，故不言是非以明十重，
從麁至細、自淺暨深故。
初二止觀別行，一即《瑜伽》奢摩他品、二即毘鉢舍那品。
下八皆雙運品。而三正是雙運，對第四雙遮，此為雙照。
若取別義，雙照皆觀、雙遮皆止。
上四以理事為能成，止觀為所成。
五融於心境，即合前三四二門，以初二事理即三四所融，
故絕事理即第四門中境，無礙即第三門中境，
泯止觀即第四門止觀，無礙止觀即第三門止觀。
合上二重止觀與二重之境，明非一異。
不壞二相故不一，二體無異故不二。
故雖融心境方是事理無礙之門，但言相融，
不說何者是止是觀者，此通三意：一但融上二重止觀，即是此門止觀。
二者照斯二而不二、不二而二，即是於觀不取諸相，即名為止。
三者不礙心境而一味成，即觀之止；不壞一味而心境成，即止之觀。
後五即事事無礙門中止觀。
六是一多相容不同門。
七是諸法相即自在門。
八即合前即入，義當同時具足門。
九即因陀羅網境界門。
十即主伴圓明具德門。
欲顯後後深於前前，故合即入耳。
餘可思準。此亦一處明示止觀兼廣演玄言。 ^263c13

疏「皆約流轉以明」者，由善巧義通還滅故。
總釋善巧乃有三義：一知理；二知事；三云
「加能攝無盡」，正是事事無礙兼於事理無礙。
故《大品》云「一切法趣色，色尚不可得，云何當得有趣非趣？
一切同歸於空。」諸法之空不異色，空故即事理無礙意。
今取一攝一切，即事事無礙。
善巧開此為二，便有四義。
《瑜伽》五十六七廣說三科善巧，多約相說，即第二義。 ^264a18

疏「第八十王敬護是增上果」者，即有力增上。
由己具德，令彼護故。 ^264a26

疏「由本願力為依救」等，即《瑜伽》。
前意行以昔修故。
言「由本行力為第一等」者，即第二意，果似昔因。
既為第一，故是行果。 ^264a28

疏「佛地論第七有五重」者，一修善因得樂果故、
二離惡攝善故、三此世他世益故、四世出世益故、五福德智慧益故。
上之五重，各先義後利。 ^264b2

疏「一言蔽諸」者，即《論語》云「詩三百，一言以蔽諸，曰思無邪。」
包曰：「蔽，猶當也，謂歸於正。
諸，之也。」 ^264b5

疏「四十一位」者，此約行修有障等。
第四十二，即妙覺位，是所求故，無障非行故。 ^264b7

疏「不同權小談有藏無」者，小乘謂唯佛一人有大覺性，權即五性。
談其有者，藏其無者在有，佛性中故。
又云通別類異，通即皆有，別則有有佛性、有無佛性。 ^264b9

疏「以是至德行本」者，即外典意。
故《孝經》「夫子語曾子曰：『先王有至德要道，
民用和睦，上下無怨。
汝知之乎？』」注云「至德者，孝悌也。
要道者，體樂也。故上至天子下至庶人，皆當行孝無始終也。」
言行本者，俗典以孝為百行之本。
下引佛教證。菩薩戒亦云：孝養師僧父母。
孝名為戒，亦名制止。 ^264b13

疏「然二乘之染非真染」等者，即《涅槃》第二、
南經〈哀歎品〉。「佛訶三修比丘云：『汝諸比丘！
勿以下心而生知足。
汝等今者雖得出家，於此大乘不生貪慕。
汝諸比丘！身雖得服袈裟染衣，其心猶未得染大乘清淨之法。
汝諸比丘！雖得行乞身經歷多處，初未曾求大乘法食。
汝諸比丘！雖除鬚髮，未為正法除諸結使。
汝諸比丘！今當真實教勅汝等。
我今現在、大眾和合，如來法性真實不倒。
是故汝等應當精進，攝心勇猛摧諸結使。』」
釋曰：此以小乘方大，尚未能除所知無明，
染法空法常住妙法，故云爾也。
疏「五受之一」者，一善來、二上法、三三歸、
四八敬、五羯磨。多釋不同，多依此五。 ^264b19

疏「歸要三者」，前歸敬序中已廣說竟。
言「至下當明」者，即〈明法品〉。
前是抄廣，故此指下。 ^264c4

疏「和尚此云親教」者，是昔時梵語，即龜茲已來梵言，
正云鄔波陀耶，此云親教。 ^264c6

疏「戒有二種」等者，依比丘戒，則五戒、十戒、
八戒皆為方便，五眾之最為最勝法。
若菩薩戒為具足，則比丘戒亦為方便，超二乘上為最勝法。
「願所成」者，明是佛果。 ^264c8

疏「楊枝五利」者，一明目、二除痰、三除口氣、
四辨味、五消食。新經有十義。 ^264c12

疏「朝中嚼楊枝，淨穢不相雜」，此兩句語全是無行禪師於西域寄歸之書，
《南海寄歸傳》亦廣說之。 ^264c13

疏「三苦八苦亦皆除滅」者，由三塗苦滅，故生老病苦亦滅。
由斷此惑不造十惡業故，無怨憎會苦。
由斷分別欲貪故，無求不得苦及愛別離苦。
從此唯有死及取蘊，至金剛無間道根本智斷彼二苦。
雖有漏善法此時猶在行苦所隨，由被勝智照同法性，
於解脫道不待擇滅，任運棄捨功歸無間。
上約法相說。取正體無分別智名為根本，以望加行得名。
雖通諸位，而見道、金剛二處最顯，故略舉之。
又有約法性以本覺為根本智，以與始覺為根本故。
此唯約解脫道。證理時與根本冥合，乃名獲得本覺根本，從此永無死及取蘊。
雖斷惑證理立二道名，然同一剎那獲智亦爾。
是故無間道斷見修二障種時，即是解脫道時斷也。 ^264c16

疏「一約入真見道之慧」等者，亦有二義，例同斷苦。
「斷身病之苦」，牒前所斷。
「及煩惱病」，是此所斷。
「謂一切」下，出所斷體。
「麁重」，即是種子。「分別」，揀於俱生。
「亦為身病遠因」者，非近因故。
如房色過度是身病近因，由貪故爾即為遠因。
言「一剎那中頓斷」者，至初地中廣釋。
「頓證三界四諦真如」，至〈十迴向〉中釋。 ^265a2

疏「二約金剛心頓斷一切諸煩惱病」者，即俱生也。
此上所轉捨。「依上解」下，結成前二。
大方廣佛華嚴經隨疏演義鈔卷第三十四
 ^265a9
