菩薩戒義疏卷上
author:: 隋天台智者大師說門人灌頂記
jing:: 
菩薩戒者，運善之初章，却惡之前陣，直道而歸，生源可盡。
聲聞小行，尚自珍敬木叉；大士兼懷，寧不精持戒品？
內外二途咸皆敬奉，王家庶眾委質虔恭，
斯乃趣極果之勝因，結道場之妙業。
然經論所載戒相有於多種，記傳所辨受法不無同異，
良以機悟偏圓，宜聞詳略，辭無雙舉，事不並行。
今謹按什師所述法相，出自《梵網經．律藏品》。
什師秦弘始三年來達漢境，光顯大乘，
匡維聖教，傳譯經論三百餘卷，《梵網》一本最後誦出，
誓願弘宣，是故殷勤一言三復，特為文義幽隱，
旨趣深玄，所以指堂曉示，令後生取悟為易。
經稱「梵網」者，欲明諸佛教法不同，猶如梵王網目。
品言「心地」者，菩薩律儀遍防三業，心意識體一異名，
三業之中意業為主，身口居次，據勝為論，
故言「心地」也。 ^563a8

釋此戒經三重玄義。 ^563a23

第一、釋名，第二、出體，第三、料簡。
就釋名中，初明人名，次辨法號，後明階位。
天竺梵音「摩訶菩提質帝薩埵」，今言「菩薩」，略其餘字。
譯云「大道心成眾生」，亦云「開士」，亦「大勇心」。
復云「善美」，隨行為名，以其運心廣普，因斯立號。
《大品經》明此人有大道心，不可沮壞，猶如金剛。
從初發心，終至等覺，皆名菩薩也。
又稱佛子，以紹繼為義。
三乘皆從佛生解，盡是子義。
《法華》云：「若如我子」。
大士紹續為勝，稱為真子。
又三乘同皆修道，盡有此義。
二乘自通至小果，狹而且短；大士廣長，
自通通他，故受斯稱。
《大經》發心云：「初已為天人師，勝出聲聞及緣覺」，
故言「大心」。 ^563a24

次辨法號，即是戒義。
梵音「尸羅」，《大論》云「秦言性善」，亦云「清涼」。
以其能止破戒熱惱，從能得名。
亦云「波羅提木叉」，譯言「保解脫」，又名「淨命」，
亦言「成就威儀」，無所受畜，未來生處，離三惡道，
淨土受形，能止邪命，防非止惡。
亦言戒是約義訓義，復言勒義、禁義，並是隨義立名。
《大經》云：如佛禁無常，汝猶說者，即破佛禁，舌則墮落。
又云：是人所有禁戒皆不具足，尚不能得二乘菩提，況無上道。
今言戒者，有律儀戒、定共戒、道共戒，此名原出三藏。
「律」是遮止，「儀」是形儀，能止形上諸惡，故稱為「戒」。
亦曰「威儀」，「威」是清嚴可畏，「儀」是軌範行人，肅然可畏。
亦曰「調御」，使心行調善也。
「定」是靜攝，入定之時，自然調善，防止諸惡也。
「道」是能通，發真已後，自無毀犯，初果耕地，
蟲離四寸，道共力也。
此二戒法，既是心上勝用，力能發戒，道、
定與律儀並起，故稱為「共」。
薩婆多說律儀戒、禪戒、無漏戒，此名雖出三藏，
今菩薩戒善，亦有此三。
若要誓所得，名曰律儀。
若菩薩定共、道共，皆止三業，通稱戒也。
若攝律儀、攝善法、攝眾生，此三聚戒名出
《方等》、《地持》，不道三藏。
大士律儀，通止三業。
今從身口相顯，皆名律儀也。
攝善者，於律儀上起大菩提心，能止一切不修善事，勤修諸善滿菩提願也。
攝生者，菩薩利益眾生有十一事，皆是益物廣利眾生也。
戒品廣列菩薩一切戒竟，總結九種戒，皆為三戒所攝。
律儀皆令心住，攝善自成佛法，攝生成就眾生，此三攝大士諸戒盡也。
《瓔珞經》云：「律儀戒謂十波羅夷，攝善謂八萬四千法門，
攝生謂慈悲喜捨化及眾生令得安樂」也。
《大論．戒品》列十種戒：一、不缺，二、不破，三、
不穿，四、不雜，五、隨道，六、無著，七、智所讚，
八、自在，九、隨定，十、具足。
義推此十。不缺者，持於性戒，性重清淨如護明珠。
若毀犯者，如器已缺，佛法邊人也。
不破者，持於十三，無有破損也。
不穿者，波夜提等。
若有所犯，如器穿漏，不堪受道也。
不雜者，持定共戒。
雖持律儀，念破戒事，名之為雜。
定共持心，欲念不起。
《大經》云：言語嘲調，壁外釧聲，男女相追，皆污淨戒也。
隨道者，隨順諦理，能破見惑也。
無著者，見真成聖，於思惟惑無所染著。
此兩約真諦持戒也。
智所讚戒、自在戒，約菩薩化他，為佛所讚，於世間中而得自在。
此約俗諦論持戒也。
隨定、具足兩戒，即是隨首楞嚴不起滅定，
現諸威儀，示十法界像，導利眾生。
雖威儀起動，任運常淨，故名隨定戒。
前來諸戒，律儀防止，名不具足。
中道之戒，無戒不備，故名具足。
用中道慧，遍入諸法，故名具足。
此是持中道第一義諦戒也。 ^563b7

次明階位。釋尊一化所說教門，準義推尋具明四教，
謂藏、通、別、圓。如《大論》引迦旃延明六度齊限，
尸毘代鴿是檀滿，須摩提王不妄語是尸滿，
忍辱仙人歌利王割其心不動是忍滿，
大施抒海是進滿，尚闍梨鳥巢是禪滿，
劬嬪大臣分地息諍是等智滿，偏菩薩也。
《大品》明有菩薩發心與薩婆若相應，通菩薩也。
有菩薩發心遊戲神通淨佛國土，《淨名》
中不思議解脫，變身登座而復受屈被呵者，別菩薩也。
發心即坐道場成正覺，轉法輪度眾生，圓菩薩也。
四菩薩中行位深淺今當說。 ^563c26

最初三藏正為小乘，聲聞有七賢聖，外凡有三：
一、五停，二、別相念處，三、總相念處。
次入內凡有四善根：第四、暖法，五、頂法，
六、忍法，七、世第一法。
過此入聖位：一、隨信行，二、隨法行，三、信解，
四、見得，五、身證，六、時解脫，七、不時解脫。
聲聞如此，菩薩不論階位，不斷煩惱，唯修六度。
若論次位，秖可準望小乘作深淺耳。
從初發心，起慈悲誓願，觀察四諦，以道諦為初門，
專修六度：檀破餓鬼，尸救地獄，忍濟畜生，
進拔修羅，禪靜人中，慧照天眾。
從釋迦至罽那尸棄，名初僧祇，得五種功德：
一、不生三惡道，二、不生邊地，三、諸根完具，
四、不受女身，五、常識宿命。
而自不知作佛不作佛，準望位在五停別總念處也。
從尸棄至然燈，名二僧祇。
爾時雖自知作佛，而口不說，準望位在暖法性地。
既有證法之信，必知作佛，修六度行，心未分明，口不向他說也。
從然燈至毘婆尸，三僧祇滿。
是時內心了了，自知作佛，口自發言，準望在頂法位中，
修行六度，四諦解明，如登山頂，了見四方，故口向他說。
若過三僧祇，種三十二相業，準望此是下忍之位。
若坐道場，位在上忍。
後一剎那，入真三十四心，斷結得三菩提，則為佛也。 ^564a8

通教菩薩即三乘，共十地：一、乾慧地者，
事相名同三藏，觀行心別，體陰界入，如幻如化，
總破見愛八倒，名身念處。
心、受、法亦如是。住是觀中，修止、勤、如意、
根、力、覺、道，雖未得暖法相似理水，總相智慧深利，故稱乾慧地。
二、性地者，得過乾慧地，得暖法已，能增進初、
中、後心，入頂法乃至世第一法，皆名性地。
得無漏性水，故言性地也。
三、八人地，三乘信行、法行，體見假發真斷惑，
在無間三昧中，八忍具足，智少一分，名八人地也。
四、見地者，三乘同見第一義無生四諦之理，同斷見惑八十八使盡。
五、薄地，體愛假發真，斷欲界思，證第六解脫，煩惱薄也。
六、離欲地者，三乘體愛假即真，斷欲界五下分結：
身見、戒取、疑、貪、瞋，故言離欲地也。
七、已辦地者，三乘之人，體色無色愛即真，
發無漏，斷五上分結：掉、慢、疑、色染、無色染七十二盡，
三界事惑究竟，故言已辦地也。
八、辟支佛地，緣覺發真無漏，功德力大，能除習氣也。
九、菩薩地者，從空入假，道觀雙流，深觀二諦，
進斷習氣，色心無知，得法眼道種智，遊戲神通，
淨佛國土，成就眾生，學佛十力、四無畏，斷習氣將盡也。
十、佛地者，大功德力以資智慧，一念相應慧，
觀真諦究竟，習亦無餘，如劫火燒木，無復灰炭，
香象渡河，到於邊底。
雖佛菩薩，名異二乘，通觀無生體法，同是無學，
共歸灰斷，證果處一，稱為通也。 ^564b2

別教階位五十二地。
一、外凡十信：一、信，二、念，三、進，四、慧，五、定，
六、不退，七、迴向，八、護法，九、界，十、願。
第二、內凡習種性十住：一、發心，二、持地，
三、修行，四、生貴，五、方便具足，六、正心，七、
不退，八、童真，九、法王子，十、灌頂。
盡三十心，皆名解行位，悉是內凡，盡名性地。
第三性種性十行：一、歡喜，二、饒益，三、無恚恨，
四、無盡，五、離癡亂，六、善現，七、無著，八、尊重，
九、善法，十、真實。第四道種性十迴向：一、
救護一切眾生離眾生相，二、不壞，三、等一切諸佛，
四、遍至一切處，五、無盡功德藏，六、隨順一切堅固平等善根，
七、隨順等觀一切眾生，八、真如相，九、無縛無著解脫，
十、法界無量。第五聖種性十地：一、歡喜，
二、離垢，三、明，四、焰，五、難勝，六、現前，七、遠行，
八、不動，九、善慧，十、法雲。
第六等覺地，名金剛心菩薩，亦名無垢地，
隣真極聖，眾學之頂也。
第七妙覺地，即見性究竟佛菩提果，了了見性，稱妙覺也。
性習二性，若據位分，習種在前，性種在後。
若據行論，性習同時，故前後不定。
依體起用，先明性種，後明習種。
尋用取體，先習後性，與教證二道相似。
就位以論，教道在前，證道在後。
據行論之，證教同時，前後不定。
依體起用，先證後教。
尋用取體，先教後證也。
就解行中，復有四種：一名解行，二名發心，
三名迴向，四名道種。
於出世道，解而勤行，故名解行。
於大菩提，起意趣求，故名發心。
用己善法，趣向菩提，故名迴向。
當分之中，如觀道立，故名為道。
望後佛果，能生曰種也。
習種性能生報佛，性種性能生法佛。
舊云：法才王子六心中退，即云十住第六心。
難云：十住云性地，性以不改為義，云何退作二乘？
其猶，一答：性是不作一闡提，不妨退大向小，終是難通。
止觀師說，是十法信中六心退耳。
比釋論師，及金剛般若論師，皆作此解，是信習十心中六心耳。
七心已上，永離二乘。
爾時設為利弘經，不無輕漏，而度物心不失，恒有菩薩之名也。 ^564b28

圓教明位。別教五十二位，次第修行。
圓教圓修，一心具萬行，異於次第行也。
外凡五品位，一切隨喜心。
若人宿植深厚，或值善知識，或從經卷圓聞妙理，
一法一切法，一切法一法，非一非一切，
不可思議，起圓信解，信一心中具十法界，
如一微塵有大千經卷，欲開此心而修圓行。
圓行者，一行一切行，略言為十：謂識一念平等具足，
不可思議；傷己惛沈，慈及一切；又知此心常寂常照；
用寂照心破一切法即空、即假、即中；又識一心諸心若通若塞；
能於此心具足道品，向菩提路；又解此心正助之法；
識己心及凡聖心；又安心不動不墮不退不散；
雖識一心無量功德，不生染著，十心成就。
其心念念悉與諸波羅蜜相應也。
二、讀誦者，圓信始生，善須將養，涉事紛動，
令道牙破，唯得內修理觀，外則讀誦大乘，
聞有助觀之力，內外相藉，圓信轉明，十心堅固，如日光照見種種色也。
三、說法者，內觀轉強，外資又著，圓解在懷，
弘誓熏動，更加說法，如實衍布，但以大乘法答，
設以方便，終令悟大，隨說法淨，則智慧淨。
說法開導，是前人得道全因緣，化功歸己，十心三倍轉明也。
四、兼行六度，上來前熟觀心，未遑涉事，
今正觀稍明，即傍兼利物，能以少施與虛空等，
使一切法趣檀，檀為法界，事相雖少，運懷甚大，
理觀為正，事行為傍，故言兼行，事福資理，十心彌盛也。
五、正行六度。圓觀稍熟，事理欲融，事不妨理，
理不隔事，具行六度權實二智，究了通達，
治生產業，皆與實相不相違背，具足解釋佛之知見，
而於正觀如火益薪，力用光猛也。
第一、內凡十信。圓聞圓信，修於圓行，善巧增益，
五倍深明，因此圓行，得入圓位。
善修平等法界，即入信心；善修慈愍，即入念心；
善修寂照，即入進心；善修破法，即入慧心；
善修通塞，即入定心；善修道品，即入不退心；
善修正助，即入迴向心；善修凡聖，即入護心；
善修不動，即入戒心；善修無著，即入願心。
是名圓教鐵輪十信位，圓教似解六根清淨也。
第二、聖位前明十住真中智也。
初發心住發時，三種心發：一、緣因善心發，
二、了因慧心發，三、正因理心發。
即是境、智、行妙三種開發。
緣因心發，即是住不可思議解脫首楞嚴定。
了因心發，即摩訶般若畢竟空也。
正因發心，即是住實相法身中道第一義諦也。
《華嚴》云：初住所有功德，三世諸佛歎不能盡。
初發心時便成正覺，了達諸法真實之性，所有聞法不由他悟。
《淨名》云：知一切法是坐道場，亦是入不二法門。
《大品》從初發心即坐道場，轉法輪度眾生，
謂如佛阿字門，一切法初不生也。
第三、明十行者，即是十住後實相真明不可思議，
更十番智斷破十品無明，一行一切行念念進趣，
流入平等法界海，諸波羅蜜任運生長，自行化他與虛空等也。
第四、十迴向者，十行之後無功用道，不可思議，
真明念念開發，一切法界願行事理，自然和融，
迴入平等法界海，更證十番智斷，破十品無明，故名迴向也。
第五、十地者，即是無漏真明，入無功用道，
猶如大地，能生一切佛法，荷負法界眾生，
普入三世佛地，又證十番智斷，破十品無明也。
第六、等覺地者，觀達無始無明源底邊際，
智滿畢竟清淨，斷最後窮源微細無明，
登中道山頂，與無明父母別，是名有所斷者，名有上士也。
第七、妙覺地者，究竟解脫無上佛智，故言無所斷者，名無上士。
此即三德，不縱不橫，不並不別，究竟後心大涅槃也。
一切大理、大誓願、大莊嚴、大智斷、大遍知、
大道、大用、大權實、大利益、大無住，即是十觀。
成乘圓極，竟在於佛，過茶無字可說。
盧舍那名淨滿，一切皆滿也。
南嶽師云：四十二字門是佛密語，何必不表四十二位？
諸學人執釋論無此解，多疑不用。
但論本文千卷，什師九倍略之，何必無此解？
深應冥會。何者？經云：初「阿」後「茶」，中間四十二字門具諸字功德。
《華嚴》云：從初一地具足諸地功德。
此義即同阿字門，諸法初不生故，此豈非圓教初住？
初得無生忍，過茶無字可說，豈非妙覺無上無過？
〈廣乘品〉明一切法皆是摩訶演竟，即說四十二字門，
豈非圓菩薩從初發心得諸法實相，具一切法，至妙覺地窮一切法底？
此義與圓位甚自分明。
次〈發趣品〉明別教十地，後明三乘共十地，三教階位其文現也。 ^565a6

第二出體者，初明無作，次明止行二善。
初戒體者，不起而已，起即性無作假色，經論互說諍論有無。
一云都無無作，色心假合共成眾生，善惡本由心起，
不應別有頑善頑惡，皆是指心誓不為惡，即名受戒。
《瓔珞經》云：「一切聖凡戒盡以心為體，心無盡故戒亦無盡。」
或言教為戒體，或云真諦為戒體，或言願為戒體，無別無作。
《大經》聖行觀析無常，阿闍世王觀析境界，
但明色心，不道無作。
五陰名教通大小乘，唯有一色四心。
小乘引接小根，恐其輕慢因果，權言重惡，
口能別生一法，無作牽報，善法須行，惡法須止，
行一則有兩力，豈可不慎？
方便假說，適會一時，直如論主一生成四果法，
勝別有凡夫法，豈可依此便是實耶？
若因中別有頑善共為佛因，佛地亦別有此善共為佛果，
當知心為因果，更無別法。
二云：大小乘經論盡有無作，皆是實法。
何者？心力巨大，能生種種諸法，能牽果報。
小乘明此別有一善，能制定佛法，憑師受發，
極至盡形，或依定依道品別生，皆以心力勝用，有此感發。
《成論》有〈無作品〉云：是非色非心聚。
律師用義，亦依此說。
若毘曇義，戒是色聚，無作是假色，亦言無教，非對眼色。
大乘所明，戒是色法。
《大論》云：多少思是心數，云何言多少耶？
觀論意，以戒是色，即問：此是數義，大乘云何而用數義？
解云：若用非色非心，復同《成實》，還是小乘。
今言數自家是數色，大乘色何關數家？
《中論》云：「語言雖同，其心則異。」
今大乘明戒是色聚也。
大乘情期極果，憑師一受，遠至菩提，隨定隨道，
誓修諸善，誓度含識。
亦以此心力大，別發戒善，為行者所緣，止息諸惡。
《優婆塞戒經》云：譬如有面有鏡，則有像現。
如是因作，便有無作。
《大論》解戒度云：「罪不罪不可得，具足尸羅。」
此是戒度正體。復云：云何名戒？
以心生口言，從今受，息身口惡法，是名為戒。
既有能持所持，則別有法，即無作也。
《地持．戒品》云：下軟心犯後四重，不失律儀。
增上心犯，則失律儀。
若不捨菩提願，不增上心犯，亦不失律儀。
若都無無作，何得言失？
《梵網》大本即大乘教。
下文云：「若不見好相，雖佛菩薩前受，不名得戒。」
又云：若有七遮，雖發心欲受，不名得戒。
若直以心為戒，發便是戒，何故言不得？
《大經》云：「非異色因果」。
又念戒中「雖無形色，而可護持；雖無觸對，
善修方便，可令具足。」
又如刀劍、灰汁、脚足、橋梁。
若即心為戒，何假言無形色、無觸對？
故知別有無作能持戒心，以為真戒聖行。
與世王中不道觀析無作，直舉色心者，
是易觀者耳，亦不言無無作。
小乘說四果，大乘開之是權；法勝說凡夫法，跋摩明其非有。
未有大乘經開無作是權。
又既頑善作佛因，此自非妨。
如無常善，亦作常善因，即其例也。
然此二釋，舊所諍論。
言無，於理極會，在文難愜；言有，於理難安，在文極便。
既皆有文，何者當道理耶？
然理非當非無當，當無當皆得論理教義。
若言無者，於理為當。
若言有者，於教為當。
理則為實，教則為權。
在實雖無，教門則有。
令之所用，有無作也。
次明道、定皆以無作為體。
定共於定心中發無作，無復諸惡。
道共者，見諦道中所發無作，與心上勝道俱，故言道共也。
止觀師釋：未必見道所發無作是道共戒，
秖取中道正觀心中發此無作，有防非止惡義，故云道共。
《大經》云：一、心法戒，二、受世教戒。
菩薩得心法戒，謂道共戒。
得此戒者，終不為惡。
不從師授，故稱為得。
中道心中，發得此戒也。
受世教戒，謂白四羯磨，然後乃得。
必假憑師，故稱為受。
差別約示，故言世教也。
定共、道共通大小乘。
大乘道定入攝善法戒。
有師言：唯入禪定能發無作。
欲界定不發無作，唯假空解能發無作。
有言：但令證此定道，隨能止伏，麁品成就，便發無作。
欲界定念處前，皆能發戒也。
次論興廢者，初菩薩律儀，方便求受，其體則興。
若捨菩提願，若增上煩惱犯十重，其體則廢。
若無此二緣，至佛乃廢。
定道兩戒，得定得道為因。
初念定道，未與戒俱，具足前心為因。
第二念心方與戒俱，爾時是興。
出定出道最後一念，爾時即廢。
二言：入定入道時，戒與心俱，是時名興。
出定出道時，戒與心俱謝，是時名廢。
俱稱心俱戒也。三言：一發之後，出入恒有。
後入勝定勝道，隨從勝受名，爾時恒興。
退定退道，三藏盡壽，菩薩至菩提，爾時即廢。
攝善、攝生與律儀同。
隨受則興，二緣則廢也。
次三聚戒體者，律儀者，法戒儀則，規矩行人，令入道也。
又云：律者，埒也。如此馬埒，令馬調直。
律亦如是，調直行人，不令作惡。
大士誓心，不過止惡興善。
若不動身口，即是止惡。
發戒防動不動，即是律儀戒。
若應動身口，即是興善。
今發此戒，防其不動。
攝善、攝生即是應動涉事，故開為兩取。
策勵眾善，依六度門稱善法；起心兼物，依四弘門稱攝眾生。
即是為人故動，下化眾生，中修萬善，上歸佛果也。
律儀多主內德，攝生外化，攝善兼於內外，故立三聚戒也。 ^565c28

次論止、行二善。如有論：息惡不作，名之為止；
信受修習，名之為行。
佛教雖多，止、行收盡。
諸惡莫作，即是誡門；眾善奉行，即是勸門。
無作義該善惡，善惡無作義總止行。
今先明善。善戒不起而已，起則伐惡，皆是止義；
皆有進趣，皆是行義。
逐其強弱，故有止、行。
差別者，逐興心止惡無作，是止善；興心修善無作，是行善。
如造井、橋梁、禮佛、布施，是善無作；如造魚、
獵網等，是惡無作。
次論道、定二無作，有行、有止。
道、定二戒，義判為止；道、定二心，義判為行。
尋無作從因緣息，從止緣息後生無作，
是止善；從行緣息後生無作，名為行善。
又誡門是止善，勸門悉屬行善。
又解：行唯是作，止唯無作。
又云：止、行二善，皆有無作。
聲聞七眾戒，皆是律儀。
戒體但止身、口二惡，善薩律儀備防三業。
復申之至佛，長短、闊狹為異。
無作義，從緣增上心發，下劣不發無記，心劣不發無作。
如欲界修道，惑有九品，前六品發無作，後三品不發。
故云：斯陀含出無作表，阿那含出不善表，羅漢出無記表。
善、惡、無作，對心為論，各有四句。
善四句者：一、是戒非無作，息惡之心能止，
故名戒也；二、是無作非戒，謂造井橋梁，
隨事隨用無作等，不能止惡，非是戒也；
三者是戒是無作，謂善律儀等；四、非戒非無作者，謂餘善心也。
惡戒四句：一、是戒非無作，謂息善之心；
二、是無作非戒，謂殺盜等事，隨用無作也；
三、是戒是無作，謂惡律儀等；四、非戒非無作，謂餘惡心也。
惡戒二種：一、十六惡律儀；二、外道邪戒。
惡律儀，如《大經》外道惡戒九十五種，各有戒法，
或苦行為戒，持牛馬等，事火服風，常翹一脚，
赴火投巖等，以此為戒，即是邪戒，運心長短，皆是惡戒也。 ^567a4

第三、料揀，更為三：一、須信心；二、無三障；
三、人法為緣。信心者，依三藏門略舉三種：
一、信因果善惡必有所招；二、信觀諦得道，
我能觀諦必得聖道；三、信有戒是觀諦入道初門，依方等戒故宜備此。
三信復加三種：一、信自他心識皆有佛性，
二、信勤行勝善必能得果，三、信所得果常樂我淨。 ^567b7

次、無三障者，眾生障閡乃有三種，煩惱常有，故不說障。
業障乃有輕重，重業障戒防因之義，謂七逸十重，
現身有此是則為障，前身非復可知，隔生事遠。
七逆：一云懺滅非障，二云犯一悔與不悔悉皆是障。
十重：一云前四性罪，事同七逆，悔與不悔悉障，
後六悔者非障，不悔則障；二云前四須悔見相非障，
後六不悔亦不障；三云：十重不悔悉障，悔已悉非障。
報障者，地獄、餓鬼二道重苦自隔，從多例判，不說為因。
非人、畜生但能解語，皆得受戒。
非人是鬼神、修羅，龍是畜生。
人中男女、黃門、二根，天從六欲天上至十八梵，皆說為因。
四空處既能聽法，亦應得戒，但業報虛妙，故略不說。
非想倒執脫，若迴心慕善，亦能得戒。
經說三塗、長壽天、邊地為難地，據不能修道義耳。
薩婆多記云：龍等受八齋，止是得善，不得名齋。
今依文準理，五戒既是菩薩戒根本，又不表定。
佛法五戒，菩薩戒許四道皆得。
從八戒已上，至具足戒，既是出家，表定威儀，
唯人中三天下能感，餘道悉非因也。
《大論》：龍即得八齋戒。 ^567b14

次、人法緣。初、人緣三種，得菩薩戒：一、諸佛，
二、聖人，三、凡師。諸佛有兩：一、真佛，如妙海王子從盧舍那佛受菩薩戒。
二、像佛，金銅泥水等。
千里內無師許求得好相，自譬受也。
舍利、髮爪、鉢杖、牙齒皆起重敬，盡可為緣，
而舍利真偽難知，或是小聖敬重如佛，便可憑對。
次大乘經卷也。三釋：一云不許，二云與佛像差次為授。
千里無師許對佛像，千里無像許對經卷。
三云莫問有佛無佛，對大乘經卷即得為緣，大乘經典所在如佛塔無異也。
二、聖人亦二：一、真聖，二、像聖。
真者謂十地等大士，對此為緣故宜發戒。
像聖者，謂金銅等作菩薩像。
此經亦云：「於佛菩薩前自譬受戒」，恐單菩薩像則成遊漫，
如凡夫發心是菩薩，作此人像不能發戒。
言佛菩薩者，是佛邊有菩薩。
《地持》但言佛像，不道菩薩也。
凡師者，有內凡外凡，並以真人為緣，不許形像。
經中稱為智者人數多少，《地持》、《瓔珞》並止一師，
《梵網》受法亦止一師。
下制戒中道和尚闍梨故成七逆，亦不見請和尚法。
有言和尚者，請諸佛為和尚。
文又云：「二師應問言：汝有七遮罪不？」
似非指佛。雖有現前智者，猶應共在佛像前。
若經卷前助為發起，爾時智者在佛像前。
若有智者無經像，不應得戒，具十八物中制佛像經典恒應相隨故也。
次論德業，《梵網經》中言：為師必是出家菩薩，
具足五德：一、持戒，二、十臘，三、解律藏，四、
通禪思，五、慧藏窮玄。
什師所傳，融師筆受，流傳至今，此其正說。
次《地持》云：必須戒德嚴明，善解三藏，堪能發彼敬心，
方可從受，不爾得罪也。 ^567c5

次論法緣，道俗共用，方法不同，略出六種：
一、《梵網》本，二、《地持》本，三、高昌本，四、《瓔珞》
本，五、新撰本，六、制旨本。
《優婆塞戒經》偏受在家。
普賢觀受戒法身，似高位人自譬受法，今不具列。 ^568a5

《梵網》受法，是盧舍那佛為妙海王子受戒法。
釋迦從舍那所受誦，次轉與逸多菩薩，
如是二十餘菩薩，次第相付。
什師傳來，出〈律藏品〉。
先受三歸云：「我某甲從今身至佛身，於其中間，
歸依常住佛，歸依常住法，歸依常住僧。」
〔三說。〕次三結已〔三說〕，次悔十不善業。
〔更起三拜。〕次讚歎受，約勅諦聽。
〔三說。〕直說十重相，問「能持不」。
〔次第答「能」。〕然後結撮讚歎發願，餘所未解，問或師。
後文言：欲受戒者，應香火請一師至佛前受。
師應問能忍十事不？
割肉飴鷹，投身餓虎等。
亦云：十里內無師，許佛像前自譬受三歸懺悔。
說十重，如前無異，出口為別耳。 ^568a10

二、《地持經》，相傳是彌勒說。
原本是燈明佛說，蓮華菩薩受持，次第三十餘菩薩傳化。
後有伊波勒菩薩，應迹託化，傳來此土。
然《地持》是曇無讖所譯，疑讖即是伊波勒。
第四〈戒品〉出受戒法。
若菩薩發無上菩提願已，於同法菩薩已發願者，
有智有力，善義能誦能持。
於此人所，先禮足已，作是言：「我某甲，從大德乞受菩薩戒。
大德於我，不憚勞苦，哀愍聽許。」
〔三說。〕次起禮十方諸佛，更請師云：「雅願大德，授我某甲菩薩戒。」
〔三說。〕次生念：「不久當得無盡無量大功德聚。」
師應問言：「汝是菩薩不？
已發菩提願未？」問竟，應言：「法弟聽！
汝欲於我受一切菩薩戒，謂律儀戒、攝善法戒、饒益有情戒。
此戒是過去、未來、現在一切菩薩所住戒。
過去一切菩薩已學，未來一切菩薩當學，現在一切菩薩今學。
汝能受不？」〔答：「能。」三說。〕
師應起，自禮佛竟，作是言：「某甲菩薩，於我某甲菩薩前，
三說受菩薩戒，我為作證。
一切十方無量諸佛第一無上大師，於一切眾生、
一切諸法現前見，學者證知。
某甲菩薩，於我某甲菩薩前，三說受菩薩戒。」
〔三說。〕然後結撮讚歎，便散席。
依經本受法如此。 ^568a21

三、高昌本者，或題暢法師本。
原宗出《地持》而作法小廣。
先請師云：「族姓大德！
我某甲，今從大德乞受菩薩戒。
唯願大德，忍許聽受，憐愍故。」
〔三說。〕次乞戒云：「族姓大德！
今正是時，願時與我受菩薩戒。」
〔三說。〕次問遮法。〔凡十問。〕
師應起，為白諸佛，唱言：「一切諸佛及大地諸菩薩僧聽！
此某甲菩薩，欲從諸佛菩薩僧，乞受菩薩戒。
此某甲，已是真實菩薩，已發菩提願，能生深信，
已能捨一切所有，不惜身命。
唯願諸佛菩薩僧，憐愍故，施與某甲菩薩戒。」
〔三說。〕次問受戒者言：「汝某甲聽！
一切諸佛菩薩僧受菩薩戒，律儀戒、攝善法戒、
攝眾生戒，是過去、未來、現在一切菩薩所住戒。
如過去菩薩已學，未來菩薩當學，現在菩薩今學。
汝如是學，汝能持不？」
〔答：「能。」三說。〕次白竟，唱言：「此某甲菩薩，於一切佛菩薩前，
從我某甲菩薩邊，已第二、第三說受菩薩戒竟。
我某甲菩薩為作證人，此受戒菩薩名某甲。
復白十方無量諸佛，第一勝師及柔和者，一切眾生軟覺者。
此某甲菩薩，於某甲菩薩前，已三說受一切菩薩律儀戒竟。」
〔三說。〕次說十重相竟，結撮讚歎。
自齊宋已來，多用此法。
所以題作高昌本者，尋《地持》是曇無讖於河西所譯。
有沙門道進，求讖受菩薩戒。
讖不許，且令悔過。
七日七夜竟，詣讖求受。
讖大怒不答。進自念：「正是我障業未消耳。」
復更竭誠禮懺，首尾三年。
進夢見釋迦文佛，授己戒法。
明日詣讖，欲說所夢。
未至數十步，讖驚起唱：「善哉！
已感戒矣。我當為汝作證。」
次第於佛像前，更說戒相。
時有道朗法師，是河西高足。
當進感戒之時，朗亦通夢。
乃自卑戒臘，求為法弟。
於是後進受者，千有餘人。
河西王沮渠蒙遜子景環，後移據高昌。
既奉進為師，進亦隨往。
值高昌荒餓，進生割己身，以救飢者，因此捨命。
進弟子僧遵，姓趙，高昌人，傳師戒法。
復有比丘曇景，亦傳此法。
宗出彼郡，故名高昌本。
又元嘉末，有玄暢法師，從魏國度。
在荊囑之門，宣授菩薩戒法。
大略相似，不無小異。
故別有暢法師本。
此出曇無讖，而小廣《地持》。
恐讖誓願發起，人情有此重複也。 ^568b14

四、《瓔珞經》受菩薩戒法。
前禮三世三寶〔三說〕。
次受四不壞信，歸依佛，歸依法，歸依僧，
歸依戒〔三說〕。次懺悔十惡五逆等〔三說〕。
次說十重戒，犯者失四十二賢聖法。
問：「能持不？」〔答：「能。」〕然後結撮三歸，重騰前十重戒，
讚歎發願言：「受菩薩戒者，超度四魔，越三界苦，
生生不失，常隨行人，乃至成佛。
若不受戒，不名有識，畜生無異，常離三寶海，
非菩薩，是邪見外道，不近人情。
勸化人受戒功德，勝造八萬四千寶塔。
有戒犯者，勝無戒不犯。
若真佛菩薩前受者，名上品戒。
若佛滅後，千里內無法師，從佛菩薩像前自誓受者，名下品戒。」 ^568c23

五、新撰本者，是近代諸師所集，凡十八科：
第一、師初入道場禮佛，在佛邊就座坐。
第二、弟子入道場禮佛，胡跪。
第三、師請三寶。第四、令起心念三寶，如在目前。
第五、懺悔十不善業。
第六、請諸聖作師。
第七、請現前師。第八、師讚歎弟子能發勝心。
第九、正乞是戒。第十、教發菩薩心。
第十一、問遮法〔有十五問〕。
第十二、想念得戒。
第十三、發戒時立誓。
第十四、受菩薩三歸。
第十六、結竟。第十七、師還坐勸學。
第十八、說十重相，結撮讚歎，作禮便去。 ^569a6

六、制旨受戒法，備有在家出家方法，文廣不列也。 ^569a16

此經題名「梵網」，上卷文言：佛觀大梵天王因陀羅網，
千重文綵不相障閡，為說無量世界猶如網目，
一一世界各各不同，諸佛教門亦復如是，莊嚴梵身無所障閡。
從譬立名，總喻一部所證參差不同，如梵王網也。
品名「菩薩心地」者，亦是譬名，品內所明大士要用，
如人身之有心，能總萬事，能生勝果，為大士所依，義言如地也。
「盧舍那」者，《寶梁經》翻為「淨滿」，以諸患都盡故稱為
「淨」，滿德悉圓名為「滿」也。
釋迦牟尼者，《瑞應經》譯為「能儒」，亦云「能仁」，
又「能忍」，亦「直林」。牟尼者，身口意，或云「度沃焦」，此是異說。
《華嚴．名號品》，或名盧舍，或名釋迦，今明不一不異，機緣宜聞耳。
釋迦在第四禪摩醯首羅宮說此心地品。
尋文始末，有千釋迦與千百億釋迦各接有緣，
皆至舍那所，受菩薩戒藏，然後各坐道場，
示成正覺，覆述說法，凡有十處：一、在妙光堂說十世界海，
二、在帝釋宮說十住，三、在夜摩宮說十行，
四、在兜率陀天說十迴向，五、在化樂天說十禪定，
六、在他化天說十地，七、在初禪說十金剛，
八、在二禪說十忍，九、在三禪說十願，十、在四禪說心地品。
第七會總更說前三十心、十地，皆約無相義為解。
後又云：釋迦從初蓮華藏世界入天宮，
下閻浮提成道，號釋迦。
始於道場說法，乃至十處。
復從天宮下，至菩提樹下，為此眾生說盧舍那初發心所誦戒，
即是十重四十八輕。
《華嚴》所說，文來未盡，止有七處八會，多道不起本座，不道在化樂天說法。
而此經多道坐起，復至餘處，在化樂天說十禪定。
又諸地多不相應，前後席或復同異，良由聖迹難思，隨機異說耳。
於三教中即是頓教，明佛性常住一乘妙旨。
所被之人唯為大士，不為二乘。
《華嚴》云：二乘在座，不知不覺。
以大士階位，非二乘所行；制戒輕重，非小乘所學。
大小乘戒，制法不同。
菩薩一時頓制五十八事，聲聞持犯隨犯隨結。
理論關機宜，事論凡有三義：一、大士深信，
頓聞不逆；聲聞淺信，頓聞則不受。
二者大士不恒侍左右，無有隨事隨白，
故一時頓制；聲聞恒得隨侍，可有小欲白佛，故待犯方制。
三者《梵網》所制，起盧舍那為妙海王子受菩薩戒，
爾時諸大士法須說此五十八種，故一時頓制也。 ^569a17

《梵網》大本一百一十二卷六十一品，唯第十菩薩心地品什師誦出上下兩卷，
上序菩薩階位，下明菩薩戒法。
從大本出，序及流通皆闕，即別部外稱菩薩戒經。
就文為三：從初偈長行訖「清淨者」為序，
次十重訖「現在菩薩今誦」為正說，餘盡卷為勸說流通也。 ^569b29

就序中初偈明舍那發起，長行明釋迦勸發。
偈中大意，四戒三勸。
四戒者，一、舍那戒，二、釋迦戒，三、菩薩戒，
四、眾生戒。舍那為本，傳授釋迦為迹，釋迦得此復授諸菩薩，
諸菩薩得此戒復傳授凡夫眾生也。
三勸者，一、勸受，二、勸持，三、勸誦。
此四品戒得之有由根本，冥傳自下授作佛記，
所以勸凡夫受，既受須待，既持須誦，欲使相傳不斷也。
十一行半偈分為三段：初三行三句，明舍那說戒傳授釋迦；
二、從「是時千百億」下三行四句，明釋迦迹佛傳授諸菩薩，
諸菩薩傳授眾生；三從「諦聽我正誦」下盡偈，明勸信受持。
一言三序是三佛各說，二言初序是舍那自說，餘二是此土釋迦說。
今言三序悉是此土釋迦說，雜有經家之辭。
初更為二：前兩行半明本迹，次一行一句明人法。
就初又三：初、半行明舍那本身，二、一行半明釋迦迹佛，
三、半行總結本迹。
上句明舍那本身，下句明舍那本土，此即依正兩報。
佛身四種：一謂法身，二謂真、應，三謂法、
報、應。毘盧遍耀正法為身，舍那行滿報果為身，釋迦應迹赴感為身也。
舍光《攝論》名法、應、化。
若更四身者，應身受純陀供，化身受大眾供。
「我今」者，八自在我也。
「舍那」者，無明塵垢永盡，智慧功德圓備如淨滿月，以名表德也。
「方坐蓮華」下句明依報。
「方」者正也，安住正法故云「坐」也。
何故坐華臺？世界形相似蓮華，故云蓮華藏。
《華嚴》云：華在下擎。
蓮華二義處穢不污，譬舍那居穢不染也。
藏者包含十方法界悉在中也。
臺者中也，表因能起果故譬臺也。
又以本佛坐於華臺，又表戒是眾德之本。
周匝千釋迦望百億國，釋迦千為本、百億為迹，故兩重本迹。
此又為三：一、明迹中之本；二、明迹中之迹；
三、明本之與迹皆成佛道。
今初，明迹中之本。
「千華」者，人中華有十餘葉，天華百葉，佛菩薩華千葉，
一葉有一佛世界，故有千佛淨土，表十地十波羅蜜圓因起應，
果之本地現千釋迦，一葉一淨土即是一佛世界起圓應身。
又一世界中一佛國土，此猶略說華嚴微塵世界也。
十方，方各一百也。
「一華百億國」下，二、明迹中之迹。
一葉一世界有百億國土，娑婆百億國是一葉之上耳。
「各坐」下，三、明本迹俱成佛道。
「如是千百億」下，第三、總結本迹是千百億。
初句結迹身，「舍那」下句結本身，明千百億皆以舍那為本。
千百億下，第二、明人明法。
就文為兩：初、明人，次、明法。
人中有三句：一、明能接之人，二、明所接之人，
三、結能所接人俱至佛所。
能接之人是千百億釋迦也。
「各接」下，明所接之人。
「接」者，取有緣之義也。
「微塵」者，聽眾多也。
「俱來至」下，第三、結能接所接之人俱至舍那佛所。
「聽我」下，第二、明法二句：上、明說戒；次、正歎戒。
初誡菩薩聽也。「誦佛戒」者，問：何故誦，不道說耶？
答：此是三世十方諸佛之法，非始自作，故秖得稱誦不得道說。
「甘露門」者，歎戒譬服甘露令人長壽不死，
要因此戒得至涅槃常樂我淨，教能通理譬之如門。
又戒能濟拔免離生死，譬如甘露服得命長。
《大經》云：有山從四方來，唯當持戒布施也。
是時千百億下，第二、釋迦迹佛傳授菩薩，菩薩授眾生也。
又為三：一、明經家序釋迦佛傳授之緣由，
二、明釋迦說戒傳授諸菩薩，三、勸菩薩傳授諸眾生。
今初，經家述釋迦傳授之由三句：明千百億佛各還本處，然法身無在。
今初明迹傳本戒，則本為迹師，以迹誦本故也。
傳授諸菩薩，此文為三：一、明戒體；二、明戒用；
三、勸菩薩受持。「十重四十八」下，第一、明戒體，則十重等為戒體。
「戒如明日月」下，二、歎戒用。
持此戒能除罪霧譬之於日，使得清涼喻之若月，富有善法如瓔珞珠。
又日能長萬物，戒亦如是，能生長萬善。
又如瓔珞能差貧窮，戒亦如是，能差眾生貧長善法財。
又如日月麗天無不瞻仰，持戒在體無不歸崇，
瓔珞在身莊嚴第一，持戒離醜如端正也。
「微塵菩薩眾」下，第三、勸菩薩受持。
如人渡海必假舟航，若度生死要因於戒。
《大經》云：如憑船筏，又喻浮囊。
又為二：前明能授之人，次所受之人。
「盧舍那」下，能授之人。
「新學」下，所受之人。
「受持是」下，第三、勸發傳授眾生。
三十心菩薩傳授外凡發大乘心也。
第三、勸信受持。文為三：一、出所誦法；二、
勸人信受；三、結勸。
「諦聽」下，出所誦法。
此戒簡異外道雞狗等戒，淨戒為因，木叉為果。
大眾第二，勸人信受，又二：一、勸信，二、勸受。
今初勸信。所以爾者，信是入道初門。
《大論》云：信為能入，我持此戒得成正覺，汝亦應爾。
「一切有心」下，第二、勸受。
凡有心者皆得受菩薩大乘常樂等，明眾生有心所有佛性，
要當作佛須受三戒。
「大眾」下，第三，結勸。
上句結，下句誡聽。
總明諸佛傳授戒法發起序竟。
長行下，此土釋迦序，為二：初、經家辭，次、釋迦自說。
初中三階：一、敘佛欲結戒，二、放光表瑞，
三、大眾願聞。初階四別：一、標化主大聖釋尊。
二、標處所，謂坐菩提樹下得道，因名道樹，
亦曰思惟，梵音貝多也。
三、明得道，謂成正覺，即正遍知號。
四、出所結法，謂菩薩波羅提木叉。
於第四自更四句：一、標所結名，即是木叉。
二、能成勝因，謂孝事等。
《寶藏經》云：孝事父母，天主帝釋在汝家中。
又能行孝，大梵尊天在汝家中。
又能盡孝，釋迦文佛在汝家中。
睒摩菩薩親服患愈，慈心童子火輪速滅，即其靈應。
《爾雅》云：「善事父母為孝。」
孝即順也。太史叔明用順釋孝。
《孝經鉤命決》云：孝字訓究竟，是了悉始終色養也。
亦可訓度，度是儀法，溫清合儀也。
三、明能得勝果，謂至道之法。
四、結名字，是制戒也。
「即口放光」，中階敘放光表瑞。
瑞者，信也。欲說大事，前須放光，故稱為瑞。
光是色像之勝，放勝光明，召有緣眾同來聽戒。
戒是諸善最勝，能滅惡生善。
口放者，表釋尊今日宣說大乘菩薩戒法。
「是時百億」下，後階敘大眾願聞也。
文為三：一、總敘大眾；二、別敘四眾：一、菩薩，
二、十八梵，三、六欲天，四、十六國王。
十六國者，名出《長阿含》：一、史伽，二、摩竭提，
三、迦尸，四、拘薩羅，五、跋祇，六、末羅，七、支提，
八、跋沙，九、尼樓，十、槃闍羅，十一、阿濕波，
十二、婆蹉，十三、蘇羅，十四、乾陀羅，十五、
劍浮沙，十六、阿槃提。
西土諸國甚多，略舉此耳。
機應聞聲自然雲集合掌，即第三時眾樂聞也。
「告菩薩言」下，釋迦自說，亦三階：一、舉我自誦，
二、釋迦放光因緣，三、勸物尊學。
即準前諸佛序中三事，亦成經家三意。
前舉譬讚歎，此釋迦放光即是讚歎也。
此三階各兩別。初階兩者：一、序我自誦，
二、勸餘人。中凡舉五位人：一、發心，謂共地菩薩。
二、十發趣，謂初十心，依《梵網》列名：一、捨，
二、戒，三、忍，四、進，五、定，六、慧，七、願，八、護，九、
喜，十、頂心。三、十長養，謂中十心：一、慈，二、
悲，三、喜，四、捨，五、施，六、好說，七、道，八、同，九、
定，十、慧。四、十金剛，後十心：一、信，二、念，三、
迴向，四、達，五、圓，六、不退，七、大乘，八、無相，
九、慧，十、不壞心。五、十地，謂登地已上：一、
體性平等地，二、體性善方便地，三、體性光明地，
四、體性爾炎地，五、體性慧照地，六、體性華光地，
七、體性滿足地，八、體性佛吼地，九、體性華嚴地，
十、體性入佛界地。
「是故戒光」下，中階釋放光因緣，亦兩別：
一、直緣，二、列因緣。
於中有兩：一、表得果，二、表行因，各三句。
得果中三句者：一、非青黃色心，二、非有無，
三、非因果法。行因三者：一、諸佛本源，二、
菩薩根本，三、大眾之根本。
或言表真俗兩諦。
「是故大眾諸佛子」，後階勸物習學，亦兩別：
一、標四勸，二、釋四勸。
標者：一、勸受，二、勸持，三、勸讀誦，四、勸學。
後釋中但釋勸受一事，餘皆略也。
菩薩戒義疏卷上
 ^569c6
