
jing:: 佛說難提釋經
translator:: 西晉沙門法炬譯
聞如是：
一時，佛行在俱舍梨國，樹名尼拘類。
是時，多聚會比丘在迦梨講堂，樹間會坐為佛作衣，
今佛不久夏竟，夏已盡佛自說：「三月已竟作衣已，當到多人處。」
便難提釋聞，多聚會比丘在迦梨講堂樹間會坐，為佛作衣。
今佛不久夏竟，夏已盡佛自說：「三月已竟作衣已，當到多人處。」
難提釋已聞如是，便到佛所，已到為佛足禮，便坐一處。
已坐，難提釋白佛言：「如是我聞，多聚會比丘在迦梨講堂樹間會坐，
為佛作衣，今佛不久夏竟已，夏盡佛自說：
『三月已竟，作衣已，當到多人處。』
我聞是即愁憂，所食不覺味，諸方不分別，
所聞善法不復念，所作世間業不復著。
所以者何？甚久乃復得見佛并清淨行比丘。」
難提釋言已竟，佛便報難提：「釋難提！
若見我身，若不見我身，若見清淨行比丘，
若不見清淨行比丘，常當行內五法。
何等五？一者意常當有信，捨不信意。
二者常當清淨行，捨不清淨行。
三者常當樂布施、捨慳貪。
四者常當有慧、捨癡。
五者常當多聞，莫樂不聞。
難提！是為內五事。
已當復有六念。何等六？
一念佛，二念法，三念比丘僧，四念戒，五念施與，六念天。 ^505b21

「難提！若慧弟子念佛諸德，佛為有是：為如來、
為無所著、為一切覺、為神行足、為已快、
為有無量、為無有上、為男子師、為法御者、
為天人師、為覺有是。
若天、若人、若魔、若梵、若沙門、若婆羅門，
為自慧證身生處已盡，為已著清淨行，
所為當自識，但有是身從後不受。
難提！是時慧弟子意不著貪欲，不著瞋恚，
不著愚癡，便為直意；慧弟子意已直，已直意便得義、
便得法、便見法、便大樂喜；已喜便生樂，
從樂便身滅；身已滅便得安隱；已得安隱便得定，
從定便如知如見，是為苦諦、是為習、是為盡、是為苦滅向道者諦。
難提！若慧弟子在邪中為直念，有恨意便為捨，意有所著便不受。
是為慧弟子樂道迹，為常念佛德。 ^505c15

「難提！若慧弟子念法德佛所說，大為安隱為可見，
為無時可相授，可得持慧者鑽，可得出可飽，可依從法得離所處。
難提！是時慧弟子意不著貪欲、不著瞋恚、
不著愚癡，便為直念；慧弟子意已直，已直意便得義、
便得法、便見法、便大樂喜；已喜便生樂，
從樂便身滅；身已滅便得安隱意，從安隱便得定；
從定便如知如見，是為苦諦，是為習，是為盡，是為苦滅向道者諦。
難提！若慧弟子在邪中為直念，有恨意便為捨，意有所著便不受。
是為慧弟子樂道迹，為常念法德。 ^505c29

「難提！若慧弟子念比丘聚德，佛眾弟子為有清淨、
為有定、為有脫、為有脫見慧、為有行、為有所得，
為是世間福田，少施得福無有量。
若眾中有須陀洹，為信有須陀洹，若眾有斯陀含，
為信有斯陀含，若眾有阿那含，為信有阿那含，
若眾有阿羅漢，為信有阿羅漢，是為男子，
四雙賢者八輩人中第一人中之剛，為人師、
為人中、應受恭敬者，是為三界中最人！
難提！是時慧弟子意不著貪欲，不著瞋恚、
不著愚癡，便為直意；慧弟子意已直，已直意便得義、
便得法、便見法、便大樂喜；已喜便生樂，
從樂便身滅；身已滅，便得安隱意；從安隱便得定，
從定便如知如見，是為苦諦是為習、是為盡、是為苦滅向道者諦。
難提！若慧弟子在邪中為直念，有恨意便為捨，
意有所著便不受，是為慧弟子樂道迹，為常念比丘聚德。
難提！若慧弟子自念戒德，佛所施戒不可犯、
不可輕、不可毀、不可弄、不可試，慧者從戒得定，
從定便離愛，意不著世間，譬如石破終不復合。
難提！是時慧弟子意不著貪欲、不著瞋恚、
不著愚癡、便為直意，慧弟子意已直，已直意便得義、
便得法、便見法、便大樂喜；已喜便生樂，
從樂便身滅；身已滅便得安隱意；從安隱便得定，
從定便如知如見，是為苦諦，是為習，是為盡，是為苦滅向道者諦。
難提！若慧弟子在邪中為直念，有恨意便為捨，
意有所著便不受，是為慧弟子樂道迹，為常念戒德。
難提！若慧弟子自念施與之德，快哉我已得作人，
於慳貪之中能自拔，無有嫉之意，為常樂與為信所與，
後必當得少施所得無量，從施得無為。
難提！是時慧弟子意不著貪欲、不著瞋恚、
不著愚癡，便為直意；慧弟子意已直，已直意便得義、
便得法、便見法、便大樂喜；已喜便生樂，
從樂便身滅，身已滅便得安隱意；從安隱便得定，
從定便如知如見，是為苦諦，是為習，是為盡，是為苦滅向道者諦。
難提！若慧弟子在邪中為直念，有恨意便為捨，
意有所著便不受，是為慧弟子樂道迹，為常念施與之德。 ^506a11

「難提！若慧弟子念諸天德，第一照頭摩賴，
第二忉利，第三豔，第四兜術，第五泥慢羅提，第六般泥迷陀惒舍惒提。
若從信、若從清淨、若從聞、若從施、若從慧，
各有行得上是六天，我亦能行五法，若信、
戒、聞、施、慧，從是因緣得生天上。
難提！是時慧弟子意，不著貪欲、不著瞋恚、
不著愚癡，便為直意；慧弟子意已直，已直意便得義、
便得法、便見法、便大樂喜；已喜便生樂，
從樂便身滅；身已滅便得安隱意，從安隱便得定；
從定便如知如見，是為苦諦是為習，是為盡是為苦滅向道者諦。
難提！若慧弟子在邪中為直念，有恨意便為捨，
意有所著便不受，是為慧弟子樂道迹，為常念諸天德。」 ^506b21

佛說如是。難提釋大歡喜受，著意常行是六念，起坐持頭面著佛足禮。
佛說難提釋經
 ^506c5
