
pin:: 
##  2
般若燈論釋卷第二
author:: 偈本龍樹菩薩　釋論分別明菩薩
translator:: 大唐中印度三藏波羅頗蜜多羅譯
觀緣品之二
復次餘僧佉言：若諸果功能緣中空故，緣不生果。
如是義者，成我所成。
何以故？汝謂果體不起，是則名常，汝先立義則為自破。
論者言：汝語非也。
一切時起，悉皆遮故。
不生之物亦不說常。
何以故？不生之物，於世諦中不欲有故。
復有僧佉說如是言：雖彼眾緣不能起果，
由有眼、色、空、明及作意等，諸緣有作故識得生，是故欲令有生有作。
彼作及生，我今當說。
第一義中有彼生識自果之作。
何以故？以有緣故。
譬如 #CB02341;#CB02339;
〔集心反〕水米及薪火等，諸緣具已，作能成飯。
以是驗故，我立義成。
論者偈曰：
　　「緣中無作者。」 ^55c7

釋曰：我不欲令第一義中作能熟飯，以無作故，譬喻不成。
譬不成故，汝則有過。
何以故？能成立法無故。
由成立無故，緣中定無生識之作。
若有若無，果皆不起，如後當遮。
作者不起故，因義不成。
第一義中應如是說。
復次若汝執言總說作者，則與義相違。
彼緣有者，世智境界，生識之作與彼眾緣體不相離。
佛護問中，復有外人作是釋言：若自起、
若他起者，是言何謂？
此義於我無所用為。
雖然眼等諸緣作眼識生，如#CB02341;#CB02339;等作飯熟故。
而彼外人作是成立，言有體起。
佛護論師為遮彼故，引偈本云：作者緣中無。
何以故？已生、未生、生時，識有作者，是亦不然。
論者言：彼不相應。
汝等前後二語，唯有立義故。
復有異僧佉言：汝將此過安置與我，遮我緣中無其作義，
作不起故，譬喻不成者，是義不然。
今有作在。云何驗知？
有作生彼識等自果，由其作故，如作能熟飯。
論者偈曰：
　　「離緣亦無作。」 ^55c20

釋曰：緣無故，亦不與緣合而獨有，作者無也。
如先緣中有作，次第說其過故。
復有論師釋此偈言：識自體生，即是作也。
論者言：如前偈說緣中無有作，離緣亦無作。
若言有彼生識作者，是義不然。
何以故？如識無故，彼作亦無。
若言無其別作，但緣是作者，是亦不然。
若言緣無自體、作有自體者，佛護論師言：
彼亦無緣，有作過故。
論者言：若謂無緣得有作者，是義不然。
何以故？若無彼緣自然有作，無此義故。
佛護言：於世諦中云何有作？
自他眾緣相因待故有作，如無間剎那能起果體，是名為作。
如彼未來欲起法體，由作得生於世諦中，
非無有作，不同汝執緣中有作，是語無咎。
論者言：汝今不說因緣譬喻，但有立義與他過者，此釋不成。
復次經部師言：有異法起，如眼識等。
何以故？由有作故。
譬如種子，地水火風因緣和合，得有芽出。
以此答故，汝先驗破。
論者言：如先偈說，緣中無有作。
此義云何？第一義中遮彼起故。
彼作無體，種子等緣和合有作者，此不應爾。
汝言緣中定有作者，是義不成，譬喻無故。
汝先答者，不能破我。
復次有外人言：如稻穀等真實是有。
何以故？由作有故。
於世諦中欲令如是隨順世諦，如其所欲。
第一義中亦復如是，譬如兔角。
由譬成故，所欲義立。
論者言：汝等如是安立作義，如稻穀等，
於世諦中言有作者，是義不然。
何以故？如偈曰：
　　「若有若無作，諸緣作不成。」 ^56a10

釋曰：於世諦中兔角無故，第一義中有亦不成。
作亦如是，以無體故。
汝言由譬成故所欲義立者，翻此二過還在於汝。
復次僧佉人言：兔角無體，即是其體。
云何知耶？如毘伽羅論第六門中作如是說，有別異故。
譬如青優鉢羅華，與色為異。
論者言：汝說不善。
何以故？華色等二體別異者，第一義中此皆不成，無譬喻故。
若汝意謂如我立色等有體故，不能令汝解。
如是汝立色等無體，亦不能令我解，以彼此同過故。
今當答汝，無同過義。
何以故？起法有體如是已遮，況不起者欲令有體而當不遮？
有體無體是汝意欲顯示異相。
我今遮汝，作如此解，有體無體墮在二邊。
我不同汝執有無故，不墮二邊。
此義云何？汝立有體無體令他信受，驗無體故，非我所欲。
是故汝執無道理故，我立義成。
汝言同過者，此復非也。 ^56b9

復次或有諸說起者，應如是問：果先未起，彼諸緣等為無作耶？
為有作耶？若諸緣無作，不能起果者，云何名無作起果？
功能緣中空故，說名無作。
若功能空者，則非彼緣、能起彼果。
譬如麥種無稻穀芽，此不應爾。
若有作者，驗此作有，緣中無故。
由果起故，說彼有作；果未起時，彼無所作。
由此驗故，因義不成。 ^56b26

復次經部師言：彼果起時，諸緣有作。
以是緣故，互相隨攝，資益果起。
非因不成，答驗亦立。
論者言：汝經部師，欲令第一義中穀等諸緣和合聚集果得起耶？
若定爾者，是諸因緣乃至未能起果。
自此已前，此稻穀等云何不名為非緣耶？
無有此事。如是緣故，譬如乃至未從他受學，云何不名無智人耶？
此義不成。 ^56c4

問曰：若如是者，果先未起，則諸緣非緣。
我欲如此，是故無過。 ^56c11

答曰：汝甚有過。何以故？
汝意唯解果先未起諸緣非緣，而不知彼果正起時緣亦非緣。
為此義故，云何芽起時，彼稻穀等非緣自性？
以第一義中若一若異不可說故。
如彼穀等先剎那時，若有說言非自非他非俱起體者，此是成我所成。
何以故？因果二法不可說一異故。
雖不可說，要待彼緣，方能生果。
如是說者，並同前破，謂云何芽起乃至先剎那時。
復次說有起者言：第一義中，彼入等緣能起內入。
何以故？以緣故，如穀等芽。
若不能起，彼則非緣，譬如兔角。
論者言：如汝所說，第一義中彼緣有者，
此緣於果，為有、為無、為有無俱？
皆不應爾。如偈曰：
　　「非定有定無，諸緣義應爾。」 ^56c12

釋曰：此緣非有。如其所執不應爾者，今當顯示此義。
偈言緣非有者，是何等耶？
此非有者，如空華等何等是？
彼摩婁多緣故可知。
如是彼無一物，為虛空花、為兔角緣耶？
此釋非有緣者，是何語義？
此驗稻穀等緣，第一義中非自性有。
何以故？果非有故。
如空花非有、虛空無體，如是芽等非有，
以稻穀等諸緣非有故，如虛空花。
或有人言：我不欲令彼有法起，意欲令彼可起法起，先無體故。
論者言：汝謂緣非有者，是何等耶？
如彼瓶等，先未起時則無體相。
既無自體，更有何等為彼瓶、衣、稻穀等緣，欲令可起法起。
如是則無一緣。應知此義，以第一義中驗稻穀等非芽等緣。
何以故？由先未起無其體故，譬如瓶等。
復次法若已有，緣亦無用。
何以故？有自體故。
如是於世諦中，彼稻穀等亦非芽等緣。
何以故？以生作不觀故，如彼已生芽者及餘瓶衣等。
以是驗故，因義不成。
僧佉人言：實有物體，藉緣了作。
或時緣中先有細果，後時待緣，令細為麁。
汝言已有，緣何用者，此語不然。
論者言：彼了作者，先已遮故。
復次先細後麁，若有非有，如前說過，汝語非也。
復次經部師言：理實諸緣非有非無。
言有無者，義不應爾。
此復云何？謂第一義中，果起現前，諸緣和合，
互相資攝能得自體，以有緣故。
爾時彼果不得言無，以其起故；不得言有，以未現起故。
我欲如此以是因緣，無如前過。
論者言：此亦自分別耳。
非有非無，緣義應爾。
有及非有，二種無故，皆不可說。
譬如餘物，若有不有，二俱非緣。
論者意爾。復次此中但是有及非有俱不可說。
何以故？有非有故，非非有故。
如是物者，此是無物。
謂眼識或芽，彼緣即眼等、諸種子等，不可說實。
何以故？以彼等果，有及非有不可說故，譬如餘物。
修多羅人，不能避過。
復次有等自性體空，於世諦中生義成故。
復有俱說尼犍子言：彼果者亦有非有，以緣故。
我意欲爾，是故無前所說過失。
論者言：彼諸尼犍子等，有無二語方便俱說者，
此非安隱處，立義不成。 ^56c27

如是已說總破諸緣，今當別破。
此中總觀因緣故，若能生異緣，彼名為因。
如是和合自在所生法起，非一能生故，又遮彼起故。
我欲如此，於世諦中建立因義。
第一義中，因非因故應如是說。
若汝意謂，此因有物、若不有物、及有無物能起果者，此義不然。
偈曰：
　　「非有非非有，非有無法起。」 ^57b7

釋曰：第一義中法相如是，云何說言因能起耶？
故彼非因。如是，彼不能起，有故無故。
猶如自他，先已驗破。
若有無俱，則有二過。
是故因體不成。若謂所生法起應說因故者，此亦不然。
以有等相不起故。
於世諦中，由因有果，因亦如是，果起因成故。
復次自部人言：有因能起彼內入等，此緣起義是如來說。
如如來說，不可變異，譬如寂滅涅槃。
此能起因，是因緣義。
心心數法所緣，是緣緣義。
彼次第滅心心數法，除阿羅漢最後心，是次第緣義。
若此法有，彼法得起，是增上緣義。
由佛說故，有因緣等，為緣自體。
汝言無者，此因不成，立義破故。
論者言：汝所立義，於世諦中可得如是。
以譬喻過故，所說不然。
云何汝等立此因義？
為世諦中佛如是說？
為第一義中佛如是說？
若世諦中如是說者，汝義自壞。
若第一義中如是說者，彼第一義中非有非不有非有無法起故。
彼有非有亦有非有自性果，緣不可得故，因不能起。
若其如是，云何定言彼因能起？
以是義故，汝因不成，以相違故。
復有人言：受遮方便。
此《中論》中明法無性。
法無性者，二俱遮故。
二謂名著及所名著。
所名著者，如前已破。
其名著者，今當次遮。
若總說義，非有、非不有、亦非非有非非不有等。
世人盡欲因能起果，彼因若有、非有、有非有俱，
自性果生，皆不應爾，因語轉故識彼因體。
因如是因，故不相應。
或有人言：第一義中有諸體起。
何以故？有因故者。
如先說破，彼因不成。
復次有異論師言：若有、若非有、若有無俱，
自體不起故，非是因相，因義不成。
如是釋者，是義不然。
復次今當觀察彼緣緣義。
如其緣緣，亦不如彼憶想分別。
如偈曰：
　　「婆伽婆所說，真實無緣法；
　　此法體如是，何處有緣緣？」 ^57b15

釋曰：彼眼識等不名為緣。
何以故？無緣緣故，但是自心虛妄分別，第一義中遮彼法起。
彼欲起時亦非能緣。
何以故？由欲起故，譬如色法。
以是義故，緣緣無體，但於世諦建立眼等，因相持故名之為法。
如識因光然後得起，故名緣緣，不如財與主俱。
若爾者，無能緣法。
第一義中能緣識不成，如所分別能緣無故，
所緣亦無，以所緣無物故。
其義如是。譬如造五逆者終不見諦，是故彼因不成，亦與緣義相違故。
復有異人言：若色陰所攝，色不能緣者，是義相應。
諸部論師亦作是說：何等無所緣法？
謂色及涅槃。若汝意謂心心數法無所緣者，汝先所欲則為自破。
何等有所緣法？謂心及心數法。
論者言：汝語不善，我所立喻今更明顯。
外人言：心心數法定有所緣，非如造色者，無譬喻故。
復次所取者為所緣。
論者言：如彼分別心心數法有所取者，後當更破。
如第一義道理所說，我不欲令識有能緣。
如佛說：「復次勇猛菩薩摩訶薩！
應如是行，色非所緣。
何以故？一切法無所緣，無有少法可取故。
彼若是可取，此則是所緣。
如是勇猛！非色行色，乃至非識行識。
勇猛！一切法不行故，非色見亦非識見，乃至非識知亦非可見。
若色至識非知非見，是名般若波羅蜜。」
觀所緣竟。復次如汝分別次第緣者，此應諦觀其相云何。
第一義中，彼一切種及一切法皆遮無起，以是緣故。
如偈曰：
　　「不起諸法滅，是義則不然；
　　滅法則非緣，及何等次第？」 ^57c20

釋曰：此義云何？以無起故。
如第二頭，不可言滅。
是故第一義中次第緣者，此不相應。
如是彼義不成，以相違故。
順彼說者，若汝欲得此次第滅心心數法為次第緣者，是義不然。
何以故？彼體滅故，如久滅識。
亦如色法，以非緣故。
此將欲起心心數法，彼物滅故，何者為緣？
以非此緣故，以彼滅者及欲起法不能隨攝故。
此意如是，非次第緣，亦非總緣故。
或有如是心起所有決定因緣，各各自在與欲起體處故，
緣欲滅時作饒益故，彼餘過去剎那以無間故，
次第緣成，是故無過者，此義不然。
以非色法無住處故六識次第滅，此名為意。
如是滅意為次第緣者，不免過故。
若汝意謂彼欲滅者為次第緣，汝立此緣但有是語。
何以故？以其同時非次第緣故。
復次滅法則非緣及何等次第者，有異釋云：
此及聲者，及未起果，應如是知。
其義云何？彼滅未起種子芽等二皆無體，
俱是無因，種子及芽滅起等二墮此過中。
論者言：彼立此義，所謂滅者，因滅無體及無住，
當起作起分別，以無因故，滅起等二得如是過。
此說不然，以無過故，所成能成。
語義顯了，以顛倒故，得何過失？
今當立驗，彼滅非緣。
何以故？以因有故，譬如未滅心心數聚。
又無因起，以因有故。
說此二語，彼不相應。
是義云何？先語者，因義不成。
後語者，自義相違。
以一切法起者遮故，此偈亦遮次第緣故。
彼得二過，謂因義不成過、自義相違過。
如是分別次第緣已。
復次增上緣者，其相云何？
若有此法，彼法得起故，名增上緣。
汝義如是。今第一義中緣法不起，令他解了諸法如幻，自體本空不可得故。
如偈曰：
　　「諸法無自體，自相非有故。」 ^58a20

釋曰：以是義故，自大乘中，非獨第一義諦諸法無起，於世諦中因有果起亦不可得。
偈曰：
　　「此有彼法起，是義則不然。」 ^58b23

釋曰：以是義故，彼因過失，汝不得離。
復次佛婆伽婆無分別智，善巧安置教化世間不信深法者，
為安慰故，種種稱揚涅槃寂滅等諸勝功德。
世諦法故，非第一義。
以第一義中彼涅槃等自體空故，譬喻無體，因不成故。
或有欲令於世諦中諸法有體，譬如涅槃寂滅故者，
此等如先譬喻過失，說無常等諸過患者，
毀呰有為法，不令樂著故，誘引彼故。
為說涅槃寂滅功德。
世諦攝故，說彼有體。
第一義中，彼實無體。
汝意所欲，義不成故。
如是諸緣遮已。復有外人言：第一義中有緣能起眼等內入。
何以故？彼果得起故，如穀等芽。
若是無者，果不得起，譬如龜毛不可為衣。
論者言：汝謂有者，為一一緣中有果自體？
為和合諸緣有果自體？
為一一中無和合亦無？
應如是問。外人言：汝何故作此問？
論者言：若是有者，如前已遮，果若是有，緣復何用？
若是無者，亦先已遮，果若是無，緣復何用？
如偈曰：
　　「非一一和合，諸緣中有果；
　　如是則非緣，云何果得起？」 ^58b27

釋曰：第一義中如是如是果等不起，諸緣中無故，此義如是。
如泥中無酪，不可生酪，以非因故。
若稻等中無其芽體，如是得生。
於世諦分中，凡夫智慧同行見故。
欲令第一義中有彼眼等內入生者，此義不然。
如偈曰：
　　「若果緣中無，彼果從緣起；
　　非緣中亦無，云何果不起？」 ^58c18

釋曰：彼如是說，過失起故。
如非緣中無果，諸緣中亦無。
譬如彼聲，作故無常，有何所以瓶是作故而非無常？
如先已說，聲是無常，何以故？
由作故，譬如瓶。此義應知：若以此方便，
第一義中芽等現空而從穀等生彼芽等，義不應爾。
何以故？以果故，譬如酪。
是故非有，以不免先所說過故。
復有人言：第一義中有彼內入，我如是受，
緣轉異故，如泥為瓶。
論者偈曰：
　　「緣及果自性。」 ^58c25

釋曰：此謂彼緣轉異故。
偈曰：
　　「諸緣無自體。」 ^59a6

釋曰：此謂緣無自性，偈義如是。
譬如生酥，轉為婆羅門心，彼緣自體不可得故，如先已說。
偈曰：
　　「若緣無自體，云何轉成果？」 ^59a8

釋曰：此明第一義中緣不轉變為彼果體，偈義如是。
譬如提婆達多童子梵行，云何耶若達多為彼兒耶？
又如幻主化作泥團，彼自體空，能生瓶等，如彼轉變。
於世諦中，一切智者皆不能信，是故非緣轉變為果。
如是譬喻無體，所成能成法無故。
如先因義不成，亦相違過故。
外人言：若緣自體不轉為果者，緣體可無而果者不失，以彼不遮果自體故。
如我立義，第一義中有諸內入。
何以故？以果故，譬如芽等。
論者偈曰：
　　「非無緣有果。」 ^59a12

釋曰：無緣轉變而有果者，於世諦中亦不能信，何況於彼第一義中而可信耶？
此義不成。外人言：若第一義中緣體空者，
然彼非緣，自體不空。
而此非緣，是我所欲，是故非緣義成。
論者言：但遮緣體則無非緣，豈以非緣令汝解耶？
復次開合偈曰：
　　「何有緣非緣？」 ^59a23

釋曰：諸緣、非緣自體不有，偈義如是。
復次我已先遮有及非有皆無果起，以是義故果無自體。
果既無體，緣則非緣，何處有彼緣體可得？
如是語義本無所有，但彼心聲相因起，
說果無自性，緣體空故。
復次從上已來，外人所說四種緣起，所謂因緣、
緣緣、次第、增上等自體差別。
遮彼所立，明無起義，是故此品觀諸緣起，無起義成。
如諸大乘經中說偈曰：
　　「若諸緣起彼無起，彼起自體不可得，
　　若緣自在說彼空，解空名為不放逸。
　　若人知無一物起，亦復知無一物滅，
　　彼非有故亦非無，見彼世間悉空寂。
　　本來寂靜無諸起，自性如是已涅槃，
　　能為依怙轉法輪，說諸法空開示彼。
　　有無不起俱亦非，非有非無無起處，
　　世間因緣悉如是，但彼凡夫妄分別；
　　常無起法是如來，彼一切法如善逝。」 ^59b1

復次如《般若波羅蜜經》中說：「文殊師利！
如是應知。彼一切法不起不滅，名為如來。」
又如《梵王問經》中說：「彼處一切愛滅盡故，彼名無起。
彼若無起，彼即菩提。
世間顛倒，虛妄起著。
第一義中，佛不出世亦不涅槃，從本已來無起滅故。」
又如《梵王問經》偈曰：
　　「已解彼諸陰，無起亦無滅；
　　雖行彼世間，世法不能染。」 ^59b18

如是等諸修多羅，此中應廣說。 ^59b26

釋〈觀緣品〉竟。般若燈論釋卷第二
 ^59b27
