佛說十吉祥經
translator:: 失譯人名今附秦錄
jing:: 
如是我聞：
一時，佛在羅閱祇耆闍崛山中，與大比丘眾千二百五十人、
菩薩五千人俱。 ^77b15

爾時，世尊與無央數百千人，前後圍遶而為說經。 ^77b16

時大會中有一大士，名離垢蓋，承佛威神，
即從座起，偏袒右肩，右膝著地，叉手合掌，
前白佛言：「今可現有諸佛世尊如來、至真、
等正覺，若有善男子、善女人求佛道者，
聞其名號受持讀誦，疾得不退轉於無上正真道？」 ^77b18

佛告離垢蓋太士：「善哉！
善哉！族姓子乃能作是問，多所利益。 ^77b22

「有，族姓子！東方去此度一恒沙數諸佛世界，
有世界名方莊嚴，其剎有佛，名大光耀如來、
至真、等正覺，今現在說法。 ^77b24

「復有，族姓子！東方度二恒沙數諸佛世界，
有世界名諦勝諸勝，其剎有佛，名慧燈明如來。
有世界名金剛，其剎有佛，名大雄如來。
有世界名淨尊住，其剎有佛，名無垢塵如來。
有世界名金光明，其剎有佛，名上像幢十蓋王如來。
有世界名大威神，其剎有佛，名威神自在王如來。
有世界名香熏，其剎有佛，名極受上影王如來。
有世界名寶嚴，其剎有佛，名內寶如來。
有世界名海燈明，其剎有佛，名大海如來。
有世界名十力燈明，其剎有佛，名十力現如來。
當知，離垢蓋！若善男子、善女人求佛道者，
恒邊沙剎滿中七寶持用布施如來、正覺，
若善男子、善女人，聞此佛名受持諷誦執在心懷，
於大眾中為人廣說，此之功德過前功德。」 ^77b27

重欲解義，而說偈言：
　　「如恒邊沙，諸佛世界，滿中七寶，
　　持用布施，若有得聞，諸佛名號，
　　信樂不忘，功德過前。
　　「若聞諸佛名，諷誦莫忘失，
　　其人不宜疑，言我不成佛。
　　六通無窮盡，至于無數劫，
　　其身當金色，相好以莊嚴。
　　若持佛名號，過於十億劫，
　　疾得成正覺。」 ^77c12

佛說經竟，離垢蓋大士、諸菩薩等，天龍、
鬼神及世間人，咸皆歡喜頂受佛教。
佛說十吉祥經
 ^77c22
