
fen:: 
di:: 
chu:: 
zhang:: 
pin:: 
jie:: 
xiang:: 
mu:: 
######### 2
瑜伽師地論卷第四十八
author:: 彌勒菩薩說
translator:: 三藏法師玄奘奉　詔譯
本地分中菩薩地第十五第二持隨法瑜伽處住品第四之二
問：增上戒住菩薩轉時，當知何行、何狀、何相？ ^556b28

答：若諸菩薩，先於極歡喜住，由十種心意樂，已得意樂清淨。
何等為十？一者、於一切師長尊重福田，
不行虛誑意樂；二者、於同法菩薩忍辱柔和，
易可共住意樂；三者、勝伏一切煩惱及隨煩惱眾魔事業，
心自在轉意樂；四者、於一切行深見過失意樂；
五者、於大涅槃深見勝利意樂；六者、於諸妙善菩提分法，
常勤修習意樂；七者、即於彼修為隨順故，
樂處遠離意樂；八者、於諸世間有染尊位利養恭敬，
無所顧戀意樂；九者、遠離下乘，趣證大乘意樂；
十者、欲作一切有情一切義利意樂。
如是十種無倒意樂依心而轉，是故說為意樂清淨。 ^556b29

即由如是十種意樂成上品故，極圓滿故，是諸菩薩入證第二增上戒住。
於此住中，性戒具足。
極少邪惡業道所攝諸惡犯戒尚不現行，況中上品。
又於十種圓滿業道，自性顯現。
菩薩如是性戒具足，能以妙慧，於染不染、
惡趣善趣，及諸乘中諸業現行、若因若果、
修證安立，如實了知。
於異熟果及等流果如是諸業，如實了知。
自能現斷諸不善業，自能現受一切善業。
即於其中樂勸導他，能正勸導。
於其種種不平等業現行過失之所染污諸有情界，
若興若衰，等無差別，一切皆墮第一義苦，
並住艱辛，種種艱辛之所逼切，甚可哀愍。
於彼獲得廣大哀愍，如實觀照。 ^556c12

是諸菩薩安住如是增上戒住，廣見諸佛、
善根清淨，如前應知。
此差別者，謂如世間善巧工匠，以所鍊金置迦肆娑，
置於火中數數燒鍊，轉更明淨。
如是菩薩善根清淨，當知亦爾。 ^556c25

於此住中，淨心意樂成滿趣入。
在所生處多作輪王，王四大洲。
以自在力，令多有情止息犯戒不善業道，勸彼受行諸善業道。
當知威力過前十倍。 ^557a1

當知是名略說菩薩增上戒住。
謂意樂淨故；性戒具足故；離一切種毀犯戒垢故；
一切業道、一切因果了知通達故；於諸淨業能自受行，
亦樂勸他令其受行故；於有情界諸業所生眾苦艱辛，
得大哀愍，如實觀照故；善根清淨故；受生故；威力故。 ^557a4

若廣宣說，如十地經離垢地說。
遠離一切犯戒垢故，名離垢地。
由離一切犯戒垢故，即此名為增上戒住。
彼離垢地，當知即此增上戒住。 ^557a10

問：增上心住菩薩轉時，當知何行、何狀、何相？ ^557a14

答：若諸菩薩，先於增上戒住，已得十種清淨意樂，作意思惟解了通達。
復由餘十淨心意樂作意思惟成上品故，
極圓滿故，過增上戒住，入增上心住。
何等為十？一者、作意思惟：我於十種淨心意樂已得清淨；
二者、作意思惟：我於十種淨心意樂已清淨故，
能不退失；三者、作意思惟：我於一切漏有漏法心不趣入，
於違背中能正安住；四者、作意思惟：我能於彼修對治中，
識正安住；五者、作意思惟：我能於彼所修對治，
不復退失；六者、作意思惟：我於如是堅固對治，
不為一切漏有漏法、一切魔軍之所勝伏；
七者、作意思惟：我今能於一切佛法，其心無有怯劣而轉；
八者、作意思惟：我今能於一切苦行，無有怯弱；
九者、作意思惟：我心一向於大乘中深生信解，
終不愛樂餘下劣乘；十者、作意思惟：我於一切利有情事，深心愛樂。
由此十種淨心意樂作意思惟，能入菩薩增上心住。 ^557a15

菩薩安住增上心住，能以種種過患行相壞一切行，於彼諸行深心厭離。
於佛妙智，能以種種勝利行相，見大勝利。
又於其中，能以淳淨一味欲樂，深生愛慕。
於有情界，能以種種苦惱行相，觀為有苦；
於諸有情興悲戀心，生依義心。
於一切行無有放逸，為大菩提熾然精進，於諸有情能起廣大悲愍意樂。 ^557b4

觀諸有情解脫眾苦究竟方便，唯是一切煩惱諸纏無障礙智；
觀彼解脫能圓證者，唯於法界一切分別現行雜染生起對治無分別慧；
觀能成辦彼智光明，唯是無倒勝三摩地；
觀所引發一切靜慮、等持、等至，皆菩薩藏聽聞為先，皆聞正法以為緣起。 ^557b11

觀見是已，發大精進訪求多聞。
為聞正法，不惜身命，無有資財內外愛物而不能捨，
無有師長不誓承事，無有尊教不誓奉行，無有身苦而不誓受。
若聞佛法一四句頌，歡喜勇躍，勝得三千大千世界充滿其中大珍寶聚。
聞一句法是佛所說，能引正等覺，能淨菩薩行，
歡喜踊躍，勝得一切釋、梵、護世轉輪王等極尊貴位。
設有告言：善男子聽！
我有一句佛所說法，能引正等覺，能淨菩薩行，汝欲聞不？
汝今若能投大火坑受大苦者，當為汝說。
菩薩聞已，歡喜踊躍，答言：我能！
我若得聞如前所說一句法義，正使火坑量等三千大千世界滿中熾火，
我從梵天尚投身入，況小火坑。
為求佛法，尚應久處大那落迦受大苦惱，況餘小苦而不應受。 ^557b17

菩薩發起如是精進，求正法已；復能如實如理思惟，
要正修行法隨法行，方得名為隨順佛法，
非但聽聞文字、音聲而得清淨。
如是知已，即依所聞正緣法相，遠離諸欲惡不善法，
廣說乃至能得世俗四種靜慮、四無色定，
及四無量、五種神通具足安住。 ^557c3

既多住已，復還棄捨諸靜慮等、等持、等至，願自在力還來欲界。
觀彼彼處，若為有情能作義利，若能圓滿菩提分法，即便往生。
非但自在而生彼處。
如是菩薩離欲貪故，名斷欲縛；棄捨靜慮、
等持、等至故，名斷有縛。
菩薩先從勝解行地，於法真如修勝解故，
已斷見縛，邪貪恚癡畢竟不轉。 ^557c9

廣見諸佛、善根清淨，如前應知。 ^557c15

此差別者，謂如世間善巧工匠，先所燒鍊手中真金垢穢斯盡，
稱量等住。 ^557c16

如是菩薩善根清淨，當知亦爾。 ^557c18

受生多分作釋天帝，善化有情，令離欲貪。 ^557c19

所有威力，於前住中已說千數，當知此中有百千數。 ^557c20

當知是名略說菩薩增上心住。
謂心意樂作意思惟成滿趣入故；於一切行諸有情界及大菩提，
能正通達故；於諸有情脫苦方便，能正推求故；
於正法中起大恭敬，訪求無倦故；能正修行法隨法行，
於其世俗諸靜慮等、等持、等至、無量神通，
能引能住故；棄捨於彼，願自在力隨樂受生故；
善根清淨故；受生故；神力故。 ^557c21

若廣宣說，如十地經發光地說。
由發聞行正法光明、等持光明之所顯示，是故此地名發光地。 ^557c28

由內心淨能發光明，是故說名增上心住。
由此義故，名發光地；即由此義，當知復名增上心住。 ^558a1

云何菩薩覺分相應增上慧住？
謂諸菩薩，先於增上心住，以求多聞增上力故，已得十法明入。
由此十法明入成上品故，極圓滿故，超過增上心住，入初增上慧住。
如是十法明入文詞，如契經說，應知其相。
謂若彼假設；若於中假設；若由此假設；
若平等勝義；若染惱故、清淨故，成染成淨；
若由繫縛煩惱所染；若由無上清淨所淨。
當知是名十法明入略所說義。 ^558a5

是諸菩薩住此住中，如契經說：不壞意樂而為上首，
所有十種能成熟智、智成熟法皆悉成就。
長如來家，得彼體法。 ^558a13

觀一切種菩提薩埵增上力故，修四念住而為上首三十七種菩提分法。 ^558a16

如契經說：由於此法方便攝受勤修習故，
最極微細薩迦耶見，執著一切蘊、界、處等一切動亂，皆得畢竟不現行斷。 ^558a17

由彼斷故，一切如來所呵毀業皆不現行，一切如來所讚美業如實隨轉。 ^558a20

既如是已，其心轉復滋潤、柔和，有所堪能；其心轉復種種行相皆善清淨。 ^558a22

又善知恩、知報恩等隨順意樂，種種白法、皆悉成就。 ^558a24

尋求上地能修治業，發大精進，逮得安住。 ^558a25

由此因緣，所有意樂、增上意樂勝解界性，皆得圓滿。 ^558a26

由是因緣，一切外道、種種魔軍、聖教怨敵，
不能映奪、不能傾動。 ^558a27

廣見諸佛、善根清淨，廣說如前，應知其相。
此差別者，謂如世間善巧工匠，以所鍊金作莊嚴具，非餘未作莊嚴具金之所映奪。
如是此中菩薩善根，非餘安住凡住菩薩所有善根所能映奪。
如末尼寶所放光明，非餘寶珠所能映奪，
一切世間風水雨等，不能斷滅所放光明。
如是此中菩薩所有智慧光明，一切聲聞及獨覺等不能映奪，
一切魔怨不能斷滅。 ^558a29

受生多作蘇夜摩天王，善化有情，令其除滅薩迦耶見。
所有威力，於前住中說百千數，當知此中說俱胝數。 ^558b8

當知是名略說菩薩覺分相應增上慧住。
謂法明入成滿得入故；成就智故；修習菩提分法故；
薩迦耶見等一切執著動亂斷故；制業、
開業遠離習近故；由是因緣心調柔故；
隨順功德皆隆盛故；依所尋求修治地業發大精進故；
由是因緣，所有意樂、增上意樂勝解界性淨修治故；
由是因緣，一切聖教所有怨敵不能映奪及傾動故；
善根清淨故；受生故；威力故。 ^558b10

若廣宣說，如十地經焰慧地說。 ^558b19

於此地中，菩提分法如實智焰，能成正法教慧照明，是故此地名焰慧地。
又即彼地，此中說名覺分相應增上慧住。 ^558b20

云何菩薩諸諦相應增上慧住？
謂諸菩薩，先於覺分相應增上慧住，已得十種平等清淨意樂。
由彼平等清淨意樂成上品故，極圓滿故，
超過第一增上慧住，證入第二增上慧住。
十種平等清淨意樂所有文詞，如契經說，應知其相。
謂無等覺與諸覺等，超過所餘諸有情界及以諸法，如其平等。
當知是名十種平等清淨意樂略所說義。 ^558b23

如是菩薩住此住中，多分希求智殊勝性。
於四聖諦，由十行相如實了知。
一切文詞，如契經說，應知其相。
謂依曉悟他、依自內智、依俱處所，名為此說。
依於契經、調伏、本母，名由此說。
依於現在眾苦自性、依於未來苦因生性、
依於因盡彼盡無生性、依於修習彼斷方便性，名如此說。
當知是名十種行相四聖諦智所有略義。 ^558c1

如是於諦善巧菩薩，於一切行以慧正毀，
於有情界增悲意樂，於前後際愚癡有情所有邪行能正通達。 ^558c9

為欲令彼得解脫故，攝受廣大福智資糧，心發正願。 ^558c12

及即於彼意樂引攝正念慧行而為上首，所有眾多殊勝功德皆悉增盛。 ^558c13

諸餘作意皆悉遠離。
以其種種成熟方便成熟有情。 ^558c14

如契經說：所有種種能益有情世俗書論、
印算計等工業明處，於是一切皆能引發；
於諸有情深悲愍故，漸次乃至方便安立妙菩提故。
隨順世間言說事故；為欲方便壞貧窮故；
為令世間諸界錯亂、人非人等所起災患皆息滅故；
為施無罪諸戲樂具，除彼非法諸戲樂故；
諸有希求種種居處資生具者，為少用功皆能施與種種居處資生具故；
為欲拔濟諸王賊等逼惱事故；為欲開制是處非處諸加行故；
為欲安立吉非吉事，令取捨故；為正勸獎，
於現法中令其展轉不相謀略，及為宣說當來無倒勝生道故。
當知是名能益有情工業明處略所說義。 ^558c16

其餘一切，如前應知。
此差別者，謂如世間善巧工匠，以所鍊金作莊嚴具，
牟裟羅寶瑩飾廁鈿，所有餘金無與等故，不能映奪。
如是此中菩薩善根，一切聲聞及諸獨覺、餘地菩薩不能映奪。
又如日月諸宿光明，一切風輪不能映奪，然其迴轉共彼風同。
如是此中菩薩妙慧，一切聲聞、諸獨覺等不能映奪，然其所作與世共同。 ^558c29

受生多作珊覩史多天王，善化有情，令捨一切外道邪法。 ^559a7

所有威力，當知此說千俱胝數。
當知是名略說菩薩諸諦相應增上慧住。
謂十平等清淨意樂成滿得入故；善巧方便觀察諸諦漸增長故；
毀壞諸行、悲愍有情漸增長故；即為是義，
長養廣大福智資糧，心發正願勤加行故；
念慧行等德增長故；無餘作意，以一切種成熟有情勤加行故；
引發世間工巧業故；善根清淨故；受生故；威力故。 ^559a9

若廣宣說，如十地經極難勝地。
今此地中，顯示菩薩於諸聖諦決定妙智極難可勝，是故此地名極難勝。
即由此義，應知此中諸諦相應增上慧住。 ^559a17

云何菩薩緣起相應增上慧住？
謂諸菩薩，先於諸諦相應增上慧住，已得十種法平等性當知文詞如經廣說。
如是十種法平等性成上品故，極圓滿故，超過前住得入此住。
謂於一切法，由有勝義自性無相平等性故；
言說造作影像無相平等性故；即由此相自然不生平等性故；
因亦不生平等性故；自然與因皆不生故，
畢竟本寂平等性故；現有體事能取正智，
離諸戲論平等性故；遠離一切取捨造作平等性故；
即此煩惱眾苦雜染離繫解脫平等性故；
分別所執境界自性如幻化等平等性故；無分別智所行自性有無無二平等性故。
當知是名此中十種法平等性略分別義。 ^559a21

如是菩薩住此住中，於諸有情增長悲愍；
於大菩提生起猛利欲樂悕求；於諸世間合散生滅，以一切種緣起正觀觀察了知。
依緣起智，能引發空、無相、無願三解脫門。 ^559b5

由是因緣，所有自他、作者、受者、有無等想，皆不復轉。 ^559b9

菩薩如是善於勝義顧念有情，如理通達煩惱繫故，
緣和合故，有為諸法自性羸劣。
離我我所無量過失污染而轉；非離一切煩惱繫縛，眾緣和合。
是故我今為自防護，應令一切煩惱繫縛、
眾緣和合皆悉斷壞；為益有情，不應永滅一切有為。 ^559b10

如是菩薩住此住中，智悲隨逐，名無著智現前、般若波羅蜜多住現前。
由此住故，於一切世間行無染而行。
又即此住有猛利忍。
於第七地有加行行邊際菩薩忍，當知是彼隨順忍攝。
又此無著智現前、般若波羅蜜多住現前，
能引能引菩提眾緣，於諸世間有為諸行住而不住；
雖於寂滅見寂靜德，而亦不住。 ^559b16

如是菩薩方便般若智所隨逐，能入空三摩地，令十百千上首三摩地門皆現在前。
如空三摩地，如是無願、無相三摩地，當知亦爾。 ^559b23

由此上首三摩地門現在前故，意樂不壞。 ^559b26

於一切種諸佛聖教，一切外道及諸魔軍、
聖教怨敵，不能引奪。 ^559b27

餘如前說。此差別者，謂如世間善巧工匠，
以所鍊金作莊嚴具，琉璃寶珠瑩飾廁鈿，一切餘金不能映奪。
如是此中菩薩善根清淨殊勝，如先所說不能映奪。
又如月光，於有情身能令悅豫，非四風輪所能斷壞。
如是此中菩薩慧光，一切有情煩惱欝蒸皆能息滅，
一切外道、魔軍、怨敵不能斷壞。 ^559b28

受生多作妙化天王，善化有情，令除一切增上慢等。
所有威力，當知此中說百千俱胝數。 ^559c6

當知是名略說菩薩緣起相應增上慧住。
謂十法平等性成滿得入故；覺悟緣起生解脫門故；
一切邪想不現行故；方便攝受生死故；
無著智現前、般若波羅蜜多住現在前故；
證得無量三摩地故；證得不壞意樂故；
於佛聖教不可引奪故；廣見諸佛、善根清淨故；
受生故；威力故。 ^559c8

若廣宣說，如十地經現前地說。 ^559c15

由此地中，無著智現前、般若波羅蜜多住現在前故，名現前地。
即由此義，當知亦名緣起相應增上慧住。 ^559c16

云何菩薩有加行有功用無相住？
謂諸菩薩於前第六緣起相應增上慧住，
已得十種妙方便慧所引世間不共一切有情，而共一切世間進道勝行。
即由如是妙方便慧所引不共進道勝行成上品故，
極圓滿故，超過第六住，得入第七住。
如是文詞，如經廣說，應知其相。
謂依能起世間興盛攝受福德；依於有情利益安樂增上意樂；
依為菩提，福德資糧、菩提分法後後勝進；
依不共聲聞；依不共獨覺；依有情界；依諸法界；
依諸世界；依諸如來身語心智。
當知是名妙方便慧所引不共進道勝行處所略義。 ^559c19

菩薩與彼共相應故，便能通達無量無數如來境界，
及為彼起無功用、無相、無分別、無異分別觀無量佛境界，
起無間無缺精勤修學一切威儀行住作意，一切分位不遠離道。 ^560a2

彼於一一心剎那中，十波羅蜜多而為上首，一切菩提分法圓滿殊勝。
諸餘下住則不如是。
謂於第一極歡喜住，正以大願為勝所緣；
於第二住，正能除遣毀犯戒垢；於第三住，
正願增長，得法光明；於第四住，正趣入道；
於第五住，正入一切世間事業；於第六住，
正入甚深緣起道理；今即於此第七住中，具足發起一切佛法覺支圓滿。
此住菩薩加行行圓滿所攝故；妙智神通行清淨，能入第八住故。 ^560a6

由是菩薩此住無間，能入第八極清淨住。
彼第八住一向清淨，此第七住猶名為雜。
與清淨住為前導故，當言此住名不染污；
猶未得故，當言此住墮雜染污。 ^560a15

今此住中，一切貪等上首煩惱皆悉除斷。
當知此住非有煩惱，非離煩惱。
一切煩惱不現行故，悕求佛智猶未得故。 ^560a18

如是行者，增上意樂已得清淨，無量身語意業隨轉，
於諸如來所讚毀業，如前廣說。
於第五住所引世間工巧業智轉得圓滿。
三千世界共許為師，唯除安住上住菩薩及諸如來，意樂加行無與等者。
於一切靜慮等菩提分法皆能現前，由修行相現在前故，
非由安住異熟分位，如第八住。 ^560a21

此諸菩薩如是方便，能善思擇諸三摩地，引發菩薩三摩地上首十百千種三摩地門。
由得如是三摩地故，超過一切聲聞、獨覺三摩地境。
菩薩如是一切煩惱皆悉遠離；難可了知一切分別現行隨逐身語意業皆悉安住；
而不捨離尋求勝進勇猛加行，顧念有情。
為大菩提速圓滿故，離一切相無量身語意業隨轉，妙善修治無生法忍之所顯發。
於此住中，由自覺慧境界故，超過一切聲聞、
獨覺境界；餘六住中，但由佛法增上所緣故，
超過一切聲聞、獨覺境界。 ^560a28

又諸菩薩第六住中所入滅定，今此住中念念能入。
然此菩薩甚希奇業不可思議。
謂常安住實際住中，而於寂滅能不作證。 ^560b10

彼由如是妙方便智之所引發增上力故，能行一切有情不共菩薩妙行。
雖與世間相似顯現，而非彼性。
如經廣說。此中總義，謂依福業事攝受種種親屬徒眾，
求生差別，發起勝進三解脫住，信解劣乘方便調伏，
受用諸欲，求欲差別，轉諸外道，隨他心轉，隨大眾轉。 ^560b12

餘如前說。此差別者，謂如世間善巧工匠，
以所鍊金作莊嚴具，諸末尼寶瑩飾廁鈿，
甚為光麗，餘贍部洲一切金寶不能映奪。
如是此中菩薩善根轉復清淨，一切聲聞、
獨覺善根，及餘下住菩薩善根，不能映奪。
又如日光，多分乾竭贍部洲中所有穢濕，餘一切光不能映奪。
如是此中菩薩慧光，多分乾竭一切有情煩惱諸毒，如前所說諸聲聞等所有智光不能映奪。 ^560b19

受生多作他化自在天王，於能授與一切聲聞、獨覺現觀方便善巧。
所有威力，當知此說俱胝百千數。 ^560b27

當知是名略說菩薩有加行有功用無相住。
謂妙方便慧所引世間進道勝行成滿得入故；
通達如來佛境界，起無間無缺勤加行故；
一一剎那圓證一切菩提分法故；安立染污不染污故；
有加行行圓滿攝故；依於意樂清淨業轉，
一切世間工巧業等皆圓滿故；逮得無量不共一切聲聞、
獨覺三摩地故；剎那剎那入滅定故；現行一切有情不共世間行故；
善根清淨故；受生故；威力故。 ^560b29

若廣宣說，如十地經遠行地說。 ^560c9

此地菩薩有加行行圓滿攝故，名遠行地。
即由此義，當知亦名有加行有功用無相住。 ^560c10

云何菩薩無加行無功用無相住？
謂諸菩薩，於初無相住中，已得十種入一切法第一義智，如經廣說。
謂依三世，如其所應，本來無生、無起、無相；
依餘因性無成、無壞；依第一義畢竟離言諸自性事，
言說造作影像自性，由體相故及因性故，
都無所有；即由如是雜染體性，無流轉性；
無止息性；依此無智邪執為因，於彼離言諸有體事，
初中後位一切時分，染平等性；依於真如，
無倒證入無有分別平等性故，能除雜染。
是名此中略所說義。
如是十種入一切法第一義智成上品故，
極圓滿故，超過第七雜清淨住，得入第八純清淨住。 ^560c13

住此住中，於無生法，證得菩薩第一最勝極清淨忍。
此復云何？謂諸菩薩由四尋思，於一切法正尋思已，
若時獲得四如實智，如實了知一切諸法，爾時一切邪分別執皆悉遠離。
觀一切法，於現法中隨順一切雜染無生；
觀彼先時一切所有邪分別執因所生法，於當來世一切無餘永不復生。
此四尋思、四如實智，廣說如前真實義品。
此如實智，始從勝解行住乃至有加行有功用無相住，
未極清淨；今此住中已極清淨，是故說言：
於無生法，證得菩薩第一最勝極清淨忍。 ^560c25

是諸菩薩得此忍故，得甚深住。
先於第一無相住中，四種災患今悉除斷。
一者、除斷於無相中有加行有功用事；
二者、除斷於上清淨住精勤思慕；三者、
除斷於一切種利有情事有大堪能精勤思慕；
四者、除斷有微細想現在前行。
是故此住名極清淨。 ^561a7

又此菩薩於甚深住極生愛樂。
即於如是法門流中，蒙諸如來覺悟勸導，授與無量引發門智神通事業。 ^561a13

如是蒙佛覺悟勸導，引發無量分身妙智。
得十自在。如經廣說，應知其相。 ^561a15

得自在故，隨所欲住，如意能住；隨樂安住靜慮、
解脫等諸心住，如意能住；若暫思惟一切食等諸資生具，
悉皆成辦，一切世間工業明處，如其所欲悉能現行；
普於一切能感生業，及於一切受生處所，
皆隨所欲自在往生；隨所愛樂，一切神通所作事業皆能起作；
一切妙願，隨其所欲皆得稱遂；隨於事物發起勝解，
如所欲為皆成無異；隨所欲知所知境界皆如實知；
普於一切名句文身得隨所欲；於一切法正安立中皆得善巧。 ^561a17

如是菩薩獲得自在，從是已去，所得自在所作勝利，
廣說如經，應知其相。 ^561a27

又能棄捨麁見諸佛，恒常無間不離見佛。 ^561a29

其餘所有善根清淨，金喻、光喻，如經應知。 ^561b1

此住菩薩受生、威力諸殊勝事，皆如經說，應知其相。 ^561b2

當知是名略說菩薩無加行無功用無相住。
謂入一切法第一義智成滿得入故；得無生法忍故；
除斷一切災患故；逮得菩薩甚深住故；
於法門流，蒙佛授與無量引發門智神通事業故；
悟入無量分身智故；得自在故；領受所得自在勝利故；
善根清淨故；受生故；威力故。 ^561b3

若廣宣說，如十地經不動地說。 ^561b9

於此地中，捨先所有有加行、有功用道，
其心昇上無加行、無功用、任運而轉不動勝道，是故此地名不動地。
即由此義，當知說名無加行無功用無相住。 ^561b10

云何菩薩無礙解住？
謂諸菩薩，於甚深住不生喜足，復於增上智殊勝性愛樂隨入。 ^561b15

是諸菩薩於諸法中起智加行，應為他說一切種法。 ^561b16

普於一切說法所作皆如實知。
當知此中說法所作，謂於一切近稠林行，
如此雜染、如此清淨，由此雜染、由此清淨，
若所雜染、若所清淨，若非一向、若是一向、
若通二種，如是一切皆如實知。 ^561b18

如是菩薩，於說法中方便善巧，於說所作方便善巧，
於一切種成大法師，獲得無量陀羅尼門，
於一切種音詞支具剖析善巧，辯才無盡。
成就如是法陀羅尼領受堪能菩薩，由此勝無礙解引發言詞，
能坐如是微妙法座。
若於是中、若於是處宣說正法盡所有門，
若由此故，於諸有情勸導、慰喻、安處事業，此等堪能皆悉成就。
如是一切，廣說如經，應知其相。 ^561b22

善根清淨、受生、威力諸殊勝事，亦廣如經，應知其相。 ^561c2

當知是名略說菩薩無礙解住。
謂於甚深寂靜解脫不生喜足入勝進故；
於諸法中起智加行宣說法故；此所作事如實知故；
得不思議大法師故；善根清淨故；受生故；威力故。 ^561c3

若廣宣說，如十地經善慧地說。 ^561c7

由此地中，一切有情利益安樂意樂清淨，
逮得菩薩無礙解慧，由此善能宣說正法，是故此地名善慧地。
即由此義，當知復名無礙解住。 ^561c8

云何菩薩最上成滿菩薩住？
謂諸菩薩，無礙解住一切行相遍清淨已，堪為法王受法灌頂。 ^561c12

得離垢等無量無數勝三摩地。
作彼所作一切智智殊勝灌頂後三摩地現在前故，
得一切佛相稱妙座、身諸眷屬，得大光明，
往來普照一切行相，一切智智灌灑其頂。
既灌頂已，普能引導所化有情。 ^561c14

於彼解脫方便佛事得如實智，逮得無量無邊解脫、
陀羅尼門、大神通力。 ^561c18

及此增上大念、大智增上引發訓詞安立，及大神通增上引發。 ^561c20

善根清淨、受生、威力諸殊勝事，一切如經，應知其相。 ^561c21

當知是名略說最上成滿菩薩住。 ^561c22

若廣宣說，如十地經法雲地說。 ^561c23

是諸菩薩住此地中，諸菩薩道皆得圓滿，菩提資糧極善周備。
從諸如來大法雲所，堪能領受其餘一切有情之類難可領受最極廣大微妙法雨。
又此菩薩，自如大雲，未現等覺無上菩提。
若現等覺無上菩提，能為無量無邊有情等雨無比微妙法雨，
殄息一切煩惱塵埃，能令種種善根稼穡生長、成熟。
是故此地名法雲地。
即由此義，當知復名最上成滿菩薩住。 ^561c24

如是所說後後住中支分功德，非前前住一切都無，然下品故不墮其數。 ^562a4

當知即彼展轉修習成中上品，於餘後地證得成滿，方乃建立。 ^562a5

又即於此一一住中，經多俱胝百千大劫，或過是數方乃證得及與成滿。
然一切住總經於二無數大劫，方得圓證。
謂經第一無數大劫，方乃超過勝解行住，次第證得極歡喜住。
此就恒常勇猛精進，非不勇猛勤精進者。
復經第二無數大劫，方乃超過極歡喜住，
乃至有加行有功用無相住，次第證得無加行無功用無相住。
此即決定，以是菩薩得淨意樂，決定勇猛勤精進故。
復經第三無數大劫，方乃超過無加行無功用無相住及無礙解住，
證得最上成滿菩薩住。 ^562a7

當知此中，略有二種無數大劫。
一者、日夜月半月等算數方便，時無量故，亦說名為無數大劫。
二者、大劫算數方便，超過一切算數之量，亦說名為無數大劫。 ^562a18

若就前說無數大劫，要由無量無數大劫，方證無上正等菩提。
若就後說無數大劫，但經於三無數大劫，
便證無上正等菩提，不過此量。 ^562a21

若正修行最上上品勇猛精進，或有能轉眾多中劫，
或有乃至轉多大劫，當知決定無有能轉無數大劫。 ^562a24

又由如是所說十二諸菩薩住，經三無數大劫時量，
能斷一切煩惱障品所有麁重，及斷一切所知障品所有麁重。
於三住中，當知能斷煩惱障品所有麁重。
謂於極歡喜住中，一切惡趣諸煩惱品所有麁重皆悉永斷，
一切上中諸煩惱品皆不現行。
於無加行無功用無相住中，一切能障一向清淨無生法忍諸煩惱品所有麁重皆悉永斷，
一切煩惱皆不現前。
於最上成滿菩薩住中，當知一切煩惱習氣隨眠障礙皆悉永斷，
入如來住。當知一切所知障品所有麁重，亦有三種。
一者、在皮麁重，二者、在膚麁重，三者、在肉麁重。
當知此中，在皮麁重，極歡喜住皆悉已斷；
在膚麁重，無加行無功用無相住皆悉已斷；
在肉麁重，如來住中皆悉已斷，得一切障極清淨智。
於三住中，煩惱、所知二障永斷；所餘諸住，
如其次第，修斷資糧。 ^562a27

即於如是十三住中，當知略有十一清淨。
謂於第一種性住中，種性清淨。
於其第二勝解行住，信勝解淨。
於其第三極歡喜住，勝意樂淨。
於其第四增上戒住，增上戒淨。
於其第五增上心住，增上心淨。
於其第六、第七、第八增上慧住，無顛倒智發起清淨。
於其第九有加行有功用無相住，有加行行圓滿清淨。
於其第十無加行無功用無相住，真智神通引發清淨。
於第十一無礙解住，能正為他宣說法義無礙解淨。
於第十二最上成滿菩薩住中，入一切種一切所知妙智清淨。
於第十三如來住中，一切煩惱及所知障并諸習氣究竟清淨。 ^562b15

如前菩薩功德品中所說八法能攝大乘，當知在此十三住攝。
謂於第一、第二住中，於菩薩藏生信、勝解、
聽受、思惟；第三住中，得勝意樂，趣向前行勝修行相；
於餘一切乃至有加行有功用無相住中，
得修廣大；於上三種淨行所攝菩薩住中，
修果成滿；如來住中，當知獲得究竟出離。 ^562b27

當知菩薩十二種住，隨其次第類聲聞住。
如諸聲聞，自種性住，當知菩薩初住亦爾。
如諸聲聞，趣入正性離生加行住，當知菩薩第二住亦爾。
如諸聲聞，已入正性離生住，當知菩薩第三住亦爾。
如諸聲聞，已得證淨聖所愛味，為盡上漏增上戒學住，當知菩薩第四住亦爾。
如諸聲聞，依增上戒學引發增上心學住，當知菩薩第五住亦爾。
如諸聲聞，如其所得諸聖諦智增上慧學住。
當知菩薩第六、第七、第八住亦爾。
如諸聲聞，善觀察所知無相三摩地加行住，當知菩薩第九住亦爾。
如諸聲聞，成滿無相住，當知菩薩第十住亦爾。
如諸聲聞，從此出已，入解脫處住，當知菩薩第十一住亦爾。
如諸聲聞，具一切相阿羅漢住，當知菩薩第十二住亦爾。
chu:: 
###  3究竟瑜伽處
本地分中菩薩地第十五第三持究竟瑜伽處生品第一
zhang:: 
#### 4章 第三持義(五品)

pin:: 
##### 1生品

jie:: 
###### 1節 生品

xiang:: 
####### 1項 標列五種
 ^562c4

諸菩薩生略有五種，攝一切生。
於一切住一切菩薩受無罪生，利益安樂一切有情。
何等為五？一者、除災生，二者、隨類生，三者、
大勢生，四者、增上生，五者、最後生。
xiang:: 
#######  2項 隨釋

mu:: 
######## 1目 除災生
 ^562c22

云何菩薩除災生？
謂諸菩薩，或大願力、或自在力，於諸飢饉厄難曠野正現前時，
為令眾生少用功力而得存濟，於大魚等種類中生；
身形廣大，隨所生處，以自身肉普給一切飢餓眾生，皆令飽滿。
於諸有情眾多疾疫正現前時，以大願力得自在力，
持有神驗諸明呪力，攝受廣大良藥王身，息除一切有情疾疫。
於諸有情隣國戰諍互相逼惱正現前時，
以大願力得自在力，作大地主，具大勢力，
以法正治方便善巧，息除隣國戰諍逼惱。
於諸有情互相違諍正現前時，以大願力得自在力，
發誠信言，往返和好除其怨結。
於諸眾生遭遇惡王非理縛錄、治罰、逼迫身心擾亂正現前時，
以大願力得自在力，生彼王家，作如法王，
哀愍眾生，息除一切逼惱苦事。 ^562c26

若諸有情起諸邪見，造諸惡行，隨一天處深生信解；
哀愍彼故，以大願力得自在力，生彼天處，方便斷除邪見惡行。
是名略說菩薩除災生。 ^563a12

若廣宣說，以大願力得自在力，哀愍為先，
於彼彼處受種種生，當知無量。
mu:: 
########  2目 隨類生
 ^563a15

云何菩薩隨類生？
謂諸菩薩，以大願力得自在力，生於種種傍生趣類天、
龍、藥叉、阿素洛等展轉謀害違諍類中，
或生邪見婆羅門中，或生樂行惡行類中，
或生憙樂邪命類中，或生最極耽著諸欲、信解諸欲有情類中。
為欲除彼諸過失故，往彼有情同分中生而為上首。
為上首已，方便化導。
彼所行惡，菩薩不行；彼不行善，菩薩現行。
為欲令彼現行善故，為說正法。
由是菩薩與彼現行不同分故，說正法故，方便善巧除彼有情所有過失。
是名略說菩薩隨類生。
廣說如前，當知無量。
mu:: 
########  2目 大勢生
 ^563a18

云何菩薩大勢生？
謂諸菩薩稟性生時，所感壽量、形色、族姓、
自在、富等諸異熟果，一切世間最為殊勝。
此異熟果所作事業，自他利品已廣宣說。
是名略說菩薩大勢生。
若廣宣說，彼彼類中受大勢生，當知無量。
mu:: 
########  3目 增上生
 ^563b1

云何菩薩增上生？
謂諸菩薩，始從第一極歡喜住，乃至第十最上成滿諸菩薩住，
如前所說差別受生，今於此中名增上生。
謂最初住作轉輪王，王贍部洲，得大自在；
乃至第十最上成滿諸菩薩住，作大自在，
過色究竟，一切生處最為殊勝，唯有已得最上成滿諸菩薩住摩訶薩眾得生其中。
彼諸菩薩，即由此業增上所感，是名略說菩薩增上生。
若廣宣說，當知無量。
mu:: 
########  4目 最後生
 ^563b6

云何菩薩最後生？
謂諸菩薩於此生中，菩提資糧已極圓滿，
或生婆羅門大國師家，或生剎帝利大國王家，
能現等覺阿耨多羅三藐三菩提，廣作一切佛所作事，是名略說菩薩最後生。
若廣宣說，當知無量。
xiang:: 
#######  3項 五生攝盡現生一切
 ^563b14

若諸菩薩，於去來今清淨仁賢妙善生處曾當現生，一切皆此五生所攝。
除此無有若過若增。
唯除凡地菩薩受生。
何以故？此中意取有智菩薩，諸所受生為五生故。
如是諸生，大菩提果之所依止，令諸菩薩疾證無上正等菩提。
pin:: 
#####  2攝受品
本地分中菩薩地第十五第三持究竟瑜伽處攝受品第二
jie:: 
###### 2節 攝受品

xiang:: 
####### 1項 開列六門
 ^563b20

於一切住菩薩行中，當知菩薩略有六種。
於諸有情無倒攝受。
何等為六？一者、頓普攝受，二者、增上攝受，
三者、攝取攝受，四者、長時攝受，五者、短時攝受，
六者、最後攝受。
xiang:: 
#######  2項 依門隨釋

mu:: 
######## 1目 頓普攝受
 ^563b28

云何菩薩於諸有情頓普攝受？
謂諸菩薩初發心時，攝受一切諸有情界皆為眷屬。
作是思惟：我當於彼隨能隨力，作一切種利益安樂饒益之事。
隨所思惟，皆如是作。
是名菩薩於諸有情頓普攝受。
mu:: 
########  2目 增上攝受
 ^563c4

云何菩薩於諸有情增上攝受？
謂諸菩薩或為家主，攝受父母、妻子、奴婢、
僮僕、作使；或為國王，攝受一切所統僚庶。
菩薩如是發起增上攝受想已，於所攝受，
隨攝受儀、隨菩薩儀業用而轉。
若為家主，於其父母，種種方便勸修諸善；
隨時供養，曾無懈廢；善識其恩，善知酬報；
於父母心善能隨順；於法於義隨自在轉。
於其妻子、奴婢等類，隨時恣與如法衣食；
於諸事業終不逼切；雖有違犯，而能堪忍；
彼若疾病，正能瞻療；於諸善事勸令修習；
隨時賜與殊勝財物，愛語慰喻；不生奴婢、
作使等想，瞻敬養育其若自身。
若為國王，不行黜罰，不用刀杖，而能正化；
以法以財用作饒益；依本土田而自食用，
不以凶力侵掠他境；隨能隨力於諸有情勸止諸惡，
教修諸善；視諸眾生，如父於子；於他有情尚好等施，
況自親屬而不均濟；不行欺誑，所言誠諦；
遠離一切殺縛、捶打、治罰、逼迫、斷截等事。
是名菩薩於諸有情增上攝受。
mu:: 
########  3目 攝取攝受
 ^563c9

云何菩薩於諸有情攝取攝受？
謂諸菩薩正御徒眾，當知是名略說菩薩於諸有情攝取攝受。
若廣說者，由二因緣正攝徒眾，說名菩薩於諸有情攝取攝受。
何等為二？一者、以無染心正攝徒眾；二者、
於自義利正教修習，非邪加行而陷逗之。
又於一切應攝受中，其心平等，不墮偏黨；
亦不於彼慳悋正法，不作師捲；不於彼所悕求承事恭敬供養；
彼樂善故，自求作者，亦不遮止。
為欲令其福德資糧得增長故；或遇餘時，亦於彼所承事供養。
若於其義未解了者，開悟令解；已解了者，轉令明淨。
生起疑惑，隨為除斷。
若生惡作，善為開解。
甚深義句，以慧通達，於時時間正為開顯。
於苦於樂與彼共同。
於他所為財利因緣，成就上品經營遽務，過於自事。
於他毀犯，隨時正舉令其覺悟，應時如理訶責、擯罰。
彼有疹疾，或有愁憂，終不棄捨，善權方便救療疹疾、開解愁憂。
於諸下劣形色、憶念、精進、智等，終不輕陵。
於時時間，隨入勞倦，如其所宜為說正法。
於時時間，為令繫念於所緣境，與正教授。
堪忍問難，不生憤發。
於彼戒行或等或增，終無減劣；亦不悕求利養恭敬；
具足悲愍；無掉無動；戒、見、軌則、正命圓滿；
舒顏平視，遠離顰蹙，柔和美語，先言問訊，
含笑為先；於諸善品恒常修習，不行放逸，離諸懈怠。
即以是事教習徒眾，亦令自行轉更勝進。
菩薩不應於一切時攝取徒眾，亦非不攝，亦非變異。
是名菩薩於諸有情攝取攝受。
mu:: 
########  4目 長時攝受
 ^563c29

云何菩薩於諸有情長時攝受？
謂諸菩薩，於住下品成熟有情攝受饒益，
當知說名長時攝受，以經久時方堪淨故。
mu:: 
########  5目 短時攝受
 ^564b1

云何菩薩於諸有情短時攝受？
謂諸菩薩，於住中品成熟有情攝受饒益，
當知說名短時攝受，非經久時方堪淨故。
mu:: 
########  6目 最後攝受
 ^564b4

云何菩薩於諸有情最後攝受？
謂諸菩薩，於住上品成熟有情攝受饒益，
當知說名最後攝受，即於此生堪任淨故。
xiang:: 
#######  3項 六攝之義周盡
 ^564b7

是名菩薩於諸有情略有六種無倒攝受。
由此攝受，過去、未來、現在菩薩，於諸有情曾正攝受、
當正攝受、現正攝受。
除此無有若過若增。
xiang:: 
#######  4項 辨艱難事

mu:: 
######## 1目 遇十二難事
 ^564b10

菩薩如是於諸有情六種攝受無倒轉時，當知遭遇略十二種艱難之事。
聰叡菩薩於彼十二艱難之事當正覺了。
何等十二？ ^564b14

一者、於多安住違犯有情，若罰、若捨，是名菩薩遭艱難事。 ^564b16

二者、於惡有情為調伏故，方便現行辛楚加行，
防自意樂不生煩惱，是名菩薩遭艱難事。 ^564b18

三者、現可施物極為尠少，現來求者其數彌多，是名菩薩遭艱難事。 ^564b20

四者、唯有一身，眾多有情種種事業並現在前，
同時來請共為助伴，是名菩薩遭艱難事。 ^564b21

五者、居放逸處，若住世間可愛妙定，若生天上樂世界中，
令心調善，是名菩薩遭艱難事。 ^564b24

六者、常求遍作利有情事，而於此事無力無能，是名菩薩遭艱難事。 ^564b26

七者、於其愚癡、諂詐、剛強諸有情所，若為說法、
若復棄捨，是名菩薩遭艱難事。 ^564b27

八者、常於生死見大過失，為度有情而不棄捨，是名菩薩遭艱難事。 ^564b29

九者、未證清淨增上意樂，多分慮恐失念命終，是名菩薩遭艱難事。 ^564c2

十者、未證清淨增上意樂，他來求乞第一最勝所可愛物，是名菩薩遭艱難事。 ^564c3

十一者、種種異見、種種勝解諸有情類，
若別教誨、若總棄捨，是名菩薩遭艱難事。 ^564c5

十二者、常行最極不放逸行，而不應斷一切煩惱，是名菩薩遭艱難事。
mu:: 
########  2目 總明善巧
 ^564c7

若諸菩薩遭遇如是諸艱難事，或於其中，
應觀輕重，如其所應而作方便；或於其中，
應審簡擇補特伽羅；或於其中，攀緣勇猛攝受因轉，
若發正願；或於其中，制御其心，不令流散；
或於其中，安住其心猛利思擇，不生厭倦而自安忍；
或於其中，而行放捨；或於其中，發勤精進，
熾然無懈；或於其中，善巧方便而正修行。
菩薩如是於正對治方便善巧，雖遭一切諸艱難事正現在前，
而無怯弱，自正能免。
瑜伽師地論卷第四十八
 ^564c9
