
pin:: 佛本行集經卷第四十七
translator:: 隋天竺三藏闍那崛多譯
大迦葉因緣品下
「爾時，彼帝釋王作如是念：『我于今者，亦可下生彼閻浮提人間受生，
教化彼等，教誨成就。』
作是思惟已，喚四天王言：『善哉仁者！
汝於今者，可就我所聽我教令，我今意欲共汝等輩生於人間，
教化人故，教誨彼等。
我於彼時，當作師子王身，汝等當作師子而守護之，將多眷屬而圍遶之。
作是身已，遊歷村舍城邑聚落。
遊行處時，時彼人輩若問汝等：「我當應常與汝何物？」
汝等應當報彼人言：「日別與我一百數人。」
若其彼等復問汝等：「須丈夫也？
須小兒也？為取婦人？
為取男子？」汝等應報作如是言：「若有多殺生者，
如是等人，日須一百。
用供給此師子王食；如是偷盜人者，行邪婬者，
行妄語者，或兩舌者，或惡口者，或綺語者，
或多貪者，或多瞋者，或邪見者，如是之等，
諸惡人輩，日須一百，供此師子。
若其有諸不殺生者，汝等勿與，如此之人，
師子不食；如是不盜者，乃至不邪見者，
汝等勿與，如此師子悉皆不食。
復須是教，家別一人決須出家。」』 ^869c19

「爾時，帝釋及四天王，善教思惟，作是念已，下來閻浮。
爾時，帝釋化作師子，縱廣高下一俱盧舍，猶如師子無有異也。
時彼人眾，在師子後，為師子王索食而行，
如彼昔時帝釋所教，無有異也。 ^870a9

「爾時，彼眾以怖師子，悔心殺生，無有偷盜，
亦無邪婬，乃至無有邪見之心，悉具足持修十善業。
家別一人，出家學道，行四梵行，命終已後，生於梵宮。
於其眾中，若有人等，唯持十善不出家者，
彼等人輩，多生人天，流轉而行。
是摩訶迦葉，於彼時中，如是方便，為眾多人，
作大利益，以過去世因緣力故，今亦復爾，
為眾人民，作大利益。
諸比丘！是摩訶迦葉比丘，於未來世彌勒世尊法教之中，亦為多人作大利益。」 ^870a14

時，諸比丘白佛言：「世尊！
是摩訶迦葉，於彼云何當作利益？」 ^870a24

佛告諸比丘言：「諸比丘！
是摩訶迦葉，我涅槃後，攝護我法及諸戒律，
令久住世，當作法會，盡其形壽，將命終時，
入於山間，以神通力，住持此身，起如此願：
『願我此身，勿令散壞，乃至彌勒如來、多陀阿伽度、
三藐三佛陀出，見我身也。』
作是思惟已，遂捨身命，入無餘涅槃。
彼涅槃後，二山還合，於後彌勒得阿耨多羅三藐三佛陀時，
廣顯法教，於彼時間，彌勒世尊憶念是大迦葉舍利，
生憶念已，告諸比丘，作如是言：『汝等比丘！
欲見釋迦牟尼多陀阿伽度、三藐三佛陀聲聞弟子，
少欲知足頭陀第一者，所謂摩訶迦葉已不？』
彼等比丘白言：『唯然世尊！
我等樂見。』 ^870a25

「爾時，彌勒如來、阿羅漢帝、三藐三佛陀，
與無量千眾，左右圍遶，至於彼所。
至彼處已，時彼兩山，即便兩開。
爾時，彌勒多陀伽多、三藐三佛陀，見大迦葉比丘舍利，
不散不壞，唯著僧伽梨。
見已告諸比丘言：『諸比丘！
此是釋迦多陀伽多、三藐三佛陀聲聞弟子，
頭陀第一，名大迦葉，即其人也。』 ^870b9

「爾時，彌勒多陀伽多、三藐三佛陀，在於彼處，
為諸比丘而說其法，作如是言：『諸比丘！
迦葉比丘所行如是，我如是教，汝等今者應如迦葉比丘所行。』 ^870b16

「爾時，眾中多千比丘，乘如是法，行如是法，如摩訶迦葉比丘所當行也。
於彼眾中，無量千數眾等，於彼法中，當得清淨法眼。」 ^870b20

佛告諸比丘：「如是次第，是大迦葉比丘，為當來時大利益也。
諸比丘！我今誡勸汝等！
學大迦葉比丘，願汝等行如迦葉比丘也。」
pin:: 
#  48 跋陀羅夫婦因緣品
佛本行集經跋陀羅夫婦因緣品第四十八 ^870b23

爾時，跋陀羅迦卑梨耶女以不得善師，
遂至外道波離婆闍迦所出家學道，精勤修習，
成就彼法，尅獲四禪，具足五通。
於彼法中，得大名稱，成就威力。 ^870b28

爾時，世尊已開女人聽其出家。
于時摩訶波闍波提，為五百釋女，皆悉出家，
光顯佛法，建立比丘尼眾。
於彼時間，長老大迦葉作是思惟：「我於往昔，
已許跋陀羅迦卑梨耶女，得善教師，要當相示，
必令汝得，出家學道。」
復作是念：「彼跋陀羅迦卑梨耶女，今在何處？」
即便入定，觀察是女，以清淨天眼過於人眼，
觀見是女，在彼波離婆闍迦外道之處，
出家學道，住在恒河河岸之處，修外道行。
見已便喚一箇得通比丘尼來，而告言曰：「善哉姊妹！
汝若知時，其跋陀羅迦卑梨耶女，於波離婆闍迦外道之所，
出家學道，今在恒河河岸之所。
善哉姊妹！汝應詣彼如實告言：『善哉姊妹！
汝夫迦葉，我共同師，出家學道，汝今亦可往詣彼所，
於我師邊，出家學道，修行梵行。』」
時彼得通比丘尼，聞長老摩訶迦葉如是語已，
譬如壯士屈伸臂頃，彼比丘尼，如風迅疾，
從舍衛城而沒其身相，遂至於跋陀羅迦卑梨耶波離婆闍迦外道女前現身，
却住在於一面。 ^870c3

彼比丘尼即便慰問波離婆闍迦外道之女，
慰問已訖，而復告言：「善哉姊妹！
汝應知時，汝夫迦葉，與我同師，出家學道，
修行梵行，汝今亦可往詣彼所，於我師邊，
出家學道，修行梵行也。」 ^870c22

爾時，跋陀羅迦卑梨耶波離婆 " resp=闍迦外道之女，
問彼比丘尼言：「善哉姊妹！
汝等教師，當何所似？」
作是語已，彼比丘尼報跋陀羅外道女言：「善哉姊妹！
我等教師，以三十二大人之相，莊嚴其身，
具足八十種好，十八不共佛法、十力、四無所畏，
大慈大悲，無邊戒眾具足，無邊定眾具足，
無邊智慧眾具足，無邊解脫眾具足，無邊解脫知見眾具足。
我彼大師，一切聲聞諸弟子等，亦復如是，
戒眾具足，定眾具足，智慧眾具足，解脫眾具足，解脫知見眾具足。」 ^870c27

時，彼比丘尼於跋陀羅迦卑梨耶女前，
如是如是，歎佛功德及聲聞弟子。
時彼跋陀羅迦卑梨耶外道之女聞已，
遂於如來及比丘僧所，心得清淨。
得清淨已，告彼比丘尼言：「善哉姊妹！
若如是者，我當隨去。」
時彼比丘尼，語跋陀羅迦卑梨耶外道女言：「善哉姊妹！
乘我神通，相隨而去。」 ^871a9

爾時，跋陀羅報彼比丘尼，作如是言：「善哉姊妹！
然我身自有神通也。」 ^871a16

爾時，彼比丘尼共跋陀羅迦卑梨耶外道女，
於彼發引，亦如壯士屈伸臂頃，從恒河所即便沒身，
於祇陀林中，忽然出現，往詣佛所。
其跋陀羅迦卑梨耶外道之女，遙見世尊，
端嚴殊妙，乃至猶如虛空眾星莊嚴，見已心得清淨，
即至佛前，到已頂禮佛足，而白佛言：「善哉！
世尊！聽我出家，授我具戒。」 ^871a18

爾時，世尊告阿難言：「長老阿難！
將此跋陀羅迦卑梨耶外道之女，付囑摩訶波闍波提憍曇彌，
勅教言曰：『此跋陀羅迦卑梨耶外道之女，
教令出家授具足戒，是女當得神通具足威力並備。』」 ^871a25

爾時，長老阿難，奉佛勅命，白佛言曰：「如世尊教，不敢違也。」
遂將彼女，向於摩訶波闍波提憍曇彌比丘尼所，到已具陳如上之事。 ^871b1

爾時，摩訶波闍波提憍曇彌比丘尼，度跋陀羅迦卑梨耶外道之女，
令得出家授具足戒。
具戒未久，至空閑處，獨自安靜，遠離諸濁，
精勤苦行，心不放逸，思惟而住。 ^871b4

爾時，跋陀羅迦卑梨耶外道之女，既得出家授具足戒，
乃至心不放逸，思惟而住，不久彼眾，諸善男子，
善女人等，正信出家，求無上梵行，現得見法，
自得神通，所作已辦，得安樂住，口自唱言：
「生死已斷，梵行已立，所作已辦，不受後有。」 ^871b8

是長老女，見知是已，遂得阿羅漢果，心得解脫。
世尊復記，告諸比丘，作如是言：「是比丘尼，
於聲聞比丘尼識宿命中，是跋陀羅迦卑梨耶比丘尼，最為第一。」 ^871b14

諸比丘尼凡所諮問，皆能記別。
爾時，彼等諸比丘尼眾，大生希有想，各各嗟歎：「希有希有！
是跋陀羅迦卑梨耶比丘尼！
而大眾中，諸比丘尼，久已出家，修行梵行，
未得如是捷疾神通，如跋陀羅迦卑梨耶比丘尼者。」 ^871b18

爾時，彼比丘尼眾有心疑故，往詣如來，
能斷疑惑，達解一切實義者之所，到已頂禮佛足，却住一面。
住一面已，彼諸比丘尼眾白佛言：「世尊！
此跋陀羅迦卑梨耶比丘尼，往昔之時，
作何善根，而於今者，生大富家，資財具足，乃至一切無所乏少。
身相端正，眾人樂見，觀者無厭，世所希有，具足眾相？
復以何緣而得出家，具諸戒行，疾得神通，
世尊授記，於諸聲聞比丘尼眾弟子之中，
識宿命者，是跋陀羅迦卑梨耶比丘尼，最為第一？」 ^871b23

作是語已，佛告諸比丘尼，作如是言：「諸比丘尼！
我念往昔，波羅 #CB00178;城中，
有二女，共為親友。
一者大富長者女，二者大姓婆羅門女。
爾時，彼婆羅門大種姓女，請彼大富長者之女至其舍宅。
時，迦葉如來、多陀阿伽度、三藐三佛陀，詣大富長者家。
時彼大富長者女見迦葉如來詣於己舍，
即便出舍迎逆世尊，時彼婆羅門女不肯出迎。
時彼大富長者女告大婆羅門女：『善哉姊妹！
汝以何故，不迎世尊？』
彼女報之言：『善哉姊妹！
我手無物，云何空手，往詣佛所？
今向佛邊，以何等事，自恣迎佛？』 ^871c4

「爾時，大富長者之女報彼女言：『善哉姊妹！
汝但迎佛，如來必入。』
爾時彼大婆羅門女遂造一蓋，眾寶莊嚴，
以細 #CB00626;衣，彌覆其上，
復以種種諸花鬘等，四散垂下。 ^871c16

「爾時，迦葉如來、阿羅訶、三藐三佛陀，於晨朝時，
日在東方，愍彼女故，著衣持鉢，詣彼大富長者女家。 ^871c20

「爾時，婆羅門大姓女持彼寶蓋，奉獻迦葉如來、
阿羅呵、三藐三佛陀，奉獻訖，復以偈誦，
而說之曰：
　　「『種種寶蓋金為柄，微妙細衣花覆上，
　　迎奉丈夫大威德，唯願世尊哀納受。』 ^871c23

「爾時，迦葉如來、阿羅呵、三藐三佛陀，愍彼女故，受其寶蓋。
汝等比丘尼！勿作心疑，彼時施寶蓋女，豈異人乎？
即跋陀羅迦卑梨耶比丘尼是也。 ^871c28

「諸比丘尼！更有因緣。
我念往昔，還此波羅 #CB00178;城，有一大富長者。
其彼長者，有驅使女。
於彼時間，有一辟支佛，依波羅#CB00178;大城而住。 ^872a3

「爾時，辟支佛於晨朝時，日在東方，著衣持鉢，詣大長者舍宅乞食。
爾時，使女見辟支佛漸進而來，威儀庠序，進止有方。
爾時，使女，心得清淨，得清淨已，速詣家中，
向長者婦邊，而白言曰：『善哉聖女！
有一比丘，在門乞食。』 ^872a7

「時長者婦，梳髮而坐，以其左手，舉髮遙看彼辟支佛，
是辟支佛，形體醜陋，身不正直。
時長者婦見已即告彼使女言：『我今不喜如是醜陋不正之人，
況與食耶？』是時使女，復白彼言：『善哉聖女！
但與但與此仙人食，如是之人，何必端正？
但取心賢。』時長者婦復作是言：『我實不憙如是之人，云何遣我布施食也？』
使女復言：『聖女今者若不憙與仙人食者，
但願與我一日食料，我自迴施。』
時長者婦復作是言：『善哉姊妹！
汝今既是我家作使，取汝自分隨意所與。』 ^872a12

「爾時，使女於長者婦邊，取自分食，奉獻尊者辟支佛。 ^872a23

「諸辟支佛有如是法，以神通力教化眾生，不以餘法。
時辟支佛，於使女邊生憐愍故，受所奉食，
即於彼前，騰空而去。
時彼使女，見辟支佛以神通力飛騰空行，
既見此已，歡喜踊躍身心遍滿，不能自勝，
合十指掌，遙即頂禮向彼尊者辟支佛陀，
遂起是願，口即唱言：『願我將來值是好師，
或勝是者，彼所說法，願速領悟，生生世世，
不墮惡道，勿令醜陋得不正身如此仙人。
所以者何？以醜陋故，乞食不得，我所生處，
一切時中，可憙端正，眾所樂觀。』
爾時彼長者婦，見彼尊者辟支佛，現大神通騰空而去，
見已告彼使女言曰：『善哉姊妹！
汝可與我如此功德，我於今者，倍與汝食。』
時彼使女，白長者婦作如是言：『善哉聖女！
我不能與。』時長者婦復作是言：『善哉姊妹！
願汝與我如此功德，我與汝食，兩倍於前。』
彼使女言：『亦不能與。』
如是三分四分五分、十分二十分三十分四十分五十分，悉不肯與。 ^872a25

「時，長者婦復告使女：『善哉姊妹！
汝今與我如此功德，我今與汝一百分食。』
使女言曰：『亦不能與。』 ^872b14

「爾時，彼長者婦即生瞋恨，便告之曰：『汝以何故，故違我勅？』
遂捉使女苦加打縛，時彼使女遂即高聲作大啼哭。
爾時，彼大長者，從外入來，見彼使女啼哭如是，
而問之曰：『賢者何故，如此啼哭？』
時彼使女即向長者說前情狀。
爾時，長者便生瞋恨，即喚己婦，令解衣服及諸瓔珞，
復告言曰：『我既遣汝，撿挍家資，乃有沙門婆羅門者，
詣家乞食，而汝不與？』
以是因緣，驅令出堂，安置小室弊陋之處。
即召使女，教令洗浴，以婦瓔珞衣服之具，
悉授使女，即令彼女，開倉庫門，顯示財寶，
而告之曰：『賢者！如是錢財物中，若有沙門婆羅門等，
若有乞者，任隨施與，莫為限閡。』 ^872b17

「汝等比丘！於意云何？
彼時長者家內使女，豈異人乎？
勿作斯疑，此即跋陀羅迦卑梨耶比丘尼是也。
時彼使女，以於辟支佛所生清淨心故，
隨其終已，生忉利天，可憙端正，眾所樂觀，最勝最妙。
於忉利天宮殿之處，於玉女中無有勝者，
而彼天上有四天子，各各諍競，求彼玉女欲以為妻，
各各言曰：『是玉女者，當與為婦。』 ^872c1

「時天帝釋，見四天子各各諍競，即勅言曰：『仁者汝等！
各競欲取此女為妻，汝等宜各隨便說偈，偈最勝者即便相與。』
爾時，彼四天子，白天帝釋：『善哉天王！
唯願天王！於前說偈，我等當說。』
時彼帝釋，即說偈言：
　　「『行坐恒思念，寢臥常無樂，
　　我著睡眠時，爾乃心放捨。』 ^872c9

「爾時，彼四天子之內有一天子復說偈言：
　　「『天王汝快樂，睡眠得安隱，
　　猶如戰鼓聲，常恒攪亂我。』 ^872c16

「于時，第二天子復說偈言：
　　「『如擊戰鼓聲，是聲互有無，
　　如近耳搖酪，攪亂我不息。』 ^872c19

「于時第三天子復說偈言：
　　「『搖酪容有時，有急亦有疾，
　　我為欲所亂，狀如炎日光。』 ^872c22

「于時第四天子復說偈言：
　　「『汝等皆安樂，善巧能說偈，
　　我今不自知，為活為當死？』 ^872c25

「爾時，天帝釋見第四天子心躭著慾，即說偈言：
　　「『是人欲捨命，不久自當死，
　　恐捨天處樂，冥速授彼女。』 ^872c28

「時，彼天眾更共評論，遂授彼女。
時彼使女，從是已來，不墮惡道，周迴往返，
於天人處，經無量生，於最後生，生迦毘羅婆羅門家，
多饒財寶，資財無量。
是跋陀羅迦卑梨耶比丘尼，由於往昔生在彼大婆羅門家為女之時，
於迦葉如來、三藐三佛陀所，施雜寶蓋；
復以往昔在長者家為使女時，因施彼尊辟支佛食一飡飯故，
而發願言：『願我所生，可憙端正，眾所樂見。』
以彼業果因緣力故，生生之處，可憙端正，
眾人樂觀，最勝最妙，為人所慕。
緣於彼時又復願言：『令我將來勿墮惡道。』
以是業報因緣力故，生生之處，不落三塗，
於天人處，周旋往返，常受快樂。
以於彼時，更乞願言：『令我將來願值如是教師或勝此者，
從彼聞法，皆能領悟。』
以是業報因緣力故，今得值我，復得出家，
具足眾戒，亦復能得速疾神通。
我為授記：『於聲聞眾比丘尼中，得宿命通，
最第一者，所謂跋陀羅迦卑梨耶比丘尼是也。』
諸比丘尼！是跋陀羅迦卑梨耶，昔種善根，
以彼善根因緣力故，是故跋陀羅迦卑梨耶比丘尼，
今生富貴大婆羅門家，端正可憙，乃至於我聲聞之眾比丘尼中，
憶往宿命，最為第一。」 ^873a2

爾時，諸比丘白佛言：「世尊！
希有婆伽婆！是跋陀羅迦卑梨耶比丘尼，
隨順長老摩訶迦葉，得出家已，善能隨順出家之法。」
作是語已，佛告諸比丘言：「諸比丘！
是跋陀羅迦卑梨耶比丘尼，非但今世隨順摩訶迦葉出家，
過去之世，亦復如是隨順出家。」 ^873a24

諸比丘白佛言：「世尊！
此事云何？願為解說。」 ^873a29

佛告諸比丘：「我念往昔，有一貧人，修營田業。
時貧人婦，從家而出，以食餉夫。
到一河邊，見一尊者辟支，跏趺樹下，端身正念，身心不動。
時彼貧婦，見辟支佛，心生清淨，合十指掌，
頭頂禮足，敬意在前。
其夫在田，遙見其婦，從家而出，入河岸下，
不見渡處，即起心念：『誰在彼邊？
共誰而住？於即不來，今我飢渴，甚大疲頓，思欲早至。』
以是因緣，彼夫即便生大瞋恚，悵怏不樂，執杖向彼。
至彼處已，見辟支佛安坐禪定，見已即作如是思惟：
『我婦今者與彼沙門，共為世事，決無疑也。』
于時彼人生大瞋恨，以杖打彼婆私瑟吒尊者辟支佛。
爾時，辟支佛即從彼岸，以神通力，騰空飛行。 ^873b2

「時，彼貧婦即白夫言：『咄哉汝造如是大罪！
仙人無咎，以何義故橫生惱亂？
今此大仙，戒德具足，行於妙法，有大威德，具大神通。』
爾時，貧人打辟支佛已，尋即生悔，既生悔已，
即告婦言：『善哉姊妹！
汝於今者，可共出家同修梵行。
所以者何？我今是罪不可以少因緣除滅。』
婦即報夫作是言曰：『善哉聖子！
不敢違教。今我二人，捨家出家。』
時彼二人，齊心出家。
既出家已，二人修行，成就慈心，捨身命終，遂生梵處。
汝等比丘！於意云何？
于彼昔時，如是貧人，營田業者，豈異人乎？
摩訶迦葉比丘是也。
彼時貧人之婦，供養辟支佛，為夫餉食，
乃至成就慈心，捨身命終生梵宮者，豈異人乎？
即跋陀羅迦卑梨耶比丘尼是也。
以於彼時隨夫出家故，於今者亦復隨逐摩訶迦葉出家，不違教也。」
pin:: 
#  49 舍利目連因緣品

## 1
佛本行集經舍利目連因緣品第四十九上 ^873b16

爾時，摩伽陀聚落去王舍城不遠，有一村柵，名那羅陀。
彼村之中，有一巨富大婆羅門，名曰檀孃耶那，住在彼村。
（又有師說：「彼婆羅門，名曰檀那達多。」）
彼婆羅門，甚大巨富，多有資財，如毘沙門，一種無異。
彼婆羅門，具有八子，其第一子，名曰優婆低沙；
其第二子，名曰大膝；其第三子，名曰純陀；
其第四子，名曰姜叉頡唎拔多；其第五子，
名曰闡陀；第六名曰閻浮呵迦；第七名曰憍陳尼；
第八名曰蘇達離舍那；是名八子。
復有一女，名曰蘇尸彌迦，是女於彼波離婆闍外道法中，出家修道。 ^873c4

（摩訶僧祇師復言：「彼婆羅門有七子，所謂第一名曰達摩，
其第二者名曰蘇達摩，第三名曰優波達摩，
其第四者名曰坻沙，第五名曰優波坻沙，
第六名曰頡唎拔多，第七名曰優波波離拔多，是名七子。」） ^873c16

其優波坻沙摩那婆，於兄弟內最為處大，
善能誦習，亦教他人，於四韋陀，莫不曉悟，
誦習成就，善能解釋自餘諸論，所謂尼揵陀雞晝婆等，
及其名字，一一能釋，明宿世事，巧能分別。
於五明處，曉了無礙。
授記別論，縷練在心，六十四能具足成就，善能曉達大丈夫相。
時摩那婆，本性柔軟，其心賢直，常懷慈悲，
深厭世事，悔昔先罪，已於過去，多值諸佛，
種諸善根，成就眾事，巧能熏習，常樂精勤，
於食知足，厭背煩惱，向於涅槃，順理無礙，
能惡諸有，眾行成就，朽壞結縛，至成熟地，
唯一生在，聰明妙巧，細心思惟，明了諸法。
童子父母，營事家業，皆悉諮問，爾乃造作。 ^873c20

爾時王舍大城，去城不遠有一聚落，名拘離迦。
於彼村內，有一種姓大婆羅門居士，是大居士，
依彼村住，大富饒財，乃至彼家，猶毘沙門天王宮殿，無有異也。
彼婆羅門，產生一子，名拘離多，容顏端正，
眾所樂觀，一切書論，皆悉通曉，復能教他，乃至能了丈夫之相。
其優波坻沙童子，共為親友。
時彼二人，互相愛念，常懷歡喜，和顏悅色，
若少時別，大生愁惱。
彼等往昔千生之中，愛戀相縛。
而有偈言：
　　「宿世因果相熏習，二心展轉互相親，
　　以如是等愛心故，猶如蓮花生在水。
　　優波低沙拘離多，彼二遞互相愛敬，
　　若經少時不相見，腹中煩惋自懊惱。」
佛本行集經卷第四十七
 ^874a4
