
other:: 下華嚴七字經題法界觀三十門頌卷下
author:: 夷門山廣智大師本嵩述
空即一切總莫動著　動著頭角生。
落在第二念。今不動著。
妙解前生。 ^700a6

阿誰無作用　便是死了底漢。
猶棺槨中瞠眼。此頌人人分上活潑潑地皆有作用。
是顯解也。 ^700a8

作用復由誰　看他家事忙。
且道承誰力。此頌人人無不承恩力。
指前顯理也。今推解不離理也。 ^700a11

當處和根拔　移花兼蝶至。
買石得雲饒。此頌即理而生解。
理為解本。今顯即理。
故曰和根拔得也。 ^700a14

渠儂由未知　君子若似我。
一切法無差。此頌渠儞也。
儂我也。南方時語也。
今嘆理智不相離。
人人總不知。目前空即色。
遍界野雲飛。 ^700a17

虛空雲片片曠野草離離　野花開似錦。
#CB00589;水湛如藍。
此頌真空即幻色而物物明矣。
法燈云。今古應無墜。
分明在目前。片雲生晚谷。
孤鶴下遙天。是此義也。 ^700a21

早諳燈是火飯熟已多時　早知今日事。
悔不慎當初。此頌前會色歸空。
是影揀斷實之情。
唯言顯理未云顯解也。
今此正揀情執遍計。
影揀依他境空。悟此解心不離前理大似。
不知燈元是火。空忍飢腸耳。 ^700a25

三空色無礙觀　大海從魚躍。
長空任鳥飛。義曰。
空是真空。不礙幻色。
色是幻色。不礙真空。
故曰無礙。此則約能觀之智有無雙照。
約所觀之境真俗雙融。
不二而二。以顯色空。
二而不二。明其無礙。
以此為門。出生觀智成立趣行之解。 ^700b1

東涌西沒元無二法　繁興大用。
起必全真。賢首品云。
或於東方入正定。
而於西方從定出。
乃至如是入出遍十方。
是名菩薩三昧力。
清涼云。菩薩寂用無涯三昧門。
於器世界業用自在也。
既曰三昧。豈有二法也。 ^700b7

去住都無我。縱橫豈有他　入浪穿雲都無罣礙。
此頌去住者。三際出入無礙也。
縱橫者。十方往來自在也。
由前八門我法二執都遣。
到此空色同如。豈有他法於其間哉。
由是竪窮三際橫遍十方。
為一味之圓通。顯二法之無我。
非情識之所測。唯同道乃方知。
下云。 ^700b12

寒山子撫掌拾德笑呵呵　因何二老呵呵笑。
不是同風人不知。
此頌斯二散聖。不住那邊混跡今時。
或笑或歌左右逢源。
別有深意。 ^700b18

嶺上木人叫溪邊石女歌　故國消息斷。
石虎叫連宵。此頌前八門情盡見除。
似木人石女。到此趣行解興如能叫能歌。
豈有情解於其間哉。 ^700b21

色空同一味笑殺杜禪和　當局者迷。
傍觀者哂。此頌空色無礙蹤跡未亡。
無寄人前堪悲堪笑。
達士可耳。只如杜撰禪和笑箇甚麼。
乃云。我衲僧門下。
佛魔並掃光影齊亡。
纔有少分相應。況更說色說空說一說異。
是好笑也。 ^700b25

四泯絕無寄觀　混然寂照寒宵永。
明暗圓融未兆前。
義曰。泯謂遮泯。泯前八門情執。
絕謂止絕。絕九門趣行之解也。
然則前門有空可色有色可空。
今此門中二俱不立情執兩亡。
令心絕待都無所寄。
以此為門出生觀智矣。
然初句當般若心經中色即是空。
二句當空即是色。
三句當色不異空空不異色。
此句當是諸法空相至無智亦無得。
顯法體離一切相。
與此真空理同。齊大乘始教。 ^700c2

心若死灰口宜掛壁　欲言言不及。
林下好商量。心者無寄觀心也。
到此聖凡情盡境智俱冥。
如死灰遇煩惱薪而不能然。
豈可言思而能到也。
觀中拂跡文云。非言所及。
非解所到。令解心如灰。
不可以心思也。非言所及。
使辨口似壁。不可以口議也。 ^700c11

境空智亦寂　不居明暗室。
懶坐正偏床。此頌妙絕能所對待。
正顯無寄也。 ^700c17

照體露堂堂　照體獨立。
物我冥一。此訟觀智孤朗般若獨存。
既曰獨存。心外無法。
法法皆心。下云。 ^700c19

熱即普天熱涼時匝地涼　靈光獨露處。
純一更無雜。此頌心境重重本覺性一。
可謂一香一花稱性而遍周沙界。
一瞻一禮離相而恒對佛前。
所以僧問洞山。寒暑到來如何迴避。
山云。何不向無寒暑處去。
僧云。如何是無寒暑處。
山云。寒時寒殺闍梨。
熱時熱殺闍梨。雪竇云。
垂手還同萬仞崖。
正偏何必要安排。
既不安排信手拈來。
都明此意也。 ^700c22

無心未徹在有意轉乖張　無心尚隔一重關。
有意固應難趣向。
此頌不可。亦不可展轉。
拂迹之語也。此語亦不受。
於觀心上都無纖毫。
心念猶隔玄津。況乃將前解心欲專此境耶。
唯妙契者即物神會。
且道有無不可及底句。
合作麼生會。 ^701a1

要會終南旨春來日漸長　將謂別有奇特。
元來天陰地潤。此頌泯絕玄趣言象莫測。
於無言象中立絕言象之妙。
是以終日言而未嘗言者也。 ^701a7

理事無礙觀第二　山高不礙雲舒卷。
天靜何妨鶴往來。
義曰。理者是前真空不變。
理事者此門隨緣成底事也。
然前門但是揀情顯理。
如金出礦未為器用。
今明真理隨緣成其事耳。
無礙者理事相望體用互收。
若不變即隨緣理不礙事也。
成事即體空事不礙理也。
觀者權實雙融無礙智也。
只為此門隨緣。所以落在第二。
此門行理量雙融之行。
運權實互融之智。
超理事大小之情。
離體用一異之見。
證理事無礙雙融之中道。
此門法義已當大乘。
同教之極致也。但理事鎔融存〔九十〕亡
〔七八〕逆〔五六〕順〔三四〕通有十門。
同一緣起矣。然成五對。
一相遍。二相成。三相害。
四相即。五相非。且初第一對者。 ^701a11

一理遍於事門　功盡忘依處。
轉身覺路玄。義曰。
一者數之始也。謂一真不變之理。
妙能隨緣遍於千差事法。
觀云。一一事中理皆全遍。
非是分遍。何以故。
彼真理不可分故。
以此為門出生觀智。
行人於此當了法身自性有隨緣妙用。
正明理不礙事也。 ^701a25

獨曜無私對揚有準　應物現形。
如水中月。 ^701b2

寂爾本非多隨緣處處和　密移一步六門曉。
無限風光大地春。
此頌玄寂不變體一妙絕群數。
故曰非多也。靈鑒隨緣用廣數而應之。
故曰處處和也。正明理遍於事者也。 ^701b3

鎔金金作器動水水為波　截瓊枝寸寸是寶。
析栴檀片片皆香。
此頌真理隨緣成事顯事。
事全真矣。 ^701b7

染淨元無自聖凡豈有他　應觀法界性。
一切唯心造。此頌一一依正俱無自性盡。
是真隨理緣而成。
豈有他法而別有體也。
故經曰。真如淨境界。
一泯未常存。能隨染淨緣。
遂分十法界也。 ^701b10

東西南北看那畔不彌陀　佛身充滿於法界。
普現一切群生前。
此頌觀智精明法眼通徹。
見一一塵皆淨土。
一一心盡彌陀。大經解脫長者云。
我欲要見安樂世界阿彌陀佛及十方佛。
隨意即見。 ^701b15

二事遍於理門　影現建化門頭。
身遊實際理地。義曰。
以千差事法各各全遍一真之理。
觀云。以有分之事於無分之理全同非分同。
何以故。此事無別體還如理故。
此全遍門。超情離見非世喻能。
況如全一大海在一波中。
而海非小。如一小波匝於大海。
而波非大。此相遍二門。
文雖前後法乃同時。
此二為總。下八為別。
別不離總。為生發義。
本正明事不礙理。 ^701b20

由同作異異乃全同　翻手覆手。
只是這手。 ^701b29

只由金作器所以器皆金　一點水墨。
兩處分明。此頌理遍事而金作器。
事遍理而器皆金。
二門喻顯也。 ^701c1

況事唯心現塵塵盡是心　隨緣成底事。
物物盡全真。此頌三界唯心更無別法。 ^701c4

性空人易信法住聖難任　體空全遍人皆委。
法別有體聖難容。
此頌緣生事法性空人易信矣。
法別有體實住聖難任持。
何則聖人證一切法空而成果海。
豈別有一法不空者。
故古德云。若有一法毘盧墮在凡夫矣。
有作性難任者。恐非智者。
詳之。 ^701c6

緣徹無緣處緣緣實甚深　法眼通明。
方能徹證。此頌能徹觀智所徹性空。
緣性既空即不變理。
故曰甚深也。肇論云緣覺覺緣離以即真矣。 ^701c12

三依理成事門　隨緣成妙有。
大用獨全彰。義曰。
事無別體依真理而成。
如波因水方得成立。
此門唯隨緣義也。 ^701c16

明明底事處處施張　山河及大地。
全露法王身。 ^701c19

澄湛絕纖塵能為染淨因　絕點純清水。
能隨風起波。此頌是一心之妙體杳。
絕纖塵十。法界之親因。
隨緣成矣。 ^701c21

聖凡無異路迷悟有疏親　染淨體一。
愚智妄分。此頌四聖六凡所依性一。
迷者從識而似疎。
悟者就智而全親。
迷悟在於人矣。何關法性者哉。 ^701c24

不變時時隔　無為無事人。
猶遭金鎖難。此頌隔者。
塞而不通也。時時者。
長遠也。若真如無隨緣之用。
則真妄長塞而不通也。
有僧問法眼云。情生智隔。
情未生時如何。師云。
隔。是此意也。 ^701c28

隨緣日日新　草木精神換。
江山氣象新。此頌正顯此門義也。
謂真如能隨緣。新新不住成。
諸事法若法。有住不名妙用也。
且道是何人分上。 ^702a4

披毛戴角者方是箇中人　斫倒那邊無影樹。
却來火裏又抽枝。
此頌隨緣人也。謂自古賢聖了證真理。
由悲故迴入塵勞。
由智故方便利物。
宗門中喚作異類中人也。
丹霞云。戴角披毛異類身。
是此意也。 ^702a8

四事能顯理門　乾坤盡是黃金骨。
萬有全彰淨妙身。
義曰。事法體空為能顯也。
真理為所顯也。觀云。
以事虛故全事中之理挺然露現。
猶如波相虛令水體露現。
此門唯體空義也。 ^702a13

青嶂白雲誰人分上　然宗門中以青山為體。
白雲為用。即此體用阿誰分上。
要會麼。萬里江山無異路。
一天風月盡吾家。 ^702a18

從緣緣本虛虛則道方孤　若了依他起。
無別有圓成。此頌緣無自性事法體空。
唯願一道真空。孤標而獨立也。 ^702a21

空谷無音響實由外叫呼　驀地喚一聲。
猶如鏡中現。此頌空谷者。
事法體空因也。外叫者。
疎助緣也。顯喻因緣無性。
是事家用也。 ^702a24

見聞性自離知覺寂然逋　見聞覺知非一一。
山河不在鏡中觀。
此頌離者。捨去也。
逋者。懸遠也。謂所顯真理離一切相。
不可以見聞覺知。
六情所測也。若以見聞覺知趣求者。
捨去此理懸遠久矣。
維摩經云。法離見聞覺知。
若行見聞覺知。則是見聞覺知。
非不法也。直須放下情塵迴光可耳。 ^702a27

暫爾迴頭看衣穿露寶珠　衣穿瘦骨露。
屋破看星眠。此頌衣穿者。
事法體空也。寶珠者。
理實也。如瞥然放下見聞情念知覺妄心。
以觀智慧眼覻破。
一一事中理皆全露。
又如貧子還家。遇長者指示衣珠忽自迴頭。
見破衣內果有明珠。
隨其心而驟富也。 ^702b5

五以理奪事門　實際理地不受一塵。
義曰。理為能奪。事為所奪。
以一真不變之理。
奪盡千差事法也。
觀云。以離真理外無片事可得。
如以水奪波波無不盡。
此則水存以壞波令盡。
由四門所顯之理。
到此便為能奪。此門唯不變義也。 ^702b11

摩竭掩室毘耶杜口　摩竭者。
唐翻無毒害。以彼國汝無形戮故。
佛於茲成道。三七日內不說法也。
表名言路絕。狀若掩室也毘耶離。
唐翻廣嚴。以城中平廣嚴麗故。
淨名居士示疾。於此會諸菩薩各說不二法門竟。
時文殊問言。何等是菩薩入不二法門。
淨名默然無言。名為杜口也。
且如二聖人。豈可無辨才也。
蓋辨所不能言也。
要會麼。欲明空劫未生前。
從來佛祖豈能宣。 ^702b17

物際獨巍巍　從來卓爾獨存。
不與萬法為侶。此頌不變理體獨露堂堂。
奪盡物之邊涯際畔也。 ^702b26

冥真息萬機　萬機休罷處。
一曲韻無私。此頌奪盡千差念慮也。 ^702b29

境閑情淡淡心止思微微　境智冥寂。
情忘慮息。此頌所觀境既空閑。
能緣情慮則淡薄。
微細隱也。 ^702c2

差路終迂曲一源絕是非　直截根源佛所印。
摘葉尋枝我不能。
此頌隨相行多岐委曲長劫行之離相行。
一路直截是非俱泯。
泯無能泯。奪無所奪。
一道靈光有何間斷也。 ^702c5

纖毫情不掛何處不光輝　皮膚脫落盡。
獨露一真實。此頌奪盡心境千差顯一純真之智鑒無方而不顯現也。 ^702c9

六事能隱理門　佛事門中不捨一法。
義曰。事為能隱。理為所隱。
由第三成事即理隱也。
觀云。真理隨緣成諸事法。
遂令事顯理不顯也。
如水成波動顯靜隱也。
法身流轉五道。名曰眾生。
眾生現時法身不現。
此門唯顯成事義也。 ^702c12

浩浩波瀾當處澄湛　數峰青翠處。
孰委是雲根。波瀾者。
千差事法也。澄湛者。
純清一理也。唯顯成事之波。
不顯湛然理矣。 ^702c18

物物既緣成緣成翳本明　只為隨他法。
喪却本來真。此頌因隨緣而成事。
唯顯成事而隱理也。 ^702c21

但觀波浪起不見水澄清　貪觀白浪。
失却手篙。此頌約境則唯顯俗諦而隱真諦。
約人則迷於理而滯於事。 ^702c24

遠境危峰小平湖野艇橫　莫隨境轉落今時。
恐失本來光彩去。
此頌要見即俗之真。
信取境唯心耳。野人云。
看。 ^702c27

皎然直下事不動却須行　欲窮千里目。
更上一層樓。此頌雖達俗諦更須明即俗之真。
物物目際皎然明白。
不應滯事而迷理。
全無變動之見。故曰却須行也。 ^703a1

七真理即事門　隨流雖得妙。
入海水波潛。義曰。
真理者。是五門不變理也。
即事者。是三門隨緣事也。
故成此門不變即隨緣義也。
則廢己同他泯其理也。
即真該妄末雖空而非斷也。
觀云。是故此理舉體皆事。
方為真理。如水即波無動而非濕。
故即水是波也。 ^703a5

口中喫飯鼻裏出氣　眼在眉毛下。
鼻子大頭垂。明日用平常也。 ^703a11

明明百草頭歷歷復何求　明明開正眼。
物物盡圓成。此頌既真理即在事中。
更有何物而不具足耶。 ^703a13

求得外邊事絕求道自周　有求皆錯。
無意自親。此頌心外求法與道懸遠。
心不求心法法心耳。
下云。 ^703a16

花開小砌畔雲起遠峯頭　竹徑通幽處。
禪房花木深。此頌真理即事物物圓成。
但能信手拈來。自然縱橫得妙。 ^703a19

好箇安身處他人未肯休　含元殿裏坐。
休更覓長安。此頌好箇隨緣放曠即事。
明真安身立命之處。
奈何不肯承當。故未休也。 ^703a22

八事法即理門　元從恁麼來。
却須恁麼去。義曰。
事法者。是六門成事體也。
理者。是四門體空用也。
故成此門成事即體空義。
顯廢己同他泯其事也。
即妄徹真源。雖有而非常也。
觀云。故說眾生即如。
不待滅也。如波動相舉體即水。
無異相也。 ^703a25

差即無差波波皆濕　萬像紛然。
參而無雜物物到空處全空物自閑事空方徹理。
物體兩閑閑。此頌全空者。
真理也。閑者。無用也。
物物到此體空而全理。
是廢是體用也。 ^703b2

絲毫情不盡如隔萬重山　差之毫釐。
失之千里。此頌萬像雖然即真。
不可情識會。若帶微細情解而會。
豈止萬重山矣。如將螢火燒須彌山。
終不能著也。 ^703b6

但了波中濕何煩鏡裏顏　但得本莫愁末。
此頌波中濕者。事法體空而即理也。
鏡裏顏者。體空也。
既以觀智了物即真理。
何更煩勞推問體空之義也。 ^703b10

曠然平坦路不在白雲間　目前無異路。
迷者自東西。此頌事法虛曠一際齊平。
觸目皆真。何勞遠求於雲外哉。 ^703b14

九真理非事門　水底金烏天上日。
眼中童子面前人。
義曰。於非異處辨非一也。
隨緣非有之法身。
恒不異事而全理。
顯示自他俱存理事雙全矣。
觀云。所依非能依。
故如即波之水非波。
以動濕異故。此門隨緣即不變義也。 ^703b17

物物全真一道清淨　純一無雜。
非干事也。 ^703b23

露柱木頭做時人未敢當　只因分明極。
翻令所得遲。此頌露柱者。
簷下柱也。隨緣義。
木頭者。不變義也。
雖隨緣而成露柱。
恒非事也。此理難明。
未敢承當。故約人嘆深也。
或可多是無味之談塞斷人口。
真理既非其事。誰敢道著。
不敢承當也。 ^703b24

寂然非有地閴爾杳無方　祖父田園無寸土。
東西南北絕邊方。
此頌不變自體一塵不立寂靜純真。
那有方所者哉。 ^703c1

事絕神何慮理全境不彰　心境俱亡。
復是何物。此頌雙遮心境。
顯真理而非事。 ^703c4

釣魚船上客元是謝三郎　出身猶可易。
脫體道應難。此頌由事絕情亡唯一全理。
於非異處辨非一也。
要須玄會。不可事迹而求。
故出此有句中無句。
妙在體前之義也。
謝三郎者。福州玄沙備禪師。
少而敏黠。家以捕魚為業。
常隨其父泛小舟於江濱。
一日因見月影有省。
乃遺舟罷釣。出家入道矣。
師法嗣雪峰存禪師。
為法門之昆季耳。
師一日示眾云。我與釋迦同參。
時有僧便問。承聞和尚有言曰。
我與釋迦同參。未審參見何人。
師云。釣魚船上謝三郎。
此是出情見離窩窟。
傍通密旨妙會玄宗底句矣。
後人亦呼師為謝三郎。 ^703c6

十事法非理門　月篩松影高低樹。
日照池心上下天。
義曰。舉體全理。即事相宛然。
此則寂滅非有之眾生。
恒不異理而全事。
明非孤單。故曰全矣。
如全水之波非水。
以動義非濕故。此上十義約理望事。
則有成〔三也〕有壞〔五也〕有即〔七也〕有離
〔九也〕事望於理。有顯〔四也〕有隱〔六也〕有一
〔八也〕有異〔十也〕逆〔五六九十〕順〔三四七八〕自在無障無礙同一緣起矣。
此上四門存泯無礙也。
七八於解常自一。
由此二門相即故。
得解心現前。觀之以成雙遮中道矣。
九十於諦常自二。
由此二門性相異故。
即真俗雙存。以成雙照中道矣。
此門體空。即成事義。 ^703c18

全真物物萬行沸騰　大用全彰。
非其理也。 ^704a1

理全事亦全何處不方圓　人人皆具足。
物物盡圓成。此頌理事俱全真俗雙照。
以明中道處處方圓。
下云。 ^704a2

縱目極天際榰頤小檻邊蔽空雲靉靉匝地草芊芊　籬頭落底千千藥。
不是神農人不知。
此頌物物全真信手拈來。
縱橫得妙苟不仙陀。
如何領會。下云。 ^704a5

更欲論玄妙金剛拏起拳　赤心片片。
重重相為。此頌上四句中不明玄旨。
又問。夷門意趣如何。
師云。金剛拏起拳。
是同坑無異土。若又不領。
假使普慧雲興二百問。
普賢瓶瀉二千答。
不遇知音也。是徒勞話會。
然則忽遇箇中人。
如何別通一線。要會麼。
不解金剛拏起拳。
領取泥牛耕水月。 ^704a9

周遍含容觀第三　幢網珠光無向背。
自他光影一時周。
義曰。一一事法如理融通。
包遍自在。約差別事法論其體用而顯玄也。
竪無不窮曰周。橫無不極曰遍。
外無不包曰含。內無不攝曰容。
觀者混融無障礙智也。
第三者前已標矣。
要知次第無堦級。
前三三是後三三。
此門行無盡之行。
運混融之智。超定一定多之情。
離先後同時之見。
證事事無礙法界出生觀智。
號晉融無障礙智矣。
此門法義逈異諸詮。
是毘盧性海之圓宗。
實一乘別教之玄旨。
事如理融遍攝無礙。
交參自在各辨十門。
一為法義體用之本也。
二是周遍義也。三是含容義也。
此三備矣。四釋二也。
五釋三也。六七皆收四五也。
八九融攝六七也。
十收八九也。 ^704a16

一理如事門　心隨萬境轉。
轉處實能幽。義曰。
此因前九十二門全理全事。
到此遂令一味純真全同差別法也。
此是總句。為法義體用生發之本。 ^704b2

一切唯心兵隨印轉　魚母憶而魚子長。
蜂王起而蜂眾隨。 ^704b6

並安千種器千月落其中　千江有水千江月。
萬里孤舟萬里身。
此頌所如千差事法。 ^704b8

一道澄江淨唯餘一月通　一念心清淨。
一佛出世間。此頌所如一法。 ^704b10

同為異復異　放去彌綸沙界。
森羅萬象齊彰。此頌分同作異異乃全別。
顯上四句法合一多之法。
全同為全異也。 ^704b12

異作同還同　收來蹤跡全無。
誰是能同之者。此頌攝異為同。
同無同相。強稱為同也。
同者玄寂體也。異者靈鑒用也。
肇論云。是以般若之與真諦。
言用即同而異。言寂即異而同。
同故無心於彼此。
異故不失於照功。 ^704b15

誰得圓通妙終南箇老翁　箭穿江月影。
須是射鵰人。此頌理雖如事而異明異而全同。
是雙照而雙遮。故號圓通。
夷門推此玄道。唯我帝心禪師無得而得之者也。 ^704b20

二事如理門　法依圓成。
還同圓遍。義曰。謂諸事法與理非異。
故能隨理而圓遍也。
與前門為相如一對矣。
此門周遍義。三門是含容義。
與後門為周遍含容一對。
結歸觀題也。 ^704b24

君既無涯我亦隨爾　恩來義往。
今古如然。 ^704b28

理遍一多法一多同理然　水起千波異。
千波一濕同。此頌相如二門一多法義。 ^704b29

意無往來相誰後復誰先　不動而變。
二際俱亡。此頌一多之法同時相如。
各不離本位互相如遍終無往來先後之相。
則知十方三世湛然常住矣。 ^704c2

舉措皆儒首縱橫盡普賢　頭頭妙行。
物物無虧。此頌儒首者。
是般若會上儒首菩薩。
達俗即真不遺細行也。
普賢者。曲濟無遺曰普。
隣極亞聖曰賢。此二菩薩。
運同體之悲智。化異見之眾生。
真即俗而事相存。
俗雖存而不異真。 ^704c6

日中迷路者掘地覓青天　將南作北情猶恕。
掘地尋天更可悲。
此頌著相凡夫不達相即無相。
廣設相而相外求真何異迷人將南作北迷情難遣。
又如掘地尋天何日相應。
遠之遠矣。故佛言。
迷中倍人誠可憐愍耳。 ^704c12

三事合理事門　網珠千影相。
盡在一珠中。義曰。
前所遍之一事到此便為能含。
由上一事體空能含中。
餘一切事皆體空不離法界。
是故俱在一塵中現不壞相而廣容也。
然上三門法義備矣。
下之七門自此而生也。 ^704c17

一毛稱性攝法無遺　雖分理事異。
一法普包容。法者理事法也。
遺者失也。一毛正報與法性相具非一非異。
故能攝而無失也。 ^704c22

塵中無數剎剎有佛難思　十方依正一塵中。
無限遮那轉法輪。
此頌依中現依正也然依正二報一一如理在一事中分明顯現。
非因依人情識所解也。 ^704c25

眼耳絕聞見身心何覺知　栴檀林裏坐。
鼻孔不知香。此頌上二句依正融通。
是大菩薩遮那智境。
聲聞尚杜視聽於嘉會。
況凡夫迷妄身心。
何能覺知矣。佛果云。
現定見聞覺知是法。
此法離見聞覺知。
若著見聞覺知。即是見聞覺知。
大凡達法之士。超出見聞覺知不住見聞覺知。
却來受用見聞覺知。
然則且道受用底一句。
作麼生道。 ^704c29

閑堂行道夜靜室坐禪時　經行坐臥中。
受用法王法。此頌達法之士。
四威儀中閑堂靜室之內。
或行道坐禪之時。
受用融通包容理事之法樂也。 ^705a8

日用自家底何煩尋路跂　閑堂行道全由我。
靜室安禪更在誰。
此頌一身之事變融理事在自己。
日用之中何必煩勞別尋玄道哉。 ^705a12

四通局無礙門　法界華嚴大道場。
纖毫不動一齊彰。
義曰。通者事法體空也。
局者不壞成事相也。
一一事法互不相妨。
故曰無礙。由前二門與理非異。
故唯通也。今加非一義顯成事體。
故兼局也。故經云。
隨緣赴感靡不周。
是通義也。而恒處此菩提座。
是局義也。不動一位而遍在一切位中也。
釋第二門周遍義也。 ^705a15

無在不在十方目前　遍住一致。
遠近齊彰。無在者。
體空而遍十方遠也。
不在者。無所不在也。
不壞相而住在目前近也。
李長者云。無邊剎境。
自他不隔於毫端。
十世古今。始終不離於當念矣。
又維摩經云。天女問舍利弗言。
女身色相今何所在。
舍利弗言。無在無不在。
天女曰。一切亦復如是。
夫無在無不在者。
佛所說也。 ^705a23

不動步而遍縱橫孰是渠　一月在天。
影分眾水。此頌上句局不礙通。
下句通不礙局也。
故十方自在。無非達士之妙用也。 ^705b2

塵塵非一異剎剎豈親疎　當堂不正坐。
誰赴兩頭機。此頌事非一則成事。
義非異則體空義也。
理非異則不變義非一則隨緣義也。
約悟者轉物同己則似親矣。
迷者心隨物轉則疏遠矣。
今則通局無礙泯一異絕親疎。
物物明矣。 ^705b5

柳帳長橋掛花裀小砌鋪　頭頭盡露真消息。
物物全彰古佛心。
此頌目前實際性相圓融。
信手拈來不勞心力。 ^705b11

若明法爾力何用費功夫　本自圓成。
不勞心力。此頌真如不守自性。
從來法爾隨緣。成柳帳而作花裀。
全彰妙有。現天文而明地理。
盡顯真空。何勞妙辨以宣揚。
豈假神通而顯示。
達者可爾。不用功夫。
若乃情關固閉識鎖難開。
未明法爾全真。須假終南觀智而冥會矣。 ^705b14

五廣狹無礙門　華藏世界所有塵。
一一塵中見法界。
義曰。由非異故一塵體空。
悉能廣容無邊剎海。
故名廣也。由非一故不壞一塵。
微細小相成事之體。
故名狹也。廣狹互融。
故曰無礙。三門唯廣。
此兼狹義釋。第三含容也。 ^705b21

不動一毛包容無盡　芥納須彌。
上狹下廣。 ^705b27

毛端容剎海。剎海入毛端　正容依依入正。
此頌上狹不礙廣。
下廣不礙狹。 ^705b28

剎海元非小。毛端本不寬各住自位。
都無往來。此頌一多事法不壞相而更互容攝。
唯智照可明。非識情所造。 ^705c1

迴眸覓即易。進步討還難　肯來兩手相分付。
擬去千尋不可攀。
此頌忘情反照却易相應以識十度進求誠難會矣。
且如玄會終南觀旨一句。
作麼生道。 ^705c4

要會終南旨牛頭尾上安　空手把鋤頭。
步行騎水牛。此頌帝心禪師廣狹相參之妙句。
下無私應須玄會耳。 ^705c8

六遍容無礙門　唯一堅密身。
一切塵中見。義曰。
二四唯遍義。五唯容義。
今合之同時具此二義也。
一法望多時。雖普遍而即廣容也。
多法望一法時。攝一法在多法中。
雖廣容而即普遍也。
遍即容容即遍。故曰無礙。 ^705c11

一法望多同時遍攝　遍攝雖同時。
說時多在後。 ^705c16

一鏡入多鏡多身入一身　一身普現一切水。
一切水月一月攝。
此頌上句一法望多法。
以喻顯法也。下句多法望一法。
即後門法。義在同時。 ^705c18

時窮唯一念處極但纖塵　一念入多劫。
一塵遍十方。此頌約時一念竪窮三際。
約處一塵橫遍十方。
一法望多同時之義。
在斯爾。 ^705c22

見月休觀指歸家罷問津　得兔忘#CB05102;。
得魚忘筌。此頌一念既悟見一一塵中同時遍攝互無障礙。
如見月而不觀指端。
似到家而罷問關津矣。 ^705c25

李陵居北塞元是漢朝臣　英雄不服蠻夷死。
更築高臺望故鄉。
此頌李陵者。李廣之子。
名陵字少卿。前漢武帝時。
將五千兵卒北征單于。
因力不及遂陷番不迴。
特築高臺而望故鄉。
取一法望多法。不可以情所到也。 ^705c29

七攝入無礙門　十方所有佛。
盡入一毛孔。義曰。
多法望一名攝入者。
謂無多可遍無多可容。
故曰攝入矣。正攝即入正入即攝。
故曰無礙也。多法者是前所遍所容一切事法也。
到此却為能攝能入矣。
一法者是前能遍能容一事也。
到此却為所攝所入也。
言有前後法在同時耳。 ^706a5

多法望一更無前後　攝入無前後。
立義一在先。 ^706a12

此能即彼所今所是前能　改頭換面只是舊人。
此頌一多互望無定能定所。
雖能所而非能所。
法在同時耳。 ^706a14

遍攝無前後為門立異名　歸源性無二。
方便有多門。此頌體絕對待圓融無前後。
用隨得彰行布有異名也。 ^706a17

鏡多有準則燈一無虧盈　一燈光互照。
千鏡影相承。此頌多鏡喻多法。
一燈喻觀智也。若然一燈在十鏡中心見燈燈互照鏡鏡相容。
準則成事分齊虧盈智無增減。
可謂正互容而不礙互遍。
正互攝而不礙互入矣。 ^706a20

斫額乘槎望黃河徹底清　天眼龍睛徹底覻破。
此頌引博物志云。
天河與海通。海濱年年八月有靈槎木來往不失期信。
有博望侯張騫。邃積糧乘槎而去。
怱怱不覺晝夜。忽至一處所見室中多有織女唯有一夫牽牛臨渚不飲。
驚而問曰。公何由至此。
騫乃問曰。此是何處。
夫曰。君可往蜀問嚴君平。
騫乃如其言。君平曰。
某年月日有客星犯於斗牛。
正是至今也。既犯斗牛必奇人也。
分取觀智法精明方能徹矣。
故出無味之談。不可以識情妄測八交涉無礙門諸佛法身入我性。
我性還共如來合。
義曰。交謂交互。涉謂關涉。
以六中一望多關涉七中多望一也。
七中多望一交互六中一望多也。
交互關涉無有罣礙。
成一多兩重主法。 ^706a25

遍容攝入有主無伴　主者自在義。
交涉又何妨。 ^706b11

羅紋結角中孰辨主人公　有客須遵主。
無賓獨等尊。此頌羅紋結角四義。
意取天涯海角。四方八面。
一多之主法既不立伴。
其誰是辨別識主之者。 ^706b13

道異何曾異　文有一多異。
主無彼此殊。此頌行步一多稱異。
圓融妙體無殊。今顯主法圓融拂其異跡。
故曰何曾異也。 ^706b17

言同甚處同　說同因異立。
無異同何同。此頌同因異立異因同彰。
今此門中異伴不立獨顯主法。
拂其對異之同。故曰甚處同也。 ^706b20

三門對佛殿露柱掛燈籠　臂長衫袖短。
脚瘦草鞋寬。此頌牒上同異俱遣。
唯主獨存物物純真。
信手拈來縱橫得妙。
夷門曲為諸仁不免重宣此義。 ^706b23

涼觸林鍾夜北來一陣風　捲箔秋光冷。
開窓暑氣清。此頌林鍾者。
六月律令。故取北風為涼也。
此與三門佛殿露柱燈籠一狀領過矣。
既論主中之主。誰敢道著名字。
須是迴互密旨不犯當頭。
洞山云。但能不觸當今諱也。
勝前朝斷舌才。 ^706b27

九相在無礙門　一聲遍入諸人耳。
諸人耳在一聲中。
義曰。前八門中雖已收六七二門。
能遍能容能攝能入。
一多兩重主法也。
今此門中收所遍所容所攝所入。
兩重伴法也。兼攝餘法入他法中。
故得凡聖混融因果交徹。
全主為伴。互各相在矣。 ^706c4

所攝所入有伴無主　伴者客寄義。
萍跡混他鄉。 ^706c10

圓明處處真孰辨主中賓　九宮不肯戀。
獨自入方衢。此頌圓明者。
揀異凡夫無明。二乘似明。
菩薩分明。佛號圓明。
表全為主全伴。謂彼聖智證真之後。
功成不宰。迴入塵勞混同凡跡處處圓明而不昧也。
既無賓外之主。誰是辨別全主為賓之者。
意顯獨立。故曰誰辨也。 ^706c12

昔作堂中主今為門下人　不顧家園風景好。
却隨柳絮路頭忙。
此頌前全為主法。
今為門外堦下之人。
顯全為伴法也。 ^706c19

故新新復故　舊佛新成。
新成舊佛。此頌去新曰故。
明主法也。去故曰新。
明伴法也。新復故者。
是全賓為主也。牒前八門一多之主法也。 ^706c22

新故故還新　隨緣即不變。
不變却隨緣。此頌故還新者。
是全主為伴。正顯此門一多之伴法也。
如豐干萬回寒山拾得散聖人等。
了却那邊實際理地。
却來建化門頭示現形儀。
接物利生弘揚聖道。
隨緣日新全為其伴。
故曰還新也。 ^706c26

風起長安道波斯入大秦　境勝多英傑。
性海風波起。此頌華嚴教風起於長安。
漢高祖所都。謂群僚曰。
願朕子孫長安於此。
故號長安。大秦者。
始皇國號。先居長安。
曰大秦也。因呼川曰秦川。
後唐改為華嚴川也。
譯講之人播揚宣述不知其數。
且如佛陀跋陀羅實叉難陀三藏等。
盡是異國聖僧。特將大教詣譯場中。
弘宣翻譯祖述經義。
如彼波斯入大秦之長安也。
又杜順和尚雲華嚴尊者賢首國師清涼圭峯等。
制造章疏開演流通。
亦如波斯善能別寶。 ^707a3

十溥融無礙門　混然無內外。
和融上下平。義曰。
溥也廣也。大也。廣收前九門一多差別之法。
義并大包三乘權實頓漸之性相也。
融者和也。謂融前二門一多重重。
主伴同時無有罣礙。
然一是義本。為生發後門之初基。
十是總門。是收攝前法庫藏。
又十是圓數。攝事事而皆圓。
故曰溥融。大經幽趣罄竭斯門。
照法界無盡之重關。
容純真差別之群像。 ^707a14

主伴同時請高著眼　不因師指。
幾乎蹉過。 ^707a22

主伴兩無差聖凡共一家　落霞與孤鶩齊飛。
秋水共長天一色。
此頌主伴難分凡聖體一。
唯顯混融無礙玄寂獨存。 ^707a23

虛空用有際　空生大覺中。
如海一漚發。此頌事法體空用也。
普賢云。虛空可量風可繫。 ^707a26

纖芥體無涯　一塵稱理。
豈有邊涯。此頌芥納須彌體無邊畔。
經云。毛孔容受彼諸剎。
諸剎不能遍毛孔。
清涼云。觀佛境於塵毛。
此正結顯溥融無礙。
是佛不可思議無盡功德矣窮得根源妙隨流任算沙隨流方得妙。
住岸却迷人。此頌窮究觀門。
精妙解達理事圓通。
似枝枝而得本。如派派而逢源。
何妨演教度生。豈礙分別名相。
或逢上士。直指圓融之心。
遇中下流。曲示行布之教。
隨流得妙。從他入海算沙。
徹法深根。就彼尋枝摘葉。
運三觀無礙之智。
盡#CB05101;群機。
與同體一極之悲。
皆歸溥融之玄道。 ^707a28

深明杜順旨何必趙州茶　通明妙觀玄網。
何必參禪問道。此頌帝心禪師集斯觀旨。
撮華嚴之玄要。束為三重。
設法界之妙門。通為一觀。
諸經詮量不到。禪宗提唱莫及。
雖言諗老直截。難比溥融無礙也。
噫嘗聞有語云。若人會得法界觀。
參禪了一半。宗湛以此評之。
應云。深明杜順旨。
好喫趙州茶。何則昔有僧到趙州。
州云。曾到此間麼。
僧云。曾到。州云。喫茶去。
後又有僧到。亦云。
曾到此間麼。僧云。
不曾到。州云。喫茶去。
院主問州云。曾到底也教喫茶去。
不曾到也教喫茶去。
尊意何如。州喚院主。
院主應喏。州云。喫茶去。
諸仁者看他趙州古佛雖是用此一機慣得其便。
不妨於一椀茶上普接三根。
遂使諸方點頭。相許唯有夷門。
為甚麼道。何必趙州茶。
若也點檢得出。便見掃除玄妙塵埃吐盡佛法氣味。
苟或未究玄宗。應須仔細淘汰參教。
宗說俱通。方是溥融無礙智矣。 ^707b11

釋夷門絕筆讚曰。 ^707b29

法爾不爾　教恁麼不恁麼。 ^707c1

不爾法爾　不恁麼却恁麼。 ^707c2

普賢慚惶　道非行得一場麼#CB01334;。 ^707c3

文殊失利　體絕群像能知智亡。 ^707c4

釋古德頌曰。
　　法界華嚴大道場　兼身在內讚歎不及
　　纖毫不動一齊彰　依正同現水月道場
　　古今殊異無來往　三世不遷目前可驗
　　延促何曾有短長　一念萬年體絕增減
　　主伴互參猶帝網　一多交涉卷舒自在
　　聖凡交徹類燈光　染淨融通殊無障礙
　　毘盧本絕多端相　光照無弘玄寂體一
　　青即青兮黃即黃　隨緣成德應物現形 ^707c5

謬釋慶終戲筆書偈。
　　露滴天地冷　夷門水月清
　　終南幽隱處　石虎嘯風生 ^707c14

註法界觀門頌華嚴七字經題法界觀三十門頌卷下
 ^707c17
