大般涅槃經集解卷第三十六〔梵行品第二十〕
other:: 
　釋七善法為梵行謂知法知義等　釋十二部經　廣辨四無量心　辨愛行人多集喜捨見行人多脩慈悲　廣釋四無量定數　廣釋怨親中人有九品義
pin:: 
#  20 梵行品(三六-四四)

## 1
梵行品第二十 ^494a5

案僧亮曰：以四等為體也。
本是梵天道，仍本名也。
亦云：梵是淨義。聖行是自淨，四等是淨他，自淨淨他故得梵名也。
得具梵行者，先以七善自正，後能四等正人。
稱七善者，能具前四以治內，具後三以治外，皆自正義也。
寶亮曰：大判此品有四段，第一舉七善為自行之體也；
第二從四無量心以下竟六念，正談外化；
第三在體既顯，便讚歎流通也；第四闍世證此經能滅大惡，
亦證慈悲有實益也。
智秀曰：此品有五段，第一明梵行因，即七善也；
第二明梵行體，即四無量也；第三明梵行果；
第四歎經；第五以闍世為證也。 ^494a11

善男子！云何菩薩摩訶薩〔至〕六者知眾七者知尊卑。 ^494a23

案僧亮曰：七善未即為梵行也。
就七善中，前五自行、後二外化，能具七善故能具四無量成外化也。 ^494a24

善男子！云何菩薩摩訶薩〔至〕如是一切名脩多羅。 ^494a27

案僧亮曰：脩多羅者，含五義，如經敘也。
僧宗曰：知法。謂十二部經者，從如是我聞訖歡喜奉行也。
寶亮曰：謂知十二部經也。
然此言即是法辯，能識法區分名相體別，
善達其旨，非法辨如何。
是以今據之以取法也。
十二部經所明，理無不通。
四諦十二緣等法，無一經而不明此理者，所以冠通諸部也。
今明其部別者，遂所辨事義以標其異耳。
然十二部名皆外國音。
脩多羅者，此稱法本，亦言經本。
能生觀境之智，故稱法本。
若從如是我聞下訖歡喜奉行，總於文理，
通為十一部作本，正以此義名脩多羅。 ^494a28

何等名為祇夜經〔至〕更不受諸有是名祇夜經。 ^494b11

案僧亮曰：此言重頌偈也。
長行已明，更重頌令顯取此義，故表殊於餘部。 ^494b12

何等名為受記經〔至〕號曰彌勒是名受記經。 ^494b14

案寶亮曰：天竺云和伽羅那也。
昔未說四諦以前受記，但記云十善生天、五戒生人。
從通教後，明受記其當來成佛國土名號，謂之受記經。
亦以取此受記義為別也。 ^494b15

何等名為伽陀經〔至〕是諸佛教是名伽陀經。 ^494b19

案僧宗曰：除脩多羅及諸戒律者，謂除重頌脩多羅及重頌戒律也。
寶亮曰：此除十一部云直說偈，謂不頌長行，亦以頌他為異也。 ^494b20

何等名為優陀那經〔至〕無問自說是名優陀那。 ^494b23

案僧亮曰：無問自說經也。
比丘嫌佛定久，決疑無處，生此念也。
壽命極長者，於人是久，於天則不久也。
善哉為他不求己利乃至少欲知足者，
斷疑欲度眾生，致此釋也。 ^494b24

何等名為尼陀那經〔至〕漸盈大器是名尼陀那經。 ^494b28

案僧亮曰。所因根本者。
先說因緣。後說偈者。
是也。僧宗曰：為因緣故說偈，不以偈為因緣也。
寶亮曰：隨有人犯罪，則因事制戒，故名因緣。
以此制戒之因緣，得異於餘部也。 ^494b29

何等名為阿波陀那經〔至〕是名阿波陀那經。 ^494c4

案寶亮曰：此云譬喻經。
理致虛玄，不可以真言取悟。
若不假借外事，無以況所詮也。 ^494c5

何等名為伊帝曰多伽經〔至〕是名伊帝曰多伽。 ^494c7

案僧亮曰：名曰界經者，釋迦出世多辨法性，
此經作如是名；過去諸佛作佛，作如是名。
名如是語經。僧宗曰：此云如是語經也。
過去世佛說經，作如是名字也。
釋迦名界，以其分別法相界別之義也。
鳩留秦佛，名甘露鼓，言以毒塗鼓，聞之病除。
以理書上竹帛，聞見除病也。
寶亮曰：通釋迦一化之中所說，名曰界經。
乃至迦葉佛名分別空，以過去事證今事也。 ^494c8

何等名為闍陀伽經〔至〕所可受身是名闍陀伽。 ^494c17

案僧宗曰：此云本生經也。
寶亮曰：如《法華》中分本生、本事為二，今此中但取過去行菩薩時作粟散王等事義以為一部也。
若舉其本生，則生中之事亦隨。
故據通而迹別也。 ^494c18

何等名為毘佛略經〔至〕猶如虛空是名毘佛略。 ^494c22

案僧宗曰：此云方廣經也。
寶亮曰：昔十二年中，唯取其文辭句曠，
故以為廣經，不得稱方也。
自通教已後至今涅槃，如雪山菩薩一四句偈，
收有為無為二輪理盡，則無所不苞，故謂為方廣也。 ^494c23

何等名為未曾有經〔至〕如是等經名未曾有。 ^494c28

案寶亮曰：天竺云阿浮多達磨也。
夫希有之事，名未曾有。
如大青牛，行瓦鉢間，令諸瓦鉢互相棠觸，無所傷損。
如此等事，悉名未曾有經。 ^494c29

何等名為優婆提舍經〔至〕十二部經名為知法。 ^495a4

案寶亮曰：此云論義經。
夫理相幽微，若不假以往復，則於義不彰，故取論議之事別為一部也。
然此十二盡有文理，如火宅一偈，若脩多羅往取，
則舉體是法本也；若以偈頌往擬，便是祇夜；
語之是譬，即譬喻經。
如此三義，即是三家文，是為無有有理而無文，但文而無理也。 ^495a5

云何菩薩摩訶薩知義〔至〕廣知其義是名知義。 ^495a12

案法瑤曰：若不知義者，則己道未成就，能以解利物耶？
是以急須知法及義者也。
寶亮曰：第二更無別旨。
正以深得此十二名下所以，故名知義也。 ^495a13

云何菩薩摩訶薩知時〔至〕般若波羅蜜是名知時。 ^495a17

案法瑤曰：夫化物要須知時，不爾則失其機，豈成化耶？
寶亮曰：第三善知修道之時，則於勝理無闕。 ^495a18

云何菩薩摩訶薩知足〔至〕睡寤語默是名知足。 ^495a21

案法瑤曰：苟不知足，則唯利是貪、悋而不捨，安能以慈悲救物乎？
故宜知足也。寶亮曰：第四於四威儀中必動靜得所，不乖三業而妨道。 ^495a22

善男子！云何菩薩摩訶薩〔至〕如是答是名自知。 ^495a26

案法瑤曰：自知兼物之道具，然後可以施化物也。
可謂自知矣。寶亮曰：第五若不覺知自己有德，亦於應深進之義失。
故能自知有解之少多，更莊嚴心業也。 ^495a27

云何菩薩摩訶薩知眾〔至〕如是問答是名知眾。 ^495b2

案法瑤曰：眾有群方眾類，不可以一方之言適彼眾也。
是以知眾有群俗之異，類言以應之也。
寶亮曰：第六應識國土儀軌之風。
若不善知此者，於化道有隔。 ^495b3

善男子！云何菩薩摩訶薩〔至〕七善法已得具梵行。 ^495b7

案法瑤曰：知道尊於我上者，則以尊敬之；
卑於我下者，則以慈救之。
是為七善成遂四等之要行，故須明也。
寶亮曰：第七據行善者有優劣勝負，如經所列行善，
劣者則卑、優者則尊。
既具此七法，便能自在適意應物，若如意之寶珠也。 ^495b8

復次善男子！復有梵行謂慈悲喜捨。
案僧亮曰：初說四無量相。
四皆是慈，淺深為四。
論有明文，不辭費也。
僧宗曰：慈悲喜捨者乃是慧性，以其用有優劣，一方制名所以四也。
言無量者，所緣為稱。
如悲拔苦，則有識蒙救、情無偏益，緣於無量，故稱無量也。
寶亮曰：第二大段明外化之行也。
分為七重：第一辯四無量名數。
第二明四心淺深。
第三顯此四行是實。
第四且略結三無量果在初地，就有中位也。
第五別結捨果亦在初地，就空為位。
第六明四心成後，登初地去更進修十一空，
得勝上無漏；至於十地，既明十一空滿，
齊金剛心，便頻設三譬讚歎故。
第七從八種知見，以次第上三譬也。
此下訖一子地，第二段明梵行體即四無量也。
有三翻：第一訖名為無量定，無量名得立為四也。 ^495b14

迦葉菩薩白佛言：世尊〔至〕推義而言則應有三。 ^495c1

案僧宗曰：此下凡設五重難。
此第一舉所治之悳既同能治之慈悲，
不應有異；所以唯三，不得四也。 ^495c2

世尊！慈有三緣一緣眾生〔至〕緣如來者名曰無緣。 ^495c5

案僧宗曰：第二難。
四心雖殊，而有三緣，謂緣眾生、緣法及無緣也。
既所緣是同，唯應一也。 ^495c6

世尊！慈之所緣一切眾生〔至〕是故應三不應有四。 ^495c9

案僧宗曰：第三難。
謂見有父母等者，名眾生緣。
不見父母，但緣五陰眾生之本，離前二心，
即空為緣；境既有，就心從境，唯應有三也。 ^495c10

世尊！人有二種一者見行〔至〕是故應二不應有四。 ^495c14

案僧宗曰：第四難。
以見愛二人，應為二也。
若是見行，必見利根以強救為能，故唯修慈悲。
若愛行之人，志氣浮弱，必是鈍根，見人勝事唯有隨喜而已，
故但有喜捨。所以但應二也。 ^495c15

世尊！夫無量者名曰無邊〔至〕是故應一不應四也。 ^495c20

案僧宗曰：第五就名字為難。
若依正義釋無量者，正以緣無量眾生為境。
假為不達之辭，乃謬取佛意，謂心體無邊際若稱無量，
則不翅有四；若存其少，近應一也。 ^495c21

佛告迦葉：善男子！
諸佛如來〔至〕深祕行處不應生疑。 ^495c25

案僧亮曰：此下將欲答難，先顯祕密。
凡所說法皆為度人，非淺識所量，不應圖度應爾不應爾也。
先舉因緣是一，而為眾生故，凡有所說多少不同，
唯佛能知，是意密也。
除生一法者，薩遮尼揵子，父是梵志、母是尼揵，
以其不如法生故，為此護其意，不說生也。 ^495c26

善男子！如來世尊有大方便〔至〕為調眾生豈虛妄耶。 ^496a4

案僧亮曰：次顯口密。 ^496a5

善男子！或有眾生貪於財貨〔至〕無所染污猶如蓮華。 ^496a6

案僧亮曰：次顯身密。 ^496a7

善男子！應如是知四無量義〔至〕若有修行生大梵處。 ^496a8

案僧亮曰：總答上難也。
生梵天者有淺有深，上二界皆名大梵，
初禪初得其名，明四無量行有淺深。
經云「脩慈極遠生第三禪，脩悲生空處，
脩喜生識處，脩捨生不用處。」
性有深淺，不應離也。 ^496a9

善男子！如是無量伴類有四〔至〕得名為四非一二三。 ^496a14

案僧亮曰：不樂者，嫉妬也。
四種煩惱不可一行頓除，須眾行相助，是伴義也。
僧宗曰：且以三句總詶非一二三之難也。 ^496a15

善男子！如汝所言慈能斷瞋〔至〕伴侶相對分別為四。 ^496a18

案僧亮曰：說性有深淺、治結須伴，有四義也。
上云瞋愛兩異，今說瞋有下上、治有深淺，亦待伴也。
僧宗曰：汝言慈能斷瞋者，此舉初難，雖可同治於瞋，
然瞋有麁細，慈心斷麁、悲心斷細。
今所斷既殊，能斷何得獨不異耶？
自下六句釋麁細義也。
言伴類相對者，慈悲雖為伴類，而相對麁細故為四耳。 ^496a19

復以器故應名為四〔至〕以是義故應四無減。 ^496a26

案僧亮曰：答見愛二行俱以因治為難。
先答人是法器，而力能行慈未能及悲，是器有異也。
僧宗曰：此答第二，通答第三也。
言世間器有大小，四心深淺不同，何得以境使盈縮耶？
器以容物為用，境有容心之義。
境既有四，心何得不耶？
寶亮曰：先答第四難利鈍器別，自有能行慈悲而未能行喜捨，
反覆皆然，行於慈悲自有高下；喜捨亦有淺深。
若爾，那得難言應二而非四乎？ ^496a27

善男子！以行分別故應有四〔至〕無悲喜捨是故有四。 ^496b7

案僧亮曰：兼答因緣二難。
雖是因緣，而緣中有異，非一非三也。
僧宗曰：答第四難也。
若行於慈心未有悲喜，以四行不同，始終一人行此四德，豈得以利鈍為難耶？
寶亮曰：答第二第三難也。
第二難言：一緣眾生、二緣所須之法，佛不須緣。
若爾，唯是一眾生也。
境既是一，但應一也。
第三難云：一緣眾生、二緣假名空、三緣實法空，
是則境三，故應三也。
此答意言：雖曰境同，然行人之行有深有淺，
自有能行初一不能行後三，自有能行第二不能行第四，云何難言境是同故應一應三耶？ ^496b8

善男子！以無量故亦得名四〔至〕乃得名為無量無邊。 ^496b19

案僧亮曰：答第五難。
雖無量名同，內外行異、深淺大殊，不應一也。
不能得自在三昧始行菩薩非無量緣者，
與父母無量樂，不以無量眾生為緣也。
僧宗曰：答第五難。
言緣無量眾生為境有四心之別，不言心體通同無際，不可承聲為難也。
寶亮曰：答第五難。
名字雖同，然義有四階，盡稱無量，不得為一也。 ^496b20

迦葉菩薩白佛言：世尊〔至〕是名得慈非大慈也。 ^496b28

案僧亮曰：第二說四等成與不成也。
始行習慈，要從親近。
從親起者，煩惱難去，煩惱雖輕，不等怨親，未成大悲也。
僧宗曰：前第一定四無量名教，今第二明慈有淺深也。
住下為淺、住上為深，於怨親中人非不平等。
猶故名淺者，以慈心難成，極有退沒；若上住者，不復退也。
寶亮曰：第二段辨淺深。
謂有漏相，想心名淺；得真無漏，一心具四，故名甚深大無量也。 ^496b29

世尊！何緣菩薩得如是慈〔至〕以是義故名大無量。 ^496c9

案僧亮曰：不能一日調伏心者，久脩慈者慈已成就，
雖復經生暫忘修習，一日成就。
「不從親起也」下諸譬，說瞋難除，明慈難成耳。
大般涅槃經集解卷第三十六
 ^496c10
