
jing:: 佛說薩鉢多酥哩踰捺野經
translator:: 西天譯經三藏朝散大夫試光祿卿明教大師臣法賢奉　詔譯
如是我聞：
一時，佛在毘舍梨國猨猴井樓閣精舍。
爾時世尊告苾芻言：「汝今諦聽！
諸行無常是生滅法，無堅無實，是不究竟、
是不堪任、是不可樂，汝等當知，勤加精進而求解脫。
苾芻！時不久住，念念遷移，過此已後劫欲末時，
天不降雨人間亢旱，大地所有樹木叢林、
百穀苗稼、一切華菓，皆悉枯乾都不成就。
苾芻當知，諸行無常是生滅法，無堅無實，
是不究竟、是不堪任、是不可樂，汝等宜令勤加精進而求解脫。
苾芻！劫相末時二日出現，炎照世間，熱相轉盛，
大地所有樹木叢林、根莖枝葉，一切破壞都無所有。
苾芻！如是無常不可久保，汝等今者宜加精進速求解脫。 ^811c23

「復次，苾芻！劫相末時三日出現，炎照世間，
熱相盛前，損物轉甚，大地所有諸小江河、
一切泉源，悉皆竭盡無餘少水。
苾芻當知，如是無常誰能可免？
是故我今殷勤勸汝，速求解脫。
復次，苾芻！劫相末時四日出現，炎照世間，
熱相盛前，大地所有無熱惱池四流大河，
恒河、信度河、細多河、嚩芻河，悉皆乾枯無餘少水。
苾芻當知，如是無常誰能可免？
汝自思惟，無復怠慢，速求解脫。 ^812a7

「復次，苾芻！劫相末時五日出現，炎照世間，
熱相盛前，大地所有大海之水，漸漸減少，
一百由旬、二百由旬、三百由旬至一千由旬；
日既炎盛天雨彌愆，海又復減至二千由旬、
三千由旬乃至七千由旬，如是減已，海中餘水亦有七千由旬。 ^812a16

「復次，苾芻！如是海水七千由旬，漸漸復減，
至六千由旬、五千由旬、四千由旬，乃至有七百由旬。 ^812a22

「復次，苾芻！如是海水七百由旬，漸漸復減，
至六百由旬、五百由旬、四百由旬，乃至有七由旬。 ^812a25

「復次，苾芻！如是海水七由旬，漸漸復減，
至六由旬、五由旬、四由旬，乃至有七俱盧舍。 ^812a28

「復次，苾芻！如是海水七俱盧舍，漸漸復減，
至六俱盧舍、五俱盧舍、四俱盧舍，乃至有七多羅樹。 ^812b1

「復次，苾芻！如是海水七多羅樹，漸漸復減，
至六多羅樹、五多羅樹、四多羅樹，乃至有七人量。 ^812b4

「復次，苾芻！如是海水七人量，漸漸復減，
至六人量、五人量、四人量，乃至一人量，
至人項、至人脇、至人臍、至人腰、至人膝、
至人踝，至人一指量，即時枯乾。
於是世間唯有大地山川，別無所有。」 ^812b7

佛言：「苾芻！諸行無常，生滅不住，無實無堅，汝等於斯速求解脫。 ^812b11

「復次，苾芻！劫相末時六日出現，大地炎熱山石銷鎔，
須彌山王微有煙生，如燒瓦窯黑煙上起，亦復如是。
於是世間無堪觀察。
苾芻！如是無常生滅不住，汝等宜應勤加精進，
捨貪愛心，速求解脫。 ^812b13

「復次苾芻！劫相末時七日出現，炎熱至極忽然火起，
如燒十束柴，百束千束萬束、百千萬束，
乃至小千世界及六欲諸天，都為火聚。
燒欲界已，梵世初禪火亦自起，焚燒器界所有宮殿，
高百由旬，或二百由旬、三百由旬，乃至高七千由旬，如是宮殿皆為火聚。
隣及二禪彼有新生梵眾，見下火焰，心大驚怖求避火難。
爾時二禪先生天曰：『汝以宿善來生我宮，
但自安心，莫生驚怖，此下地火不久即滅。』
如是言已，忽起大風吹去煙焰，及其灰燼都無所有。
譬如有人於虛空中，以其酥油然一燈燭，
燈焰滅後黑煙與灰全無少許，彼火滅後亦復如是。」 ^812b18

佛言：「苾芻！有為之法生滅不住，是顛倒法，
無堅無實，是不究竟、是不可樂，遠離貪愛，速求解脫。
若無貪愛，何因何緣，大地諸天破壞不現？」 ^812c1

「復次，苾芻！如過去世有佛出現，名妙眼如來，
有無量無邊聲聞之眾，及諸梵天離欲神通外道之眾。
彼妙眼如來為諸聲聞，說甚深了義清淨梵行之法。
時諸苾芻等，得一切戒法圓滿，隨意修行，
或作四無量觀，斷下欲染，生於梵世；或有隨意樂生他化自在天、
樂生化樂天、樂生兜率天、樂生夜摩天、
樂生忉利天、樂生四天王天、樂生剎帝利家、
樂生婆羅門家、樂生長者居士之家。
爾時妙眼如來作是念：『我今令彼聲聞眾等，
同行同生，同其威力，入於慈氏第二禪定。』
如是念已，即入慈氏第二禪定。
時諸無量百千聲聞及外道等，皆修彼定，俱得生於梵天之上。」 ^812c5

佛言：「苾芻！往昔妙眼如來者，非別有佛，即我身是。
彼諸眾等雖生二禪免下火難，未離貪、
瞋、癡種，不能解脫生老病死。
苾芻！如來、應、正等覺，為天人師，遠離貪、
瞋、癡等一切煩惱，解脫生老病死憂悲苦惱，
復為梵天聲聞眾等，隨應宣說清淨法行。
各各聞已，或有斷盡分別及欲俱生，證阿那含果；
或有斷盡分別及六品俱生，證斯陀含果；
或有雖盡分別未斷俱生，證須陀洹果，
受天人報經七生已，成阿羅漢。」 ^812c17

佛言：「苾芻！如是出家，如是梵行，如是證果，得離苦際而成解脫。
汝今志意，捨離貪愛，趣求覺路。」 ^812c26

爾時世尊說此法已，時彼苾芻聞佛所說，
心大歡喜，信受奉行。
佛說薩鉢多酥哩踰捺野經
 ^812c29
