
pin:: 
## 3
大方廣佛華嚴經隨疏演義鈔卷第四
author:: 唐清涼山大華嚴寺沙門澄觀述
第二說經處，文有四：第一總彰大意、第二敘昔順違、
第三句數圓融、第四別明處異。
初中有三：初拂迹顯實、二融通顯圓、三依義建立。
今初至「而非國土」，即拂迹顯實中謂既亡能所，
何有能依之佛、所依之處？
〈普賢三昧品〉云「普賢身相如虛空，依真而住非國土」，
猶是假說，以真無能所無可依故。 ^24c20

疏「況剎塵即入」下，第二融通顯圓。
無能所依尚通實頓二教，實教頓教尚離處所，況於圓教耶？
剎塵即入，即下通局交徹二種四句。
「染淨參融」，即下染淨無礙二種四句。
「圓滿教」下，總結難思。 ^24c27

疏「然真非」下，第三依義建立。
不壞相故，不妨立時。
然《旨歸》約處，先已有處，依此說經，後辯其時。
疏家順六成就之次第故，先明時耳。 ^25a2

疏「然有言」下，第二敘昔順違。
於中，先正敘、後「上之」下決斷。
前中第一師云：既七處九會，人三天四，
並居娑婆欲界之中，明是穢也。
第二師云：說此經時，華藏世界六種震動。
又言：其地堅固金剛所成，娑婆乃是土石諸山，豈得將此而為穢也。
第三師云：但合上二無礙，謂感娑婆者，
對華藏而見娑婆；感華藏者，對娑婆而見華藏。
亦如螺髻所見如自在天宮，身子所見丘陵坑坎。
〈華藏品〉云「譬如見導師，種種色差別，隨眾生心行，見諸剎亦然。」
後決斷言「後一近宗」者，且知剎該淨穢，
即二四句中之一句，未窮玄妙，故云近宗。 ^25a5

疏「然說此經處」下，第三句，數圓融。
於中有三：一雙標、二雙釋、三以麁例細。
初標，可知。 ^25a18

疏「初淨穢中」下雙釋。
先釋染淨二種四句。
前一四句，以本剎末剎相望成四句。
華藏為本剎，世尊修因所嚴淨故；剎種所持世界為末剎，應眾生有故。
然末剎即狹，本剎則寬。
末通淨穢，本剎唯淨。
若寬狹相望，自屬通局。
今論淨穢故，但取末中染剎。
前二句可知。第三句，雙明本末故，得稱
「俱」者，不同前二說華藏即不言娑婆、說娑婆即不論華藏，
今要明華藏之內娑婆，如一莊嚴城中舉一小室耳。
上三皆約事明，第四句唯約理說。
若理事相望，則前三句皆末，第四句復為其本故。
〈華藏品〉云「華藏世界海，法界等無別，莊嚴極清淨，
安住於虛空」等。 ^25a20

疏「又或唯染」下，第二四句。
隨取一剎即有四句，不論本末染淨，今正約娑婆染剎上論四句也。
即前三約淨穢虧盈，後一約相盡理現。
若約機說者，染就劣機見故、淨就勝機見故、
俱約二人同見故，剎體自在故俱，非約頓機故，亦唯約體故。 ^25b4

疏「次明通局二四句」等者，先標、後釋。
釋中，前四句約一重平漫以論，後四句約重重相攝以說。
又前四約以人望處論通局，後四唯約說處論通局。
前中，初二句唯約相說：一謂此界七處說經。
二謂十方諸剎齊說。
三以相隨性故即一能遍，如〈光明覺品〉，
彼云「如於此處見佛世尊坐蓮華藏師子之座，
十方一切諸世界中，各有百億閻浮提、百億如來亦如是坐。」
此明一會即遍一切，非是彼處各別有佛。
四即歸理平等。後四句中，初一約廣容門，
事含於理，事理無礙故，令一界即理能攝一切。
二約普遍門，事如理遍，令此一界隨所依理入一切剎。
三廣容即普遍故，正攝之時便能入彼，以此二門無異體故。
四泯同平等門，法界之中俱不可得故。 ^25b10

疏「又以一塵例剎亦有四句」者，三以麁例細也。
引文如前依正融通中說。 ^25b25

疏「若從狹至寬略顯十處」下，第四別明處異中，
文分為六：一標數；二「初此」下，列釋；三「然上」
下，總結；四「然說十住」下，釋妨；五「十餘佛同者」
下，隨難重標；六「又上十處」下，總融十義。
二中，然其十名與《旨歸》小有不同。
《旨歸》云「初此閻浮、二周百億、三盡十方、
四遍塵道、五通異界、六該剎塵、七歸華藏、
八重攝剎、九猶帝網、十餘佛同。」
今疏所以不同彼者，以歸華藏即前染淨無礙故、不立之故。
《旨歸》文云「事盡理現，染相盡故。」
其該剎塵與遍塵道，並皆是塵，故第七中攝。
八重攝剎者，亦名華藏中塵一一攝餘剎海，
亦不異於第六該諸剎塵，故並略之而加四五六以成十義。
此亦賢首略疏之中〈光明覺品〉中意，參而用之耳。
疏「如昇須彌品」者，此文為證七處而周法界之言。
文云「爾時世尊不離一切菩提樹下，而上昇須彌向帝釋殿。」
下云「十方世界悉亦如是。」
法慧偈云「一切閻浮提，皆言佛在中，我等今見佛，
住於須彌頂，十方悉亦然。」
如來自在力皆遍法界之文也。
七處皆爾，文中但三賢三天，言不起而遍，義如下疏。
疏「如光明覺品」者，此證百億遍法界，皆有同類一界。
言同類者，同有須彌大海、鐵圍四洲、二十八天，
各有百億，故名同也。
彼經云「如是無數無量無邊無等，不可數不可稱不可思不可量不可說盡，
法界虛空界所有世界，南西北方、四維上下亦復如是。
彼一一世界中皆有百億閻浮提，乃至百億色究竟天，其中所有悉皆明現。
彼一一閻浮提中，悉見如來坐蓮華藏師子之座，十佛剎微塵數菩薩所共圍繞。」
揀唯閻浮，故云百億。
揀下異類，故云同類一界。
疏「三遍異類樹形等剎」者，上二皆略釋，下八唯列名目而已。
而言等者，等取江河迴轉形等。
經列二十形，結有不可說不可說佛剎微塵數異類，
一一流類皆遍十方虛空法界，與前須彌界等互不相礙，各於其中轉斯法輪。
疏「四遍剎種」者，向明異類，且舉百億中異類故。
今方明剎種，然異類言雖通華藏，言總意別。
言遍剎種者，即取最中無邊妙華光香水海中普照十方熾然寶光明世界種，
其中攝二十重佛剎微塵數世界。
結有不可說佛剎微塵數世界於中布列，今遮那亦遍其中。
疏「五遍華藏」者，謂遍華藏一界，有前十不可說佛剎微塵數世界種。
既皆如來修因之所嚴淨故，常處其中而演說法。
疏「六遍餘剎海若種若剎」者，即華藏之外十方無間窮盡法界之剎海，
例如華藏也。如第六〈現相品〉說「華藏世界海東有世界海名清淨光蓮華莊嚴，
南方名一切寶月光明莊嚴藏，西名可愛樂寶光明，
北名毘瑠璃蓮華光圓滿藏，東北名閻浮檀金頗梨色幢，
東南名金莊嚴璃瑠光普照，西南名日光遍照，
西北名寶光照曜，下方名蓮華香妙德藏，上方名摩尼寶照曜莊嚴。」
結云「十億佛剎微塵數等」是也。
疏「七遍前六類剎塵」者，前之六段各是一類，
此上諸剎皆以塵成，一一塵中皆有佛剎，如來於彼塵內剎中說經故。
〈華藏品〉云「華藏世界所有塵，一一塵中見法界。」
法界尚見，何況剎耶？
又云「一一塵內難思剎，隨眾生心各別住。」
又云「如於此會見佛座，一切塵中亦復然。」
其文非一。疏「八盡虛空界容一一毛端之處各有無邊剎海」
者，此不論成剎之塵，但取容塵之處兼於空矣。
如二界中間空無有物，亦是容塵之處。
今取遍法界虛空界，有剎無剎有塵無塵，
但可容塵之處即有無邊同類異類一切剎等，如來於此常轉法輪。
〈阿僧祇〉頌云「一毛端處所有剎，其數無量不可說，
盡虛空量諸毛端，一一處剎悉如是。」
又云「彼毛端處諸國土，無量種類差別住，
有不可說異類剎，有不可說同類剎。
不可言說毛端處，皆有淨剎不可說，種種莊嚴不可說，種種奇妙不可說。」
如是等文，成證非一。
而言「於中說法」者，彼次頌云「於彼一一毛端處，
演不可說諸佛名，出妙音聲不可說，轉正法輪不可說。
於彼一一法輪中，演修多羅不可說。
於彼一一修多羅，分別法門不可說。
於彼一一法門中，又說諸法不可說。
於彼一一諸法中，調伏眾生不可說」等。
疏「九猶帝網」者，彼一一微塵既各攝無邊剎海，
即此剎等復有微塵，彼諸塵內復有剎海，
是則塵塵不盡、剎剎無窮，如帝釋殿網重重重重不可說其分量，
而毘盧遮那亦重重無盡常演說法。
疏「十餘佛同」下，文自釋。 ^25b27

疏「然上十類一一各遍法界」等者，第三總結也。
由上十門，初二有遍法界之言，從三至十皆略此言，故今總結皆遍。 ^26b25

疏「然說十住」下，第四釋妨。
謂有問言：若忉利天說十住法既遍虛空周於毛道，未知夜摩天等亦說十住不？
設爾何失？二俱有過。
若彼不說，則說處不遍；若彼亦說，處則雜亂。
何以經中唯云忉利說十住法，夜摩天處說十行等耶？
故為此通。於中三：初總答前問、次重通再難、
後「一一品」下以一例餘。
初中即隱顯門，謂一門顯時餘門則隱。
如以十住為門，唯言十住遍；十行為門，唯明十行遍等。
故云為門不同，亦無雜亂。 ^26b28

疏「若約十住至彼此互有同遍法界」者，即第二重通再難。
謂更有問云：若約為門不同，為互相見、不互相見？
若相見者，還成雜亂；若不相見，何以知遍？
今答此問，明有見不見。
謂若約相即，即不相見；若約相入，則許互見。
言「若約十住與十行等全位相攝則彼此互無各遍法界」
者，是相即門。謂若以十住攝於餘位，則唯有十住，
餘位如虛空，以餘位廢已同十住故。
餘位亦爾，十住遍時非十行等遍，是故互無各遍法界。
言「若約諸位相資則彼此互有同遍法界」
者，是相入門。若以約力用更資，不壞自他，如兩鏡相照故。
東鏡動時西鏡中之影亦動，故得同遍法界。
而有主伴，故非雜亂。
如十住為門，帶十行等同遍法界時，但名十住遍，
不名十行遍，若十行等為門亦然，則有力能攝者為主，無力被攝者為伴。
前相即門中，正十住遍時不妨餘遍，但隱顯不同耳。
十住遍時十行等即隱，十行遍時餘隱亦然。
依相即門，亦名純門，遍周法界塵毛，唯有十住等故。
依相入門，亦名雜門，以諸位一時相資遍故，則十住中有十行等。
餘義至義理分齊中廣辯。 ^26c9

疏「十餘佛同者」下，第五隨難重釋，中二：
先正顯同遍、後「然主主」下釋通妨難。
前中，以竪窮三際、橫遍十方佛佛德用說法皆同故。
故經云「三世諸佛已說、今說、當說。」
疏中引經「我等諸佛亦如是說」，即橫論也，即證法佛言也。
《十地經》云「我不見有諸佛世界，彼諸如來不說此法。」
即金剛藏證法菩薩言也。 ^27a2

疏「然主主」下，二通妨中，謂有問言：餘佛說處，
與遮那佛為相見、不相見？
設爾何失？二俱有過。
謂若相見，即乖相遍；若不相見，即乖主伴。
故為此通，謂見與不見二義俱成。
二互相見，主伴義成；見與不見，遍義皆成，但各遍同遍以為異耳。
文具四句。言「主主不相見」者，遮那為主時，
十方餘佛但得為伴，不得為主；若餘佛為主，
遮那亦即為伴，不得為主。
故云主主不相見。
二「伴伴不相見」者，如諸佛為遮那伴時，
遮那更不得為伴，故云伴伴不相見，非謂彼諸伴佛自不相見。
疏「主伴伴主則互相見」者，即第三第四句也。
三主伴得相見，如遮那為主見餘伴佛，伴佛亦見遮那故。
四伴主相見者，如遮那為伴，餘佛為主，則得相見。
然三四二句，義則不異，但約一人互通主伴，故成四耳。
言「無雜亂」者，結為門別故。
言「亦無障礙」者，約常融攝故。 ^27a9

疏「又上十處」下，第六總融十義。
於中分三：初正顯十義融通；次「而隨」下，
對時顯處；後「此猶約」下，三進顯甚深。
謂上十重但是器世間耳，未說佛毛孔及眾生毛孔中事一一皆悉重重無盡。
言「普賢眾生一一皆爾」者，普賢若望如來亦名眾生世間，若望眾生亦名智正覺世間。
又舉普賢則攝一切菩薩也。 ^27a27

第三依主。疏文分五：一總彰大意；二「今說此經」
下，假難徵起；三「故說此經」下，總相會通；
四「今先明」下，開章別釋；五「是知或說」下，會通餘教。
今初，謂如來唯一無障礙身，隨機教異耳。 ^27b5

疏「夫真身寥廓與法界合其體」者，若以法界為身，
法界即身，不言合體。
今以無障礙智與如冥一，故言合體。
故《金光明》云「唯如如及如如智獨存」，則以如智共為真身。
既智合如，則令色相功德無不合如。
疏「包羅無外與萬化齊其用」者，體既合如，
如無不在，如無不包故，令佛身亦無不包矣。
萬化云云，即是法身大用。
而言齊者，以如來得一切法量等身故，假言齊耳。
上二義，明佛身體用同法界體用，故渾萬化即真、
會精麁一致，圓融無礙也。
故次疏云「窮源莫二」，謂若據本以適末，
則一源有萬派；若尋流以討源，則千途無異轍。
若三江之浩淼，並源出於岷山也。
「執迹多端」者，即據本適末，不知多端是應迹耳。
疏「一身多身經論異說」者，出執迹之由也。
由經論中一多異說故，經隨物異、論逐經通、
人隨教執；若識其源，一多無礙。
故〈光明覺品〉云「一身為無量，無量復為一，
了知諸世間，現形遍一切。
此身無所從，亦無所積聚，眾生分別故，見佛種種身。」
即其義也。言異說者，或說唯一，即如此經云
「十方諸如來，同共一法身，一心一智慧，
力無畏亦然」等。或說二身，《佛地論》說：一生身、二法身。
謂法身實報皆名法身，實功德法故。
他報化身俱名生身，為物生故。
《智度論》中意亦同此。
又《般若論》說有二佛：一真佛、二非真佛，
初是法身、後即報化。
下經之中亦多說二。
文云「諸佛真身本無二，應物分形滿世間。」
又云「佛以法為身，清淨如虛空，所現眾色形，
令入此法中」等。或分為三，即法、報、化。
亦言法、報、應，應即化也。
或說四種，《楞伽經》說：一應化佛、二功德佛、
三智慧佛、四如如佛。
初是化身，中二是報身，後一是法身。
《金光明經》又說四種：一化身非應佛，謂為物所現龍鬼等形，
不為佛身，名化非應。
二應身非化，謂地前菩薩所見佛身，依定而現，
非五趣攝，名應非化，即四善根所見一大千界一應身也。
三亦應亦化，謂諸聲聞所見佛身，見相修成故名為應，人見同類故名為化。
四非應非化，謂佛真身。
前三並是化身，後一法報二身。
《佛地論》中亦說有四：一受用非變化，謂自受用身。
二變化身非受用，謂變化身，化地前類。
三亦受用亦變化，謂他受用身，化十地菩薩。
四非受用非變化，所謂法身。
是則前《金光明》約三身上論四，合法報而開化身；
今約三身謂四，三身俱開，復重開於報故，
雖有四義，理不乖三。
或說五身，如《大通經》說。
然叡公《維摩疏》釋云：所謂一法性生身、
二亦言功德法身、三變化法身、四虛空法身、五實相法身。
詳而辯之，即一法身也。
何者？言其生，則本之法性，故曰法性生身。
二推其因，則是功德所成，故是功德法身。
三就其應，則無感不形，是則變化法身。
四稱其大，則彌綸虛空，所謂虛空法身。
五語其妙，則無相無為，故曰實相法身。
五所以能妙極無相，四大包虛空，三遍應萬化無感不形者，
就機而明。何者？三有之形隨業而化，故有精麁大小萬殊之差。
二如來法身，是妙功德果，功德無邊，果亦無邊；
功德無相，果亦無相；功德方便，果亦方便。
無邊故量齊虛空，無相故妙同實相，方便故無感不形，
是為如來真妙法身，陰界不攝、非有非無。
一以有此身為萬化之本，故得於中無感不應，
如冥室曦光隨孔而照，光雖萬殊而本之者一，所謂真法身也。
若直指功德實相名為法身，此乃以法深理假名為身，非色像之謂也。
上皆五身義。若以三身攝之，初二是報，
次一是化，後二是法。
又有義說有於九身，以三身各三故。
法身三者，一真法界以為法身，本有三大故，故為三耳。
修成為報身。同體大悲名為化身。
報身三者，真智所證故名法身，智德圓滿即是報身，為十地所現故曰化身。
應身三者，化必有體即是法身，故經云
「吾今此身即是常身法身；三十二相八十種好等，
修因所成即是報身；感而必形，即是化身。」
或說有十，自有二義：一約十地所得十身，
如《勝天王經》說：一平等身、二清淨身、三無盡身、
四善修身、五法性身、六離尋伺身、七不思議身、
八寂靜身、九虛空身、十妙智身。
二約佛身之上自具十身，即如下明，故疏云
「一身多身經論異說」，略示異義無厭繁文。 ^27b9

疏「今說此經佛為真為應為一為多」下，第二假問徵起。
於中二：先問、起後。
「若言真者」下徵難。
今初，但有兩對，已含前後諸義。
徵難中，先難真應、後難一多。
初中有三：一約名、二約處、三約機。
言「為一為多」者，二難一多。
言「多處別現」者，如〈光明覺品〉云「如於此處見佛世尊坐蓮華藏師子之座，
十佛剎微塵數菩薩所共圍繞。
彼一一世界中，皆有百億閻浮提、百億如來、
百億佛剎，亦如是坐」等文是也。
又云「如於此處見佛坐，一切塵中亦如是。
佛身無去亦無來，所有國土皆明現」等。
疏「何以復言而不分身」者，〈出現品〉云「譬如梵王住自宮，
普現三千諸梵處，一切人天咸得見，實不分身向於彼。
諸佛現身亦如是，一切十方無不遍，其身無數不可稱，亦不分身不分別。」 ^28b5

疏「故說此經佛並非前說」下，三總相會通也。
於中二：上即遮非、後「即是法界無盡身雲」下顯正。
於中三：初總相顯相、次對難會融、後結成難思。 ^28b21

疏「真應相融一多無礙」下，第二對難會融。
於中分二：先二句雙標；後「即盧遮那是釋迦故」
下雙釋，亦二：先釋真應、後釋一多。
前中二：先此兩句唯釋真應，通前約名為難。
謂餘教遮那是真、釋迦是應，故經云「清淨法身毘盧遮那佛，
千百億化身釋迦牟尼佛。」
今既相即，明是真應相融，故〈名號品〉云
「或云毘盧遮那，或名釋迦牟尼」，但名異耳。
又〈華藏品〉中明，第十三重有世界名娑婆，
其佛即是毘盧遮那，故知融也。
疏「常在此處」，亦兼通前約處為難。
謂常在此處，即他處故。
「遠在他方，恒住此故」者，二有二對：正明真應，
兼顯一多，而含有身土，對前約處為難。
初作真應釋者，以約應故在此，約真故周遍法界。
故經云「佛身充滿於法界，普現一切眾生前，
隨緣赴感靡不周，而恒處此菩提座。」
初句即真，餘三皆應。
第四句常在此處，餘三句即他處也。
言「兼顯一多」者，在此處即一，在他處即多。
如不起一處遍一切處，處此菩提座，一也。
普現眾生前，多也。
言含土者，此處即娑婆，他處即兼華藏。 ^28b24

疏「身不分異亦非一故」下，二釋一多也。
身不分異，故非多，多不礙一也。
亦非一，故雖一，一不礙多也。
上唯釋一多。疏「同時異處一身圓滿皆全現故」
者，正釋一多，兼該真應。
言一多者，以一身全現故，非一非多也。
一身現多故，一不礙多；多現而常一故，多不礙一。
如上已引「一身為無量，無量復為一，了知諸世間，
現形遍一切」等。又云「唯一堅密身，一切塵中現」等。
〈出現品〉云「如來於一成正覺身，普現一切眾生數等身成正覺」
等。而言同時異處者，若異時異處，容許一身次第遍遊；
今明同時異處，決是多身，而是一身全現，故非多矣。
其猶一月一剎那中百川齊現，皆即一即多。
又普現故非一，一月故非多故。
智幢菩薩偈云「譬如淨滿月，普現一切水。
影像雖無量，本月未曾二」是也。
故下〈光明覺品〉疏中，明有同時同處見、
異時異處見、同時異處見、異時同處見、同異時處一人頓見等。
言兼真應者，一身圓滿即是真身，皆全現故即是應身。
又言全現者，非分現也。
言分現者，如一身中現多頭，頭中有佛，
腰現仙人等，即分現也。
今言全現者，即此佛身，即一切身、即諸類身，全菩薩身是佛身等。 ^28c17

疏「一切菩薩不能思故」者，結成難思也，兼對前約人為難。
菩薩尚不能思，況人天能見耶？
以離心緣相故。二十一種功德中，有無能測身。
第八十經云「如來清淨妙法身，一切三界無倫匹，
以出世間言語道，其性非有非無故。
雖無所依無不住，雖無不至而不去，如空中畫夢所見，當於佛體如是觀。」
由非真非應、非一非多故，不可作真應一多等思也。
故〈光明覺品〉云「佛身無生超戲論，非是蘊聚差別法。」
故難思也。又云「無染無所著，無相無依止，
體性不可量，見者咸稱歎。」
其文非一。既云菩薩不能思，明唯佛境。 ^29a11

疏「今先明十身，後彰無礙」下，第四開章解釋也。
於中三：初上二句標、次「言十」下釋、後「以此身雲」下總結周遍。 ^29a23

疏「廣顯其相如第八地及離世間品辯」
者，如第八地中明，前十身各有十相，第二十身即是前十之中第七如來身之十相。
又明前十身相作，謂隨眾生心之所樂，
能以眾生身作自身、國土身、業報身、聲聞身、
緣覺身、菩薩身、如來身、智身、法身、虛空身。
如上教迹中引。及一一釋相，並在下文。
言「離世間品」者，彼五十三中有十佛，即前第二十身，而名小異。
彼亦會釋「言十佛者，所謂成正覺佛、願佛、
業報佛、住持佛、涅槃佛、法界佛、心佛、三昧佛、
本性佛、隨樂佛。」第五十八中又明十種見佛，
即見前十佛文云「所謂安住世間成正覺佛無著見、
願佛出生見、業報佛深信見、住持佛隨順見、
涅槃佛深入見、法界佛普至見、心佛安住見、
三昧佛無量無依見、本性佛明了見、隨樂佛普受見。」
然無著等復有十義，並至下當明。 ^29a26

疏「一切塵中亦如是等，其文非一」者，等取下半云
「佛身無去亦無來，所有國土皆明現。」
此即第五經普賢菩薩偈也。
言其文非一者，遍於一經，如第六經云
「毘盧遮那佛，願力周法界，一切國土中，恒轉無上輪。」
又云「一一微塵中，能證一切法，如是無所礙，周行十方國。」
又云「佛演一妙音，周聞十方國，眾音悉具足，
法雨皆充遍」等。如是等用無量無邊，謂或現攝生、
或現威儀、或現八相、或現三乘形、或現五趣形、
或現六塵境，差別名號業用多端不可稱說，
法界微細無不皆遍，故云周遍也。 ^29b13

疏「二相遍無礙，謂上差別用中各攝一切業用」
者，如上所明，攝生威儀行住坐臥。
如〈不思議品〉云「如來一坐食已結跏不動，
遍於十方、經一切劫。」
今明即此坐中便具行住及臥也。
又如前現八相相遍者，嵐毘尼林神說如來受生云：「善男子！
當知我見佛，於此四天下閻浮提內嵐毘尼林園中，
示現初生種種神變時，亦見如來於三千大千世界百億四天下閻浮提內嵐毘尼園中，
示現初生種種神變。
亦見三千大千世界一一塵中無量佛剎，
亦見百佛世界、千佛世界乃至十方一切世界，一一塵中無量佛剎。
如是一切諸佛剎中，皆有如來示現受生種種神變。」
如是念念常無間斷者，但是一重之遍。
今此明一一相中皆具八相，如三十一經云
「菩薩在母胎中，自在示現一切法界道場眾會甚微細。
菩薩在母胎中，示現一切佛神力甚微細。」
又〈離世間品〉云「佛子！
菩薩摩訶薩有十種甚微細趣。
何等為十？所謂在母胎中示現初發菩提心乃至灌頂地；
二在母胎中示現住兜率天；三在母胎中示現初生；
四在母胎中示現童子地；五在母胎中示現處王宮；
六在母胎中示現出家；七在母胎中示現苦行，
往詣道場成等正覺；八在母胎中示現轉法輪；
九在母胎中示現般涅槃；十在母胎中示現大微細，謂一切菩薩行一切如來自在神力無量差別門。
佛子！是為菩薩摩訶薩在母胎中十種微細趣。」
釋曰：母胎一相之中，八相皆具、萬德斯圓，故云相遍也。
又上示三乘，今一乘具三。
上示五道，今一道具五。
例可知也。 ^29b25

疏「三寂用無礙無私成故」者，若取義顯，應作思惟之思。
今用無私之私，則表不偏為故。
亦以無心於物故，謂常在三昧為寂，無方利物為用，
即定即用故云無礙，如摩尼天鼓，無心雨寶及出聲故。
〈不思議品〉云「一切諸佛於一念中，悉能示現一切三世諸佛，
教化一切眾生，而不捨離諸佛寂滅三昧，是為諸佛不可思議境界。」
又第一經云「身遍十方，而無來往。」
第三經云「如來境界不可量，寂而能演遍十方。」
第四經云「廣大寂靜三摩地，不生不滅無來去，
嚴淨國土示眾生，此樹華神之解脫」等。 ^29c27

疏「四依起無礙無心頓現海印力故」者，
謂雖寂用無心，不妨皆依海印之力。
又正依定即起用故。
〈賢首品〉云「或現童男童女形，天龍及以阿修羅，
乃至摩睺羅伽等，隨其所樂悉令見。
眾生形相各不同，行業音聲亦無量，如是一切皆能現，
海印三昧威神力」等。 ^30a10

疏「五真應無礙應即同法一味平等故」
者，釋迦、遮那無二佛故，吾今此身即法身故。
第五經云「真如平等無相身，離垢光明淨法身，
智慧寂靜身無量，普應十方而演法。」
又云「如來真身本無二，應物分形滿世間。」
〈光明覺品〉云「如來非以相為體，但是無相寂滅法，
身相威儀悉具足，世間隨樂皆得見」等。 ^30a16

疏「六分圓無礙」者，支分不礙全身，全身不礙支分。
謂遮那一一身分，手足眼耳乃至一毛皆有舍那全身。
〈法界品〉云「如來一一毛孔中，一切剎塵諸佛坐。」
〈妙嚴品〉云「佛身一切相，悉現無量佛，普入十方界，一一微塵中。」
以一毛之性，不異全身故。
故〈出現品〉云「佛子！
菩薩摩訶薩，應知如來一毛孔中有一切眾生數等諸佛身。
何以故？如來成正覺身，究竟無生滅故。
如一毛孔遍法界，一切毛孔悉亦如是」等。
又如來眼等，皆遍法界。
若分與圓異，分既有多，應有多箇法界合成一身。
以分圓無礙故，一遍一切遍也。
又〈法界品〉中，普賢毛孔支節亦然。 ^30a23

疏「七因果無礙不礙現因故」者，謂一一毛孔，
現自遮那往昔本生行菩薩行所受之身及所成事，亦現十方一切菩薩身雲。
及下經中，眉間出勝音等塵數菩薩。
又第一經云「三世諸佛所有神變，於光明中靡不咸覩。」
第五經云「佛以本願現神通，一切十方無不照，
如佛往昔修治行，光明網中皆演說。」
第六經云「一一佛身中，億劫不思議，修習波羅蜜，及嚴淨國土。」
如是等文，其處甚多。 ^30b6

疏「八依正無礙」者，如上說因中釋。
又此身雲即作一切器世間故。
故經云「或作日月遊虛空，或作河池井泉水」，
又「或時作地水，或復作風火。」
相入相即六句，並如前釋。 ^30b15

疏「九潛入無礙」等者，文中二：先標章、後
「入眾生界」下解釋。
釋有二義：一明佛入眾生、二「又亦攝」下明眾生入佛。
皆眾生不知，故云潛入。
今初有三：初一句正釋、次「如來藏」下引喻、
後「故出現」下引證。
喻中，眾生真心名如來藏，隨無明等緣，
作諸眾生流轉三界，而此真心自性不失。
故《勝鬘經》云「不染而染難可了知，染而不染亦難可了知。」
若轉以喻顯者，如大海水因風成波，而不失濕性。
佛亦如是，隨眾生感，現萬類殊形，而如來身不失自性。
此以眾生自法身作自眾生，喻如來真身入一切眾生。 ^30b19

疏「故出現品」下引證，引其二文。
初佛智潛入者，此以智身通證佛身。
佛身隨化，文處蓋多。
今取潛入之義，故引〈出現〉耳。
彼經云「譬如大海，其水潛流四天下地，
及八十億諸小洲中，有穿鑿者無不得水。
而彼大海不作分別我出於水。」
合佛智海水亦復如是，流入一切眾生心中。
若諸眾生觀察境界修習法門，則得智慧清淨明了。
而如來智平等無二無有分別，但隨眾生心行異故，所得智慧各各不同。
今所引者，正取潛入之義耳。
疏「又云眾生心中」等者，亦是彼品前文已引。 ^30c2

疏「又亦攝」下，上辯潛入，佛入生身，生不知故。
今明攝他，正攝他時不礙入他，故稱無礙。 ^30c13

疏「十圓通無礙」等者，文中二：先別明、後總結。
今初。以遮那佛融大法界而為其身，故無不即。
不待現身方名即事等，以法界之體無不包故、
無不即故，令身亦然。
若指相別說者，佛身色相，即事也。
全同法身，即理也。
「即一即多」，乃有二義：一法身為一，應化為多，
真應既融，故相即也。
二此一處應即多處應，亦以體融。
又即此一應為多應故。
故〈光明覺品〉云「一身為無量，無量復為一，
了知諸世間，現形遍一切。
此身無所從，亦無所積聚，眾生分別故，
見佛種種身」等。「即依即正」者，亦有二義：一以法性身土融無二故。
二者有國土身故即依，有智正覺等身故即正。
「即人」者，證法成人故。
「即法」者，佛以法為身故。
「即此即彼」者，不離菩提樹而遍一切處故。
既亦不離一切處而坐菩提樹，可言即彼即此也。
二義小異。彼此相即是同。
又即此佛是他佛故，他亦是此。
「即情」者，異木石故。
「即非情」者，同色性作河池等故，非情即佛體故，蘊界入等若虛空故。
「即深即廣」者，無形絕相故深，量無不包故廣。
又量同空故廣，離空相故深。
故〈問明品〉云「如來深境界，其量等虛空，
一切眾生入，而實無所入。」
〈出現品〉云「譬如虛空遍至一切色非色處，
一切如來亦復如是」等，廣也。
「非至非不至」，深也。
又如虛空寬廣非色，而能顯現一切諸色等，皆深廣也。
又〈妙嚴品〉云「佛身普遍諸大會，充滿法界無窮盡」，廣也。
「寂滅無性不可取」，深也。
「為救世間而出現」，具深廣也。
「即因即果」者，因無異果之因，果無異因之果故。
十身之中，有如來身、有菩薩身故。
「即三身即十身」者，若以佛身上十身者，
菩提身、願身、化身、力持身、意生身，即三身中化身攝也；
相好身、威勢身、福德身，義通報化。
法身即法身，智身義通三身，局唯報身，
故即三是十、即十是三。
若約融三世間十身即三身者，如來身通三身；
智身亦通三身；法身、虛空身即法身；餘六通法化，
法身體故、隨物應國土等故。 ^30c15

疏「同一無礙法界身雲」，二總結成也。
即以無障礙法界為體，含四法界何所不具，
故無不即耳，則未有一法非佛身也。 ^31a25

疏「以此身雲遍前時處常說華嚴」者，第三總結周遍也。
上來第四開章釋竟。 ^31a28

疏「是知或說報身在色究竟，約攝報說」
等者，第五會釋餘教也。
文中三：初別會、二總非、三揀濫。
今初，略會五文：一會《起信》、《唯識》等文。
《起信論》云「又是菩薩功德成滿，於色究竟處，示一切世間最高大身。
謂以一念相應慧，無明頓盡，名一切種智。
自然而有不思議業，能現十方利益眾生。」
藏和尚疏引《地論》釋云「一者現報利益，受佛位也。
二者後報利益，摩醯首羅智處生故。
自問云：何故他受用報身在此天耶？
一義云：以寄報十王，顯別十地。
然第十地寄當此天王，即於彼身示成菩提，故在彼天。
餘義如別說。」《天宮鈔》釋餘義云「二即四智圓滿，
《唯識》即實報成佛。
此示高大身，即他受用。
《唯識》為引攝二乘，令知菩提樹下非是報身，且指彼為實報也。」
疏今亦據二文之意及《十地經》文通之，
故云「約攝報 " resp=說」。 ^31b1

疏「或說報身在餘淨土約引攝」者，即第二通
《涅槃》、《央掘》等經也。
《涅槃》二十四〈高貴德王菩薩品〉明十功德中第四功德，
高貴德王難云：「若有菩薩修大涅槃，悉作如是十事功德，
如來何故唯修九事、不修淨土？」
佛答：「具修。」末云：「善男子！
西方去此娑婆世界，度四十二恒河沙等諸佛國土，彼有世界名曰無勝。
彼土何故名曰無勝？
其土所有莊嚴之事，悉皆平等無有差別，
猶如西方安樂世界，亦如東方滿月世界。
我於彼土出現於世，為化眾生故，於此界閻浮提中現轉法輪。
非但我身獨於此中現轉法輪，一切諸佛亦於此中而轉法輪。
以是義故，諸佛世尊。
非不修行如是十事。
善男子！慈氏菩薩以誓願故，當來之世令此世界清淨莊嚴。
以是義故，一切諸佛，所有世界無不嚴淨。」
釋曰：既言為化眾生居此閻浮提，無勝國土是我嚴淨，明指報身在餘淨土。
言央掘經者，經文稍廣，今略義引。
謂佛答央掘云：「我住無生際，而汝不覺知」等。
央掘難云：「若住無生際，何以生於此土？」
佛答云：「東方有佛，汝往問之，當為汝說。」
央掘與文殊同往問佛，彼佛答言：「彼釋迦者即是我身。」
大意明餘淨土中佛是證無生際者，今生娑婆是化現耳，故云在餘淨土。
而疏言約引攝說者，不言嚴淨華藏及周法界帝網之剎，
不言此身周滿法界，而言在於東方等，明是隨宜引攝娑婆雜惡眾生令修淨土之行耳。 ^31b17

疏「或說舍那坐千葉華攝二地說」者，第三通
《梵網》等經。彼云「我今盧舍那，方坐蓮華臺。
周匝千華上，復現千釋迦。
一華百億國，一國一釋迦」等者，即以蓮華臺上為本源盧舍那，
千葉釋迦復是大化，一釋迦更有百億方為小化者，亦不言其身充滿一切世間。
普賢蓮華有不可說葉，量周法界。
十地菩薩之華尚量等百萬三千大千世界，況如來耶？
明知亦是他受用身攝二地耳。
以二地戒度圓滿，故為說戒。
以初地化百佛剎則有百葉之華，二地化千佛剎故華有千葉，
若至三地應見萬葉，四地億葉，五地千億，
六地百千億，七地萬億那由他，八地百萬三千大千世界微塵數，
九地百千萬億阿僧祇國土微塵數，十地不可說百千億那由他佛剎微塵數。
據上十地，百萬三千尚猶略說，故知非顯真極之身。 ^31c17

疏「或說登地方見約勝機說」者，即四通他受用身。
登地之機，為勝機耳。
前別約二地，今通約十地也。 ^32a4

疏「或分三異約體相用說」者，第五通會三身也。
若直說者，法身約體、報身約相、化身約用。
然《起信．立義分》云「所言義者則有三種：
一者體大，謂一切法真如平等不增減故。
二者相大，謂如來藏具足無量性功德故。
三者用大，能生一切世間出世間善因果故。」
藏和尚釋相大云「二種藏中，唯取不空如來藏也。
用大者，謂隨勝業，約自體大用。
報化二身，約麁細之用。
令諸眾生始成世善，終成出世善也。」
釋曰：依此解者，體相二大俱名法身，以性功德本自有故。
用即報化，亦是約三大說。
若各配者，一以不空之藏修成方顯，為真報故，
用大中報；他受用故，顯勝名報；若應約登地之機，亦是化故。 ^32a7

疏「俱非此經真實之義」，第二總非也，以十身圓融為實義故。 ^32a21

疏「設分三十」，第三揀濫也。
云何揀耶？麁相約教而說，三身為權、十身為實。
若不知三身即是十身，為不融前，權外立實，故失經宗。 ^32a22

第四依三昧。疏文分二：先立理正明、後對文略釋。
今初，先別顯、後結成。
初中，下十住疏明入定意總有六義：一此三昧是法體故，
即《十地論》意。二非證不說故。
若不證而說，則是生滅心行說實相法。
三總顯法體非思量境故。
明要忘心方契上義。
前約顯實，此約遮過。
然上三義，後後釋於前前，大同小異。
四觀機審法故。須藥病相當，方可說故。
五為受佛加故。上四內因，此一外緣，因緣和合方能說故。
六成軌儀故。即一向為生。
上五自利，此一利他。
今疏含具。初之二句。
總相立理。非唯入定為物。
出定亦然，宜見出者則出，宜見入者便入，故云唯物。
聖無定亂，故云「聖豈然乎」。
故《淨名》云「不定不亂」。 ^32a25

疏「示軌後徒」下，別顯意也，此即第六意。
疏「明將有說必須淨鑒前理」者，含前四意。
靜者，離思量也。鑒者，證法體也。
靜鑒前理者，觀機審法也。
前字兼機故。佛加可知。
「從定起而發言」下，亦明非證不說，亦總顯前六之勝用也。 ^32b10

疏「故於諸會」下，總結成也。
九會說經，八會入三昧，第二不入，故名為多。
第一會，普賢菩薩入毘盧遮那如來藏身三昧。
第三會，法慧菩薩入菩薩無量方便三昧。
第四會，功德林菩薩入菩薩善思惟三昧。
第五會，金剛幢菩薩入智光三昧。
第六會，金剛藏菩薩入菩薩大智慧光明三昧。
第七會，如來自住剎那際三昧。
第八會，普賢菩薩入佛華嚴三昧。
第九會，如來自入師子頻申三昧。
第二不入者，未入位故。
有云：蓋文漏耳。說世間法尚須入定，況十信耶？
若約所表，前義無失。 ^32b16

疏「有不入」下，第二對文略釋。
不入之義，已如向說。
「其所入」下，顯勝超劣。
寄位優劣，所入不同。
人法俱勝故，一一三昧皆盡法源，非如入初禪時不入二三等故，
以盡法源故，並感諸佛三業加等。
大方廣佛華嚴經隨疏演義鈔卷第四
 ^32b27
