
fen:: 大宗地玄文本論卷第十三
author:: 馬鳴菩薩造
translator:: 真諦三藏譯

#  25 摩訶本地具足品藏非患道路大決擇分
摩訶本地具足品藏非患道路大決擇分第二十五
如是已說一種功德摩訶本地明白離惡品藏大決擇分，次當說摩訶本地具足品藏非患道路大決擇分。
其相云何？偈曰：
　　本地道路中，則有二種門，
　　謂橫轉竪轉，以之為門量。 ^686a11

論曰：就摩訶本地具足品藏非患道路分中則有二門。
云何為二？一者橫轉遍到俱行門、二者竪轉無雜一路門，是名為二。
如是二門以為門量，如偈「本地道路中，
則有二種門，謂橫轉竪轉，以之為門量」故。
且橫轉門形相如何？
偈曰：
　　四種事位中，有總及別中，
　　各增十重轉，無前後一時，
　　其法門數量，例前應了知。 ^686a16

論曰：今此偈中為明何義？
為欲現示性相本末四種事中，各各有總別之位中，
一一位位皆悉各各增十重數，無前無後一時俱轉，
則是橫轉遍到俱行門形相故，如偈「四種事位中，
有總及別中，各增十重轉，無前後一時」故。
此中數量亦復轉勝超過前量，配例應了，如偈其法門數量例前應了知故。
如是已說橫轉遍到俱行門，次當說竪轉無雜一路門。
其相云何？偈曰：
　　前說諸位中，如次不超過，
　　各增十重轉，一明究竟故。 ^686a25

論曰：今此偈中為明何義？
為欲現示如前所說總別位中，如其次第無有超過，
一一各各增十重轉，一事明了一事究竟，
亦無雜亂亦無合集，一向明轉竪轉無雜一路門形相故，
如偈「前說諸位中，如次不超過，各增十重轉，
一明究竟故」故。《大金剛寶王法界印藏修多羅》
中作如是說：「復次文殊師利！
寶王道品者以二事轉。
云何為二？一者一區轉、二者具面轉。
言一區者，道雖廣多，先一道量永究竟故。
言具面者，所有諸道一時行故。」
乃至廣說故。
fen:: 
#  26 摩訶寶輪王廣大圓滿無上地地大決擇分
摩訶寶輪王廣大圓滿無上地地大決擇分第二十六 ^686b7

如是已說摩訶本地具足品藏非患道路大決擇分，次當說摩訶寶輪王廣大圓滿無上地地大決擇分。
其相云何？偈曰：
　　總別無盡故，建立本法體。 ^686b20

論曰：今此偈中為明何義？
為欲現示本法體中以總攝別、以別攝總、
以總攝總、以別攝別，能攝所攝無有窮盡，
法門大海甚深廣大，義理詮趣周遍圓滿，
究竟自在故，如偈「總別無盡故，建立本法體」故。
《摩訶衍地藏無上極說不可思議心地品論修多羅》
中作如是說：「寶山海中同類無盡、別類無盡具足圓滿，
無有窮盡無有始終，無有邊際無有分界，亦廣大相亦小狹相。」
乃至廣說故。大宗地玄文本論卷第十三
 ^686b24
