
pin:: 解深密經卷第五
translator:: 大唐三藏法師玄奘奉　詔譯

#  8 如來成所作事品(五)
如來成所作事品第八
爾時，曼殊室利菩薩摩訶薩請問佛言：「世尊！
如佛所說如來法身，如來法身有何等相？」 ^708b14

佛告曼殊室利菩薩曰：「善男子！
若於諸地波羅蜜多，善修出離，轉依成滿，是名如來法身之相。
當知此相，二因緣故不可思議：無戲論故，無所為故。
而諸眾生計著戲論，有所為故。」 ^708b16

「世尊！聲聞、獨覺所得轉依，名法身不？」
「善男子！不名法身。」 ^708b21

「世尊！當名何身？」
「善男子！名解脫身。
由解脫身故，說一切聲聞、獨覺與諸如來平等平等；
由法身故，說有差別。
如來法身有差別故，無量功德最勝差別，算數譬喻所不能及。」 ^708b22

曼殊室利菩薩復白佛言：「世尊！
我當云何應知如來生起之相？」 ^708b26

佛告曼殊室利菩薩曰：「善男子！
一切如來化身作業，如世界起一切種類；
如來功德眾所莊嚴，住持為相。
當知化身相有生起，法身之相無有生起。」 ^708b27

曼殊室利菩薩復白佛言：「世尊！
云何應知示現化身方便善巧？」 ^708c2

佛告曼殊室利菩薩曰：「善男子！
遍於一切三千大千佛國土中，或眾推許增上王家，
或眾推許大福田家，同時入胎、誕生、長大、
受欲、出家、示行苦行、捨苦行已成等正覺，次第示現。
是名如來示現化身方便善巧。」 ^708c3

曼殊室利菩薩復白佛言：「世尊！
凡有幾種，一切如來身所住持言音差別？
由此言音所化有情，未成熟者令其成熟，已成熟者緣此為境速得解脫？」 ^708c8

佛告曼殊室利菩薩曰：「善男子！
如來言音略有三種：一者、契經；二者、調伏；
三者、本母。」 ^708c12

「世尊！云何契經？云何調伏？
云何本母？」 ^708c13

「曼殊室利！若於是處，我依攝事顯示諸法，是名契經。
謂依四事，或依九事，或復依於二十九事。 ^708c14

「云何四事？一者、聽聞事；二者、歸趣事；三者、
修學事；四者、菩提事。 ^708c17

「云何九事？一者、施設有情事；二者、彼所受用事；
三者、彼生起事；四者、彼生已住事；五者、
彼染淨事；六者、彼差別事；七者、能宣說事；
八者、所宣說事；九者、諸眾會事。 ^708c18

「云何名為二十九事？
謂依雜染品有：攝諸行事，彼次第隨轉事，
即於是中作補特伽羅想已，於當來世流轉因事，
作是想已，於當來世流轉因事。
依清淨品有：繫念於所緣事，即於是中勤精進事，
心安住事，現法樂住事，超一切苦緣方便事，彼遍知事。
此復三種：顛倒遍知所依處故，依有情想外有情中邪行遍知所依處故，
內離增上慢遍知所依處故。
修依處事，作證事，修習事，令彼堅固事，
彼行相事，彼所緣事，已斷未斷觀察善巧事，
彼散亂事，彼不散亂事，不散亂依處事，
不棄修習劬勞加行事，修習勝利事，彼堅牢事，
攝聖行事，攝聖行眷屬事，通達真實事，
證得涅槃事，於善說法毘奈耶中世間正見超昇一切外道所得正見頂事，
及即於此不修退事，於善說法毘奈耶中不修習故，
說名為退，非見過失，故名為退。 ^708c22

「曼殊室利！若於是處，我依聲聞及諸菩薩，
顯示別解脫及別解脫相應之法，是名調伏。」 ^709a9

「世尊！菩薩別解脫，幾相所攝？」 ^709a11

「善男子！當知七相：一者、宣說受軌則事故；
二者、宣說隨順他勝事故；三者、宣說隨順毀犯事故；
四者、宣說有犯自性故；五者、宣說無犯自性故；
六者、宣說出所犯故；七者、宣說捨律儀故。 ^709a12

「曼殊室利！若於是處，我以十一種相決了分別顯示諸法，是名本母。
何等名為十一種相？
一者、世俗相；二者、勝義相；三者、菩提分法所緣相；
四者、行相；五者、自性相；六者、彼果相；七者、
彼領受開示相；八者、彼障礙法相；九者、
彼隨順法相；十者、彼過患相；十一者、彼勝利相。 ^709a17

「世俗相者，當知三種：一者、宣說補特伽羅故；
二者、宣說遍計所執自性故；三者、宣說諸法作用事業故。
勝義相者，當知宣說七種真如故。
菩提分法所緣相者，當知宣說遍一切種所知事故。 ^709a23

「行相者，當知宣說八行觀故。
云何名為八行觀耶？
一者、諦實故；二者、安住故；三者、過失故；
四者、功德故；五者、理趣故；六者、流轉故；
七者、道理故；八者、總別故。 ^709a27

「諦實者，謂諸法真如。
「安住者，謂或安立補特伽羅，或復安立諸法遍計所執自性，
或復安立一向、分別、反問、置記，或復安立隱密、
顯了、記別、差別。過失者，謂我宣說諸雜染法，有無量門差別過患。 ^709b2

「功德者，謂我宣說諸清淨法，有無量門差別勝利。 ^709b6

「理趣者，當知六種：一者、真義理趣；二者、
證得理趣；三者、教導理趣；四者、遠離二邊理趣；
五者、不可思議理趣；六者、意趣理趣。 ^709b7

「流轉者，所謂三世三有為相，及四種緣。 ^709b10

「道理者，當知四種：一者、觀待道理；二者、
作用道理；三者、證成道理；四者、法爾道理。
觀待道理者，謂若因若緣，能生諸行，及起隨說，如是名為觀待道理。
作用道理者，謂若因若緣，能得諸法，或能成辦，
或復生已作諸業用，如是名為作用道理。
證成道理者，謂若因若緣，能令所立、所說、
所標、義得成立，令正覺悟，如是名為證成道理。 ^709b11

「又此道理略有二種：一者、清淨；二者不清淨。
由五種相名為清淨，由七種相名不清淨。 ^709b19

「云何由五種相名為清淨？
一者、現見所得相；二者、依止現見所得相；
三者、自類譬喻所引相；四者、圓成實相；
五者、善清淨言教相。 ^709b22

「現見所得相者，謂一切行皆無常性，一切行皆是苦性，
一切法皆無我性，此為世間現量所得。
如是等類，是名現見所得相。 ^709b24

「依止現見所得相者，謂一切行皆剎那性，
他世有性，淨不淨業無失壞性。
由彼能依麁無常性，現可得故。
由諸有情種種差別，依種種業現可得故，
由諸有情若樂若苦，淨不淨業以為依止，現可得故。
由此因緣，於不現見可為比度。
如是等類，是名依止現見所得相。 ^709b27

「自類譬喻所引相者，謂於內外諸行聚中，
引諸世間共所了知所得生死以為譬喻，
引諸世間共所了知所得生等種種苦相以為譬喻，
引諸世間共所了知所得不自在相以為譬喻，又復於外引諸世間共所了知所得衰盛以為譬喻。
如是等類，當知是名自類譬喻所引相。 ^709c4

「圓成實相者，謂即如是現見所得相，若依止現見所得相，
若自類譬喻所得相，於所成立，決定能成，當知是名圓成實相。 ^709c11

「善清淨言教相者，謂一切智者之所宣說，
如言涅槃究竟寂靜，如是等類，當知是名善清淨言教相。 ^709c13

「善男子！是故由此五種相故，名善觀察清淨道理，
由清淨故，應可修習。」 ^709c16

曼殊室利菩薩復白佛言：「世尊！
一切智相者，當知有幾種？」 ^709c17

佛告曼殊室利菩薩曰：「善男子！
略有五種：一者、若有出現世間一切智聲，
無不普聞；二者、成就三十二種大丈夫相；
三者、具足十力，能斷一切眾生一切疑惑；
四者、具足四無所畏宣說正法，不為一切他論所伏，
而能摧伏一切邪論；五者、於善說法、毘奈耶中，
八支聖道、四沙門等，皆現可得。
如是生故，相故，斷疑網故，非他所伏能伏他故，
聖道、沙門現可得故，如是五種，當知名為一切智相。 ^709c19

「善男子！如是證成道理，由現量故、由比量故、由聖教量故。
由五種相，名為清淨。 ^709c28

「云何由七種相名不清淨？
一者、此餘同類可得相；二者、此餘異類可得相；
三者、一切同類可得相；四者、一切異類可得相；
五者、異類譬喻所得相；六者、非圓成實相；
七者、非善清淨言教相。 ^710a2

「若一切法意識所識性，是名一切同類可得相，
若一切法相性業法因果異相，由隨如是一一異相，
決定展轉各各異相，是名一切異類可得相。
善男子！若於此餘同類可得相，及譬喻中有一切異類相者，
由此因緣，於所成立非決定故，是名非圓成實相。
又於此餘異類可得相，及譬喻中有一切同類相者，
由此因緣，於所成立不決定故，亦名非圓成實相。
非圓成實故，非善觀察清淨道理，不清淨故，不應修習。
若異類譬喻所引相，若非善清淨言教相，當知體性皆不清淨。 ^710a6

「法爾道理者，謂如來出世，若不出世，法性，
安住、法住，法界，是名法爾道理。 ^710a17

「總別者，謂先總說一句法已，後後諸句差別分別究竟顯了。 ^710a18

「自性相者，謂我所說有行有緣，所有能取菩提分法，
謂念住等，如是名為彼自性相。 ^710a21

「彼果相者，謂若世間若出世間，諸煩惱斷，
及所引發世出世間諸果功德，如是名為得彼果相。 ^710a23

「彼領受開示相者，謂即於彼，以解脫智而領受之，
及廣為他宣說開示，如是名為彼領受開示相。 ^710a25

「彼障礙法相者，謂即於修菩提分法，能隨障礙諸染污法，是名彼障礙法相。 ^710a27

「彼隨順法相者，謂即於彼多所作法，是名彼隨順法相。 ^710a29

「彼過患相者，當知即彼諸障礙法所有過失，是名彼過患相。 ^710b1

「彼勝利相者，當知即彼諸隨順法所有功德，是名彼勝利相。」 ^710b2

曼殊室利菩薩復白佛言：「唯願世尊為諸菩薩略說契經、
調伏、本母、不共外道陀羅尼義，由此不共陀羅尼義，令諸菩薩得入如來所說諸法甚深密意。」 ^710b5

佛告曼殊室利菩薩曰：「善男子！
汝今諦聽，吾當為汝略說不共陀羅尼義，
令諸菩薩，於我所說密意言詞能善悟入。 ^710b8

「善男子！若雜染法、若清淨法，我說一切皆無作用，
亦都無有補特伽羅，以一切種離所為故。
非雜染法先染後淨，非清淨法後淨先染，
凡夫異生，於麁重身，執著諸法、補特伽羅自性差別，
隨眠妄見以為緣故，計我我所；由此妄見，
謂我見、我聞、我嗅、我甞、我觸、我知、我食、
我作、我染、我淨，如是等類邪加行轉。
若有如實知如是者，便能永斷麁重之身，
獲得一切煩惱不住，最極清淨，離諸戲論，
無為依止，無有加行。
善男子！當知是名略說不共陀羅尼義。」 ^710b11

爾時，世尊欲重宣此義，而說頌曰：
　　「一切雜染清淨法，皆無作用數取趣。
　　由我宣說離所為，染污清淨非先後。
　　於麁重身隨眠見，為緣計我及我所；
　　由此妄謂我見等，我食我為我染淨。
　　若如實知如是者，乃能永斷麁重身，
　　得無染淨無戲論，無為依止無加行。」 ^710b21

爾時，曼殊室利菩薩摩訶薩復白佛言：「世尊！
云何應知諸如來心生起之相？」 ^710b29

佛告曼殊室利菩薩曰：「善男子！
夫如來者，非心意識生起所顯，然諸如來有無加行心法生起，
當知此事猶如變化。」 ^710c1

曼殊室利菩薩復白佛言：「世尊！
若諸如來法身，遠離一切加行；既無加行，云何而有心法生起？」 ^710c4

佛告曼殊室利菩薩曰：「善男子！
先所修習方便般若加行力故，有心生起。
善男子！譬如正入無心睡眠，非於覺悟而作加行，由先所作加行勢力而復覺悟。
又如正在滅盡定中，非於起定而作加行，
由先所作加行勢力，還從定起。
如從睡眠及滅盡定心更生起，如是如來由先修習方便般若加行力故，
當知復有心法生起。」 ^710c6

曼殊室利菩薩復白佛言：「世尊！
如來化身，當言有心為無心耶？」 ^710c14

佛告曼殊室利菩薩曰：「善男子！
非是有心，亦非無心。
何以故？無自依心故，有依他心故。」 ^710c15

曼殊室利菩薩復白佛言：「世尊！
如來所行，如來境界，此之二種，有何差別？」 ^710c17

佛告曼殊室利菩薩曰：「善男子！
如來所行，謂一切種，如來共有不可思議無量功德，眾所莊嚴清淨佛土。
如來境界，謂一切種，五界差別。
何等為五？一者、有情界；二者、世界；三者、
法界；四者、調伏界；五者、調伏方便界。
如是名為二種差別。」 ^710c19

曼殊室利菩薩復白佛言：「世尊！
如來成等正覺、轉正法輪、入大涅槃，如是三種，當知何相？」 ^710c24

佛告曼殊室利菩薩曰：「善男子！
當知此三皆無二相。
謂非成等正覺、非不成等正覺；非轉正法輪、
非不轉正法輪；非入大涅槃、非不入大涅槃。
何以故？如來法身究竟淨故，如來化身常示現故。」 ^710c27

曼殊室利菩薩復白佛言：「世尊！
諸有情類，但於化身見聞奉事生諸功德，如來於彼有何因緣？」 ^711a2

佛告曼殊室利菩薩曰：「善男子！
如來是彼增上所緣之因緣故。
又彼化身，是如來力所住持故。」 ^711a4

曼殊室利菩薩復白佛言：「世尊！
等無加行，何因緣故如來法身，為諸有情放大智光，及出無量化身影像？
聲聞、獨覺解脫之身，無如是事？」 ^711a6

佛告曼殊室利菩薩曰：「善男子！
譬如等無加行，從日、月輪水火二種頗胝迦寶放大光明，
非餘水火頗胝迦寶，謂大威德有情所住持故，諸有情業增上力故。
又如從彼善工業者之所雕飾，末尼寶珠出印文像，不從所餘不雕飾者。
如是緣於無量法界方便般若，極善修習磨瑩，
集成如來法身，從是能放大智光明及出種種化身影像，
非唯從彼解脫之身，有如斯事。」 ^711a9

曼殊室利菩薩復白佛言：「世尊！
如世尊說：『如來、菩薩威德住持，令諸眾生於欲界中，
生剎帝利、婆羅門等大富貴家，人身財寶無不圓滿，
或欲界天、色、無色界，一切身財圓滿可得。』
世尊！此中有何密意？」 ^711a18

佛告曼殊室利菩薩曰：「善男子！
如來、菩薩威德住持，若道若行，於一切處，
能令眾生獲得身財皆圓滿者，即隨所應，為彼宣說此道此行。
若有能於此道此行正修行者，於一切處所獲身財無不圓滿。
若有眾生於此道行違背輕毀，又於我所起損惱心及瞋恚心，
命終已後，於一切處所得身財無不下劣。
曼殊室利！由是因緣，當知如來及諸菩薩威德住持，
非但能令身財圓滿，如來、菩薩住持威德，亦令眾生身財下劣。」 ^711a23

曼殊室利菩薩復白佛言：「世尊！
諸穢土中，何事易得？
何事難得？諸淨土中，何事易得？
何事難得？」 ^711b3

佛告曼殊室利菩薩曰：「善男子！
諸穢土中，八事易得，二事難得。
何等名為八事易得？
一者、外道；二者、有苦眾生；三者、種姓家世興衰差別；
四者、行諸惡行；五者、毀犯尸羅；六者、惡趣；
七者、下乘；八者、下劣意樂加行菩薩。
何等名為二事難得？
一者、增上意樂加行菩薩之所遊集，二者、如來出現于世。
曼殊室利！諸淨土中與上相違，當知八事甚為難得，二事易得。」 ^711b5

爾時，曼殊室利菩薩白佛言：「世尊！
於此解深密法門中，此名何教？
我當云何奉持？」 ^711b15

佛告曼殊室利菩薩曰：「善男子！
此名如來成所作事了義之教，於此如來成所作事了義之教，
汝當奉持。」 ^711b16

說是如來成所作事了義教時，於大會中有七十五千菩薩摩訶薩，
皆得圓滿法身證覺。
解深密經卷第五
 ^711b19
