鐔津文集卷第十四
author:: 藤州鐔津東山沙門契嵩撰
other:: 
#  12 非韓(一四-一六)
非韓上
other:: 
## 非韓子三十篇
非韓子三十篇〔并敘〕
敘曰。非韓子者公非也質於經以天下至當為之。
是非如俗用愛惡相攻。
必至聖至賢乃信吾說之不苟也。
其書三十篇。僅三萬餘言。
other:: 
###  1 第一
第一 ^722a16

韓子議論拘且淺。
不及儒之至道可辯。
予始見其目曰。原道徐視。
其所謂仁與義為定名。
道與德為虛位。考其意。
正以仁義人事必有。
乃曰。仁與義為定名。
道德本無緣仁處致爾。
迺曰。道與德為虛位。
此說特韓子思之不精也。
夫緣仁義而致道德。
苟非仁義自無道德焉。
得其虛位果有仁義。
以由以足道德。豈為虛耶。
道德既為虛位。是道不可原也。
何必曰原道。舜典曰。
敬敷五教。蓋仁義五常之謂也。
韓子果專仁義。目其書曰原教可也。
是亦韓子之不知考經也。
其曰博愛之謂仁。
行而宜之之謂義。
由是而之焉之謂道。
足於己無待於外之謂德。
夫道德仁義四者。
迺聖人立教之大端也。
其先後次第有義有理。
安可改易。雖道德之小者。
如道謂才藝。德謂行善。
亦道德處其先。彼曰仁義之道者。
彼且散說。取其語便道或次下耳。
自古未始有四者連出而道德處其後也。
曲禮曰。道德仁義非禮不成。
說卦曰。和順道德而理於義。
論語曰。志於道據於德。
依於仁游於義。禮運曰。
義者藝之分仁之節也。
協於藝講於仁。得之者強。
此明游於義者乃聖人用義之深旨耳。
楊子曰。道以導之。
德以得之。仁以人之。
義以宜之。老子雖儒者不取其稱。
儒亦曰。道而後德。
德而後仁。仁而後義。
道先開通。釋曰開通。
即繫辭云。開物成務。
又曰。通天下之志。
是也。由開通方得其理。
故德次之。得理為善。
以恩愛惠物。而仁次之既仁且愛。
必裁斷合宜。而義又次之。
道德仁義相因而有之。
其本末義理如此。
聖人為經定其先後。
蓋存其大義耳。今韓子戾經。
先仁義而後道德。
臆說比大開通得理。
不乃顛倒僻紆無謂邪。
然儒之道德固有其小者大者焉。
小者如曲禮別義。
一說道謂才藝德為行善在己。
是也。大者如繫辭一陰一陽之謂道。
繼之者善也。成之者性也。
仁者見之謂之仁。
智者見之謂之智。
百性日用而不知。
故君子之道鮮矣。
說卦曰。昔者聖人之作易也。
將以順性命之理。
立天之道曰陰與陽。
立地之道曰柔與剛。
立人之道曰仁與義。
中庸曰。天命之謂性。
率性之謂道。修道之謂教。
是也。繫辭以其在陰陽而妙之者為道。
人則稟道以成性。
仁者智者雖資道而見仁智。
遂滯執乎仁智之見。
百姓雖日用乎道。
而茫知是道。故聖人之道顯明為昧少耳
〔昧或作衰〕然聖人之道。
豈止乎仁義而已矣。
說卦以性命之理。
即至神之理也。天地萬物莫不與之。
故聖人作易重卦。
順從此理。乃立天地人三才之道。
天道資始。則有陰有陽。
地道成形。則有柔有剛。
人道情性。則有仁有義。
乃資道而有之也。
中庸以循率此性。
乃謂之道。修治此道。
乃謂之教。教則仁義五常也。
是豈道止仁義。而仁義之先果無道乎。
若說卦者。若論語者。
若曲禮之別義者。
若老子楊子者。其所謂道德。
皆此之大道也。然是道德在禮則中庸也誠明也。
在書則洪範皇極也。
在詩則思無邪也。
在春秋則列聖大中之道也。
孔子謂曾子曰。參乎。
吾道一以貫之。曾子曰。
唯。又謂子貢曰。非也。
予一以貫之。但曾子緣弟子問之。
而曾子以其弟子小子未足以盡道。
故以近道者諭之。
乃對之曰。夫子之道忠恕而已矣。
曾子蓋用中庸所謂忠恕去道不遠之意也。
後儒不通。便以忠恕遂為一貫。
誤矣。繫辭曰。天下之動貞夫一。
又曰。一致而百慮。
禮運曰。禮必本於太一。
中庸曰。其為物不二。
其生物也不測。以此較而例諸。
烏得以忠恕而輒為其一貫乎。
顏淵喟歎曰。仰之而彌高。
鑽之而彌堅。瞻之在前忽焉在後。
夫子循循然善誘人。
顏子正謂聖人以此一貫之道教人。
循循然有其次緒。
是為善進勸於人也。
此明聖人唯以誠明大道開通一理為其教。
元為眾善百行之本。
中庸曰。中也者天下之大本也。
豈不然乎。于此輒三本略經正以仁義二者曲為其道德。
其於聖人之法。豈不闕如。
中庸曰。道之不行我知之矣。
賢者過而不肖者不及。
茲謂賢智之人忽道而所以為過也。
愚不肖輩遠道而所以為不及也韓子忘本。
豈不為過乎。輕亡至道而原道。
欲道之辯明。是亦惑也。
繫辭所謂仁智云者。
為昧道執滯其見致。
迺聖人之道衰少不備顯。
若韓子局仁義而為其道德者。
正繫辭所患也。夫義乃情之善者矣。
於道德為次。以情則罕有。
必正而不失。故論語曰。
大德不踰閑。小德出入可也。
又曰。賜也過。商也不及。
又曰。色取人而行違居之不疑。
表記子曰。仁有三。
與仁同功而異情。
與仁同功。其仁未可知也。
與仁同過。然後其仁可知也。
莊子曰。諸侯之門而仁義存焉。
其欲偏以仁義而為可乎。
然子貢子夏為仁義之賢者。
猶有過與不及。況其不如賜與商者。
後世何可勝數。此烏得不究大本與人教。
其以道德而正其為善乎。
中庸曰。道其不行矣。
夫是乃聖人憫傷其不與至道至德而教人也。
或曰。韓子先仁義而次道德者。
蓋專人事而欲別異乎。
佛老虛無之道德耳。
曰昔聖人作易以正乎天道人事。
而虛無者最為其元。
苟異虛無之道則十翼六十四卦。
乃非儒者之書。伏羲文王孔子治易之九聖人。
亦非儒者之師宗也。
孔子非儒宗師可乎。
果爾則韓子未始讀易。
易尤為儒之大經。
不知易而謂聖賢之儒。
吾不信也。其曰老子之小仁義非毀之也。
其見者小也。坐井而觀天曰天小者。
非天罪也。然老子曰。
失道而後德。失德而後仁。
失仁而後義。失義而後禮。
此誠不毀小仁義也〔或無小字〕蓋為道德與仁義為治有隆殺。
而其功有優劣耳。
夫明此不若以禮運較。
孔子曰。大道之行也天下為公。
選賢與能講信修睦。
故人不獨親其親。
不獨子其子。又曰。
謀閉而不興盜竊亂賊而不作。
故外通而不閉。是謂大同。
是豈非大道與德為治而優乎。
又曰。今大道既隱。
天下為家。各親其親。
各子其子。又曰。禹湯文武成王周公。
由此其選也。此六君子者。
未有不謹於禮者也。
以著其義。以考其信。
著其有過。刑仁講讓。
示民有常。如有不如此者在執者去。
眾以為殃。是為小康。
是豈非仁義為治於道德為劣乎。
如此何獨老子而小仁義耶。
韓子何其不自忽儒經而輒誚老子乎。
又曰。老子所謂道德云者。
去仁與義言之也。
一人之私言也。此韓子之言。
所以大不公也。夫老子之所言者大道也。
道果私乎。所謂大道者。
豈獨老子之道。蓋三皇五帝列聖之大道也。
韓子不知。徒見老氏道家。
自為其流與儒不同。
欲抑而然也。夫析老氏為之道家者。
其始起於司馬氏之書。
而班固重之。若老子者其實古之儒人也。
在周為主藏室之史。
多知乎聖人神法之事〔或本無聖人字〕故孔子於禮則曰。
吾聞諸老聃。是蓋老子嘗探三皇五帝之書而得其大道之旨。
乃自著書發明之。
韓子不能揣本齊末。
徒欲排之而務取諸儒名。
不亦易乎。禮運曰。
大道之行與三代之英丘。
未之逮也而有志焉。
鄭玄解曰。大道謂五帝時也。
然他書多謂大道為皇道。
而鄭獨謂五帝之時也。
其意以謂。雖皇與帝其道相通故也。
五帝本紀而黃帝當其首。
然黃帝與虙犧神農其實三皇。
而經史但為帝者。
蓋皇帝與王古亦通稱耳。
故鄭謂五帝之時而皇在其間矣。
但黃帝乃三皇。處五帝之初而冠乎堯舜。
雖本末小異。而大道一也。
繫辭曰。黃帝堯舜垂衣裳而天下治。
此其然也。孔安國謂三皇之書為三墳。
言大道也。五帝之書為五典。
言常道也。孔頴達正其義曰。
皇優於帝。其道不但可常行而已。
又大於常。故為墳也。
此謂對例耳。雖少有優劣皆乃大道並可常行。
亦引茲禮運大道之行謂五帝時為之證。
然五帝三皇之書。
莫至于易。以易與老子較。
而其道豈異乎哉。
如繫辭曰。天下之動正夫一者也。
而老子曰。王侯得一以為天下正。
此其大略也。苟考其無思無為之理。
陰陽變化之說。二書豈不皆然。
班固漢書曰。老氏流者蓋出史官。
又曰。合於堯之克讓。
易之謙謙。此之謂也。
吾少聞於長者曰。
老子蓋承於黃帝氏者也。
及見莊周廣成子曰得吾道者。
上為皇下為王。益信老氏誠得於三皇五帝者也。
此明老子之道德者。
實儒三皇五帝道德仁義之根本者也。
章章然〔或止一章字也〕豈出於老氏一人之私說邪。
必以老子為非。則易與禮運可燔矣。
文王孔子則為槌提仁義者也。
夫先儒之好辯者孰與孟子。
孟子之時。老子之書出。
百有餘年矣。而莊周復與孟氏並世。
如其可排則孟已排之矣。
豈待後世之儒者辯之耶。
司馬遷謂。老子之道約而易操〔上或無之字〕事少而功多。
儒者或不然。譏其先黃老而後六經。
是亦不知其意也。
太史公之書。孔子即為之世家。
老子即為列傳。此豈尊老氏之謂耶。
蓋以老氏之道乃儒之本也。
所以先之者正欲尊其本耳。
非苟先其人也。子長之言微且遠矣。
韓子不能深思而遠詳之。
輒居於先儒。乃曰。
周道衰孔子沒。火于秦黃老于漢。
佛于晉宋齊梁魏隋之間。
其言道德仁義者。
不入于楊則入于墨。
不入于墨則入于老。
不入于老則入于佛。
入于彼則出于此。
入者主之出者奴之。
入者附之出者污之。
嗚呼何其言之不遜也如此。
其曰出入奴污。謂出于楊墨乎。
出於佛老乎。佛老豈致人惡賤之如是耶。
夫佛法居家者果以誠心入道。
其所出遠則成乎殊勝之賢聖。
其所出近則乃身乃心。
潔靜慈惠為上善人出處閭里。
則人敬之而不敢欺。
是亦人間目擊常所見也。
安有出者奴之污之之辱耶。
古者有帝王而入預佛法者。
自東漢抵唐不可悉數。
如唐太宗於崇福寺。
發願稱皇帝菩薩戒弟子者。
玄宗務佛清淨事其熏修者。
是亦佛教而出。果奴乎污耶。
韓子徒以梁武為尤。
而不知辱類其本朝祖宗。
此豈有識慮耶。然梁武之事。
吾原教雖順俗稍評之而未始劇論。
如較其舍身。於俗則過於道則德。
非爾人情輒知。唯天地神明乃知之耳。
故當梁武舍身之際而地為之振。
此特非常之事。而史臣不書而後世益不識。
知梁武帝幽勝之意也。
其發志固不同庸凡之所為。
未可以奴視之也。
韓子既攘斥楊墨佛老如此矣。
而其師說乃曰。孔子以禮師老聃。
其讀墨曰。孔子必用墨子。
墨子必用孔子。不相用不足為孔墨。
其為絳州馬府君行狀曰。
司徒公之薨也。刺臂出血書佛經千餘言以祈報福。
又曰。居喪有過人行。
其稱大顛序。高閑亦皆推述乎佛法也。
韓子何其是非不定前後相反之如是耶。
此不唯自惑。亦乃誤累後世學者矣。
佛老果是。而韓子非之。
後學不辨。徒見韓子大儒而其文工。
乃相慕而非之。楊墨果非。
而韓子是之。學輩亦相效而是之。
夫以是而為非者則壞人善心。
以非而為是者則導人學非。
壞善之風傳之後世。
誤人之所以為心非小事也。
損刻陰德而冥增其過。
不在乎身必在其神與其子孫。
後世亦可畏也。儒有附韓子者曰。
孔子但學禮於老聃氏耳。
非學其道也。曰不然。
禮亦道也。樂記曰。
大禮與天地同節。
又曰。中正無邪禮之質也。
禮運曰。禮必本於太一。
夫中正太一禮之質本也。
儀制上下禮之文末也。
苟聖人但學文末而不究乎質本。
何為聖人耶唯聖人固能文質本末備知而審舉之也。
學者徒知曾子問孔子學禮於老聃之淺者耳。
而不知史記老聃傳孔子問禮之深明者也彼韓子雖學儒之言文。
豈知禮之所以然耶。
其曰聞古之為民者四。
今之為民者六。古之教者處其一。
今之教者處其二。
農之家一而食粟之家六。
工之家一而用器之家六。
賈之家一而資焉之家六。
柰之何民不窮且盜也。
夫所謂教者。豈與乎天地皆出而必定其數耶。
是亦聖人適時合宜而為之。
以資乎治體者也。
然古今迭變時益差異。
未必一教而能周其萬世之宜也。
昔舜當五帝之末。
其時漸薄其人漸偽。
聖人宜之。乃設五教制五刑。
各命官尸之。而契為司徒。
專布五教。遂遺後世使率人為善。
而天下有教自此始也。
及周公之世復當三王之際。
其時益薄其人益偽。
而天下益難治。聖人宜之。
遂廣其教法而備之。
天下謂儒者之教。
自周公起焉。其後孔子述而載之。
詩書六經〔或云六藝〕而儒之教益振周季。
三代之政弊。善人恃術而費智。
不善人假法而作偽。
天下靡靡役生傷性而不知其自治。
老子宜其時。更以三皇五帝道德之說以救其弊。
而天下遂有老子之教也。
兩漢之際。視周末則愈薄愈偽。
賢與愚役於智詐紛然相半。
萬一雖習於老子之說。
而不能甚通乎性命奧妙。
推神明往來救世積昧。
指其死生之所以然。
天下遂有佛之教也。
楊子曰。夫道非天然應時而造。
損益可知也。是豈不然哉。
夫自周秦漢魏。其薄且偽者日益滋甚。
皆儲積於後世之時。
天其或資乃佛教。
以應其事。欲其相與而救世也。
不然何天人與其相感應久且盛之如是耶。
韓子泥古不知變。
而不悟佛教適時合用。
乃患佛老加於儒。
必欲如三代而無之。
是亦其不思之甚也。
夫三皇之時無教。
五帝之時無儒。及其有教有儒也。
而時世人事不復如古。
假令當夏禹之時。
有人或曰。古之治也。
有化而無教化則民化淳。
吾欲如三皇之世用化而不用教。
當此無教。可乎當周秦之時亦有人曰。
古之為治用教也簡。
今之為治。用儒也煩。
煩則民勞。而苟且吾欲如二帝之世用教而不用儒。
當是時無儒可乎。
然以其時而裁之。
不可無教無儒必也矣。
比之韓子之說。欲後世之時無佛無老。
何以異乎。韓子曰。
今其言曰。曷不為太古之無事。
是亦責冬之裘者曰。
曷不為葛之之易也。
責飢之食者曰。曷不為飲之之易也。
韓子其亦知後世不可專用太古之道而譏其言之者。
不知乎時之宜也。
方益後世而韓子欲無佛與老。
何為迺自反不知其時之宜耶。
豈有所黨而然耳。
將欲蔽而特不見乎。
若夫四民之制六家食用之費。
吾原教論之詳矣。
今益以近事較之。
周漢而來治天下垂至於王道者。
孰與唐之太宗。當正觀之間。
佛與老氏。其教殊盛其人殊繁。
其食用殊廣。而國之斷獄卒歲死刑者不過三十人。
東至于海南至嶺外。
皆外戶不閉。行旅不齎糧。
玄宗開元中天下治平。
幾若正觀之時。而佛老之作益盛。
是豈無佛老之人耶。
而唐天下富羨攘竊杜絕。
若爾吾謂民窮且盜。
但在其時與政。非由佛老而致之也。
然佛教苟可以去之。
則唐之二宗以其勢而去之久矣。
烏得後世之人訩訩徒以空言而相訾也。
或謂韓子善擯佛老而功侔於禹。
較其空言實效。無乃屈於禹乎。
狂夫之言何其不思也。
其曰今其法曰。必棄而君臣去而父子禁其相生養之道。
以求其所謂清淨寂滅者也。
此乃韓子惡佛教人出家持戒。
遂尤其詞。夫出家修道豈如是之酷耶。
夫出家者出俗從真。
臣得請于君。父肯命其子乃可。
非叛去而逆棄也。
持戒者唯欲其徒潔清其淫嗜之行。
俗戒則容其正偶。
非一切斷人相生養之道也。
然情之為累淫累為謹。
諸教教人慎淫窒欲。
無欲而天下猶紛然。
溺於淫嗜至于喪心陷身者也。
韓子何必恐人男女之不偶。
見人辟穀遽憂其遂絕五穀之種。
無乃過慮乎。夫清淨謂其性之妙湛。
寂謂至靜。滅謂滅其情感之累非取其頑寂死滅之謂也。
夫出家持戒者。佛用其大觀耳。
聖人大觀乎人間世天地夫婦常倫萬端皆以情愛所成。
都一浮假如夢。貪斯著斯苦斯樂斯榮斯辱斯狥斯弊斯恩愛斯煩惱斯以至死不覺其為大假大夢。
不知其為大患。而大寧至正之妙誠乎亡矣。
出家者乃遠塵絕俗。
神專思一。固易覺而易修。
視身無我奚著。視心無意奚貪。
視有為之事不足固何必狥。
是故大寧矣至正矣。
勝德可得而聖道可成也。
語曰。子絕四。母意母必母固母我。
老子曰。吾所以有大患者為吾有身。
及吾無身吾有何患。
是二者與佛出家法其因似。
是唯大聖人皆知而究之。
使聖人只狥浮世迷不知出虛死生一世與凡人何遠乎。
故孔子稍言之。蓋微存於世書耳。
其廣說大明研幾極妙行而效之。
若待乎佛出世之教。
宜為然耳。此蓋可以冥數審也。
今佛以其出家持戒特欲警世之浮假大夢。
揭人業障而治其死生之大患也。
而韓子反以此為患者。
假其介冑其障者而毅然排佛。
謂佛詭擾我世治。
此韓子以己不見而誣人之見。
其情弊如此之甚也。
佛尚何云。異書云古有夢國舉其國人皆以夢而為覺。
及其以真覺者諭之。
而偽覺之人反皆詬曰。
爾何以夢而欺我耶。
彼覺者默然無如之何。
是頗與韓子屬拒佛類也。
韓子詩曰。莫憂世事兼身事。
須著人間比夢間。
是必因於大顛稍省。
乃信有外形骸以理自勝者始爾。
雖然其前說已傳。
欲悔言何及也。又曰。
嗚呼其幸而不出於三代之後。
不見黜於禹湯文武周公孔子也。
其亦不幸而不出於三代之前。
不見正於禹湯文武周公孔子也。
此韓子疑耳無斷。
君子臨事即以理決之。
何必賴古人。使韓子出入為將相。
臨國大事尚曰此未可黜。
未正于禹湯文武周公孔子。
猶豫則其大事去矣。
何用將相為。夫百行潔身禁。
非不出乎齋戒也。
群善致政不出乎正心也。
佛法大率教人齋戒正心。
無惡不斷有善不宰。
今世後世蓋當有聖賢自以其道理辨。
奚必其既死之文武周公正之黜之乃為信耶。
儒書之言性命者。
而中庸最著。孔子於中庸特曰。
質諸鬼神而不疑。
百世以俟聖人而不惑質諸鬼神而無疑知天也。
百世以俟聖人而不惑知人也。
是必俟乎大知性命之聖人。
乃辨其中庸幽奧而不惑也。
然自孔子而來將百世矣。
專以性命為教。唯佛者大盛於中國。
孔子微意其亦待佛。
以為證乎。不然此百世復有何者聖人。
太盛性命之說而過乎佛歟。
斯明孔子正佛亦已效矣。
韓子何必疑之。又曰。
斯何道。曰斯吾所謂道也。
非向所謂老與佛之道也。
堯以是傳之舜。舜以是傳之禹。
禹以是傳之湯。湯以是傳之文武周公孔子。
孔子傳之孟軻。軻之死不得其傳焉。
按韓子此文乃謂堯舜禹湯文武周公孔子孟軻九聖賢。
皆繼世相見以仁義而相傳授也。
若禹與湯。湯與文武周公。
周公與孔子。孔子與孟子者。
烏得相見而親相傳稟耶。
哂韓子據何經傳輒若是云乎。
孟子曰。舜禹至乎湯五百有餘歲。
湯之至乎文王五百有餘歲。
由文王至乎孔子五百有餘歲。
由孔子而來至今百有餘歲。
而禹湯文武周公孔子孟軻。
其年世相去賒邈既若此矣。
而韓子不顧典籍。
徒尊其所傳欲其說之。
勝強而不悟其文之無實。
得不謂謾亂之也。
而韓子之言可尚信乎。
論語謂堯將傳天下于舜。
乃告之曰。咨爾舜天之曆數在爾躬允執厥中。
舜亦以命禹。而堯舜禹其傳授如此。
未聞止傳仁義而已。
至于湯文武周公孔子孟軻之世。
亦皆以中道皇極相募而相承也。
中庸曰。從容中道聖人也。
孟子亦曰。中道而立能者從之。
豈不然哉。如其不修誠不中正。
其人果仁義乎。如其誠且中正。
果亡仁義耶。韓子何其未知夫善有本而事有要也。
規規滯迹不究乎聖人之道奧耶。
韓氏其說數端。大率推乎人倫天常與儒治世之法。
而欲必破佛乘道教。
嗟夫韓子徒守人倫之近事。
而不見乎人生之遠理。
豈暗內而循外歟。
夫君臣父子昆弟夫婦者資神而生。
神有善惡之習而與神皆變。
善生人倫惡生異類。
斯人循法不循法。
皆蔽一世茫乎未始知其身世今所以然也。
謂生必死死而遂滅。
乃恣欲快其一世。
雖內自欺亦莫知愧乎神明焉。
及乎佛法教人內省不滅。
必以善法修心。要其生生不失於人倫益修十善蓋取乎天倫。
其人乃知其萬世事之所以然。
上下千餘載中國無賢愚無貴賤。
高下者遂翕然以佛說自化。
縱未全十善而慎罪募福信有冥報。
則皆知其心不可欺。
此屬幾滿天下。今里巷處處所見者。
縱然佛猶於高城重垣闢其門而與人通其往來者。
若於大暗之室揭其窓牖而與人內外之明也。
比以詩書而入善者。
而以佛說入者。益普益廣也。
比以禮義修身名當世者。
而以善自內修入神者切親也。
益深益遠也。較其不煩賞罰居家自修。
其要省國刑法而陰助政治。
其效多矣。此不按而不覺耳。
彼悟浮生謂死生為夢為幻。
而出家修潔以其道德報父母為重甘旨之勤為輕者。
是亦生人萬分而其一乃爾也。
雖然猶制其得減衣資以養其親。
非容其果棄父母也。
夫佛之設法如此。
其於世善之耶惡之乎。
其於人倫有開益耶無濟益歟。
與儒之治道其理教乎順耶。
韓子屬蓋深探而遠詳之。
老子之教雖其法漸奧與佛不侔。
若其教人無為無欲恬淡謙和。
蓋出於三皇五帝之道也。
烏可與楊墨概而排之。
孔子以列聖大中之道斷天下之正為魯春秋。
其善者善之。惡者惡之。
不必乎中國夷狄也。
春秋曰。徐伐莒。徐本中國者也。
既不善則夷狄之。
曰齊人狄人盟于刑。
狄人本夷狄人也。
既善則中國之。聖人尊中國而卑夷狄者。
非在疆土與其人耳。
在其所謂適理也。
故曰。君子之於天下也。
無適也無莫也。義之與比。
若佛之法方之世善。
可謂純善大善也。
在乎中道其可與乎可拒乎。
苟不以聖人中道而裁其善惡正其取舍者。
乃庸人愛惡之私不法。
何足道哉。鐔津文集卷第十四
 ^722a20
