
jing:: 佛說大乘莊嚴寶王經卷第三
translator:: 西天中印度惹爛馱囉國密林寺三藏賜紫沙門臣天息災奉　詔譯
爾時除蓋障菩薩白世尊言：「觀自在菩薩摩訶薩往昔之事已聞佛說。
彼菩薩有何三摩地門？
唯願世尊為我宣說。」 ^55c29

佛告善男子：「其三摩地門，所謂有相三摩地、
無相三摩地、金剛生三摩地、日光明三摩地、
廣博三摩地、莊嚴三摩地、旌旗三摩地、
作莊嚴三摩地、莊嚴王三摩地、照十方三摩地、
妙眼如意三摩地、持法三摩地、妙最勝三摩地、
施愛三摩地、金剛幡三摩地、觀察一切世界三摩地、
樂善逝三摩地、神通業三摩地、佛頂輪三摩地、
妙眼月三摩地、了多眷屬三摩地、天眼三摩地、
明照劫三摩地、變現見三摩地、蓮華上三摩地、
上王三摩地、清淨阿鼻三摩地、信相三摩地、
天輪三摩地、灑甘露三摩地、輪光明三摩地、
海深三摩地、多宮三摩地、迦陵頻伽聲三摩地、
青蓮華香三摩地、運載三摩地、金剛鎧三摩地、
除煩惱三摩地、師子步三摩地、無上三摩地、
降伏三摩地、妙月三摩地、光曜三摩地、
百光明三摩地、光熾盛三摩地、光明業三摩地、
妙相三摩地、勸阿蘇囉三摩地、宮殿三摩地、
現圓寂三摩地、大燈明三摩地、燈明王三摩地、
救輪迴三摩地、文字用三摩地、天現前三摩地、
相應業三摩地、見真如三摩地、電光三摩地、
龍嚴三摩地、師子頻伸三摩地、莎底面三摩地、
往復三摩地、覺悟變三摩地、念根增長三摩地、
無相解脫三摩地、最勝三摩地、開導三摩地。
善男子！觀自在菩薩摩訶薩非唯有是三摩地，而於一一毛孔具百千萬三摩地。
善男子！觀自在菩薩摩訶薩位居菩薩，
功德如是，乃至諸佛如來歎未曾有如是功德。
善男子！我於往昔為菩薩時，與五百商人欲往師子國中，
將諸車乘馲駝牛等求其財寶，即發往彼道路。
經歷村營城邑聚落之處，相次至於海濱欲承大舶，於是俱昇舶內。
我當問於舶主言：『汝應看其風信從何而起？
往何國土？為往寶洲？
為闍婆國、羅剎國耶？』
於是舶主瞻其風信，作如是言：『而今此風宜往師子國去。』
是時承風駕放往師子國。
於彼國中有五百羅剎女，忽然變發劇暴大風，
鼓浪漂激，其舶破壞。
時諸商人颭墮水中漂瀁其身，浮及海濱至於岸上。
彼五百羅剎女見諸商人，各各搖動其身出於惡聲，
現童女相來商人所，各以衣服與諸商人。
於是著彼衣服，捩自濕衣曝之令乾。
而離彼處，即往瞻波迦樹下憩歇。
歇已互相謂言：『我今云何？
作何方便？』無復方計，說已默然。
是時彼羅剎女又來於商人前，作如是言：
『我無夫主，可與於我而為夫耶？
於此我有飲食衣服庫藏、園林浴池。』
時彼羅剎女各各將一商人歸自所居。
於是羅剎女中而有一女，為大主宰，名囉底迦囕。
彼女與我相將歸彼所居。
彼女而以上味飲食供給於我豐足飽滿，我當快樂無異人間。
於彼止宿經停二三七日，忽然見彼囉底迦囕欣然而笑。
我時心生疑怪：『未曾見聞彼羅剎女作如是笑。』
時我問言：『汝今何故作是笑耶？』
羅剎女言此：『師子國羅剎女所住之地，恐傷汝命。』
於是我問：『汝何故知耶？』
羅剎女言：『勿履南路而去。
何以故？彼有鐵城，上下周圍而無門戶，
其中而有無數商人，其中多已被彼食噉，唯餘骸骨。
彼今見有活者死者。
恐不相信，但依此路而去到彼，自當信我。』
是時我伺彼女惛沈睡眠，於是菩薩向夜分時持月光劍往於南路，
而行到彼鐵城周匝而看，一無門戶亦無窓牖。
彼鐵城邊有一瞻波迦樹，攀昇樹上，我時高聲喚問。
時鐵城內商人告於我言：『賢大商主而還知不？
我等被羅剎女致在鐵城，而於日日食噉百人。』
彼等具說昔時事已，於是我下瞻波迦樹，却依南路急速還彼羅剎女處。
是時彼女而問我言：『賢大商主！
所說鐵城還當見不？
今應實說。』我言：『已見。』
於是又問彼女：『以何方便令我得出於此？』
彼羅剎女而告我言：『而今有大方便，可令於汝安隱善出此師子國，
却還於彼南贍部洲。』
我見是說，復問彼女：『令我於何道路出此國耶？』
時囉底迦囕告於我言：『有聖馬王而能救度一切有情。』
我當尋時往彼聖馬王所食白藥草，食已於金砂地#CB03060;已而起，
振擺身毛。作如是已，而作是言：『何人而欲達於彼岸？』
三復告言：『若欲去者，當自言說。』
於是我告聖馬王言：『我於今者欲往彼去。』
如是說已，而復到彼羅剎女處同共止宿。
彼羅剎女睡眠覺已，心生追悔而問我言：『商主！
汝身何故冷耶？』於是我知彼意不令我去，
遂以方便告於彼女：『我於向者暫出城外便利而迴，故我身冷。』
彼女告於我言：『應却睡眠。』
至於日出，我時方起，遂乃喚諸商人告言：『而今宜應出於此城。』
時諸商人皆出城已，俱在一處而歇，共相謂言：『今此眾中何人之妻最相戀慕？
有何所見其事云何？』
時眾人中有言：『彼以上味飲食供給於我。』
或有說言：『彼以種種衣服與我。』
或有說言：『彼以天冠珥璫衣服與我。』
或有說言：『我無所得，唯不稱心。』
或有說言：『彼以種種龍麝栴檀之香與我。』
時諸商人作是說已，我當告言：『汝難解脫。
何故貪愛此羅剎女耶？』
眾商人聞，心懷怖畏而問言：『大商主！
實如是耶？』我乃告言：『此師子國，羅剎女所住，非是人耳。
此實是羅剎女。』作是誓言：『佛法僧等可知此羅剎女也。』
時諸商主聞已，告於我言：『以何方便得免此難？』
於是我告彼言：『此師子國有聖馬王，能救一切有情。
彼食大白藥草，於金砂#CB03060;而起，
振擺身已，三復言云：「誰人欲往彼岸？」
我已告彼馬王言：「我今欲往彼岸。」』
時諸商人復告我言：『何日去耶？』
我告眾言：『却後三日決定而去，眾人宜應備辦資糧。』
作是語已眾還入城，各各往本羅剎女舍。
其女見來，相問訊言：『今疲勞耶？』
我當問彼羅剎女：『我未曾見汝悅意園林浴池。
為實有耶？』時彼羅剎女告我言：『大商主！
此師子國有種種適意園林浴池。』
告彼女言：『與我如法辦具資糧，我候三日欲往遊觀種種園林池沼，
看彼名花。我當將種種華而來歸家。』
時羅剎女告我言：『大商主！
我為辦具資糧。』是時恐彼羅剎女知我方計必當殺我，如是思惟默然而住。
彼羅剎女以好飲食與我令喫，食已吁歎。
彼女問言：『大商主！
何故如是而吁歎耶？』
是時我告彼女：『我本南贍部洲人，思自本地。』
彼女告我言：『大商主！
勿思本地。此師子國有種種飲食衣服庫藏、
種種適意園林浴池，受種種快樂，云何思彼南贍部洲？』
我時默然而住。過是日已至第二日，彼女與我辦具飲食資糧。
彼諸商人悉皆辦具資糧。
候第三日日初出時，皆出彼域，出已共相議言：
『我等今者當宜速去，不應迴顧師子國矣。』
作是語已，我與彼眾即時速疾而往於聖馬王所。
到已見彼馬王喫草#CB03060;已振擺身毛。
是時師子國地皆震動，馬王三復言云：『今者何人欲往彼岸？』
時諸商人作如是言：『我等今者欲往彼岸。』
時聖馬王奮迅其身而作是言：『汝等宜應前進，勿應返顧師子國也。』
彼聖馬王如是說已，是時我乃先乘馬王，然後五百商人俱昇馬上。
時彼師子國中諸羅剎女忽聞諸商人去，
口出苦切之聲，即駛奔馳趁逐，悲啼號哭叫呼隨後。
時諸商人聞是聲已，迴首顧眄不覺閃墜，
其身入於水中，於是諸羅剎女取彼身肉而噉食之。
是時唯我一人往於南贍部洲。
彼聖馬王屆海岸所，我當下已，而乃旋遶彼聖馬王三匝畢已，
即離彼處尋路而行，往於本地歸自所居。
到其家已，是時父母見我來歸，抱捉其子欣喜復悲涕泣流淚。
父母先為我故涕泣恒時，其眼昏瞖，因茲除愈，明淨如故。
是時父母與子共在一處，我乃具述前所經歷艱苦之事。
父母聞已告於我言：『汝於今日得全其命安隱而歸，甚適我懷無復憂慮。
我不須汝所盈財寶，今緣自知年耄衰朽，須汝佐輔出入扶侍。
我當死至，汝為主者送葬我身。』
昔時父母而作如是善言慰諭於我。
除蓋障！我於是時身為商主，受如是危難苦惱之事。」 ^56a3

佛告除蓋障菩薩：「時聖馬王者，即觀自在菩薩摩訶薩是。
於是危難死怖畏中救濟於我。
除蓋障！我今不能廣說是觀自在菩薩摩訶薩功德數量，我今為汝略說是觀自在身毛孔中所有功德。
除蓋障！觀自在菩薩身有金毛孔，而於其中有無數百千萬俱胝那庾多彥達嚩，
彼等無輪迴苦，而常受於最勝快樂，天物受用無有窮盡，
無有惡心、無憎嫉心、無貪瞋癡，常行八聖道，恒受法樂。
除蓋障！於是金毛孔中復有放光如意寶珠，
隨彼彥達嚩眾思念所須，隨意滿足。
於是金毛孔中有斯出現。
復有黑毛孔，而於其中有無數百千萬俱胝那庾多具通神仙之人，
其中有具一神通者，或有具二三四五神通之者，亦有具足六神通者。
於是毛孔之中，復現銀地，黃金為山白銀為峯，三十七愛染蓮華寶莊嚴其山。
於其山中而有八萬四千神仙之眾。
如是仙眾出現劫樹，深紅為身、黃金白銀以為枝葉，放寶光明。
又於一一毛孔現四寶池，八功德水充滿其中，而有妙華盈滿池中。
於池岸側有天妙香樹、栴檀香樹。
又有莊嚴劫樹，上懸莊嚴天冠珥璫，復有殊妙瓔珞而嚴飾之，
又於其上懸眾寶鈴，又挂妙衣憍尸迦服。
於斯一一劫樹之下，各有一百彥達嚩王，而於恒時奏諸音樂。
復有群鹿羽族靈禽，聞斯樂音悉皆思惟：『諸有情類多受輪迴之苦。
何故南贍部洲人見受生老病死愛別離等如是諸苦？』
此諸禽鳥鹿等於是思惟此大乘莊嚴寶王經如是之名，
於是而有天妙上味飲食、天諸妙香、天妙衣服等物，隨彼所思如意滿足。」
是時除蓋障菩薩白世尊言：「我今聞是甚為希有。
世尊！」佛告善男子：「於意云何？」
除蓋障菩薩白世尊言：「如是有情心唯思念此經名號，尚獲如是利益安樂。
若復有人得聞此經，而能書寫受持讀誦供養恭敬，如是之人常得安樂。
或復有人於此經中書寫一字，斯人當來不受輪迴之苦，
而永不於屠兒魁膾下賤之類如是家生，
所生之身而永不受背傴攣躄、醜脣缺漏、
疥癩等病不可喜相，獲得身相圓滿、諸根具足、
有大力勢，何況具足受持讀誦書寫供養恭敬之人所獲功德。」 ^57c2

爾時世尊讚言：「善哉善哉！
除蓋障！汝今善說如是之法。
今此會中無數百千萬天、龍、藥叉、彥達嚩、
阿蘇囉、蘖嚕拏、緊那囉、摩護囉誐、人及非人、
鄔波索迦、鄔波斯計如是等眾，皆悉聞汝說如是法。
得聞斯之廣博法門，由汝所問。」
時除蓋障菩薩白世尊言：「世尊於今說斯妙法，天人眾等生信堅固。」
是時世尊讚言：「善哉善哉！
善男子！汝能如是重復問是觀自在身毛孔中所現功德。
除蓋障！彼復有寶莊嚴毛孔，是中有無數百千萬俱胝那庾多彥達嚩女，
面貌端嚴形體姝妙種種莊嚴，如是色相狀如天女。
彼眾貪瞋癡苦皆不能侵於彼身分，而亦不受人間少分苦惱之事。
彼彥達嚩女而於三時念是觀自在菩薩摩訶薩名號，而於是時彼等獲得一切所須之物。」
是時除蓋障菩薩白佛言：「世尊！
我欲入彼毛孔之中看其所有。」 ^58a14

佛告善男子：「彼之毛孔無有邊際，如虛空界亦無障礙。
善男子！如是毛孔無障無礙亦無觸惱。
彼毛孔中，普賢菩薩摩訶薩入於其中行十二年不得邊際，
見諸毛孔一一之中各有佛部於彼而住。
是故普賢不能見其邊際近遠，餘諸菩薩云何而得見彼邊際耶？」
時除蓋障菩薩白佛言：「世尊！
普賢菩薩摩訶薩於彼毛孔行十二年不能見其邊際，而諸毛孔各有百佛在於其中。
普賢菩薩摩訶薩尚不能得見於邊際，我今云何而得入於是中耶？」
佛告善男子：「我亦不見如是微妙寂靜。
彼無相故而現大身具十一面，而百千眼圓滿廣大。
得相應地湛然寂靜，大智無得無有輪迴，
不見救度亦無種族，無有智慧亦無有說，如是諸法如影響故。
善男子！觀自在菩薩無見無聞彼無自性，乃至如來亦所不見。
於意云何？善男子！
普賢等諸菩薩皆具不可思議，不能了知彼觀自在之所變化。
善男子！觀自在菩薩摩訶薩變現種種，
救度無數百千萬俱胝那庾多有情，令得往生極樂世界，
見無量壽如來，得聞法要，皆令當得成菩提道。」
時除蓋障菩薩白世尊言：「不知以何方便令我得見是觀自在菩薩摩訶薩？」 ^58b2

佛告善男子：「彼菩薩必當來此索訶世界，而來見我禮拜供養。」
時除蓋障菩薩白佛言：「世尊！
可知是觀自在菩薩摩訶薩而來於此為於何時？」 ^58b25

佛告善男子：「候此有情根熟之時，彼觀自在菩薩摩訶薩先來到此。」
時除蓋障菩薩摩訶薩以手搘顋作是思惟：
「我今云何有是罪障，壽命雖長而無所益，
不得見彼觀自在菩薩恭敬禮拜，猶如盲人在道而行。」
時除蓋障菩薩復白佛言：「世尊！
彼觀自在菩薩摩訶薩為實何時而來於此耶？」 ^58b29

爾時世尊微笑告言：「善男子！
觀自在菩薩摩訶薩，彼於無時而是來時。
善男子！彼菩薩身而有毛孔名灑甘露，
於是毛孔之中有無數百千萬俱胝那庾多天人止住其中，
有證初地二地乃至有證十地菩薩摩訶薩位者。
除蓋障，彼灑甘露毛孔之中而有六十金銀寶山，
其一一山高六萬踰繕那，有九萬九千峯，
以天妙金寶周遍莊嚴，一生補處菩薩於彼而住。
復有無數百千萬俱胝那庾多彥達嚩眾，於彼毛孔而於恒時奏諸音樂。
除蓋障！彼灑甘露毛孔之中，又有無數百千萬俱胝那庾多宮殿，
以天摩尼妙寶周遍莊嚴，見者其意適然，復有種種真珠瓔珞而校飾之。
於彼宮殿各有菩薩說微妙法，出是宮殿各各經行。
於經行處而有七十七池，八功德水盈滿其中，
有種種華，所謂嗢鉢羅華、鉢訥摩華、矩母那華、
奔拏利迦華、噪彥馱迦華、曼那囉華、摩賀曼那囉華充滿其中。
彼經行地復有適意劫樹，以天金銀而為其葉莊嚴，於上懸諸天冠珥璫珍寶瓔珞種種莊嚴。
彼諸菩薩而經行已，於夜分時憶念種種大乘之法，
思惟寂滅之地，思惟地獄、鬼趣、傍生。
作如是思惟已，而入慈心三摩地。
除蓋障！於彼毛孔，如是菩薩出現其中。
復有毛孔名金剛面，而於其中有無數百千萬緊那囉眾，
種種華鬘瓔珞遍身莊嚴，以妙塗香用塗其體，見者歡喜。
而彼恒時念佛法僧，得不壞信，住法忍慈，思惟寂滅遠離輪迴。
如是如是，善男子！
彼緊那囉眾心生愛樂。
彼之毛孔有無數山，而於其中有金剛寶窟、
金寶窟、銀寶窟、玻胝迦寶窟、蓮華色寶窟、
青色寶窟，復有具足七寶窟。
如是，善男子！於彼毛孔有斯變現。
而於是中又有無數劫樹，無數栴檀大樹、
微妙香樹，無數浴池，百千萬天宮寶殿，
玻胝迦莊嚴巧妙清淨適意寶殿，於彼出現。
如是宮殿，緊那囉眾止息其中。
既止息已說微妙法，所謂布施波羅蜜多法及持戒、
忍辱、精進、靜慮、智慧波羅蜜多法。
說是六波羅蜜多已，各各經行。
而於是處有黃金經行道、白銀經行道。
於是周匝而有劫樹，金銀為葉，上有種種天衣寶冠珥璫寶鈴瓔珞，
如是莊嚴彼經行處。
又有樓閣，緊那囉於是經行，思惟沈淪生苦、
老苦、病苦、死苦、貧窮困苦、愛別離苦、冤憎會苦、
求不得苦，或墮針刺地獄、黑繩地獄、喝醯大地獄、
極熱大地獄、火坑地獄，或墮餓鬼趣，如是有情受大苦惱。
彼緊那囉作是思惟。
如是，善男子！彼緊那囉樂甚深法，思惟圓寂真界，復於恒時念觀自在菩薩摩訶薩名號。
由是稱念，而於是時得諸資具悉皆豐足。
善男子！觀自在菩薩摩訶薩乃至名號亦難得值。
何以故？彼與一切有情如大父母，一切恐怖有情施之無畏，
開導一切有情為大善友。
如是，善男子！彼觀自在菩薩摩訶薩有六字大明陀羅尼，難得值遇。
若有人能稱念其名，當得生彼毛孔之中不受沈淪，
出一毛孔而復往詣入一毛孔於彼而住，乃至當證圓寂之地。」
時除蓋障菩薩白世尊言：「世尊！
今此六字大明陀羅尼，為從何處而得耶？」 ^58c7

佛告善男子：「此六字大明陀羅尼，難得值遇。
至於如來而亦不知所得之處，因位菩薩云何而能知得處耶？」
除蓋障菩薩白世尊言：「如是陀羅尼，今佛如來應正等覺云何而不知耶？」 ^59b7

佛告善男子：「此六字大明陀羅尼，是觀自在菩薩摩訶薩微妙本心。
若有知是微妙本心，即知解脫。」
時除蓋障菩薩白世尊言：「世尊！
諸有情中有能知是六字大明陀羅尼者不？」
佛言：「無有知者。善男子！
此六字大明陀羅尼，無量相應如來而尚難知，菩薩云何而得知此觀自在菩薩微妙本心處耶？
我往他方國土，無有知是六字大明陀羅尼處者。
若有人能而常受持此六字大明陀羅尼者，
於是持誦之時，有九十九殑伽河沙數如來集會；
復有如微塵數菩薩集會；復有三十二天天子眾亦皆集會；
復有四大天王而於四方為其衛護；復有娑誐囉龍王、
無熱惱龍王、得叉迦龍王、嚩蘇枳龍王，
如是無數百千萬俱胝那庾多龍王而來衛護是人；
復有地中藥叉、虛空神等而亦衛護是人。
善男子！觀自在菩薩身毛孔中俱胝數如來止息已，
讚歎是人言：『善哉善哉！
善男子！汝能得是如意摩尼之寶。
汝七代種族皆當得其解脫。』
善男子！彼持明人於其腹中所有諸蟲，當得不退轉菩薩之位。
若復有人以此六字大明陀羅尼身中項上戴持者，善男子！
若有得見是戴持之人，則同見於金剛之身，
又如見於舍利窣堵波，又如見於如來，又如見於具一俱胝智慧者。
若有善男子善女人而能依法念此六字大明陀羅尼，
是人而得無盡辯才、得清淨智聚、得大慈悲，
如是之人日日得具六波羅蜜多圓滿功德，是人得天轉輪灌頂。
是人於其口中所出之氣觸他人身，所觸之人發起慈心、
離諸瞋毒，當得不退轉菩薩，速疾證得阿耨多羅三藐三菩提。
若此戴持之人以手觸於餘人之身，蒙所觸者，是人速得菩薩之位。
若是戴持之人見其男子女人童男童女，
乃至異類諸有情身，如是得所見者悉皆速得菩薩之位，
如是之人而永不受生老病死苦、愛別離苦，而得不可思議相應念誦今此六字大明陀羅尼。」
作如是說。佛說大乘莊嚴寶王經卷第三
 ^59b12
