大般涅槃經集解卷第二十一〔文字品第十三　鳥喻品第十四〕
other:: 
　釋十四音　釋鳥喻　明常無常六行不相離釋山頂見平地譬
pin:: 
#  13 文字品(二一)
文字品第十三 ^464a8

案僧亮曰：此品答云何解滿字及與半字義，
廣上〈名字品〉也。上說雖聞契經，不知佛性；
聞《涅槃經》，知有佛性，十地聞說，猶尚髣髴。
佛性始終皆由經說，問以顯之也。
法瑤曰：上明佛性難見，十住猶不明了，唯佛能見。
是則佛性之理滿足，以況滿字；非佛性者皆非滿足，以況半字。
又況無常教為半字，常教為滿字也。
又惑之根本為半字，一切善為滿字也。
僧宗曰：上已廣因果及廣流通，然以文理合為經體，
故此品廣文，鳥月二喻廣理也。
文理既彰，於經無闕矣。
智秀曰：前品中，迦葉云：常我之名不應為凡夫所得。
佛舉王子為譬，明常我之名乃由佛有，
是以迦葉因致此問：若常我之名由佛有者，未知其餘名字復因誰有？
所以言云何解滿字及半字所由也。 ^464a11

佛復告迦葉：所有種種異論〔至〕皆是佛說非外道說。 ^464a26

案道生曰：因上所言。
凡夫所謂我者，本出於佛，今明外道所說亦皆如是。
然則文字語言，當理者是佛、乖則凡夫，
於佛皆成真實、於凡皆成俗諦也。 ^464a27

迦葉菩薩白佛言：世尊〔至〕然後能知是法非法。 ^464b2

案僧宗曰：明非但常名為外道所竊，凡是一切記論、
有益之言，皆從佛出也。
傳云：十四是字，後者名音，字與音合名為滿也；
十四未滿，為半也。
音字合故，有記論也。
陰者有為，實法無為也。
智秀曰：此品有七段。
第一正答問；第二列出十四音；第三約四音結成字義；
第四明音所以得有差別，有十四音也；
第五明滿字半字昇降相；第六明知不知相；
第七導領勸旨，佛即述也。
此第一段，有三翻：第一佛先唱文字皆是佛說；
第二迦葉請釋根本；第三佛廣說字之本義也。 ^464b3

迦葉菩薩復白佛言〔至〕即是如來金剛之身。 ^464b14

案道生曰：彼之字義，名曰不盡。
而指法身，今先據涅槃為端也。
僧亮曰：其義云何者，問其字體，亦問字義也。
有十四音，此答字體也。
傳云：胡本言字不言音，譯人誤也。
名涅槃者，此答字義也。
佛說字意，本為涅槃息有為之苦，說字之義也。
常故不流者，釋音也，涅槃不為生滅所遷流也。
僧宗曰：傳譯云十四音者，為天下音之本也。
如善用宮商，於十四音中隨宜制語，是故為一切字本也。
此中但有十二字，餘二字零落不傳，相承云悉曇二字是也。
智秀曰：此下第二段也。
十四音，從惡阿有十二，合則為六也。
從迦佉以下有二十五音，以五為一，合則成五也，并前為十一音也。
後有九音，耶羅等合三為一，復得成三，并為十四也。
彼此不同，風俗有異，信之譯人耳。 ^464b15

是十四音名曰字本〔至〕最為殊勝是故名痾。 ^464c1

案僧亮曰：言十四音而所列十二者，《瑞應經》
云「書缺二字」，以此為證也。
寶亮曰：若就此文而斷，正應用涅槃為二字；
然相傳不取，未詳所以也。 ^464c2

迦者於諸眾生起大慈悲〔至〕大般涅槃是故名摩。 ^464c6

案僧宗曰：三十八音從十四音出，但就三十八中前二十五音是次第從舌本聲，
次至舌端、次齒、次脣。
從第二十六至第三十，此是超越不定。
下有八字，皆表長短超聲之相。
半字為字本者，義生此也。
夫致教之體，要先半而後滿，此是前後次第根本耳。
迦呿此五字，是舌本音也。
遮車此五字，舌中音也。
吒他此五字，舌端音也。
多他此五字，是舌齒音也。
波頗此五字，是脣音也。
耶羅和此五字，是超聲也。
下八字，皆是縮張含吐之異也。
曇纖曰：此二十五字，皆前十二字中出，下去諸字皆不從出也。 ^464c7

耶者是諸菩薩在在處處〔至〕有父母妻子是故名羅。 ^464c19

案智秀曰：十四音訖此也，此中九字為三音也。 ^464c20

魯流盧樓如是四字〔至〕以是故名魯流盧樓。 ^464c22

案僧亮曰：向來諸字，當字表義。
今此四字，共表四義。
四義者，謂三寶、對法，三寶以善對惡也；
對法者，以惡對惡。
如調達三逆種種為惡，起制戒因緣，未來惡也。
智秀曰：第三段，結成字義也。
正是以音表旨，故目此音為字也。
字有滿半者，以十四音用表圓理目為滿字，表未圓理謂之半字也。 ^464c23

吸氣舌根隨鼻之聲〔至〕皆因舌齒而有差別。 ^465a1

案智秀曰：第四段，明音所以得有十四之音也。 ^465a2

如是字義能令眾生〔至〕而不同於陰界入也。 ^465a4

案僧亮曰：身口是文字之因，文字是口業之因，皆是作法也。
眾生佛性則不如是者，乃由文字說性，
眾生得知，人謂佛性亦由文字得清淨也。
今明不了者，從緣生故，是作法也。
佛性從緣見，非作法也。
不同陰界入者，不可壞也。
寶亮曰：佛性雖在陰界入中而非陰所攝者，
真俗兩諦乃是共成一神明法，而俗邊恒陰入界，真體恒無為也。
以真體無為故，雖在陰而非陰所攝也。
體性不動而用無暫虧，以用無虧故取為正因。
若無此妙體為神用之本者，則不應言雖在陰入界中而非陰入所攝也。
故知理致必爾矣。
如脫不爾者，復不可使佛果佛性倒入陰入界中，而唱非陰界所攝也。
即曰謹述誠旨，不敢妄有所作也。
智秀曰：為成歎字功也。
以此而言，歎字所表既妙，下結勸也。 ^465a5

是故眾生悉應歸依〔至〕等視眾生無有差別。 ^465a21

案僧亮曰：依不壞之性，成不壞之果也。
智秀曰：字有所表，故遂感菩薩等視也。 ^465a22

是故半字於諸經書記論文章而為根本。 ^465a24

案僧亮曰：說字說音事已究竟，此結上也。 ^465a25

又半字義皆是煩惱〔至〕脩善行者名為滿人。 ^465a26

案僧亮曰：上明未與音合之字為半；今明雖合，
不得字旨，亦是半也。
智秀曰：次下顯半字之功優劣也。 ^465a27

如是一切經書記論〔至〕無閡無著真得解脫。 ^465b1

案僧亮曰：上云一切善法根本，人謂亦與如來為本。
佛無師悟，非字所攝。
名離文字，但言半者是不善、滿者皆善也。 ^465b2

何等名為解了字義〔至〕是人不知如來之性。 ^465b5

案僧亮曰：已說字竟，次明解與不解。
若得出之旨，為解字也。
智秀曰：此下第六，辯知不知相也。 ^465b6

何等名為無字義耶〔至〕應離半字善解滿字。 ^465b9

案僧亮曰：字義者，雖復讀誦文字，而行違說旨者，
字則不為是人出也，名為無字，未知常住佛性故也。 ^465b10

迦葉菩薩白佛言：世尊〔至〕樂正法者應如是學。 ^465b13

案僧亮曰：第七段，迦葉領旨，佛述成也。
pin:: 
#  14 鳥喻品(二一)
鳥喻品第十四 ^465b14

案僧亮曰：答問云何共聖行至太白與彗星也。
上說文字，此顯文之所表六行。
經體具足，法理不偏，六行常俱，以鳥為譬也。
法瑤曰：滿字者，即是常義。
半字者，即無常義。
常以無常雖殊，其理致是同。
昔說無常，為令得常。
得常由乎無常，豈得相離？
是則共成一聖，名為共聖行也。
僧宗曰：大分此品為三段，第一則六行體、
第二寄因以明六行也、第三就相行以明六也。
寶亮曰：此下兩品，同廣文字下旨，謂常無常六行也。
〈鳥喻品〉雙明六行，〈月喻品〉偏明三行，然俱廣明理，故共答一問也。
此品總別有二門：第一從品初以下，總門也；
第二從「如來已離憂悲」訖品，別門也。
智秀曰：此品分為二段。
第一從初訖「復異豆粟甘蔗」，略列六行也。
第二從「如是諸種」訖品，廣明六行也。
廣中別有章門，至彼更開。 ^465b16

佛復告迦葉：善男子！
鳥有二種〔至〕何以故性真實故。 ^465c3

案智秀曰：第一總別六行體也。 ^465c4

迦葉白佛言：世尊！
如是等物〔至〕乃至無我亦復如是。 ^465c5

案僧宗曰：就明六行體中有三章，此第一就偏教以明常無常也。
寶亮曰：上來至此總門明六行也。
智秀曰：此廣門中第二，先明常無常也。 ^465c6

迦葉菩薩白佛言：世尊〔至〕是名鴛鴦迦隣提鳥。 ^465c10

案僧宗曰：此第二階，寄真應以明我無我也。
至極法身無有憂悲；即我義。
見有憂悲，似如無我也。
借無想天以為況也，無想天報唯有四陰，不域其方所。
雖無住處，要不得無也。
近事尚難可知，況法身妙極耶？
樹神依樹，亦如是也。
智秀曰：廣門第二，明無我也。 ^465c11

復次善男子！佛法猶如〔至〕第一微妙壞諸行故。 ^465c17

案僧宗曰：第三階，明苦樂也。 ^465c18

迦葉菩薩白佛言：世尊〔至〕異法是我異法無我。 ^465c19

案僧宗曰：寄因以辨六行也。
明放逸則無常苦果，不放逸則常樂果也。
長行釋偈，小不次第也，先釋放逸果、次釋不放逸果、
次釋放逸因、次釋不放逸因也。
非聖凡夫者，前已釋二家因果，今出其人也。 ^465c20

如人在地仰觀虛空〔至〕如迦隣提鴛鴦等鳥。 ^465c25

案僧宗曰：第三就相待明六行也。
以生死為下、佛果為上，以上知下，所以而常；
下不知上，故無常也。
寄譬明如來住智慧之上，見五道生死也。
借譬以明見，而物情於譬生滯，故迦葉仰諮，以拂斯迹也。
大般涅槃經集解卷第二十一
 ^465c26
