
other:: 下之一大方廣圓覺修多羅了義經略疏注卷下
author:: 終南山草堂寺沙門宗密述
第三、深究輪迴之根者，謂窮其展轉根元，
推其差別種性故，於中文四：初，三：今初。 ^550b14

於是彌勒菩薩在大眾中即從座起，頂禮佛足，
右繞三匝，長跪叉手而白佛言： ^550b16

同上。
次正陳辭句。文二：初、慶前。 ^550b17

「大悲世尊！廣為菩薩開祕密藏，令諸大眾深悟輪迴，」 ^550b19

因舟行岸移等喻，悟得真隨妄轉。 ^550b20

「分別邪正，能施末世一切眾生無畏〔決定〕
道眼，」 ^550b21

五眼之中即慧眼、法眼，具真俗故。 ^550b22

「於大涅槃生決定信，」
永不信餘。《首楞》云：「妙信常住，一切妄想滅盡無餘。」 ^550b23

「無復重隨輪轉境界起循環見。」
不執月運岸移等。 ^550b25

二、請後文，二：一舉法問、二結益請。
初中二：一、問斷輪迴。 ^550b26

「世尊！若諸菩薩及末世眾生，欲遊如來大寂滅」 ^550b28

大般涅槃。 ^550b29

「海，」
具足三德，能建大義，體深用廣，故如海也。 ^550c1

「云何當斷輪迴根本？」
因前章云：先斷無始輪迴根本，故今問斷之方。 ^550c3

「於諸輪迴」
前云種種取捨皆是輪迴，故此云諸。 ^550c5

「有幾種性？」
既一切皆是輪迴之相，未審有幾種性。 ^550c7

二、問修悲智。 ^550c8

「修佛菩提幾等差別？」
法門無邊誓願學故，即從假入空成大智。 ^550c9

「迴入塵勞，當設幾種教化方便度諸眾生？」 ^550c11

眾生無邊誓願度故，即從空入假成大悲。
惑病既多，方藥非一，若無方便，少湯添水，
恐落愛見大悲，故須問也。 ^550c12

二、結益請。 ^550c14

「惟願不捨救世大悲，令諸修行一切菩薩及末世眾生，
慧目」 ^550c15

即能照也。 ^550c16

「肅清，」
緣塵不雜。 ^550c17

「照耀心鏡，」
即所照也。心淨如鏡故，六祖偈云：「心如淨明鏡，身如明鏡臺。」 ^550c18

「圓悟如來無上知見。」
無能無所自在圓明故，即同《法華》雙開菩提、涅槃是無上義。
下三唱倣前。 ^550c20

作是語已，五體投地。
如是三請，終而復始。
爾時，世尊告彌勒菩薩言：「善哉！
善哉！善男子！汝等乃能為諸菩薩及末世眾生，
請問如來深奧祕密微妙之義，」 ^550c23

本清淨之輪迴，無差別之種類等故。 ^550c26

「令諸菩薩潔清慧目，及令一切末世眾生永斷輪迴，
心悟實相，具無生忍。」 ^550c28

真性無生，本來清淨。
眾生未悟，妄心見生，生即必滅，故是輪迴。
今悟實相，了心無生，心既不生，輪迴永絕。
如是忍可名無生忍。
上皆讚也。 ^550c29

「汝今諦聽，當為汝說〔許也〕。」
時，彌勒菩薩奉教歡喜，及諸大眾默然而聽。 ^551a4

次下正說長行，中二：一答斷輪迴、二答修悲智。
前中二：一推本末令斷、二明種性令知。
初中二：一示所斷、二勸令斷。
初中四：一指愛為本、二欲助成因、三展轉更依、四起諸業報。 ^551a5

初中二：初、約貪欲以標指。 ^551a9

「善男子！一切眾生從無始際，由有種種恩愛貪欲，故有輪迴。」 ^551a11

謂對所貪五欲，標指能貪之愛是輪迴之本。
《首楞》云：「流愛為種，納想為胎，交遘發生，
吸引同業，以是因緣故有生死」。
又《涅槃》云：「因愛生憂，因愛生怖；若離貪愛，何憂何怖？」
又《佛名經》云：「有愛則生，愛盡則滅，故知生死貪愛為本。」
先令斷者，如樹除根等，謂由於五欲引起愛心，能令眾生生死不絕。
言種種者，或天屬之恩，如父母等；或感事之恩，
如得惠齎等；或任運生愛，即自身及名利、
色味、六親等；或因敬成愛、因恩成愛；或因愛結恩，
恩之與愛應成四句，謂恩非愛等。
又所貪之境眾多，故能貪之愛不一。
然貪與愛亦有四句，謂貪非愛等。
若對治簡境，則有順有乖。
若約妄簡心，則皆為過患。
又唯就愛，復有其三：一惡愛，謂禽荒、色荒及名利等；
二善愛，謂貪來報，行施戒等；三法愛，謂樂著名義，及貪聖果而修行等。
故下云「法愛不存心，漸次可成就。
我身本不有，憎愛何由生。」 ^551a12

後、約受生以結定。 ^551a29

「若諸世界一切種性，卵生、胎生、濕生、化生，
皆因淫欲而正性命，當知輪迴愛為根本。」 ^551b2

卵等四生則受生差別，故《瑜伽》釋眾生云：
「思業為因，殼、胎、濕、染為緣，五蘊初起為生。」
若以四生配六道者，天及地獄化生；鬼通胎、
化，謂鬼子及地行羅剎是胎，餘皆化生；
人畜各四，人具四者，毘舍佉母卵生三十二子，
胎則常人，濕則柰女，化為劫初；畜具四者，
金翅及龍，餘獸皆胎，餘鳥皆卵。
然著地飛空、若水若陸、微細蠢動，或卵胎、
或濕化，不可具分品類。
皆因淫欲正性命者，淫謂耽染愛著，但是情染，
總得名淫，縱使化生亦依業染。
但約欲界輕重者，《俱舍》云：「六受欲交抱，執手笑視淫。」
四洲之人同四王界，餘諸異類卵濕胎形，
心染氣傳難具分析，受性稟命莫不由之。
既性命由淫，淫復由愛，故云愛為根本。 ^551b3

二、欲助成因。 ^551b17

「由有諸欲〔境也〕助發愛性，」
心也，即愛之種子。 ^551b18

「是故能令生死相續，」
由外塵欲牽起愛心，亦由愛心貪著於欲。
貪欲故造業，造業故受報，由此生死不斷。
故《肇論》云：「眾生所以久流轉者，皆由著欲故也。
若欲止於心，則無復生死。
潛神玄默，與虛空合其德，是名涅槃。」 ^551b19

三、展轉更依。 ^551b23

「欲因愛生，命因欲有，眾生愛命，還依欲本。
愛欲為因，愛命為果。」 ^551b25

欲謂貪婬，命謂身命。
無愛欲則不生，無欲身則不有。
當知欲因愛有，身因欲生，既有此身，還生於愛。
由愛身故還為欲因，復感未來生死果報，如是展轉相續無窮。 ^551b26

四、起諸業報。文中二：一別釋、二總結。
初中三：一、惡業苦報。 ^551c1

「由於欲境起諸違」
不可意。 ^551c3

「順〔可意〕，境背愛心，而生憎嫉，造種種業，」
由愛彼境，境不順心便生熱惱憎嫉，憎嫉故起瞋，
瞋故殺害、逼惱、打罵、凌辱，種種惡業從此便興。
亦可境稱愛心而生耽著，淫、盜、飲啖、侵奪、
綺妄種種惡業，文無者略也。
言種種者，十不善等。 ^551c4

「是故復生地獄、餓鬼。」
三惡報也。無畜生者，取其文潤成句，以二例知。
亦可翻譯傳寫脫漏，義必合有。
故《華嚴》云：「十不善業道，上者地獄因，中者畜生因，下者餓鬼因。」 ^551c10

二、善業樂報。 ^551c13

「知欲可厭，」
知愛欲心是惡道因，於彼欲境深生厭離。 ^551c15

「愛厭業道，」
怖彼惡道，不造惡因，於離惡法門深生愛樂。 ^551c17

「捨惡樂善，」
比由愛欲故造惡，今知欲可厭故，捨十惡、樂十善也。 ^551c19

「復現天人。」
樂報也。《華嚴》云：「十善業道是人、天受生因。」
判云樂報，麁相言之。
若論人間八苦、天上五衰，地居斫截、殘害、
驅擯，豈能免苦？若於天、鬼、畜中開出修羅，即成六道。 ^551c21

三、不動業報。 ^551c24

「又知諸愛可厭惡故，棄愛樂捨，還滋愛本，」
知其愛惡、愛善俱未免苦，棄彼愛心，樂修捨法。
捨法即四禪八定，而不知樂捨之心還同彼愛，故云還滋愛本。 ^551c26

「便現有為增上善果，」
上二界殊勝依正二報也。
由於欲界修得此定，各隨其地而生彼天。 ^552a1

二、總結。 ^552a3

「皆輪迴故，」
愛為根本，故皆輪迴。 ^552a4

「不成聖道。」
不了自心，故非聖道。
前指無明，此標貪愛，發潤備矣。
然十惡業一向須除，十善、八定則但除其病。 ^552a5

第二、勸斷。文三：初、正勸。 ^552a7

「是故眾生欲脫生死，免諸輪迴，先斷貪欲及除愛渴。」 ^552a9

既知生死皆由貪愛，故欲脫生死，先斷此二。
遠公《報應論》云：「夫事起必由其心，報應必由於事。
是故自報以觀事，而事可變；舉事以責心，而心可反。」
渴者喻其至切。 ^552a10

二、通妨。恐有難云：若爾，云何菩薩亦有貪愛，故受生邪？
故下通云。 ^552a13

「善男子！菩薩變化示現世間，非愛為本，
但以慈悲令彼捨愛，假諸貪欲而入生死。」 ^552a16

菩薩示現受生，非愛為本，但以大悲益人為利，
欲行教化，須現受生，示同凡夫，同事利物。
故《淨名》云：「眾生病則菩薩病。」
示現等者，悲深也。
非愛者，智深也。 ^552a17

三、顯益。 ^552a21

「若諸末世一切眾生，能捨諸欲及除憎愛，
永斷輪迴，勤求如來圓覺境界，於清淨心便得開悟。」 ^552a22

先能除捨，方可勤求，如出鑛金始堪為器。
故《首楞》云：「如是貪欲，有名鬼倫，無名天趣，
有無相傾，起輪迴性。
有無二無，無二亦滅，於佛菩提方可希冀。」
問：「從前但云貪愛，何故此云及除憎愛？」
答：「由愛身愛境，境違於情、或身被惱，故生憎也。
是知憎亦由愛，故雖兼憎，意但說愛。」 ^552a24

二、明種性令知者，謂由前說始終動靜，
乃至思度佛境，皆是輪迴，故彌勒問其種性，
意云：比聞餘教只言五道輪迴，今何得三乘行人亦未能免？
故佛為說，由本貪欲顯出五性，故屬輪迴，不以悟淨圓覺為本因故。
然菩薩性中修證行相，但除其病，不除其法，餘如廣疏。
文中二：一、總標因依。 ^552b1

「善男子！一切眾生由本貪欲，發揮無明，
顯出五性差別不等，」 ^552b8

厭惡樂善，三乘教熏積習既深，遂成別性。
《楞伽》云：「隨說彼而成，皆名教熏起。」 ^552b9

「依二種障而現深淺。」
若遇邪師教者，則於人、法二我極為堅執，名之為深。
若遇二乘人說人空理，於法雖未離愚，
於人已無堅執，對前為淺。
若遇菩薩及佛，深淺相望可知。 ^552b12

二、別釋差等。文二：一、所依二障。 ^552b15

「云何二障？」
依《起信》釋。 ^552b17

「一者理障，礙正知見；」
根本無明也。不達法界性相，是礙正知見義故。
故彼論云：「是心從本已來自性清淨，以不達一法界故，
心不相應，忽然念起，名為無明。」 ^552b18

「二者事障，續諸生死。」
六種染心也。三細乃至起業受報，是續生死義故。
故彼論云：「此清淨心為無明所染，有其染心。」
染心義者，名煩惱礙等，廣如彼說。 ^552b22

二、能依五性。文三：一、徵。 ^552b25

「云何五性？」
此皆新熏，不同法相宗中本有之說。
兩宗五性，義見懸譚。
今此又與彼所引《楞伽》等文大同小異，如文詳之。 ^552b27

二、釋。中二：一、總明未熏。 ^552b29

「善男子！若此二障未得斷滅，名未成佛。」
本以發心修證，約斷二障，故成五性；此都不斷，
故非五數，亦未發心遇教，故言未熏。
若據《楞伽》之文，即當第五無性。 ^552c2

二、熏成五性。文四：一、二乘性，合辨二也。 ^552c5

「若諸眾生永捨貪欲，先除事障，未斷理障，」
知生死苦，止息攀緣，故云除事，其實未能除三細也。
意責不先悟理，但先除事，故有先除未斷之言。 ^552c7

「但能悟入聲聞、緣覺，」
障有事理，執有人法。
今唯斷於前，故云但能。 ^552c11

「未能顯住菩薩境界。」
雖至長者之家，猶在後園除糞，止宿草庵，
未敢當堂，故云爾也。 ^552c13

二、菩薩性。 ^552c14

「善男子！若諸末世一切眾生，欲汎如來大圓覺海，先當發願勤斷二障。
二障已伏，即能悟入菩薩境界。」 ^552c16

此約地前以辨其相，故言已伏。 ^552c18

「若事理障已永斷滅，即入如來微妙圓覺，滿足菩提及大涅槃。」 ^552c20

此約入地乃至果位以辨其相，故言永斷及菩提等。 ^552c21

三、不定性。 ^552c22

「善男子！一切眾生皆證圓覺，」
定知身心本來具有，以已證知一切有情無不是覺，譯經訛也。
應云：證諸眾生皆有圓覺。 ^552c23

「逢善知識，依彼所作因地法行，爾時修習便有頓漸。」 ^552c26

覺性雖圓，遇教不同，欣趣有異故。 ^552c27

「若遇如來無上菩提正修行路，根無大小，皆成佛果。」 ^552c28

遇於勝教皆成，即明無別定性。
反明不遇勝緣，則隨所聞成小，文無者略也。
由此名不定性，故上標頓漸。 ^552c29

四、外道性。 ^553a2

「若諸眾生雖求善友，遇邪見者未得正悟，
是則名為外道種性，」 ^553a3

內心雖勝，宿遇邪宗，既熏其心，積習成種，故於聖道難起信心。
上明邪種也，下明師過云。 ^553a4

「邪師過謬，非眾生咎。」
意顯此性定是新熏，非自本有，故云非眾生咎。
前諸種性亦例此知，但文略也。
則知眾生本同覺性，但遇教成差，有大有小、
有邪有正，故知發心之者，切須善辨宗途。
然餘經論目第五性云無性者，但明本來不覺，
染心相續，未有邪正師教所熏，無三乘種故聞亦不信，由此濫於本有。
今云外道性者，決了新熏之義彰矣。 ^553a7

三、結。 ^553a14

「是名眾生五性差別。」
二、答修悲智。既識輪迴之病，用心免落異宗，
即須依解修行，速求證入。
然菩薩修行不出悲、智二利，故須明之。
前問中先智後悲，今答則先悲後智，意表即智之悲、
即悲之智，無先無後，故互明之。
文中二：初、悲。 ^553a15

「善男子！菩薩唯以大悲方便，入諸世間，」
前問云：「當設幾種教化方便？」
今答意云：「但以大悲方便示現種種形相，
順逆隨時，無定種數。」
言唯以大悲方便者，雖遇種種之機，唯用此二各隨其類而應化也。
但有大悲，必能普化；但有方便，必稱根宜，無其過累。
故《思益經》云：「眾生行世間，而不知世間。
菩薩行世間，明了世間相。
世間虛空相，虛空亦無相。
菩薩知如是，不染於世間。」 ^553a21

「開發未悟，」
令知妄法本空，真法本淨。 ^553b1

「乃至示現種種形相、」
如觀音隨三十二類而應其身。 ^553b2

「逆順境界，」
論云：「或為眷屬親友，或為怨家，能令眾生增長善根，若見若聞得利益故。」 ^553b4

「與其同事，」
四攝中之一也，意該餘三。
餘三者，布施、愛語、利行。 ^553b6

「化令成佛，」
不取餘乘。故《法華》云：「我本立誓願，欲令一切眾，如我等無異。」 ^553b8

「皆依無始清淨願力。」
菩薩因地之時必發度生之願，乘此願力，所生之處更不退轉。
心若疲倦，即憶昔願力，以自策勵所為，
不是隨情，故云皆依願力。
又非希望報恩，亦非愛見之悲，故言清淨。
云無始者，同體大悲、稱性大願性本具之，
非別新得，但由迷悟有發不發，發即無始。 ^553b10

二、智。 ^553b16

「若諸末世一切眾生於大圓覺」
此下正明大智上求菩提，對前大悲下化眾生。 ^553b17

「起增上心，」
決定趣向。 ^553b19

「當發菩薩清淨大願，」
彌論諸行，速至佛果，若無願力，則多退轉。 ^553b20

「應作是言：『願我今者住佛圓覺，求善知識，莫值外道及與二乘。』」 ^553b22

決定不趣餘乘，不同前隨五性，故言莫值等。 ^553b23

「依願修行，」
亦是所為不隨情逐念，但依願力而自策勵，如前悲中所說。
願是總相，通悲、通智，故二段中皆說願力，
具悲、智願即菩提心。 ^553b25

「漸斷諸障，」
理雖頓悟其空，事乃漸除方盡。 ^553b29

「障盡」
即下解脫。 ^553c1

「願滿，」
即下證大圓覺。 ^553c2

「便登解脫清淨法殿，」
障盡則行、住、坐、臥一切時中觸向無非解脫，故以清淨法殿喻之。 ^553c3

「證大圓覺妙莊嚴域。」
願滿則觸目對境，一切諸法無非圓覺，故以妙莊嚴域喻之。
域謂彊域。偈讚中二，全同長行。 ^553c5

「爾時，世尊欲重宣此義而說偈言：
　　「彌勒汝當知，一切諸眾生，
　　不得大解脫，皆由貪欲故，
　　墮落於生死。」 ^553c8

示所斷也。長離而廣，此合而略。
　　「若能斷憎愛，及與貪瞋癡，
　　不因差別性，皆得成佛道。
　　二障永銷滅，求師得正悟，
　　隨順菩薩願，依止大涅槃。」 ^553c12

勸令斷也。此及明種性亦長離此合。
　　「十方諸菩薩，皆以大悲願，
　　示現入生死。　現在修行者，
　　及末世眾生，勤斷諸愛見，
　　便歸大圓覺。」 ^553c17

上來究輪迴之根竟。 ^553c22

此下第四、略分修證之位也。
既顯覺智之源，復究輪迴之本，已知圓覺凡聖無殊，
但未辦隨順圓覺之心，從凡至聖如何差別，故次明之。
言略分者，三賢統為一位，十地、等覺合之一門。
修即修圓覺，證即證圓覺，圓覺無差，約修智以明位地。
文四：初三之初。 ^553c23

於是清淨慧菩薩在大眾中即從座起，
頂禮佛足，右繞三匝，長跪叉手而白佛言： ^553c29

同上。 ^554a1

次陳辭句。文中二：初、慶前。 ^554a2

「大悲世尊！為我等輩廣說如是不思議事，」 ^554a3

於一味淨覺之中，說輪迴本末、種性差別、
雜染等法而無乖失，故不思議。 ^554a4

「本所不見，本所不聞。」
立相之教染淨迢然，破相之宗染淨俱絕。
今顯出覺性，染淨融通，故此之前未曾聞見。 ^554a6

「我等今者蒙佛善誘，身心泰然，得大饒益。」 ^554a9

蕩除細惑。
二、請後中文二：一、正問。 ^554a10

「願為諸來一切法眾，重宣法王圓滿覺性。
一切眾生及諸菩薩，如來世尊所證所得，云何差別？」 ^554a11

舉所正覺性，問能證位地。
覺心一味，因果階差，二義既乖，故須起問。 ^554a13

二、結益。 ^554a14

「令末世眾生聞此聖教，隨順開悟，漸次能入。」 ^554a15

下三唱倣前。 ^554a16

作是語已，五體投地。
如是三請，終而復始。
爾時，世尊告清淨慧菩薩言：「善哉！
善哉！善男子！汝等乃能為末世眾生請問如來漸次差別。
汝今諦聽，當為汝說。」
時，清淨慧菩薩奉教歡喜，及諸大眾默然而聽。 ^554a17

正說中長行二：一明圓覺無證、二明對機說證。
初中二：一法、二喻。 ^554a21

法，二：初正明無證、後徵釋所以。
今初。 ^554a23

「善男子！圓覺自性非性」
非前五性及貪愛等輪迴差別之性。 ^554a24

「性有，」
前差別性皆有圓覺。 ^554a26

「循〔循隨〕諸性起，」
圓覺不守自性，隨緣遍諸差別之性。
諸性起時，全覺性起，故法身不增不減。
經云：「法身流轉五道，名曰眾生。」 ^554a27

「無取無證，」
非當情之境。 ^554b1

「於實相中實無菩薩及諸眾生。」
次下便自徵釋所以云。 ^554b2

「何以故？」
何以無菩薩眾生。 ^554b4

「菩薩、眾生皆是幻化，幻化滅故無取證者。」 ^554b5

約有幻垢名曰眾生，對離幻垢名為菩薩，故二皆空。
然前輪迴及此修證皆云無者，前似岸移，此如鏡像。 ^554b6

二、喻。 ^554b8

「譬如眼根不自見眼。
性自平等，無平等者。」 ^554b9

夫眼能見一切，唯不能自見眼根。
又如眼光照矚物時，境則萬差，見即是一，故云平等。
但約於凡、聖無分別勝劣之心說平等義，亦無有能作平等之者。 ^554b10

二、對機說證。文二：一總標大意、二證位階差。
前中二：今初、功用有殊。 ^554b13

「眾生迷倒，」
眾生若無迷惑顛倒，則無差別之義，故先標此，約之以明證覺差別。
迷倒之體即根本無明及三細六麁，《論》中亦約翻此以顯始覺階位。 ^554b15

「未能除滅一切幻化，」
執之為實。 ^554b19

「於滅未滅，」
即《論》四位中前三，覺前不覺後也。
謂障習漸盡，如一分塵盡、一分鏡明。 ^554b20

「妄功用中」
七地已還皆是夢中修道，故《華嚴》有夢渡大河之喻。
圓明證悟，始知煩惱本無，則見能斷智慧功用亦是虛妄。
如夢中以藥治病得差，寤後則藥病俱無，故言妄功用也。 ^554b22

「便顯差別。」
正是總標位地。
二、功極不異。 ^554b27

「若得如來寂滅」
諸佛同證此理故。 ^554b28

「隨」
與本相應。 ^554b29

「順，」
無乖也，非謂起心別求寂滅。 ^554c1

「實無寂滅及寂滅者。」
無能所也。意明心念不生，不見有寂滅之法，亦無能寂滅者滅之令寂。 ^554c2

二、證位階差。文中二：一明依位漸證、二明忘心頓證。
初中四：一信位、二賢位、三聖位、四果位。
此四即《論》中逆次約息，除生、住、異、滅四相麁細，
寄顯反流四位，以明始覺分齊也。
然心性離念，本無生滅。
良由無明迷自真體，鼓動起念，能令心體生、
住、異、滅，從細至麁微著不同，先後際異。
先際最微名為生相，中間二三名住異相，後際最麁名為滅相。
今因本覺不思議熏力，起厭求心。
又因真如所流聞熏教法，熏於本覺，益性解力，
損無明能，漸向心源。
始息滅相，終息生相，朗然大悟，覺了心源本無所動、
今無始靜，平等平等，無別始覺之異。
大意如此，今以《論》意釋之。 ^554c4

初、信位者。《論》寄息於滅相。
經文分三：一、標具足凡夫。 ^554c16

「善男子！一切眾生從無始來，」
此初一段未入信位，所以有此文者，不約凡迷即無位地。
故先標此翻之彰信，即論文翻四相成四位之謂也。 ^554c18

「由妄想我」
我體元無，妄想為有，四生九類無不皆然。 ^554c22

「及愛我者，」
執為我故便生愛著。
上句我體即所執也，此句我見即能執也。
具明我義，下自有文。 ^554c24

「曾不自知念念生滅，」
我體本無，唯心故有。
心既念念無常，我亦念念生滅。
故《淨名》云：「是身如電，念念不住故。」
《論》云：「一切眾生不名為覺，以從本來念念相續，故說無始無明。」 ^554c27

「故起憎愛，耽著五欲。」
迷執之過也。由執我故，順我則愛、違我則憎，故著五欲。 ^555a2

二、明聞法覺悟。 ^555a3

「若遇善友，教令開悟，」
即聞熏也。 ^555a5

「淨圓覺性」
即內熏也。 ^555a6

「發明起滅，」
慧照朗然，顯發心性，無始妄習一時悟現，如寤時覺夢。
然迷時即起滅，妄念是我，故妄念不自見於妄念，如眼不自見。
今既開悟，心冥真覺，不以妄念為我，故以冥真之慧照於起滅之念，
起之與滅念念皆知，翻前曾不自知念念生滅。 ^555a7

「即知此生性自勞慮。」
即此生滅之心，迷性之時性即起滅，妄念還自勞役心慮，
千營萬計，念念不停。 ^555a13

三、明息妄隨真。 ^555a15

「若復有人勞慮永斷，」
絕求作之心。 ^555a16

「得法界淨，」
若理法界，則法界體中絕諸勞慮，塵境不生，名之為淨。
若事法界，則分別念慮之心、差別塵境之法，
十八界等當體不生，名之為淨。
何者？法界淨穢皆由自心，心穢則穢，心淨則淨。 ^555a17

「即彼淨解為自障礙，」
麁念既盡，得少輕安，於彼淨時心生愛著。
於淨起解，名為淨解。
繫心在淨，故成障礙。
非外塵所擾，故言自礙。 ^555a22

「故於圓覺而不自在，」
結成信中證覺之相，作意於覺，故不自在。 ^555a25

「此名凡夫隨順覺性。」
結成信位也。
二、賢位。《論》寄息於異相。
文云「覺於念異，念無異相」等。 ^555a27

「善男子！一切菩薩見解為礙，」
見前淨解之礙也。
是躡前位以辨此位之相，即覺於念異也。 ^555a29

「雖斷解礙，」
超前位也。言雖者，預顯劣後，念無異相等。 ^555b3

「猶住見覺，」
正當此位。 ^555b5

「覺礙為礙而不自在，」
結成地前證覺之相，劣於登地。
所覺是礙，故能覺亦礙，此則將礙除礙，故不自在。 ^555b6

「此名菩薩未入地者隨順覺性。」
結成賢位。 ^555b9

三、聖位。《論》寄息於住相。
文云「覺於念住，念無住相。」
今文分三：一悟前非、二明證相、三結成位。
今初。 ^555b10

「善男子！有照」
信中淨解。 ^555b13

「有覺，」
賢位中覺礙之覺。 ^555b14

「俱名障礙。」
正顯前非。即《論》中覺於念住。
二、明證相。謂以智證理，理智冥符，如日合空、
如珠自照，但是本覺顯現，非能所故。
文中二：一不住證、二不住教。
前中三：謂法、喻、合。
今初。 ^555b15

「是故菩薩常覺不住，照與照者同時寂滅。」 ^555b20

能所契合也。故《唯識》見道偈云：「若時於所緣，
智都無所得，爾時住唯識，離二取相故。」
智無所得，則此常覺不住。
常覺即是無分別智，不住即不取種種戲論相故。
離二取相，即此照與照者寂滅，智與真如平等平等，
俱離能取、所取相故。
彼文雖局於見道，而證理之義十地無殊。
亦可不同凡夫，故云常覺。
不同地前，故云不住。
此則念無住相，覺住相無故不住矣。 ^555b21

次、喻。 ^555b29

「譬如有人自斷其首，首已斷故，無能斷者。」 ^555c1

如把刀劍自斷其頭，頭未落時，即無能斷之義；
頭若已落，復無能斷之人。 ^555c2

後、合。 ^555c3

「則以礙心」
覺礙之覺。 ^555c4

「自滅諸礙，」
所覺之礙。 ^555c5

「礙已落滅，無滅礙者。」
如火出木盡，煙滅灰飛。 ^555c6

二、不住教。謂地前未證真理，難忘言教。
登地證理，不住名言，不住故名真解教。
故《華嚴》初地文云「得經論智」。
文中二：一、標以喻釋。 ^555c7

「修多羅教如標月指，若復見月，了知所標畢竟非月。」 ^555c10

夫設言象在於得意，無言象而倒惑，執言象而迷真，故以標月之指喻於言教。
謂見月須藉指端，悟心須假佛教。
因指見月、見月忘指；因教筌心、悟心忘教。
存指則失真月，執教則失本心，意令證實忘標，故云畢竟非月。 ^555c11

二、具以法合。 ^555c16

「一切如來種種言說開示菩薩，亦復如是，」 ^555c17

此明諸佛同以言詮顯理。
故《文殊般若》云：「總持無文字，文字顯總持。」 ^555c18

三、結成位。 ^555c19

「此名菩薩已入地者隨順覺性。」
《論》亦結云「名隨順覺」。 ^555c20

四、果位。《論》寄息於生相，文云：「如菩薩地盡，
滿足方便，一念相應，覺心初起，心無初相，
以遠離微細念故，得見心性。
心即常住，名究竟覺。」
今文分三：一、明境。 ^555c21

「善男子！一切障礙即究竟覺，」
總標也。謂智明圓覺無分別心故，列十對法皆同真實，
即《論》中見性常住等也。
又若見有障可斷，斷已名覺，覺非究竟，故障礙即覺方究竟矣。
障礙者，標每對中上句；究竟覺即標下句。
十對者， ^555c25

「得念、失念無非解脫；」
一、識智對，無念則得其正念，是智也；有念則為失念，是識也。
故《論》中說：覺則離念，念則不覺等。
今明念本自空，元是無念，故皆解脫。 ^556a1

「成法、破法皆名涅槃；」
二、成破對，眾緣相會曰成，緣離曰破。
又進修曰成，毀謗為破。
緣無自性，成破一如，故皆涅槃。 ^556a5

「智慧、愚癡通為般若；」
三、愚智對，《大寶積》云：「癡從分別生，分別亦非有。
癡性與佛性，平等無差別。」 ^556a8

「菩薩、外道所成就法同是菩提；」
四、邪正對，《思益》云：「住正道者不分別是邪是正。」 ^556a11

「無明、真如無異境界；」
五、真妄對，《涅槃》云：「無明本際，性本解脫。」
古德云：「迷則真如是妄想，悟則妄想是真如。」 ^556a13

「諸戒定慧及淫怒癡俱是梵行；」
六、染淨對，夫戒定慧翻於三毒，三毒本空，元是梵行。
《諸法無行經》云：「貪欲即是道，恚癡亦復然，
如是三事中，有無量佛道。」 ^556a16

「眾生、國土同一法性；」
七、依正對，《涅槃》云：「我以佛眼遍觀三界有情、
無情，一切人、法悉皆究竟。」
究竟者，即法性也。 ^556a20

「地獄天宮皆為淨土；」
八、苦樂對，極惡業成，天宮即見地獄；極善業熟，地獄即是天宮。
二業之念由心，地獄天宮豈定？
心既本空，一切清淨，故《寶積經》有地獄三昧、天宮三昧。
然諸法皆爾，非唯天獄，今且約敵體相違之法以例餘。 ^556a23

「有性、無性齊成佛道；」
九、有性無性對，有性者，三乘性也。
無性者，闡提性也。
非為他日迴心，現已齊成佛道。 ^556a29

「一切煩惱畢竟解脫。」
十、縛解對，《佛頂經》云：「根塵同源，縛脫無二。
識性虛妄，猶如空華。」
然煩惱依識，識性既空，煩惱何縛？
上之十對名相雖異，其意不殊，但緣佛證覺心，
心無取捨故，得諸法普同圓妙。
故今但各引例而已，不更一一推求相即無礙之由。 ^556b3

二、明心。 ^556b8

「法界海慧」
法界深廣故如海也。
慧則是用，稱法界故名法界慧。 ^556b9

「照了諸相，猶如虛空，」
理量齊鑑，無倒正知，內分別心諸相差別。
今海慧離念，故諸相如空。
又能照之慧離分別念，猶如虛空，即同
《淨名》其無礙慧無若干也。
如鏡照物，鏡自無心。
上來皆是《論》中滿足方便一念相應，覺心初起，心無初相也。 ^556b11

三、結位。 ^556b16

「此名如來隨順覺性。」
二、妄心頓證。前由普示教門，就機說有深淺。
今恐存分別則悟入無期，故示圓頓安心，於覺成真隨順。
前是隨相，此當離相。
亦如《華嚴》先說差別位地因果，後以平等因果融之，
即差別中之平等，平等中之差別。
此中意趣正同彼也。
文三：一忘心入覺、二驗果知因、三印成佛智。 ^556b17

初中二：一、指示安心。 ^556b23

「善男子！但諸菩薩及末世眾生，」
指示末世安心。文有四節，每節二句。 ^556b25

「居一切時不起妄念，」
妄念者，攀緣取著外法也。
念則違覺，故令不起。 ^556b27

「於諸妄心亦不息滅，」
若求真捨妄，猶棄影勞形。
若滅妄存真，似揚聲止響。 ^556b29

「住妄想境不加了知，」
境從心現，元是自心。
若加了知，即迷現量，故經說非幻成幻。
《論》云：「心不見心，但不生情，自然如鏡照物。」
且心體本自知覺，何必更加了知，知上起知，名為加矣。 ^556c2

「於無了知不辨真實。」
能知既寂，即真實知。
真實即知，誰知真實？
如眼不自見等。 ^556c7

二、依法頓入。 ^556c8

「彼諸眾生聞是法門，信解受持，不生驚畏，是則名為隨順覺性。」 ^556c10

彼當根眾若聞此方便，心無疑惑，體達分明，
領受任持，則坦然合道。
亦同《金剛經》中「不驚、不怖、不畏，甚為希有」等。 ^556c11

二、驗果知因。 ^556c14

「善男子！汝等當知，如是眾生已曾供養百千萬億恒河沙諸佛及大菩薩，
植眾德本，」 ^556c15

愨云：驗今聞悟，頓契佛心，方達宿因，曩承熏習。
若但就現世即是頓機，若推其因，已是積習。
《金剛》亦云「不於一二佛」等。 ^556c16

三、印成佛智。 ^556c19

「佛說是人名為成就一切種智。」
謂一切種智由此而得，因果相攝，決定無疑，是以如來印言成就。
又此經宗分同《華嚴》，因該果海，果徹因源，
稱性互收，無別先後。
彼云「若諸菩薩能與如是觀行相應，於諸法中不生二解」，
即同此安心之文，「即得阿耨菩提」，同此一切種智。 ^556c20

偈讚中三：初二全同長行；第三兩句總結，長行無也。 ^556c26

爾時，世尊欲重宣此義而說偈言：
　　「清淨慧當知，圓滿菩提性，
　　無取亦無證，無菩薩眾生。」 ^556c28

上圓覺無證，下對機說證。
　　「覺與未覺時，漸次有差別。」 ^557a2

上總標大意，下證位階差。
　　「眾生為解礙〔信位〕，菩薩未離覺〔賢位〕，
　　入地永寂滅，不住一切相〔聖位〕。
　　大覺悉圓滿，名為遍隨順〔果位〕。
　　末世諸眾生，心不生虛妄，」 ^557a4

忘心頓證。
　　「佛說如是人，現世即菩薩，
　　供養恒沙佛，功德已圓滿。」 ^557a9

印成佛智。
　　「雖有多方便，皆名隨順智。」 ^557a12

總結頓漸，故云多方便。
上來四段通明觀行竟。 ^557a14

次四問答，別明觀行中根修證。
言別明者，有其二意：一則由一類人已依前門證入，
不必修此，故此名別；二則此門各各自別，
如三觀或一人具三、或一、或二，單復交絡成二十五種，
各應一機，故云別也。
其所離障亦各不同，且如四相：或一人具四，或三二一。
其四病者，人各有一，定不兼餘，以相違故。
故此兩四皆是別相，不同前無明及愛但是凡夫悉有，故前通此別矣。
然通別觀行中皆與惑障同科段者，由是障觀行之惑，惑除則成觀行故。
文二：初二問答三觀修行、後三問答兩重除障。
初中二：初示三觀行相、後明單複修習。 ^557a15

初中文四：初三之初。 ^557a27

於是威德自在菩薩在大眾中即從座起，
頂禮佛足，右繞三匝，長跪叉手而白佛言： ^557a28

同上。 ^557a29

次、陳辭句，二：一、慶前。 ^557a30

「大悲世尊！廣為我等分別如是隨順覺性，」 ^557b1

領前依位漸證。 ^557b2

「令諸菩薩覺心光明，承佛圓音，不因修習而得善利。」 ^557b3

領前忘心頓證，暫聞已得善利，況勤而行之。 ^557b4

二、請後。文二：一問所修、二明所為。
初中二：一、立理。 ^557b5

「世尊！譬如大城〔圓覺〕外有四門〔行門〕，隨方來者非止一路。」 ^557b7

如從東來，不可西門而入。 ^557b8

「一切菩薩莊嚴佛國及成菩提，非一方便。」
法合可知。謂前說觀行，理趣分明。
今復諮詢，恐涉非分，故先立理，請更投機。 ^557b9

二、正請。 ^557b11

「惟願世尊！廣為我等宣說一切方便漸次，」 ^557b12

所修之行。 ^557b13

「并修行人總有幾種？」
能修之人。
二、明所為。 ^557b14

「令此會菩薩及末世眾生，求大乘者速得開悟，遊戲如來大寂滅海。」 ^557b15

下三唱倣前。 ^557b16

作是語已，五體投地。
如是三請，終而復始。
爾時，世尊告威德自在菩薩言：「善哉！
善哉！善男子！汝等乃能為諸菩薩及末世眾生，問於如來如是方便。
汝今諦聽，當為汝說。」
時，威德自在菩薩奉教歡喜，及諸大眾默然而聽。 ^557b17

次正說長行，中四：一標本舉數、二正示觀門、
三引例障圓、四校量顯勝。 ^557b21

初，二：一、約稱性之行以標本。 ^557b23

「善男子！無上妙覺遍諸十方，出生如來，」
十方諸佛同證同修，證義如前，此問修矣。 ^557b25

「與一切法同體平等。」
色心不二，凡聖無差，皆依覺性，故同平等。
《智論》云：「在眾生數中名為佛性，在非眾生數中名為法性。」
上皆所稱之性也。 ^557b27

「於諸修行實無有二，」
能稱之行也。即如前二空觀門，根塵普淨，貪愛俱寂。
悲智雙行，離相離心，常無所得，一切菩薩無不如斯。
隨事雖差，此意無二故。 ^557c2

二、約隨機之行以舉數。 ^557c5

「方便隨順其數無量。」
然眾生根性利鈍不同，煩惱厚薄、沈掉不等，
隨其根性設教多端，不爾難為趣入。
故《楞伽》云：「所說非所應，於彼為非說。
彼彼諸病人，良醫為處方，如來為眾生，隨心應量說。」 ^557c6

「圓攝所歸，循〔循隨〕性〔根性〕差別，當有三種：」
眾生根性雖有萬差，而此三門一切收盡。
必須三者，義如下釋。 ^557c11

二、正示觀門，三：一泯相澄神觀、二起幻銷塵觀、三絕待靈心觀。
然禪觀綱領已具懸譚，修習菩提非此不證。
但以教隨機異，展轉殊途，邪正、凡聖、大小、
權實、事理、漸頓有共不共。
今此託法進修，以成圓頓觀行，即事理、定慧俱無礙也。
與《論》中修習真如三昧，體相大同小異。
小異者，彼不開為三也。 ^557c13

今初泯相文字，有三：一、標本。 ^557c19

「善男子！若諸菩薩悟淨圓覺，」
謂發心修行欲趣佛果，先須了悟身中淨圓覺性以為行本。
本即解也，依解而修方為妙行。
膏明相賴目足更故，下標本等皆同此矣。 ^557c21

二、三釋，三：一、起行。 ^557c24

「以淨覺心」
約其所悟而起行也。
以者，用也。凡夫用妄、菩薩用覺，迷悟異故。 ^557c26

「取靜為行，」
雖悟即動即靜，為欲對治動亂之習，一向以靜境安心，漸漸修行方得成就。
不取於法為取靜也。
愨云：「然覺心初建力尚尫微，理宜取靜安詳方能展照。」
《論》云：「若修止者，住於靜處，端坐正意，不依氣息、
形色、虛空、地水火風、見聞覺知，乃至當知唯心，無外境界。」
即復此心無自相等。 ^557c28

「由澄諸念，覺識煩動。」
由前以靜澄心，諸念不起，心合靜源，體非分別，故見分別之識煩勞動擾。
苦自是識，則不能見識，如眼不自見。
今由念澄智顯，故覺識也。 ^558a6

二、功成。 ^558a9

「靜慧發生，」
由前念澄覺識，慧性開明。
因靜生慧，故云靜慧。
比隱今顯，故云發生。 ^558a10

「身心客塵從此永滅，」
由慧發生，身心相盡，塵妄不起，名為永滅。
客非本性，塵污自體。 ^558a12

「便能內發寂靜輕安。」
由離根境，內心自閑，寂靜清虛，輕安調暢。
喧塵永息，麁重長袪。 ^558a14

三、感應。 ^558a15

「由寂靜故，十方世界諸如來心於中顯現，」 ^558a17

眾生圓明性體與佛不殊，但以妄情，凡聖似隔。
今身心相盡，妄念不生，圓覺妙心凡聖交徹。
理實而言，我之身心亦遍現十方佛中。
故先德云：「黃昏戌，寂寞身心總無物，恒沙諸佛入我身，我身常入恒沙佛。」
今但約入觀者為主，故云諸佛於中顯現。 ^558a18

「如鏡中像，」
如諸鏡入一鏡中，諸鏡即成影像故，諸佛心入行人觀心，如影像也。
然塵鏡之性本明，磨瑩即呈物像。
眾生自心亦爾，心靜即現如來。
故《論》「問云：若諸佛有自然業，能現一切處利益眾生者，云何世間多不能見？
答曰：諸佛如來法身平等遍一切處，無有作意，
故說自然，但依眾生心現。
眾生心者，猶如於鏡，鏡若有垢，色像不現。
如是眾生心若有垢，法身不現。」
經云佛心，論云法身，身心一也，皆據能現之本。
若就所現，應云應化。
此約心靜故，則知佛心亦然，故名為現，非謂佛心有所現也。
此乃鏡明則像像歷然，智顯則心心交映。
故《淨名》云：「如自觀身實相，觀佛亦然。」 ^558a24

三、結名。 ^558b7

「此方便者，名奢摩他。」
此翻云止，定之異名，寂靜義也，謂於染、淨等境心不妄緣故。
若準《涅槃經》釋，即名能滅、能調、寂靜、遠離及能清等。
結云：以是義故名為定相。 ^558b9

二、起幻鎖塵觀。文三：初、標本。 ^558b12

「善男子！若諸菩薩悟淨圓覺，」
同上。
二、正釋。中五：一、起行。 ^558b14

「以淨覺心知覺心性及與根、塵皆因幻化。」 ^558b16

躡前標解也。心性是識，識與根、塵三和合有，
各無自性，但是無明迷真而起，故名幻化。 ^558b17

「即起諸幻以除幻者，」
正明起行也。諸幻即幻智也。
幻者，即根本無明，是能幻之者。
除幻者，依如幻始覺力，分覺根本不覺，
始息滅相，終息生相，即是除幻。 ^558b19

「變化諸幻而開幻眾。」
隨機應化說法，開示如幻眾生也。
若觀心釋者，變起差別幻智，遍觀八萬塵勞之眾，
一一稱真清淨，非障非蔽，即為開也。 ^558b23

二、功成。 ^558b26

「由起幻故，便能內發大悲」
根塵既消，自他無二，故能內發同體大悲。 ^558b27

「輕安。」
由悲從定起，非其愛見故，輕安暢適。 ^558b29

三、結通。 ^558c1

「一切菩薩從此起行，漸次增進。」
明諸菩薩從此觀門方能起於悲智，乃至佛果。 ^558c2

四、簡濫。 ^558c3

「彼觀幻者，非同幻故，」
拂幻法也。簡識殊智，能所勝劣異故。 ^558c4

「非同幻觀皆是幻故，」
拂幻智也。 ^558c6

「幻相永離，」
五、總結。 ^558c7

「是諸菩薩所圓妙行，」
結成非幻稱真之行。 ^558c8

「如土長苗。」
如種穀等依土長苗，收子之時苗土俱棄。
種喻覺心，土喻幻法，苗喻幻智。
謂悟淨圓覺，依幻法而起幻智，從幻智而忘心入覺，入覺則前二皆袪。 ^558c9

三、結名。 ^558c12

「此方便者，名三摩鉢提」
亦名三摩鉢底，此云等至，等持之中能至勝位故。
又等謂齊等，離沈掉故。
至謂至到，到勝定故。
故前有如幻三昧。 ^558c13

三、絕待靈心觀。文三：初、標本。 ^558c16

「善男子！若諸菩薩悟淨圓覺，」
如上。
正釋中二：一、起行。 ^558c17

「以淨覺心」
躡其所依。 ^558c19

「不取幻化，」
離第二觀。 ^558c20

「及諸淨相。」
離第一觀。 ^558c21

「了知身心皆為罣礙，」
有身有心悉皆是妄。
了知是能、身心是所，託所起能，故二皆礙。
此下明其所用。於中又三：謂法、喻、合。 ^558c22

「無知覺」
即上所了身心也。
謂身觸為覺，心緣曰知，由此分別，障正知見。 ^558c25

「明，」
正顯靈妙之體。然此靈心上而無頂，下而無底，
傍無邊際，中無在處，既無當中，何有東西上下？
欲言空寂，不似太虛；欲言相用，不從緣起；
欲言知見，異於分別；欲言頑礙，異於木石；
欲言其覺，不同醒悟之初；欲言其明，不同日月之類。
故諸經教於寂靜空無呵為邪小，於知見明覺互泯互存，各有深意。
今此欲入觀門，恐知字引分別念，故宜但云明也。 ^558c27

「不依諸礙，」
諸礙者，身心能所。
不依者，直造靈明。 ^559a6

「永得」
究竟常然。 ^559a8

「超過」
迥殊對待。 ^559a9

「礙」
前觀幻涉於煩惱。 ^559a10

「無礙境，」
前取靜同於涅槃。 ^559a11

「受用」
屬己資緣。 ^559a12

「世界」
共居國邑。 ^559a13

「及與身」
宛然形質。 ^559a14

「心，」
還有見聞。 ^559a15

「相在」
不異尋常。 ^559a16

「塵域。」
不離舊處。此由執認沒體同他，今不生情，豈拘靈照？ ^559a17

「如器中鍠，聲出於外，」
鍠字不定，恐譯人錯。
遂為三釋：一、依鍠字音橫，準《切韻》，訓和、
訓樂，不是器中之聲。
今率愚詳之，取其聲勢，不取訓字，此應是金石等中聲相也。
今且現聞擊鍾磬之類，其聲鍠鍠然，即知鍠是此類聲之相狀。
譯人迴潤稍拙，應云：如今器聲鍠鍠出外。
二、作#CB02939;字音同，即大鍾也。
是諸器中之一數，故云如器中#CB02939;。
準此則順本經文，迴潤非失，但筆受或寫錄錯誤，以#CB02939;為鍠爾。
三者，皆簧，音黃，即笙簧之類。
以有簧之器非一故，不局云笙中簧，乃云器中簧也。
亦如管籥之屬，皆能發聲出于外故。
準此則譯人不善此方聲韻文字，故字與音俱錯爾。
後正釋喻者，前三雖異，合法皆通，皆器喻世界身心，
聲喻靈明觀智，謂聲從器出，器不能拘，
故聲聞四遠，器局本處，以喻觀智約身心修得，身心所不能拘。
觀智廓爾無邊，身心不離舊處。
但所喻相當，何爭喻所依物？
愨云：「如萬釣之鏞，星樓受礙。
搖杵一擊，聲振寰區。
自體兼他不能留礙，豈以樓拘鍾相便響不通，形礙管聲令音不透？
觀此文勢，未免懷疑。
復不能決通，媕婀邈之而已。」
意亦同前，仍法合最具，謂加樓喻世界。
餘準上知。 ^559a19

「煩惱、涅槃〔如器〕不相留礙。」
如鍠。
二、功成。 ^559b13

「便能內發寂滅」
不取幻化，幻化即寂。
不取靜相，靜相即滅。
非故寂之、滅之。又但是真心實理，非對靜幻。
故《楞伽》云：「寂滅者名為一心。」
此非息動之寂，生已而滅，故云內發。 ^559b14

「輕安〔同上〕，妙覺隨順寂滅境界，」
在觀之時用心同佛，故隨順妙覺寂滅。 ^559b18

「自他身心所不能及，」
唯獨自明了，餘人所不見，故他不及。
自己心識之量亦不能造，如螢燒須彌，
必須離情方契，故自不及。
又依體起智為自，根塵發識名他。
不可識識、智知，故皆不及。 ^559b20

「眾生壽命皆為浮想。」
一切眾生壽命但為浮想任持，本無實體。
故《華嚴》云：「一切眾生但想所持，其猶空雲是空之浮氣。
了虛空者，即知浮雲畢竟非空，眾生壽命是真之浮想。
了真寂者，即知眾生畢竟非真。」 ^559b25

三、結名。 ^559b29

「此方便者，名為禪那。」
此云靜慮。即慮而靜，故無散動，即當定義。
即靜而慮，故非無記，即當慧義。
故四靜慮定、慧平等。
問：「既是定慧平等，云何科云絕待靈心？」
答：「正由不滯此二，直造心源，故定慧等。
釋相文中絕待之義甚明，固無疑矣。
然釋相中指修行者妄情用心，故顯雙非絕待。
後但約義以結，故取雙是齊融。
齊融絕待、雙是雙非皆是中道，故釋相與結名互顯。」
三觀文初皆標悟者，聞前經故。
謂初靜觀修文殊中解，次幻觀修普賢全、
普眼前半之解，後靈心觀修普眼後半、剛藏全章之解。
對配前經，昭然可見。
然此三門與《涅槃經》三相大同小異，與天台三觀則義理同而意趣異。
同者，一、泯相即空觀也；二、起幻即假觀也；
三、絕待即中觀也。
異者，此明行人用心方便，彼則推窮諸法性相；
此多約心成行，故不立所觀之境；彼多約義生解，故對所觀三諦。 ^559c1

三、引例彰圓。 ^559c17

「善男子！此三法門皆是圓覺，親近隨順十方如來，因此成佛。
十方菩薩種種方便、一切同異，皆依如是三種事業。」 ^559c19

此三門皆依悟淨圓覺而起觀行，觀行亦皆趣入圓覺，
始終不離，故云親近隨順。
佛及菩薩同證同修，隨機隨事行相各異。
或多人同修一門，或一人具修多行，若三五若百千，
同之與異隨類難準，然必皆依此三種業。
三種業中或具依三，或一、或二，同時、前後、
單複綺互，具如二十五輪所明，此是修行人之事業矣。 ^559c21

「若得圓證，即我圓覺。」
趣入雖從一門，功成即三皆圓證。
若偏修一行，但名親近；三事圓通，名證圓覺。 ^559c29

四、校量顯勝。 ^560a2

「善男子！假使有人修於聖道，教化成就百千萬億阿羅漢、辟支佛果。
不如有人聞此圓覺無礙法門，一剎那頃隨順修習。」 ^560a3

初舉劣，後不如下顯勝。
且如勸得一人、二人持於五戒、十戒，據諸教說，福已甚多。
況令爾許億人成就辟支、羅漢，具足六通、
八解，永超三界十纏。
而乃不如有人暫習圓覺，時中極促，唯一剎那，豈況長時圓修妙觀？
愨云：「牛跡巨海，何可校量？」
聞此等者聞慧，隨順者思慧，修習者修慧。 ^560a5

偈中唯三，闕校量故，餘全同長行。 ^560a12

爾時，世尊欲重宣此義而偈言：
且標舉也。
　　「威德汝當知，無上大覺心，
　　本際無二相，隨於諸方便，
　　其數即無量。　如來總開示，
　　便有三種類：　寂靜奢摩他，
　　如鏡照諸像；如幻三摩提，
　　如苗漸增長；禪那唯寂滅，
　　如彼器中鍠。　三種妙法門，
　　皆是覺隨順，十方諸如來，
　　及諸大菩薩，因此得成道，
　　三事圓證故，名究竟涅槃。」 ^560a13

上來三觀竟。 ^560a24

自此第二明單複修習。
文四：初三之初。 ^560a25

於是辨音菩薩在大眾中即從座起，頂禮佛足，
右繞三匝，長跪叉手而白佛言： ^560a26

同上。
後陳辭句，中二：初、慶前。 ^560a27

「大悲世尊！如是法門甚為希有，」
可知。
二、請後。有二：一、問所修。 ^560a29

「世尊！此諸方便，」
指前三觀。 ^560b2

「一切菩薩於圓覺門」
指前所依行本。 ^560b3

「有幾修習？」
前說三觀，雖行相分明，未審諸菩薩所修為復一人具三？
為三人各一？為前後？
為同時？為依次？為超次？ ^560b4

二、明所為。 ^560b6

「願為大眾及末世眾生方便開示，令悟實相。」 ^560b7

可見。下三唱倣前。 ^560b8

作是語已，五體投地。
如是三請，終而復始。
爾時，世尊告辨音菩薩言：「善哉！
善哉！善男子！汝等乃能為諸大眾及末世眾生，問於如來如是修習。
汝今諦聽！當為汝說。」
時，辨音菩薩奉教歡喜，及諸大眾默然而聽。 ^560b9

正說長行。中四：一舉意標數、二觀網交羅、
三結成正因、四總示修習。
今初。 ^560b13

「善男子！一切如來圓覺清淨，本無修習及修習者，」 ^560b16

明所依之本。 ^560b17

「一切菩薩及末世眾生，依於未覺幻力修習，」 ^560b18

正明諸輪大意，無修之修，義同前段。 ^560b19

「爾時便有二十五種清淨定輪。」
輪者，摧輾義，能摧惑障，令正智轉，故名為輪。 ^560b20

二、觀網交羅。於中三：初有三輪單修三觀、
次有二十一輪交絡三觀、後有一輪圓修三觀。
愨疏於此二十五觀約喻各立一名，今全用之。 ^560b21

初中三：一、澄渾息用觀。 ^560b24

「若諸菩薩」
此下二十五輪皆有標、列、結，亦應一一標云：悟淨圓覺以為起行所依。
為前有故，經恐文繁，故略不載。
又此初三觀行相前已具釋，此為分成二十五數，故略明之以顯單複之相。
是故三觀皆標云唯、結云單，意顯不兼餘二。
力所未兼，非輕餘行。 ^560b26

「唯取極靜，」
不兼餘事。 ^560c3

「由靜力故，永斷煩惱，究竟成就，」
由靜心之力，覺身心空，瞥念尚無，煩惱何據？
煩惱不起即是覺心，故云究竟成就。 ^560c4

「不起于座便入涅槃，」
不起法空之座，便入寂滅涅槃。 ^560c7

「此菩薩者名單修奢摩他。」
結名。
二、庖丁恣刃觀。 ^560c9

「若諸菩薩唯觀如幻，以佛力故，變化世界種種作用，
備行菩薩清淨妙行，於陀羅尼不失寂念及靜諸慧。
此菩薩者，名單修三摩鉢提。」 ^560c11

庖丁是晉時屠子，十九年以一刀解牛，鋒刃不損。
喻菩薩利眾生、修萬行，應緣入俗，自智無傷。
餘義已如前釋。 ^560c14

三、呈音出礙觀。謂器質音融，隨扣應響。 ^560c16

「若諸菩薩唯滅諸幻，不取作用，」
以諸幻境無邊，難可窮究，故直云滅。
滅者絕念也，作用施為又妨禪寂，故云不取。
《入佛境界經》云：「諸法猶如幻，如幻不可得。
離諸幻法故，敬禮無所觀。」 ^560c18

「獨斷煩惱。」
獨者，不假諸行也，正是絕待之義。 ^560c23

「煩惱斷盡便證實相，」
但與靈心相應，煩惱自無所有。
無所有處即為證也。 ^560c25

「此菩薩者，名單修禪那。」
結名。
後交絡三觀，每以一觀為頭，兼於餘三，
交絡成七，三七故有二十一輪。
兼前三單及後一圓，足二十五。
然每一觀為頭，七段之中皆有四節。
初兩段二二共合，次兩段三行次第，次有一段先一後齊，後有兩段先齊後一。
今每觀為首之中，但長科七段。
又緣每輪辨其先後，一一須牒觀名。
今恐文繁，每觀但各舉一字以論其次，
謂初靜、次幻、後寂。
寂與靜異者，靜是二乘境，寂是佛境。
又靜是禪定，寂是涅槃。
文中三：初七輪靜觀為首兼於幻寂、次七輪幻觀為首兼於靜寂、
後七輪寂觀為首兼於靜幻。 ^560c27

初中七觀：一、運舟兼濟觀。
菩薩修定以出塵即運舟，發慧以化物即兼濟。 ^561a10

「若諸菩薩先取至靜，」
標靜觀為首。 ^561a12

「以靜慧心」
從靜躡跡起也。 ^561a13

「照諸幻者，便於是中起菩薩行。」
兼修幻觀。若無靜慧則自居幻化，何能照幻？ ^561a14

「此菩薩者，名先修奢摩他、後修三摩鉢提。」 ^561a16

結名。
二、湛海澄空觀。湛海則波瀾不動，先靜觀以反流澄空，
則水性清明，後寂觀以顯性。 ^561a17

「若諸菩薩以靜慧故〔靜也〕證至靜性，」
寂也，躡靜而兼修寂矣。 ^561a19

「便斷煩惱，永出生死，」
二觀功用，斷煩惱是因亡，出生死是果喪。 ^561a21

「此菩薩者，名先修奢摩他、後修禪那。」
結名 ^561a23

三、首羅三目觀。三觀俱修，如摩醯首羅面上三目。 ^561a24

「若諸菩薩以寂靜慧〔靜也〕，復現幻力種種變化度諸眾生
〔次幻〕，後斷煩惱而入寂滅〔後寂〕，此菩薩者，
名先修奢摩他、中修三摩鉢提、後修禪那。」 ^561a26

結名。 ^561a28

四、三點齊修觀。三點者，梵之伊字。
愨意云：「一人俱修三觀，即名為齊，非謂同時。」 ^561a29

「若諸菩薩以至靜力〔靜〕斷煩惱已〔寂〕，後起菩薩清淨妙行，
度諸眾生，」 ^561b2

幻也。煩惱既盡，愛見已無，故所起行無不淨妙，可解他縛。 ^561b3

「此菩薩者，名先修奢摩他、中修禪那、後修三摩鉢提。」 ^561b5

結名。
五、品字單雙觀。上單靜觀如上一口，後雙明寂幻如下兩口，
故云單雙。 ^561b6

「若諸菩薩以至靜力〔靜〕心斷煩惱，復度眾生，
建立境界，」 ^561b8

齊兼幻寂。初句是寂，後二句是幻，內斷煩惱，外度眾生。 ^561b9

「此菩薩者，名先修奢摩他、齊修三摩鉢提、禪那。」 ^561b11

結名。
六、獨足雙頭觀。白澤圖中有山精，頭如鼓，
有兩面，前後俱見，此喻靜幻雙照，二利齊運，如雙頭也。
單寂觀如獨足也。 ^561b12

「若諸菩薩以至靜力資發變化，」
齊標靜幻。以至靜力資助策發變化之力，以度眾生。 ^561b15

「後斷煩惱，」
兼寂。前二利備故入中道，此與前異。
前則靜獨為初，後始兼寂幻。
此則靜與幻齊為初，後始單兼於寂。 ^561b17

「此菩薩者，名齊修奢摩他、三摩鉢提，後修禪那。」 ^561b20

結名。
七、果落華敷觀。即以靜定之樹，結寂滅中道之果。
後敷華者，復以幻觀入有情界，度諸眾生，同令獲得涅槃之果。 ^561b21

「若諸菩薩以至靜力用資寂滅〔齊滅〕，後起作用，
變化世界〔兼幻〕，此菩薩者，名齊修奢摩他、
禪那，後修三摩鉢提。」 ^561b24

次七輪一一標幻為首，次兼餘二。
今初、先武後文觀。
武王伐紂後，鑄戈戟為農器，喻此菩薩先變化種種已，後入靜觀。 ^561b26

「若諸菩薩以變化力種種隨順〔標幻〕而取至靜
〔兼靜〕，此菩薩者，名先修三摩鉢提、後修奢摩他。」 ^561b29

二、功成退職觀。菩薩發慧利物即是功成，習寂內修名為退職。 ^561c2

「若諸菩薩以變化力種種境界〔幻〕而取寂滅
〔兼寂〕，此菩薩者，名先修三摩鉢提、後修禪那。」 ^561c4

二、幻師解術觀。先起變化作術法，後歸靜，體寂故解術。 ^561c5

「若諸菩薩以變化力而作佛事〔幻〕，安住寂靜
〔靜也〕而斷煩惱〔寂〕，此菩薩者，名先修三摩鉢提、
中修奢摩他、後修禪那。」 ^561c8

四、神龍隱海觀。起幻化生如神龍布雲雨，歸體入靜如隱海也。 ^561c10

「若諸菩薩以變化力無礙作用〔幻〕斷煩惱故
〔寂〕，安住至靜〔靜也〕，此菩薩者，名先修三摩鉢提、
中修禪那、後修奢摩他。」 ^561c12

五、龍樹通真觀。先起幻，後歸靜寂，如龍樹初行幻術，
廣化邪途，後習真乘，自階聖果。 ^561c14

「若諸菩薩以變化力方便作用〔幻〕，至靜寂滅，
二俱隨順，」 ^561c17

齊兼靜寂。 ^561c18

「此菩薩者，名先修三摩鉢提，齊修奢摩他、禪那。」 ^561c19

六、商那示相觀。商那和修即優波毱多之師也，
先以神力示相降伏毱多弟子慢心，後乃入定歸寂。 ^561c20

「若諸菩薩以變化力種種起用資於至靜
〔齊靜〕，後斷煩惱〔兼寂〕，此菩薩者，名齊修三摩鉢提、
奢摩他，後修禪那。」 ^561c23

七、大通宴默觀。大通如來先化用利物，後自歸寂。 ^561c25

「若諸菩薩以變化力資於寂滅〔齊寂〕，後住清淨無作靜慮
〔兼靜〕，此菩薩者，名齊修三摩鉢提、禪那，後修奢摩他。」 ^561c27

後七輪一一標寂為首，次兼餘二。
此初、寶明空海觀，《佛頂經》云：「同入如來寶明空海。」
今靈心觀即本覺明如寶明也，後靜觀如空海也。 ^561c29

「若諸菩薩以寂滅力〔寂〕而起至靜，住於清淨
〔兼靜〕，此菩薩者，名先修禪那、後修奢摩他。」 ^562a4

二、虛空妙用觀。靈心之體如虛空，起化即妙用。 ^562a5

「若諸菩薩以寂滅力〔寂〕而起作用，於一切境寂用隨順，
此菩薩者，名先修禪那、後修三摩鉢提。」 ^562a7

三、舜若呈禪觀。舜若即虛空神，遇日光映之暫現，
如此先寂、次靜、後幻。 ^562a9

「若諸菩薩以寂滅力種種自性〔寂〕安於靜慮
〔靜〕，而起變化〔幻〕，此菩薩者，名先修禪那、
中修奢摩他、後修三摩鉢提。」 ^562a11

四、飲光歸定觀。大迦葉也，先證體、次起神通、後乃歸定。 ^562a13

「若諸菩薩以寂滅力無作自性〔寂〕起於作用，
清淨境界〔幻〕歸於靜慮〔靜〕，此菩薩者，名先修禪那、
中修三摩鉢提、後修奢摩他。」 ^562a15

五、多寶呈通觀。多寶佛先成道證如體，
後於塔中發起法華，如靜幻無礙。 ^562a17

「若諸菩薩以寂滅力種種清淨〔寂〕而住靜慮，
起於變化，」 ^562a20

齊兼靜幻。 ^562a21

「此菩薩者，名先修禪那，齊修奢摩他、三摩鉢提。」 ^562a22

六、下方騰化觀。即《法華》菩薩六萬恒沙從下方現。 ^562a23

「若諸菩薩以寂滅力資於至靜〔齊靜〕，而起變化
〔兼幻〕，此菩薩者，名齊修禪那、奢摩他，後修三摩鉢提。」 ^562a25

七、帝心含變觀。此寶含諸物像，對即變應，應而還空。
如靈心觀成，包含德用，應緣起幻而復安靜。 ^562a27

「若諸菩薩以寂滅力資於變化〔齊幻〕，而起至靜清明境慧
〔兼靜〕，此菩薩者，名齊修禪那、三摩鉢提，後修奢摩他。」 ^562b1

後有一輪圓修二觀，此名如意圓修觀。
如意寶珠四方俱照，大智頓覺三觀齊修。 ^562b3

「若諸菩薩以圓覺慧」
稱圓覺而發慧故。 ^562b6

「圓合一切，」
圓融和合一切事理、性相、真妄、色空等類。
舉體相應，是為圓合，謂由圓覺合理，理即非理，故全即事。
又由以覺合事，事即非事，故全即理。
餘性相等皆同此說，中道義諦於是現焉。
非理非事雙遮顯中，即理即事雙照顯中，遮照同時是為圓覺。 ^562b7

「於諸性」
依此修靜觀。 ^562b13

「相」
依此修幻觀。 ^562b14

「無離覺性，」
依此修寂觀故，科云圓修三觀矣。
又以圓覺合一切，是從體起用；性相無異覺性，是會用歸體。
體用無礙，寂照同時，是為圓滿無上妙覺。 ^562b15

「此菩薩者，名為圓修三種自性清淨隨順。」 ^562b19

三、結成正因。 ^562b20

「善男子！是名菩薩二十五輪，一切菩薩修行如是。」 ^562b21

可見。
四、總示修習。 ^562b22

「若諸菩薩及末世眾生依此輪者，」
示修習者修此二十五輪之時，於事中威儀、
法式及用心方便，三業事理，具足修習之意。 ^562b23

「當持梵行〔戒也〕，寂靜〔定也〕思惟，」
慧也。具戒、定、慧，心在觀門，如是修行必定成佛。 ^562b26

「求哀懺悔。經三七日，」
多生業累恐障淨心，懺悔求哀，發露先罪。
日數若少，慮不精誠，三七日中已彰懇禱。
懺悔之義，下道場加行中當釋。 ^562b28

「於二十五輪各安標記，」
書此二十五輪名字文句，安置道場之中。
禮念虔誠，精祈一行。 ^562c2

「至心求哀，隨手結取，」
若自的樂一門，隨便積習。
若勝劣難分，不能自決，即憑聖力以卜應修。
信手取之，不宜簡擇。 ^562c4

「依結開示，便知頓漸。」
依所捻結開而視之，頓漸自知，無貪餘觀。 ^562c7

「一念疑悔，即不成就。」
心懷疑阻，併失前功。
縱使再修，稍難成就。
據根驗理必在于茲，無乃等閑輕於事相。 ^562c9

偈中亦四，全同長行。 ^562c11

爾時，世尊欲重宣此義而說偈言〔標舉〕：
　　「辨音汝當知，一切諸菩薩，
　　無礙清淨慧，皆依禪定生。」 ^562c12

今修觀之人先以所依之體為本而起觀行。
長行云：圓覺清淨無能所，修心宜此，理即禪定義。
　　「所謂奢摩他，三摩提禪那，
　　三法頓漸修，有二十五種。」 ^562c15

長廣偈略。
　　「十方諸如來，三世修行者，
　　無不因此法，而得成菩提。」 ^562c20

正結所為。
　　「唯除頓覺人，并法不隨順。」 ^562c23

簡非所為也，長無偈有。
今為二釋：一者，兩句皆作上根釋，謂唯除上根圓頓悟解之人，
并及於一切定相之法不隨順者，則不必具依二十五輪及道場探結等。
不隨順法者，不取相也。
既不隨相，即隨真覺，此乃頓入圓明，觸目合道，
不可加之繩索，傷乎無瘡。
是前知幻即離，不作方便等類，故除之矣。
二者，下句作無信下根釋，謂都不信者，聞之不能隨順。
依此則上智與下愚不移也。
前釋不隨，不隨倒法；此釋不隨，不隨正法。
　　「一切諸菩薩，及末世眾生，
　　常當持此輪，隨順勤修習，
　　依佛大悲力，不久證涅槃。」
大方廣圓覺脩多羅了義經略疏注卷下一
〔終〕下之二大方廣圓覺脩多羅了義經略疏卷下
〔二〕
author:: 唐終南山草堂沙門宗密述 ^562c25

次後有二問答，兩重除障。
初淨業章，除我入覺；後普覺章，依師離病。
此皆觀行中障，故同大科。
初中雖約計執淺深，說有四相差別，然唯是我見，
故經文除別列四名之外，節節皆有我字。
若除此執，便是圓覺，故云入覺。
文四：初三之初。 ^563a17

於是淨諸業障菩薩在大眾中即從座起，
頂禮佛足，右繞三匝，長跪叉手而白佛言： ^563a23

同上。 ^563a24

陳辭句，中二：一、慶前。 ^563a25

「大悲世尊！為我等輩廣說如是不思議事，」 ^563a26

前總明觀行，一向稱理而修，猶可領解。
今於一味之中廣張諸輪屈曲差別，差別不乖一味，
尤為難見，故不思議。 ^563a27

「一切如來因地行相，」
遠成所答文殊之問。 ^563b1

「令諸大眾得未曾有，覩見調御，歷恒沙劫勤苦境界，
一切功用猶如一念，我等菩薩深自慶慰。」 ^563b2

悟因行也。夫果德稱真，約理可照；因行治染，體解是難。
今一念備知，炳然齊現，如瑠璃瓶盛多芥子，故深慶矣。 ^563b4

二、問後。文三：一、正問。 ^563b6

「世尊！若此覺心本性清淨，因何染污，使諸眾生迷悶不入？」 ^563b8

此中問意不說本來都迷，意明已知覺性圓明，
諸法清淨，何得凡心宛在，不合覺源？
所作所為情猶憎愛，自他全別，難自渾融，比對果人天地之遠。
覺心本淨，悟即應同，更有何法染污，令我用心異佛？
故云因何迷悶不入。 ^563b9

二、請後。 ^563b14

「惟願如來廣為我等開悟法性，」
法性者，諸法之性，若直譚本體，則名覺性。
若推窮差別之法，皆無自體，同於一性，即名法性。
今推破四相，豁融諸法，全同覺性，故云開悟法性。
從前經文但云覺性，唯此段云法性，意在此矣。 ^563b15

三、結意。 ^563b19

「令此大眾及末世眾生作將來眼。」
下三唱倣前。 ^563b21

說是語已，五體投地。
如是三請，終而復始。
爾時，世尊告淨諸業障菩薩言：「善哉！
善哉！善男子！汝等乃能為諸大眾及末世眾生，諮問如來如是方便。
汝今諦聽，當為汝說。」
時，淨諸業障菩薩奉教歡喜，及諸大眾默然而聽。 ^563b23

正說長行，中四：一總敘過由、二別釋四相、
三存我失道、四斷惑成因。
初中總敘四相為過患之因由。
文二：一、明過患本起。 ^563b27

「善男子！一切眾生從無始來，」
未曾悟故，故下有生盲之喻。 ^563c2

「妄想執有」
無中橫計。 ^563c4

「我、人、眾生及與壽命，」
統唯我相，但由展轉約義，故有四名。
四名復有二相：一迷識境、二迷智境。
初者，謂取自體為我；計我展轉趣於餘趣為人；
計我盛衰、苦樂種種變異相續為眾生；計我一報命根不斷而住為壽者。
如《金剛》兩論所說。
迷智境者，即此經說，至文當知。 ^563c5

「認四顛倒為實我體，」
真我本有，迷之謂無；妄我本空，執之為有。
四皆橫計，故云爾也。 ^563c11

二、明過患滋多。文四：一展轉生妄、二違拒覺心、
三動息俱迷、四結成障道。
今初。展轉者，初四句由迷起惑，次二句由惑造業，
次二句由業招報，後二句反於五道、墮於二乘。 ^563c12

「由此便生憎、愛二境」
謂由執四相為實我體，所以於自生愛、
於他生憎，順我者愛、違我者憎。
如是愛憎皆由執我，故曰由此。 ^563c17

「於虛妄體重執虛妄，」
四大、五蘊迷性妄生，眾緣假合已是虛妄，
更於其上重執我人，故云爾也。 ^563c20

「二妄相依，生妄業道，」
由前二妄故，生起造作種種妄業。
業能引至苦樂之果，故名為道。 ^563c23

「有妄業故妄見流轉。」
業成即受生死流轉，生死流轉是所至之果。 ^563c25

「厭流轉者，」
厭三界不安，皆如火宅，息緣斷惑。 ^563c27

「妄見涅槃。」
趣寂耽空，志在灰身滅智。
然上十句總當二乘宗中生滅四諦也。
謂初六句集諦，次二句苦諦，次一句道諦，後一句滅諦。 ^563c29

二、違拒覺心。 ^564a3

「由此不能入清淨覺。」
正是結答前問。前問云何迷悶不入？
今答云：「由認四相展轉生過，縱離六道，
復墮二乘，是故不入。」 ^564a4

「非覺違拒諸能入者，」
前問云：「因何使諸眾生不入？」
故此答云：「非覺違拒使之不入，但由認我故不入也。」
如夢身未忘，不能合於本身，非本身違拒。 ^564a7

「有諸能入非覺入故。」
釋成非覺違拒。意云：入時若是覺入，不入即是覺拒。
既入者自是信、解、行等，覺體元無出入，入與不入何責於覺？ ^564a11

三、動息俱迷。文二：一、正明。 ^564a14

「是故動念」
即前苦集八句。 ^564a15

「及與息念」
即前滅道二句。 ^564a16

「皆歸迷悶。」
結成不入。
二、徵釋。文二：初、徵。 ^564a17

「何以故？」
動念既為背覺，息念即合契真，何故皆稱迷悶？ ^564a18

二、釋。分一一直釋。 ^564a19

「由有無始本起無明」
最初根本而起，又從本源而起。 ^564a20

「為己主宰。」
由將無始住地無明為我主故，動是我動、
息是我息，我相既在，動息俱迷。 ^564a22

二、轉釋。前是對徵之釋，此又委細釋於前文本起之義。 ^564a23

「一切眾生生無慧目，」
未曾悟故，如人若十歲二十始盲，則眼前雖不見物，說之即能了知。
若胎中無目，生來便盲，則對色之時種種為說終無所益，
則先須金錍抉膜，然後指示是非。
故《涅槃經》說：「如盲人不識乳色，他人為說，
展轉譬喻貝、米、雪、鶴，竟不能得識其乳色。」 ^564a26

「身心等性皆是無明，」
前得本起因地，則所修皆是佛因。
此用本起無明，一切皆是魔業。
又前以覺圓明故根塵普淨，結云一切是覺。
今以無明為本，故云皆是無明。
前如金為千器，器器皆金。
此如土為千器，器器皆瓦。 ^564b3

「譬如有人不自斷命」
由愛故得身，若斷身即違愛。
如人身縱卑陋病苦，亦自保命，終不能斷。
斷餘或可，自斷誠難，認我亦爾。
斷一切煩惱惡業。
容有得者，欲令斷我，其可得乎？
何以故？我終不能還斷我故。
又有我故必不覺我，如眠不自見故。
必情忘想，盡與覺一體，覺是真我，則妄我本無，方名為斷。
如夢身縱令至劣至苦，夢時終不肯斷，
必須覺來合於本身方嫌夢苦，復無可斷。 ^564b8

四、結成障道。 ^564b16

「是故當知，」
指前意勢。直從我體起憎愛已來，乃至不斷命等，此都結之以成障道。
所以云： ^564b17

「有愛我者我與隨順，」
對順生愛以明我。 ^564b20

「非隨順者便生憎怨，」
對違起憎以明我。 ^564b21

「為憎愛心養無明故，」
雙指上二唯滋無明，故知迷心修道，縱令勤苦種種行門，
但助無明，何成佛果？ ^564b22

「相續求道皆不成就。」
正明障道。言相續者，本從無明而生憎愛，憎愛還熏無明。
種子、現行相續不斷，將此求道，畢竟不成。
故《寶積經》云：「於身生寶愛，不離於我人，
彼作是修行，由斯墮惡趣。」 ^564b25

二、別釋四相。然此我等行相殊常。
常者但約迷執，初果已除，此乃直就修證，羅漢未曉。
文中即為四段：一約事驗我、二悟我成人、
三了迹迹生、四潛續如命。
初謂驗其任運分自他者是其我相。
文中二：一標釋麁相、二結指細相。
初中二：一、徵起標示。 ^564b29

「善男子！云何我相？
謂諸眾生心所證者。」
夫我難自見，約事證知。
但驗自他各殊，即證自中有我。
設令修道，捨妄證真，但覺有心，總名我相。 ^564c6

二、約喻以釋。 ^564c9

「善男子！譬如有人百骸調適，忽忘我身，
四支弦〔緊急〕緩，」 ^564c10

緩慢皆是支體不調、手足失度之狀。 ^564c11

「攝養乖方，微加針艾則知有我，是故證取方現我體。」 ^564c12

此況道者燕居靜室、或隱深山，心絕經營，
境無違順，習閑成性，暫得忘情，不覺自他，謂證無我。
若違順所逼，宛有心生，心既未平，方知我在。
故下云：「若復有人歎謗其法，即喜恨等。」 ^564c13

二、結指細相。 ^564c17

「善男子！其心乃至證於」
上能下所。 ^564c18

「如來畢竟了知」
於所證中又上是能了知也。 ^564c19

「清淨涅槃，」
所了知也。 ^564c20

「皆是我相。」
謂非但了知二乘涅槃為我相，設使了知如來涅槃亦是我相。
然涅槃但是覺體，非別有可證。
今既證得涅槃，不忘能所，即是我相。 ^564c21

二、悟我成人，悟前非者是此相矣。
文二：一、麁相。 ^564c24

「善男子！云何人相？
謂諸眾生心悟證者。」
覺前非也。者字正名人相。 ^564c26

「善男子！悟有我者不復認我，」
不作證心。 ^564c28

「所悟非我，悟亦如是。」
同前非也。 ^564c29

「悟已超過一切證者，」
絕所證之過，除能悟之累。 ^565a1

「悉為人相。」
結成也。
二、細相。 ^565a3

「善男子！其心乃至圓悟涅槃」
不取能所故。 ^565a4

「俱是我者。心存少悟，」
此智不袪，為存悟矣。
非諸差別，故云少也。 ^565a5

「備殫證理，」
無非不盡故曰備，殫盡也。 ^565a7

「皆名人相。」
結成細相。
三、了迹迹生。謂前二相俱是心迹，總不執之，
故免我、人。然此了心又亦是迹，故云了迹迹生。
文三：一、徵起標示。 ^565a8

「善男子！云何眾生相？
謂諸眾生心自證悟所不及者。」 ^565a11

覺前能悟，悟是所覺。
悟既成所，覺又名能，展轉無窮，皆成能所。
能所及處皆是相待，了此無定，故離前；
非計所不及，謂免諸過。
不覺此計，又是眾生。
眾生者，不定執一之謂也。 ^565a12

二、舉喻徵釋。 ^565a16

「善男子！譬如有人作如是言：」
借世人語辭以為義勢，顯眾生相。 ^565a17

「我是眾生。則知彼人說眾生者非我非彼。」 ^565a19

雙標非也。下自釋云。 ^565a20

「云何非我？我是眾生則非是我。」
以自是眾生，故非我也。 ^565a21

「云何非彼？我是眾生」
以云我是眾生，不云彼是眾生，故非彼也。 ^565a23

「非彼我故。」
非彼人之我也。又顯於自、於彼不計我人，故非彼我。 ^565a25

三、指前對辨。 ^565a26

「善男子！但諸眾生了證〔我相〕、了悟〔人相〕，
皆為我人，」 ^565a27

指前二相也。下對之以辨眾生之相云。 ^565a28

「而我人相所不及者，」
了證者空，則我不及；了悟者空，則人不及。
不執主宰，故離我人。 ^565a29

「存有所了，名眾生相。」
心不忘故，即上者字。 ^565b2

四、潛續如命，謂都無所執，但擬修行，由不起心免前三過，
即此無執之業智相續未忘，非故生心，故言潛續。
文二：一、徵起標示。 ^565b3

「善男子。云何壽命相？
謂諸眾生〔可知〕心照清淨，」 ^565b6

即心之照，故云清淨，即自覺也。 ^565b7

「覺所了者，」
覺前三相即覺他也，證悟等盡，徹於真源，
無別能覺，故上云心照。 ^565b8

「一切業智」
擬將此智修習一切無漏之業故。 ^565b10

「所不自見，猶如命根。」
雖能除妄而不自除故不自見，不自見故猶如命根。
如命根者，兼取相續不斷之義。 ^565b11

二、展轉細釋。文三：一、以義正釋。 ^565b13

「善男子！若心照見」
是此門之相。 ^565b15

「一切覺」
是前三相。 ^565b16

「者〔通二〕，皆為塵垢。」
雙指過患。下釋過患所以云。 ^565b17

「覺所覺者不離塵故，」
由將此心見前諸覺，故不離塵，以心未忘故。 ^565b18

二、以喻反釋。 ^565b19

「如湯銷氷，無別有氷知氷銷者。」
湯銷氷盡，同成一水。
更無能知盡者，反明此業智既照前三相皆盡，則是我病未盡。
如氷若言我盡，即此言盡之氷便是不盡。
若細配合，則水喻真性，氷喻四相，湯喻智慧。
煎水名湯，悟心名智，故謂水凍成氷，還煎水以銷之，
氷湯俱盡，濕性獨存，以喻心迷成我，還悟心以消之，
我智俱盡，照體獨立。 ^565b20

三、以法正合。 ^565b27

「存我覺我亦復如是。」
若以同喻反合，應云：「無別有我知我盡者。」
今翻喻勢順前正釋，故云正合。 ^565b28

三、存我失道。文二：一、總標失道。 ^565c1

「善男子！末世眾生不了四相，雖經多劫勤苦修道，
但名有為，」 ^565c2

由前四相皆有取證。 ^565c3

「終不能成一切聖果，」
既將此心修行，則行行皆帶能所，故不成聖，
正同《華嚴》多劫六度，不名菩薩。 ^565c4

「是故名為正法末世。」
正宗佛法之末世也。
夫正法之時修則皆證，末世之時人多取相。
今既取證相，則正法亦同末世。
若遇此教，了達病源，則雖末世還同正法。 ^565c7

後、展轉廣釋。文四：一認我為真、二說病為法、
三將凡濫聖、四趣果迷因。
初中二：一徵釋其過、二結成障覺。
初中六：一久修如何不證徵、二認我取證非真釋、
三取證云何妨道徵、四愛寂憎喧非脫釋、
五何知證法非脫徵、六讚喜謗瞋驗我釋。
今初。 ^565c10

「何以故？」
劫數既多，行又勤苦，以何義故不證聖果？ ^565c17

釋中二：一、法。 ^565c18

「認一切我為涅槃故，有證有悟名成就故。」 ^565c19

良由認我以為涅槃，故雖多劫勤修，終無所益。
如認夢身以為自己，勤為家業種種疲勞，終無一事益於資產。 ^565c20

二、喻。 ^565c22

「譬如有人認賊為子，其家財寶終不成就。」 ^565c23

賊若在外猶可隄防，養之為兒如何撿慎？
又知賊是賊，賊無能為；認之為兒，寧免破敗？
以喻六根取境猶可制禦，藏識妄我難以辨明，
故如來藏中功德之寶念念衰耗，由此貧窮難集福智。 ^565c24

三、證何妨道徵。 ^565c28

「何以故？」
縱使認我取證，何以便妨於道？
四、憎愛非脫釋。 ^565c29

「有我愛者，亦愛涅槃，伏我愛根為涅槃相。
有憎我者，亦憎生死，」 ^566a2

夫生死輪迴本自憎愛，欲求解脫，須盡二源。
今愛涅槃還是本愛，今憎生死亦是本憎。
棄苦、欣樂雖殊，憎愛元是本習，帶之修道，佛果豈成？
伏我愛根為涅槃者，由伏之故不起，不起之相似涅槃相，
以似為真，故云爾也。 ^566a3

「不知愛者真生死故，別憎生死，名不解脫。」 ^566a9

本愛涅槃擬除生死，愛心既在，即生死根。
愛根憎苗，豈名解脫？ ^566a10

五、何知證法非脫徵。 ^566a11

「云何當知法不解脫？」
法者，涅槃。由前釋知愛涅槃者名不解脫，
故此徵云：若愛生死許是繫縛，今悟涅槃是寂滅法，以何相知云不解脫？ ^566a12

六、讚毀驗我釋者，謂實證者必無我，無我故即無瞋喜。
今為法瞋喜，即知證法非真，我未盡故。
文中二：一、標我未盡。 ^566a15

「善男子！彼末世眾生習菩提者，以己微證為自清淨。」 ^566a18

外知根塵假合，內覺性體寂然。 ^566a19

「由未能盡我相根本，」
正標未盡。
二、以境驗知。 ^566a20

「若復有人讚歎彼法，即生歡喜便欲濟度；
若復誹謗彼所得者，便生瞋恨。」 ^566a22

然世境違順，麁重易明，唯就法門最難覺察。
但言為法瞋彼度此，不知此心元是我相。 ^566a23

「則知我相堅固執持，」
因對外境，驗得內心我無間斷。 ^566a26

「潛伏藏識，」
種子也。 ^566a28

「遊戲諸根，曾不間斷。」
現行也。遇境則發，相續流轉。
通而言之，謂因對外境，驗得內心我執猶堅，潛藏相續。
雖慧軍數舉，魔眾頻摧，且阿賴耶城難攻主宰，
末那常侍防護牢強，意識謀臣經營內外，
旁監五識之將，以鎮六根之門。
由是賊主頻通遊戲，時時偷號，惑我法王，
往往侵彊，擾我觀境。
雖外怯般若，晝伏夜行，而內挾無明，晝夜不斷。 ^566a29

二、結成障覺。 ^566b7

「善男子！彼修道者不除我相，是故不能入清淨覺。」 ^566b8

二、說病為法。文二：一正釋其非、二結成障覺。 ^566b9

初中二：一、覆推。躡前為法瞋喜之次，推窮以成說病為法之過。 ^566b10

「善男子！若知我空，無毀我者，」
恐聞瞋喜是我，便擬忍受不瞋，用為無我，
故推徵云：若見彼是毀人，我被彼毀而不瞋者，此亦是我。
故云：「若知我空無毀我者，既見有毀我者，則未得我空。」
亦應云：「若知我空，無我說法。」
故次云。 ^566b12

「有我說法，我未斷故。」
然毀者是彼，說者是我。
經文於毀者言無，反明過也。
於說法者言有，順明過也。
翻覆推過者，下擬決斷為病故。 ^566b17

「眾生、壽命」
闕人相者，取其文潤成句。 ^566b21

「亦復如是。」
例於我也。
二、決斷。 ^566b22

「善男子！末世眾生說病為法，」
指前所推之過也，即是四相。
四相若存，總名為病。 ^566b23

「是故名為可憐愍者。」
以病為法，誠可憐愍。 ^566b25

「雖勤精進，增益諸病，」
帶病修行，故增諸病。
反此而言，則稱實修行唯益實德。
如藥草等種有甘苦，水土所滋，各唯增益。
苦喻我相為本，甘喻淨覺為本，水土則喻萬行。 ^566b26

二、結成障覺。 ^566b29

「是故不能入清淨覺。」
三、將凡濫聖。文二：一正明相濫、二結成障覺。
初中二：一、抑聖同己。 ^566c2

「善男子！末世眾生不了四相，以如來解及所行處為自修行，
終不成就。」 ^566c4

佛說了義稱理法門，皆言心境本空、惑業本淨、
凡聖不異、因果皆圓，就佛見之，理實如此。
且眾生迷倒已久，種習根深，縱令信解法門，現用元來隨念。
但以分別心識解他無礙言教，謂言：佛意亦秖如然。
心既是念，故不覺念。
不知冥通證入，異於隨相信心，認佛平等之譚，
不能斷惑求證，故經印言：終不成就。
《華嚴》亦云「如貧數他寶」等。 ^566c5

二、騁己齊聖。前則抑高就下，此則騁下齊高。
文二：一、認其聖智。 ^566c13

「或有眾生未得謂得，」
理也，乃至聖人所具功德。 ^566c15

「未證謂證。」
智也，則聖人冥證之智身。
今謂得謂證者，增上慢人。
若自知不證而言證者，則根本戒中大妄語戒，非此文意。 ^566c17

二、驗出凡情。 ^566c19

「見勝進者心生嫉妬，」
然諸聖人形類不定，得與不得內證在心，何以辨他未得未證？
故觀心行以驗真虛。
夫聖人用心，他己無二。
見他勝進，或法教流行，念念喜歡，必能隨順。
自驗內心如此，或即證悟不虛。
若自覺己衰他盛則嫉、己盛他衰則喜，
縱令深解妙境，但是心之所緣，勿錯認之，謂得謂證。 ^566c21

二、結成障覺。 ^566c27

「由彼眾生」
雙指前兩類之人。 ^566c29

「未斷我愛，」
前云終不成就者，以佛無我愛，凡有我愛故云云。
見勝進嫉妬，亦由我愛，由我愛故下云。 ^567a1

「是故不能入清淨覺。」
四、趣果迷因。 ^567a4

「善男子！末世眾生希望成道〔趣果〕，無令求悟，
惟益多聞，」 ^567a5

迷因也。即知先須悟道，然後多聞增慧。
末世之人多迷此意，唯宗名數，不務了心。
心既不通，解義唯多，我見唯長。
故下云。 ^567a6

「增長我見。」
《華嚴》亦云：「不能了自心，增長一切惡」等。
又《智論》云：「多聞無智慧，是不知實相。
譬如大闇中，有燈而無目」等。 ^567a9

四、斷惑成因。二：一、順釋。 ^567a11

「但當精勤」
誡勸之辭。 ^567a13

「降伏煩惱，」
別標所斷。 ^567a14

「起大勇猛，」
通勸修斷。 ^567a15

「未得令得、」
修也，謂真實境中一切功德妙用。 ^567a16

「未斷令斷，」
斷也，顛倒境中一切障礙之法。
即下所列云。 ^567a17

「貪、瞋、愛、慢、」
根本煩惱中三也。
愛無別性，貪數所攝。 ^567a19

「諂曲、嫉妬」
小隨煩惱。 ^567a21

「對境不生，彼〔他也〕我〔自也〕恩愛一切寂滅。」
重舉此者，生死根本最難拔故，念盡則自他俱寂。 ^567a22

「佛說是人漸次成就。」
結成因也。由前說除我用心，當時雖悟，
仍慮長時難離我習，故佛誡云：「但得頓悟我空，
勤斷煩惱，我見習氣漸盡，無上佛果自然漸成。」 ^567a24

「求善知識不墮邪見。」
商人入海須假導師，學者修行必資善友。 ^567a28

二、反釋。 ^567a29

「若於所求別生憎愛，則不能入清淨覺海。」 ^567b1

反明不生憎愛則入覺也。
偈讚中四，如次諷前，全同長行，故不煩寫。 ^567b2

爾時，世尊欲重宣此義而說偈言：
且標舉也。
　　「淨業汝當知，一切諸眾生，
　　皆由執我愛，無始妄流轉。
〔一也〕
　　未除四種相，不得成菩提。
〔二也〕
　　愛憎生於心，諂曲存諸念，
　　是故多迷悶，不能入覺城。」 ^567b4

三也。城喻覺者，法、喻各有三義：一、了心性空，
眾惑不入，如防外敵；二、見恒沙德則萬行圓增，
如養人眾；三、道無不通，如開門引攝。
　　「若能歸悟剎，」 ^567b10

剎是世界，如入唐國率土屬唐，蕃境亦爾。
故知若到悟境則法法屬悟，迷境亦爾。
　　「先去貪瞋癡，」 ^567b14

癡長無偈有，慢則長有偈無。
文影略也。
　　「法愛」 ^567b17

愛涅槃。
　　「不存心〔斷也〕，漸次可成就。」
　　「我身」 ^567b19

憎愛之本。
　　「本不有，憎愛何由生？」 ^567b22

所依既空，能依何有？
　　「此人求善友，終不墮邪見。
　　所求別生心，究竟非成就。」 ^567b24

四也。悟剎我身，皆長無偈有。
自下依師離病者，謂廣勸依善知識，除去四病及諸細惑。
文四：初三之初。 ^567b27

於是普覺菩薩在大眾中即從座起，頂禮佛足，
右繞三匝，長跪叉手而白佛言： ^567c1

正陳，中二：一、慶前。 ^567c2

「大悲世尊！快說禪病〔四相〕，令諸大眾得未曾有，
心意蕩然，獲大安隱。」 ^567c4

二、請後，曲有三。 ^567c5

「世尊！末世眾生去佛漸遠，賢聖隱伏，邪法增熾，」 ^567c6

一、明請問之意。如人有子，病者偏憂。
菩薩大悲，先哀末世。
賢聖隱沒，正法將沈，欲令廣益當來，是故懸興此問。
次下正請問。前皆有我相，未可施功。
今既障除，方堪修習，就此運用復有是非，
故須依師，免溺四病。 ^567c7

「使諸眾生求何等人？」
由前云求善知識不墮邪見，故此請問何等之人是善知識？
答中具指。 ^567c12

「依何等法？行何等行？
除去何病？云何發心？」 ^567c15

文相皆顯。 ^567c16

「令彼群盲不墮邪見？」
三、明所為也。下三唱倣前。 ^567c17

作是語已，五體投地。
如是三請，終而復始。
爾時，世尊告普覺菩薩言：「善哉！
善哉！善男子！汝等乃能諮問如來如是修行，
能施末世一切眾生無畏道眼，令彼眾生得成聖道。
汝今諦聽，當為汝說。」
時，普覺菩薩奉教歡喜，及諸大眾默然而聽。 ^567c19

正說長行。中五：一指示明師令事、二分別四病令除、
三辨事師之心、四明除病之行、五顯發心深廣。
如次答前五問，然復有少相濫故，且顯經文。
今初、答第一問也。
文三：一令識、二令事、三顯益。
今初。 ^567c24

「善男子！末世眾生將發大心，」
簡餘乘也。正因。 ^567c29

「求善知識」
正緣也。善能知真識妄、知病識藥，故初心便令求者。
文殊告善財云：「親近供養諸善知識，是具一切智最初因緣。」
故《光讚般若經》云：「欲學六波羅蜜者，當與真善知識相隨，常當承事。」 ^568a2

「欲修行者，」
為行求解。 ^568a7

「當求一切正知見人。」
標指也。善達覺性不因修生，決擇無疑，名正知見。
《法句經》云：「善解深法空、無相、無作，無生無滅，
了達諸法從本已來究竟平等，無業無報、
無因無果，性相如如，住於實際，於畢竟空中熾然建立，是名真善知識。」
《華手經》云：「有四法者，當知為善知識，謂善知教化修道各及過患。」 ^568a8

「心不住相，」
離凡夫煩惱境界，謂不應住色生心等。 ^568a15

「不著聲聞、緣覺境界。」
離二乘滯寂境界。
《稱讚大乘經》云：「寧在地獄經百千劫，終不發二乘之心。」
亦可正知見者簡外道，不住相簡凡夫，不著等簡二乘。
上皆順行，下逆行云。 ^568a17

「雖現塵勞，」
即貪等也。 ^568a21

「心恒清淨。」
現染之中而不染也。
如《淨名》云：「雖有妻子，常修梵行」等。
《華嚴》云：「菩薩在家與妻子俱，未曾捨離菩提之心。」 ^568a22

「示有諸過，」
欲度有過眾生，先以同事相攝，心既相親，方能受教。
如《淨名》云：「入諸淫舍，示欲之過」等。
亦同《華嚴》善財善友婆須蜜女等。 ^568a25

「讚歎梵行，不令眾生入不律儀。」
或為利益，或有別緣，所作非儀，暫乖真教，
秖得貶己承非，不得飾非說理，以誤凡下。
此乃不同邪人，自造諸過，復說非梵行事為其真實，令無量人墮大險趣。
但為同事攝故，雖現諸過，常須讚歎真實梵行，
故《論》云：「壞見之人雖不壞行，不堪與眾生為其道眼。
雖壞行而不破見者，是則人天真勝福田。」 ^568a28

「求如是人，即得成就阿耨多羅三藐三菩提。」 ^568b7

結成大益。
二、令事。文二：一舉身命之難、二例身外之易。
初中二：一、正舉。 ^568b8

「末世眾生見如是人，應當供養，不惜身命。」 ^568b10

如雪山捨身、香城破骨之類。
儒典尚令竭力事父、致身事君，何況為法？
故《大乘四法經》云：「諸苾芻盡壽，乃至逢遇喪命因緣，必定不得捨善知識。」 ^568b11

二、遮疑。 ^568b14

「彼善知識四威儀中常現清淨，」
指前順行。 ^568b15

「乃至示現種種過患，」
指前逆行。 ^568b16

「心無憍慢，」
正明不疑。夫菩薩化現，權道難測，但依法門，莫疑其迹。
不以順行即效虔誠，或覩逆行便生憍慢。
故《智論》云：「於諸師尊如世尊想。
若有能開釋深義、解散疑結，於我有益，
則盡心敬之，不念餘惡。
如弊囊盛寶，不得以囊惡故不取其寶。
又如夜行險道，弊人執炬，不得以人惡故不取其照。
菩薩亦復如是，於師得智慧光明，不計其惡。」
然為師之難，為徒不易，勿因此誡，誤敵麁人。
欲驗真虛，如前簡擇；已諳其道，如此遵承。
又此藥治徒，師勿錯服，服之增病，無藥可治。
以縛解縛，無有是處。 ^568b17

二、例身外之易。 ^568b28

「況復摶」
摶食也，譯之訛略，應云段食。 ^568b29

「財〔錢帛〕、妻子〔最親〕、眷屬？」
僕從對前身命之難，故言況復。 ^568c1

三、顯益。 ^568c2

「若善男子於彼善友不起惡念，」
由前無慢故也。憍慢若起，惡念便生，障覆自心，法何得入？ ^568c3

「即能究竟成就正覺，」
既無惡念之覆，即得正覺成就。 ^568c6

「心華發明，照十方剎。」
覺心既明，即慧光開發，觸向無染，故曰心華，
稱體無邊，照十方剎。 ^568c8

二、分別四病令除者，答第二問。
標以妙法，釋依圓覺，圓覺是所依法故。
此法離於四病方可依故，除病之問下自有答，
然文似濫故，含而科之。
文三：一、總標徵起。 ^568c9

「善男子！彼善知識所證妙法應離四病。
云何四病？」 ^568c14

心病無邊，要唯此四。
隨有其一即不堪為師。 ^568c15

二、別釋行相。皆名病者，總緣不以教為繩墨，
不以師為指南，但自舉心作如是意。
故經文皆云：「若復有人作如是言。」
言是意言矣。文四：一、生心造作。 ^568c16

「一者作病〔標名〕，若復有人作如是言：『我於本心作種種行，欲求圓覺。』」 ^568c20

辨相也。思惟揣度、計校籌量，興心運為，擬作行相。
造塔、造寺、供佛、供僧，持呪、持經、僧講、俗講，端然宴坐種種施為。
止息深山，遊歷世界。
勤憂衣食，謂是道緣。
故受饑寒將為功德，觀空觀有、愛身厭身，
於多行門隨執其一，託此一行欲契覺心。
既是造作生情，豈合無為寂照？
此病從前幻觀中來，彼云：「一切菩薩從此起行。」
至諸輪中皆云「度生起行起用」，失彼文意成此作病。 ^568c21

「彼圓覺性非作得故，」
指體以破也。圓覺性非造作，造作如何契之？
若了覺性本圓，不用興心求益，不興心處即合覺心，
合覺心時自無諸妄，無諸妄已則所作相應，積土聚沙皆成佛道。
即於上來諸行，遇緣力及便為，隨病隨治，不順妄念。
但得妄盡，性自開明，歇即菩提，豈從外得？ ^569a1

「說名為病。」
結名也。此上四節，下三亦同。
二、任意浮沈。 ^569a8

「二者任病，若復有人作如是言：『我等今者不斷生死、
不求涅槃，涅槃、生死無起滅念。』」 ^569a10

意云：生死是空，更何所斷？
涅槃本寂，何假修求？
不厭不欣，無起滅念。 ^569a11

「任彼一切隨諸法性。」
如火熱、水濕之類，各各差別之性也。
今時見有一類人，云：妄從他妄、真任他真，
各稱其心，何必改作？
作亦任作，好閑任閑。
逢饑即餐，遇衣即著，好事、惡事一切不知，
任運而行，信緣而活。
睡來即臥，興來即行，東西南北何定去住。
此病因前云：「圓覺清淨，本無修習，依於未覺幻力修習。」
失彼文意，自謂已覺，何必作幻？
故成任病。 ^569a14

「欲求圓覺，」
謂言閑即契道。 ^569a22

「彼圓覺性非任有故，」
前則驅馳覓佛，此乃放縱身心。
設令善惡不拘，即名無記之性。
七賢豈是大道？四皓寧為聖人？
尚昧欲天，焉冥覺體？
行人至此，溺水沈舟，宜自警懷，勿霑斯病。
故前云：「若不修行，常居幻化，云何解脫？」 ^569a23

「說名為病。」
三、止息妄情。 ^569a28

「三者止病，若復有人作如是言：『我今自心永息諸念，』」 ^569a29

生心恐非，隨情慮失。
一向止息，豈合任之？
但止妄即真，何須別照？ ^569b1

「『得一切性』」
息念故離相，離相故得性。
是諸法無性之性，非即覺性。 ^569b3

「『寂然平等。』」
意云：由我心生妄想故，招苦樂差殊。
今但止息妄心，妄盡自然平等。
此病從前靜觀中來，迷彼取靜為行，及澄諸念之言，因成此病。 ^569b5

「欲求圓覺，」
謂言止妄即真。 ^569b9

「彼圓覺性非止合故，」
覺本無念，見念既乖。
性本靈明，迷照亦失。
念無而有，既止息令無；照有而隱，何不觀察令顯？
又真本無念，念既乖真；性本無止，止亦違性。
故言非止合故。故前云：「於諸妄心亦不息滅。」 ^569b10

「說名為病。」
四、滅除心境。 ^569b15

「四者滅病，」
前但止息心念令寂，此則計於身心、根塵本來空寂。
又前不妨見有根塵，但不隨念愛染，故云止息。
此則於根塵亦無，堅持空寂之相，由見空無，故云除滅。 ^569b16

「若復有人作如是言：『我今永斷一切煩惱，
身心畢竟空無所有，何況根塵虛妄境界？』」 ^569b20

意云：煩惱之本即是身心，若執身心，煩惱何斷？
故標斷煩惱，釋以身空。
又斷盡煩惱，空却身心，身心尚空，根塵何有？ ^569b21

「一切永寂，欲求圓覺，」
身等本空，故名永寂。
諸相既泯，寂相現前，擬將此心求證圓覺。
此病從寂觀中來，彼諸輪中皆云「寂滅及斷煩惱，迷彼成此。」 ^569b25

「彼圓覺性非寂相故，」
夫覺體靈明，不唯寂滅。
今滅惑住寂，豈得相應？
況圓覺者非動非靜，雙融動靜，恒沙妙用無礙難思，住寂之心何能契合？
言即似近，理即全疎。
與理相違，故言非也。 ^569b29

「說名為病。」
三、結明真偽。 ^569c5

「離四病者則知清淨。」
將前四行自驗其心，隨落一門則知是病，故言離者則知清淨。
然上四門皆是諸經勸讚，況前三觀具有斯文。
今此以為病者，有其二意：一者，四中皆無觀慧；
二者，但以率心，偏住一行，不窮善友圓意，不究佛教圓文。
纔悟一門之義，便不能久事明師；纔見一經妙文，便不能廣窮聖意。
但貪單省，執一為圓，是以經文總訶為病。
若能四皆通達，不滯一門，即此四中並皆入道。
雖然作種種行，元來任運清閑。
雖頓覺身心本空，習起還須息滅。
又須常冥覺體，不得取四為心，則自然休時非休、作時非作。
故《淨名》云：「但除其病，而不除法。」 ^569c6

「作是觀者名為正觀，」
即上所釋，病除法在是正觀也。
雖不取四病，而慧解昭然，不得懼落四中，便不建志立節。 ^569c19

「若他觀者名為邪觀。」
復有聞斯四過，離四又更生情，便信胸襟，
別為見解，故云邪觀。
又作是觀者離四也，他觀者取四也。
問：「為說簡師之時，求於離病之者，為說學人自離四病，
若說師病者，何以問中別標其目？
又結云作是觀者等？
若說學人病者，云何標云：彼善知識所證妙法應離四病？」
答：「二皆不異。既聞經識病，須求離病之師。
既事此師，即修離病之行。
然別釋之中，若師若徒病無別相，雖含二意而無二途，解釋結文之中即須科簡。
若結行人，即依前釋；若結簡師，師無四病，即須歸依。
名為正觀。若縱智別求，名為邪觀。
故菩薩戒云：『其法師者或小姓年少、卑門貧窮，
而實有德，是故不得觀法師種姓。』
意云：但觀病中離與不離，莫觀種姓貴之與賤。」 ^569c22

三、辨事師之心。此當答第三行何等行之問。
故標云欲修行者，結云如是修行。
然且唯說事師，更無別行，故但作此科判以當修行。
謂菩薩行門本無定迹，隨當時事、隨差別機，
但令善事明師，明師必自臨事指示。
亦同善財於文殊處發菩提心已，聞菩薩行，
文殊亦不具說，但令親近善友矣。 ^570a7

「善男子！末世眾生欲修行者，應當盡命供養善友、事善知識。」 ^570a15

如善財南邁、普賢西遊等也。
《涅槃經》說：是具足因緣故。
故《法句經》說：善知識如父母、眼目、脚足、
梯蹬、衣食、鎧繩、藥刃等。
乃至云：善男子！善知識有如是無量功德，是故我今教汝親近。
大眾聞已，舉聲號哭等。 ^570a16

「彼善知識欲來親近，應斷憍慢，」
夫善友度人種種方便，師徒心契，法意方傳。
是以俯就物機，相親相近。
愚者無識，憍慢便生。
慢既翳心，即不入道，故云應斷。 ^570a21

「若復遠離，應斷瞋恨。」
或欲除慢、或遇異緣，相去相離，便生瞋恨。
云疎我親彼，說愛說憎。
既一念瞋，百萬障起，非論失道，亦墮三途，故此令斷。
《論語》云：「唯女子與小人為難養也！
近之則不遜，遠之又怨。」
怨則此瞋恨也，不遜則此憍慢也。 ^570a25

「現逆順境」
遠離名逆，親近名順。
又違情曰逆，隨情曰順。
故《勝鬘》云：「應攝受者而攝受之，應折伏者而折伏之，則佛法久住。」 ^570b2

「猶如虛空，」
心無改易。 ^570b5

「了知身心畢竟平等，與諸眾生同體無異。」 ^570b6

結示同體悲智。所以然者，若不了善友及諸眾生與己同體者，
則雖知菩提可進，而不能屈節事師；雖知薩埵可悲，而不能忘軀弘道。
故此示也。 ^570b7

「如此修行方入圓覺。」
結因成果。
四、名除病之行，是答第四除去何病之問。
文二：初、明所治。 ^570b11

「善男子！末世眾生不得成道，由有無始自他憎愛一切種子，
故未解脫。」 ^570b14

自他憎愛前已頻明，今復說者，是種子故、
是入道微細病故、由此種子難契圓明故。
隨所聞法門，即生心作意、捨此取彼，憎妄愛真，
難忘能所，故後能治云「即除諸病。
現行麁而易覺，種子細而難明。」
故偏指也。 ^570b15

後、明能治。文二：一、等心觀人。 ^570b20

「若復有人觀彼怨家如己父母，心無有二，即除諸病。」 ^570b21

七品行慈之中，此當上怨同上親也。
觀之既同，應與上樂。 ^570b22

二、等心觀法。 ^570b23

「於諸法中自他憎愛亦復如是。」
前既云怨家、父母無二，例此觀法應云：
涅槃、生死不殊。不殊則無自他憎愛，故知諸病秖由愛真憎妄、
見自見他，故不能久事師宗，但自生情起行。
今既斷斯種子，則諸病自除。
所以觀人中云：即除諸病。
此云亦復如是。又此於諸法中明自他憎愛，
尤顯異於前段，前段不言法故。 ^570b24

五、顯發心深廣，正答第五問也。
文三：一總標發心、二別明心相、三通結離邪。
今初。 ^570c2

「善男子！末世眾生欲求圓覺，應當發心作如是言：」 ^570c4

諸佛因地皆發此心，依此願修，方成正覺。
若無心願策引，所修行亦不成。 ^570c5

二、別明心相。此同《金剛經》中具四心也，
四心者，彼經彌勒頌云：「廣大第一常，其心不顛倒。」
今此文二，文二合故：一、廣大第一。 ^570c6

「盡於虛空一切眾生，」
廣大心也，彼云四生九類。 ^570c10

「我皆令入究竟圓覺。」
第一心也，彼云入於無餘涅槃，各隨宗故。
然菩薩發心皆無分劑，等眾生界，不擇怨親，
普使修行，同歸圓覺。
虛空眾生無有邊際，菩薩悲願亦復如然。
由發此願，自熏成種，承此願力任運而化，不要起心。
三世諸佛悉同於此；若不爾者，即與二乘無異。 ^570c12

二、常不顛倒。 ^570c18

「於圓覺中無取覺者，」
常心也。我入覺時我即圓覺，眾生亦爾，何有取者？
故天親云：「自身滅度，無異眾生，故名常心。」
若見有眾生因我入覺，即非常也。 ^570c19

「除彼我、人一切諸相。」
不顛倒心。故天親云：「遠離依止身見、眾生等相。」
故無著云：「已斷我見，得自行平等想，故信解自他平等。」
上來總是彼經「實無眾生得滅度者，若有我、
人等相，即非菩薩。」 ^570c23

三、通結離邪。 ^570c27

「如是發心不墮邪見。」
可知。
偈中文五，全同長行。 ^570c28

爾時，世尊欲重宣此義而說偈言：
且標舉也。
　　「普覺汝當知，末世諸眾生，
　　欲求善知識，應當求正見。
　　心遠二乘者〔一也〕，法中除四病，
　　謂作止任滅〔二也〕。
　親近無憍慢，
　　遠離無瞋恨，見種種境界。
　　心當生希有，還如佛出世。」 ^571a1

三也。長行達己同凡，此乃敬師如佛。
　　「不犯非律儀，戒根永清淨。」 ^571a9

四也。但諷前能治，以所治憎愛是犯戒因，云未解脫亦違戒德故。
此云不犯及永淨也。
　　「度一切眾生，究竟入圓覺。
　　無彼我人相，當依正智慧，
　　便得超邪見，證覺般涅槃。」 ^571a11

五也。此句長無此有。
般涅槃之義，留對下佛出現文以釋。 ^571a17

後一問答道場加行，下根修證。
得道之處名曰道場，謂於此處誓志剋期。
加功用行以求證入，故名加行。
下根修證者，謂雖信解前法，而障重心浮，
須入道場自為制勒，緣強境勝，則功用有期。
問：「此入道場但是修前三觀，何得別為大科？」
答：「觀行法門雖同，修之方便有異，隨機施設故。
故此文先結前云：若在伽藍，安處徒眾，
隨分思察，如我已說。
結已然後說道場儀式。
故知別是一段矣。」 ^571a18

於是圓覺菩薩
義如前釋。
文四：初三之初。 ^571a27

在大眾中即從座起，頂禮佛足，右繞三匝，
長跪叉手而白佛言： ^571a28

正陳中二：一、慶前。 ^571a29

「大悲世尊！為我等輩廣說淨覺種種方便，令末世眾生有大增益。」 ^571b1

解之可知也。
二、請後。 ^571b2

「世尊！我等今者已得開悟，」
躡慶前之文。 ^571b3

「若佛滅後，末世眾生未得悟者，」
舉所為也，下正請云。 ^571b4

「云何安居修此圓覺清淨境界？」
間道場也。 ^571b6

「此圓覺中三種淨觀以何為首？」
問加行。 ^571b7

「惟願大悲，為諸大眾及末世眾生施大饒益。」 ^571b8

結請。下三唱倣前。 ^571b9

作是語已五體投地，如是三請，終而復始。
爾時，世尊告圓覺菩薩言：「善哉！
善哉！善男子！汝等乃能問於如來如是方便，以大饒益施諸眾生。
汝今諦聽，當為汝說。」
時，圓覺菩薩奉教歡喜，及諸大眾默然而聽。 ^571b10

正說長行。中二：一答道場、二答加行。
初中二：一、結前。 ^571b14

「善男子！一切眾生若佛住世、若佛滅後、」
正法像法。 ^571b16

「若法末時〔末法〕，有諸眾生具大乘性，」
宿有聞熏種也，不同唯識永簡餘性。 ^571b18

「信佛祕密大圓覺心，」
聞慧初開。 ^571b20

「欲修行者，」
菩提心發。上皆明當機也。 ^571b21

「若在伽藍，安處徒眾，有緣事故隨分思察，如我已說。」 ^571b22

指前普眼法門及三觀諸輪所說。
謂圓機菩薩不滯空閑，種種施為作諸利益，
廣度群品，修學法門。
隨其閑暇分中，則便思察三觀，故言隨分。
非謂見解未圓，名為隨分。 ^571b23

二、正說。文三：一道場期限、二限內修行、三誡取邪正。
今初。 ^571b27

「若復無有他事因緣，」
菩薩逢益即為，遇緣且赴，如《法華》中官事當行之類。 ^571b29

「即建道場。當立期限，若立長期百二十日，
中期百日，下期八十日。」 ^571c2

若無勝利，須建道場，克志加功以期聖果，
則三期皆是自利，為簡利他，故名無他事。
亦可王賊、命難名為他事。
定三期者，過則情生疲厭，少則功行未圓，
故量克三期，亦無別義。
然約三根配之，有其二意：一約障盡難易，
配長期下根、中期中根、下期上根；二約精進懈怠配者，即反於此。
根有利鈍，期有遠近，對病設藥，斯之謂歟。 ^571c3

「安置淨居。」
欲使內外清淨，身心潔白，事理稱可。 ^571c11

二、限內修行。文二：一明道場行相、二明遇夏安居。
初文二：一、明隨相用心。 ^571c12

「若佛現在，」
對當會菩薩眾。 ^571c14

「當正思惟。」
明不假設像等。當知唯心無外境界。 ^571c15

「若復滅後，」
對末世眾生。 ^571c17

「施設形像。心存目想生正憶念，還同如來常住之日。」 ^571c18

明設像之意。謂大師去世，不覩真儀，設像諦觀，引心入法。
相即無相，即見如來。
亦可想佛真身常在不滅。
若稱理說者，觀行無間是佛現在，間斷之時是佛滅後。
斷後復作觀行思惟，是設像存想。
今且依事行釋也。
次下明禮懺儀式。 ^571c19

「懸諸幡華，」
嚴持壇場也，備如方等經說。 ^571c25

「經三七日，」
去其久近，無別所表。
方等經極少七日，久則不遮。
次下正明法事，準《離垢慧菩薩所問禮佛法經》，
總有八重：一供養、二讚佛、三禮佛、四懺悔、
五勸請、六隨喜、七迴向、八發願。
今略唯二，謂禮佛、懺悔。
然文雖略，法必具行。
《論》中亦云：「應當精勤禮佛、懺悔、勸請、隨喜、
迴向，常不休息，得免諸障，善根增長。」
《華嚴》亦令禮敬、稱讚、供養、懺悔等。 ^571c26

「稽首十方諸佛名字。」
禮佛也，以名召體，觀而禮之。
準勒那三藏禮佛觀門，優劣有七：一我慢禮、
二唱和禮，此二非儀；三恭敬禮，敬從心發，
運於身口，五輪著地；四無相禮，深入法性，
離能所相；五起用禮，觀身與佛皆從緣起，
如幻如影，普運身心遍禮一切；六內觀禮，
但禮身內法身真佛，不緣他佛；七實相禮，
若內若外、若凡若佛同一實相，見佛可禮亦是邪見，
觀身實相，觀佛亦然，名平等禮。
故文殊云：「不生不滅故，敬禮無所觀」等。
然後四禮皆屬觀行，謂第四空觀禮真諦佛，
入法之性故；五假觀禮俗諦佛，從體起用故；
六中觀禮第一義諦佛，不計空色，直見本覺真性故；
七則三觀一心禮三諦一境佛，不取真棄假、泯絕無寄故。
今經既是隨相門中，且當第三、第五禮也。
餘在下離相攝念中。 ^572a5

「求哀懺悔。」
具云懺摩，此云悔過。
若別說者，懺名陳露先罪，悔名改往修來。
其所懺法不出惑、業、報等三障。
今欲懺者須知展轉起由，由無始不覺，
起貪、瞋、癡，發身、口、意，造一切業，受諸苦惱。
懺有二意：若約責心，三障俱懺；若就所作，唯懺惡業。
惡業復有性罪、遮罪。
遮罪依教作法懺之，性罪即須起行。
起行有二：一事行，如《方等佛名經》等；二理行，
如《淨名經》觀罪不在內外等。
餘意如上。 ^572a21

「遇善境界，」
感應也，或見佛像、或覩光明。
不作聖心名善境界，若作聖解即墮群邪。
故下文云：「非彼所聞，一切境界終不可取。」
若天台意，即與信等相應，名善境界。 ^572b1

「得心輕安。」
獲益也。身心調暢，輕利安和，神爽氣清，支體柔潤。 ^572b5

二、明離相用心。 ^572b6

「過三七日〔躡前〕，一向攝念。」
亦名會緣入實。謂初以塵心麁重，令託勝相為緣。
相既皆虛，誠宜入實。
攝念者，《論》云：「若修止者，住於靜處，端坐正意，
乃至心若馳散，即當攝來住於正念。
正念者，當知唯心無外境界。」
然論與經皆先以禮懺等除惑業之濁，
次以正念攝馳散之動，空而又寂，方能現佛之像。 ^572b7

二、明遇夏安居。文三：一、標異聲聞。 ^572b13

「若經夏首，三月安居，當為清淨菩薩止住。」 ^572b15

然建道場，或在伽藍、或於餘處，期限未滿，
夏首已臨，入眾安居則乖誓約，作念結夏又雜觀心。
道場中人由此疑惑，如來遠念故為辨明。
為俗乖律即非，因大廢小無失，故《決定毘尼經》
云：「持聲聞戒是破菩薩戒，持菩薩戒是破聲聞戒。」 ^572b16

「心離聲聞，」
大小不同。次即下說。 ^572b22

「不假徒眾。」
不必六和。 ^572b23

「至安居日，即於佛前作如是言：」
言在下也。 ^572b24

二、正陳辭。 ^572b25

「『我比丘、』」
梵語也，此含三義故存梵不譯：一怖魔、
二乞士、三淨戒。 ^572b26

「『比丘尼、』」
尼女也。女比丘。 ^572b28

「『優婆塞、優婆夷，』」
此云近事男、近事女，謂親近比丘、比丘尼而承事故，
即三歸五戒之士、女也。
小乘局於二眾，大乘道俗俱霑。 ^572b29

「『某甲，』」
各稱其名。 ^572c3

「踞〔踞居〕菩薩乘，」
簡羊、鹿車。 ^572c4

「『修寂滅行，』」
簡四諦行。 ^572c5

「『同入清淨實相住持，』」
簡事相住持。 ^572c6

「『以大圓覺為我伽藍，』」
此云眾園，園是眾居處故。
圓覺則萬德所依，以八識海澄，流注寂滅，
體遍法界，故得名大。
於四智中則圓鏡也。 ^572c7

「『身心安居』」
身即五識，依色根所發故。
心即意識，以五識取塵，意識分別，熏動心海，
波浪從生，故不名安。
今意無分別，五不妄緣，識浪永寂，與體一如，故名安也。
身安故即成所作智，心安故則妙觀察智。 ^572c10

「『平等性智，』」
此以四惑相應，妄計賴耶為自內我，於平等理中起不平等見。
今既所緣性寂，能緣七識自如，如性皆同，故平等矣。 ^572c15

「『涅槃自性無繫屬故。』」
為簡二乘計著方處，今順法性故無所屬。 ^572c18

「『今我敬請，不依聲聞，當與十方如來及大菩薩，
三月安居，為修菩薩無上妙覺大因緣故，不繫徒眾。』」 ^572c20

小大安居略有八異：一所依異，別界、圓覺；
二假實異，定實、示現；三住持異，事相、實相；
四結安異，對首作法、獨自稱名；五成安異，
身不出界、心不起念；六失安異，身出越界、
念起背本；七還界異，身不逾時及界、念不間斷而覺；
八所期異，阿羅漢果、無上菩提。
有此八異，故云不依及為修等。
大因緣者不拘小節之意也。 ^572c22

三、結示休期。 ^572c29

「善男子！此名菩薩示現安居，過三期日隨往無礙。」 ^573a1

道場三期已滿，小乘夏限未終，以本非小乘安居故，不妨隨往無礙。 ^573a2

三、誡取邪證。 ^573a3

「善男子！若彼末世修行眾生，求菩薩道入三期者，」 ^573a4

指前行人。 ^573a5

「非彼所聞一切境界，終不可取。」
總標加行中所證之境，誡其邪謬。
謂信、解、行、證雖階級不同，而所信乃至所證之法元來不異，
謂解則解其所信，修則修其所解，證則證其所修。
今明證得境界，若非本所信等法，即不應取。 ^573a6

二、答加行。文三：一別修三觀、二遍修三觀、三互修三觀。
初文二：一別釋、二總結。
初中三：一靜觀、二幻觀、三寂觀。
初中又三：一、修觀成。 ^573a10

「善男子！若諸眾生修奢摩他，先取至靜，
不起思念，」 ^573a14

義如上釋。 ^573a15

「靜極便覺。」
超動靜相圓覺顯現，如前從空入中也。 ^573a16

「如是初靜，從於一身至一世界，」
釋上靜相自他普遍。
遍靜雖無先後，約行人趣入故，從陜至寬。 ^573a18

「覺亦如是。」
例於靜也。應云：如是初覺從於一身至一世界。
靜即是體、是定；覺即是慧、是用。
初觀成，不見自身之相，名一身靜。
以身靜時當體是覺，名一身覺。
世界亦然。 ^573a21

二、起功用。 ^573a24

「善男子！若覺遍滿一世界者，一世界中有一眾生，
起一念者皆悉能知，」 ^573a25

知眾生念者，世界既全成覺，眾生全在覺中，
故所起念無不了達，如影入鏡鏡照無遺。 ^573a26

「百千世界亦復如是。」
類此可解，說則以一例多，覺發則同時已遍。 ^573a29

三、誡邪證。 ^573b1

「非彼所聞，一切境界終不可取。」
文義俱同上也。 ^573b2

二、幻觀。文二：一、明正觀。 ^573b3

「善男子！若諸眾生修三摩鉢提，先當憶想十方如來、
十方世界一切菩薩，依種種門，漸次修行勤苦三昧。」 ^573b4

前至靜觀不假外緣，大起幻門中須憑聖境。
前威德段中圓說，故約大悲化生。
今道場之內且自克修，故約大智求佛。
亦可諸佛菩薩必以大悲為本，但依佛菩薩種種之門，自然具大悲也。
道場之內且學悲心，限滿對緣即將化用。
漸次者，前至靜歸體，功則頓現。
今隨差別之相，故應漸次。
所以前有起於功用，今則無文，是斯意也。 ^573b6

「廣發大願，自熏成種，」
願者，希求欲樂之義。
眾生無始已來念念希欲五塵之境，今已了悟，
故發心念念希欲悲、智、六度等境。
熏心成習，故云種也。 ^573b14

二、誡邪證。 ^573b17

「非彼所聞，一切境界終不可取。」
同上。
三、寂觀。文三：一、修觀成。 ^573b18

「善男子！若諸眾生修於禪那，先取數門，」
此有二意：一者，先用數息觀門治諸覺觀，漸入妙境。
然修出入息者，有六妙門：謂一數、二隨、
三止、四觀、五還、六淨，或依次第、或隨便宜，
廣如疏釋；二者，即下所知生滅心念，便是數門。 ^573b20

「心中了知生、住、滅念分齊頭數。」
由前心息相依，息調心淨，故了知心中生、
住、異、滅麁細妄念，本末分齊頭緒數量。
謂生滅各一、住四、異二。
經無異字者，或脫或略，義必具有。
據《論》所說，十信凡夫覺滅相，三賢覺異相，
十地覺住相，位滿覺生相。
覺生相者，動念都盡，唯一心在。
故《論》云：「心無初相，而言知初相者，即謂無念。
若得無念者，則知心相。
生、住、異、滅乃至皆無自立，本來平等，同一覺故。」
釋曰：既云動念都盡，本來平等，同於一覺，正當此門絕待中觀。
問：「文無無念之言，如何同此？」
答：「三觀體用文在前章，今此但明修之方便。
彼有絕待之念，又有寂滅之文，由是科云：靈心絕待。
絕待無念，一覺靈心豈非同邪？
是知絕念之慧，方能了知生、住、滅念，故於此觀明之。」 ^573b26

「如是周遍，四威儀中分別念數，無不了知。」 ^573c12

初則宴坐照見，後則行住皆知。
知即無患，譬如妖魅所欲著人，若知其名，自然消滅。
《涅槃》云：「如人覺知是賊，賊無能為。」 ^573c13

二、起功用。 ^573c15

「漸次增進，乃至得知百千世界一滴之雨，猶如目覩所受用物。」 ^573c16

淨心是圓覺自體，世界本在其中。
觀行成就，全合靈源，知雨滴數固宜本分，
非唯雨滴，萬物皆然，舉一例諸，且標雨滴。
凡夫之類迷此真心，隨念所知，故無其用。 ^573c17

三、誡邪證。 ^573c21

「非彼所聞，一切境界終不可取。」
文義準前。 ^573c22

二、總結。 ^573c23

「是名三觀初首方便。」
前問云：「三種淨觀以何為首？」
故具答已結云是名等也。
即知前段三觀諸輪雖具釋相，趣入方便是此所明。 ^573c24

二、遍修三觀。 ^573c26

「若諸眾生遍修三種，勤行精進，即名如來出現于世。」 ^573c28

如來本所示生，秖緣勸物修習。
今三觀既修，則萬行已圓，故就此人已名佛出。
又即此人本覺離念，名為佛出。
然前離四病云證覺般涅槃，今修三觀名如來出世。
今以出世、涅槃相對而釋，有其二門：一約實義、二約對機。
實義有三：一、緣起即空之真諦，則非出非般，
故《大經》云：「如來不出世，亦無有涅槃」。
二、真如緣起之俗諦，則念念處處而出現，念念處處而涅槃。
《大經》又云：「菩薩應知，自心念念常有佛成正覺，
如自心，一切眾生心亦復如是，即念念也。」
又云：「當知無有少許處空無佛身，即處處也。」
涅槃者，即如上遍一切處出現之佛身，既是緣起有為之相。
念念即生即滅，四相同時。
今以生生即滅，為念念處處而般涅槃。
三、約第一義諦，即常住世、常涅槃。
謂寂而常照為住世，照而常寂為涅槃。
對機者，機緣感則菩提樹下而出現，機緣盡則雙林樹間而涅槃。
故《大經》云：「佛子！諸佛如來為令眾生生欣樂故，出現於世。
欲令眾生生戀慕故，示現涅槃。
譬如日出普照世間，淨水器中」等。
對今經意配釋可知。
然此三觀雖各有證相，理實遍修方契圓覺，如前文說。 ^573c29

三、互修三觀。文三：一、明修觀不成。 ^574a21

「若後末世鈍根眾生，心欲求道，不得成就，」 ^574a23

下中之下力不遂心。
二、令懺除惑業。 ^574a24

「由昔業障，當勤懺悔，常起希望。
先斷憎愛、嫉妬、諂曲、求勝上心，」 ^574a25

重發誓願，決心欲證。
加功勵志，懺業斷惑。
《論》中亦云：「若人修行信心，以從先世罪業眾多障礙，應當勇猛禮懺等。」 ^574a26

三、令隨便互修。 ^574a29

「三種淨觀隨學一事。
此觀不得，復習彼觀，心不放捨，漸次求證。」 ^574b1

有人色相所礙，空靜之觀難成，先觀色幻，
幻即全空，靜觀方成。
復有執定實色，礙於心識，難修幻觀，先知其體本無而不妨覩相，
方成假幻。復有修中難成絕待，先知假全空而無假，
空全而假無空，空假俱無，絕於對待，方成寂滅。
又有人直見心源，方知諸法即性故空，不壞相故假。
或但從性現故假，無別所現故空。
先後綺互，如諸輪說。 ^574b2

偈讚中二，全同長行。 ^574b10

爾時，世尊欲重宣此義而說偈言：
　　「圓覺汝當知，一切諸眾生，
　　欲求無上道，先當結三期，」 ^574b11

期限也。
　　「懺悔無始業。　經於三七日，
　　然後正思惟。」 ^574b14

限內修行。
　　「非彼所聞境，畢竟不可取。」 ^574b17

誡取邪證。
　　「奢摩他至靜，三摩正憶持，
　　禪邪明數門，是名三淨觀〔別修〕。
　　若能勤修習，是名佛出世〔遍修〕。
　　鈍根未成者，常當勤心懺，
　　無始一切罪，諸障若消滅，
　　佛境便現前。」 ^574b19

互修結前及安居之法，長有偈無。
佛境出現，長先偈後。
餘但文略耳。 ^574b26

大文第三流通分。
謂正宗之分法義已周，欲使廣益他方，
遠霑來世，流傳通泰，展轉無窮，故有此分。
都無人傳是不流，流則不住不滯；傳之遇其障難是不通，通則不壅不塞。
文五：一慶聞深法請問流通、二讚許佇聽交感流通、
三依問宣說內護流通、四稟命加衛外護流通、五時眾受持總結流通。 ^574b28

初文三段同上，今初。 ^574c5

於是賢善首菩薩在大眾中即從座起，
頂禮佛足，右繞三匝，長跪叉手而白佛言： ^574c6

可知。 ^574c7

二、正陳。中二：一、慶聞所詮。 ^574c8

「大悲世尊！廣為我等及末世眾生，開悟如是不思議事。」 ^574c9

近慶道場，遠該一部。
二、請問能詮。 ^574c10

「世尊！此大乘教」
然正宗分中但問所詮法義，法義雖已圓備，
凡心難可任持，聞時令會分明，過後恐還遺忘，
事須持教，以教貫穿。
文既不遺，隨文解義，依義起觀，方成真正修行。
故此問經教也。 ^574c11

「名字何等？」
解義先須識名，迷名於義不了。 ^574c16

「云何奉持？」
前雖已說持法，今問持教。 ^574c17

「眾生修習得何功德？」
依理修行證聖，已知功德無邊，受持名教，恐無利益故問。 ^574c18

「云何使我護持經人？」
使我諸菩薩等於末世中，云何衛護受持此經之人。 ^574c20

「流布此教至於何地？」
十法行也。若人一向於此了義經教供養、
寫、施、聽受、讀、誦、說、釋、思、修，如是分布流傳，未審此人智慧功德畢竟至何位地。 ^574c22

下三唱倣前。 ^574c25

作是語已，五體投地。
如是三請，終而復始。
爾時，世尊告賢善首菩薩言：「善哉！
善哉！善男子！汝等乃能為諸菩薩及末世眾生，問於如來如是經教功德名字。
汝今諦聽，當為汝說。」
時，賢善首菩薩奉教歡喜，及諸大眾默然而聽。 ^574c26

三、依問宣說。文二：初、且標能說能護之人。 ^575a2

「善男子！是經百千萬億恒河沙諸佛所說，」 ^575a3

說此經佛既是真身，真身無礙，塵沙同體，故一說即是多說。
《華嚴》云：「十方諸如來，同共一法身，一心一智慧，
力、無畏亦然。」又不了義經則隨方有說不說，了義之教無佛不譚。
如《華嚴》云：「我不見有佛國土不說此經」等。 ^575a4

「三世如來之所守護，」
亦如《華嚴經》云：「我等諸佛護持此法，令未來世一切菩薩未曾聞者，
皆悉得聞。」 ^575a9

「十方菩薩之所歸依，」
因行之中無不從此成佛。 ^575a12

「十二部經清淨眼目。」
良以推窮迷本，照徹覺源，是以理貫群經，義無不盡。
於此若解，則諸教煥然；若不了之，何知正道？
故云眼目。 ^575a14

二、正答所說所護之法。
文五：一答名字、二答所至、三答奉持、四答功德、五答護持。
今初。 ^575a16

「是經名大方廣圓覺陀羅尼，亦名脩多羅了義，」 ^575a19

經有五名，二名已釋。 ^575a20

「亦名祕密王三昧，」
非器不聞名祕，隨器異聞名密。
三昧之名其數無量，圓覺三昧是彼根源，故稱王也。 ^575a21

「亦名如來決定境界，」
極證之處。 ^575a24

「亦名如來藏自性差別。」
如來藏即圓覺在纏之名。
妄不能變，名為自性；隨緣起妄，名為差別。
又空如來藏、不空如來藏，即是差別。 ^575a25

「汝當奉持。」
勅令依此名義而持。
謂已悟者文性離而持法，未悟者無離文而持義，是奉持之相也。
然答奉持之問者，若以文顯，則不妨因說經名，承其文勢便於此答。
若以義求，則在後頓、漸門中。 ^575a28

二、答所至。文二：一、標行所依。 ^575b3

「善男子！是經唯顯如來境界，唯佛如來能盡宣說。」 ^575b5

前云是諸眾生清淨覺地，又說無明、貪愛四相四病。
今云唯顯如來境界者，下句自釋。
唯佛能說，故說無明等皆無所有，正是佛境。
佛境若不顯現，眾生豈得皆空？
生若不空，豈徹覺地？
故《華嚴》信位即佛境甚深，雖智與知殊，
皆佛境界，是此意也。 ^575b6

二、依修所至。 ^575b11

「若諸菩薩及末世眾生依此修行，」
十法行也。 ^575b12

「漸次增進，至於佛地。」
由經唯顯佛境故，修之必至佛地。 ^575b14

三、答奉持。文二：一、法。 ^575b15

「善男子！是經名為頓教大乘，頓機眾生從此開悟，亦攝漸修一切群品。」 ^575b16

宗是頓教，事具漸門。
既頓漸俱收，則遲速皆益，入與不入總可留心，
故正宗中分上、中、下。 ^575b17

二、喻。 ^575b19

「譬如大海不讓小流，」
謂漸教則乖頓教，頓門必具漸門。 ^575b20

「乃至蚊虻」
此喻二乘受持。 ^575b22

「及阿脩羅」
此喻菩薩受持。 ^575b23

「飲其水者，皆得充滿。」
大海有無量之水，飲之則量腹少多。
圓覺有無邊法門，受之則隨器頓漸。 ^575b24

四、答功德，文三：一、以施寶校量顯聞經勝，
意明其福，以福校量故。
二、以度人校量顯說經勝，意明其智，非智不能度人故。
又聞者假令不解，亦生其福；說者必無不解，故唯智也。
三、以宿因反驗，顯信經勝，雙明福智。 ^575b26

初中二：初、舉劣。 ^575c1

「善男子！假使有人純以七寶積滿三千大千世界，
以用布施，」 ^575c3

積福可知。
二、顯勝。 ^575c4

「不如有人聞此經名及一句義。」
如《金剛經》校量文例，謂世珍盈剎，能為漏果之資；
妙法一言，必獲菩提之報。 ^575c5

二、以度人校量者，謂前以劣福顯勝福，此以劣智顯勝智。
文二：初、舉劣。 ^575c7

「善男子！假使有人教百恒河沙眾生得阿羅漢果，」 ^575c9

積德可知。
二、顯勝。 ^575c10

「不如有人宣說此經，分別半偈。」
凡全偈者，所謂四句。
句有二種，謂文句、義句。
若約文句，即兩句為半偈；若約義句，即說一切法本來空寂是半偈也，
顯空體不空方為全偈。
或無常、真常為半及全。 ^575c11

三、以宿因顯信經勝。
雙明福智者，經文自顯。
文二：一、明聞信。 ^575c15

「善男子！若復有人聞此經名，信心不惑，」
二、驗宿因。文二：一、反顯。 ^575c17

「當知是人非於一佛、二佛種諸福慧，」
二、順明。 ^575c19

「如是乃至盡恒河沙一切佛所種諸善根，聞此經教。」 ^575c21

亦如《金剛》文勢。然此宗信者，必是即解之信。
信該果海，不是小緣，故驗宿因，亦非聊爾人耳。 ^575c22

五、答護持。 ^575c24

「汝善男子！當護末世是修行者，為令惡魔及諸外道惱其身心，
令生退屈。」 ^575c25

前問云何護持？今答意云：但莫令惡魔、
外道惱身心者，即是護持。
然惱身心俱通魔外，若以義配者，外道以邪智惑人令疑，
是惱心也；魔以神力令種種不安，乃至病等，是惱身也。
故經說：「眾魔者樂生死，外道者著諸見」等。
二事皆令初心行人退屈，實藉護持。 ^575c26

四、稟命外護。文三：一、力士眾。 ^576a3

爾時，會中有火首
首，頭也。頭有火焰故。 ^576a5

金剛、
執此杵故。若取名者，云露肩神。 ^576a6

摧碎金剛、尼藍婆
未詳唐語。 ^576a7

金剛等八萬金剛，并其眷層，即從座起，
頂禮佛足，右繞三匝而白佛言：「世尊！
若後末世一切眾生有能持此決定大乘，
我當守護，如護眼目，乃至道場所修行處，
我等金剛自領徒眾，晨夕守護，令不退轉。」 ^576a8

此神初發心時常發大願，願為力士，護修行人。 ^576a12

「其家」
在家眾也。 ^576a14

「乃至永無災障，疫病銷滅，」
凡發大心，多有障難。
障難多種，略舉災病，故云乃至也。
今由神護，一切皆除。 ^576a15

「財寶豐足，」
修道資緣也，不必富奢方名豐足，故次但云。 ^576a18

「常不乏少。」
不乏少故，進趣妙門不退屈也。 ^576a20

二、天王眾。 ^576a21

爾時，大梵王、
別指初禪王娑婆世界主。 ^576a22

二十八天王，
總指三界。 ^576a23

并須彌山王、
別名帝釋。 ^576a24

護國天王等，
別顯四王。別標三類者，以梵與釋諸佛轉法輪時皆為請主，
護世持國，使災害不生，故於總列之外而更別明。 ^576a25

即從座起，頂禮佛足，右繞三匝而白佛言：「世尊！
我亦守護是持經者，常令安隱，心不退轉。」 ^576a28

正明護持。
三、鬼王眾。 ^576b1

爾時，有大力鬼王名吉槃茶，
亦云鳩槃茶，食人精血，其疾如風，變化稍多。
住於林野，管諸鬼眾，故號為王，來至道場而為上首。 ^576b2

與十萬鬼王
其數十萬，一一若斯。
依附深山或居巖穴，其形可畏，通變極多。
不屬人、天，住居鬼趣。 ^576b5

即從座起，頂禮佛足，右繞三匝而白佛言：
「我亦守護是持經人，朝夕侍衛，令不退屈。」 ^576b8

無障難故不退。 ^576b9

「其人所居一由旬內，」
一由旬則四十里，一云十六里。 ^576b11

「若有鬼神侵其境界，我當使其碎如微塵。」 ^576b13

碎鬼神境界者，護佛菩提心故。
五、時眾受持。 ^576b14

佛說此經已，一切菩薩、天、龍、鬼神八部眷屬，
及諸天王、梵王等一切大眾，聞佛所說，
皆大歡喜，信受奉行。 ^576b15

《文殊所問經》說：「有三種義歡喜奉行：一說者清淨，
不為取著名利所染故；二所說清淨，以如實知法體故；
三得果清淨，即說益也。」
　　自惟無始迷心海，曠劫漂沈生死波，
　　塵沙諸佛出人中，浮木盲龜難值遇。
　　何幸此身逢了教，千重疑滯類氷消。
　　尋思累世積聞熏，慚愧多生善知識。
　　上士慈悲哀末世，始終次第為諮詢。
　　能仁應感稱心源，本末無遮頓演說。
　　已採群筌扣真寂，隨應聖旨解斯文。
　　普回功德向眾生，同入神通大光藏。
大方廣圓覺修多羅了義經略疏卷下二
w:: 
# 圭峰定慧禪師遙稟清涼國師書
圭峰定慧禪師遙稟清涼國師書 ^576b17

　〔宗密〕慶以天幸，竊稟和尚華嚴疏文雖乖禮足，且解生焉。
〔宗密〕恨以累有事故，不獲早赴起居，下情伏增惶懼。
既未繫目，敢自陳心，若不粗述本緣，寧表誠素？
欲書實語，恐塵瀆視聽。
進退無已，伏惟照恕幸甚！ ^576c4

〔宗密〕本巴江一賤士，志好道而不好藝，縱游藝而必欲根乎道。
自齠年洎弱冠，雖則詩書是業，每覺無歸，
而復傍求釋宗，薄似有寄。
決知業緣之報，如影響應乎形聲。
遂止葷茹、考經論，親禪德、狎名僧，莊居屢置法筵，素服濫嘗覆講。
但以學虧極教，悟匪圓宗。
不造心源，惑情宛在。
後遇遂州大雲寺圓和尚法門，即荷澤之裔也。
言下相契，師資道合，一心皎如、萬德斯備。
既知世業事藝本不相關，方始落#CB04614;披緇，
服勤敬事。習氣損之又損，覺智百鍊百精，
然於身心因果猶懷漠漠，色空之理未即於心。
遂屢咨參方，蒙授與終南大師《華嚴法界觀門》，佛法寶藏從此頓彰。
同志四人琢磨數載，一句中理論則通宵未休，一事中義旨則塵沙莫算。
達水常濕，寧疑波湛之殊；悟鏡恒明，不驚影像之變。
淨剎、穢土非壞非成，諸佛、眾生何起何滅。
由是念包三世同時，互促互延；塵與十方全體，相即相入。
多生謬計反覆，枉受於沈淪；今日正觀始覺，元同于大用。
然後所顯境界離情則隨照分明，能詮大經配文則難為通會。
章句浩博、因果重疊，理雖一味，勢變多端。
差別義門，#CB01404;盡血脈，
不知科段，意莫連環。
縱使歷諸講場，不添已悟，名相繁雜，難契自心。 ^576c9

〔宗密〕謂言章疏例只如斯，遂休心傳教，適志遊方。
但以終南觀門為助緣，以離情順智為自力，
照融通法界而棲托，指事理懸說為利他。
以夢幻身心游影像世界，神冥妙境智歷義門。
跋涉江山，至于襄漢，於恢覺寺遇靈峯闍梨，即和尚門下一哲人也。
寢疾數月，漸至羸極。
相見三日，纔通其情。
願以同聲之分，經及疏鈔悉蒙授與。
議論未周，奄然遷逝。
斯則夙緣法會忍死待來，若見若聞無不歎訝。 ^577a3

〔宗密〕渴逢甘露，貧遇摩尼，騰躍之心手捧而舞。
遂於此山返關絕迹，忘飡輟寢，夙夜披尋，
以疏通經，以鈔釋疏。
尋文而性離，照理而情忘。
偶之于心、會之于教，窮本究末，宗途皎如，
一生餘疑蕩如瑕翳，曾所習義於此大通。
外境內心豁然無隔，誠所謂太陽升而六合朗耀，巨海湛而萬象昭彰。
妙德妙智而頓開，普賢普行而齊現。
五周四分一部之網在綱，六相十玄三乘之流會海。
義則色空同於中道，教則權實融於圓宗。
理則體用即寂，而性相宛然；智則凡聖混同，而因果不壞。
顯隨緣而不變，弘經則理趣周圓；指幻而識真，修觀則禪心使曠。
蕩九會經文無不契心，由斯可謂契經矣。
使一真心地無不印經，由斯可謂心印矣。
是知執三藏文者，誠為失道；局一性義者，猶未圓通。
想夫斯流固宜絕分，聲聞聾瞽諒不虛哉！ ^577a12

〔宗密〕未遇疏前，每覽古今著述，在理或當，所恨不知和會。
禪宗、天台多約止觀，美則美矣，且義勢展轉滋蔓，不直示眾生自心行相。
雖分明入處，猶歷漸次，豈如問明釋文殊偈，印靈知而心識頓袪。
懸談開分齊章，顯真空而相用繁起。
起不異性故事事融通，通而互收故重重無盡。
悟此則全同佛果方是圓因，隨緣造修無非稱體。
開頓漸禪要，可以此為楷模；傳權實教門，可以此為軌範。
藥得雪山善見，群疾俱消；寶獲滄海摩尼，千珍隨念。
況懸文卷半，諸義盡包，備覈源流，遍窮名體。
然後融成本部，全揀全收。
苟能精之，已領百家之文義，少功多獲，要在茲焉。
凡曰釋流孰不可習。 ^577a28

〔宗密〕夙生多幸同種善根，遇如是經、逢如是疏，頃於王饍未敢即飡。
今得明文印決，心意泰然，誓願生生盡命弘闡。
當時便被僧尼徒眾，因請贊揚，務自溫習。
課虛順命，但依文配讀而已，詎足以發明於人？
為顯圓宗多驚撫掌，爰有宿機堅種聞即稟承，
從始洎終可數十人，誓願修學。
蓋茲疏文玄妙，傳之不虛，豈以微才能感如是。
襄陽講罷，暫往東都，禮祖師塔，便擬馳赴拜覲。
蓋緣夏逼，且止永穆寺。
襄陽徒眾迤邐訪尋，再邀第二遍講。
復聞茲經，遂允眾請。
許終懸疏，却赴上都。
今月七日纔畢，聽徒泰恭遂斷一臂云：
「自慶所逢之法玄妙難思，用表懇誠，厥願修學。」
此迺和尚道威德洽，教令將行。
門下宗枝有斯精苦，伊且割截支體、傷斷筋骨，
都無痛惱，神色宛然。
自初至今身心仍舊，若道若俗無不異之，觀智之功感應昭著。
時臺省詢驗，事迹分明。
留守崇敬大經已申中書門下，據伊本意，豈盡顯揚。
然發起門亦藉旌表，沿伊手瘡未愈，官司牒寺委令將養，未便遊行。
以此禮覲轉見遲違，下情無任，伏增惶懼。
謹差聽徒僧玄珪智輝，先具申述。
〔宗密〕才微語拙，領悟難陳。
伏乞慈悲，特賜攝受幸甚。
不備學徒〔宗密〕惶恐百拜上。 ^577b12

華嚴疏主清涼國師大和尚 ^577c7

　唐元和六年辛卯歲九月十三日在東都上清涼國師誨答 ^577c8

十月十二日玄珪智輝至，得汝書，遙伸師敬，
備述行迹，領大教之玄趣，說傳贊事，誠感悽然，心納矣。
吾自傳揚，或面言心授，或展轉分照盈于異域。
然仲尼傾蓋、伯牙輟絃，亦藉形聲矣。
不面而傳，得旨繫表，意猶吾心，未知有也。
非憑聖力，必藉夙因，當自慰爾。
轉輪真子，可以喻也。
泰恭斷臂，重法情至，加其懇禱。
然半偈忘軀、一句投火，教有文矣。
意存身外有重法之寶，爾宜誡之，後學勿使傚之。
當斷其情慮，勿斷其形骸；當斷其妄心，
無斬其肢分，則淺識異學安其所不驚視。
苟俗無髮膚之誡，則玄化不廣而自博矣。
汝當篤志幽趣，儻得一面印所懸解，復何嘉焉。
如忽緣阻，但當心契玄極，豈山河形聲所能隔哉？
勉之！不多云。老僧澄觀付 ^577c10

宗密法子收 ^577c25

十月二十三日學徒〔宗密〕裁書再拜。 ^577c26

本講華嚴疏主玄珪智輝迴，伏奉誨示。
納所微悟，許廁法席，頂戴奉持，不任忻懼。
多慚陋質，未効勤勞，空呈寸心，坐蒙收采，
自驚僥倖，喜極成悲。
伏蒙慈願弘深，降斯過分。
一經印決，頓覺光輝，學流進功，時輩增仰。
幸甚。〔宗密〕便欲奔赴給侍，緣泰恭臂瘡未愈，
慎風不敢冐路，再三涕泣，願侍隨行。
念伊迹苦，不忍棄遺。
伏惟照察。不備學徒〔宗密〕再拜上。 ^577c27

本講華嚴疏主 ^578a6

大方廣圓覺修多羅了義經略疏卷下二
 ^578a7
