
pin:: 大乘寶雲經卷第三
translator:: 梁扶南三藏曼陀羅仙共僧伽婆羅等譯

#  3 平等品(三)
平等品第三
佛告降伏一切障礙菩薩摩訶薩言：「善男子！
菩薩具有十法，與地平等。
何等為十？一者、廣大無量，二者、養育眾生，
三者、有恩、無恩無有異想，四者、能受大法雲雨，
五者、一切眾生所依止處，六者、種善根處，
七者、為珍寶器，八者、為妙藥器，九者、不可傾動，
十者、無所怖畏。 ^254a15

「善男子！云何菩薩廣大無量？
猶若大地，遍於十方，廣大無量；菩薩亦爾，
遍一切處，廣大無量，福德、智慧具雙行故，是名菩薩廣大無量。 ^254a20

「云何菩薩養育一切眾生？
善男子！譬如大地，一切眾生因之存立，
種種資生隨意得用；菩薩亦爾，長養眾生，
種於施、戒、忍辱、精進、禪定、慧等一切菩薩清淨行法，
及餘無量資生什物皆悉利益，是名菩薩養育一切眾生。 ^254a23

「云何菩薩有恩、無恩無有異想？
善男子！譬如大地，若被損辱亦不生瞋、
若有供養亦不生喜，是中不作二想；菩薩亦爾，
損惱不瞋、利益不喜，於彼眾生不生憎愛、
不望反報，是名菩薩有恩無恩皆悉平等。 ^254a28

「云何菩薩能受一切大法雲雨？
善男子！譬如大地，受諸洪雨及餘一切諸大水聚，
悉堪容受；菩薩亦爾，如來所雨大法雲雨悉皆容受，是名菩薩能受大法雲雨。 ^254b4

「云何菩薩一切眾生所依止處？
善男子！譬如大地，一切眾生——若出、
若入——依於大地；菩薩亦爾，一切眾生行於六趣及涅槃道而為依止。
如是，菩薩一切眾生所依止處。 ^254b8

「云何菩薩種善根處？
善男子！譬如大地，一切種子因之生長；
菩薩亦爾，一切眾生諸善種子，依因菩薩而得增長，是名菩薩種諸善法種子之處。 ^254b11

「云何菩薩為珍寶器？
善男子！譬如大地為珍寶器，依因於地，
無量珍寶皆悉出現；菩薩亦爾，種種功德、
光明珍玩，依因菩薩而得出現，是名菩薩為珍寶器。 ^254b14

「云何菩薩為妙藥器？
善男子！譬如大地出諸妙藥，能治一切眾生病苦；
菩薩亦爾，一切法藥因之出現，能滅一切世間種種煩惱重病，
是名菩薩能為藥器。 ^254b18

「云何菩薩不可傾動？
善男子！譬如大地，一切苦具不能侵擾，
時節寒暑、蚊、蟻、毒虫觸之不動；菩薩亦爾，
不可擾惱，眾生所起一切內外種種苦具悉不能擾，是名菩薩不可傾動。 ^254b21

「云何菩薩無有怖畏？
善男子！譬如大地，一切龍王及諸象王、
師子王等所出音聲，聞不怖畏；菩薩亦爾，
聞諸魔聲及外道聲，不恐、不怖、不怯、不畏，是名菩薩無有怖畏。 ^254b25

「善男子！菩薩摩訶薩具是十法，與地平等。 ^254b29

「善男子！菩薩摩訶薩具足十法，與水平等。
何者為十？一者、福德漸深，二者、生白淨法，
三者、歡喜諮嗟潤澤，四者、漬爛一切煩惱根栽，
五者、清淨無濁，六者、滅煩惱熱，七者、除諸渴愛，
八者、甚深難冐，九者、能漂好醜，十者、淨煩惱塵。 ^254c1

「善男子！云何菩薩摩訶薩福德漸深？
善男子！譬如諸水，次第流注，漸入深處；
菩薩亦爾，流注善法，漸漸向深，是名菩薩福德漸深。 ^254c6

「云何菩薩生白淨法？
善男子！譬如水聚能生一切草木、叢林、
種種妙藥；菩薩亦爾，以三昧故，生長一切助菩提法，
已生長者重復增廣，乃至成於一切種智樹木叢林，
於佛剎土令生法果活立眾生，是名菩薩生長善法。 ^254c9

「云何菩薩歡喜諮嗟潤澤？
善男子！譬如清水，自性潤澤，復潤餘物；
菩薩亦爾，自性歡喜、諮嗟、潤澤，復潤於他。
言歡喜者，是出世法；言諮嗟者，依佛、法、
僧；言潤澤者，是心清淨。
是名菩薩歡喜諮嗟潤澤。 ^254c14

「云何菩薩漬爛煩惱根栽？
善男子！譬如清水，若草、若木、若根、若葉皆能漬爛；
菩薩亦爾，因修三昧，一切煩惱根栽相續而漬爛之，
乃至名相亦皆滅盡、不知所在，煩惱、臭穢習氣亦盡，是名菩薩漬爛一切煩惱根栽。 ^254c18

「云何菩薩清淨無濁？
善男子！譬如淨水，體性清淨，無有垢穢；
菩薩亦爾，自性清淨，無垢、無穢。
言清淨者，一切隨眠煩惱、結使、貪、瞋、癡等皆消滅故。
諸根無染、無垢、無穢，是名菩薩清淨無濁。 ^254c23

「云何菩薩滅煩惱熱？
善男子！譬如水性，夏月蒸熱，一切地土并諸地上一切眾生為作清涼；
菩薩亦爾，諸眾生界煩惱蒸熱，以法淨水悉令清涼、
滅其熾熱，是名菩薩滅煩惱熱。 ^254c27

「云何菩薩除諸渴愛？
善男子！譬如冷水於渴乏者轉其渴乏；
菩薩亦爾，一切眾生渴愛六塵，難忽、難耐，
於是眾生為降法雨，以法雨故令諸眾生迴六塵渴，是名菩薩除諸渴愛。 ^255a2

「云何菩薩甚深難冐？
善男子！譬如水聚甚深難冐；菩薩亦爾，
修諸智慧甚深難冐——所謂一切天、
魔、外道不可輕冐——是名菩薩甚深難冐。 ^255a6

「云何菩薩能漂好醜？
善男子！譬如水流一切地境——若好、
若醜——悉皆能漂；菩薩亦爾，以法流水若好、
若醜諸眾生界，一切能漂。
雖如是漂，不惱眾生，水流亦爾。
如是，菩薩以大慈悲潤澤眾生，降大法雨無所損惱，是名菩薩能漂好醜。 ^255a9

「云何菩薩淨煩惱塵？
善男子！譬如水大，一切地上不淨塵埃、
麁澁垢穢悉令潤澤，淨無有餘；菩薩亦爾，
有諸眾生心性麁獷、煩惱客塵，依因定慧淨盡無餘，是名菩薩淨煩惱塵。 ^255a14

「善男子！具是十法，一切菩薩與水平等。 ^255a18

「善男子！菩薩摩訶薩具足十法，與火平等。
何者為十？一者、能燒煩惱糞穢，二者、成熟一切佛法，
三者、乾燥煩惱淤泥，四者、譬如火聚，五者、
能作光明，六者、能令恐怖，七者、善能安慰，
八者、於諸眾生平等，九者、世所供養，十者、不可輕蔑。 ^255a19

「善男子！云何菩薩能燒煩惱糞穢？
善男子！譬如火性能燒一切糞掃穢惡、
草木、叢林、諸藥樹等；菩薩亦爾，以智慧火能燒一切隨眠煩惱、
一切結使、貪、瞋、癡等煩惱糞掃、及對治道、
鑽火之具皆悉燒盡，是名菩薩能燒一切煩惱糞穢。 ^255a24

「云何菩薩成熟一切佛法？
善男子！譬如火性成熟一切苗稼、藥草；
菩薩亦爾，以智慧火成熟一切內諸佛法，
如是成熟永無有失，是名菩薩成熟一切佛法。 ^255b1

「云何菩薩乾燥煩惱淤泥？
善男子！譬如火性炙燥一切諸地淤泥；
菩薩亦爾，以智慧火炙燥一切有流之法，是名菩薩乾燥煩惱淤泥。 ^255b4

「云何菩薩喻如火聚？
善男子！如諸火聚於寒氷者却其寒凍；
菩薩亦爾，一切眾生煩惱寒瘧，以智慧火而為却之，是名菩薩喻如火聚。 ^255b7

「云何菩薩能作光明？
善男子！如大火聚絕炎熾盛，若雪山上、
頻耶山頂，若一由旬、若二由旬、三、四由旬，
而作光明；菩薩亦爾，以智光明能遠照了，
若千由旬、若萬由旬、乃至無量阿僧祇界，
為諸眾生作大光明，照了明徹，以智光明悉能却除一切無智盲暗之法，
是名菩薩能作光明。 ^255b10

「云何菩薩能作怖畏？
善男子！譬如禽獸、若師子王，見大火聚而生怖畏——所謂畏損我身——遠避是處。
如是，惡魔及諸魔眾，若見菩薩而生怖畏，
無威德故即便遠避，乃至不能得聞菩薩名號，何況視之？
是名菩薩能作怖畏。 ^255b16

「云何菩薩善能安慰？
善男子！譬如一人迷於稠林曠野，失其道路，
忽然得見一大火聚而往就之，能於是中得見聚落、
若見群牛，得見是已便生安慰，離諸恐怖。
如是，一切無量眾生遭於生死稠林曠野，
若見菩薩則得安慰、離諸怖懼，是名菩薩善能安慰。 ^255b21

「云何菩薩一切眾生平等？
善男子！譬如火性於諸眾生悉皆平等，
如於國王及旃陀羅平等無二；菩薩亦爾，
於諸眾生悉皆平等，如於國王悉作利益、
於屠殺者亦作利益，是名菩薩於諸眾生皆悉平等。 ^255b27

「云何菩薩世所供養？
善男子！譬如火性為諸剎利、婆羅門等之所供養；
菩薩亦爾，為諸天、人、阿修羅、乾闥婆一切世間之所供養，
作師範想，是名菩薩世所供養。 ^255c2

「云何菩薩不可輕蔑？
善男子！如火雖小，不可輕觸，無憍慢故；
菩薩亦爾，住於信行，從初發心未得勢力於大乘法不可輕蔑。
若天、若人、一切世間天、龍、夜叉、乾闥婆等所知所悉，
作如是言：『今此菩薩不久當坐菩提道場，證得阿耨多羅三藐三菩提。』
是名菩薩不可輕蔑。 ^255c6

「善男子！菩薩摩訶薩具足十法，與火平等。 ^255c12

「善男子！菩薩摩訶薩具足十法，與虛空平等。
何者為十？一者、廣大，二者、無礙，三者、寂靜，
四者、無邊慧，五者、無邊智，六者、隨順法界，
七者、信一切法同虛空性，八者、無處所，
九者、過想境界，十者、超越思量。
善男子！菩薩摩訶薩具是十法，得與虛空平等。 ^255c13

「復次，善男子！菩薩摩訶薩復有十法，與虛空平等。
何等為十？一者、於色好、醜，不貪、不瞋；二者、
於聲好、醜，不愛、不憎；三者、於香好、醜，不欲、
不恚；四者、於味好、醜，不耽、不棄；五者、於觸好、
醜，不婬、不怒；六者、於法好、醜，不執、不責；
七者、於得、不得，不喜、不恨；八者、於苦不慼、
於樂不欣；九者、於好、惡名，不慕、不却；十者、
稱歎、毀謗，不親、不踈。
如是十法與虛空平等。 ^255c19

「善男子！菩薩摩訶薩具足十法，引喻於月。
何等為十？一者、清涼眾生，二者、見之歡喜，
三者、增長白法，四者、除滅黑法，五者、世所稱歎，
六者、形貌清淨，七者、乘最勝乘，八者、常為莊嚴，
九者、遊戲正法，十者、有大神通，威德巍巍。 ^255c26

「云何菩薩清涼眾生乃至有大神通威德？ ^256a2

「善男子！譬如月出一切眾生悉得涼冷，
以可愛故；菩薩亦爾，能除眾生煩惱蒸熱令得歡喜，怡悅踊躍而作清涼。 ^256a3

「善男子！如月出時，見之歡喜，以清涼故欣悅其心；
菩薩亦爾，滅煩惱熱，諸根清淨，威儀、動止、功德具足。 ^256a6

「善男子！如上旬月從其初生漸漸增長，
至十五日具足圓滿；菩薩亦爾，從初發心至坐道場，
日夜白法增長、圓滿，種種具足。 ^256a8

「善男子！如下旬月，色相、光明、可愛之貌漸漸損減，
乃至月盡不復現相；菩薩亦爾，得出世智，
一切妄相皆悉損減，坐道場時畢竟不現。 ^256a11

「善男子！如月出時，一切世間大小、道俗、
臣民、男女悉稱歎之；菩薩亦爾，一切世間人、
天、修羅皆悉光揚。 ^256a14

「善男子！如月天子身心清淨、光明照耀，
業報所生；菩薩亦爾，身心清淨、光明遍照，
法性所出自然化生，非因父母、迦羅羅等五時不淨之所污染。 ^256a16

「善男子！如月天子乘清淨乘而照四方；
菩薩亦爾，乘最勝乘遍照無量無邊世界。 ^256a19

「善男子！如月天子常為莊嚴，無時有翳；
菩薩亦爾，常為功德所莊嚴故。 ^256a21

「善男子！如月天子恒有自然歡喜快樂；
菩薩亦爾，恒住法樂、不住欲樂。 ^256a23

「善男子！如月天子有大神通、有大威德；
菩薩亦爾，具諸功德、自在、智慧、神通變化，隨意無礙。 ^256a24

「善男子！菩薩摩訶薩具是十法，故喻於月。 ^256a26

「善男子！菩薩摩訶薩具足十法，譬喻如日。 ^256a27

「何等為十？一者、滅無明暗，二者、能令開悟，
三者、能照十方，四者、善法因起，五者、能滅諸流，
六者、能作光明，七者、能翳外道邪見，八者、
顯現好醜，九者、造作善法諸業，十者、善人恭敬。 ^256a28

「善男子！云何菩薩摩訶薩滅無明暗乃至云何善人恭敬？ ^256b3

「善男子！如日出時滅一切暗；菩薩日出滅無明暗亦復如是。 ^256b5

「善男子！如日出時蓮華開敷；菩薩日出開悟眾生諸受化者亦復如是。 ^256b6

「善男子！如日出時照了十方；菩薩日出，智慧光明遍照十方而不損惱一切眾生。 ^256b7

「善男子！如日出時放千光明照閻浮提，
世人方知是日出已；菩薩日出，智光明照，爾時方知有諸善法。 ^256b9

「善男子！於閻浮提，日光滅時即知日沒；
菩薩日出於諸眾生作智光明，能滅眾生一切癡暗、
重昏盲冥，癡暗滅故，名為漏盡菩薩不現。 ^256b12

「善男子！如日出時，諸餘光明翳不能照，
日於爾時不作是念：『我令是等諸餘光明翳不令照。』
以法爾故，自然不現。
菩薩日出，一切外道、邪見、盲暗自然退滅，
是時菩薩亦不作念：『我令是等退滅不現。』 ^256b15

「善男子！如日出時，於閻浮提一切眾生為現好、
醜，高、下，邪、正；菩薩日出亦復如是，為諸眾生顯了好、
醜，高、下，邪、正。所言好者，則是聖道；所言醜者，一切邪道。 ^256b19

「善男子！如日出時，種植等業因之得成；
菩薩日出，善法方生。 ^256b22

「善男子！如日出時，善人歡喜、供養、稱嘆，
而諸不良、愁毒不樂；菩薩日出，有智之人、
聰哲利根歡喜、稱嘆，行邪道者、嬰兒、凡夫、
鈍根不良、無智慧眼、願樂生死、背涅槃道而不恭敬。 ^256b24

「是名菩薩滅無明暗乃至善人恭敬。 ^256b28

「如是，善男子！菩薩摩訶薩具足十法，譬喻如日。 ^256b29

「善男子！菩薩摩訶薩具足十法，喻師子王。
何等為十？一者、不怖，二者、無有怯弱，三者、
不迴轉顧，四者、能師子吼，五者、不驚，六者、
行於山林，七者、居住山窟，八者、無所儲畜，
九者、獨步無侶，十者、住阿蘭若。 ^256c1

「善男子！云何菩薩不怖乃至住阿蘭若？ ^256c5

「善男子！如師子王遍行諸處，不怖、不驚，
恒見自身獨步無敵；菩薩亦爾，諸處來往不怖不驚，恒見自身無對敵故。 ^256c6

「善男子！如師子王無怯弱想；菩薩亦爾，
與諸外道設捔力時，論議鬪諍無怯弱想，
不勇、不劣。 ^256c9

「善男子！如師子王脫被辱時亦不迴顧；
菩薩亦爾，若為外道之所損辱，亦不可轉、亦不默然。 ^256c11

「善男子！如師子王作師子吼，一切禽獸及諸豺狼遠走退散；
菩薩亦爾，說法無我作師子吼，執著我見外道豺狼退散，
滅盡於十方界，而是菩薩不為惱彼以無我法作師子吼，但為迴轉所化眾生故。 ^256c13

「善男子！如師子王無所怖畏遍觀十方；
菩薩亦爾，性樂寂靜，行於山林。 ^256c17

「善男子！如師子王住於山窟；菩薩亦爾，安住智慧寂靜山窟。 ^256c19

「善男子！如師子王無所儲畜；菩薩亦爾，
却除一切煩惱重擔，無所儲畜。 ^256c20

「善男子！如師子王獨步無侶降禽獸群；
菩薩亦爾，坐於道場，獨自無侶而破魔軍。 ^256c22

「善男子！如師子王所住之處，一切禽獸不得侵損一切苗稼；
菩薩亦爾，國土聚落居住之處，外道禽獸不能損侵善法苗稼。 ^256c23

「如是，菩薩不怖不畏乃至能護眾生善根。 ^256c26

「如是，善男子！菩薩摩訶薩具是十法，喻師子王。 ^256c27

「善男子！菩薩摩訶薩具足十法善能調伏。
何者為十？一者、菩提心堅固，二者、領理菩提心，
三者、守護六情，四者、修行聖道，五者、荷負重擔，
六者、利益眾生，心不疲倦，七者、正命，八者、
實無貢高，九者、無諂曲欺誑，十者、質直。
善男子！菩薩摩訶薩具是十法，善能調伏。 ^256c28

「善男子！菩薩摩訶薩具足十法，世所知識。
何等為十？一者、坐禪攝心；二者、多修空行；
三者、學法不息；四者、不緣境界，離煩惱使，
奉行如來一切經教，一向不犯，隨順一切法宗平等，
通法界宗故；五者、行於世間如旃陀羅卑下之子，
以下卑心遠離自高、傲慢、狂醉故；六者、
恒乞食活，次第平等故；七者、心無疑惑住於世間，
於佛法中如實知見故；八者、心無猶豫，
內證法故；九者、不復他信、不可誘引，自見道理故；
十者、世間福田善修行故。
如是，菩薩摩訶薩具是十法，世所知識。 ^257a5

「善男子！菩薩摩訶薩具足十法，譬如蓮華。
何等為十？一者、身無染污，二者、微細之惡不與共住，
三者、戒香芬馥，四者、受生潔淨，五者、姿顏和悅，
六者、柔軟微妙，七者、覩見吉祥，八者、心意開悟，
九者、心意成熟，十者、善能攝受。 ^257a16

「善男子！云何菩薩摩訶薩身無染污乃至善能攝受？ ^257a21

「善男子！譬如蓮華從水出時自無染污，
如是無染以法性爾；如是，菩薩從生死水出而無染。
何以故？得方便智慧故，一切菩薩善解方便行在生死，
生死過患不能染污，菩薩方便智慧所持。 ^257a22

「善男子！如蓮華中一滴之水不能得住；
如是，菩薩微細罪過悉不中住。 ^257a26

「善男子！如諸地界生蓮華處，香氣芬馥熏是方所；
如是，菩薩是處鄉村、國邑、聚落，所居之處以戒香氣無處不遍。 ^257a28

「善男子！如地界處有生蓮華淨潔可愛，
國王、王民、一切百姓悉往就之；菩薩亦爾，
諸處受生自性淨潔，戒德、威儀無不具足，
天、龍、夜叉、乾闥婆、阿修羅、緊那羅、摩睺羅伽、
人非人等之所恭敬、愛重禮拜，諸佛、菩薩稱歎光揚。 ^257b1

「善男子！猶如蓮華開敷之時見則歡喜，
色貌可愛能悅眾情；菩薩亦爾，密笑之時無有顰蹙，諸根清淨。 ^257b6

「善男子！猶如蓮華柔軟，無有麁澁；菩薩亦爾，
自然柔軟，本無麁獷。 ^257b8

「善男子！如見蓮華於夢想時則為吉祥，
而加稱嘆而利益故；見於菩薩利益亦爾，
一切住處甚為吉祥，為得一切智故。 ^257b10

「善男子！猶如蓮華漸漸開敷；菩薩亦爾，
智慧覺分蓮華開敷，是時說名為佛覺悟。 ^257b12

「善男子！如蓮華敷，見時悅於眼根、嗅時悅於鼻根、
觸時悅於身根、心歡喜時悅於意根；菩薩亦爾，
成熟智慧光時，見時眼根清淨、聞時耳根清淨、
已有戒功德香而悅鼻根、觸時供養恭敬而悅身根、若能思惟歎功德時意根清淨。 ^257b14

「善男子！如蓮華生，人天攝受；菩薩亦爾，
出於世間，諸佛、菩薩，乃至諸天、帝釋、梵天、護世之所崇仰。 ^257b19

「是名菩薩自無染污乃至攝受。
「善男子！如是，菩薩具是十法，喻如蓮華。 ^257b22

「善男子！菩薩摩訶薩具足十法，心意廣大。
何者為十？一者、我當修行一切諸波羅蜜故發增廣心；
二者、我當成熟一切佛法故發增廣心；
三者、我當教化一切眾生故發增廣心；
四者、我當坐於道場得成阿耨多羅三藐三菩提，
成等覺已當轉法輪，若梵、若天、一切世間所不能轉故發增廣心；
五者、我當利益一切眾生，於無量無邊世界發增廣心；
六者、我當造作智慧舟航，度諸眾生於生死海發增廣心；
七者、一切眾生無救、無護、無歸依處、無有親識能度脫者，
我當為其作親屬故發增廣心；八者、我當顯現諸佛威神、
作師子吼、遊戲諸佛神通道力，亦當視顧摩訶那伽發增廣心；
九者、我當不共一切世間——若天、若人——無比無等故發增廣心；
十者、以佛正法，我當教化一切眾生，非陋行故、
非苦行故、非下劣行故，發增廣心。 ^257b23

「善男子！菩薩摩訶薩具是十法，發增廣心。 ^257c11

「善男子！菩薩摩訶薩具足十法，心得清淨。
何等為十？一者、心多信樂，心內不動，心住堅固，
心無虛假，遠離一切不善思惟，所謂不發心求聲聞道、求辟支佛道。 ^257c12

「以少欲知足故，遠離一切垢穢不淨：離身貢高，
所謂不作虛假威儀；離口貢高，所謂不說非實語言；
離心貢高，無諂曲故、身不混雜故、口少欲故、心無貪求故。 ^257c15

「知恩報恩，微細恩義尚不忘失，何況多者？ ^257c19

「言語諦實，於所作事不毀謗他、無利不說、
唯歎有德、利喜勸嘆，是中唯見功德，如說而行。 ^257c20

「菩薩不得以口慰喻而心含怨；菩薩以口勸歎，
心不令諍；口說愛語，心無忿恨。 ^257c22

「菩薩不以身現善而心行惡、菩薩不以身恭敬而心輕慢。 ^257c23

「菩薩無貢高、不懈怠，不悋惜、不嫉妬，菩薩既無貢高，
亦不懈怠，不慳、不嫉，亦不幻惑亦無諂曲。 ^257c25

「菩薩不鬪兩邊互相破散。
何以故？菩薩以身恭敬，口說諦實，三業相應。 ^257c27

「不謗如來清淨正法，菩薩不敢謗法。
云何不謗諸佛正法？
菩薩發阿耨多羅三藐三菩提心，剃除鬚髮，
著壞色衣，於佛正法而得出家。
如是出家，非畏國王故、不畏劫賊所破壞故、
不負債故、不怖畏故、不為生活故而作沙門，
以信樂故出家學道、唯求法故親近善友、
深心承事、就善知識、深心聽法。
如法修行，心無憍慢，雖無憍慢而顛倒取，
若無顛倒則能通達於佛正道，以通達故則得正法，以得法故決定阿耨多羅三藐三菩提。
如是，學者不謗如來正教正法。 ^257c28

「善男子！如是，菩薩具足十法，心得清淨。 ^258a10

「善男子！菩薩摩訶薩具足十法，無有疑惑。
何等為十？信於如來身有祕密、信於如來口有祕密、
信於如來心有祕密、信菩薩行、信具神通、
信滿本願、信一乘道、信種種說、信佛音聲妙響甚深、信化眾生隨其根性。 ^258a11

「善男子！云何菩薩信於如來有身祕密乃至信於教化眾生？ ^258a15

「善男子！菩薩作如是念：『所聞如來有是法身：
寂靜身、無等身、無等等身、無量身、不共身、
金剛身，皆是真實，不虛不誑。』
菩薩是處不生疑惑，無有二心。
如是，信於如來身有祕密。 ^258a17

「復作是念：『絓是所聞如來有口祕密，如來自口授記、
相貌授記，若不了義所說經教，悉皆信之。
如來無有蹉跌、非無義說，以是因緣，悉非妄語。
諸佛如來滅一切惡，清淨無垢，無復煩惱、
結使燋熱，自在具足，無所希望、無濁、無穢。
若言如來有失、如來無義語者，無有是處，
至真至實，無有欺誑。』
是處不疑不惑，如是，信於佛口祕密。 ^258a21

「復作是念：『絓是如來心中祕密，在心內懷，
依止於心，一切聲聞、緣覺所不能知，及諸菩薩一切眾生，唯除如來神通力耳。
何以故？如來甚深，難冒難量，境界廣大，
無邊無量，同於虛空不可思議，唯真唯實，無有虛誑。』
是處不疑，如是，信心祕密。 ^258a28

「復作是念：『絓是所聞一切菩薩勤利眾生、
成就一切眾生，於是事業都無疲倦、亦不怖畏。
荷負大擔，力勢堅固，修行十度一切佛法，
有無礙智、無邊智、無等智、不共智。
勇猛堅固、莊嚴堅固、誓願堅固，為菩提故次第滿足，
唯真唯實，非是欺誑。』
是處不疑，如是，菩薩信於修行。 ^258b4

「復作是念：『菩薩坐於道場，所得無滯無障無礙清淨眼通，
乃至耳通、他心智通、宿命通、如意神通、
漏盡通，無著無滯無障無礙。』
於三世中得一剎那相應智，視眾生界如實見之，
是等眾生具足行身惡業、具足行口惡業、
具足行意惡業、誹謗賢聖、邪見顛倒、行於邪法，
業因緣故，捨身死後生諸惡道、受地獄苦；
有諸眾生以身善業、以口、意業善、正見具足故，
不謗賢聖、行於正見，以正見故三業清淨，
以是因緣捨身死後生於善道，天上受樂。
如是真實觀眾生界，即見眾生善、不善業。 ^258b10

「復作是念：『我昔作菩薩時行菩提道，作是誓願：「自成正覺方令覺他。」
是我前願，今已果滿得如所願，皆是真實、無有虛誑。』
是處不疑亦不生惑，故說菩薩名為等覺，已自覺悟名三佛陀。 ^258b21

「善男子！如是，菩薩信於菩提、信佛出世。
復作是念：『所聞一乘——唯一佛乘——皆是真實，
非是欺誑，不虛不謬。
所以者何？諸乘皆從大乘中出。
譬如閻浮提洲，乃有諸洲而相圍繞，各各名字皆悉屬於閻浮提洲，
總說其名入閻浮提；一切諸乘亦復如是，
依大乘出，無二、無三。』
是處不疑，如是，信於一佛乘道。 ^258b25

「復作是念：『聞諸如來種種說法，於諸經中悉是真實。
所以者何？為化眾生故，而諸如來隨機說法。』
是處不疑、亦不生惑、不作二心，如是，信於三乘有異。 ^258c3

「復作是念：『聞諸如來響音甚深，微妙梵音悉皆真實。
所以者何？諸梵天子少分善根，尚有音聲微妙響徹、
柔軟了亮、雅美可愛，何況如來於無量劫修行成就百福莊嚴、
萬德具足？』是處不疑不惑，如是，信於如來甚深響音。 ^258c6

「復作是念：『聞佛如來了別機性、諸根利鈍，
所化眾生聞以一音說法，隨類各各得解，
斷其疑心，善根成熟者而前化之。
一一眾生作如是解：「如來今者為我一人說如是法。」
而諸如來無是分別亦無思惟，是等悉皆真實，非謬非誑。』
是處不疑不惑，生如是信：隨機緣故教化眾生。 ^258c11

「善男子！如是，十法具足，菩薩摩訶薩無疑惑心。 ^258c17

「善男子！菩薩摩訶薩具足十法，喻如大海。 ^258c18

「何等為十？一切珍寶之所歸聚、難冒、廣大、
漸漸轉深、不宿死尸、等為一味、復能容受一切川流、
不過齊限、諸大眾生之所依止、無有邊際。 ^258c19

「善男子！云何菩薩眾寶歸聚乃至云何無有邊際？ ^258c22

「善男子！譬如大海，一切珍寶是中聚集，
無量無邊，一切眾生往彼採寶；菩薩亦爾，
一切功德珍寶聚集，無量無邊，一切眾生求福德者而往詣之。 ^258c23

「善男子！如海難冒；菩薩亦爾，甚深難冒。 ^258c27

「善男子！如海廣大；菩薩亦爾，慈悲、智慧甚廣大故。 ^258c28

「善男子！譬如大海漸漸轉深；菩薩亦爾，
修道、種智漸漸轉深。 ^258c29

「善男子！如彼大海不與一切死屍共宿。
所以者何？大海法爾。
如是，菩薩不與一切煩惱及惡知識而共止宿。
何以故？菩薩法爾故。 ^259a1

「善男子！如此大海，一切眾流悉往入之，
至成一味，所謂醎味；菩薩亦爾，絓是所修一切白法悉成一味，
所謂一切智味。 ^259a4

「善男子！如海容受無量眾流，不增、不減；
菩薩亦爾，受無量法無有增減。 ^259a7

「善男子！如彼大海不過齊限；菩薩亦爾，教化眾生不過齊限。 ^259a8

「善男子！如大海水，大身眾生在中居住；
菩薩亦爾，一切眾生有白淨法，於菩薩身依止而住。 ^259a10

「善男子！如大海水無有邊際，一切眾生不能知其水之多少；
菩薩亦爾，為諸眾生而說法要，無邊無窮，無能測量。 ^259a12

「如是，菩薩大海福德珍寶聚集之處乃至無邊。 ^259a14

「善男子！如是，菩薩具足十法，喻如大海。」
大乘寶雲經卷第三
 ^259a15
