
other:: 別譯雜阿含經卷第九〔丹本第九卷初准〕
translator:: 失譯人名今附秦錄
other:: 
##  161
（一六一）
如是我聞：
一時，佛在舍衛國祇樹給孤獨園。
時有一天，光色倍常，來詣佛所，身光顯照，
遍於祇洹，赫然大明，却坐一面，而說偈言：
　　「不生歡喜園，終不能得樂。
　　是三十三天，名稱滿世間，
　　常是彼天人，之所居住處。」 ^435a6

爾時，世尊以偈答曰：
　　「汝如小嬰愚，非爾智所及，
　　如斯之妙法，乃是羅漢語。
　　諸行斯無常，是生滅之法，
　　其生滅滅已，寂滅乃為樂。」 ^435a13

天復以偈讚曰：
　　「往昔已曾見，婆羅門涅槃，
　　嫌怖久棄捨，能度世間愛。」 ^435a18

爾時，此天說此偈已，歡喜還宮。
other:: 
##  162
（一六二） ^435a21

如是我聞：
一時，佛在舍衛國祇樹給孤獨園。
時有一天，光色倍常，來詣佛所，身光顯照，
遍於祇洹，赫然大明，却坐一面，而說偈言：
　　「能捨於家業，斷諸一切法，
　　常教授於他，不名善沙門。」 ^435a22

爾時，世尊以偈答曰：
　　「夜叉汝當知，若諸種姓中，
　　有遭苦難者，諸有有智人，
　　不應不愍彼。　善逝以大悲，
　　安慰而教導，羅漢法應爾。」 ^435a28

天復以偈讚言：
　　「往昔已曾見，婆羅門涅槃，
　　嫌怖久捨離，能度世間愛。」 ^435b4

爾時，此天說此偈已，歡喜還宮。
other:: 
##  163
（一六三） ^435b7

如是我聞：
一時，佛在舍衛國祇樹給孤獨園。
時有一天，光色倍常，來詣佛所，身光顯照，
遍於祇洹，赫然大明，却坐一面，而說偈言：
　　「若有賢善人，能具修慚愧，
　　譬如彼良馬，不為#CB00395;悷惡。」 ^435b8

爾時，世尊以偈答曰：
　　「一切世間人，少能修慚愧，
　　能遠離諸惡，猶彼調乘馬。」 ^435b14

天復以偈讚言：
　　「往昔已曾見，婆羅門涅槃，
　　嫌怖久捨離，能度世間愛。」 ^435b17

爾時，此天說此偈已，歡喜還宮。
other:: 
##  164
（一六四） ^435b20

如是我聞：
一時，佛在舍衛國祇樹給孤獨園。
時有一天，光色倍常，來詣佛所，身光顯照，
遍於祇洹，赫然大明，却坐一面，而說偈言：
　　「不善知己法，好欲習他法，
　　是名睡不寤，有時必得寤。」 ^435b21

爾時，世尊以偈答曰：
　　「既善知己法，不憙習他教，
　　漏盡阿羅漢，棄惡就正法。」 ^435b27

天復以偈讚言：
　　「往昔已曾見，婆羅門涅槃，
　　嫌怖久捨離，能度世間愛。」 ^435c1

爾時，此天說此偈已，歡喜還宮。
other:: 
##  165
（一六五） ^435c4

如是我聞：
一時，佛在舍衛國祇樹給孤獨園。
時有一天，光色倍常，來詣佛所，身光顯照，
遍於祇洹，赫然大明，却坐一面，而說偈言：
　　「不善調於法，依止於異見，
　　是名睡不寤，有時或得寤。」 ^435c5

爾時，世尊以偈答曰：
　　「於法善調順，不依止邪見，
　　度愛之彼岸，佛知已涅槃。」 ^435c11

天復以偈讚言：
　　「往昔已曾見，婆羅門涅槃，
　　嫌怖久捨離，能度世間愛。」 ^435c14

爾時，此天說此偈已，歡喜還宮。
other:: 
##  166
（一六六） ^435c17

如是我聞：
一時，佛在舍衛國祇樹給孤獨園。
時有一天，光色倍常，來詣佛所，身光顯照，
遍於祇洹，赫然大明，却坐一面，而說偈言：
　　「比丘得羅漢，盡諸有漏法，
　　如是滅結者，住於最後身。
　　偽說言是我，偽說言非我。」 ^435c18

爾時，世尊以偈答曰：
　　「比丘得羅漢，盡諸有漏法，
　　如斯滅結者，住於最後身。
　　內心終不著，我及以非我，
　　隨順世俗故，亦說我非我。」 ^435c25

天復以偈讚言：
　　「往昔已曾見，婆羅門涅槃，
　　嫌怖久捨離，能度世間愛。」 ^436a1

爾時，此天說此偈已，歡喜還宮。
other:: 
##  167
（一六七） ^436a4

如是我聞：
一時，佛在舍衛國祇樹給孤獨園。
爾時，羅睺羅阿脩羅王手障於月。
時月天子極大驚怖，身毛為竪，往詣佛所，
頂禮佛足，即說偈言：
　　「如來大精進，我今歸命禮，
　　能於一切處，悉皆得解脫。
　　今遭大艱難，願作我歸依，
　　世間之善逝，應供阿羅漢，
　　我今來歸依，如來愍世間，
　　使彼羅睺羅，自然放捨我。」 ^436a5

爾時，世尊說偈答曰：
　　「月處虛空中，能滅一切闇，
　　有大光明照，清白悉明了。
　　月是世明燈，羅睺應速放。」
　　羅睺聞偈已，心中懷戰慄，
　　流汗如沐浴，即速放彼月。 ^436a15

時，跋羅蒲盧旃見阿脩羅王速疾放月，
即說偈言：
　　「汝何故驚懼？　速疾放於月，
　　身汗如沐浴，掉動如病者？」 ^436a21

時，阿脩羅復說偈言：
　　「我聞佛說偈，若不放月者，
　　頭當破七分，終不見安樂。」 ^436a25

時，跋羅蒲盧旃復說偈言：
　　「佛出未曾有，見者得安隱，
　　阿修聞說偈，即時放於月。」
other:: 
##  168
（一六八） ^436a28

如是我聞：
一時，佛在舍衛國祇樹給孤獨園。
時有一天，光色倍常，來詣佛所，身光顯照，
遍於祇洹，赫然大明，却坐一面，而說偈言：
　　「汝手為有杻，及有靽桁不？
　　不處於牢獄，乃至繫閉不？」 ^436b2

爾時，世尊以偈答曰：
　　「我都無手杻，及以諸桁械，
　　羇靽繫閉等，一切皆永滅。
　　夜叉汝當知，我脫如是事。」 ^436b8

天復以偈問曰：
　　「云何名為杻？　云何是桁械？
　　云何是羇靽？　云何為繫閉？」 ^436b12

佛復以偈答曰：
　　「母即名為杻，婦名為桁械，
　　子名為羇靽，愛名為繫閉。
　　我無母之杻，亦無妻桁械，
　　無有子羇靽，復無愛繫閉。」 ^436b15

天復說偈言：
　　「善哉得無杻！　亦無有桁械。
　　善哉無羇靽！　無繫閉亦善。」 ^436b20

天復以偈讚言：
　　「往昔已曾見，婆羅門涅槃，
　　嫌怖久捨離，能度世間愛。」 ^436b23

爾時，此天說此偈已，歡喜還宮。
other:: 
##  169
（一六九） ^436b26

如是我聞：
一時，佛在釋翅鳩羅脾大斯聚落。
爾時，世尊剃除鬚髮，未久之間，晨朝早起，
正身端坐，以衣覆頭。
時彼鳩羅脾大斯聚落之中，有一天神來至佛所，
而問佛言：「汝憂愁耶？」
佛言：「我無所失，何故憂愁？」
天神復言：「汝歡喜耶？」
佛答之曰：「我無所得，何故歡喜？」
復言：「沙門汝不憂愁不歡喜耶？」
佛言：「誠如所言。」 ^436b27

天即說偈言：
　　「比丘汝云何，得無煩惱耶？
　　汝無少歡喜，獨坐於林野，
　　是處難忍樂。　而汝於今者，
　　不為不忍樂，之所覆蔽障。」 ^436c5

爾時，世尊以偈答曰：
　　「我都無煩惱，安住得解脫。
　　亦無有歡喜，不樂所不亂，
　　天神應當知，是故能獨住。」 ^436c10

天神復以偈問言：
　　「比丘汝今者，何故無煩惱？
　　云何無歡喜？　而獨住林野，
　　不為彼不樂，之所覆蔽障？」 ^436c14

爾時，世尊以偈答曰：
　　「歡喜即煩惱，煩惱即歡喜。
　　我無喜煩惱，天神應當知。」 ^436c18

天神復說偈言：
　　「比丘快善哉！　而無諸煩惱，
　　亦無有歡喜，無歡喜善哉！
　　善哉處閑獨！　不樂所不亂。」 ^436c21

天神復以偈讚言：
　　「往昔已曾見，婆羅門涅槃，
　　嫌怖久捨離，能度世間愛。」 ^436c25

爾時，此天說此偈已，歡喜還宮。
other:: 
##  170
（一七〇） ^436c28

如是我聞：
一時，佛在舍衛國祇樹給孤獨園。
時有一天，光色倍常，來詣佛所，身光顯照，
遍于祇洹，赫然大明，却坐一面，而說偈言：
　　「端坐百牟鋑，頭上亦火然，
　　應勤思方便，而斷於欲結。」 ^436c29

爾時，世尊以偈答曰：
　　「端坐百牟鋑，頭上亦火然，
　　念覺之比丘，應勤思方便，
　　而斷於邊見，及以吾我見。」 ^437a5

天復以偈讚曰：
　　「往昔已曾見，婆羅門涅槃，
　　嫌怖久棄捨，能度世間愛。」 ^437a9

爾時，此天說是偈已，歡喜還宮。
other:: 
##  171
（一七一） ^437a12

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「天女侍左右，毘舍闍充滿，
　　愚癡黑闇林，云何得過去？」 ^437a13

爾時，世尊以偈答曰：
　　「正直名為道，無畏名方便，
　　無聲名快樂，能覆善覺觀。
　　慚愧為拘靷，念為諸翼從，
　　智慧為善乘，正見為引導。
　　男子若女人，能乘是乘者，
　　必捨棄名色，離欲斷生死。」 ^437a19

天復以偈讚曰：
　　「往昔已曾見，婆羅門涅槃，
　　嫌怖久捨離，能度世間愛。」 ^437a26

爾時，此天說此偈已，歡喜還宮。
other:: 
##  172
（一七二） ^437a29

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「九門四輪轉，內盛滿重銅，
　　深淤泥之中，云何而得去？」 ^437b1

爾時，世尊以偈答曰：
　　「斷於喜愛結，及以欲貪惡，
　　拔於愛根本，然後安隱出。」 ^437b7

天復以偈讚言：
　　「往昔已曾見，婆羅門涅槃，
　　嫌怖久捨離，能度世間愛。」 ^437b10

爾時，此天說此偈已，歡喜還宮。
other:: 
##  173
（一七三） ^437b13

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「云何外結髮，內亦有結髮，
　　世界俱結髮？　我今問瞿曇，
　　云何令結髮，作於不結髮？」 ^437b14

爾時，世尊以偈答曰：
　　「堅持立禁戒，修心及智慧，
　　懃行於精進，具念名比丘，
　　速能令結髮，作於不結髮。」 ^437b21

天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^437b25

爾時，此天說此偈已，歡喜還宮。
other:: 
##  174
（一七四） ^437b28

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「出家甚為難，極難難可見，
　　愚者作沙門，多有諸事難。
　　怖畏懈怠者，常無歡喜心，
　　云何而得行，於彼沙門法？
　　不能禁其心，數生不歡喜，
　　想欲得自在，云何而除滅？」 ^437b29

爾時，世尊以偈答曰：
　　「比丘覆惡覺，譬如龜藏六，
　　比丘無所依，亦不惱害彼，
　　比丘入涅槃，都無有譏論。」 ^437c10

天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^437c14

爾時，此天說此偈已，歡喜還宮。
other:: 
##  175
（一七五） ^437c17

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「睡臥厭頻申，頻申而不樂，
　　飲食不調適，并心下狹劣，
　　五事來覆障，不得見賢道。」 ^437c18

爾時，世尊以偈答曰：
　　「若人睡臥厭，頻申而不樂，
　　飲食不調適，并其心下劣，
　　精進捨五事，後必見聖道。」 ^437c25

天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^437c29

爾時，此天說此偈已，歡喜還宮。
other:: 
##  176
（一七六） ^438a3

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「池水云何竭？　有何流還返？
　　世間之苦樂，何處都消盡？」 ^438a4

爾時，世尊以偈答曰：
　　「眼耳與鼻舌，并及於身意，
　　名色都消盡，如是池枯竭。
　　盡於諸結業，世間之苦樂，
　　於斯盡無餘，亦無有還返。」 ^438a10

天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^438a15

爾時，此天說此偈已，歡喜還宮。
other:: 
##  177
（一七七） ^438a18

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「牟尼之世雄，猶如伊尼延，
　　少食不嗜味，寂然處林坐。
　　我今有少疑，欲問於瞿曇，
　　苦從誰出要？　云何解脫苦？
　　苦於何處盡？　願為決所疑。」 ^438a19

爾時，世尊以偈答曰：
　　「世間有五欲，意第六顯現，
　　除斷於喜欲，遠離一切苦，
　　是名苦出要，亦名苦解脫，
　　斯處名盡滅，是事汝當知。」 ^438a28

天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^438b4

爾時，此天說此偈已，歡喜還宮。
other:: 
##  178
（一七八） ^438b7

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「都無所緣攀，又無安足處，
　　甚深洪流中，誰能不沈沒？
　　誰有勤精進，能度瀑駛流？」 ^438b8

爾時，世尊以偈答曰：
　　「淨持於禁戒，修智及禪定，
　　觀察內身念，難度而得度。
　　得離於欲結，出過色有使，
　　盡於歡喜有，如是能履深，
　　而不為沒溺，能度瀑駛流。」 ^438b15

天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^438b21

爾時，此天說此偈已，歡喜還宮。
other:: 
##  179
（一七九） ^438b24

如是我聞：
一時，佛在舍衛國祇樹給孤獨園。
時有一天，光色倍常，赫然大明，遍于祇洹，
來詣佛所，頂禮足已，在一面坐。
問言：「瞿曇！汝今能知一切眾生所著所縛，
及知一切眾生得解脫者，并淨解脫不？」 ^438b25

爾時，世尊即告天曰：「我實盡知一切之所縛著，
及得解脫、盡解脫、淨解脫者。」 ^438b29

天復問言：「瞿曇！云何能知一切眾生之所縛著得解脫、
盡解脫、淨解脫耶？」 ^438c2

佛復告言：「我盡觀見有，汝天當知，今我之心得善解脫，
得解脫故，能知眾生之所縛著，得解脫、
盡解脫、淨解脫，亦悉知之。」 ^438c4

天即讚言：「善哉！善哉！
瞿曇！知縛著，乃至能知得淨解脫。」 ^438c6

天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^438c8

爾時，此天說此偈已，歡喜還宮。
other:: 
##  180
（一八〇） ^438c11

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光顯照，遍于祇洹，晃然大明，却坐一面，
而問佛言：「瞿曇！汝為能度瀑駛流耶？」 ^438c12

爾時，世尊答言：「實爾！」 ^438c15

天言：「瞿曇！如此駛流，深廣無際，傍無攀緣，
中無安足，而能得度，甚為奇特。」 ^438c16

佛言：「實爾。」
天復問曰：「瞿曇！汝今云何於此駛流，無可攀挽，
無安足處，而能得度？」 ^438c18

佛答天曰：「若我懈怠，必為沈沒。
若為沈沒，必為所漂。
若我精進，必不沈沒。
若不沈沒，不為所漂。
我於如是大洪流中，無可攀挽，無安足處，而能得度此大駛流。」 ^438c19

天即讚言：「善哉！善哉！
比丘於此駛流，無所攀挽，而能得度，甚為希有！」 ^438c23

天復以偈讚言：
　　「我昔已曾見，婆羅門涅槃，
　　久捨於嫌怖，能度世間愛。」 ^438c26

爾時，此天說此偈已，歡喜還宮。
　　牟鋑及天女　四轉輪、髻髮
　　睡厭、極難盡　伊尼延、駛流
　　無縛著解脫　而能得濟度
other:: 
##  181
（一八一） ^438c29

如是我聞：
一時，佛在舍衛國祇樹給孤獨園。
時有一天，光色倍常，來詣佛所，身光顯照，
遍于祇洹，赫然大明，却坐一面，而說偈言：
　　「世間常驚懼，眾生恒憂惱，
　　未得財封利，及已得之者，
　　於得不得中，能無喜懼心，
　　如斯之等事，唯願為我說。」 ^439a4

爾時，世尊以偈答曰：
　　「若有智慧者，苦行攝諸根，
　　棄捨一切務，除如此等人，
　　更無出生死。　若不捨諸務，
　　常處於生死，驚畏而怖迮，
　　憂愁等諸患，苦惱所纏逼。
　　若捨於一切，能除上諸患，
　　則離於生死，憂怖等諸惡。」 ^439a11

天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^439a19

爾時，此天說此偈已，歡喜還宮。
other:: 
##  182
（一八二） ^439a22

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「誰得色最勝？　誰乘和合逝？
　　當於其處住，習學何事業？
　　是何等種類，而能供養天？」 ^439a23

爾時，世尊以偈答曰：
　　「持戒有智慧，善能修己者，
　　念禪不放逸，除去四熱惱。
　　正法意解脫，如此得上色，
　　美妙獲最勝，和合斯乘道。
　　應形彼處住，習學於善法，
　　若有如是人，名知供養天。」 ^439b1

天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^439b8

爾時，此天說此偈已，歡喜還宮。
other:: 
##  183
（一八三） ^439b11

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「羅吒國商估，財產極巨富，
　　各各相貪利，貪求無厭足。
　　為財產鬪諍，愛欲結流漂，
　　如斯之等類，誰能捨欲愛？」 ^439b12

爾時，世尊以偈答曰：
　　「棄捨於眾緣，妻子及六畜，
　　一切所翫愛，除去欲貪癡。
　　捨欲而出家，此能斷欲結，
　　永捨於一切，漂沒及諍訟。」 ^439b20

爾時天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^439b25

爾時，此天說此偈已，歡喜還宮。
other:: 
##  184
（一八四） ^439b28

如是我聞：
一時，佛在舍衛國祇樹給孤獨園。
爾時，佛告諸比丘：「於往昔時，俱薩羅國有五百乘車，
而以為伴，行到曠野險難之處，無有水草。
有五百賊尋逐其車，規欲摽掠。
時有天神，住曠野中，知賊欲劫，而作是念：
『我今當往詣彼車所，我當問之，彼若能答，當為救護。
設有不通，我當放捨。』
思惟是已，尋即來到行客車前，身光遍照，
五百乘車盡皆大明，即便以偈問商估言：
　　「『誰於寤者名為睡？
　誰於睡者名為寤？
　　誰能解達如斯義，宜知是時應答我。』 ^439b29

「時商估中，有優婆塞，於三寶所深得淨信，
歸佛法僧，於佛法僧得了決定，無有狐疑。
又於四諦，亦無疑心。
已得見諦，獲於初果。
晨朝早起，正身端坐，繫念在前，高聲誦經，
誦法句偈，及波羅緣，種種經偈。
彼優婆塞說偈答言：
　　「『我於寤者名為睡，我於睡者名為寤，
　　我知斯事悉明了，是故今者以偈答。』 ^439c11

「爾時，天神以偈問言：
　　「『汝今云何作是言：　我於寤者名為睡，
　　我於睡者名為寤？
　云何如此而答我？』 ^439c19

「優婆塞以偈答言：
　　「『斷除貪欲瞋恚癡，諸漏已盡阿羅漢，
　　彼稱為寤我名睡。
　不知苦習及滅道，
　　我於彼睡名為寤，天神汝今應當知。』 ^439c22

「天神復說偈問言：
　　「『善哉於寤名為睡，汝能善解答我問。
　　久來不見法兄弟，今得相見大歡悅。
　　今爾眾伴為汝故，一切安隱得歸還。』」 ^439c26

佛說是已，諸比丘聞佛所說，歡喜奉行。
other:: 
##  185
（一八五） ^440a1

如是我聞：
一時，佛在舍衛國祇樹給孤獨園。
爾時，佛告諸比丘：「乃往古昔，輸波羅城有優婆塞所居住處，
諸優婆塞咸共集會於其堂上，訶欲之過：
欲現外形，如露白骨；又如肉段，眾鳥競逐；
欲如糞毒，亦螫亦污；又如火坑，亦如疥人，
向火癢痛，愈增其疾；又如向風執炬逆走，
若不放捨，必為所燒；亦如夢幻，又如假借，
亦如樹果，又如鉾戟；欲為不淨，穢惡充滿；
如食不消，噦臭可惡。
雖復共集種種言說訶欲之過，然其還家，各自放逸。
時優婆塞所集堂神，而作是念：『諸優婆塞集會此堂，
說欲過患，及其還家，嗜欲滋甚，不名清淨，不依法行。
我今為彼，作諸觸惱，令其覺寤。』
作是念已，時彼堂神於優婆塞集會之時，
即說偈言：
　　「『優婆塞集論，說欲是無常，
　　汝等還自為，欲流所沈沒。
　　譬如深淤泥，老牛墜在中，
　　如今我觀察，優婆塞眾多，
　　多聞持禁戒，唯說一欲過，
　　言欲是無常，但空有是言，
　　實無棄欲心，貪著男女相。
　　貪著名非法，汝等宜捨棄，
　　於佛教法中，應如法修行。』 ^440a2

「爾時，天神說如是偈，諸優婆塞聞是偈已，
皆悉解悟，厭惡於欲，剃除鬚髮，信家非家，
出家學道，勤行精進，修戒定慧，悉皆獲得阿羅漢果。」 ^440a26

佛說是已，諸比丘聞佛所說，歡喜奉行。
other:: 
##  186
（一八六） ^440a29

如是我聞：
一時，佛在王舍城迦蘭陀竹林。
時須達多長者有少因緣，從舍衛國至王舍城，
詣護彌長者家，見其家中，竟夜不睡，破薪然火，
辦諸供具，安置高座，敷諸床榻。
須達多長者見是事已，作是思惟：「今此長者施設供具，為欲結婚歡樂宴會？
為欲屈彼頻婆娑羅王及大臣乎？」
復更思念：「若請國王，及以官屬，婚姻宴會，
而此長者不應躬身，而自栖栖，執於勞苦，
然火作食；必有勝人，不審是誰？
我今當問。」思惟是已，即以所念，問於長者。 ^440b2

時護彌長者即答之曰：「我亦不為婚姻歡會，
亦不屈請頻婆娑羅王及大臣等，而為此會。
我於明日，將欲請佛及比丘僧，故設斯供。」 ^440b12

須達多長者初聞佛名，身毛為竪，驚喜問言：「云何名佛？」 ^440b15

護彌答言：「釋種出家，剃除鬚髮，成於無上正真之道，號曰為佛。」 ^440b16

須達又問：「云何名僧？」 ^440b17

長者答曰：「若剎利子，剃除鬚髮，逐佛出家。
婆羅門種、居士種、首陀羅種，如是之等，
信家非家，隨佛出家，是名為僧。
我於今者，請佛及僧。」 ^440b18

須達多問言：「今日如來為可見不？」 ^440b21

護彌答言：「如來近在迦蘭陀林，爾今小待，佛當自來受我供養。」 ^440b22

時須達多內心踊躍，思覩世尊，便小睡眠，
眠已尋寤，天猶未曉，意謂平旦，即便早起，趣於城門。
然彼城門，初夜後夜二時常開。
時須達多既至門下，見城門開，謂天已曉，
即出門外，欲詣佛所。
先以念佛故，有光明來照其身。
到城外已，見一天祠，即時繞祠，恭敬禮拜，
還復黑闇，心自念言：「天大黑闇，若人非人，
或能害我，當還入城。」 ^440b23

時尸婆天神放光照曜，乃至祇洹悉皆大明。
天神即語須達多言：「汝可前進，不宜退還。」
爾時天神即說偈言：
　　「假使百匹馬，載滿眾珍寶，
　　并及百金人，以持用布施，
　　如是展轉施，遍滿閻浮提，
　　如是功德聚，以用為一分，
　　不如有一人，發心向佛所，
　　舉足行一步，十六分中一。
　　假使雪山中，所有大力象，
　　其數足滿百，金寶莊挍身，
　　其體甚姝大，其行極迅疾，
　　暴逸倍有力，滿載諸雜寶，
　　以此用布施，不如向佛所，
　　一步之功德，十六分中一。
　　假使劍摩耆，所出之寶女，
　　顏容甚端嚴，其數足滿百，
　　瓔珞以嚴身，真金為首飾，
　　頭著寶珠瓔，以此用布施，
　　所得之功德，不如向佛所，
　　舉足行一步，十六分中一。
　　是故我勸爾，於此莫退還。」 ^440c2

時須達多即問之曰：「汝是誰耶？」
天即答言：「我是汝昔日親舊善身摩納，
於舍利弗、大目連所，臨終之時，生歡喜心，
命終生天，得為北方天王毘沙門子。
我於如來弟子所，發心隨喜，尚獲此福，況復佛也？」 ^440c24

時須達多復自念言：「今此天神稱讚乃爾，
以此量之，必知彼人功德尊勝。」
爾時，世尊露地經行，須達多長者即詣佛所，
初見世尊，不知禮敬，輒前直坐。
時彼天神化作婆羅門，來至佛所，繞佛三匝，
頂禮恭敬，然後就坐。
時須達多既見之已，方效於彼，禮敬而坐，
問訊：「不審聖體安樂以不？」 ^440c28

爾時，世尊以偈答曰：
　　「一切事安樂，婆羅門涅槃，
　　無為欲所污，解脫於諸有。
　　心斷諸欲求，心除熱惱病，
　　其心得清淨，寂滅安隱眠。」 ^441a5

爾時，世尊即將長者須達多入於房中，敷座而坐。
時須達多禮佛足已，在一面坐。
佛為種種說法，示教利喜，施論、戒論、生天之論，
欲為不淨，出要為樂。
佛知須達多心意專正，踊躍歡喜，佛為說四真諦，
即於座上見四真諦，如新淨 #CB00626;易受染色，
須達多易悟，亦復如是，見法證法，斷八十億洞然之結，得須陀洹。
即從座起，整衣服，禮佛足已，白佛言：「世尊！
我名須達多，我以布施貧乏之故，諸人稱為給孤獨氏。」 ^441a11

佛言：「汝是何國人？
出生何種族？」
須達白言：「我所出生舍衛國，唯願世尊往詣彼國，我當終身施設供養。」 ^441a20

佛告須達多：「彼國為有僧坊以不？」 ^441a22

須達多白佛言：「世尊但往於彼，我當營造，使諸比丘來往於彼。」
爾時如來默然受請。 ^441a23

時須達多聞佛所說，并受其請，頂禮佛足，歡喜而去。
other:: 
##  187
（一八七） ^441a25

如是我聞：
一時，佛在舍衛國祇樹給孤獨園。
爾時，須達多長者遇病困篤。
於時世尊聞其病甚，即於晨朝，著衣持鉢，往詣其家。
須達長者遙見佛來，動身欲起，佛告長者：「不須汝起。」
爾時世尊別敷座坐，佛告長者：「汝所患苦，為可忍不？
醫療有降，不至增乎？」 ^441a27

長者白佛：「今所患苦，甚為難忍，所受痛苦，
遂漸增長，苦痛逼切，甚可患厭。
譬如力人以繩繫於弱劣者頭， #CB00235;搣掣頓，
揉捺其頭，我患首疾，亦復如是。
譬如屠家以彼利刀，而開牛腹，撓攪五內，
我患腹痛，亦復如是。
譬如二大力士，捉彼羸瘦極患之人，向火燺炙，
我患身體，煩熱苦痛，亦復如是。」 ^441b3

佛告長者：「汝於今者，應於佛所生不壞信，
法僧及戒，亦當如是。」 ^441b10

長者白言：「如佛所說，四不壞信，我亦具得。」 ^441b11

佛告長者：「依四不壞，爾今次應修於六念，
汝當念佛諸功德，憶佛十號，如來、應供、
正遍知、明行足、善逝、世間解、無上士、調御丈夫、
天人師、佛、世尊，是名念佛。
云何念法？如來所說勝妙之法，等同慶善，
現在得利，及獲得證，離諸熱惱，不擇時節，能向善趣。
現在開示，乃至智者自知，是名念法。
云何念僧？常當憶念僧之德行，如來聖僧，
得向具足，應病授藥，正真向道，所行次第，
不越限度，能隨於佛。
所行之法，須陀洹果，向須陀洹，斯陀含果，
向斯陀含，阿那含果，向阿那含，阿羅漢果，
向阿羅漢，是名如來聲聞僧。
具足戒、定、慧、解脫、解脫知見，為他所請，
如是等僧，宜應敬禮，合掌向之，是名念僧。
云何念戒？自念所行滿足之戒，白淨戒，
不瑕戒，不缺戒，不穿漏戒，純淨戒，無垢穢戒，
不求財物戒，智者所樂戒，無可譏嫌戒。
次應自念，是名念戒。
云何念施？己所行施，我得善利，應離慳貪，
行於布施，心無所著，悉能放捨。
若施之時，手自授與，心常樂施，無有厭倦，捨心具足。
若有乞索，常為開分，是名念施。
云何念天？常當護心，念六欲天，念須陀洹、
斯陀含，生彼六天。」 ^441b12

須達多白佛言：「世尊！
如佛所說，六念之法，我已具修。」
須達白佛：「唯願世尊，在此中食。」
佛默受請。日時既到，須達長者為於如來設眾餚饌，
種種備具，清淨香潔。
設是供已，合掌向佛，而作是言：「世尊出世，難可值遇。」
佛為長者種種說法，示教利喜，從座而去。 ^441c5

須達長者於佛去後，尋於其夜，身壞命終，得生天上。
既生天上，尋還佛所，須達天子光色倍常，
照于祇洹，悉皆大明，頂禮佛足，在一面坐，
而說偈言：
　　「此今猶故是，祇洹之園林，
　　仙聖所住處，林池甚閑靜。
　　法主居其中，我今生喜樂，
　　信戒定慧業，正命能使淨。
　　若能修如是，向來之上行，
　　非種姓財富，能得獲斯事。
　　智慧舍利弗，寂然持禁戒，
　　空處樂恬靜，最勝無倫匹。」 ^441c11

佛告天曰：「如是！如是。」
爾時，世尊即說偈言：
　　「信戒定慧業，正念能使淨，
　　非種姓財富，能獲如斯事。
　　智慧舍利弗，寂滅能持戒，
　　空處樂恬靜，最上無倫匹。」 ^441c23

須達天子聞佛所說，歡喜頂禮，於座上沒，還於天宮。 ^441c28

爾時，世尊於天未曉，入講堂中，敷座而坐，
告諸比丘：「向有一天，光色倍常，來詣我所，
其光暉曜，普照祇洹，悉皆大明。
禮我足已，却坐一面，而說斯偈：
　　「『此今猶故是，祇洹之園林，
　　仙聖所住處，林池甚閑靜。
　　法主居其中，我今生悅樂，
　　信戒定慧業，正命能使淨。
　　若能修如是，向來之上事，
　　非種姓財富，能獲如斯事。
　　智慧舍利弗，寂然持禁戒，
　　空處樂恬靜，最勝無倫匹。』」 ^442a1

爾時，尊者阿難在如來後，聞天說偈，即白佛言：
「此必是須達長者，得生天上，是故還來讚舍利弗。」 ^442a13

佛言：「如是！如是。彼須達多生天上，來至我所，說如斯偈。」 ^442a15

爾時，阿難及諸比丘聞佛所說，歡喜奉行。
other:: 
##  188
（一八八） ^442a16

如是我聞：
一時，佛在曠野園第一林中。
時首長者身遇困疾，爾時，世尊聞其患已，
後日晨朝，著衣持鉢，往詣其家。
時首長者遙見佛來，動身欲起，佛告長者：「不須汝起。」
佛即慰問：「汝所患苦，為可忍不？
醫療有降，不至增耶？」 ^442a18

長者白佛：「今我患苦，極為難忍，所受痛劇，
遂漸增長，苦痛逼切，甚可厭患。
譬如有力之人，以手 #CB00235;搣無力者頭，
揉捺牽掣，我患頭痛，亦復如是。
譬如屠者以彼利刀，撓攪牛腹腸胃寸絕，
我患腹痛，亦復如是。
譬如二大力人，捉一羸病，向火燺炙，身體焦爛，
患體熱痛，亦復如是。」 ^442a23

佛告長者：「汝今，應於佛所生不壞信，法僧及戒，亦當如是。」 ^442a29

長者白佛：「如佛所說，四不壞信，我已具得。」 ^442b1

佛告長者「依於如是四不壞信，應修六念。」 ^442b2

長者白佛：「如此六念，我已具修。」
時首長者即白佛言：「唯願世尊，在此中食。」
佛默然受請。日時已到，彼首長者為於如來設眾餚饍，
種種備具，清淨香潔。
設是供已，尋便奉施，合掌向佛，而作是言：
「世尊出世，難可值遇。」
佛為長者種種說法，示教利喜，從座而去。 ^442b3

時首長者如來去後，尋於其夜，身壞命終，生無熱天。
既生天已，即作此念：「我於今者，應往佛所。」
作是念已，尋來佛所，光色倍常，照于祇洹，
悉皆大明，頂禮佛已，却坐一面，身滲入地，譬如蘇油。 ^442b9

佛告天子：「汝可化為麁身，當作住想。」
時首天子受佛勅已，即便化作欲界麁形，不復滲沒。
佛告首天子言：「汝行幾法不生厭足，身壞命終，生無熱天？」 ^442b13

首天白佛：「我行三法，心無厭足，故得生天。
見佛，聽法，供養眾僧，無厭足故，命終得生無熱天上。」
時首天子即說偈言：
　　「我樂常見佛，不捨於聽法，
　　供養比丘僧，受持賢聖法，
　　調伏貪嫉心，得生無熱天。」 ^442b16

時首天子說是偈已，歡喜頂禮，即從座沒，還於天宮。
other:: 
##  189
（一八九） ^442b23

如是我聞：
一時，佛在舍衛國祇樹給孤獨園。
時有一天，來至佛所，光色倍常，威光暉曜，
遍照祇洹，悉皆大明，却坐一面，而說偈言：
　　「七比丘解脫，生於無煩天，
　　盡於善受有，度世間愛著。
　　誰使度駛流？　而此駛流者，
　　死極得自在，甚難可得度。
　　誰救死羂弶？　出過天境界。」 ^442b25

爾時，世尊以偈答曰：
　　「優比羅建陀，第三佛羯羅，
　　跋直羯提婆，婆睺提毘紐，
　　如是等比丘，盡度於駛流。
　　能度死自在，盡斷生死羂，
　　出過於天界，言說極深遠，
　　難識難可解，所說無不善。
　　汝是何天耶？　來問我此事。」 ^442c5

爾時，此天以偈答曰：
　　「我不還此有，名為無煩天，
　　是故我盡知，七比丘解脫，
　　斷棄於愛有，度世之縛結。
　　我生天先緣，今日當具說。
　　梵行盡於漏，迦葉優婆塞，
　　瓦師養父母，遠離於婬欲，
　　迦葉及父母，愛答摩納等，
　　彼是我親友，我亦與彼昵。
　　淨身守口意，盡住最後身，
　　如是諸大人，我共為善伴。」 ^442c13

爾時，世尊復答天曰：「如是！
如是。實如所說。
　　「瓦師如爾言，本毘婆陵伽，
　　難提婆瓦師，迦葉優婆塞，
　　孝事於父母，梵行盡於漏，
　　彼與我親友，我亦為彼親。
　　如是諸大人，本日相親近，
　　善修身口意，住於最後身。」 ^442c24

爾時，彼天聞佛所說，歡喜頂禮而去。
　　常驚恐、顏色　羅吒國、估客
　　輸波羅、須達　須達多生天
　　首長者生天　又有無煩天
別譯雜阿含經卷第九
 ^443a2
