
jing:: 佛說未曾有正法經卷第二
translator:: 西天譯經三藏朝奉大夫試鴻臚卿傳教大師臣法天奉　詔譯
爾時，辯積菩薩摩訶薩前白妙吉祥菩薩言：
「今當共詣佛所，問菩薩摩訶薩當云何住。」 ^431c12

是時妙吉祥菩薩即於會中不起于座攝菩薩形，
化如來像——相好具足與釋迦牟尼佛等無有異——即告辯積菩薩言：
「如來在此，汝今當問。」 ^431c13

爾時，辯積菩薩不知化相，謂即如來，前詣佛所而發問言：「世尊！
菩薩摩訶薩當云何住？」 ^431c17

化佛答言：「如我所作，菩薩應如是住。」
辯積菩薩言：「如佛、世尊復云何住？」 ^431c19

化佛答言：「佛、世尊者，不行持戒、忍辱、精進、
禪定、智慧之法，不著欲界、色界、無色界，
不行身業、不發語業、不起意業。
如是，於一切處無所行。
善男子！一切所行皆悉如化。」 ^431c20

辯積菩薩言：「如佛、世尊亦幻化相耶？」 ^431c24

化佛答言：「如是，如是。
菩薩摩訶薩當如是住。」 ^431c25

辯積菩薩即白佛言：「云何世尊亦幻化相耶？」 ^431c26

化佛答言：「不也。善男子！
一切諸法皆幻化相。」 ^431c27

辯積菩薩言：「如是，如是。
諸法性空，皆幻化相。
云何我佛、世尊亦幻化耶？」 ^431c28

化佛答言：「善男子！
豈唯此佛是幻化相？
所有一切如來皆幻化相。」 ^431c29

辯積菩薩言：「誰為能化者？」
化佛答言：「自業清淨，非有能化及所化者，
亦無我、無人，無眾生、無壽命、無士夫、無有識、
無補特伽羅，無佛、無異生等相。」 ^432a2

辯積菩薩白佛言：「世尊！
當云何學而得菩提？」 ^432a5

化佛答言：「一切法無所學，菩薩當如是學；
諸法無所行，菩薩應如是學；諸法無所畏，
菩薩應如是學；諸法無疑惑，菩薩應如是學；
諸法無所有、無所緣，無虛妄、無聚集，無所作、
無文字，無生、無滅，無已有、無今有，非幻化、
非色像，非智所觀、離一切想，菩薩摩訶薩應如是學。
如是學者，是名正學，無所減失、亦無增長。
若如是學者，無所遠離、無所戲論，無所樂、
無所厭，無喜、無恚，無來、無去。
若如是學，是名正學。 ^432a6

「是故，善男子！若有樂求阿耨多羅三藐三菩提者，
當知無輪迴、無涅盤，無取、無捨，無施、無慳，
無戒、無犯，無忍、無恚，無勤、無惰，無定、無亂，
無智、無愚，非學、非無學，非行、非不行，無所得、
無所證，無菩提、無佛法，無我想、無人想、
無眾生想、無壽者想、無補特伽羅想，無法想、
亦無非法想，非有想、非無想。
何以故？諸法如幻化，無二、無差別，無動轉相。
一切法非色取相，眼不能觀；一切法無分別相，非心所知。
諸法性空，無法可行、無菩提可得。 ^432a15

「是故，善男子！諸菩薩摩訶薩當如是行、如是修學。
若有善男子聞是說者，不生驚怖、不生疑惑，是人即能證得阿耨多羅三藐三菩提。 ^432a25

「復次，善男子！譬如虛空不可侵害，火不能焚、
風不能轉、水不能注、塵不能坌，煙、雲、雷、電皆不能著——虛空無罣礙故。
菩薩摩訶薩亦復如是，心無罣礙，不為諸法之所動轉，
無樂欲、無厭捨，心若虛空，蘊等諸魔所不能動。
是菩薩當證阿耨多羅三藐三菩提，而能普為眾生作大利益而無窮盡。」 ^432a29

爾時，化佛說是法已隱而不現，妙吉祥菩薩却復本形。
辯積菩薩前白妙吉祥菩薩言：「如來、世尊從何所來？
適當說法，今何所往？」 ^432b6

妙吉祥告言：「本無所來，今亦無去。」 ^432b9

又問：「無來之來從何所來？」
答曰：「從如是來。」 ^432b10

辯積菩薩言：「如佛所言：一切如來皆幻化相。
幻化相者，非所從來亦無所去耶？」 ^432b11

妙吉祥言：「如是，如是。
如所化相無來、無去，一切法、一切眾生亦如是。」 ^432b12

辯積菩薩又問言：「一切法何所住？」 ^432b14

妙吉祥菩薩言：「諸法無自性，如是住。」 ^432b15

又問：「一切眾生復云何住？」
答曰：「一切眾生彼彼業報亦如是住。」 ^432b16

又問：「一切眾生業報云何？」 ^432b17

答曰：「諸法無生亦無業報，諸法平等，今如是住。」 ^432b18

又問：「無業報者，彼彼業報云何？」
答曰：「如所作業、如所受報，是為業報。」 ^432b19

又問：「眾生業報性空，當生亦爾，復云何受？」 ^432b20

答曰：「如真實法無業、無報，及無有生，非有、
非無，是為業報。然眾生業報無亡、無失，
自業性空，是真實義。」 ^432b21

妙吉祥菩薩說是法時，釋迦牟尼佛會中有尊者舍利子、
阿難及餘聲聞等，以佛威力故聞妙吉祥菩薩所說妙法。
是時，舍利子即從座起，前白佛言：「世尊！
希有。彼諸菩薩各以種種善巧方便宣說甚深之法，
若有聞者，其誰不發阿耨多羅三藐三菩提心？」 ^432b23

佛告舍利子：「菩薩摩訶薩以無著心修學諸行，以無懈心宣說正法。
舍利子！如菩薩所行，所得果報、所有智慧及所說法皆亦如是。
如汝舍利子所行、所學皆聲聞行，有所著相；所得智慧亦復如是。」 ^432b29

爾時，有菩薩名光嚴，即從座起，前詣佛所而白佛言：「世尊！
云何名聲聞行？」 ^432c5

佛言：「善男子！聲聞行者，於法有所限量，
於所修行不能遠離諸相，樂離生死，趣證涅盤，
厭捨眾生，不能濟度，智慧狹劣，無廣大心。
所以菩薩觀聲聞行猶若愚盲。
是故，菩薩心行無所著、智慧無限礙，而能廣度眾生，利益無量。」 ^432c6

是時光嚴菩薩復白佛言：「世尊！
彼妙吉祥菩薩及諸大士莫於今時而來此會說妙法耶？
我等樂聞。何以故？
妙吉祥菩薩證甚深法入解脫門，以無礙辯善說法要。」 ^432c11

爾時，釋迦牟尼佛即以神通警覺令妙吉祥菩薩來赴法會。
是時妙吉祥菩薩與二十五大菩薩及天人眾咸到釋迦牟尼佛所，
各各頭面禮佛雙足，右繞三匝，住於一面。 ^432c16

是時光嚴菩薩即白妙吉祥菩薩言：「云何大士離於佛所，異處說法？」 ^432c19

妙吉祥答言：「佛所說法甚深難解，離諸語言，非我能知。」 ^432c21

光嚴菩薩言：「佛所說法甚深難解。
如大士者智慧無量尚不能知，我等云何當能了解？」 ^432c22

妙吉祥菩薩言：「唯佛與佛而悉通達，非如來者不能信悟。
是故，我今隨力演說其所說法，但如法說，
於真際法界非離、非不離，如是所說是名說法。
於諸語言、於諸戲論、於諸名相、於諸生滅，
亦非離、非不離，諸法平等，是名說法。
諸法無自相、無他相，無法相、亦無非法相，
非輪迴相、非涅盤相，是名說法。」 ^432c24

爾時，釋迦牟尼佛讚妙吉祥菩薩言：「善哉，善哉。
如汝妙吉祥所說是真說法。
何以故？諸法離言、離一切想，無大法、無小法，
斷諸分別，非三昧心所觀所見，未有一法若增、若減。
如是說法是名解法，即名見佛。」 ^433a3

是時釋迦牟尼佛說此法時，會中有八千菩薩證無生法忍。 ^433a7

有二百天子先發大乘心不久，而作是念：
「佛法甚深，難解難知，不能窮盡，而我等終不能解了深義，
行諸勝行，趣證無上菩提。
不若於聲聞、緣覺之果趣求涅盤，定無疑惑。」
於是退轉大乘心。 ^433a8

爾時，世尊知諸天子心所思念，告諸天子言：
「汝等勿起懈怠心、退失大乘行，當發阿耨多羅三藐三菩提心，
堅固無退。」 ^433a13

爾時，釋迦牟尼佛為欲度諸天子故，即化一長者身，手持滿鉢眾味飲食來入法會。
到佛所已，以所持食奉上世尊，然後頭面禮世尊足，
而作是言：「唯願世尊哀愍我故，受我此食。」
是時世尊隨長者意而受此食。 ^433a15

於是妙吉祥菩薩從座而起，合掌恭敬，
前白佛言：「世尊！佛所受食無有限量，應遍法界而無所著，
無施者、無受者，悉皆平等，如法受食。」 ^433a20

爾時，舍利子心生疑念：「施食長者從何所來？
豈非妙吉祥菩薩所化而作佛事？」 ^433a23

爾時，世尊知舍利子心之疑念，即告舍利子言：
「汝舍利子勿作是念，若來、若去，佛自知時。」 ^433a25

爾時，世尊以所受食擲鉢置地。
其所擲鉢於下方世界各各佛剎現說法者，一一佛前鉢皆至彼。 ^433a28

諸佛弟子各發問言：「此鉢從何所來？」
諸佛皆為告言：「上方世界名曰娑婆，有佛、
世尊號釋迦牟尼，今現說法。
此鉢從彼而來，為欲教化諸菩薩故。」 ^433b1

其鉢下過七十二殑伽河沙數佛剎，有世界名光明，
佛號光明王如來、應供、正等正覺，現在說法，於彼佛前虛空中住。 ^433b4

爾時，釋迦牟尼佛擲是鉢已，即告尊者舍利子言：「汝舍利子！
當以神力觀所擲鉢今在何處、於何所住？」 ^433b7

是時舍利子即入十千三摩地門，於其定中以自智力及佛神通力於十千佛剎遍觀此鉢，
不見所住。從定出已而白佛言：「世尊！
如我所觀，經十千佛剎，不見此鉢所住之處。」 ^433b9

爾時，世尊即告尊者大目乾連言：「汝大目乾連！
當以神力觀所擲鉢何所而住？」 ^433b14

是時尊者大目乾連承佛聖旨，即入八千三摩地門，
於其定中以自通力於下方世界經八千佛剎遍觀此鉢，亦不見所住。
從定出已，前白佛言：「世尊！
我以自通力於下方世界經八千佛剎，不見此鉢所住之處。」 ^433b15

爾時，世尊即告尊者須菩提言：「汝當以神通力觀所擲鉢今在何處、
於何處住？」 ^433b21

須菩提承佛聖旨，即入萬二千三摩地門，
於其定中經萬二千佛剎遍觀此鉢，不見所住。
從定出已，前白佛言：「世尊！
我以自通力經萬二千佛剎遍觀此鉢，不見所住。」 ^433b22

如是，五百聲聞弟子各各以自神通及天眼力遍觀此鉢，皆不能見。 ^433b26

爾時，尊者須菩提前白慈氏菩薩摩訶薩言：
「仁者受一生記，當補佛處。
惟願今時入三摩地觀鉢所往，示諸大眾。」 ^433b28

慈氏菩薩告須菩提言：「尊者！
然我受一生記當得阿耨多羅三藐三菩提，
所有妙吉祥菩薩一切三摩地門名字尚不能知，何況證入？
唯妙吉祥菩薩悉能證之、所作所行無不通達。
須菩提！諸佛、如來所作，今我豈能知耶？
是故，我今神通、智慧未逮於妙吉祥菩薩。
而今世尊所擲之鉢，唯妙吉祥可知所住，降茲已往皆莫能知。」 ^433c1

是時須菩提前白佛言：「世尊！
彼妙吉祥菩薩功德尊勝，自捨如來無能過者，應知世尊所擲之鉢。
惟願世尊勅妙吉祥菩薩以大神通取鉢赴會，示諸大眾而作佛事。」 ^433c8

於時世尊即告妙吉祥菩薩言：「妙吉祥！
汝知此鉢當何所往，復何所住。」 ^433c12

於是妙吉祥菩薩承佛語已，而作是念：
「我今不起于座、不離佛會、不隱其身，當取此鉢示諸大眾。」
作是念已即入三摩地，於其定中舒其右手，於下方界過一一佛剎。
於一一佛前，其手發聲作如是言：「我今敬禮諸佛，
我師釋迦牟尼佛問訊世尊：『少病、少惱，
起居輕利，安樂行不？』」
伸問訊已，其手於一一毛孔放百千俱胝光明，
一一光明有百千蓮華，一一華上各有如來坐於其上，一一如來各各讚歎釋迦牟尼佛。
一一世界皆悉六種震動，現大光明遍照佛土，
復現幢幡、傘蓋、種種嚴飾之具而作佛事。
如是，一一佛剎悉皆如是，度七十二殑伽沙數佛剎已到光明王佛所，
其手發聲致敬問訊亦復如是。
復放百千光明，一一光中有百千蓮華，
一一華上皆有佛坐，諸佛各各讚歎釋迦如來，
光明交照，洞徹無量。 ^433c14

爾時，光明王佛會中有菩薩名曰光幢，
從座而起，前白光明王如來言：「此手何來？
現如是相，放此光明，復於光中現如是蓮華，
於其華上有諸如來，各各讚歎釋迦牟尼佛。
是相云何？願佛宣示。」 ^434a1

爾時，光明王如來告光幢菩薩言：「上方去此七十二殑伽沙數佛剎，
有世界名娑婆，佛號釋迦牟尼應、正等覺，現在說法教化眾生。
彼有菩薩名妙吉祥，具大功德，被不思議精進鎧，
有大智力，已到彼岸。
是菩薩於彼釋迦牟尼佛會中不起於座，舒其右手來取其鉢。
以是緣故，有斯瑞應。」 ^434a5

爾時，光明王如來從於眉間放大光明，
普照七十二殑伽沙數佛剎，上至娑婆世界，廣大照曜。
而此世界所有眾生蒙光照者，得大快樂如轉輪王，
所有修菩薩行者蒙光所照皆得其果自行圓滿，
所有諸大菩薩皆得日光三摩地門，所有修聲聞行者皆得八解脫法門。
彼光明王佛剎諸菩薩承如來光，皆得見此娑婆世界釋迦牟尼佛，
并妙吉祥菩薩、諸聲聞眾圍繞說法。 ^434a12

爾時，光幢菩薩摩訶薩見此娑婆世界眾生業濁而生悲泣，
即白光明王如來言：「世尊！
我承佛光明得見彼娑婆世界，而此世界穢惡充滿，
諸大菩薩生於彼處，譬如吠瑠璃寶沒於泥中。
是事云何？」 ^434a21

爾時，光明王如來告光幢菩薩言：「善男子！
勿作是言。我此世界諸修菩薩行者於十劫中修習禪定，
而不及彼娑婆世界眾生發起一念慈悲喜捨之心，
便能獲於無量功德、滅除一切煩惱重障。
何以故？娑婆世界眾生猛利。
是故，諸菩薩生於彼中為護佛法故，汝今勿應而生悲泣。」 ^434a26

爾時，釋迦牟尼佛會中諸菩薩眾蒙光照已即白佛言：「世尊！
何緣有此光明，普能照曜，亦令我等生大適悅、諸眾生等滅諸煩惱？」 ^434b4

釋迦牟尼佛告諸菩薩言：「善男子！
下方去此七十二殑伽沙佛剎，有世界名曰光明，
有佛、如來名光明王，應、正等覺，現在說法，教化眾生。
彼佛眉間放大光明照此世界。」 ^434b6

是時諸菩薩復白佛言：「世尊！
我今欲見彼光明世界、光明王佛及諸菩薩，願佛以神通力令我得見。」 ^434b10

爾時，釋迦牟尼佛現其足下千輻輪相，
於其輪中放大光明，下照七十二殑伽沙數世界至光明王佛剎，
廣大照曜。是時諸菩薩眾乘佛光明，皆得見彼光明王佛及諸菩薩已，
而能獲妙高燈三摩地法門。 ^434b13

於時下方一一佛剎光明普照，與此娑婆世界互得相見，逈無障礙。
如是，下方諸世界乃至光明王佛剎諸菩薩眾，
與此娑婆世界諸菩薩互相觀見，各得瞻敬。
譬如日光去其闇暝，一切眾生各得相見亦復如是。
是時，彼諸菩薩各各發起精進之心，趣求大果。 ^434b17

爾時，妙吉祥菩薩舒手至光明王如來前，住虛空中。
當取鉢時，有諸佛剎無數百千俱胝那由他大菩薩眾恭敬圍繞，
隨鉢上至娑婆世界，瑞相光明皆悉漸隱。 ^434b24

妙吉祥菩薩置鉢於釋迦牟尼佛前虛空中住。
於是出三摩地，從座而起，前詣佛所，禮世尊足而白佛言：「世尊！
我承佛旨，於下方世界取所擲鉢，今在佛前置虛空中，願佛納受。」
於是世尊默然而受。 ^434b27

是時，下方世界諸佛剎中菩薩之眾隨鉢至者，
咸詣釋迦牟尼佛前，禮敬雙足，各各稱彼佛名：
「某佛、如來、正等正覺問訊世尊：『少病、少惱，
起居輕利，氣力安不？
教化眾生無疲勞耶？』」 ^434c3

如是伸敬已畢，世尊安慰，退坐一面。 ^434c7

爾時，世尊告舍利子言：「汝今諦聽，當為汝說妙吉祥菩薩過去所行及本因緣。」
時舍利子受教而聽。 ^434c8

佛言：「舍利子！過去無數百千俱胝那由他劫，
彼時有佛號無能勝幢如來、應供正等正覺，
出現於世，彼佛世界名不可毀。
有八萬四千聲聞之眾、萬二千菩薩眾，彼佛說三乘法教化眾生。
是佛亦出五濁惡世，為諸菩薩說六波羅蜜法。 ^434c10

「舍利子！彼時有苾芻名曰智王，聰慧明達，善說法要。
是苾芻食時著衣持鉢，入一王城次第乞食，其城名曰廣大。
得滿鉢眾味食已，將出彼城。
是時城中有長者子名曰淨臂，在母懷中，
見彼苾芻持鉢而過，即詣苾芻前，欲鉢中飲食。
是時苾芻見是童子善根純熟是大法器，即取鉢中歡喜團而授與之。
童子得彼食已，發歡喜心，隨智王苾芻至無能勝幢如來之所。 ^434c15

「時彼童子即詣佛前禮世尊足。
智王苾芻將所乞食授其童子，而告之言：
『汝以此食供養世尊及諸大眾，當令汝得無量福聚。』
是時童子如苾芻言，即捧其食添世尊鉢；
食猶未盡，然後次第供諸大眾。
是會菩薩、聲聞咸受其食，悉皆飽滿，食猶未盡。」 ^434c23

佛告舍利子：「淨臂童子既供養已，心大歡喜，
即於佛前說伽陀曰：
　　「『我以無盡食，供佛及大眾，
　　我今供養已，獲福聚無疑。
　　所施食無盡，佛功德無盡，
　　今供養於佛，必獲無盡福。
　　我以無盡食，供養於世尊，
　　增長諸善根，相續無窮盡。』 ^434c29

「如是，以一鉢食於七日中供養如來及聲聞、
菩薩之眾，以佛威力故，食猶不盡。 ^435a8

「是時，智王苾芻告彼童子言：『汝供養已，
當歸依佛、歸依法、歸依僧，受佛戒法，盡形受持。』
是時童子受苾芻教，歸佛、法、僧。
既歸依已，即生隨喜，發阿耨多羅三藐三菩提心。 ^435a9

「是時淨臂父母求覓其子，到無能勝幢如來會中。
到已，禮世尊足，住立一面。
淨臂童子見其父母，心生歡喜，問訊起居，
於父母前說伽陀曰：
　　「『父母今善來，諸佛甚難值，
　　我求大菩提，為一切眾生。
　　當觀佛相好，身放妙光明，
　　諸有智慧者，應求菩提果。
　　我今求出家，願父母聽許，
　　不樂於富樂，以佛難值故。』 ^435a13

「爾時，父母即為其子說伽陀曰：
　　「『我聽汝出家，趣無上菩提，
　　我以汝因緣，亦當如是學。』」 ^435a23

佛告舍利子：「是時淨臂童子蒙其父母聽許出家。
時彼父母深生信樂，亦復出家，歸佛、法、
僧，歡喜信受。是時復有五百人同時發阿耨多羅三藐三菩提心，
皆悉歸佛出家，佛皆攝受。」 ^435a26

佛告舍利子：「汝今當知：爾時智王苾芻者，豈異人乎？
即今妙吉祥菩薩是。
淨臂童子者，今我身是。 ^435b1

「舍利子！我往昔時為長者子，因彼妙吉祥菩薩授我鉢故，令我發大菩提心。 ^435b3

「又，舍利子！我從初發大菩提心乃至果滿，
十力、無畏、一切功德、具無盡智，皆因妙吉祥菩薩起發開導。
何以故？我所發心猶如虛空，無有邊際。 ^435b5

「又，舍利子！所有十方無量無數同名釋迦牟尼佛，皆如我於妙吉祥所開發菩提心。 ^435b8

「又，舍利子！過去底沙如來、弗沙如來、燃燈如來、
尸棄如來，如是諸佛，我於無量劫中稱讚其名，
是諸如來亦同我於妙吉祥菩薩所發起道心，
得成正覺，轉妙法輪。 ^435b10

「又，舍利子！所有諸修菩薩行者，初處兜率天，
示降生相出現世間；初生王宮，然後修諸苦行；
乃至坐於道場，皆因妙吉祥菩薩教化示導。 ^435b13

「舍利子！當知妙吉祥菩薩為諸菩薩母，出生一切諸菩薩故。 ^435b16

「舍利子！如我所說皆是真實，如是往昔因緣應如是知。」 ^435b18

佛說是語時，十方一切佛剎悉現種種寶蓋而來供養妙吉祥菩薩，
於一一蓋中放大光明廣照娑婆世界。
復於蓋中出妙音聲，作如是言：「如釋迦牟尼佛所說，
如是如是，往昔從彼妙吉祥菩薩發菩提心。」 ^435b19

爾時，釋迦牟尼佛會中先退菩提心者——二百天子——見佛、
世尊及妙吉祥菩薩現如是種種不思議事，
及聞佛說本起因緣，各作是念：「一切諸佛無上大法不可得聞，
何況得見諸佛如來功德如是？
我今宜於世尊前捨下劣心，發起無上大菩提意，決趣無上大菩提果。」
作是念已，即發堅固阿耨多羅三藐三菩提心，不復退轉。
佛說未曾有正法經卷第二
 ^435b24
