
hui:: 
pin:: 
### 2
大般若波羅蜜多經卷第四百一十九
三藏法師玄奘奉　詔譯
第二分無所有品第二十一之二
「復次，善現！我乃至見者無所有故，當知乃至佛十力亦無所有。
佛十力無所有故，當知虛空亦無所有。
虛空無所有故，當知大乘亦無所有。
大乘無所有故，當知無量亦無所有。
無量無所有故，當知無數亦無所有。
無數無所有故，當知無邊亦無所有。
無邊無所有故，當知一切法亦無所有。
由此因緣，故說大乘普能容受無量無數無邊有情。
何以故？善現！若我乃至見者，若佛十力、
若虛空、若大乘、若無量、若無數、若無邊、
若一切法，如是一切皆無所有不可得故。 ^101c24

「復次，善現！我乃至見者無所有故，當知四無所畏、
四無礙解、大慈、大悲、大喜、大捨、十八佛不共法展轉亦無所有。
四無所畏乃至十八佛不共法無所有故，當知虛空亦無所有。
虛空無所有故，當知大乘亦無所有。
大乘無所有故，當知無量亦無所有。
無量無所有故，當知無數亦無所有。
無數無所有故，當知無邊亦無所有。
無邊無所有故，當知一切法亦無所有。
由此因緣，故說大乘普能容受無量無數無邊有情。
何以故？善現！若我乃至見者，若四無所畏乃至十八佛不共法，
若虛空、若大乘、若無量、若無數、若無邊、
若一切法，如是一切皆無所有不可得故。 ^102a5

「復次，善現！我乃至見者無所有故，當知種性法亦無所有。
種性法無所有故，當知虛空亦無所有。
虛空無所有故，當知大乘亦無所有。
大乘無所有故，當知無量亦無所有。
無量無所有故，當知無數亦無所有。
無數無所有故，當知無邊亦無所有。
無邊無所有故，當知一切法亦無所有。
由此因緣，故說大乘普能容受無量無數無邊有情。
何以故？善現！若我乃至見者，若種性法、
若虛空、若大乘、若無量、若無數、若無邊、
若一切法，如是一切皆無所有不可得故。 ^102a17

「復次，善現！我乃至見者無所有故，當知第八法、
預流法、一來法、不還法、阿羅漢法、獨覺法、
菩薩法、如來法展轉亦無所有。
第八法乃至如來法無所有故，當知虛空亦無所有。
虛空無所有故，當知大乘亦無所有。
大乘無所有故，當知無量亦無所有。
無量無所有故，當知無數亦無所有。
無數無所有故，當知無邊亦無所有。
無邊無所有故，當知一切法亦無所有。
由此因緣，故說大乘普能容受無量無數無邊有情。
何以故？善現！若我乃至見者，若第八法乃至如來法，
若虛空、若大乘、若無量、若無數、若無邊、
若一切法，如是一切皆無所有不可得故。 ^102a28

「復次，善現！我乃至見者無所有故，當知預流亦無所有。
預流無所有故，當知虛空亦無所有。
虛空無所有故，當知大乘亦無所有。
大乘無所有故，當知無量亦無所有。
無量無所有故，當知無數亦無所有。
無數無所有故，當知無邊亦無所有。
無邊無所有故，當知一切法亦無所有。
由此因緣，故說大乘普能容受無量無數無邊有情。
何以故？善現！若我乃至見者，若預流、若虛空、
若大乘、若無量、若無數、若無邊、若一切法，如是一切皆無所有不可得故。 ^102b11

「復次，善現！我乃至見者無所有故，當知一來、
不還、阿羅漢、獨覺、菩薩、如來亦無所有。
一來乃至如來無所有故，當知虛空亦無所有。
虛空無所有故，當知大乘亦無所有。
大乘無所有故，當知無量亦無所有。
無量無所有故，當知無數亦無所有。
無數無所有故，當知無邊亦無所有。
無邊無所有故，當知一切法亦無所有。
由此因緣，故說大乘普能容受無量無數無邊有情。
何以故？善現！若我乃至見者，若一來乃至如來，
若虛空、若大乘、若無量、若無數、若無邊、
若一切法，如是一切皆無所有不可得故。 ^102b21

「復次，善現！我乃至見者無所有故，當知聲聞亦無所有。
聲聞無所有故，當知獨覺亦無所有。
獨覺無所有故，當知正等覺亦無所有。
正等覺無所有故，當知大乘亦無所有。
大乘無所有故，當知獨覺乘亦無所有。
獨覺乘無所有故，當知聲聞乘亦無所有。
聲聞乘無所有故，當知如來亦無所有。
如來無所有故，當知一切相智亦無所有。
一切相智無所有故，當知虛空亦無所有。
虛空無所有故，當知大乘亦無所有。
大乘無所有故，當知無量亦無所有。
無量無所有故，當知無數亦無所有。
無數無所有故，當知無邊亦無所有；無邊無所有故，當知一切法亦無所有。
由此因緣，故說大乘普能容受無量無數無邊有情。
何以故？善現！若我乃至見者，若聲聞、若獨覺、
若正等覺、若大乘、若獨覺乘、若聲聞乘、
若如來、若一切相智、若虛空、若大乘、若無量、
若無數、若無邊、若一切法，如是一切皆無所有不可得故。 ^102c3

「復次，善現！如涅槃界普能容受無量無數無邊有情，
大乘亦爾，普能容受無量無數無邊有情。
由此因緣故作是說：猶如虛空普能容受無量無數無邊有情，
大乘亦爾，普能容受無量無數無邊有情。 ^102c21

「復次，善現！汝說『又如虛空無來無去無住可見，
大乘亦爾，無來無去無住可見。』
者，如是！如是！如汝所說。
所以者何？善現！以一切法無來無去亦復不住。
何以故？善現！以一切法若動若住不可得故，
由此因緣，大乘亦無來處、去處、住處可得。
所以者何？善現！色無所從來，亦無所去，
亦無所住；受、想、行、識無所從來，亦無所去，亦無所住。
善現！色本性無所從來，亦無所去，亦無所住；
受、想、行、識本性無所從來，亦無所去，亦無所住。
善現！色真如無所從來，亦無所去，亦無所住；
受、想、行、識真如無所從來，亦無所去，亦無所住。
善現！色自性無所從來，亦無所去，亦無所住；
受、想、行、識、自性無所從來，亦無所去，亦無所住。
善現！色自相無所從來，亦無所去，亦無所住；
受、想、行、識自相無所從來，亦無所去，亦無所住。
何以故？善現！色乃至識本性、真如、自性、自相若動若住不可得故。 ^102c25

「復次，善現！眼處無所從來，亦無所去，亦無所住；
耳、鼻、舌、身、意處無所從來，亦無所去，亦無所住。
善現！眼處本性無所從來，亦無所去，亦無所住；
耳、鼻、舌、身、意處本性無所從來，亦無所去，亦無所住。
善現！眼處真如無所從來，亦無所去，亦無所住；
耳、鼻、舌、身、意處真如無所從來，亦無所去，亦無所住。
善現！眼處自性無所從來，亦無所去，亦無所住；
耳、鼻、舌、身、意處自性無所從來，亦無所去，亦無所住。
善現！眼處自相無所從來，亦無所去，亦無所住；
耳、鼻、舌、身、意處自相無所從來，亦無所去，亦無所住。
何以故？善現！眼處乃至意處本性、真如、
自性、自相若動若住不可得故。 ^103a13

「復次，善現！色處無所從來，亦無所去，亦無所住；
聲、香、味、觸、法處無所從來，亦無所去，亦無所住。
善現！色處本性無所從來，亦無所去，亦無所住；
聲、香、味、觸、法處本性無所從來，亦無所去，亦無所住。
善現！色處真如無所從來，亦無所去，亦無所住；
聲、香、味、觸、法處真如無所從來，亦無所去，亦無所住。
善現！色處自性無所從來，亦無所去，亦無所住；
聲、香、味、觸、法處自性無所從來，亦無所去，亦無所住。
善現！色處自相無所從來，亦無所去，亦無所住；
聲、香、味、觸、法處自相無所從來，亦無所去，亦無所住。
何以故？善現！色處乃至法處本性、真如、
自性、自相若動若住不可得故。 ^103a27

「復次，善現！眼界無所從來，亦無所去，亦無所住；
耳、鼻、舌、身、意界無所從來，亦無所去，亦無所住。
善現！眼界本性無所從來，亦無所去，亦無所住；
耳、鼻、舌、身、意界本性無所從來，亦無所去，亦無所住。
善現！眼界真如無所從來，亦無所去，亦無所住；
耳、鼻、舌、身、意界真如無所從來，亦無所去，亦無所住。
善現！眼界自性無所從來，亦無所去，亦無所住；
耳、鼻、舌、身、意界自性無所從來，亦無所去，亦無所住。
善現！眼界自相無所從來，亦無所去，亦無所住；
耳、鼻、舌、身、意界自相無所從來，亦無所去，亦無所住。
何以故？善現！眼界乃至意界本性、真如、
自性、自相若動若住不可得故。 ^103b10

「復次，善現！色界無所從來，亦無所去，亦無所住；
聲、香、味、觸、法界無所從來，亦無所去，亦無所住。
善現！色界本性無所從來，亦無所去，亦無所住；
聲、香、味、觸、法界本性無所從來，亦無所去，亦無所住。
善現！色界真如無所從來，亦無所去，亦無所住；
聲、香、味、觸、法界真如無所從來，亦無所去，亦無所住。
善現！色界自性無所從來，亦無所去，亦無所住；
聲、香、味、觸、法界自性無所從來，亦無所去，亦無所住。
善現！色界自相無所從來，亦無所去，亦無所住；
聲、香、味、觸、法界自相無所從來，亦無所去，亦無所住。
何以故？善現！色界乃至法界本性、真如、
自性、自相若動若住不可得故。 ^103b24

「復次，善現！眼識界無所從來，亦無所去，
亦無所住；耳、鼻、舌、身、意識界無所從來，
亦無所去，亦無所住。
善現！眼識界本性無所從來，亦無所去，
亦無所住；耳、鼻、舌、身、意識界本性無所從來，
亦無所去，亦無所住。
善現！眼識界真如無所從來，亦無所去，
亦無所住；耳、鼻、舌、身、意識界真如無所從來，
亦無所去，亦無所住。
善現！眼識界自性無所從來，亦無所去，
亦無所住；耳、鼻、舌、身、意識界自性無所從來，
亦無所去，亦無所住。
善現！眼識界自相無所從來，亦無所去，
亦無所住；耳、鼻、舌、身、意識界自相無所從來，
亦無所去，亦無所住。
何以故？善現！眼識界乃至意識界本性、
真如、自性、自相若動若住不可得故。 ^103c7

「復次，善現！眼觸無所從來，亦無所去，亦無所住；
耳、鼻、舌、身、意觸無所從來，亦無所去，亦無所住。
善現！眼觸本性無所從來，亦無所去，亦無所住；
耳、鼻、舌、身、意觸本性無所從來，亦無所去，亦無所住。
善現！眼觸真如無所從來，亦無所去，亦無所住；
耳、鼻、舌、身、意觸真如無所從來，亦無所去，亦無所住。
善現！眼觸自性無所從來，亦無所去，亦無所住；
耳、鼻、舌、身、意觸自性無所從來，亦無所去，亦無所住。
善現！眼觸自相無所從來，亦無所去，亦無所住；
耳、鼻、舌、身、意觸自相無所從來，亦無所去，亦無所住。
何以故？善現！眼觸乃至意觸本性、真如、
自性、自相若動若住不可得故。 ^103c21

「復次，善現！眼觸為緣所生諸受無所從來，
亦無所去，亦無所住；耳、鼻、舌、身、意觸為緣所生諸受無所從來，
亦無所去，亦無所住。
善現！眼觸為緣所生諸受本性無所從來，
亦無所去，亦無所住；耳、鼻、舌、身、意觸為緣所生諸受本性無所從來，
亦無所去，亦無所住。
善現！眼觸為緣所生諸受真如無所從來，
亦無所去，亦無所住；耳、鼻、舌、身、意觸為緣所生諸受真如無所從來，
亦無所去，亦無所住。
善現！眼觸為緣所生諸受自性無所從來，
亦無所去，亦無所住；耳、鼻、舌、身、意觸為緣所生諸受自性無所從來，
亦無所去，亦無所住。
善現！眼觸為緣所生諸受自相無所從來，
亦無所去，亦無所住；耳、鼻、舌、身、意觸為緣所生諸受自相無所從來，
亦無所去，亦無所住。
何以故？善現！眼觸為緣所生諸受乃至意觸為緣所生諸受本性、
真如、自性、自相若動若住不可得故。 ^104a4

「復次，善現！地界無所從來，亦無所去，亦無所住；
水、火、風、空、識界無所從來，亦無所去，亦無所住。
善現！地界本性無所從來，亦無所去，亦無所住；
水、火、風、空、識界本性無所從來，亦無所去，亦無所住。
善現！地界真如無所從來，亦無所去，亦無所住；
水、火、風、空、識界真如無所從來，亦無所去，亦無所住。
善現！地界自性無所從來，亦無所去，亦無所住；
水、火、風、空、識界自性無所從來，亦無所去，亦無所住。
善現！地界自相無所從來，亦無所去，亦無所住；
水、火、風、空、識界自相無所從來，亦無所去，亦無所住。
何以故？善現！地界乃至識界本性、真如、
自性、自相若動若住不可得故。 ^104a22

「復次，善現！法界無所從來，亦無所去，亦無所住；
真如、實際、不思議界、安隱界等無所從來，
亦無所去，亦無所住。
善現！法界本性無所從來，亦無所去，亦無所住；
真如、實際、不思議界、安隱界等本性無所從來，
亦無所去，亦無所住。
善現！法界真如無所從來，亦無所去，亦無所住；
真如、實際、不思議界、安隱界等真如無所從來，
亦無所去，亦無所住。
善現！法界自性無所從來，亦無所去，亦無所住；
真如、實際、不思議界、安隱界等自性無所從來，
亦無所去，亦無所住。
善現！法界自相無所從來，亦無所去，亦無所住；
真如、實際、不思議界、安隱界等自相無所從來，
亦無所去，亦無所住。
何以故？善現！法界乃至安隱界等本性、
真如、自性、自相若動若住不可得故。 ^104b5

「復次，善現！布施波羅蜜多無所從來，亦無所去，
亦無所住；淨戒、安忍、精進、靜慮、般若波羅蜜多無所從來，
亦無所去，亦無所住。
善現！布施波羅蜜多本性無所從來，亦無所去，
亦無所住；淨戒、安忍、精進、靜慮、般若波羅蜜多本性無所從來，
亦無所去，亦無所住。
善現！布施波羅蜜多真如無所從來，亦無所去，
亦無所住；淨戒、安忍、精進、靜慮、般若波羅蜜多真如無所從來，
亦無所去，亦無所住。
善現！布施波羅蜜多自性無所從來，亦無所去，
亦無所住；淨戒、安忍、精進、靜慮、般若波羅蜜多自性無所從來，
亦無所去，亦無所住。
善現！布施波羅蜜多自相無所從來，亦無所去，
亦無所住；淨戒、安忍、精進、靜慮、般若波羅蜜多自相無所從來，
亦無所去，亦無所住。
何以故？善現！布施波羅蜜多乃至般若波羅蜜多本性、
真如、自性、自相若動若住不可得故。 ^104b20

「復次，善現！四念住無所從來，亦無所去，
亦無所住；四正斷、四神足、五根、五力、七等覺支、
八聖道支無所從來，亦無所去，亦無所住。
善現！四念住本性無所從來，亦無所去，
亦無所住；四正斷乃至八聖道支本性無所從來，
亦無所去，亦無所住。
善現！四念住真如無所從來，亦無所去，
亦無所住；四正斷乃至八聖道支真如無所從來，
亦無所去，亦無所住。
善現！四念住自性無所從來，亦無所去，
亦無所住；四正斷乃至八聖道支自性無所從來，
亦無所去，亦無所住。
善現！四念住自相無所從來，亦無所去，
亦無所住；四正斷乃至八聖道支自相無所從來，
亦無所去，亦無所住。
何以故？善現！四念住乃至八聖道支本性、
真如、自性、自相若動若住不可得故。 ^104c8

「復次，善現！如是乃至佛十力無所從來，
亦無所去，亦無所住；四無所畏、四無礙解、
大慈、大悲、大喜、大捨、十八佛不共法無所從來，
亦無所去，亦無所住。
善現！佛十力本性無所從來，亦無所去，
亦無所住；四無所畏乃至十八佛不共法本性無所從來，
亦無所去，亦無所住。
善現！佛十力真如無所從來，亦無所去，
亦無所住；四無所畏乃至十八佛不共法真如無所從來，
亦無所去，亦無所住。
善現！佛十力自性無所從來，亦無所去，
亦無所住；四無所畏乃至十八佛不共法自性無所從來，
亦無所去，亦無所住。
善現！佛十力自相無所從來，亦無所去，
亦無所住；四無所畏乃至十八佛不共法自相無所從來，
亦無所去，亦無所住。
何以故？善現！佛十力乃至十八佛不共法本性、
真如、自性、自相若動若住不可得故。 ^104c22

「復次，善現！菩提無所從來，亦無所去，亦無所住；
佛陀無所從來，亦無所去，亦無所住。
善現！菩提本性無所從來，亦無所去，亦無所住；
佛陀本性無所從來，亦無所去，亦無所住。
善現！菩提真如無所從來，亦無所去，亦無所住；
佛陀真如無所從來，亦無所去，亦無所住。
善現！菩提自性無所從來，亦無所去，亦無所住；
佛陀自性無所從來，亦無所去，亦無所住。
善現！菩提自相無所從來，亦無所去，亦無所住；
佛陀自相無所從來，亦無所去，亦無所住。
何以故？善現！菩提佛陀本性、真如、自性、自相若動若住不可得故。 ^105a9

「復次，善現！有為界無所從來，亦無所去，
亦無所住；無為界無所從來，亦無所去，亦無所住。
善現！有為界本性無所從來，亦無所去，
亦無所住；無為界本性無所從來，亦無所去，亦無所住。
善現！有為界真如無所從來，亦無所去，
亦無所住；無為界真如無所從來，亦無所去，亦無所住。
善現！有為界自性無所從來，亦無所去，
亦無所住；無為界自性無所從來，亦無所去，亦無所住。
善現！有為界自相無所從來，亦無所去，
亦無所住；無為界自相無所從來，亦無所去，亦無所住。
何以故？善現！有為界、無為界本性、真如、
自性、自相若動若住不可得故。 ^105a21

「善現！由此因緣，故說大乘無來無去無住可見，猶如虛空。 ^105b4

「復次，善現！汝說『又如虛空前、後、中際皆不可得，
大乘亦爾，前、後、中際皆不可得；三世平等超出三世，故名大乘。』
者，如是！如是！如汝所說。
所以者何？善現！過去世過去世空，未來世未來世空，
現在世現在世空，三世平等三世平等空，
超出三世超出三世空，大乘大乘空，菩薩菩薩空。
何以故？善現！空無一、二、三、四、五等差別之相，是故大乘三世平等超出三世。 ^105b6

「善現！此大乘中，等不等相俱不可得，貪離貪相俱不可得，
瞋離瞋相俱不可得，癡離癡相俱不可得，
慢離慢相俱不可得，如是乃至善非善相俱不可得，
有記無記相俱不可得，常無常相俱不可得，
樂及苦相俱不可得，我無我相俱不可得，
淨不淨相俱不可得，欲界出欲界相俱不可得，
色界出色界相俱不可得，無色界出無色界相俱不可得。
何以故？善現！此大乘中諸法自性不可得故。 ^105b14

「復次，善現！過去色過去色空，未來現在色未來現在色空；
過去受、想、行、識過去受、想、行、識空，未來現在受、
想、行、識未來現在受、想、行、識空。 ^105b23

「善現！空中過去色不可得。
何以故？過去色即是空，空性亦空，空中空尚不可得，何況空中有過去色可得！
善現！空中未來現在色不可得。
何以故？未來現在色即是空，空性亦空，
空中空尚不可得，何況空中有未來現在色可得！
善現！空中過去受、想、行、識不可得。
何以故？過去受、想、行、識即是空，空性亦空，
空中空尚不可得，何況空中有過去受、
想、行、識可得！善現！
空中未來現在受、想、行、識不可得。
何以故？未來現在受、想、行、識即是空，空性亦空，
空中空尚不可得，何況空中有未來現在受、
想、行、識可得！ ^105b26

「復次，善現！過去眼處過去眼處空，未來現在眼處未來現在眼處空；
過去耳、鼻、舌、身、意處過去耳、鼻、舌、身、意處空，
未來現在耳、鼻、舌、身、意處未來現在耳、
鼻、舌、身、意處空。 ^105c8

「善現！空中過去眼處不可得。
何以故？過去眼處即是空，空性亦空，空中空尚不可得，何況空中有過去眼處可得！
善現！空中未來現在眼處不可得。
何以故？未來現在眼處即是空，空性亦空，
空中空尚不可得，何況空中有未來現在眼處可得！
善現！空中過去耳、鼻、舌、身、意處不可得。
何以故？過去耳、鼻、舌、身、意處即是空，空性亦空，
空中空尚不可得，何況空中有過去耳、
鼻、舌、身、意處可得！
善現！空中未來現在耳、鼻、舌、身、意處不可得。
何以故？未來現在耳、鼻、舌、身、意處即是空，
空性亦空，空中空尚不可得，何況空中有未來現在耳、
鼻、舌、身、意處可得！ ^105c12

「復次，善現！過去色處過去色處空，未來現在色處未來現在色處空；
過去聲、香、味、觸、法處過去聲、香、味、觸、法處空，
未來現在聲、香、味、觸、法處未來現在聲、
香、味、觸、法處空。 ^105c25

「善現！空中過去色處不可得。
何以故？過去色處即是空，空性亦空，空中空尚不可得，何況空中有過去色處可得！
善現！空中未來現在色處不可得。
何以故？未來現在色處即是空，空性亦空，
空中空尚不可得，何況空中有未來現在色處可得！
善現！空中過去聲、香、味、觸、法處不可得。
何以故？過去聲、香、味、觸、法處即是空，空性亦空，
空中空尚不可得，何況空中有過去聲、
香、味、觸、法處可得！
善現！空中未來現在聲、香、味、觸、法處不可得。
何以故？未來現在聲、香、味、觸、法處即是空，
空性亦空，空中空尚不可得，何況空中有未來現在聲、
香、味、觸、法處可得！ ^105c28

「復次，善現！過去眼界過去眼界空，未來現在眼界未來現在眼界空；
過去耳、鼻、舌、身、意界過去耳、鼻、舌、身、意界空，
未來現在耳、鼻、舌、身、意界未來現在耳、
鼻、舌、身、意界空。 ^106a12

「善現！空中過去眼界不可得。
何以故？過去眼界即是空，空性亦空，空中空尚不可得，何況空中有過去眼界可得！
善現！空中未來現在眼界不可得。
何以故？未來現在眼界即是空，空性亦空，
空中空尚不可得，何況空中有未來現在眼界可得！
善現！空中過去耳、鼻、舌、身、意界不可得。
何以故？過去耳、鼻、舌、身、意界即是空，空性亦空，
空中空尚不可得，何況空中有過去耳、
鼻、舌、身、意界可得！
善現！空中未來現在耳、鼻、舌、身、意界不可得。
何以故？未來現在耳、鼻、舌、身、意界即是空，
空性亦空，空中空尚不可得，何況空中有未來現在耳、
鼻、舌、身、意界可得！ ^106a15

「復次，善現！過去色界過去色界空，未來現在色界未來現在色界空；
過去聲、香、味、觸、法界過去聲、香、味、觸、法界空，
未來現在聲、香、味、觸、法界未來現在聲、
香、味、觸、法界空。 ^106a28

「善現！空中過去色界不可得。
何以故？過去色界即是空，空性亦空，空中空尚不可得，何況空中有過去色界可得！
善現！空中未來現在色界不可得。
何以故？未來現在色界即是空，空性亦空，
空中空尚不可得，何況空中有未來現在色界可得！
善現！空中過去聲、香、味、觸、法界不可得。
何以故？過去聲、香、味、觸、法界即是空，空性亦空，
空中空尚不可得，何況空中有過去聲、
香、味、觸、法界可得！
善現！空中未來現在聲、香、味、觸、法界不可得。
何以故？未來現在聲、香、味、觸、法界即是空，
空性亦空，空中空尚不可得，何況空中有未來現在聲、
香、味、觸、法界可得！ ^106b3

「復次，善現！過去眼識界過去眼識界空，
未來現在眼識界未來現在眼識界空；
過去耳、鼻、舌、身、意識界過去耳、鼻、舌、身、
意識界空，未來現在耳、鼻、舌、身、意識界未來現在耳、
鼻、舌、身、意識界空。 ^106b16

「善現！空中過去眼識界不可得。
何以故？過去眼識界即是空，空性亦空，
空中空尚不可得，何況空中有過去眼識界可得！
善現！空中未來現在眼識界不可得。
何以故？未來現在眼識界即是空，空性亦空，
空中空尚不可得，何況空中有未來現在眼識界可得！
善現！空中過去耳、鼻、舌、身、意識界不可得。
何以故？過去耳、鼻、舌、身、意識界即是空，
空性亦空，空中空尚不可得，何況空中有過去耳、
鼻、舌、身、意識界可得！
善現！空中未來現在耳、鼻、舌、身、意識界不可得。
何以故？未來現在耳、鼻、舌、身、意識界即是空，
空性亦空，空中空尚不可得，何況空中有未來現在耳、
鼻、舌、身、意識界可得！ ^106b20

「復次，善現！過去眼觸過去眼觸空，未來現在眼觸未來現在眼觸空；
過去耳、鼻、舌、身、意觸過去耳、鼻、舌、身、意觸空，
未來現在耳、鼻、舌、身、意觸未來現在耳、
鼻、舌、身、意觸空。 ^106c4

「善現！空中過去眼觸不可得。
何以故？過去眼觸即是空，空性亦空，空中空尚不可得，何況空中有過去眼觸可得！
善現！空中未來現在眼觸不可得。
何以故？未來現在眼觸即是空，空性亦空，
空中空尚不可得，何況空中有未來現在眼觸可得！
善現！空中過去耳、鼻、舌、身、意觸不可得。
何以故？過去耳、鼻、舌、身、意觸即是空，空性亦空，
空中空尚不可得，何況空中有過去耳、
鼻、舌、身、意觸可得！
善現！空中未來現在耳、鼻、舌、身、意觸不可得。
何以故？未來現在耳、鼻、舌、身、意觸即是空，
空性亦空，空中空尚不可得，何況空中有未來現在耳、
鼻、舌、身、意觸可得。 ^106c8

「復次，善現！過去眼觸為緣所生諸受過去眼觸為緣所生諸受空，
未來現在眼觸為緣所生諸受未來現在眼觸為緣所生諸受空；
過去耳、鼻、舌、身、意觸為緣所生諸受過去耳、
鼻、舌、身、意觸為緣所生諸受空，未來現在耳、
鼻、舌、身、意觸為緣所生諸受未來現在耳、
鼻、舌、身、意觸為緣所生諸受空。 ^106c20

「善現！空中過去眼觸為緣所生諸受不可得。
何以故？過去眼觸為緣所生諸受即是空，
空性亦空，空中空尚不可得，何況空中有過去眼觸為緣所生諸受可得！
善現！空中未來現在眼觸為緣所生諸受不可得。
何以故？未來現在眼觸為緣所生諸受即是空，
空性亦空，空中空尚不可得，何況空中有未來現在眼觸為緣所生諸受可得！
善現！空中過去耳、鼻、舌、身、意觸為緣所生諸受不可得。
何以故？過去耳、鼻、舌、身、意觸為緣所生諸受即是空，
空性亦空，空中空尚不可得，何況空中有過去耳、
鼻、舌、身、意觸為緣所生諸受可得！
善現！空中未來現在耳、鼻、舌、身、意觸為緣所生諸受不可得。
何以故？未來現在耳、鼻、舌、身、意觸為緣所生諸受即是空，
空性亦空，空中空尚不可得，何況空中有未來現在耳、
鼻、舌、身、意觸為緣所生諸受可得！
大般若波羅蜜多經卷第四百一十九
 ^106c26
