
jing:: 
# 佛說灌頂伏魔封印大神呪經
佛說灌頂伏魔封印大神呪經卷第七
translator:: 東晉天竺三藏帛尸梨蜜多羅譯
聞如是：
一時，佛在舍衛國祇樹精廬，與千二百五十人俱。 ^515a6

於時，天尊在禪室中，正是長齋之始，月十五日明星好時。
天帝釋及四天大王，地下鬼神、王臣、長者、
國中吏民，悉詣佛所，各欲問其所疑；天尊默然一無所說。 ^515a7

佛禪思念言：「一切十方無量眾生，常處愚冥不識真正，
樂為魔事造諸邪見，沒生死海誰能知者？
輪迴五道獨吾知耳。」
心念是已，便復閉目，繫心寂定久久不覺。 ^515a10

天帝承佛威神，知佛所念，即起合掌前為作禮，
却在一面彈右手指，而覺佛，曰：「欲有啟請。」 ^515a14

佛於是覺，問天帝釋曰：「欲何所問？」 ^515a16

天帝釋稽首佛足，長跪合掌，而白佛言：
「九十五種道法之中，尚有文頭婁法；況復世尊無上微妙，最勝法中而無此術？
唯願天尊顯揚方便化於愚冥，未達道眼使得開解，
離諸危厄無量重病，脫三界苦登泥洹道。
所問如是，唯願敷演。」 ^515a17

佛告天帝釋：「善哉，善哉！
諦聽，諦受！吾當為汝說大仙之法。
若是佛四輩弟子中，有諸邪惡鬼神所嬈恐怖毛竪，
當先自存念汝身如我之像，三十二相八十種好，
紫磨金色身長一丈六尺，項背日光。
存想吾身已，次復存念一千二百五十弟子；次復存念諸菩薩僧。
存念是三想已，又復存念五方大神：一者名曰亶遮阿加，
其身長大一丈二尺，著青色之衣吐于青氣，
住在東方；二者名曰摩呵祇斗，其身長大一丈二尺，
著赤色之衣吐于赤氣，住在南方；三者名曰移兜涅羅，
其身長大一丈二尺，著白色之衣吐于白氣，
住在西方；四者、名曰摩訶伽尼，其身長大一丈二尺，
著黑色之衣吐于黑氣，住在北方；五者、
名曰烏呾羅嬭，其身長大一丈二尺，著黃色之衣吐于黃氣，
住在中央。此五方之神各有眷屬，一神王者有七萬鬼神相隨逐也，
五方各有七萬鬼神，七五三十五萬諸鬼神悉來左右扶佐病者，
令免危厄過度諸難。
此鬼神王為人作護，令諸邪惡不得妄行。」 ^515a23

佛告天帝釋：「是為五方神王名字。
若後末世四輩弟子危厄之日，取上五方神王名字及其眷屬寫著員木之上，
名為文頭婁法，其義如是汝宣行之。」 ^515b14

天帝釋言：「員木文頭婁縱廣幾許？」 ^515b17

佛言：「縱廣七七分。」
天帝釋言：「何木最勝？」 ^515b18

佛言：「金銀珍寶最為上者，次栴檀木種種雜香，以此為文頭婁形。
若有疾病危難、恐怖邪鬼往來中傷嬈人者，
當如前法存思三想，及五方之神形色相類，
使一一分明如對目前，如人照鏡表裏盡見，
如此成就無餘分散專心一意，病者除愈，
恐者安隱，邪鬼惡神無不辟除。
此印所向之處，無不致福，却諸惡前諸善。 ^515b19

「若佛四輩弟子，欲行此神印之者，先當洗浴身體著香潔之衣，
禮敬十方無量諸佛、至真、等正覺。
持印之法，右手擎之，右手捉牛卷驅魔之杖長七尺，頭戴赤色呾魔#CB04205;#CB04208;神帽。
去病者七步，閉口七息之頃令存想成就。
存想成就已，舉右脚為先，還向病者，持此神印致病者身，
當胸上而安之；若是女人，復退還七步，
如前一意而立，存五大神，青氣之神吐青氣來入病者左手大母指，
中赤氣之神吐赤色之氣來入病者左足大母指中，
白色之神吐于白氣來入病者右手大母指中，
黑色之神吐于黑氣來入病者右足大母指中，
黃色之神吐于黃氣來入病者口中，此五氣之神吐五種正氣入病人身中，
諸邪惡氣一時消散，從臍中而出#CB00197; #CB00197;如煙。
譬如大風吹破雲雨，能善持神印威力如是，病苦除愈鬼氣亦滅。」 ^515b26

佛語天帝釋：「五方神王常應存思其形相也，
皆盡被鎧甲持弓帶箭，各隨其名位在印五方，
為病者作護，不令他餘鬼神往來身中，
逐諸邪惡令魔退散，不得留住其身中也。」 ^515c13

佛告天帝釋：「此文頭婁，一切鬼神厭迮磨滅，不得妄行非法之事。
此文頭婁印山，令山崩倒；印一切樹木，
樹木為之摧折；印於河海源池，泉水為之枯竭；印向水火為之消滅。
若四方卒風吹揚塵土，舉印向之即住不行，舉印向地地為之動。
若諸方盜賊亂起之時，舉印向之即便消散，
無復惡意皆生慈心，兩作和解不相掠奪各還正治。
此大神王之印章，有所向處無不為益，
印身中四百四病無不除愈，若持此印者誦一章以為呪說。」 ^515c18

佛又告言：「有一文頭婁七神名字，印人宅舍為人作護，
除滅邪惡驅逐外鬼面百由旬，各馳散而去不敢當人也，今我說之。」 ^515c28

佛言：「凡人所居處，常有七鬼神為人作衛護。
何等是耶？神名多賴哆、神名僧伽履、神名婆摩斯、
神名坻婆那、神名曇婆羅、神名彌輸多、
神名耆那舍，是七神者印人宅中，諸魔行惡心者聞見此神印即散而走。
若不去，往來相疑迷，頭破七分。」 ^516a1

佛語天帝釋：「是七神王，於我滅後護佛弟子，逐諸邪惡不令得住。
汝當宣示一切眾生，出入行來常當慎護是七神王以著心中，
莫有違犯；若犯是神，則便捨離人舍宅中也。
若佛弟子淨持齋戒，是七神王常在左右，
為人作福德擁護佐人，四面惡鬼無敢近者。
舍宅應以好色土臈而印門戶上，好函盛之繖蓋覆上，諸神營衛惡魔退散。」 ^516a8

佛告天帝釋：「我今為諸眾生演此相印，略說少耳。」 ^516a15

天帝釋聞佛演說文頭婁，歡喜無量稽首佛足，
長跪白佛言：「我今欲承佛威神，勅四天王并其神名字，為文頭婁法勸佐。
世尊！唯願許可。」 ^516a16

佛言：「聽汝演說。」 ^516a19

天帝釋即便前禮佛足三自歸命，歸命已訖語四眾言：
「今佛世尊聽我演說四王名字，以護四輩諸弟子眾舍宅四方攘災却禍，
逐諸邪鬼遠於界內。
既已聽說，今我演之。 ^516a20

「東方天王名提多羅吒，主諸災橫水火變怪，以神王名厭之吉。 ^516a25

「西方天王名毘留波叉，主諸逆賊怨家偷盜，以神王名厭之吉。 ^516a27

「南方天王名毘留離，主諸五溫疲勞疫氣惡毒鬪諍口舌，以神王名厭之吉。 ^516a29

「北方天王名毘沙門，主諸鬼魅魍魎往來鬼神作災異者，以神王名厭之吉。」 ^516b2

佛告天帝釋：「汝已能為未來眾生略演灌頂大神印呪四王名字，
次第如是。今我釋迦牟尼多陀阿伽度、
阿羅訶、三藐三菩提，順本諸佛，各說灌頂無相佛印，
章句次第名字如是： ^516b4

「第一維衛佛所說文頭婁無相章句次第如是： ^516b9

「『怛署他　安陀尼　牟訶尼　瞻波尼　探婆尼　阿難陀　阿婆陀　阿婆摩　阿毘那攘』 ^516b11

「第二式佛所說文頭婁無相章句，次第如是： ^516b14

「『怛署他　修摩那　婆和呵　摩他尼　頗陀尼　闍婆羅　阿僧伽　摩伽利攘』 ^516b15

「第三隨葉佛所說文頭婁無相章句，次第如是： ^516b17

「『怛署他　阿婆羅牟訶　蓋蛇訶難陀　蔚多羅提婆　阿婆羅時哆　阿婆尸瞿利　彌曇毘訶羅　阿闍訶利陀攘』 ^516b19

「第四拘樓秦佛所說文頭婁無相章句，
次第如是： ^516b22

「『怛署他　伊利　彌利　只利　嘻利　毘利　阿利　伽利攘』 ^516b24

「第五拘那含牟尼佛所說文頭婁無相章句，
次第如是： ^516b26

「『怛署他　伊羅　彌羅　坻羅　毘羅　摩羅　伽羅　尼羅攘』 ^516b28

「第六迦葉佛所說文頭婁無相章句，次第如是： ^516c1

「『怛署他　婆留　休留　沙留　拘留　周留　闍留　摩留攘』 ^516c3

「第七我釋迦牟尼佛亦復順本如來所說文頭婁無相章句，
次第如是： ^516c5

「『怛署他　頭毘　羅夜　摩訶　彌提　優呵　婆梵　婆他攘』」 ^516c7

佛告天帝釋：「我今為汝及十方眾生說是灌頂無相章句。
諸佛如來不妄宣說此四十九章句，我今開此寶函之中出此章句，
為未來世五濁眾生，貪著愛欲不樂正法，
多起邪見不行十善，令諸魔鬼之所得便。
若四輩弟子危厄之日，若欲說此無相章句，
當以一氣存呼章句，憶念莫忘至四十九喚一章句，如是次第四十九章句皆亦如是。
此大章印無相功德，能消眾魔令獲吉祥。」 ^516c9

佛語天帝釋：「我結是伏魔印呪經，時有女人神，
居止雪山之東，名曰阿利陀。
有七百鬼神以為官屬，作如是言：『瞿曇沙門未說是章句封印呪經時，
我等所在遊行心無怖懅，今聞此印經舉聲稱怨，嗚呼痛哉！
何故爾乎？我本昔時取眾生精氣以為飲食，
害於人民，而今不能嬈於人也。
沙門福德威神如是，我等相將俱到其所，
作如是言：「我久聞瞿曇名聲高遠，今者又聞章句封印大神呪經，
我伏我信敬禮佛足長跪叉手，我今歸命於天中天，願為弟子乞受戒法。」』 ^516c18

「佛言：『善哉，善哉！汝先世有福值遇見我。』
時佛便授阿利陀三歸五戒之法為清信女。
阿利陀已受戒，作禮白佛言：『我等官屬七百鬼神護四輩弟子，
在所國土城邑聚落，奉法之處我當佐助，令無伺求得其便也。』
阿利陀復白佛言：『我等鬼神官屬七百，常以精氣血肉為食。
今日歸命於佛世尊，既授戒法不殺物命，
唯願天尊勅諸弟子法食之時，惠施少少飯食之餘。』
阿利陀說此語已，世尊許可，便於佛前得須陀洹道。」 ^516c28

佛告阿難：「吾去世後，若有男子、女人等輩，
行此灌頂十二部封印大神呪經時，香汁塗地圓如車輪，
散好香華應然七燈，燒婆香、膠香、安息香等，
以青銅鏡照曜五方，使魔不得隱蔽其身，復以七箭為神王信。」 ^517a8

又言：「阿難！阿利陀鬼神之中，別有七神最大雄傑。
諸魔鬪時獨伏羅剎，見阿利陀以降信解，
亦於佛前合掌叉手復作誓願：『於佛滅後在所國土，行此封印大神呪處我當作護。』」 ^517a13

佛言：「阿難！若有男子、女人等輩行此神典，
當造其形像，以蘇油 #CB00596;果而施與之。
若人久為邪鬼所病，當行此印呪，又持五穀灑散諸方，
行呪欲半，取少飲食著一器中，使一人捐置三道口。
復使一人於戶邊伺來還者，以神呪水而灌前人，
師當一心並誦灌頂無相章句，一氣呼誦一章句也，四十九章皆亦如是。
呪欲竟時三說沙羅佉，欲呪之時勿令邊有異人作聲，語笑之事皆不得也。
若有惡魔憙嬈人者，遠百由旬不害人也。」 ^517a17

阿難問言：「此七神王其名云何？」 ^517a27

佛言：「一者名因臺羅；二者名和林羅；三者名波耶越羅；
四者名宋林羅；五者名檀特羅；六者名照頭摩羅；七者名金毘羅。」 ^517a28

佛言：「阿難！此七神王，於我滅後當護諸弟子，不令諸小魔得其便也。
若施食時當作七聚，淨草銅器悉令潔淨勿生慢心。
若非意起，神王離體不護人也。」 ^517b1

阿難叉手白佛言：「世尊如來有所言說皆順正法，
今者說灌頂章句神呪封印，危厄之人欲修行者，
而復賜與阿利陀鬼神飲食，不當似外道邪見法也？」 ^517b5

佛答阿難言：「若不解我意也，吾所以施飲食者，欲使阿利陀佐助四輩作威神耳。」 ^517b8

佛告阿難：「譬如王有他方怨敵欲來侵境，
王賜臣下諸將士輩，種種甘饌、蘇油、石蜜、
美味之屬，而復賜與種種衣被珍寶雜物，
然後討伐諸逆賊輩，無不降伏退散歸本，不相擾亂各還正治。」 ^517b11

佛語阿難：「我今施與阿利陀飲食之具，亦如王者賜諸將士無有異也。
令阿利陀降伏外魔，及諸鬼邪無不散滅馳走去者，還其處所隱匿不現。 ^517b15

「阿難！是灌頂章句大封印呪經，利益一切無量眾生，
是故稱歎名大章句賢聖之句、無上尊句、
出邪論句、八聖道句、無邪曲句、脫厄難句、
遠魔道句、解生死句、除八難句，解除身中四百四病，
無不吉祥，以是因緣名曰章句。」 ^517b18

佛說經已，阿難即長跪叉手，白佛言：「世尊演說此經，當何名之？」 ^517b23

佛語阿難：「此經名為『天帝釋所問灌頂伏魔大神呪經』。」 ^517b24

說此言已，諸天、龍王、善鬼神等，及阿利陀七百眷屬，
四部弟子，聞經歡喜，作禮奉受。
灌頂經卷第七
 ^517b26
