
other:: 
pin:: 中阿含經卷第十六
translator:: 東晉罽賓三藏瞿曇僧伽提婆譯
jing:: 
###  71 蜱肆經
（七一）中阿含王相應品蜱肆經第七
我聞如是：
一時，尊者鳩摩羅迦葉遊拘薩羅國，與大比丘眾俱，
往詣斯惒提，住彼村北尸攝惒林。 ^525a12

爾時，斯惒提中有王名蜱肆，極大豐樂，
資財無量，畜牧產業不可稱計，封戶、食邑種種具足，
斯惒提邑泉池草木一切屬王，從拘薩羅王波斯匿之所封授。 ^525a14

於是，斯惒提梵志、居士，聞有沙門名鳩摩羅迦葉，
遊拘薩羅國，與大比丘眾俱，來至此斯惒提，住彼村北尸攝惒林。
彼沙門鳩摩羅迦葉有大名稱，周聞十方，
鳩摩羅迦葉才辯無礙，所說微妙，彼是多聞阿羅訶也。
若有見此阿羅訶恭敬禮事者，快得善利，我等可往見彼沙門鳩摩羅迦葉。
斯惒提梵志、居士各與等類相隨而行，
從斯惒提並共北出，至尸攝惒林。 ^525a17

是時，蜱肆王在正殿上，遙見斯惒提梵志、
居士，各與等類相隨而行，從斯惒提並共北出，至尸攝惒林。
蜱肆王見已，告侍人曰：「此斯惒提梵志、
居士，今日何故各與等類相隨而行，從斯惒提並共北出，至尸攝惒林？」 ^525a26

侍人白曰：「天王！彼斯惒提梵志、居士，聞有沙門鳩摩羅迦葉遊拘薩羅國，
與大比丘眾俱，來至此斯惒提，住彼村北尸攝惒林。
天王！彼沙門鳩摩羅迦葉有大名稱，周聞十方，
鳩摩羅迦葉才辯無礙，所說微妙，彼是多聞阿羅訶也。
若有見此阿羅訶恭敬禮事者，快得善利，我等可往見彼沙門鳩摩羅迦葉。
天王！是故斯惒提梵志、居士，各與等類相隨而行，
從斯惒提並共北出，至尸攝惒林。」 ^525b2

蜱肆王聞已，告侍人曰：「汝往詣彼斯惒提梵志、
居士所，而語之曰：『蜱肆王告斯惒提梵志、
居士：「諸賢可住，我與汝等共往見彼沙門鳩摩羅迦葉。
汝等愚癡！勿為彼所欺，為有後世，有眾生生。
我如是見，如是說，無有後世，無眾生生。」』」 ^525b11

侍人受教，即往詣彼斯惒提梵志、居士所，
而語之曰：「蜱肆王告斯惒提梵志、居士：
『諸賢可住，我與汝等共往見彼沙門鳩摩羅迦葉。
汝等愚癡！勿為彼所欺，為有後世，有眾生生。
我如是見，如是說：無有後世，無眾生生。』」 ^525b16

斯惒提梵志、居士聞此教已，答侍人曰：「輙如來勅。」 ^525b21

侍人還啟，已宣王命：「彼斯惒提梵志、居士住待天王，唯願天王宜知是時。」 ^525b22

時，蜱肆王即勅御者：「汝速嚴駕，我今欲行。」 ^525b24

御者受教，即速嚴駕訖，還白王：「嚴駕已辦，隨天王意。」 ^525b25

時，蜱肆王即乘車出，往詣斯惒提梵志、
居士所，與共北行至尸攝惒林。
時，蜱肆王遙見尊者鳩摩羅迦葉在樹林間，
即下車步進，往詣尊者鳩摩羅迦葉所，
共相問訊，却坐一面，問曰：「迦葉！
我今欲問，寧見聽耶？」 ^525b26

尊者鳩摩羅迦葉告曰：「蜱肆！
若欲問者，便可問之，我聞已當思。」 ^525c2

時，蜱肆王即便問曰：「迦葉！
我如是見，如是說，無有後世，無眾生生。
沙門鳩摩羅迦葉！
於意云何？」 ^525c3

尊者鳩摩羅迦葉告曰：「蜱肆！
我今問王，隨所解答。
於王意云何？今此日月，為是今世，為後世耶？」 ^525c6

蜱肆答曰：「沙門鳩摩羅迦葉雖作是說，
但我如是見，如是說，無有後世，無眾生生。」 ^525c8

尊者鳩摩羅迦葉告曰：「蜱肆！
復更有惡而過此耶？」 ^525c10

蜱肆答曰：「如是。迦葉！
復更有惡。迦葉！我有親親疾病困篤，我往彼所，
到已，謂言：『汝等當知我如是見，如是說：
無有後世，無眾生生。
親親！有沙門、梵志如是見，如是說言：有後世，有眾生生。
我常不信彼之所說。
彼復作是語：「若有男女作惡行，不精進，
事惰、懈怠、嫉妬、慳貪，不舒手，不庶幾，極著財物，
彼因緣此，身壞命終，必至惡處，生地獄中。」
若彼沙門、梵志所說是真實者，汝等是我親親，
作惡行，不精進事惰、懈怠、嫉妬、慳貪，不舒手，
不庶幾，極著財物，若汝等身壞命終，必至惡處，
生地獄中者，可還語我：「蜱肆！
彼地獄中如是如是苦。」
若當爾者，我便現見。』
彼聞我語，受我教已，都無有來語我言：『蜱肆！
彼地獄中如是如是苦。』
迦葉！因此事故，我作是念：無有後世，無眾生生。」 ^525c11

尊者鳩摩羅迦葉告曰：「蜱肆！
我復問王，隨所解答。
若有王人收縛罪者，送至王所，白曰：『天王！
此人有罪，王當治之。』
王告彼曰：『汝等將去反縛兩手，令彼騎驢，
打破敗鼓，聲如驢鳴，遍宣令已，從城南門出，
坐高標下，斬斷其頭。』
彼受教已，即反縛罪人，令其騎驢，打破敗鼓，
聲如驢鳴，遍宣令已，從城南門出，坐高標下，欲斬其頭。
此人臨死語彼卒曰：『汝且小住，我欲得見父母、
妻子、奴婢、使人，聽我暫去。』
於王意云何？彼卒寧當放斯罪人，聽暫去耶？」 ^525c27

蜱肆答曰：「不也。迦葉！」 ^526a8

尊者鳩摩羅迦葉告曰：「蜱肆！
王親親者亦復如是，作惡行，不精進，事惰、
懈怠、嫉妬、慳貪、不舒手，不庶幾，極著財物，
彼因緣此，身壞命終，必至惡處，生地獄中。
地獄卒捉極苦治時，彼語卒曰：『諸地獄卒！
汝等小住，莫苦治我，我欲暫去詣蜱肆王，
告語之曰：「彼地獄中如是如是苦。」
令彼現見。』於王意云何？
彼地獄卒寧當放王親親令暫來耶？」 ^526a9

蜱肆答曰：「不也。迦葉！」
尊者鳩摩羅迦葉告曰：「蜱肆！
汝應如是觀於後世，莫如肉眼之所見也。
蜱肆！若有沙門、梵志斷絕離欲，趣向離欲，
斷絕離恚，趣向離恚，斷絕離癡，趣向離癡，
彼以清淨天眼出過於人，見此眾生死時、
生時，好色、惡色，或妙、不妙，往來善處及不善處，
隨此眾生之所作業，見其如真。」 ^526a17

蜱肆王復言：「沙門鳩摩羅迦葉雖作是說，
但我如是見，如是說：無有後世，無眾生生。」 ^526a23

尊者鳩摩羅迦葉告曰：「蜱肆！
復更有惡而過此耶？」 ^526a25

蜱肆答曰：「如是。迦葉！
復更有惡。迦葉！我有親親疾病困篤，我往彼所，
到已謂言：『汝等當知我如是見，如是說：
無有後世，無眾生生。
親親！有沙門、梵志如是見，如是說言：有後世，有眾生生。
我常不信彼之所說。
彼復作是語：「若有男女妙行精進，精勤不懈，
無有嫉妬，亦不慳貪，舒手，庶幾，開意放捨，
給諸孤窮，常樂施與，不著財物，彼因緣此，
身壞命終，必昇善處，乃生天上。」
若彼沙門、梵志所說是真實者，汝等是我親親，
妙行精進，精勤不懈，無有嫉妬，亦不慳貪，
舒手，庶幾，開意放捨，給諸孤窮，常樂施與，
不著財物，若汝等身壞命終，必昇善處，
生天上者，可還語我：「蜱肆！
天上如是如是樂。」
若當爾者，我便現見。』
彼聞我語，受我教已，都無有來語我言：『蜱肆！
天上如是如是樂。』
迦葉！因此事故，我作是念：無有後世，無眾生生。」 ^526a27

尊者鳩摩羅迦葉告曰：「蜱肆！
聽我說喻，慧者聞喻則解其義。
蜱肆！猶村邑外有都圊廁，深沒人頭，糞滿其中，而有一人墮沒廁底。
若復有人為慈愍彼，求義及饒益，求安隱快樂，
便從廁上徐徐挽出，刮以竹片，拭以樹葉，洗以暖湯。
彼於後時淨澡浴已，以香塗身，昇正殿上，以五所欲而娛樂之。
於王意云何？彼人寧復憶念先廁，歡喜稱譽，復欲見耶？」 ^526b15

蜱肆答曰：「不也。迦葉！
若更有人憶念彼廁，歡喜稱譽而欲見者，
便不愛此人，況復自憶念先廁，歡喜稱譽？
復欲見者，是處不然。」 ^526b23

「蜱肆！若王有親親，妙行精進，精勤不懈，
無有嫉妬，亦不慳貪，舒手，庶幾，開意放捨，
給諸孤窮，常樂施與，不著財物，彼因緣此，
身壞命終，必昇善處，乃生天上，生天上已，天五所欲而自娛樂。
於王意云何？彼天天子寧當捨彼天五所欲，
憶念於此人間五欲，歡喜稱譽，復欲見耶？」 ^526b26

蜱肆答曰：「不也。迦葉！
所以者何？人間五欲臭處不淨，甚可增惡，
而不可向，不可愛念，麤澁不淨。
迦葉！比於人間五所欲者，天欲為最，最上最好，最妙最勝。
若彼天天子捨天五欲，而更憶念人間五欲，
歡喜稱譽，復欲見者，是處不然。」 ^526c3

「蜱肆！汝應如是觀於後世，莫如肉眼之所見也。
蜱肆！若有沙門、梵志斷絕離欲，趣向離欲，
斷絕離恚，趣向離恚，斷絕離癡，趣向離癡，
彼以清淨天眼出過於人，見此眾生死時、
生時，好色、惡色，或妙、不妙，往來善處及不善處，
隨此眾生之所作業，見其如真。」 ^526c9

蜱肆王復言：「沙門鳩摩羅迦葉雖作是說，
但我如是見，如是說：無有後世，無眾生生。」 ^526c15

尊者鳩摩羅迦葉告曰：「蜱肆！
復更有惡而過是耶？」 ^526c16

蜱肆答曰：「如是。迦葉！
復更有惡。迦葉！我有親親疾病困篤，我往彼所，
到已謂言：『汝等當知我如是見，如是說：
無有後世，無眾生生。
親親！有沙門、梵志如是見，如是說言：有後世，有眾生生。
我常不信彼之所說。
彼復作是語：「若有男女妙行精進，精勤不懈，
無有嫉妬，亦不慳貪，舒手，庶幾，開意放捨，
給諸孤窮，常樂施與，不著財物，彼因緣此，
身壞命終，必昇善處，乃生天上。」
若彼沙門、梵志所說是真實者，汝等是我親親，
妙行精進，精勤不懈，無有嫉妬，亦不慳貪，
舒手，庶幾，開意放捨，給諸孤窮，常樂施與，
不著財物，若汝等身壞命終，必昇善處，
生天上者，可還語我：「蜱肆！
天上如是如是樂。」
若汝天上而作是念：「我若還歸，當何所得？」
蜱肆王家多有財物，吾當與汝。』
彼聞我語，受我教已，都無有來語我言：『蜱肆！
天上如是如是樂。』
迦葉！因此事故，我作是念：無有後世，無眾生生。」 ^526c18

尊者鳩摩羅迦葉告曰：「蜱肆！
天上壽長，人間命短。
若人間百歲，是三十三天一日一夜，如是一日一夜，
月三十日，年十二月，三十三天天壽千年。
於王意云何？若汝有親親妙行精進，精勤不懈，
無有嫉妬，亦不慳貪，舒手，庶幾，開意放捨，
給諸孤窮，常樂施與，不著財物，彼因緣此，
身壞命終，必昇善處，乃生天上，生天上已，
便作是念：『我等先當一日一夜，以天五欲而自娛樂，
或二、三、四，至六、七日，以天五欲而自娛樂。
然後當往語蜱肆王：「天上如是如是樂。」
令彼現見。』於王意云何，汝竟當得爾所活不？」 ^527a7

蜱肆問曰：「迦葉！誰從後世來語？
沙門鳩摩羅迦葉！
天上壽長，人間命短，若人間百歲，是三十三天一日一夜，
如是一日一夜，月三十日，年十二月，三十三天天壽千年。」 ^527a19

尊者鳩摩羅迦葉告曰：「蜱肆！
聽我說喻，慧者聞喻則解其義。
蜱肆！猶如盲人，彼作是說，無黑白色，亦無見黑白色，
無長短色，亦無見長短色，無近遠色，亦無見近遠色，
無麤細色，亦無見麤細色。
何以故？我初不見不知，是故無有色。
彼盲如是說，為真說耶？」 ^527a22

蜱肆答曰：「不也。迦葉！
所以者何？迦葉！有黑白色，亦有見黑白色，
有長短色，亦有見長短色，有近遠色，亦有見近遠色，
有麤細色，亦有見麤細色。
若盲作是說，我不見不知，是故無有色者。
彼作是說，為不真實。」 ^527a28

尊者鳩摩羅迦葉告曰：「蜱肆王亦如盲，
若王作是說：『誰從後世來語？
沙門鳩摩羅迦葉！
天上壽長，人間命短，若人間百歲是三十三天一日一夜，
如是一日一夜，月三十日，年十二月，三十三天天壽千年。』」 ^527b4

蜱肆王言：「沙門鳩摩羅迦葉！
大為不可，不應作是說。
所以者何？沙門鳩摩羅迦葉！
精進比我如盲，迦葉！
若知我知我親親妙行精進，精勤不懈，
無有嫉妬，亦不慳貪，舒手，庶幾，開意放捨，
給諸孤窮，常樂施與，不著財物，彼因緣此，
身壞命終，必昇善處，生天上者。
迦葉！我今便應即行布施，修諸福業，奉齋守戒已，
以刀自殺，或服毒藥，或投坑井，或自縊死。
沙門鳩摩羅迦葉！
精進不應比我如彼盲人。」 ^527b9

尊者鳩摩羅迦葉告曰：「蜱肆！
復聽我說喻，慧者聞喻則解其義。
蜱肆！猶如梵志有年少婦，方始懷姙，又前婦者已有一男，
而彼梵志於其中間忽便命終，命終之後，
彼前婦兒語小母曰：『小母！
當知今此家中所有財物盡應屬我，不復見應可與分者。』
小母報曰：『我今懷姙，若生男者，汝應與分；
若生女者，物盡屬汝。』
彼前婦兒復更再三語小母曰：『今此家中所有財物盡應屬我，
不復見應可與分者。』
小母亦復再三報曰：『我今懷姙，若生男者，
汝應與分；若生女者，物盡屬汝。』
於是，小母愚癡不達，不善曉解，無有智慧，
欲求存命而反自害，即入室中，便取利刀自決其腹，
看為是男，為是女耶？
彼愚癡不達，不善曉解，無有智慧，欲求存命而反自害及腹中子。
當知蜱肆亦復如是愚癡不達，不善曉解，
無有智慧，欲求存命，反作是念：『迦葉！
若知我知我親親妙行精進，精勤不懈，
無有嫉妬，亦不慳貪，舒手，庶幾，開意放捨，
給諸孤窮，常樂施與，不著財物，彼因緣此，
身壞命終，必昇善處，生天上者，我今便應即行布施，
修諸福業，奉齋守戒已，以刀自殺，或服毒藥，
或投坑井，或自縊死。
沙門鳩摩羅迦葉！
精進不應比我如彼盲人。』
蜱肆！若精進人長壽者，便得大福；若得大福者，便得生天長壽。
蜱肆！汝應如是觀於後世，莫如肉眼之所見也。
蜱肆！若有沙門、梵志斷絕離欲，趣向離欲，
斷絕離恚，趣向離恚，斷絕離癡，趣向離癡，
彼以清淨天眼出過於人，見此眾生死時、
生時，好色、惡色，或妙、不妙，往來善處及不善處，
隨此眾生之所作業，見其如真。」 ^527b18

蜱肆王復言：「沙門鳩摩羅迦葉雖作是說，
但我如是見，如是說：無有後世，無眾生生。」 ^527c21

尊者鳩摩羅迦葉告曰：「蜱肆！
復更有惡而過此耶？」 ^527c23

蜱肆答曰：「如是。迦葉！
復更有惡。迦葉！我有親親疾病困篤，我往彼所，
慰勞看彼，彼亦慰勞視我；彼若命終，我復詣彼慰勞看彼，
彼亦不復慰勞視我，我亦不復慰勞看彼。
迦葉！以此事故，我作是念：無眾生生。」 ^527c24

尊者鳩摩羅迦葉告曰：「蜱肆！
復聽我說喻，慧者聞喻則解其義。
蜱肆！猶如有人善能吹螺，若彼方土未曾聞螺聲，
便往彼方，於夜闇中昇高山上盡力吹螺。
彼眾多人未曾聞螺聲，聞已，便念：『此為何聲？
如是極妙，為甚奇特，實可愛樂，好可觀聽，令心歡悅。』
時，彼眾人便共往詣善吹螺人所，到已，
問曰：『此是何聲？如是極妙，為甚奇特，實可愛樂，
好可觀聽，令心歡悅。』
善吹螺人以螺投地，語眾人曰：『諸君！
當知即此螺聲。』於是，眾人以足蹴螺，而作是語：
『螺可出聲，螺可出聲？
寂無音響。』善吹螺人便作是念：『今此眾人愚癡不達，
不善曉解，無有智慧。
所以者何？乃從無知之物欲求音聲。』
是時，善吹螺人還取彼螺，以水淨洗，便舉向口，盡力吹之。
時，彼眾人聞已，作是念：『螺甚奇妙。
所以者何？謂因手因水因口風吹，便生好聲，周滿四方。』
如是，蜱肆！若人活命存者，則能言語共相慰勞，
若其命終，便不能言共相慰勞。
蜱肆！汝應如是觀眾生生，莫如肉眼之所見也。
蜱肆！若有沙門、梵志斷絕離欲，趣向離欲，
斷絕離恚，趣向離恚，斷絕離癡，趣向離癡，
彼以清淨天眼出過於人，見此眾生死時、
生時，好色、惡色，或妙、不妙，往來善處及不善處，
隨此眾生之所作業，見其如真。」 ^527c28

蜱肆王復言：「沙門鳩摩羅迦葉雖作是說，
但我如是見，如是說：無眾生生。」 ^528a24

尊者鳩摩羅迦葉告曰：「蜱肆！
復更有惡而過此耶？」 ^528a26

蜱肆答曰：「如是。迦葉！
復更有惡。迦葉！我有右伺，收捕罪人送詣我所，
到已，白曰：『天王！此人有罪，願王治之。』
我語彼曰：『取此罪人可生稱之，生稱之已，
還下著地，以繩絞殺，殺已復稱。
我欲得知此人為何時極輕柔軟，色悅澤好，為死時耶？
為活時耶？』彼受我教，取此罪人，活稱之已，
還下著地，以繩絞殺，殺已復稱。
彼罪人活時極輕柔軟，色悅澤好；彼人死已，
皮轉厚重，堅不柔軟，色不悅澤。
迦葉！因此事故，我作是念：無眾生生。」 ^528a27

尊者鳩摩羅迦葉告曰：「蜱肆！
復聽我說喻，慧者聞喻則解其義。
蜱肆！猶如鐵丸或鐵犁鑱，竟日火燒，彼當爾時，
極輕柔軟，色悅澤好，若火滅已，漸漸就冷，
轉凝厚重，堅不柔軟，色不悅澤。
如是，蜱肆！若人活時，身體極輕柔軟，色悅澤好；
若彼死已，便轉厚重，堅不柔軟，色不悅澤。
蜱肆！汝應如是觀眾生生，莫如肉眼之所見也。
蜱肆！若有沙門、梵志斷絕離欲，趣向離欲，
斷絕離恚，趣向離恚，斷絕離癡，趣向離癡，
彼以清淨天眼出過於人，見眾生死時、
生時，好色、惡色，或妙、不妙，往來善處及不善處，
隨此眾生之所作業，見其如真。」 ^528b8

蜱肆王復言：「沙門鳩摩羅迦葉雖作是說，
但我如是見，如是說：無眾生生。」 ^528b21

尊者鳩摩羅迦葉告曰：「蜱肆！
復更有惡而過此耶？」 ^528b22

蜱肆答曰：「如是。迦葉！
復更有惡。迦葉！我有右伺收捕罪人送詣我所，
到已，白曰：『天王！此人有罪，願王治之。』
我語彼曰：『取此罪人倒著鐵釜中，或著銅釜中，
密蓋其口，於下燃火，下燃火已，觀視眾生入時出時，往來周旋。』
彼受我教，取此罪人，倒著鐵釜中，或著銅釜中，
密蓋其口，於下燃火，下燃火已，觀視眾生入時出時，往來周旋。
迦葉！我作如是方便，不見眾生生。
迦葉！因此事故，我作是念：無眾生生。」 ^528b24

尊者鳩摩羅迦葉告曰：「蜱肆！
我今問汝，隨所解答。
於意云何？若汝食好極美上饌，晝寢於床，
汝頗曾憶於夢中見園觀浴池、林木華果、
清泉長流，極意遊戲周旋往來耶？」 ^528c4

蜱肆答曰：「曾憶有之。」
迦葉復問：「若汝食好極美上饌，晝寢於床，爾時頗有直侍人不？」 ^528c8

答曰：「有也。」
迦葉復問：「若汝食好極美上饌，晝寢於床，
當爾之時，左右直侍頗有見汝出入周旋往來時耶？」 ^528c10

蜱肆答曰：「正使異人亦不能見，況復左右直侍人耶？」 ^528c12

「蜱肆！汝應如是觀眾生生，莫如肉眼之所見也。
蜱肆！若有沙門、梵志斷絕離欲，趣向離欲，
斷絕離恚，趣向離恚，斷絕離癡，趣向離癡，
彼以清淨天眼出過於人，見此眾生死時、
生時，好色、惡色，或妙、不妙，往來善處及不善處，
隨此眾生之所作業，見其如真。」 ^528c14

蜱肆王復言：「沙門鳩摩羅迦葉雖作是說，
但我如是見，如是說：無眾生生。」 ^528c19

尊者鳩摩羅迦葉告曰：「蜱肆！
復更有惡而過此耶？」 ^528c21

蜱肆答曰：「如是。迦葉！
復更有惡。迦葉！我有右伺，收捕罪人送詣我所，
到已，白曰：『天王！此人有罪，願王治之。』
我語彼曰：『取此罪人剝皮剔肉，截筋破骨，
乃至於髓，求眾生生。』
彼受我教，取此罪人剝皮剔肉，截筋破骨，
乃至於髓，求眾生生。
迦葉！我作如是方便求眾生生，而竟不見眾生生。
迦葉！因此事故，我作是念：無眾生生。」 ^528c22

尊者鳩摩羅迦葉告曰：「蜱肆！
復聽我說喻，慧者聞喻則解其義。
蜱肆！猶如事火編髮梵志居近道邊，去彼不遠，有商人宿。
時，諸商人過夜平旦怱怱發去，忘一小兒。
於是，事火編髮梵志早起案行商人宿處，
見一小兒獨住失主，見已，念曰：『今此小兒無所依怙，
我不養者，必死無疑。』
便抱持去，還至本處而養長之。
此兒轉大，諸根成就。
爾時，事火編髮梵志彼於人間有小事緣，
於是，事火編髮梵志勅年少曰：『我有小事暫出人間，
汝當種火，慎莫令滅；若火滅者，汝可取此火鑽求之。』 ^529a1

「爾時，事火編髮梵志善教勅已，即至人間，
於後年少便出遊戲，火遂滅盡。
彼還求火，即取火鑽以用打地，而作是語：
『火出，火出。』火竟不出，復於石上加力打之：
『火出，火出。』火亦不出。
火既不出，便破火鑽十片、百片，棄去坐地，
愁惱而言：『不能得火，當如之何？』 ^529a13

「是時，事火編髮梵志彼於人間所作已訖，
還歸本處，到已，問曰：『年少！
汝不遊戲隨視種火，不令滅耶？』
年少白曰：『尊者！我出遊戲，火後遂滅，我還求火。
即取火鑽以用打地而作是語：「火出，火出。」
火竟不出。復於石上加力打之：「火出，火出。」
火亦不出。火既不出，便破火鑽十片、百片，棄去坐地。
尊者！我如是求，不能得火，當如之何？』 ^529a18

「爾時，事火編髮梵志便作是念：『今此年少甚癡不達，
不善曉解，無有智慧。
所以者何？從無知火鑽作如是意求索火耶？』
於是，事火編髮梵志取燥火鑽火母，著地而以鑽之，
即便火出，轉轉熾盛，語年少曰：『年少！
求火法應如是，不應如汝愚癡不達，無有智慧，從無知火鑽作如是意求索於火。』
當知蜱肆亦復如是，愚癡不達，不善曉解，
無有智慧，於無知死肉乃至骨髓求眾生生。
蜱肆！汝應如是觀眾生生，莫如肉眼之所見也。
蜱肆！若有沙門、梵志斷絕離欲，趣向離欲，
斷絕離恚，趣向離恚，斷絕離癡，趣向離癡，
彼以清淨天眼出過於人，見此眾生死時、
生時，好色、惡色，或妙、不妙，往來善處及不善處，
隨此眾生之所作業，見其如真。」 ^529a26

蜱肆王復言：「沙門鳩摩羅迦葉雖作是說，
但我此見欲取、恚取、怖取、癡取，終不能捨。
所以者何？若有他國異人聞之，便作是說：
『蜱肆王有見長夜受持，彼為沙門鳩摩羅迦葉之所降伏、
所治、斷捨。』迦葉！是故我此見欲取、恚取、
怖取、癡取，終不能捨。」 ^529b12

尊者鳩摩羅迦葉告曰：「蜱肆！
聽我說喻，慧者聞喻則解其義。
蜱肆！猶如朋友二人捨家治生，彼行道時，
初見有麻甚多無主，一人見已，便語伴曰：
『汝當知之，今此有麻甚多無主，我欲與汝共取，
自重而擔，還歸可得資用。』
便取重擔。彼於道路復見多有劫貝紗縷及劫貝衣甚多無主。
復見多銀亦無有主。
一人見已，便棄麻擔取銀自重。
復於道路見多金聚而無有主。
時，擔銀人語擔麻者：『汝今當知，此金極多而無有主，
汝可捨麻，我捨銀擔，我欲與汝共取此金，
重擔而歸，可得供用。』
彼擔麻者語擔銀人：『我此麻擔已好，裝治縛束已堅，
從遠擔來，我不能捨，汝且自知，勿憂我也。』
於是，擔銀人強奪麻擔，撲著於地而 #CB00963;壞之。
彼擔麻者語擔銀人：『汝已如是#CB00963;壞我擔，
我此麻擔縛束已堅，所來處遠，我要自欲擔此麻歸，
終不捨之，汝且自知，勿憂我也。』 ^529b18

「彼擔銀人即捨銀擔，便自取金重擔而還。
擔金人歸，父母遙見擔金來歸，見已，嘆曰：
『善來，賢子！快來，賢子！
汝因是金快得生活，供養父母，供給妻子、
奴婢、使人，復可布施沙門、梵志，作福昇上，
善果善報，生天長壽。』
彼擔麻者還歸其家，父母遙見擔麻來歸，
見已，罵曰：『汝罪人來，無德人來，汝因此麻，
不得生活、供養父母、供給妻子奴婢使人，
又亦不得布施沙門及諸梵志，作福昇上，
善果善報，生天長壽。』
當知蜱肆亦復如是，若汝此見欲取、恚取、
怖取、癡取，終不捨者，汝便當受無量之惡，亦為眾人之所增惡。」 ^529c6

蜱肆王復言：「沙門鳩摩羅迦葉雖作是說，
但我此見欲取、恚取、怖取、癡取，終不能捨。
所以者何？若有他國異人聞之，便作是說：
『蜱肆王有見長夜受持，彼為沙門鳩摩羅迦葉之所降伏、
所治、斷捨。』迦葉！是故我此見欲取、恚取、
怖取、癡取，終不能捨。」 ^529c18

尊者鳩摩羅迦葉告曰：「蜱肆，復聽我說喻，慧者聞喻則解其義。
蜱肆！猶如商人與其大眾，有千乘車，行飢儉道。
此大眾中而有兩主，彼作是念：『我等何因得脫此難？』
復作是念：『我此大眾應分為兩部，部各五百。』
彼商人眾便分為兩部，部各五百。
於是，一商人主將五百乘至飢儉道，彼商人主常在前導，
見有一人從傍道來，衣服盡濕，身黑頭黃，
兩眼極赤，著蘅華鬘而乘驢車，泥著兩#CB02677;，
彼商人主見，便問曰：『飢儉道中有天雨不？
彼有新水、樵及草耶？』
彼人答曰：『飢儉道中天降大雨，極有新水乃饒樵、草。
諸賢！汝等可捨故水、樵、草，莫令乘乏，汝等不久當得新水及好樵、
草。』 ^529c24

「彼商人主聞已即還，詣諸商人而告之曰：
『我在前行，見有一人從傍道來，衣服盡濕，
身黑頭黃，兩眼極赤，著蘅華鬘而乘驢車，泥著兩#CB02677;。
我問彼曰：「飢儉道中有天雨不？
彼有新水、樵及草耶？」
彼答我曰：「飢儉道中天降大雨，極有新水乃饒樵、草。
諸賢！汝等可捨故水、樵、草，莫令乘乏，汝等不久當得新水及好樵、
草。」諸商人！我等可捨故水、樵、草，如是不久當得新水、
樵、草，莫令乘乏。』彼商人等即便棄捨故水、
樵、草，一日行道不得新水、樵、草，二日、三日，
乃至七日行道，猶故不得新水、樵、草，過七日已，為食人鬼之所殺害。 ^530a8

「第二商人主便作是念：『前商人主已過嶮難，我等今當以何方便復得脫難？』
第二商人主作是念已，與五百車即便俱進至飢儉道。
第二商人主自在前導，見有一人從傍道來，
衣服盡濕，身黑頭黃，兩眼極赤，著蘅華鬘而乘驢車，
泥著兩#CB02677;，第二商人主見便問曰：『飢儉道中有天雨不？
彼有新水、樵及草耶？』
彼人答曰：『飢儉道中天降大雨，極有新水乃饒樵、草。
諸賢！汝等可捨故水、樵、草，莫令乘乏，汝等不久當得新水及好樵、
草。』 ^530a21

「第二商人主聞已即還，詣諸商人而告之曰：
『我在前行見有一人從傍道來，衣服盡濕，
身黑頭黃，兩眼極赤，著蘅華鬘而乘驢車，泥著兩#CB02677;。
我問彼曰：「飢儉道中有天雨不？
彼有新水、樵及草耶？」
彼答我曰：「飢儉道中天適大雨，極有新水乃饒樵、草。
諸賢！汝等可捨故水、樵、草，莫令乘乏，汝等不久當得新水及好樵、
草。」諸商人！我等未可捨故水、樵、草，若得新水、
樵、草，然後當棄。』彼不捨故水、樵、草，一日行道不得新水、
樵、草，二日、三日，乃至七日行道，猶故不得新水、
樵、草。第二商人主在前行時，見前第一商人主及諸商人為食人鬼之所殺害，
第二商人主見已，語諸商人：『汝等看前商人主愚癡不達，
不善曉解，無有智慧，既自殺身，復殺諸人。
汝等商人若欲取前諸商人物，自恣取之。』
當知蜱肆亦復如是。
若汝此見欲取、恚取、怖取、癡取，終不捨者，
汝便當受無量之惡，亦為眾人之所憎惡，猶前第一商人之主及諸商人。」 ^530b2

蜱肆王復言：「沙門鳩摩羅迦葉雖作是說，
但我此見欲取、恚取、怖取、癡取，終不能捨。
所以者何？若有他國異人聞之，便作是說：
『蜱肆王有見長夜受持，彼為沙門鳩摩羅迦葉之所降伏、
所治、斷捨。』迦葉！是故我此見欲取、恚取、
怖取、癡取，終不能捨。」 ^530b21

尊者鳩摩羅迦葉告曰：「蜱肆！
復聽我說喻，慧者聞喻則解其義。
蜱肆！猶如二人許戲賭#CB00596;，
第一戲者並竊食之，食一、二、三，或至眾多，
第二戲者便作是念：『共此人戲，數數欺我而偷#CB00596;食，
或一、二、三，或至眾多。』
見如是已，語彼伴曰：『我今欲息，後當更戲。』
於是，第二戲者離於彼處，便以毒藥用塗其#CB00596;，
塗已即還，語其伴曰：『可來共戲。』
即來共戲。第一戲者復竊#CB00596;食，
或一、二、三，或至眾多，既食#CB00596;已，即便戴眼吐沫欲死。
於是，第二戲者向第一戲人即說頌曰：
　　「『此#CB00596;毒藥塗，汝貪食不覺，
　　坐為#CB00596;欺我，後必致苦患。』 ^530b27

「當知蜱肆亦復如是，若汝此見欲取、恚取、
怖取、癡取，終不捨者，汝便當受無量之惡，
亦為眾人之所憎惡，猶如戲人為#CB00596;欺他，
還自得殃。」 ^530c11

蜱肆王復言：「沙門鳩摩羅迦葉雖作是說，
但我此見欲取、恚取、怖取、癡取，終不能捨。
所以者何？若有他國異人聞之，便作是說：
『蜱肆王有見長夜受持，彼為沙門鳩摩羅迦葉之所降伏、
所治、斷捨。』迦葉！是故我此見欲取、恚取、
怖取、癡取，終不能捨。」 ^530c14

尊者鳩摩羅迦葉告曰：「蜱肆！
復聽我說喻，慧者聞喻則解其義。
蜱肆！猶養猪人，彼行路時，見有熇糞甚多無主，
便作是念：『此糞可以養飽多猪，我寧可取自重而去。』
即取負去，彼於中道遇天大雨，糞液流漫，
澆污其身，故負持去，終不棄捨，彼則自受無量之惡，亦為眾人之所憎惡。
當知蜱肆亦復如是，若汝此見欲取、恚取、
怖取、癡取，終不捨者，汝便當受無量之惡，
亦為眾人之所憎惡，猶養猪人。」 ^530c19

蜱肆王復言：「沙門鳩摩羅迦葉雖作是說，
但我此見欲取、恚取、怖取、癡取，終不能捨。
所以者何？若有他國異人聞之，便作是說：
『蜱肆王有見長夜受持，彼為沙門鳩摩羅迦葉之所降伏、
所治、斷捨。』迦葉！是故我此見欲取、恚取、
怖取、癡取，終不能捨。」 ^530c28

尊者鳩摩羅迦葉告曰：「蜱肆！
復聽我說最後譬喻，若汝知者，善；若不知者，我不復說法。
蜱肆！猶如大猪為五百猪王，行嶮難道。
彼於中路遇見一虎，猪見虎已，便作是念：
『若與鬪者，虎必殺我；若畏走者，然諸親族便輕慢我。
不知今當以何方便得脫此難？』
作是念已，而語虎曰：『若欲鬪者，便可共鬪；
若不爾者，借我道過。』
彼虎聞已，便語猪曰：『聽汝共鬪，不借汝道。』
猪復語曰：『虎！汝小住，待我被著祖父時鎧，還當共戰。』
彼虎聞已，而作是念：『彼非我敵，況祖父鎧耶？』
便語猪曰：『隨汝所欲。』
猪即還至本廁處所，婉轉糞中，塗身至眼已，
便往至虎所，語曰：『汝欲鬪者便可共鬪；
若不爾者，借我道過。』
虎見猪已，復作是念：『我常不食雜小蟲者，
以惜牙故，況復當近此臭猪耶？』
虎念是已，便語猪曰：『我借汝道，不與汝鬪。』
猪得過已，則還向虎而說頌曰：
　　「『虎汝有四足，我亦有四足，
　　汝來共我鬪，何意怖而走？』 ^531a5

「時，虎聞已，亦復說頌而答猪曰：
　　「『汝毛竪森森，諸畜中下極，
　　猪汝可速去，糞臭不可堪。』 ^531a25

「時，猪自誇復說頌曰：
　　「『摩竭鴦二國，聞我共汝鬪，
　　汝來共我戰，何以怖而走？』 ^531a28

「虎聞此已，復說頌曰：
　　「『舉身毛皆污，猪汝臭熏我，
　　汝鬪欲求勝，我今與汝勝。』」 ^531b2

尊者鳩摩羅迦葉告曰：「蜱肆！
我亦如是，若汝此見欲取、恚取、怖取、癡取，
終不捨者，汝便自受無量之惡，亦為眾人之所憎惡，猶如彼虎與猪勝也。」 ^531b5

蜱肆王聞已，白曰：「尊者！
初說日月喻時，我聞即解，歡喜奉受，然我欲從尊者鳩摩羅迦葉求上復上妙智所說，
是故我向問復問耳。
我今自歸尊者鳩摩羅迦葉。」 ^531b8

尊者鳩摩羅迦葉告曰：「蜱肆！
汝莫歸我，我所歸佛，汝亦應歸。」 ^531b12

蜱肆王白曰：「尊者！
我今自歸佛、法及比丘眾，願尊者鳩摩羅迦葉為佛受我為優婆塞，
從今日始，終身自歸，乃至命盡。
尊者鳩摩羅迦葉！
我從今日始行布施修福。」 ^531b13

尊者鳩摩羅迦葉問曰：「蜱肆！
汝欲行施修福，施與幾人？
能至幾時？」 ^531b17

蜱肆王白曰：「布施百人，或至千人，一日、
二日，或至七日。」 ^531b18

尊者鳩摩羅迦葉告曰：「若王行施修福，
布施百人，或至千人，一日、二日，或至七日者，
諸方沙門、梵志盡聞：『蜱肆王有見長夜受持，
彼為沙門鳩摩羅迦葉之所降伏、所治、斷捨。』
諸方聞已，盡當遠來，七日之中不及王施；
若不得食王信施者，王便無福，不得長夜受其安樂。
蜱肆王！猶如種子不碎不壞，不剖不坼，
非風非日，非水中傷，秋時好藏。
若彼居士深耕良田，極治地已，隨時下種，
然雨澤不適者，於蜱肆意云何，彼種可得生增長不？」 ^531b20

答曰：「不也。」
尊者鳩摩羅迦葉告曰：「蜱肆！
汝亦如是。若行施修福，布施百人或至千人，
一日、二日，或至七日者，諸方沙門、梵志盡聞：
『蜱肆王有見長夜受持，彼為沙門鳩摩羅迦葉之所降伏、
所治、斷捨。』諸方聞已，盡當遠來，七日之中不及王施；
若不得食王信施者，王便無福，不得長夜受其安樂。」 ^531c1

蜱肆王復問曰：「尊者！
我當云何？」 ^531c8

尊者鳩摩羅迦葉答曰：「蜱肆！
汝當行施修福，常供長齋。
若蜱肆王行施修福，常供長齋者，諸方沙門、
梵志聞：『蜱肆王有見長夜受持，彼為沙門鳩摩羅迦葉之所降伏、
所治、斷捨。』諸方聞已，盡當遠來，彼皆可得及王信施，
王便有福，而得長夜受其安樂。
蜱肆！猶如種子不碎不壞，不剖不坼，非風非日，
非水中傷，秋時好藏。
若彼居士深耕良田，極治地已，隨時下種，
雨澤適者，於蜱肆意云何，彼種可得生增長不？」 ^531c9

答曰：「生也。」
尊者鳩摩羅迦葉告曰：「蜱肆！
汝亦如是，若當行施修福，常供長齋者。
諸方沙門、梵志聞：『蜱肆王有見長夜受持，
彼為沙門鳩摩羅迦葉之所降伏、所治、斷捨。』
諸方聞已，盡當遠來，彼皆可得及王信施，
王便有福，而得長夜受其安樂。」 ^531c18

於是，蜱肆王白曰：「尊者！
我從今始行施修福，常供長齋。」 ^531c24

爾時，尊者鳩摩羅迦葉為蜱肆王及斯惒提梵志、
居士說法，勸發渴仰，成就歡喜，無量方便，
為彼說法，勸發渴仰，成就歡喜已，默然而住。
於是，蜱肆王及斯惒提梵志、居士，尊者鳩摩羅迦葉為其說法，
勸發渴仰，成就歡喜已，即從坐起，稽首尊者鳩摩羅迦葉足，
繞三匝而去。 ^531c25

彼蜱肆王雖行施修福，然極惡麤弊，豆羹菜茹，
唯一片薑，又復施以麤弊布衣。
時，監厨者名優多羅，彼行施修福時，為蜱肆王囑語上座呪願：
「此施若有福報者，莫令蜱肆王今世後世受。」
蜱肆王聞優多羅行施修福時，常為囑上座呪願：
「此施若有福報者，莫令蜱肆王今世後世受。」
聞已，即呼問曰：「優多羅！
汝實行施修福時，為我囑上座呪願：『此施若有福報者，莫令蜱肆王今世後世受。』
為如是耶？」 ^532a4

優多羅白曰：「實爾。
天王！所以者何？天王雖行施修福，然極惡麤弊，
豆羹菜茹，唯一片薑。
天王！此食尚不可以手觸，況復自食耶？
天王施以麤弊布衣。
天王！此衣尚不可以脚躡，況復自著耶？
我敬天王，不重所施，是故，天王！
我不願此弊布施報令王受也。」 ^532a13

蜱肆王聞已，告曰：「優多羅！
汝從今始，如我所食，當以飯食，如我著衣，當以布施。」
於是，優多羅從是已後，如王所食，便以飯食，
如王所衣，便以布施。 ^532a19

爾時，優多羅因為蜱肆王監行布施故，
身壞命終，生四王天中。
彼蜱肆王以不至心行布施故，身壞命終，生榵樹林空宮殿中。 ^532a22

尊者橋#CB00209;鉢帝數往遊行彼榵樹林空宮殿中，
尊者橋 #CB00209;鉢帝遙見蜱肆王，
即便問曰：「汝是誰耶？」 ^532a25

蜱肆王答曰：「尊者橋#CB00209;鉢帝！
頗聞閻浮洲中有斯惒提王，名蜱肆耶？」 ^532a27

尊者橋#CB00209;鉢帝答曰：
「我聞閻浮洲中斯惒提有王，名蜱肆。」 ^532a29

蜱肆王白曰：「尊者橋#CB00209;鉢帝，
我即是也，本名蜱肆王。」 ^532b1

尊者橋#CB00209;鉢帝復問曰：
「蜱肆王如是見，如是說：無有後世，無眾生生。
彼何由生此，依四王天小榵樹林空宮殿中？」 ^532b3

蜱肆王白曰：「尊者橋#CB00209;鉢帝！
我本實有是見，然為尊者沙門鳩摩羅迦葉之所降伏、
所治、斷捨。若尊者橋#CB00209;鉢帝還下閻浮洲者，
願遍告語閻浮洲人：『若行施修福時，當至心與，
自手與，自往與，至信與，知有業、有業報與。
所以者何？莫令以是受布施報如斯惒提蜱肆王也。
蜱肆王者是布施主，以不至心行施與故，生依四王天小榵樹林空宮殿中。』」
爾時，尊者橋#CB00209;鉢帝默然而受。 ^532b5

於是，尊者橋#CB00209;鉢帝有時來下至閻浮洲，
則遍告諸閻浮洲人：「至心施與，自手與，
自往與，至信與，知有業、有業報與。
所以者何？莫令以是受布施報如斯惒提蜱肆王也。
蜱肆王者是布施主，以不至心行施與故，生依四王天小榵樹林空宮殿中。」 ^532b14

尊者鳩摩羅迦葉所說如是。
蜱肆王，斯惒提梵志、居士及諸比丘，聞尊者鳩摩羅迦葉所說，
歡喜奉行。 ^532b20

蜱肆王經第七竟〔萬三百六十七字〕中阿含經卷第十六
〔萬三百六十七字〕中阿含王相應品第一竟
〔三萬五千六百二十一字〕
 ^532b23
