
other:: 
pin:: 中阿含經卷第二
translator:: 東晉罽賓三藏瞿曇僧伽提婆譯
jing:: 
###  6 善人往經
（六）七法品善人往經第六〔初一日誦〕
我聞如是：
一時，佛遊舍衛國，在勝林給孤獨園。
爾時，世尊告諸比丘：「我當為汝說七善人所往至處及無餘涅槃。
諦聽，諦聽！善思念之。」
時，諸比丘受教而聽。 ^427a14

佛言：「云何為七？比丘！
行當如是：我者無我，亦無我所，當來無我，
亦無我所，已有便斷，已斷得捨，有樂不染，合會不著。
如是行者，無上息迹慧之所見，然未得證。
比丘！行如是，往至何所？
譬如燒 #CB01811;，纔燃便滅。
當知，比丘！亦復如是，少慢未盡，五下分結已斷，
得中般涅槃，是謂第一善人所往至處，世間諦如有。 ^427a17

「復次，比丘！行當如是：我者無我，亦無我所，
當來無我，亦無我所，已有便斷，已斷得捨，
有樂不染，合會不著。
行如是者，無上息迹慧之所見，然未得證。
比丘！行如是，往至何所？
譬若如鐵洞燃俱熾，以椎打之，迸火飛空，上已即滅。
當知，比丘！亦復如是，少慢未盡，五下分結已斷，
得中般涅槃，是謂第二善人所往至處，世間諦如有。 ^427a24

「復次，比丘！行當如是：我者無我，亦無我所，
當來無我，亦無我所，已有便斷，已斷得捨，
有樂不染，合會不著。
行如是者，無上息迹慧之所見，然未得證。
比丘！行如是，往至何所？
譬若如鐵洞燃俱熾，以椎打之，迸火飛空，
從上來還，未至地滅。
當知，比丘！亦復如是，少慢未盡，五下分結已斷，
得中般涅槃，是謂第三善人所往至處，世間諦如有。 ^427b3

「復次，比丘！行當如是：我者無我，亦無我所，
當來無我，亦無我所，已有便斷，已斷得捨，
有樂不染，合會不著。
行如是者，無上息迹慧之所見，然未得證。
比丘！行如是，往至何所？
譬若如鐵洞然俱熾，以椎打之，迸火飛空，墮地而滅。
當知，比丘！亦復如是，少慢未盡，五下分結已斷，
得生般涅槃，是謂第四善人所往至處，世間諦如有。 ^427b11

「復次，比丘！行當如是：我者無我，亦無我所，
當來無我，亦無我所，已有便斷，已斷得捨，
有樂不染，合會不著。
行如是者，無上息迹慧之所見，然未得證。
比丘！行如是，往至何所？
譬若如鐵洞燃俱熾，以椎打之，迸火飛空，
墮少薪草上，若烟若燃，燃已便滅。
當知，比丘！亦復如是，少慢未盡，五下分結已斷，
得行般涅槃，是謂第五善人所往至處，世間諦如有。 ^427b18

「復次，比丘！行當如是：我者無我，亦無我所，
當來無我，亦無我所，已有便斷，已斷得捨，
有樂不染，合會不著。
行如是者，無上息迹慧之所見，然未得證。
比丘！行如是，往至何所？
譬若如鐵洞燃俱熾，以椎打之，迸火飛空，
墮多薪草上，若烟若燃，燃盡已滅。
當知，比丘！亦復如是，少慢未盡，五下分結已斷，
得無行般涅槃，是謂第六善人所往至處，世間諦如有。 ^427b26

「復次，比丘！行當如是：我者無我，亦無我所，
當來無我，亦無我所，已有便斷，已斷得捨，
有樂不染，合會不著。
行如是者，無上息迹慧之所見，然未得證。
比丘！行如是，往至何所？
譬若如鐵洞燃俱熾，以椎打之，迸火飛空，
墮多薪草上，若烟若燃，燃已便燒村邑、
城郭、山林、曠野。燒村邑、城郭、山林、曠野已，
或至道、至水、至平地滅。
當知，比丘！亦復如是，少慢未盡，五下分結已斷，
得上流阿迦膩吒般涅槃，是謂第七善人所往至處，世間諦如有。 ^427c6

「云何無餘涅槃？比丘！
行當如是：我者無我，亦無我所，當來無我，
亦無我所，已有便斷，已斷得捨，有樂不染，合會不著。
行如是者，無上息迹慧之所見，而已得證。
我說彼，比丘！不至東方，不至西方、南方、
北方、四維、上、下，便於現法中息迹滅度。 ^427c16

「我向所說七善人所往至處及無餘涅槃者，因此故說。」 ^427c21

佛說如是。彼諸比丘聞佛所說，歡喜奉行。
 " wit= ^427c22

善人往經第六竟〔千一百三字〕
jing:: 
###  7 世間福經
（七）中阿含七法品世間福經第七〔初一日誦〕 ^427c24

我聞如是：
一時，佛遊拘舍彌，在瞿沙羅園。 ^427c26

爾時，尊者摩訶周那則於晡時從宴坐起，
往詣佛所，到已作禮，却坐一面，白曰：「世尊！
可得施設世間福耶？」 ^427c27

世尊告曰：「可得。周那！
有七世間福，得大福祐，得大果報，得大名譽，得大功德。
云何為七？周那！有信族姓男、族姓女，施比丘眾房舍、堂閣。
周那！是謂第一世間之福，得大福祐，得大果報，
得大名譽，得大功德。 ^427c29

「復次，周那！有信族姓男、族姓女，於房舍中施與床座、
氍#CB02657;、 #CB02489;#CB01070;、
氈褥、臥具。周那！是謂第二世間之福，得大福祐，
得大果報，得大名譽，得大功德。 ^428a5

「復次，周那！有信族姓男、族姓女，於房舍中施與一切新淨妙衣。
周那！是謂第三世間之福，得大福祐，得大果報，
得大名譽，得大功德。 ^428a8

「復次，周那！有信族姓男、族姓女，於房舍中常施於眾朝粥、
中食，又以園民供給使令，若風雨寒雪，
躬往園所，增施供養。
諸比丘眾食已，不患風雨寒雪沾漬衣服，晝夜安樂禪寂思惟。
周那！是謂第七世間之福，得大福祐，得大果報，
得大名譽，得大功德。 ^428a11

「周那！信族姓男、族姓女已得此七世間福者，
若去若來，若立若坐，若眠若覺，若晝若夜，
其福常生，轉增轉廣。
周那！譬如恒伽水，從源流出，入于大海，於其中間轉深轉廣。
周那！如是信族姓男、族姓女已得此七世間福者，
若去若來，若立若坐，若眠若覺，若晝若夜，
其福常生，轉增轉廣。」 ^428a17

於是，尊者摩訶周那即從坐起，偏袒右肩，
右膝著地，長跪叉手白曰：「世尊！
可得施設出世間福耶？」 ^428a24

世尊告曰：「可得。周那！
更有七福出於世間，得大福祐，得大果報，
得大名譽，得大功德。
云何為七？周那！有信族姓男、族姓女，聞如來、
如來弟子遊於某處，聞已歡喜，極懷踊躍。
周那！是謂第一出世間福，得大福祐，得大果報，
得大名譽，得大功德。 ^428a26

「復次，周那！有信族姓男、族姓女，聞如來、
如來弟子欲從彼至此，聞已歡喜，極懷踊躍。
周那！是謂第二出世間福，得大福祐，得大果報，
得大名譽，得大功德。 ^428b3

「復次，周那！有信族姓男、族姓女，聞如來、
如來弟子已從彼至此，聞已歡喜，極懷踊躍，
以清淨心躬往奉見，禮敬供養，既供養已，
受三自歸於佛、法及比丘眾，而受禁戒。
周那！是謂第七出世間福，得大福祐，得大果報，
得大名譽，得大功德。 ^428b6

「周那！信族姓男、族姓女若得此七世間之福及更有七出世間福者，
其福不可數，有爾所福，爾所福果，爾所福報，
唯不可限、不可量、不可得大福之數。
周那！譬如從閻浮洲有五河流：一曰恒伽，
二曰搖尤那，三曰舍勞浮，四曰阿夷羅婆提，
五曰摩企，流入大海，於其中間水不可數，
有爾所升斛，唯不可限，不可量、不可得大水之數。
周那！如是信族姓男、族姓女若得此七世間之福及更有七出世間福者，
其福不可數，有爾所福，爾所福果，爾所福報，
唯不可限、不可量、不可得大福之數。」 ^428b12

爾時，世尊而說頌曰：
　　「恒伽之河，清淨易渡，
　　海多珍寶，眾水中王。
　　猶若河水，世人敬奉，
　　諸川所歸，引入大海。
　　如是人者，施衣飲食，
　　床#CB00186;茵褥，及諸坐具。
　　無量福報，將至妙處，
　　猶若河水，引入大海。」 ^428b24

佛說如是。尊者摩訶周那及諸比丘，聞佛所說，歡喜奉行。 ^428c4

世間福經第七竟〔九百九十三字〕
jing:: 
###  8 七日經
（八）中阿含七法品七日經第八〔初一日誦〕 ^428c6

我聞如是：
一時，佛遊鞞舍離，在 #CB00178;氏樹園。 ^428c8

爾時，世尊告諸比丘：「一切行無常，不久住法、
速變易法、不可猗法，如是諸行不當樂著，
當患厭之，當求捨離，當求解脫。
所以者何？有時不雨，當不雨時，一切諸樹、
百穀、藥木皆悉枯槁，摧碎滅盡，不得常住。
是故一切行無常，不久住法、速變易法、
不可猗法，如是諸行不當樂著，當患厭之，
當求捨離，當求解脫。 ^428c9

「復次，有時二日出世，二日出時，諸溝渠川流皆悉竭盡，不得常住。
是故一切行無常，不久住法、速變易法、
不可猗法，如是諸行不當樂著，當患厭之，
當求捨離，當求解脫。 ^428c16

「復次，有時三日出世，三日出時，諸大江河皆悉竭盡，不得常住。
是故一切行無常，不久住法、速變易法，
不可猗法，如是諸行不當樂著，當患厭之，
當求捨離，當求解脫。 ^428c20

「復次，有時四日出世，四日出時，諸大泉源從閻浮洲五河所出：
一曰恒伽，二曰搖尤那，三曰舍牢浮，四曰阿夷羅婆提，
五曰摩企，彼大泉源皆悉竭盡，不得常住。
是故一切行無常，不久住法、速變易法，
不可猗法，如是諸行不當樂著，當患厭之，
當求捨離，當求解脫。 ^428c24

「復次，有時五日出世，五日出時，大海水減一百由延，
轉減乃至七百由延；五日出時，海水餘有七百由延，
轉減乃至一百由延；五日出時，大海水減一多羅樹，
轉減乃至七多羅樹；五日出時，海水餘有七多羅樹，
轉減乃至一多羅樹；五日出時，海水減一人，
轉減乃至七人；五日出時，海水餘有七人，
轉減乃至一人；五日出時，海水減至頸、
至肩、至腰、至 #CB02606;、
至膝、至踝，有時海水消盡，不足沒指。
是故一切行無常，不久住法、速變易法、
不可猗法，如是諸行不當樂著，當患厭之，
當求捨離，當求解脫。 ^429a1

「復次，有時六日出世，六日出時，一切大地須彌山王皆悉烟起，
合為一烟，譬如陶師始爨竈時，皆悉烟起，合為一烟。
如是六日出時，一切大地須彌山王皆悉烟起，合為一烟。
是故一切行無常，不久住法、速變易法，
不可猗法，如是諸行不當樂著，當患厭之，
當求捨離，當求解脫。 ^429a12

「復次，有時七日出世，七日出時，一切大地須彌山王洞燃俱熾，
合為一 #CB00209;；如是七日出時，
一切大地須彌山王洞燃俱熾，合為一#CB00209;，
風吹火#CB00209;，乃至梵天。
是時，晃昱諸天始生天者，不諳世間成敗，
不見世間成敗，不知世間成敗，見大火已，
皆恐怖毛竪而作是念：『火不來至此耶？
火不來至此耶？』前生諸天諳世間成敗，
見世間成敗，知世間成敗，見大火已，慰勞諸天曰：
『莫得恐怖，火法齊彼，終不至此。』
七日出時，須彌山王百由延崩散壞滅盡，
二百由延、三百由延，乃至七百由延崩散壞滅盡；
七日出時，須彌山王及此大地燒壞消滅，
無餘栽燼，如燃酥油，煎熬消盡，無餘烟墨；
如是七日出時，須彌山王及此大地無餘烖燼。
是故一切行無常，不久住法、速變易法、
不可猗法，如是諸行不當樂著，當患厭之，
當求捨離，當求解脫。 ^429a19

「我今為汝說須彌山王當崩壞盡，誰有能信？
唯見諦者耳，我今為汝說大海水當竭消盡，誰有能信？
唯見諦者耳。我今為汝說一切大地當燒燃盡，誰有能信？
唯見諦者耳。所以者何？
比丘！昔有大師名曰善眼，為外道仙人之所師宗，
捨離欲愛，得如意足。
善眼大師有無量百千弟子，善眼大師為諸弟子說梵世法，
若善眼大師為說梵世法時，諸弟子等有不具足奉行法者，
彼命終已，或生四王天，或生三十三天，
或生 #CB00209;摩天，或生兜率哆天，
或生化樂天，或生他化樂天。
若善眼大師為說梵世法時，諸弟子等設有具足奉行法者，
彼修四梵室，捨離於欲，彼命終已，得生梵天。
彼時善眼大師而作是念：『我不應與弟子等同俱至後世共生一處，
我今寧可更修增上慈。
修增上慈已，命終得生晃昱天中。』
彼時善眼大師則於後時更修增上慈，
修增上慈已，命終得生晃昱天中。
善眼大師及諸弟子學道不虛，得大果報。 ^429b7

「諸比丘！於意云何？
昔善眼大師為外道仙人之所師宗，捨離欲愛，
得如意足者，汝謂異人耶？
莫作斯念，當知即是我也。
我於爾時名善眼大師，為外道仙人之所師宗，
捨離欲愛，得如意足；我於爾時有無量百千弟子，我於爾時為諸弟子說梵世法。
我說梵世法時，諸弟子等有不具足奉行法者，
彼命終已，或生四王天，或生三十三天，
或生 #CB00209;摩天，或生兜率哆天，
或生化樂天，或生他化樂天。
我說梵世法時，諸弟子等設有具足奉行法者，
修四梵室，捨離於欲，彼命終已，得生梵天。
我於爾時而作是念：『我不應與弟子等同俱至後世共生一處，
我今寧可更修增上慈。
修增上慈已，命終得生晃昱天中。』
我於後時更修增上慈，修增上慈已，命終得生晃昱天中。
我於爾時及諸弟子學道不虛，得大果報。
我於爾時親行斯道，為自饒益，亦饒益他，
饒益多人，愍傷世間，為天、為人求義及饒益，
求安隱快樂，爾時說法不至究竟，不究竟白淨，
不究竟梵行，不究竟梵行訖，爾時不離生、
老、病、死、啼哭、憂慼，亦未能得脫一切苦。 ^429b26

「比丘！我今出世，如來、無所著、等正覺、明行成為、
善逝、世間解、無上士、道法御、天人師，號佛、
眾祐；我今自饒益，亦饒益他，饒益多人，
愍傷世間，為天、為人求義及饒益，求安隱快樂；
我今說法得至究竟，究竟白淨，究竟梵行；
究竟梵行訖，我今已離生、老、病、死、啼哭、
憂慼，我今已得脫一切苦。」 ^429c19

佛說如是。彼諸比丘聞佛所說，歡喜奉行。 ^429c26

七日經第八竟〔千七百一字〕
jing:: 
###  9 七車經
（九）中阿含七法品七車經第九〔初一日誦〕 ^429c27

我聞如是：
一時，佛遊王舍城，在竹林精舍，與大比丘眾共受夏坐，尊者滿慈子亦於生地受夏坐。
是時，生地諸比丘受夏坐訖，過三月已，
補治衣竟，攝衣持鉢，從生地出，向王舍城，
展轉進前，至王舍城，住王舍城竹林精舍。 ^429c29

是時，生地諸比丘詣世尊所，稽首作禮，却坐一面。 ^430a5

世尊問曰：「諸比丘！
從何所來？何處夏坐？」 ^430a6

生地諸比丘白曰：「世尊！
從生地來，於生地夏坐。」 ^430a7

世尊問曰：「於彼生地諸比丘中，何等比丘為諸比丘所共稱譽，
自少欲、知足，稱說少欲、知足；自閑居，稱說閑居；
自精進，稱說精進；自正念，稱說正念；自一心，
稱說一心；自智慧，稱說智慧；自漏盡，稱說漏盡；
自勸發渴仰、成就歡喜，稱說勸發渴仰、成就歡喜？」 ^430a8

生地諸比丘白曰：「世尊！
尊者滿慈子於彼生地，為諸比丘所共稱譽，
自少欲、知足，稱說少欲、知足；自閑居，稱說閑居；
自精進，稱說精進；自正念，稱說正念；自一心，
稱說一心；自智慧，稱說智慧；自漏盡，稱說漏盡；
自勸發渴仰、成就歡喜，稱說勸發渴仰、成就歡喜。」 ^430a14

是時，尊者舍梨子在眾中坐，尊者舍梨子作如是念：
「世尊如事問彼生地諸比丘輩，生地諸比丘極大稱譽賢者滿慈子，
自少欲、知足，稱說少欲、知足；自閑居，稱說閑居；
自精進，稱說精進；自正念，稱說正念；自一心，
稱說一心；自智慧，稱說智慧；自漏盡，稱說漏盡；
自勸發渴仰、成就歡喜，稱說勸發渴仰，成就歡喜。」 ^430a20

尊者舍梨子復作是念：「何時當得與賢者滿慈子共聚集會，
問其少義，彼或能聽我之所問。」 ^430a27

爾時，世尊於王舍城受夏坐訖，過三月已，
補治衣竟，攝衣持鉢，從王舍城出，向舍衛國，
展轉進前，至舍衛國，即住勝林給孤獨園。
尊者舍梨子與生地諸比丘於王舍城共住少日，
攝衣持鉢，向舍衛國，展轉進前，至舍衛國，共住勝林給孤獨園。 ^430a29

是時，尊者滿慈子於生地受夏坐訖，過三月已，
補治衣竟，攝衣持鉢，從生地出，向舍衛國，
展轉進前，至舍衛國，亦住勝林給孤獨園。
尊者滿慈子詣世尊所，稽首作禮，於如來前敷尼師檀，結加趺坐。 ^430b6

時，尊者舍梨子問餘比丘：「諸賢！
何者是賢者滿慈子耶？」 ^430b10

諸比丘白尊者舍梨子：「唯然，尊者在如來前坐，
白皙隆鼻，如鸚鵡#CB02597;，即其人也。」 ^430b12

時，尊者舍梨子知滿慈子色貌已，則善記念。 ^430b13

尊者滿慈子過夜平旦，著衣持鉢，入舍衛國而行乞食，
食訖中後，還舉衣鉢，澡洗手足，以尼師檀著於肩上，至安陀林經行之處。
尊者舍梨子亦過夜平旦，著衣持鉢，入舍衛國而行乞食，
食訖中後，還舉衣鉢，澡洗手足，以尼師檀著於肩上，至安陀林經行之處。 ^430b14

時，尊者滿慈子到安陀林，於一樹下敷尼師檀，結加趺坐。
尊者舍梨子亦至安陀林，離滿慈子不遠，
於一樹下敷尼師檀，結加趺坐。 ^430b21

尊者舍梨子則於晡時從燕坐起，往詣尊者滿慈子所，
共相問訊，却坐一面，則問尊者滿慈子曰：「賢者！
從沙門瞿曇修梵行耶？」 ^430b24

答曰：「如是。」
「云何，賢者！以戒淨故，從沙門瞿曇修梵行耶？」 ^430b27

答曰：「不也。」 ^430b28

「以心淨故、以見淨故、以疑蓋淨故、以道非道知見淨故、
以道跡知見淨故、以道跡斷智淨故，從沙門瞿曇修梵行耶？」 ^430b29

答曰：「不也。」 ^430c2

又復問曰：「我向問賢者從沙門瞿曇修梵行耶？
則言如是。今問賢者以戒淨故從沙門瞿曇修梵行耶？
便言不也。以心淨故、以見淨故、以疑蓋淨故、
以道非道知見淨故、以道跡知見淨故、
以道跡斷智淨故，從沙門瞿曇修梵行耶？
便言不也。然以何義，從沙門瞿曇修梵行耶？」 ^430c3

答曰：「賢者！以無餘涅槃故。」 ^430c9

又復問曰：「云何，賢者！
以戒淨故，沙門瞿曇施設無餘涅槃耶？」 ^430c10

答曰：「不也。」 ^430c11

「以心淨故、以見淨故、以疑蓋淨故、以道非道知見淨故、
以道跡知見淨故、以道跡斷智淨故，沙門瞿曇施設無餘涅槃耶？」 ^430c12

答曰：「不也。」 ^430c14

又復問曰：「我向問仁，云何賢者以戒淨故，沙門瞿曇施設無餘涅槃耶？
賢者言不。以心淨故、以見淨故、以疑蓋淨故、
以道非道知見淨故、以道跡知見淨故、
以道跡斷智淨故，沙門瞿曇施設無餘涅槃耶？
賢者言不。賢者所說為是何義？
云何得知？」 ^430c15

答曰：「賢者！若以戒淨故，世尊沙門瞿曇施設無餘涅槃者，
則以有餘稱說無餘；以心淨故、以見淨故、
以疑蓋淨故、以道非道知見淨故、以道跡知見淨故、
以道跡斷智淨故，世尊沙門瞿曇施設無餘涅槃者，則以有餘稱說無餘。
賢者！若離此法，世尊施設無餘涅槃者，
則凡夫亦當般涅槃，以凡夫亦離此法故。
賢者！但以戒淨故，得心淨，以心淨故，得見淨，
以見淨故，得疑蓋淨，以疑葢淨故，得道非道知見淨，
以道非道知見淨故，得道跡知見淨，以道跡知見淨故，
得道跡斷智淨，以道跡斷智淨故，世尊沙門瞿曇施設無餘涅槃也。 ^430c21

「賢者！復聽。昔拘薩羅王波斯匿在舍衛國，
於婆雞帝有事，彼作是念：『以何方便，令一日行，從舍衛國至婆雞帝耶？』
復作是念：『我今寧可從舍衛國至婆雞帝，於其中間布置七車。』
爾時，即從舍衛國至婆雞帝，於其中間布置七車。
布七車已，從舍衛國出，至初車，乘初車，
至第二車，捨初車，乘第二車，至第三車，
捨第二車，乘第三車，至第四車，捨第三車，
乘第四車，至第五車，捨第四車，乘第五車，
至第六車，捨第五車，乘第六車，至第七車，
乘第七車，於一日中至婆雞帝。 ^431a4

「彼於婆雞帝辦其事已，大臣圍繞，坐王正殿，
群臣白曰：『云何，天王！
以一日行從舍衛國至婆雞帝耶？』
王曰：『如是。』『云何，天王！
乘第一車一日從舍衛國至婆雞帝耶？』
王曰：『不也。』『乘第二車乘第三車至第七車，從舍衛國至婆雞帝耶？』
王曰：『不也。』云何，賢者！
拘薩羅王波斯匿群臣復問，當云何說？ ^431a15

「王答群臣：『我在舍衛國，於婆雞帝有事，
我作是念：「以何方便，令一日行，從舍衛國至婆雞帝耶？」
我復作是念：「我今寧可從舍衛國至婆雞帝，於其中間布置七車。」
我時即從舍衛國至婆雞帝，於其中間布置七車。
布七車已，從舍衛國出，至初車，乘初車，
至第二車，捨初車，乘第二車，至第三車，
捨第二車，乘第三車，至第四車，捨第三車，
乘第四車，至第五車，捨第四車，乘第五車，
至第六車，捨第五車，乘第六車，至第七車，
乘第七車，於一日中至婆雞帝。』 ^431a22

「如是，賢者！拘薩羅王波斯匿答對群臣所問如是。
如是，賢者！以戒淨故，得心淨，以心淨故，
得見淨，以見淨故，得疑蓋淨，以疑葢淨故，
得道非道知見淨，以道非道知見淨故，
得道跡知見淨，以道跡知見淨故，得道跡斷智淨，
以道跡斷智淨故，世尊施設無餘涅槃。」 ^431b4

於是，尊者舍梨子問尊者滿慈子：「賢者名何等？
諸梵行人云何稱賢者耶？」 ^431b10

尊者滿慈子答曰：「賢者！
我號滿也。我母名慈，故諸梵行人稱我為滿慈子。」 ^431b12

尊者舍梨子歎曰：「善哉，善哉！
賢者滿慈子，為如來弟子，所作智辯聰明決定，
安隱無畏，成就調御，逮大辯才，得甘露幢，
於甘露界自作證成就遊，以問賢者甚深義盡能報故。
賢者滿慈子！諸梵行人為得大利，得值賢者滿慈子，
隨時往見，隨時禮拜，我今亦得大利，隨時往見，隨時禮拜。
諸梵行人應當縈衣頂上戴賢者滿慈子，
為得大利，我今亦得大利，隨時往見，隨時禮拜。」 ^431b14

尊者滿慈子問尊者舍梨子：「賢者名何等，諸梵行人云何稱賢者耶？」 ^431b23

尊者舍梨子答曰：「賢者！
我字優波鞮舍，我母名舍梨，故諸梵行人稱我為舍梨子。」 ^431b24

尊者滿慈子歎曰：「我今與世尊弟子共論而不知，
第二尊共論而不知，法將共論而不知，轉法輪復轉弟子共論而不知。
若我知尊者舍梨子者，不能答一句，況復爾所深論？
善哉，善哉！尊者舍梨子！
為如來弟子，所作智辯聰明決定，安隱無畏、
成就調御、逮大辯才、得甘露幢，於甘露界自作證成就遊，以尊者甚深甚深問故。
尊者舍梨子！諸梵行人為得大利，得值尊者舍梨子，
隨時往見，隨時禮拜，我今亦得大利，隨時往見，隨時禮拜。
諸梵行人應當縈衣頂上戴尊者舍梨子，
為得大利，我今亦得大利，隨時往見，隨時禮拜。」 ^431b26

如是二賢更相稱說，更相讚善已，歡喜奉行，
即從坐起，各還所止。 ^431c10

七車經第九竟〔二千五百八字〕
jing:: 
###  10 漏盡經
（一〇）中阿含七法品漏盡經第十〔初一日誦〕 ^431c12

我聞如是：
一時，佛遊拘樓瘦，在劒磨瑟曇拘樓都邑。 ^431c14

爾時，世尊告諸比丘：「以知、以見故諸漏得盡，
非不知、非不見也。
云何以知、以見故諸漏得盡耶？
有正思惟、不正思惟，若不正思惟者，未生欲漏而生，
已生便增廣，未生有漏、無明漏而生，已生便增廣；
若正思惟者，未生欲漏而不生，已生便滅，
未生有漏、無明漏而不生，已生便滅。」 ^431c15

「然凡夫愚人不得聞正法，不值真知識，
不知聖法，不調御聖法，不知如真法。
不正思惟者，未生欲漏而生，已生便增廣，
未生有漏、無明漏而生，已生便增廣。
正思惟者，未生欲漏而不生，已生便滅，
未生有漏、無明漏而不生，已生便滅。
不知如真法故，不應念法而念，應念法而不念，
以不應念法而念，應念法而不念故，未生欲漏而生，
已生便增廣，未生有漏、無明漏而生，已生便增廣。 ^431c21

「多聞聖弟子得聞正法，值真知識，調御聖法，知如真法。
不正思惟者，未生欲漏而生，已生便增廣，
未生有漏、無明漏而生，已生便增廣。
正思惟者，未生欲漏而不生，已生便滅，
未生有漏、無明漏而不生，已生便滅。
知如真法已，不應念法不念，應念法便念，
以不應念法不念，應念法便念故，未生欲漏而不生，
已生便滅，未生有漏、無明漏而不生，已生便滅也。 ^432a1

「有七斷漏、煩惱、憂慼法。
云何為七？有漏從見斷，有漏從護斷，有漏從離斷，
有漏從用斷，有漏從忍斷，有漏從除斷，有漏從思惟斷。 ^432a10

「云何有漏從見斷耶？
凡夫愚人不得聞正法，不值真知識，不知聖法，
不調御聖法，不知如真法，不正思惟故，
便作是念：『我有過去世，我無過去世，我何因過去世，我云何過去世耶？
我有未來世，我無未來世，我何因未來世，我云何未來世耶？
自疑己身何謂是，云何是耶？
今此眾生從何所來，當至何所？
本何因有，當何因有？』
彼作如是不正思惟，於六見中隨其見生而生真有神，
此見生而生真無神，此見生而生神見神，
此見生而生神見非神，此見生而生非神見神，
此見生而生此是神，能語、能知、能作、教、
作起、教起，生彼彼處，受善惡報，定無所從來，
定不有、定不當有，是謂見之弊，為見所動，見結所繫。
凡夫愚人以是之故，便受生、老、病、死苦也。 ^432a13

「多聞聖弟子得聞正法，值真知識，調御聖法，
知如真法，知苦如真，知苦習、知苦滅、知苦滅道如真。
如是知如真已，則三結盡，身見、戒取、疑三結盡已，
得須陀洹，不墮惡法，定趣正覺，極受七有，
天上人間七往來已，便得苦際；若不知見者，
則生煩惱、憂慼，知見則不生煩惱、憂慼，是謂有漏從見斷也。 ^432a28

「云何有漏從護斷耶？
比丘！眼見色護眼根者，以正思惟不淨觀也，
不護眼根者，不正思惟以淨觀也。
若不護者，則生煩惱、憂慼，護則不生煩惱、憂慼。
如是耳、鼻、舌、身、意知法，護意根者，以正思惟不淨觀也，
不護意根者，不正思惟以淨觀也。
若不護者，則生煩惱、憂慼，護則不生煩惱、
憂慼，是謂有漏從護斷也。 ^432b6

「云何有漏從離斷耶？
比丘！見惡象則當遠離，惡馬、惡牛、惡狗、
毒蛇、惡道、溝坑、屏廁、江河、深泉、山巖。
惡知識、惡朋友、惡異道、惡閭里、惡居止，
若諸梵行與其同處，人無疑者而使有疑，比丘者應當離。
惡知識、惡朋友、惡異道、惡閭里、惡居止，
若諸梵行與其同處，人無疑者而使有疑，盡當遠離。
若不離者，則生煩惱、憂慼，離則不生煩惱、
憂慼，是謂有漏從離斷也。 ^432b13

「云何有漏從用斷耶？
比丘！若用衣服，非為利故，非以貢高故，
非為嚴飾故，但為蚊虻、風雨、寒熱故，以慚愧故也。
若用飲食，非為利故，非以貢高故，非為肥悅故，
但為令身久住，除煩惱、憂慼故，以行梵行故，
欲令故病斷，新病不生故，久住安隱無病故也。
若用居止房舍、床褥、臥具，非為利故，非以貢高故，
非為嚴飾故，但為疲惓得止息故，得靜坐故也。
若用湯藥，非為利故，非以貢高故，非為肥悅故，
但為除病惱故，攝御命根故，安隱無病故。
若不用者，則生煩惱、憂慼，用則不生煩惱、
憂慼，是謂有漏從用斷也。 ^432b21

「云何有漏從忍斷耶？
比丘！精進斷惡不善，修善法故，常有起想，
專心精勤，身體、皮肉、筋骨、血髓皆令乾竭，
不捨精進，要得所求，乃捨精進。
比丘！復當堪忍飢渴、寒熱、蚊虻蠅蚤虱，
風日所逼，惡聲捶杖，亦能忍之，身遇諸病，
極為苦痛，至命欲絕，諸不可樂，皆能堪忍。
若不忍者，則生煩惱、憂慼，忍則不生煩惱、
憂慼，是謂有漏從忍斷也。 ^432c5

「云何有漏從除斷耶？
比丘！生欲念不除斷捨離，生恚念、害念不除斷捨離，
若不除者，則生煩惱、憂慼，除則不生煩惱、
憂慼，是謂有漏從除斷也。 ^432c13

「云何有漏從思惟斷耶？
比丘！思惟初念覺支，依離、依無欲、依於滅盡，
起至出要，法精進喜息定，思惟第七捨覺支，
依離、依無欲、依於滅盡，趣至出要。
若不思惟者，則生煩惱、憂慼，思惟則不生煩惱、
憂慼，是謂有漏從思惟斷也。 ^432c16

「若使比丘有漏從見斷則以見斷，有漏從護斷則以護斷，
有漏從離斷則以離斷，有漏從用斷則以用斷，
有漏從忍斷則以忍斷，有漏從除斷則以除斷，
有漏從思惟斷則以思惟斷，是謂比丘一切漏盡諸結已解，
能以正智而得苦際。」 ^432c21

佛說如是。彼諸比丘聞佛所說，歡喜奉行。 ^432c27

漏盡經第十竟〔千六百二十一字〕中阿含經卷第二
〔七千九百三十四字〕中阿含七法品第一竟
〔一萬六千四十三字〕
 ^432c29
