
pin:: 大乘中觀釋論卷第六
author:: 安慧菩薩造
translator:: 西天譯經三藏朝散大夫試鴻臚卿傳梵大師賜紫沙門臣法護等奉　詔譯

##  2
觀有為品第七之二
又復有言：我宗有別道理，令彼生法離無窮過。
故彼宗頌言：
　　「如燈能自照，亦能照於他；
　　彼生法亦然，自生復生他。」 ^148b9

論者言：作如此說亦非道理，以無照故。
若有暗冥，即有所照。
故頌破言：
　　「燈中自無暗，住處亦無暗，
　　破暗乃名照，無暗即無照。」 ^148b13

釋曰：今此觀察若無有暗，是故燈不自照亦不照他。 ^148b17

復次頌言：
　　「無少處可照，是燈何能照？
　　生亦無少分，生法可成就。」 ^148b19

又復有言：彼燈生時即可照邪？ ^148b22

論者言：若燈生時亦不能照，以先分位無暗可破。
若彼有暗即有所破，如是乃說燈能自照亦復照他。
今此所說，云何燈不到暗而能破暗？
若不到者，故頌遣言：
　　「云何燈生時，而能破於暗？
　　彼燈初生時，不能及於暗。」 ^148b23

釋曰：燈初生時，無有性故。
若或俱時，又無分位。
若燈不到暗能破暗者。 ^148b29

復次頌言：
　　「燈若不到暗，而能破暗者；
　　燈在於此間，應破一切暗。」 ^148c2

釋曰：同法若不到，差別因無體，譬如磁石，力能差別無決定因。
此說亦非有其力能，先有所成故，如彼磁石所成皆遍。
是法生時無所詮表，力能無體故。
此復云何？ ^148c5

復次頌言：
　　「若燈能自照，亦能照他者；
　　暗亦於自他，暗蔽定無疑。」 ^148c9

釋曰：此非所樂，自所作處有相違故，燈亦復然。
此非所樂，燈以照明為所成性，若燈與暗相違，
燈即可成自照照他，無復別異所作性故。
暗以暗蔽所成其性，若暗與明相違，暗即亦應自暗暗他。
如是安立非有此義，如瓶等色現可見故。 ^148c12

此中應問：所言生法自生，為未生生？
為已生生？ ^148c18

故頌答言：
　　「生法若未生，自體不能生。」 ^148c20

釋曰：未生無體，故不能生。
若其無者，如兔角等，因性不生故。 ^148c22

復次頌言：
　　「生法若已生，生已復何生？」 ^148c24

釋曰：若法已生還復生者，此義應知，如其作已不復更作，是故生已何復有生？
由此應知必無生法自生道理。
若從他生，其義亦然。
若生時生者，離已生未生，別無生時可得。 ^148c26

復次頌言：
　　「非已生未生，生時亦不生。」 ^149a1

或有人言：彼生時者，少分已生、少分未生，如是中間無別有體。 ^149a3

論者言：若彼生法相離之性，或有少分而可生者，
如是餘法亦然可生，是中云何有所生耶？
若一切法有所生者，如是諦觀非今所說，豈有生時而可得耶？
以彼生時無分位故。
又一切法自體無分位可成，如是應知，
若無生時，云何有彼生法可得？ ^149a5

復次毘婆沙師言：有未來法體生向現在，故有生時可生。 ^149a11

論者言：云何生時先有法體生向現在？
有何異法說生時耶？
此中無有少法，云何有其生法自體？
以彼生法先無所得自體無性故，云何如是有所成耶？
若復現轉之法常不離自相，此說相違。
若於過去未來轉者，又非道理。
若別異可生者，彼牛生時亦應有馬，無此道理。
若無少法以未來體生向現在，所說生時此即相違。
由如是故，生時不生。
已生法不生，若生已復生，彼即無體可生，以無自性故。
無即如兔角。無有生故。 ^149a13

復次頌言：
　　「去未去去時，前品此已說。」 ^149a23

釋曰：此諸所說，前已廣明。 ^149a25

復次五頂子人言：若法實無生性，云何因法而得顯明？ ^149a26

論者言：彼等決定所說，此皆止遣。
此中應知，不顯明時因亦不離。
亦復云何有其不離？
此說顯明，是故去未去去時，前品已廣說。
若或諸法有所離者，即成麁重前不實因。
亦非如是先有所生，亦非離因別有法體，以有所離故。 ^149a28

有異人言：有果可生，由自因和合故，或種子等和合因性物體功能及彼業用此無差別。
若不生者，云何自生他生而得成耶？
由如是故，彼一切果於一切時及一切處皆有所生。 ^149b5

論者言：所言和合者，為一性耶？
為異性耶？或已生、未生，或復生時，自因彼果有和合耶？
此所計執於一切處皆非道理。
謂已生未生各無有性，彼因果二先性不立，無所詮表有性無體。
是故汝所說種子等和合，已生未生皆無所有，已生未生各無性故。
若有種子等和合，即所立相違，無未生性可詮表故。
若其無者，如兔角等，是故無果和合可有，云何生法當有所得？
又有人言：生法不相離，此說為生時。
故頌遣言：
　　「若生時有生，彼生相已破。」 ^149b9

釋曰：此非次第。此中云何？
若有若無、亦有亦無，一切處離皆悉止遣。 ^149b20

又有人言：若此生法從緣生時，云何所生無道理耶？
如名瓶生，瓶從緣生，如是生時乃有所成。 ^149b22

論者言：若彼生時決定有瓶，是瓶云何生已復生？
彼瓶生時未有發起作用力故，是瓶云何別有生時、別有生法而當得耶？
且無瓶生之時，生已還有衣相可得。
諸有所作若離所依，亦非道理。
故頌遣言：
　　「云何生時生，而說為緣起？」 ^149b25

釋曰：諸外道等以巧辯才說緣生法，彼自相違。
佛說緣生，不同一切外道知解故。
佛為破彼巧辯才勤求所知，彼所知法於勝義諦中伺察無義。
彼外道等誣謗因果起惡見根本，佛以善法方便化度，為令彼斷不正見故。
如佛所言：「此有故彼有，此生故彼生。」
如是等說，皆世俗諦，非勝義諦。
勝義諦者。 ^149c2

復次頌言：
　　「若法眾緣生，彼自性寂滅。」 ^149c9

釋曰：此義離自性故。
如契經說，佛言：「大慧！
諸法自性本來不生，然以和合一切性，亦非無自性。」 ^149c11

復次頌言：
　　「是故生時生，如是皆寂滅。」 ^149c14

釋曰：此無不和合對治過失，況復如是有所生耶？
故前頌言，若法緣生，自性寂滅，無復自性故。
是故諸法，無實因緣發起所生及作用等。 ^149c16

又有人言：若法從緣生，可名生時耶？ ^149c20

故頌遣言：
　　「若法未生時，如瓶等何有？
　　緣法假和合，生已復何生？」 ^149c21

釋曰：云何有體可生而無生時道理？
謂所生非有故，譬如未生法。
彼無自性，此說義成。 ^149c24

復次頌言：
　　「若生時有生，是即有所生？
　　諸生性如幻，此生復誰生？」 ^149c26

釋曰：若法已生復有別異生者，生即無窮。
是故決定無生法可作，亦非別有本生能生於生。 ^149c29

復次頌言：
　　「若生已復生，是生即無窮。」 ^150a3

釋曰：此無未生，亦無本生能生道理。 ^150a5

復次頌言：
　　「若無生而生，法皆如是生。」 ^150a6

釋曰：而彼生法亦然，何有意謂此生而為有生？
真實理中無生可有，非意馳流謂一切有。 ^150a8

復次頌言：
　　「有法不應生，無亦非道理；
　　有無俱不然，前品此已說。」 ^150a10

釋曰：證成前品云何生法而有所得？
此中應問：滅時可有生法立耶？
謂諸生相生已即壞，諸法壞性而同等故。 ^150a13

故頌答言：
　　「若滅時有生，無體而可得。」 ^150a16

釋曰：此中不應生滅同時，生時分位亦無有滅。 ^150a18

復次頌言：
　　「若法不滅時，彼體不可得。」 ^150a20

釋曰：如空花等，此中住法而非一向。
有所住者，此說不成。 ^150a22

此中應問：為未住體住？
為已住體住？為住時住耶？ ^150a24

故頌答言：
　　「未住體不住，住不住相違；
　　住住時不住，此復何有住？」 ^150a26

釋曰：住者現在過去二法一處同時不生，是故無住。
又離已住未住，住時無體，謂以勝義諦中無生法可得。
從前廣說，悉為證成無實生法。
生法若無，云何有住？ ^150a29

復次頌言：
　　「若滅時有住，彼無體可得；
　　住滅二相違，住位中無滅。」 ^150b3

釋曰：若說無滅時，彼體不可得，滅法隨逐有為相故。
若住時有滅，無此道理，此中所說。 ^150b6

復次頌言：
　　「諸法於常時，皆有老死相。」 ^150b8

釋曰：老者衰變前相，死者壞滅為義，謂以自體於一切時而常轉易。
若有生時，即無老死法成，後亦不得生法可成，如火無冷性。
今所觀察。 ^150b10

復次頌言：
　　「而有何等法，離老死有住？」 ^150b14

此中應問：諸有住法，為自體住？
為別有住法而成住耶？ ^150b16

故頌答言：
　　「住不自相住，異住非道理；
　　如生不自生，亦不從他生。」 ^150b18

復次如別頌言：
　　「此住若未住，住體云何立？
　　此住若已住，復何住可成？
　　若已住更住，此住即無窮；
　　若或無住住，法皆如是住。」 ^150b21

論者言：一切生法皆隨順說，若有滅處即無生住，二法以相離性彼不有故。
如是生住滅法諸說皆然。 ^150b26

此中應問：所言滅者，為已滅滅耶？
為滅時滅耶？ ^150b29

故頌答言：
　　「已滅法不滅，未滅法滅空。」 ^150c2

釋曰：云何是已滅法不滅？
謂法滅已滅即無體，此中滅法彼不生故。
如是亦然，滅時及未滅二俱有過。
何以故？謂一切法於勝義諦中止遣其生。 ^150c4

復次頌言：
　　「彼滅時亦然，無生何有滅？」 ^150c8

釋曰：生法既爾，何有住體？
滅亦不可得，住滅二法彼相違故。
是故無住，亦復無滅。
彼無住者，住性離故。
若除遣住法，滅法即成，是故無有諸物分位，如是亦無一切物體。
大乘中觀釋論卷第六
 ^150c10
