大方廣佛華嚴經疏卷第五十一
author:: 唐清涼山大華嚴寺沙門澄觀撰
pin:: 
#  38 離世間品

## 1
離世間品第三十八〔已上入第五十三經〕
初明來意。來意有三：一分來，前明修因契果生解分，
則於法起解；今明託法進修成行分，則依解起行，義次第故。
二會來者，前會因圓果滿生解之終，此會正行處世無染，
通於始終，故次來也。
三品來者，前品出現之果殊勝，今明依彼起行圓融，故次來也。
雖一分一會一品是同，所對既殊，來意亦別。 ^887c6

第二釋名。亦有三別：一分名者，沒彼位名，
但彰行法，欲顯行位無礙、前後圓融，故以名也。
二會名者，約法不異分名，約處名三會普光明殿之會。
第七重會，會終歸始故。
雖越四天，同為生解之會；今復重會，通對彼分始終，
依解成行，故會普光。
而前分生解差別，故寄歷處以顯淺深；
今分起行圓融，故一會並收因果，亦表成行不離普光明智故。
此中不隔餘處，何有重會之義？
若約次第，前時後時即是重義。
若約圓融，就義名重，故不動前二而升四天。
二七相望亦何所隔，明知約義亦猶燈光涉入無礙，亦似燈炷重發重明。
約人，名普慧普賢問答之會。
三品名有二：一得名、二釋名。
今初，又二：一異名。
下文十義，至彼當辨。
有別行本名度世經，度即離義。
又有別行名普賢菩薩答難二千經，此就能離人法受稱。
二正辨本稱，總由超絕世染故受其名。
別有三義：一約法、二約行、三約位。
約法之中，先世、後離世。
有三類：一約事相有二世間，謂器及有情，此約依正分之。
二約麁細亦二：一有為世間、二無為世間，
此約分段、變易分之。
以變易非三有攝，名之無為。
故《勝鬘》云「有為生死，無為生死。」
然麁細雖殊，體不出二。
三約染淨有三：於初二中，加智正覺示同世間，
不同世故，如《地論》辨。
二明離者，離有二義：一性離，世間性空即是出世間故；
二明事離，行成無染故。
力林頌云「三世五蘊法，說名為世間。
彼滅非世間，如是但假名。」
滅通二義，於事離中有似離真離、分離全離，次下當辨。
二約行者，略為四句：一隨、二離、三俱、四泯。
言隨者，凡夫沈溺世蘊，非離非隨。
二乘無悲不能隨世，雖離非真。
菩薩能隨，方為真離，故以隨釋離。
二離者，有大智故了世性離，處而不染亦異凡小。
三俱者，悲故常行世間，智故不染世法。
既以世與性離無二為其境，故以悲智無二為其行。
境行融通有其三句：一悲無不智，則世無不離，是以常在世間未曾不出。
二智無不悲故，離無不世，是以恒越世表，無不遊世。
三雙融故動靜無二，唯是一念，所謂無念。
無念等故，世與出世無有障礙。
四俱泯者，謂境既世與性離，形奪兩亡，
故令悲智俱融，二念雙絕。
又由境行相由，形奪齊離，則絕待離言。
融前四句皆無障礙，方為真離世間也。
三約位者，凡夫染而非離，二乘分離非真，
謂果離分段、因唯事離，非今所明。
菩薩具上真行，可得名離，而非究竟。
唯佛為離，故經云「佛常在世間，而不染世法。」
然今文中備六位之行即是行離，行所依位即是位離，
故若事若理、若因若果皆名離也。 ^887c12

二釋名者，約法事離，無他受稱。
離非世間，即相違釋。
若約性離，通持業釋。
約行四句，前三句俱通持業、相違二，事理離故。
泯句並非六釋。亦可持業，泯即離故。 ^888b6

第三宗趣。頓彰六位理事二離為宗，令體性離頓成真離究竟為趣。 ^888b10

第四釋文。長科十分，一序分、二三昧分、
三發起分、四起分、五請分、六說分、七結勸分、
八現瑞分、九證成分、十重頌分。 ^888b12

今初，有三：一器世間圓滿，義如前釋。
二「妙悟」下智正覺世間圓滿。
「三與不可說」下眾生世間圓滿。 ^888b14

二中明佛二十一種殊勝功德，廣引諸論，
已見〈升兜率品〉。今但略明，初句為總，具下二十一種功德，故云妙悟皆滿。
後「二行」下別。於中，前四自利、餘皆利他。
前中，一智德、二斷德、三恩德、四作用平等德。
今初，二行永絕，即於所知一向無障轉功德。
《佛地經》名不二現行。
「不」字，此宜言無，即永絕義。
謂佛智德離所知障，非如聲聞極遠時處等有不知故。
有知不知即是二行，今無不知，故云永絕。
二達無相法，則於有無無二相真如最勝清淨能入功德。
彼經名趣無相法，趣謂趣入，即此達義。
然無相法，體即真如。
無彼有無二相，故名無相。
諸法中最，淨無客塵，令自他入，勝於二乘，名最勝清淨。
三住於佛住者，即無功用佛事不休息功德。
世親釋云「謂住佛所住無所住處」，此即釋經；
於此住中常作佛事無有休息，此即解論。
四得佛平等，即於法身中所依意樂作事無差別功德。
謂諸佛有三事無差：一所依智同、二益生意樂同、
三報化作業同，故云平等。
五到無障處，則修一切障對治功德。
世親釋云「謂一切時常修覺慧，對治一切障故。」
此明覺慧為能治；一切障即二障，為所治。
六不可轉法，即降伏一切外道功德。
謂教證二道，他不能動故。
七所行無礙，即生在世間不為世法所礙功德。
謂利衰等八法不能拘故。
八立不思議，即安立正法功德。
謂安立十二分教，餘不能思故。
九普見三世，即授記功德。
謂記別過未，皆如現在故。
十身恒充滿一切國土，即一切世界示現受用變化身功德。
謂二種身遍二種國故。
十一智恒明達一切諸法，即斷疑功德。
謂自於一切境善決定故，能決他疑。
十二了一切行，即令入種種行功德。
二釋，《攝論》易故不解。
意云：遍了一切有情性行，隨根令入故。
十三盡一切疑，即當來法生妙智功德。
謂聲聞言其全無善根，如來知其久遠微善，後當生故。
十四無能測身，即如其勝解示現功德。
謂隨諸有情種種勝解，現金色等身，雖現此身而無分別，如末尼等故無能測。
十五一切菩薩等所求智，即無量所依調伏有情加行功德。
謂由無量菩薩所依，為欲調伏諸有情故，發起加行。
佛增上力，聞法為先，獲得妙智。
異類菩薩攝受付囑，展轉傳來相續無間而轉，由此證得一切菩薩等所求智。
意云：佛智為一切菩薩等所求故。
十六到佛無二究竟彼岸，即平等法身波羅蜜多成滿功德。
平等即無二義，無二法身為波羅蜜多所依。
十七具足如來平等解脫，即隨其勝解示現差別佛土功德。
此中解脫即是勝解，隨物勝解所宜。
如來勝解能現金銀等土，佛佛皆然，故云平等。
十八證無中邊佛平等地，即三種佛身方處無分限功德。
世親云「謂佛法身不可分限爾所方處受用變化，亦不可說爾所世界。」
十九盡於法界，即窮生死際常現利樂一切有情功德。
二十等虛空界，即無盡功德。
謂佛實智如空無盡故。
今經缺最後窮未來際，總別合有二十一句，義如前說。
然《佛地》、《攝論》約受用身，此約十身。
所以知者，處摩竭提國是變化土，而歎受用功德，
明知二身二國本相融故；不要地前地上，則五位通見故。 ^888b17

第三眾生世間圓滿，中二：先舉數歎德、
後「其名」下列名歎德。
前則多人具德，後則勝人具德。
前中二：先舉數揀定；二「悉具菩薩」下歎具勝德，
分三：初總標、二「所謂」下別顯、後「成就」下總結。
別中十九句，皆不出方便智慧。
分二：前十歎自分德、後「於一念」下九句勝進德。
今初，前八皆有智慧方便，依體起用故。
前五以善能為句首、六知空不壞業果、
七知根器別明識病、八持法化之；後二明有方便慧，皆即事歸實。
後勝進中，初句總明速成果智，餘皆果智之用，
及後總結，文並可知。 ^889a21

第二列名歎德，中二：初列名結數、二「皆悉」下歎德。
文有十句，初總、餘別。
別中，一契理願圓，普眼滿故。
二攝法上首，為普化故。
三受持正法，有普慧故。
四不斷佛種，普見有性故。
五知佛化儀，光普徹故。
六示現成佛，觀見無故。
七淨染機，照其源故。
八摧他障，有智幢故。
九證法界，覺法性故。
上之九句別明，則初句為願、餘八為行。
通說則皆普賢願，宿誓今滿故，如十大願並普賢行現緣所作故，
故總句云成就行願。
又此十句，十人通具，文云皆悉成故，亦句顯一人之德，當釋名故。
故總句為普賢，餘九如次前已配釋。 ^889b3

大文第二「爾時普賢」下三昧分。
普賢入者，是會主故，說普行故。
佛華嚴者，萬行披敷，嚴法身故。
即以法界行門心海為體，持無限故。
說法成行，發起為用，依此能故。 ^889b15

大文第三「入此三昧時」下明發起分。
先明地動，警群機故；後顯出聲，令聞法故。
前皆有加而無發起，此有發起而無加分者，
前表解可從他，故有他加；此表行由己立，故自力發起。
又表行依解起，無別法故不加。
攝解成行，亦須入定。
聖旨多端，不可一準。 ^889b19

大文第四「然後從」下起分，三義如前。 ^889b25

大文第五「爾時普慧」下請分，分三：初總標問意、
二「佛子」下正顯問端、三「善哉佛子」下結請願說。
今初。當機眾集說法時至，此為問意。
何以前來諸會先問後定，今乃翻？
此此有二意：一說儀無定。
前表重法，感而後應；此明悲深，觀機欲說。
眾既已集，故先入定，令知說主。
二約所表，則前明從相入實，以成正解；
此中依體起用，以成正行，故不同也。
普慧問者，稱法界慧，能發行故。
一人問者，行獨已成，非如解故。
第二正顯問端中有二百句，其別行《度世經》
別作六番問答，番番之中皆先問、次答、
後動地現瑞，顯益證成。
古來諸德皆依彼文用科此經，以為六段：
初二十句問十信行、二從「發普賢心」下二十句問十住行、
三從「力持」下三十句問十行之行、四從
「如寶住」下二十九句問十迴向行、五從
「身業」下五十句問十地行、六從「觀察」下五十一句問因圓果滿行。
其第四段中，句雖三十，以無礙用一句是總標虛句，故此有二十九句。
此經總三遍說六位，此當第二約行說也，以普賢行該六位故。
故《度世經》初請云「唯願解說諸菩薩行，從始至終令無疑故。」
彼經雖不配於信等，既云從始至終，末後復明成佛，則知決是六位之行。
此經所以不問答相間者，意取位中之行，
不取位故，如下圓融。
若剋定約位，何殊差別因果？
此經上下及《本業經》等判於六位，皆以信未入位，
十住為首，謂三賢十聖等妙覺故。
今何以不開等覺而取信耶？
此有深意。彼及此前意在於位，取位成說；
今此意明於行，故十信之行正居行始。
等覺之位有其三義，或攝屬前十地勝進；
或攝屬後，即名佛故；或別開位，無垢地故。
今為說行攝屬因圓之中故，五十一句唯後四句屬妙覺位，
餘皆等覺。若爾，此中依言依菩提心等，豈非發心住耶？
此難尤非。第二段初發普賢心，豈非發心住耶？
十信之初豈無發心耶？
故賢首云：「菩薩發意求菩提，非是無因無有緣等，正是發心所依。」
不究斯旨，空張援據。 ^889b26

大文第六「爾時普賢菩薩告」下說分，中二：
先總告、二「佛子」下正答。
答前門二百問，問一答十，以顯無盡，成其二千普賢勝行，
故英公云：「雲興二百問，瓶瀉二千酬。」
釋此二千，略為五門：一約因果、二分行位、
三顯普別、四明統收、五辨行相，前問例此。 ^890a7

今初有四：一約大位，前五為因、後一為果。
或後四門為果、餘皆是因。
二約細辨，一一皆徹佛果，故諸文末皆結得佛，是則二千並通因果。
三或總屬因，普賢位行示成佛故。
四或皆屬果，下文多云「雖得成佛，不斷菩薩行」故。 ^890a13

二分行位者，亦有四義：一束行成位，分成六分故。
二總屬位收，以行並是位中行故。
三總屬行，普賢行體不依位故。
四一行遍六位，位位通修故。
如此無礙，方為普賢行。
然文正顯後二，以攬行成位，位虛行實故。
故問答併舉，不分六番，意在此也。 ^890a18

三普別者，謂一行相必遍一切，然恒不雜。
不雜故，別義殊分。
必遍故，普義該攝。
猶如錦文，眾色成文，常普常別縷縷交徹，
非如繡成；行法亦爾，即普是別，即別成普，皆無障礙。
若爾，此則普別具足，何以獨名普賢行耶？
非謂守普而不能別，亦非作別而失於普，
實謂能別而不壞普，故名普賢行也。
又普必有別，但語一別未必有普，如一縷非錦，非是錦中縷故。 ^890a24

四統收攝者，復有四重：一以位收位，六位各各收一切位故。
一位即具二千，為萬二千行也。
上云一地之中具足一切諸地功德。
二以門收門，即二百門，一一各收一切門，即成二百二百為四萬行。
三以行收行，一行具一切行，則有二千箇二千行成四兆行。
四以略攝廣，此二千行，下頌結云「如大地一塵」，
以此一塵之略，說不離十方之廣地，是故攝廣亦無不盡。
此乃等無極之法界，越無際之虛空。
下頌云「虛空可度量，菩薩德無盡」，斯之謂矣。 ^890b4

五辨行相，即隨文釋。
釋寄相別，即分六段：今初二百句，答前信行二十句問。
文分三別：初九門明自分行滿、二「入諸菩薩」下八門勝進行圓。
三「差別智」下三門明二行究竟。 ^890b14

今初，一門一類即為九段。
首明依者，起行所依故，謂依託菩提心等成萬行故。
〈賢首品〉云「菩薩發意求菩提，非是無因無有緣」等。
然二百門，多分五別：一總標、二徵數、三列釋、
四結數、五顯修勝益。
或缺後二、或缺第五，至文當知。
今此依中，文具有五。
初二可知。就列釋中十句，各先標名、後釋義。
一依菩提心者，十皆名依，已為眾行之首，
而菩提心復是十中之初，以是萬行之本，故貫二千之首。
釋云不忘失者，忘失菩提心修諸善根，則是魔業故。
依斯不忘，能成萬行。
此句為總。二上雖內有勝心，若外不依善友，行亦無成。
故大聖謂善財言：「求善知識，是無上菩提最初因緣。」
釋云如一者，若不心行符契，豈為我友？
三若不增修善根，遇友何益？
四隨所修善，須到彼岸。
五非獨十度觸境皆通，上四自利六願七行並通自他。
上皆依法，後三依人。
八勝侶智同、九十唯佛究竟，為所依處故，
淨心供養以成福德，長稟慈訓以成智嚴。
又前五自分，後五勝進。
六廣菩提心，七廣二四五，後三廣第二。
四結，可知。五顯修勝益者，由依上十成佛大智，
為一切所依，斯為勝益。
豈得不修？故亦名勸修。 ^890b18

第二奇特想者，前依因緣以成諸行。
今依勝想以攝善根，翻妄想源，次所依故，
並出常想，受奇特名。
即上文中常欲利樂諸眾生等利益之想也。
十中，一以他善同己者，隨喜於他，情無彼此故，
互為主伴相資益故，同體性故，即我所行故，
自他相即故，四六願行亦然。
二一毫微善皆是佛因故，《法華》中舉手低頭皆已成佛。
三下至闡提皆有佛性故。
五《思益》云「知離名為法」故。
七諸性相法，佛所證故。
文殊云：「我不見一法非佛法者，皆不可得故。」
諸軌儀法皆佛所流，《涅槃》云「外道之法亦如來正法之餘」故。
八因言契理，而理非言，故名言道。
九佛以覺他圓滿，故為慈父。
十如來即諸法如義，故無有二。
益中，無想之想名善巧想。 ^890c13

第三十種行，依勝想之解，造修大行。
想唯在心，行通三業。
空想不行，亦無成辦。
即上文中修學處也。
釋中唯九者，準晉本，此脫第三善學一切戒。
具十為五對：一下化上求、二止惡進善、
三妙止深觀、四修因嚴剎、五敬友事師。 ^890c27

第四善知識者，行起必依善友，故次明之。
未知善令知、未識惡令識，故凡所順益皆我善友，故十皆益也。
上云即得親近善知識是。 ^891a4

第五精進者，行友既具，必須策勤。
於此十事，離身心相而進修不雜，故上云勤修佛功德。 ^891a7

第六心得安隱，進成二利故獲心安，自利故智心安、
利他故悲心安，即上文增上最勝心。
十中，初一行本。次二離過，一無諍三昧，
離一切諍；二越凡小，凡謂凡夫，愚即愚法小乘。
次二進善。次三證入，一入位、二入法、三入益。
謂謗有二義：一麁，言此非佛說等，其過彌大。
二細，謂說不契實，其過則微。
若無細謗，證實方能。
後二因圓果滿。得益中，究竟安隱謂菩提涅槃。 ^891a9

第七成就眾生者，上通明二利心安，今別明利物成就，
故上云「則能慈愍度眾生。」
然有二義：一以此十通用成就一切眾生；
二各成一類眾生，謂一成就慳貪貧窮眾生、
二成恃形色憍慢眾生、三疑法、四佷戾、
五貪愛、六樂二乘、七不樂嚴剎、八不欣佛果、
九邪歸依、十邪智狡猾。
以經中十法如次成就。 ^891a17

第八戒者，欲成就眾生，須自止惡行善。
十中若忘菩提心，乃至諸根犯境，皆名破菩薩戒。
故上云「堅固大悲心則不破」也。
此十三聚，如應思之。 ^891a24

第九受記法者，既離過德成，自驗己行必招當果故，自知受記故。
上云「若得無生深法忍，則為諸佛所授記。」
即此中一義。一見理深悲，即發心殊勝、
得果無疑；若因他厭苦則非殊勝，未定得記。
二無厭修。三長時修。
四無餘修。五契理修。
餘五可知。於此十中隨有其一，即自知得記。
此辨得記之行，非顯受記相殊，如《瑜伽》等。
又此約十信橫具，餘約豎位不同。
上來自分行竟。 ^891a28

第二八門明勝進行中，既自分行成故勝進，
入諸所入之處等，即為八段。
今初，入菩薩，入有二義：一證得義、二觀達義。
入因則通證，通達入果，唯達未證。
此下五門皆是智入，四五二入亦通身入，今此即是入因。
所以入者，即彼所修是我所修，互相資益為同行故。
故《度世經》名不相求短，即上文中神通深密用等十句可知。
第二入諸如來，是入果。
所以入者，必當證入故。
上云「則以佛德自莊嚴。」
第三入眾生行。前二入能化，此明入所化心行等。
上云「悉能調伏諸眾生」等。
問中脫於「行」字，行有多種，如文可知。
十時非時，謂熟未熟等。
不知時者，非大法師。
第四入世界，對佛是依報，對生是化處。
上云「普隨諸趣而現身」。
結云普入者，不離此十故，一時頓入非前後故。
第五入劫者，即是化時。
此下三門皆是成上一念悉知，無有餘也。
十中前五直入，後五約相即入。
此相即入有二意：一彼劫相即，智入彼故；
二由彼劫相攝相入故，但入能攝，即入彼所攝等。
餘如前〈發心品〉。第六說三世者，前劫此世，
長短有異，通皆時分，並是十世隔法異成。
十中，前九別、後一總。
別中，三世各三，故成九世。
未來是續起法故，未來未來名為無盡。
過去已起故，過去過去不名無盡。
現在現在即事可見，例過未之現在，故云平等。
過未之現在非可見故，但對前後立現在名。
然此三世何以成九？
古人釋云：義說為九，實唯有五。
意云：如五日相望，前三為過去三世、從後取三為未來三世、
處中取三為現在三世。
若依此釋，進無九世之體，退過三世之數，云何一念得具九耶？
今謂：若不令九緣起相由，但以三世緣起相由，即九世成矣。
謂過去因現未，則過去之中有現未，現未各因二世亦然，是以三世各三。
故《中觀》云「若法所因出，是法不異因。」
《中論》破執，則一中有三為過；此明離過之用，則一中有三為德。
以病成藥，豈不良哉。
總云一念者，前之九世相望以立，今攝末歸本不離一念，
即此一念現在，是過去未來、是未來過去，自具三世。
三世相由，九十具矣。
故以一融九，雖九而常一；以九融一，雖一而常九。
九一無礙，沒果絕言，假十圓融為入門矣。
況積念成世，念外無世耶？
又無念等故。又法性同故。
此有四義，後三通於餘宗。
第七知三世者，前之二段明法上之時，
此辨時中之法，即化生之法，隨彼安立而化故，是上所知之法故。
晉經名三世間，《度世經》名入於三處，皆意取其中事也。
十中初七知安立諦；次一通二，成上安立事無有盡，
生下非安立性無可盡；後二知非安立。
第八無疲厭心。既所化無邊，求法化之而無厭怠，由上即知煩惱無所起故。
十中，初四上求；次四下化；後二通二，謂遊剎近佛化生故，思惟二利行法故。
上八門勝進行竟。 ^891b7

第三有三門，明前二行究竟。
今初一門明所持差別智究竟。
上云「則以智慧辯才力，隨眾生心而化誘」也。
第二陀羅尼，即能持究竟。
上云「修行諸度勝解脫」等。
十中，初一聞持、次四義持、次四廣聞持之用、後一收上義持。
又初四如次持教行理果；次二重顯持行，
即定慧故；次一持理，不思議故；次二重顯教；後一重顯果。
第三說十種佛，上能持所持皆是佛法，今知法主究竟。
上云「則得灌頂而升位」等。
十信滿心便得佛故，然此十佛與下十種見佛名義全同，與前十身名有同異而義亦無殊。
一示成正覺故，即前菩提身。
二願生兜率故，與前全同。
三萬行因感故，即前相好莊嚴身。
四自身舍利住持故，即力持身。
五涅槃佛，化必示滅故，即前化身。
六法界佛，真無漏界故，即前法身。
七依唯心故，即威勢身。
雖光明亦能攝伏，心伏最勝，如慈心降魔等。
八常在定故，即福德身，定為福之最故。
九了本性故，即前智身，大圓鏡智、平等性智皆本有故。
故下云「明了見十，隨所欲樂，無不現故。」
即意生身故。晉經云如意佛。
然佛就內覺，身多就相故，立名不同。
餘廣如別章，略如八地。 ^892a5

大文第二「發普賢心」下有二十門，答前二十句問，明十住行法。
古德同分為四：初六門別明發心住義。
二「十種波羅蜜」下六門明餘九住中所成內德行。
三從「十種說法」下三門明諸住中外化行。
四從「十種自在」下有五門明無礙殊勝行非不有理。
今取順十住，經文二十門，如次明十住行，
但與前行互有廣略，影顯解中之行廣無盡故。
若依圓融，行行遍通，若不壞相，不妨次第。
初四門明初住行、二三各有二門、四五各一、後五皆二門。 ^892a27

今初四門明發心住，初一總明、後三別顯。
今初總發，名普賢心。
前十住中自分之內，即緣佛十力發心，
但廣發心之境；今發普賢心，則廣發心之相，影略明故。
普賢心者，即菩提心。
菩提心就果以明，普賢心約相用說，橫周法界、豎窮未來故。
十中初三悲護眾生心、次六約起願心。
於中，一求果智，即前緣佛十力；二求因行、
三豎、四廣，四皆上求願。
「忍施」下化願，後一智心，即三心菩提也。
又前七護小乘，於中初三護陜心、後四護小心；
餘三護煩惱心，故異凡小是菩提心。
又初三眾生無邊誓願度，度生無悋，故一切施也；
次一佛道無上誓願成；次三法門無盡誓願學；後三煩惱無邊誓願斷。
即四弘誓願觀理發心。
二「有十種普賢行法」下別明菩提心。
此門即大願心，亦即是前勝進行。
所謂勤供養佛、樂住生死等。
文相多同，恐繁不會。
三有十種大悲，即別明悲心。
初一總，謂外無善友可依、內無自德可怙故；餘九別。
初五欲求眾生，但縱目前之情故；次一有求眾生故，沒生死海。
後三邪梵行求眾生，無明邪見之所病故，但欲邪法故。
四有十種菩提心因緣，別顯智心觀境推理，發心別故。
此與前自分行中發心因緣亦互影略。
十中，前五以薩埵為緣，初句總、餘四別。
別中，一令滅妄苦、二得真滅、三斷癡集、
四證真道，即推無作四諦理發菩提心。
後五以菩提心為緣，初二福智因、後三希福智果。
然上二段文含二意：一成上發心住中行；
二成下治地住中行，謂十種大悲，即廣彼自分中十心之一。
菩提因緣前五，即彼自分中初之五心，
一利益、二大悲、三安樂、四憐愍、五安住。
後五即彼此互缺。 ^892b9

第二「近善知識」下二門，正明治地住中行。
此門明勝進中近善知識文中標內兼是顯意。
列中，前六事友、後四同修無異。
求者，不求名聞利養及過失故。
二十種清淨，即勝進近友之果，故云起如是心即得。
此十即是前文了達，於義如法修行，遠離愚迷，安住不動。
梵云波利戍提，此有二義：一遍清淨，即此十種。
二極清淨，即下第六十四段。
列中，初六三業淨，前三體淨、後三用淨；
次二主伴果報淨；後二願行淨。 ^892c13

第三「波羅蜜」下有二門，明修行住中行，此門即自分行。
彼開一慧為十觀察，今總顯修具修十度，
十度皆總相而釋，一一多含，故施云一切皆捨等。
智即方便，進趣佛力權智，立以智名。
神通即力度，晉名神力。
法即是智，從所知名法。
二十種智隨覺，由前行成無倒了達，隨事隨理善覺知故。
即前勝進十法觀察眾生界等，亦有影略，恐繁不會。 ^892c22

第四證知一門，明生貴住中行。
即彼自分行，由前了達故，能證知證故，於聖教中生。
十中，初三總知一切法、次五廣前知眾生、
九菩薩行願即前業行中攝、後一即知涅槃對生死故。
其勝進但了佛法，無別行相，故略不明。 ^893a2

第五十種力，即具足方便住中行。
準梵本，此名積集，即方便具足之義。
下第九十五即是十力。
前十住中但云所修諸行皆為眾生，不知修何？
今顯所修之行。又入即了達，兼其勝進解眾生等。
於中，前六解法力、餘四上求力。 ^893a7

第六「十種平等」下二門，明正心住。
此門即自分行，由了平等，故聞讚毀心定不動。
然平等之言，通有三義：一事等，謂十類各各相望，
如說眾生等有佛性，乃至諸佛同一法身，
一心一智等；二者理等，謂此十類等一真故；
三心等，由了前二即之於心，故於十境不生高下。
十中，一於眾生等，謂無怨親故；二於善惡不生分別故；
三見染見淨無高下故；四同一真道而出離故；
五無一善根不為佛故；六於諸同行如自己故；
七一一大願徹來際故；八不謂般若勝檀等故；
九隨一一行徹事理故；十不謂此佛此最勝故。
二十種佛法實義句者，即彼勝進中行，
與前雖少前却，而義多同。
於中，初一約遍計，都無實故；次四約依他；後五約圓成。
一無名相中假名說故，餘四各一義可知。 ^893a12

第七「說十種法」下有二門，明不退住中行。
於中，初一自分、後一勝進。
前中，由能說深廣法，故聞說心不退轉。
十中，說業性等成如來力，隨義演說令菩薩不退，
《涅槃》二十八中廣明退不退相。
餘文可知。二十種持，持謂受持奉行，非但宣之於口。
十句可知。 ^893a28

第八「十種辯才」下二門，明童真住中行。
此門即自分行，由三業無失故，有無著辯。
由知眾生欲解，故辯令他喜。
後門即彼勝進，現變化自在身等，皆自在義。 ^893b5

第九「十種無著」下二門，明王子住中行。
此門由無著故，能善知十法；後門由平等故，勝進學法王處法。 ^893b9

第十「十種出生智」下二門，明灌頂位中行。
此門明成就十智學佛十智；後十種變化故，能動剎等。
然此變化即實如化，非要化作。
上來數段文相並顯，雖有深旨，類前可知。
大方廣佛華嚴經疏卷第五十一
 ^893b11
