讚僧功德經
jing:: 
　　阿含經中略集出，歎大福田諸僧寶，
　　大梵天王及帝釋，以大梵音讚僧寶。
　　如地堅牢諸神等，讚歎一切僧寶眾，
　　我末法中出家人，常住僧寶常住僧。
　　僧寶僧共興佛法，志求菩提微妙果，
　　於濁苦惡世界中，常在如來清淨眾。
　　僧中或有求四果，或以證果在僧中，
　　此等八輩諸上人，和合僧中常不斷。
　　或有頭陀常乞食，或有山間樂寂靜，
　　乃至於微細戒中，不犯如來嚴命教。
　　或有深廣學智慧，或有息慮習諸禪，
　　并皆集在僧眾中，猶如百川歸大海。
　　殊勝妙寶大德僧，長養眾生功德種，
　　能與人天勝果者，無過佛法僧寶眾。
　　善心僧中施掬水，獲福多於大海量，
　　微塵尚可有算期，僧中施寶無有盡。
　　若人當來求遠離，越於生死貧窮河，
　　應當速疾志誠心，於僧寶中樹因果。
　　於此最妙良福田，若有種植功德子，
　　當來收獲無邊畔，猶如雲中含大雨。
　　施者不籌量度者，平等奉施無二心，
　　是人方可能堪任，受人天中勝如果。
　　無量功德具莊嚴，大悲世尊弟子眾，
　　凡人肉眼難分別，猶如灰覆於火上。
　　或有外現犯戒相，內祕無量諸功德，
　　應當信順崇重之，賢聖愚凡不可測。
　　或有外現具威儀，或示未能捨其欲，
　　外相人觀謂凡夫，不妨內即是其聖。
　　內如四種菴羅果，生熟難分不可別，
　　如來弟子亦如是，有戒無戒亦難辨。
　　是故殷勤勸諸人，不聽毀罵僧寶眾，
　　若欲不沈淪苦海，常當敬重植良田。
　　常欲人中受樂者，亦當供養苾芻僧，
　　勿以凡夫下劣心，分別如來弟子眾。
　　若有清信士女等，能於十念生信心，
　　平等供養苾芻僧，是人獲得無量報。
　　若於僧中起邪見，當來定墮三惡道，
　　世尊親自以梵音，金口弘宣誠不妄。
　　寧以利刀割其舌，或以捻杵碎其身，
　　不應一念嗔恚心，謗毀如來淨僧眾。
　　寧以吞大熱鐵丸，寧便口中出猛焰，
　　不應戲論以一言，毀罵出家清淨眾。
　　寧以利刀自屠割，殘害支節毀肌膚，
　　不應戲笑調凡愚，何呪打罵苾芻眾？
　　寧以自手挑兩目，寧於多劫受生盲，
　　其於習行離欲人，不應惡眼而瞻視。
　　寧毀精舍及制多，寧焚七寶舍利塔，
　　勿於僧中出惡言，誹謗如來清淨眾。
　　毀塔之人自墮落，經無量劫受諸苦，
　　好說眾僧短長者，自墮亦引無量眾。
　　是故智者善思量，勿於僧中起輕慢，
　　善自防護口業非，莫談此持彼犯戒。
　　若一惡言毀沙門，當墮泥犁受極苦，
　　從地獄出得人身，即招聾盲瘖瘂報。
　　世間多有愚劣人，談說僧尼諸過惡，
　　因茲墮落惡道中，永劫沈淪沒苦海。
　　大悲世尊禮大眾，尊敬和合大德僧，
　　諸佛尚自致慇懃，何況凡夫輕慢眾？
　　世間多有信心人，崇重世尊弟子者，
　　聞說三寶短長時，怨於僧中起邪見。
　　因此退敗諸善人，毀壞如來清淨眾，
　　不見賢劫千世尊，是故智者應思忖。
　　昔有俱迦離苾芻，以一惡言罵僧眾，
　　猶落鉢頭磨地獄，舌被犁耕數萬段。
　　亦有迦葉佛弟子，謗毀無量世間人，
　　承斯惡業捨殘形，還受耕舌地獄苦。
　　沙門懷忿毀諸人，尚招無量口業報，
　　何況無戒白衣人，罵僧免墮惡道者？
　　是故智人不應罵，乃至草木塼瓦等，
　　況毀清淨出家人，習行離欲善法者？
　　縱使慾火熾燒心，點污尸羅清淨戒，
　　不久速能自懺除，還入如來聖眾位。
　　如人暫迷失其道，有目還能尋本路，
　　苾芻雖犯世尊禁，雖然暫犯還能滅。
　　如人平地蹶脚時，有足還能而速起，
　　苾芻雖暫缺尸羅，雖犯不久還能補。
　　猶如世間金寶器，雖破其價一種貴，
　　木器縱然全不漏，不可比於破寶器。
　　破禁苾芻雖無戒，初心出家功德勝，
　　百千萬億白衣人，功德縱多不及彼。
　　出家弟子能堪任，繼嗣如來末代法，
　　萬德無量在俗人，不能須臾弘聖教。
　　最下犯禁破戒僧，供養由獲萬億報，
　　是故世尊讚勝因，天上人中受尊貴。
　　是故殷勤勸諸人，勿毀如來僧寶眾，
　　今生習惡因緣故，當來業成亦毀佛。
　　緣茲身口意業支，永斷世間人天種，
　　當墮三塗惡道中，億劫沈淪無休息。
　　若於清眾起正信，無有毀謗名僧罪，
　　常能防護口業過，不談如來僧寶眾。
　　若人於僧有罵罪，應須志誠速求懺，
　　於僧勿起憍慢心，來生受苦必當悔。
　　如僧剎那有功德，其福不容於大地，
　　何況經月累歲年，堅持如來嚴禁戒。
　　是人持戒功德報，佛於一劫說不盡，
　　況餘凡俗知其邊，福等虛空無有量。
　　當知功德廣莊嚴，釋迦如來僧寶眾，
　　是故不聽在家者，毀辱打罵出家僧。
　　縱見沙門犯戒時，當寬其意勿嫌毀，
　　如入芳叢採妙花，不應摘選枯枝葉。
　　廣大清淨佛法海，多有持戒精修者，
　　其中縱有犯威儀，白衣不應生毀謗。
　　譬如田中新苗稼，於中亦有稗莠草，
　　應可一種敬良田，不應揀選生分別。
　　是以世尊制諸人，不聽毀謗沙門眾，
　　唯當尊重生敬心，同此受勝諸天報。
　　佛日滅沒雖久遠，僧寶連暉傳法燈，
　　猶如龍王降甘雨，大地萠芽普洽潤。
　　和合僧寶亦如是，雨於如來妙法雨，
　　滋潤枯渴諸群生，長養善牙功德種。
　　於多劫中宿植田，得為如來弟子眾，
　　處在賢聖法海中，飲妙解脫甘露味。
　　傳持世尊末代教，流化十方諸國土，
　　利益一切諸眾生，令佛法輪恒不絕。
　　佛法久後滅沒時，伽藍精舍毀成聚，
　　龕塔尊像併荒涼，設欲供養難可得。
　　壁畫僧形不可見，何況得聞於正法？
　　人身難得生人中，佛法難逢今已遇。
　　如何於妙良福田，不種當來功德種？
　　冥路懸遠不可達，當辦資糧備前所。
　　善福田中不種植，當來嶮路之資糧，
　　是故諸人應善思，聞經僧中應惠施。
　　依經我略讚僧寶，功德無量遍虛空，
　　迴施一切諸群生，願共當來值彌勒。

