
pin:: 摩登伽經卷下
translator:: 吳天竺三藏竺律炎共支謙譯

#  6 觀災祥品
觀災祥品第六
「帝勝伽言：『仁者善聽。
吾當更說星紀所行善惡之相。
月離昴宿，是日生者，有大名稱，人所恭敬。
月離於畢者，所生豪貴，眾共讚歎。
月離於觜，是日生者，喜多忿諍，含毒害心。
月離參星，其日孕育，多恣飲食，美味具足。
月離於井，其日生者，倉廩盈溢，牛羊殷多。
月離鬼星，生者修善。
月離柳星，生者多欲。
月離七星，生者尊貴。
月離張星，生者短命。
月離翼星，生者持戒。
月離軫星，生者奸盜。
月離角星，其日生者，善知音樂，能造瓔珞。
月離亢星，生善算數。
月離氐星，生為臣相。
月離房星，生者能御，及善販賣。
月離心星，生者愚癡，其命短促。
月離尾星，生多係胤，大有名譽。
月離箕星，生者好定。
月離斗星，生者富貴。
月離牛星，生有名稱。
月離女星，生多榮寵。
月離虛星，生則鬪亂。
月離危星，生者為將。
月離室星，生為盜賊主。
月離壁星，生者多能，和合馨香。
月離奎星，生多卑賤。
月離婁星，生能市牛馬。
月離胃星，生多屠殺。
大婆羅門！我已廣說月離於星生者善惡。
今當復說月離諸星，置立城邑善惡之相。
月離昴星所立城邑，甚有威神，多饒財寶，或為大火之所燒害。
月離畢星所立城邑，其中人民悉修善業，
多饒財物、習誦經典，少於貪欲。
月離觜星所立城邑，婦女繁多、牛羊無數，香華瓔珞具足而有。
月離參星所立城邑，多有美味及豐財寶，其中人民皆悉愚癡。
月離井星所立城邑，甚有威神，多有財寶、
飯食穀麥，不久亦當而自磨滅。
月離鬼星所立城邑，雖有惡人，於後必善，
仁孝修慈、延年長壽，多有風神，五穀少味。
月離柳星所立城邑。
其中人民悲怨者眾，好生鬪諍，多有臭穢。
月離七星所立城邑，其中人民皆有智慧及多財物，
修戒行施、孝敬貞潔。
月離張星所立城邑，多有女人，香華美味具足而有，
藥穀並茂、人民安隱。
月離翼星所立城邑，多饒財寶，人皆愚癡，
為諸婦人之所欺陵，城邑長久，不可傾移。
月離軫星所立城邑，其中人民多好諍訟，饒有牛馬。
月離角星所立城邑，其中人民盡為婦人之所陵逼，雖有財寶為火焚燒。
月離亢星所立城邑，多有財物、人民殷多，貪殘諂曲。
月離氐星所立城邑，多有威神，其中人民善能祭祀，其後為兵之所殘滅。
月離房星所立城邑，其中人民仁孝貞和、
恭敬父兄，誦習經典、勤能祭祀。 ^405b24

「『月離心星所立城邑，豐饒財寶，所有人民勤習經術、豪強熾盛。
月離尾星所立城邑，多饒財寶及以美味，
其中人民性多暴惡，其後為土之所傷害。
月離箕星所立城邑，多有財寶，其中人民貪欲愚癡。
月離斗星所立城邑，多饒財寶、五穀豐熟，
其中人民勤於習誦，唯好鬪諍。
月離女星所立城邑，多饒財寶、無有粟麥，
其中人民少有疾病、善能和順。
月離虛星所立城邑，其中人民隨順婦人，
多有衣服、嚴身瓔珞，男女寡欲。
月離危星所立城邑，其中人民意多諂曲、
貪欲無厭，其後為水之所 #CB00579;流。
月離室星所立城邑，其中人民皆悉安樂，
性多姤嫉、好卑賤業。
月離壁星所立城邑，其中人民漸漸增益，
多饒財穀、好於布施。
月離奎星所立城邑、其中人民豐饒牛馬、財寶無量。
月離婁星所立城邑，其中人民安樂無疾、男女端正。
月離胃星所立城邑，其中人民臭惡不淨、
多喜諍訟，受諸苦惱。
大婆羅門！今我所說置立城邑，盡依星圖，
善惡必應，宜觀察而習學之。
大婆羅門！月離於星置立城邑。
如上所說。 ^406a12

「『吾今更宣月在諸宿天雨之相。
夏月在昴，若有天雨，必多周遍，地上水深二尺八寸，
多即陰雨，十日乃止。
夏月在女及在室星，若有雨者，秋必多澤，火勢猛盛。
夏月在畢，若有天雨，二尺一寸，宜種下田，
賊盜並起，唯有二疾，患眼與腹，秋獲果實。
夏月在觜，若天有雨，二尺八寸，秋水勢盛；
無有攻伐，行路清淨，皆無所畏，人民安樂。
夏月在參，天雨八寸，宜種下田；所有財物當密藏隱，
其年饒賊，應嚴兵仗；及有三疾，身熱、上氣、
咽喉疼痛，幼者多死。
夏月在井，天雨四尺，於其年中雲雨極多，
雨十四日中間不息；兵刀連起，殺害滋多。
夏月在鬼，若天有雨，一尺五寸，宜種下田，
雨澤以時，秋稼成熟；貴賤交諍、禽獸暴亂；
及有三疾，一瘡、二癰、三者患疥。
夏月在柳，上天降雨，二尺一寸，宜種下田；
惡風猛盛、隣國諍訟；諸稼成熟。
夏月在七星，注雨九寸，秋多苗實；胎者傷夭、死亡者眾。
夏月在張，若天降雨，二尺七寸，其年秋實為他所食，
人民多疾、胎者安全。
夏月在翼，有雨善惡，如在張說。
夏月在軫，若天有雨，九尺二寸，其年諸稼為禽鳥所害，
雨澤尠少，秋不成實。
夏月在角，若天有雨，二尺三寸，夏雨尠少，
秋則滋多；兵少止息、人民安樂。
夏月在亢，若天有雨，二尺一寸，盜賊並起、高卑無異。
夏月在氐，有雨四尺，高下皆成；兵火俱盛，禽獸殞傷。
夏月在房，有雨二尺，秋苗成熟；人民相禍、仁義都棄。
夏月在心，若天降雨，一尺六寸；其年多疾，
不宜騎乘象馬之人，及與刀兵。
夏月在尾，天若有雨，一尺八寸，秋禾成熟，
四方賊暴；有三疾起，一者患眼、二者患癰、
三者患脇；花果繁茂，兵戈不興。
夏月在箕，有雨二尺，前旱後澇，秋則成熟；
有二種疾，患腹與目。
夏月在斗，有雨七尺，宜種高田，水極暴盛；
其年藥穀，悉皆成熟；有三疾起，如在鬼說。
夏月在女，有雨三尺，水雨不時；秋水盛長，
依水居者皆多死亡；刀兵流行。
夏月在虛，上天降雨，一尺七寸，宜種下田；
有癰疾生、刀兵亂起。
夏月在危，有雨五寸，宜種下田，秋則成熟；
內外兵亂，在城邑者携將妻子逃走他方。
夏月在室，有雨三尺，初旱後澇，花果凋落；
秋食不登，盜賊暴起，橫病流行，婦人多死。
夏月在壁，若天有雨，四尺五寸，水雨流溢，
牆壁崩倒；有四種疾，患下、目痛、咳嗽、身熱，
幼死者眾；宜種高田，花果敷茂。
夏月在奎，若天有雨，三尺二寸，宜種下田，
秋稼成熟，兵戈不起。
夏月在婁，若天有雨，一尺二寸，宜種下田，兵盜並起。
夏月在胃，有雨四尺，宜種高田；其年荒儉，
刀兵必起，父違子逆、兄弟相害。
如此皆名雨相善惡。』 ^406b4

「時帝勝伽語蓮花實言：『大婆羅門！
今我更說日月薄蝕吉凶之相，汝今應當善諦著心。
月在昴宿若有蝕者，中國多災，禍難必起。
月在畢宿而有蝕者，普遭患難，災亂頻興。
若在觜蝕，大臣誅戮；乃至參井，亦復如是。
若在柳宿，依山住者，皆當災患，及與龍蛇無不殘滅。
月在七宿若有蝕者，種甘蔗人當被毀害。
在張蝕者，怨賊降伏。
在翼而蝕，近陂澤者亦悉衰落。
若軫蝕者，守護城邑及防衛者皆悉亡壞。
在角蝕者，飛鳥毀滅。
在亢蝕者，畜妻男子亦當惱害。
在氐而蝕，近水住者皆有災難。
月在房蝕，商估之人及以御者，一切皆當無利益事。
在心蝕者，如在嘴說。
在尾蝕者，行人多死。
在箕蝕者，乘騎象馬若斯之人亦當墜落。
在斗蝕者，亦復如是。
牛星蝕者，出家之人及南方者禍患滋多。
在女蝕者，怨賊消滅，牧馬之人皆當殘毀。
在虛蝕者，北方之人並悉破壞。
在危蝕者，敢能呪術祠祀之人皆當傷害。
在室蝕者，為香瓔人亦皆毀壞。
在壁而蝕，知樂者衰。
若在奎蝕，諸乘船者亦不利益。
在婁而蝕，市馬者死。
在胃而蝕，田夫亡壞。
此則名為薄蝕之相。
如其體性，我已分別。』 ^406c26

「帝勝伽言：『仁者當聽。
我今復說月在眾星所應為事。
月在昴宿，應為祭祀，受於爵位，葺蓋屋宅、
買眾雜畜、調習牛馬、作金石器、造為溫室，
宜殖彤花、建立牆壁、遷居洗浴、著新淨衣。
不宜織總、諍訟繫閉。
應修道路，宜為金銀銅鐵之器。
其日若雨，必不周遍。
是日生者，性多躁急，武技長壽，懃於祭祀。
月在畢日，宜應耕墾、婚姻蓋宅、出財調獸、
裁衣等事；不宜責斂、鬪戰、造酒。
其日雨吉。生者慈悲，多欲貪味，豐有財物，壽命延長。
月在嘴日，宜為市會、遣使、塗舍、植樹、造蓋、
建殿、治路、著弊故衣、瑩飾瓔珞、宜祭神祇。
其日有雨，普皆周遍。
生者怯弱，好眠多欲，聰慧有智。
月在參日，宜應責斂、治井河渠、買於牸牛、
壓脂造酒及笮甘蔗，甚忌凶事。
其日雨者，水必流溢。
生者好田，性甘肉味。
月在井日，宜造瓶器、剃髮、受戒、移處異居，不應進藥。
其日雨吉。若有生者，多欲少食，好為眾事。
月在鬼日，宜服妙藥、著新淨衣、洗浴祭祀、
置立臣位、貫身瓔珞、剃髮造蓋。
此日生者，為人賢善，壽命延長。
月在柳宿，宜建凶事、造牆市肆、堰水立橋。
其日若雨，多有蚊虻，後雨減少。
此日生者，性多弊惡，好睡短壽。
月在七星，宜植雜穀、立倉、和怨、種芸、造犁、祭祀尊靈。
其日有雨，秋必成實。
若有生者，愛親好欲，長命多食，鬪戰必勝。
不宜凶事。月在張宿，宜造瓔珞、著新淨衣、
種植果木、造立市肆。
宜為善事、葺宅雇人。
此日生者，少髮端正。
其日有雨，秋多成實。
月在翼日，一切事吉。
是日生者，端嚴殊特，聰慧強識，亡失還得。
其日有雨，秋稼成熟。
月在軫宿，一切皆吉，宜調象馬、授官、造池，不利竊盜。
其日有雨，必當流溢。
生者勇健，盜而多智，長壽少病。
月在角宿，宜當裁衣、造於瓔珞、閱軍布陣、
撿藏倉庫、服藥器、習船乘、作妓樂、營素畫。
其日有雨，必不周遍。
此日生者，聰明多智，善能瞻相，恒好田獵，
性多輕躁，壽命長久，情好貪欲。
月在亢宿，宜調象馬、造於樂器、婚娉嫁娶，不宜出外追逐怨惡。
其日有雨，後必多風。
此日生者，聰明多疾，性剛武勇。
月在氐日，宜為種植果及稻麻、造舍、洗浴，不宜植豆。
其日若雨，於後少水。
此日生者，端正多智，少於繼嗣，躁性貪味，喜樂善人。
月在房宿日，宜出財物，亡者易獲。
其日生者，多贍親戚，樂行福業。
此日有雨，必當瀑漲。
月在心宿，宜登天位，建立城邑，官事通易，亡者難獲。
其日生者，必為長子，多智長壽，通達經論，
調伏象馬，宜立宰守，被傷者死。
不宜凶事。其日雨吉。
月在尾宿、宜種果菜、責斂、祭祀、療治眾病、
身服瓔珞，餘者皆凶。
宜造酒蘖。其日生者，多有繼嗣，豐財長壽，所失難得。
其日雨善。月在箕宿，宜治河渠、種植花果、建立園圃。
宜出家人，自餘皆凶，所失難獲。
在日生者，長壽端正、孝順慈仁。
月在斗宿，不宜忿諍、不服新衣、收斂祭祀。
其日生者，孝敬寡言、博練眾典、失者易得。
其日雨善。月在牛宿，如斗星說。
月在女宿，宜誦經籍、立臣祭祀、閱軍出師。
是日生者，少疾多智、聰明孝順。
其日雨吉，所失悉獲。
月在虛宿，眾事皆善。
此日生者，聰慧多識、饒財柔善、所失難得。
其日有雨，於後少水。
月在危宿，宜應進藥、祭祀神祇、出財市易、
宜種麻麥，不應遣使、置位、植藥，所失易得。
其日生者，性多躁急。
月在室宿，宜為凶事，傷失難得。
其日所生，豪貴和睦，其性暴急。
此日雨吉。月在壁宿，不宜南行，餘事不吉。
其日生者，尊貴長壽、名稱高遠。
此日有雨，所亡滋多。
月在奎宿，宜出金銀、穀麥財物、立倉造酒，
不宜營橋、造蘗治路、和合香藥、著新淨衣。
其日生者，出家修福，憐愍眾生、拯救窮乏、和協親族。
其日宜雨，所失還得，宜造馬厩。
月在婁宿，宜造溫室、置立馬厩、調伏車馬、出入財賄。
宜植禾稼，當進妙藥療治眾病。
其日生者，聰明端正，終獲榮寵，少病剛武。
其日宜雨，所失易得。
月在胃宿，宜造凶事，班位雇人。
不宜嫁娶。其日生者，強取財貨、多偽少實、
無量雜惡、貪欲諂曲皆集其身。
所失難得，病難除愈。
不宜出遊。乃至降雨，宜祭神祇。 ^407a20

「『大婆羅門！吾今更說地動之相，汝應善聽。
凡地動者，必多兵起。
其一地動，三大亦然。
三月地動，不過一旬當有兵起。
四月地動者，亦如上說。
五月地動，二十五日便有兵起。
六月地動，七十五日便有兵起。
七月地動，不過百日便有兵起。
八月地動，至六十日便有兵起。
九月地動，至九十日便有兵起。
十月地動，五十五日便有兵起。
十一月地動，不過百日便有兵起。
臘月動者，如上所說。
正月地動，至九十日便有兵起。
二月地動，至三十日便有兵起。
一歲之中月月地動，地動之處城邑空曠、
逃走他國、或依曠野，經十五年而還其家。
我今復說月在眾宿地動之相。
月在昴宿而地動者，火勢熾盛焚燒城邑，
金銀工作悉皆衰滅，生者盡死。
月在畢宿而地動者，懷孕婦人胎多夭殤，
諸果凋落，飢饉、疾疫、兵刀相害死者甚眾，及諸國王亦當衰損。
月在嘴宿若有地動，藥木不茂，隱山學士、懃祭之人皆當死滅。
月在參宿有地動者，草木萎死、苗稼毀落，
行人、小王、盜賊等死。
月在井宿而有地動，依山住者工作之人皆悉凋弊。
月在鬼宿而地動者，商主、軍師、遠行估客、
近山諸王皆當亡滅，多於災雹傷害苗稼。
月在柳宿而地動者，龍蛇蟄蟲、飛鳥走獸、和合毒者當被傷害。
月在七星有地動者，諸王有災祭祀斷絕，豪姓大智作樂者衰。
月在張宿而地動者，四時調和，稅奪人物、修戒者衰。
月在翼宿而地動者，諸商價人、依山住者并大臣衰。
月在軫宿而地動者，凡師醫人、軍主善算，如斯之等皆當殘毀。
月在角宿而地動者，如軫所說。
月在亢宿而地動者，諸有盜賊、樂人、屠者、
行客、象馬、依山住人皆當衰滅。
月在氐宿而有地動，山崩木落、惡風暴起、雹傷禾稼。
月在房宿而地動者，盜賊多死、諂媚人衰、父違子逆不相隨順。
月在心宿而地動者，大王有災，烏鳥走獸、勇健者衰。
月在尾宿而地動者，二足四足在山穴者皆當衰殄。
其年荒儉，乳者乾枯，山石崩倒。
月在箕宿而有地動，在水諸獸、豪姓大富、有智慧者悉皆衰滅。
月在斗宿而地動者，銅鐵鉛錫造作之者及諸貧賤皆當衰盡，
村營移徙。月在女宿而地動者，王人、誦人、小國王等皆當衰滅。
月在虛宿而地動者，聚落分散，富人、射人、長者等衰。
月在危宿而地動者，象馬諸畜多有疫死，乘御人衰。
月在室宿而地動者，畜養猪豕、屠殺雜類、依恃山河凶惡人衰。
月在壁宿而地動者，修福之人及依水者皆悉衰滅。
月在奎宿而地動者，刀兵大起損害國土，客強主弱。
月在婁宿而地動者，兄弟相害、胎者夭殤、
三災流行、大惡雲集。
月在胃宿而地動者，盜賊多死、果木不成，餘如前說。
三大之相，今當分別。
地動之後，於七日中若有赤雲、日月無光、
流星飛行，是名火動，非是災怪。
於七日後若有大雨，宜多種植，其年豐實無有災惡。
若地動後七日之中，雲東西行，形似魚鼈，
其色正黑隱蔽日月，是名水動。
其年多水，宜植高田，其餘災異如星所說。
若七日後有大風起，日月光赤，是名風動。
其年兵興，不宜出師，火甚熾盛，焚燒傷害。
卯時地動，害諸國王、象馬車乘。
午時動者，害諸大臣。
未時動者，害眾雜畜及種田者。
酉時動者，害諸盜賊及諸僕使。
子時動者，害貧賤者及與婦人。
月初旬動，害於商人。
中旬動者，害豪勝人及童幼者。
下旬地動，為災尠少。
pin:: 
#  7 明時分別品
摩登伽經明時分別品第七 ^408a10

「『大婆羅門！我今更說晝夜分數長短時節，汝當善聽。
冬十一月，其日最短，晝夜分別有三十分，
晝十二分、夜十八分。
五月夏至日，晝十八分、夜十二分。
八月二月，晝夜停等。
自從五月，日退夜進；至十一月，夜退日進。
至於五月，日夜進退，亦一分進亦一分退。
月朔起於初月一日，其月起於二月一日。
節氣起春。 ^408c18

「『我當復說剎那分數。
婦人紡綖得長一尋，是則名為剎那時也。
六十剎那名一羅婆，三十羅婆名為一時。
此一時者，日一分也。
凡三十分為一日夜。
此三十分，各有名字。
日初出分，名曰四月。
二月一日日初出時，人影長於九十六尋。
第二影長六十尋。
第三名富影，長十二尋。
第四名屋影，長六尋。
五名大富影，長五尋。
六名三圍影，長四尋。
七名對面影，長三尋。
第八名共，於日正中，影共人等。
第九名尺影，長三尋。
第十名勢影，長四尋。
十一名勝影，長五尋。
十二大堅影，長六尋。
十三婆修影，十二尋。
十四端正影，六十尋。
十五凶惡影，九十六尋。
此是一日十五分名。
日沒名惡，二名星現，三名快攝，四名安隱，
五名無邊，第六名忽，七名羅剎，第八名眠，
第九名梵，第十名地提，十一鳥鳴，十二名才，
十三名火，十四影足，十五近聚。
此是晝夜三十分名。
是三十分名一晝夜，三十晝夜名為一月，此十二月名為一歲也。 ^408c25

「『大婆羅門！今復說漏刻之法。
如人瞬頃，名一羅婆，此四羅婆名一迦啅，
四十迦啅名一迦羅，三十迦羅則名一刻，如是二刻名為一分。
一刻用水盈滿五升，圓筩四寸以承瓶下，
黃金六銖以為此筩，漏水五升是名一刻。
如是時法，我已分別。
今說里數由旬之法。
七微塵名一細，七細名一塵，七塵為一兔毛，
七兔毛名一羊毛，七羊毛名一牛毛，七牛毛名曰一蟣，
七蟣名一虱，七虱名一麥，七麥名一指，
十二指名毘多悉提，二毘多悉提名一肘，
四肘名一弓，千弓名一聲，四聲名一由旬。
我今復說斤兩輕重。
十二麥名一大豆，十六大豆名修跋那，重十二銖。
二十四銖名為一兩，十六兩名為一斤。
二兩名一婆羅，二婆羅名一撮，二撮名一掬，六掬名鉢悉他。
二十四婆羅名摩伽陀鉢悉他。
如是廣說斤兩數法。 ^409a15

「『大婆羅門！我今復說月在眾宿病者輕重，宜應善聽。
月在昴宿，有得病者，酪飯祭火，四日乃愈。
月在畢宿，其得病者，以香祭火，五日後愈。
月在嘴宿，有得病者，豆糜祭月，八日方愈。
月在參宿，有得病者，當以乳糜祭四道神，十日得愈。
月在井宿，其得病者，香花祭日，八日得愈。
月在鬼宿，有得病者，花祭歲星，五日除愈。
月在柳宿，得病多死，不宜療治。
月在七星，病者至困，以胡麻糜祭其先人，八日乃愈。
月在張宿，其得病者，香花祭神，七日乃愈。
月在翼宿，至惡難差。
月在軫宿，其得病者，香花祭神，五日除愈。
月在角宿，其得病者，豆糜祭神，八日得愈。
月在亢宿，其得病者，極惡難治，二十五日乃可得愈，宜花祭神。
月在氐宿，有病者重，經十九日乃可除愈，宜花祭神。
月在房宿，其有病者，經十五日，以酥祭神乃可得愈。
月在心宿，有得病者，經十二日，極重難治，宜以香花祭天帝釋乃可得愈。
月在尾宿，其得病者經三十日，胡麻祭神乃可除差。
月在箕宿，病經八日，應以麻糜祭於水神。
月在斗宿，病經七日，宜以乳糜用祭諸神。
月在女宿，病至難治，經十二日，花祭山神乃可除愈。
月在虛宿，經十三日，宜以酥糜香花祭神。
月在危宿，病十三日，宜酥乳糜用祭水神。
月在室宿，病者難治。
月在壁宿，病經七日，花祭竈神，然後可愈。
月在奎宿，病者必經二十八日，宜以香花祭於神祇。
月在婁宿，病者必經二十五日，麥粥祭神，後可除愈。
月在胃宿，病者難治。
是則名為月在眾宿病輕重相。 ^409b2

「『大婆羅門！我今復說月在諸宿，被囚執者解脫遲速。
月在昴宿，被囚執者三日必免。
畢宿亦然。嘴星被執，二十一日然後得免。
參十五日，井宿七日，鬼宿三日，柳三十日，
七星十六日，張宿十日，翼宿七日，軫宿五日，
角宿七日，亢宿十日，氐二十六日，房十九日，
心十八日，尾三十六日，箕十四日，斗、牛、
女、虛、危、室、壁、奎宿皆十四日而後得免。
婁宿三日。胃宿被執，難可得免。
是則名為月在眾宿繫閉遲速。 ^409c2

「『我今復說黑子之相。
婦人項上有黶紫色，夫必為王。
其色若黑，乳間有報，夫為將軍。
眉間有黑，報黶在頸，經歷五夫，衣食不乏。
頰上有黑，報黶在背，孤寡歷年，夫難可得。
耳上黑者，報黶在腰，強記博識。
上脣有黑，報黶在手，為人欺誑。
下脣有黑，報黶在下，性多婬泆，不乏飲食。
頤上黑者，在下有報，自然餚饍，無所乏少。 ^409c12

「『大婆羅門！我今復說月會諸宿。
六月中旬，月在女宿，未在七星。
其一月中，晝十七分、夜十三分。
爾時當樹十二寸表，量日中影長於五寸。
七月中旬，月在室宿，未在於翼，晝十六分、
夜十四分，影長八寸。
八月中旬，月在婁宿，未在於亢，影十三寸，
晝夜各分，為十五分。
九月中旬，月在昴宿，未在於房，影十五寸，
晝十四分、夜十六分。
十月中旬，月在嘴宿，未在於箕，影十八寸，
晝十三分、夜十七分。
十一月中旬，月在鬼宿，未在於女，中影則有二十一寸，
晝十二分、夜十八分。
臘月中旬，月在七星，未在於危，影十八寸，
晝十三分、夜十七分。
正月中旬，月在翼宿，未在於奎，影十五寸，
晝十四分、夜十六分。
二月中旬，月在角宿，未在於胃，影十三寸，
晝夜十五，為三十分。
三月中旬，月在氐宿，未在於畢，中影十寸，
晝十六分、夜十四分。
四月中旬，月在心宿，未在於參，中影七寸，
晝十七分、夜十三分。
五月中旬，月在箕宿，未在於鬼，中影四寸，
晝十八分、夜十二分。
如是等名月會宿法。
我今更說出閏之要。
於十九年凡有七閏。
五年再閏，其日五月至於十月盡，皆南行，
夜增一分、日減一分。
從十一月至盡四月，皆俱北行，晝加一分、夜減一分。
月形增損，由日遠近。
日、月、熒惑、辰星、歲星、太白、鎮星，是為七曜。
其歲星者，於十二歲始一周天。
其鎮星者，二十八歲乃一周天。
太白歲半始一周天，熒惑二歲始一周天，辰星一歲乃一周天。
凡歲三百六十五日，日一周天；月三十日乃一周天。
此是七曜周天數法。
我今更說二十八宿所主之者。
昴主帝王，畢主天下，嘴主曠野并及大臣，
參井亦然，柳主龍蛇依山住者，七星主於種甘蔗人，
張主盜賊，翼主坐人，軫星主於城內居士，
角主飛鳥，亢主出家修福之者，氐主水人及與蟲獸，
房主商價及以御人，心星所主如昂嘴說，
尾主行人，箕主乘騎，斗如上說，牛主南方赤衣盜賊及戲笑者，
虛主中土，危主醫筮合塗香者，壁星惟主能作樂者，
奎主乘船，婁當市馬，胃主耕種。
如是分別星紀所屬。』
是時蓮華實聞是語已，讚摩登伽：『善者仁者，所言誠諦。
今以吾女用妻卿子，不須財物，可為婚姻。』
諸婆羅門聞是語已，咸生瞋恚而作是言：『云何以女與此下賤？』
時蓮華實告弟子言：『法無二相，悉皆同等。
汝今勿生憍慢之心。』
語帝勝伽：『汝可受水，當與卿女。』
時摩登伽成婚姻已，歡喜而去。
諸比丘！時摩登伽，我身是也。
蓮華實者，舍利弗是。
師子耳者，阿難是也。
爾時女者，今性比丘尼是。
以於往昔日曾為夫妻，愛心未息，今故隨逐。」
說是經時，六十比丘遠塵離垢，得阿羅漢。
諸婆羅門得法眼淨。 ^409c19

佛說是經已，波斯匿王及四部眾，歡喜奉行。
摩登伽經卷下
w::  ^410b12

此卷第三紙第二十行，月離女星之上，
丹藏有注云：脫牛宿。
挍曰：下此注者曾未知西域唯用二十七宿。
凡言脫者，言其容有而無。
彼本不用，經無理然。
何云脫耶？如孰函文殊師利宿曜經中，
凡有七段重明宿曜，段段唯有二十七宿而無牛宿。
景風注云：唐用二十八宿，西國除牛宿，以其天主事之。
斯其證也。
 ^410b14
