
other:: 觀經序分義卷第二
author:: 沙門善導集記

#  2 觀經序分義

從此以下就文料簡，略作五門明義：一、
從如是我聞下，至五苦所逼云何見極樂世界已來，明其序分。
二、從日觀初句佛告韋提汝及眾生下，
至下品下生已來，明正宗分。
三、從說是語時下，至諸天發心已來，正明得益分。
四從阿難白佛下，至韋提等歡喜已來，明流通分。
此之四義，佛在王宮一會正說。
五、從阿難為耆闍大眾傳說，復是一會，
亦有三分：一、從爾時世尊足步虛空還耆闍崛山已來，明其序分。
二、從阿難廣為大眾說如上事已來，明正宗分。
三、從一切大眾歡喜奉行已來，明流通分。
然化必有由，故先明序。
由序既興，正陳所說，次明正宗。
為說既周，欲以所說傳持末代，歎勝勸學，後明流通。
上來雖有五義不同。
略料簡序、正、流通義竟。 ^251c9

又就前序中復分為二：一、從如是我聞一句，名為證信序。
二、從一時下至云何見極樂世界已來，正明發起序。 ^251c25

初言證信者即有二義：一謂如是二字，
即總標教主，能說之人。
二謂我聞兩字，即別指阿難，能聽之人。
故言如是我聞。此即雙釋二意也。 ^251c27

又言如是者，即指法定散兩門也。
是即定辭。機行必益。
此明如來所說，言無錯謬，故名如是。
又言如者，如眾生意也。
隨心所樂，佛即度之。
機教相應，復稱為是。
故言如是。又言如是者，欲明如來所說，
說漸如漸，說頓如頓，說相如相，說空如空，
說人法如人法，說天法如天法，說小如小，
說大如大，說凡如凡，說聖如聖，說因如因，
說果如果，說苦如苦，說樂如樂，說遠如遠，
說近如近，說同如同，說別如別，說淨如淨，說穢如穢。
說一切諸法千差萬別，如來觀知歷歷了然。
隨心起行，各益不同。
業果法然，眾無錯失，又稱為是。
故言如是。 ^252a1

言我聞者。欲明阿難是佛侍者，常隨佛後多聞廣識，
身臨座下，能聽能持，教旨親承，表無傳說之錯。
故曰我聞也。 ^252a14

又言證信者。欲明阿難稟承佛教傳持末代，
為對眾生故如是觀法我從佛聞，證誠可信。
故名證信序。此就阿難解也。 ^252a17

二、就發起序中，細分為七：初、從一時佛在下，
至法王子而為上首已來，明化前序。
二、從王舍大城下，至顏色和悅已來，正明發起序禁父之緣。
三、從時阿闍世下，至不令復出已來，明禁母緣。
四、從時韋提希被幽閉下，至共為眷屬已來，明厭苦緣。
五、從唯願為我廣說下，至教我正受已來，明其欣淨緣。
六、從爾時世尊即便微笑下，至淨業正因已來，明散善顯行緣。
七、從佛告阿難等諦聽下，至云何得見極樂國土已來，正明定善示觀緣。
上來雖有七段不同，廣料簡發起序竟。 ^252a21

初、解化前序者。就此序中，即有其四。
初、言一時者，正明起化之時。
佛將說法，先託於時處。
但以眾生開悟，必藉因緣。
化主臨機，待於時處。
又言一時者，或就日夜十二時，年月四時等。
此皆是如來應機攝化時也。
言處者，隨彼所宜，如來說法。
或在山林處，或在王宮聚落處，或在曠野塚間處，
或在多少人天處，或在聲聞菩薩處，或在八部人天王等處，
或在純凡若多一二處，或在純聖若多一二處。
隨其時處，如來觀知不增不減，隨緣授法，各益所資。
斯乃洪鐘雖響，必待扣而方鳴。
大聖垂慈，必待請而當說。
故名一時也。又一時者。
阿闍世正起逆時，佛在何處？
當此一時，如來獨與二眾在彼耆闍。
此即以下形上意也。
故曰一時。又言一時者，佛與二眾於一時中在彼耆闍，即聞阿闍世起此惡逆因緣。
此即以上形下意也。
故曰一時。 ^252b4

二、言佛者。此即標定化主，簡異餘佛，獨顯釋迦意也。 ^252b21

三、從在王舍城已下，正明如來遊化之處。
即有其二：一、遊王城聚落，為化在俗之眾。
二、遊耆山等處，為化出家之眾。
又在家者，貪求五欲相續是常。
縱發清心，猶如畫水。
但以隨緣普益，不捨大悲。
道俗形殊，無由共住。
此名境界住也。又出家者，亡身捨命，斷欲歸真。
心若金剛，等同圓鏡。
悕求佛地，即弘益自他。
若非絕離囂塵，此德無由可證。
此名依止住也。 ^252b22

四、從與大比丘眾下，至而為上首已來，明佛徒眾。
就此眾中，即分為二：一者聲聞眾，二者菩薩眾。
就聲聞眾中，即有其九：初言與者，佛身兼眾，故名為與。
二者總大。三者相大。
四者眾大。五者耆年大。
六者數大。七者尊宿大。
八者內有實德大。
九者果證大。 ^252c2

問曰：「一切經首，皆有此等聲聞以為猶置，有何所以？」 ^252c8

答曰：「此有別意。云何別意？
此等聲聞多是外道。
如《賢愚經》說：『優樓頻蠃迦葉，領五百弟子，修事邪法。
伽耶迦葉，領二百五十弟子，修事邪法。
那提迦葉，領二百五十弟子，修事邪法。
總有一千。皆受佛化，得羅漢道。
其二百五十者，即是舍利、目連弟子，共領一處，修事邪法。
亦受佛化，皆得道果。
此等四眾，合為一處。
故有千二百五十人也。』」 ^252c9

問曰：「此眾中亦有非外道者，何故總標？」 ^252c17

答曰：「如經中說，此諸外道，常隨世尊，不相捨離。
然結集之家，簡取外德，故有異名。
是外道者多，非者少。」 ^252c18

又問曰：「未審此等外道，常隨佛後，有何意也？」 ^252c20

答曰：「解有二義。一、就佛解，二、就外道解。
就佛解者，此諸外道，邪風久扇，非是一生。
雖入真門，氣習由在。
故使如來知覺，不令外化。
畏損眾生正見根芽、惡業增長，此世後生，不收果實。
為此因緣，攝令自近，不聽外益。
此即就佛解竟。次就外道解者。
迦葉等意，自唯曠劫久沈生死，循還六道，苦不可言。
愚癡惡見，封執邪風，不值明師，永流於苦海。
但以宿緣有遇，得會慈尊。
法澤無私，我曹蒙潤。
尋思佛之恩德，碎身之極惘然。
致使親事靈儀，無由暫替。
此即就外道解竟。」 ^252c21

又問曰：「此等尊宿，云何名眾所知識？」 ^253a3

答曰：「德高曰尊，耆年曰宿。
一切凡聖知彼內德過人，識其外相殊異，故名眾所知識。」 ^253a4

上來雖有九句不同，解聲聞眾竟。 ^253a6

次、解菩薩眾。就此眾中，即有其七：一者標相，
二者標數，三者標位，四者標果，五者標德，
六者別顯文殊高德之位，七者總結。
又此等菩薩，具無量行願，安住一切功德之法，
遊步十方，行權方便。
入佛法藏，究竟彼岸。
於無量世界，化成等覺。
光明顯曜，普照十方。
無量佛土，六種震動。
隨緣開示，即轉法輪，扣法鼓、執法劍、震法雷、
雨法雨、演法施，常以法音覺諸世間。
摑裂邪網，消滅諸見，散諸塵勞，壞諸欲塹。
顯明清白，光融佛法，宣流正化，愍傷眾生。
未曾慢恣，得平等法，具足無量百千三昧。
於一念頃，無不周遍。
荷負群生，愛之如子。
一切善本，皆度彼岸。
悉獲諸佛無量功德，智慧開朗不可思議。
雖有七句不同，解菩薩眾訖。 ^253a7

上來雖有二眾不同。
廣明化前序竟。 ^253a22

二、就禁父緣中即有其七：一、從爾時王舍大城以下，總明起化處。
此明往古百姓但城中造舍，即為天火所燒。
若是王家舍宅，悉無火近。
後時百姓共奏於王：「臣等造宅，數為天火所燒。
但是王舍，悉無火近。
不知有何所以？」王告奏人：「自今以後，卿等造宅之時，但言我今為王造舍。」
奏人等各奉王勅，歸還造舍更不被燒。
因此相傳故名王舍。
言大城者。此城極大，居民九億，故噵王舍大城也。
言起化處者。即有其二：一謂闍王起惡，
即有禁父母之緣，因禁則厭此娑婆，願託無憂之世界。
二則如來赴請，光變為臺影現靈儀，夫人即求生安樂。
又傾心請行，佛開三福之因。
正觀即是定門，更顯九章之益。
為此因緣，故名起化處也。 ^253a24

二、從有一太子下，至惡友之教已來，正明闍王怳忽之間，信受惡人所誤。
言太子者，彰其位也。
言阿闍世者，顯其名也。
又阿闍世者乃是西國正音，此地往翻，
名未生怨，亦名折指。 ^253b9

問曰：「何故名未生怨，及名折指也？」 ^253b13

答曰：「此皆舉昔日因緣，故有此名。
言因緣者。元本父王，無有子息，處處求神竟不能得。
忽有相師而奏王言：『臣知山中有一仙人，
不久捨壽，命終已後必當與王作子。』
王聞歡喜：『此人何時捨命？』
相師答王：『更經三年始可命終。』
王言：『我今年老，國無繼祀，更滿三年，何由可待。』
王即遣使入山，往請仙人曰：『大王無子，
闕無紹繼，處處求神，困不能得。
乃有相師瞻見大仙，不久捨命與王作子。
請願大仙垂恩早赴。』
使人受教入山，到仙人所具說王請因緣。
仙人報使者言：『我更經三年始可命終，王勅即赴者是事不可。』
使奉仙教，還報大王具述仙意。
王曰：『我是一國之主，所有人物皆歸屬我。
今故以禮相屈，乃不承我意。』
王更勅使者：『卿往重請。
請若不得，當即殺之。
既命終已，可不與我作子也。』
使人受勅至仙人所，具噵王意。
仙人雖聞使說，意亦不受。
使人奉勅即欲殺之。
仙人曰：『卿當語王，我命未盡，王以心口遣人殺我，
我若與王作兒者，還以心口遣人殺王。』
仙人噵此語已即受死。
既死已，即託王宮受生。
當其日夜夫人即覺有身，王聞歡喜。
天明即喚相師以觀夫人，是男是女？
相師觀已而報王言：『是兒非女，此兒於王有損。』
王曰：『我之國土皆捨屬之，縱有所損，吾亦無畏。』
王聞此語憂喜交懷。
王白夫人言：『吾共夫人私自平章，相師噵兒於吾有損。
夫人待生之日，在高樓上，當天井中生之，
勿令人承接，落在於地，豈容不死也。
吾亦無憂，聲亦不露。』
夫人即可王之計。
及其生時一如前法，生已墮地，命便不斷，唯損手小指。
因即外人同唱言折指太子也。 ^253b14

「言未生怨者。此因提婆達多起惡妬之心故，對彼太子顯發昔日惡緣。
云何妬心而起惡緣？
提婆惡性為人匈猛，雖復出家，恒常妬佛名聞利養。
然父王是佛檀越，於一時中多將供養奉上如來，
謂金銀七寶，名衣上服，百味果食等。
一一色色，皆五百車。
香華伎樂，百千萬眾，讚歎圍遶，送向佛會，施佛及僧。
時調達見已妬心更盛，即向舍利弗所求學身通。
尊者語言：『仁者且學四念處，不須學身通也。』
既請不遂心，更向餘尊者邊求，乃至五百弟子等悉無人教，
皆遣學四念處。請不得已，遂向阿難邊學。
語阿難言：『汝是我弟，我欲學通，一一次第教我。』
然阿難雖得初果未證他心，不知阿兄私密學通欲於佛所起於惡計。
阿難遂即喚向靜處，次第教之。
跏趺正坐先教將心舉身似動想，去地一分一寸想，
一尺一丈想，至舍作空無礙想，直過上空中想，還攝心下至本坐處想。
次將身舉心，初時去地一分一寸等亦如前法，
以身舉心，以心舉身，亦隨既至上空已，還攝取身下至本坐處。
次想身心合舉，還同前法一分一寸等周而復始。
次想身心入一切質礙色境中，作不質礙想。
次想一切山河大地等色入自身中，如空無礙不見色相。
次想自身或大遍滿虛空，坐臥自在，或坐或臥，
以手捉動日月，或作小身入微塵中，一切皆作無礙想。
阿難如是次第教已。
時調達既受得法已，即別向靜處，七日七夜一心專注即得身通，
一切自在皆得成就。
既得通已，即向太子殿前，在於空中現大神變。
身上出火身下出水，或左邊出水右邊出火，
或現大身或現小身，或坐臥空中，隨意自在。
太子見已問左右曰：『此是何人？』
左右答太子言：『此是尊者提婆。』
太子聞已心大歡喜，遂即舉手喚言：『尊者何不下來。』
提婆既見喚已，即化作嬰兒直向太子膝上。
太子即抱嗚口弄之，又唾口中，嬰兒遂咽之。
須臾還復本身。太子既見提婆種種神變，轉加敬重。
既見太子心敬重已，即說父王供養因緣。
色別五百，乘車載向佛所奉佛及僧。
太子聞已即語尊者：『弟子亦能備具色各五百車，
供養尊者及施眾僧，可不如彼也。』
提婆言：『太子此意大善。』
自此已後大得供養，心轉高慢。
譬如以杖打惡狗鼻轉增狗惡，此亦如是。
太子今將利養之杖打提婆貪心狗鼻，轉加惡盛。
因此破僧，改佛法戒教戒不同。
待佛普為凡聖大眾說法之時，即來會中，
從佛索於徒眾，并諸法藏盡付屬我。
世尊年將老邁，宜可就靜內自將養。
一切大眾聞提婆此語，愕爾迭互相看，甚生驚怪。
爾時世尊即對大眾語提婆言：『舍利、目連等即大法將，我尚不將佛法付屬。
況汝癡人食唾者乎。』
時提婆聞佛對眾毀辱，由如毒箭入心，更發癡狂之意。
藉此因緣即向太子所，共論惡計。
太子既見尊者，敬心承問言：『尊者今日顏色憔悴不同往昔。』
提婆答曰：『我今憔悴，正為太子也。』
太子敬問：『尊者為我有何意也？』
提婆即答云：『太子知不？
世尊年老無所堪任，當可除之，我自作佛。
父王年老，亦可除之，太子自坐正位。
新王新佛治化，豈不樂乎？』
太子聞之極大瞋怒，勿作是說。
又言：『太子莫瞋。父王於太子全無恩德。
初欲生太子時，父王即遣夫人在百尺樓上當天井中生，
即望墮地令死，正以太子福力故命根不斷，但損小指。
若不信者自看小指，足以為驗。』
太子既聞此語，更重審言：『實爾已不？』
提婆答言：『此若不實，我可故來作漫語也。』
因此語已，遂即信用提婆惡見之計，故噵隨順調達惡友之教也。」 ^253c18

三、從收執父王下，至一不得往已來，正明父王為子幽禁。
此明闍世取提婆之惡計，頓捨父子之情，
非直失於罔極之恩，逆響因茲滿路。
忽掩王身曰收，既得不捨曰執，故名收執也。
言父者，別顯親之極也。
王者，彰其位也。頻婆者，彰其名也。
言幽閉七重室內者。
所為既重，事亦非輕。
不可淺禁人間，全無守護。
但以王之宮閤，理絕外人，唯有群臣則久來承奉。
若不嚴制，恐有情通。
故使內外絕交，閉在七重之內也。 ^254b29

四、從國大夫人下，至密以上王已來，正明夫人密奉王食。
言國大夫人者，此明最大也。
言夫人者，標其位也。
言韋提者，彰其名也。
言恭敬大王者。此明夫人既見王身被禁，
門戶極難，音信不通，恐絕王身命。
遂即香湯滲浴，令身清淨，即取酥蜜先塗其身，後取乾#CB00595;始安酥蜜之上。
即著淨衣覆之在外衣上始著瓔珞，如常服法，令外人不怪。
又取瓔珞孔一頭以蠟塞之，一頭孔中盛蒲桃漿，滿已還塞。
但是瓔珞，悉皆如此。
莊嚴既竟，徐步入宮與王相見。 ^254c10

問曰：「諸臣奉勅不許見王。
未審夫人門家不制，放令得入者，有何意也？」 ^254c20

答曰：「諸臣身異，復是外人，恐有情通，致使嚴加重制。
又夫人者，身是女人，心無異計。
與王宿緣業重久近夫妻，別體同心，致使人無外慮。
是以得入與王相見。」 ^254c22

五、從爾時大王食#CB00595;下，
至授我八戒已來，正明父王因禁請法。
此明夫人既見王已，即刮取身上酥#CB00595;，
團授與王。王得即食。
食#CB00595;既竟。
即於宮內夫人求得淨水，與王漱口。
淨口已竟。不可虛引時朝，心無所寄。
是以虔恭合掌，迴面向於耆闍，致敬如來，請求加護。
此明身業敬，亦通有意業也。
而作是言已下，正明口業請，亦通有意業也。
言大目連是吾親友者，有其二意。
但目連在俗是王別親，既得出家即是門師，
往來宮閤，都無障礙。
然在俗為親，出家名友，故名親友也。
言願興慈悲授我八戒者，此明父王敬法情深，重人過己。
若未逢幽難，奉請佛僧，不足為難。
今既被囚，無由致屈。
是以但請目連受於八戒也。 ^254c26

問曰：「父王遙敬，先禮世尊。
及其受戒，即請目連。
有何意也？」 ^255a12

答曰：「凡聖極尊無過於佛，傾心發願即先禮大師。
戒是小緣，是以唯請目連來授。
然王意者，貴存得戒，即是義周，何勞迂屈世尊也。」 ^255a13

問曰：「如來戒法，乃有無量。
父王唯請八戒，不請餘也。」 ^255a16

答曰：「餘戒稍寬，時節長遠，恐畏中間失念，流轉生死。
其八戒者，如餘佛經說，在家人持出家戒。
此戒持心極細極急。
何意然者？但時節稍促，唯限一日一夜，作法即捨。
云何知此戒用心行細？
如戒文中具顯。云：佛子，從今旦至明旦，
一日一夜，如諸佛不殺生，能持不？
答言：能持。第二又云：佛子，從今旦至明旦，
一日一夜，如諸佛不偷盜、不行婬、不妄語、
不飲酒、不得脂粉塗身、不得歌舞唱伎及往觀聽、
不得上高廣大床，此上八是戒非齋。
不得過中食，此一是齋非戒。
此等諸戒皆引諸佛為證。
何以故？唯佛與佛正習俱盡。
除佛已還，惡習等由在。
是故不引為證也。
是以得知此戒用心起行極是細急。
又此戒，佛說有八種勝法。
若人一日一夜具持不犯，所得功德超過人天二乘境界。
如經廣說，有斯益故，致使父王日日受之。」 ^255a17

六、從時大目連下，至為王說法已來，明其父王因請得蒙聖法。
此明目連得他心智，遙知父王請意，即發神通，如彈指頃到於王所。
又恐人不識神通之相，故引快鷹為喻。
然目連通力，一念之頃遶四天下百千之匝，豈得與鷹為類也。
如是比校乃有眾多，不可具引，如《賢愚經》具說。
言日日如是授王八戒者。
此明父王延命，致使目連數來受戒。 ^255b5

問曰：「八戒既言勝者，一受即足。
何須日日受之？」答曰：「山不厭高，海不厭深，
刀不厭利，日不厭明，人不厭善，罪不厭除，
賢不厭德，佛不厭聖。
然王意者，既被囚禁，更不蒙進止。
念念之中，畏人喚殺。
為此晝夜傾心，仰憑八戒，望欲積善增高，擬資來業。」 ^255b13

言世尊亦遣富樓那為王說法者。
此明世尊慈悲意重，愍念王身忽遇囚勞，恐生憂悴。
然富樓那者，於聖弟子中最能說法，善有方便開發人心。
為此因緣，如來發遣為王說法，以除憂惱。 ^255b19

七、從如是時間下，至顏色和悅已來，正明父王因食聞法，多日不死。
此正明夫人多時奉食，以除飢渴。
二聖又以戒法內資，善開王意。
食能延命，戒法養神，失苦亡憂，致使顏容和悅也。 ^255b24

上來雖有七句不同，廣明禁父緣竟。 ^255b28

三、就禁母緣中，即有其八。
一、從時阿闍世下，至猶存在耶已來，正明問父音信。
此明闍王禁父日數既多，人交總絕、水食不通，二七有餘命應終也。
作是念已，即致宮門，問守門者：「父王今者猶存在耶？」 ^255c1

問曰：「若人食一飡之飯限至七日即死。
父王以經三七，計合命斷無疑。
闍王何以不直問曰：『門家，父王今者死竟耶？』
云何致疑而問猶存在者，有何意也？」 ^255c5

答曰：「此是闍王意密問也。
但以萬基之主，舉動不可隨宜。
父王既是天性情親，無容言問死。
恐失在當時，以成譏過。
但以內心標死，口問在者，為欲息永惡逆之聲也。」 ^255c9

二、從時守門人白言下，至不可禁制已來，正明門家以事具答。
此明闍世前問父王在者，今次門家奉答。
白言大王，國大夫人已下，正明夫人密奉王食。
王既得食，食能延命。
雖經多日父命猶存。
此乃夫人之意，非是門家之過。 ^255c13

問曰：「夫人奉食身上塗 #CB00595;，
衣下密覆出入往還，無人得見。
何故門家具顯夫人奉食之事？」 ^255c18

答曰：「一切私密不可久行，縱巧牢藏，事還彰露。
父王既禁在宮內，夫人日日往還，若不密持#CB00595;食，
王命無由得活。今言密者，望門家述夫人意也。
夫人謂密外人不知，不其門家盡以覺之。
今既事窮無由相隱，是以一一具向王說。」 ^255c20

言沙門目連已下，正明二聖騰空來去，
不由門路，日日往還，為王說法。
大王當知。夫人進食，先不奉王教，所以不敢遮約。
二聖乘空，此亦不猶門制也。 ^255c26

三、從時阿闍世聞此語下，至欲害其母已來，正明世王瞋怒。
此明闍王既聞門家分疏已，即於夫人，
心起惡怒，口陳惡辭。
又起三業逆，三業惡。
罵父母為賊，名口業逆。
罵沙門者，名口業惡。
執劍殺母，名身業逆。
身口所為以心為主，即名意業逆。
又復前方便為惡，後正行為逆。
言我母是賊已下，正明口出惡辭。
云何罵母為賊？賊之伴也。
但闍王元心，致怨於父，恨不早終。
母乃私為進糧，故令不死。
是故罵言：我母是賊，賊之伴也。
言沙門惡人已下，此明闍世瞋母進食，
復聞沙門與王來去，致使更發瞋心。
故云有何呪術，而令惡王多日不死？
言即執利劍已下，此明世王瞋盛，逆及於母。
何其痛哉，撮頭擬劍，身命頓在須臾。
慈母合掌，曲身低頭，就兒之手。
夫人爾時熱汗遍流，心神悶絕。
嗚呼哀哉！怳忽之間，逢斯苦難。 ^255c29

四、從時有一臣名曰月光下，至却行而退已來，正明二臣切諫不聽。
此明二臣，乃是國之輔相，立政之綱紀，
望得萬國揚名，八方昉習。
忽見闍王起於勃逆，執劍欲殺其母。
不忍見斯惡事，遂與耆婆犯顏設諫也。
言時者，當闍王欲殺母時也。
言有一大臣者，彰其位也。
言月光者，彰其名也。
言聰明多智者，彰其德也。
言及與耆婆者，耆婆亦是父王之子，柰女之兒。
忽見家兄於母起逆，遂與月光同諫。
言為王作禮者，凡欲諮諫大人之法，要須設拜以表身敬。
今此二臣亦爾，先設身敬覺動王心，斂手曲躬方陳本意也。
又白言大王者，此明月光正欲陳辭，望得闍王開心聽攬。
為此因緣故，須先白言：臣聞《毘陀論經》
說者，此明廣引古今書史歷帝之文記。
古人云，言不關典，君子所慚。
今既諫事不輕，豈可虛言妄說。
言劫初已來者，彰其時也。
言有諸惡王者，此明總標非禮暴逆之人也。
言貪國位故者，此明非意所貪奪父坐處也。
言殺害其父者，此明既於父起惡不可久留，故須斷命也。
言一萬八千者，此明王今殺父與彼類同也。
言未曾聞有無道害母者，此明自古至今，
害父取位史籍良談，貪國殺母都無記處。
若論劫初已來，惡王貪國但殺其父不加慈母，此則引古異今。
大王今者貪國殺父，父則有位可貪，可使類同於古；
母即無位可求，橫加逆害，是以將今異昔也。
言王今為此殺母者，污剎利種也。
言剎利者，乃是四姓高元，王者之種，代代相承，豈同凡碎。
言臣不忍聞者，見王起惡，損辱宗親惡聲流布，我之性望恥慚無地。
言是旃陀羅者，乃是四姓之下流也。
此乃性懷匈惡不閑仁義，雖著人皮行同禽獸。
王居上族押臨萬基之主，今既起惡加恩，與彼下流何異也。
言不宜住此者，即有二義：一者王今造惡不存風禮，京邑神州豈遣旃陀羅為主也。
此即擯出宮城意也。
二者王雖在國損我宗親，不如遠擯他方，
永絕無聞之地，故云不宜住此也。
言時二大臣說此語已下，此明二臣直諫切語極麁，廣引古今望得王心開悟。
言以手按劍者，臣自按手中劍也。 ^256a17

問曰：「諫辭麁惡，不避犯顏，君臣之義既乖，
何以不迴身直去，乃言却行而退也？」
答曰：「麁言雖逆王，望息害母之心，又恐瞋毒未除繫劍危己，
是以按劍自防，却行而退。」 ^256c1

五、從時阿闍世驚怖下，至汝不為我耶已來，正明世王生怖。
此明闍世既見二臣諫辭麁切，又覩按劍而去，
恐臣背我，向彼父王，更生異計。
致使情地不安，故稱惶懼。
彼既捨我，不知為誰。
心疑不決，遂即口問審之。
故云耆婆汝不為我也。
言耆婆者，是王之弟也。
古人云：家有衰禍，非親不救。
汝既是我弟者，豈同月光也。 ^256c5

六、從耆婆白言下，至慎莫害母已來，明二臣重諫。
此明耆婆實答大王，若欲得我等為相者，願勿害母也。
此直諫竟。 ^256c13

七、從王聞此語下，至止不害母已來，正明闍王受諫放母殘命。
此明世王既得耆婆諫已，心生悔恨，愧前所造即向二臣求哀乞命。
因即放母脫於死難。
手中之劍還歸本匣。 ^256c16

八、從勅語內官下，至不令復出已來，明其世王餘瞋禁母。
此明世王雖受臣諫放母，猶有餘瞋不令在外。
勅語內官閉置深宮，更莫令出與父王相見。 ^256c20

上來雖有八句不同。
廣明禁母緣竟。 ^256c23

四、就厭苦緣中，即有其四。
一、從時韋提希下，至憔悴已來，正明夫人為子幽禁。
此明夫人雖勉死難，更閉在深宮，守當極牢無由得出。
唯有念念懷憂，自然憔悴。
傷歎曰：禍哉今日苦，遇值闍王喚，利刃中間結，復置深宮難。 ^256c25

問曰：「夫人既得勉死入宮，宜應訝樂，何因反更愁憂也？」 ^257a1

答曰：「即有三義不同。
一明夫人既自被閉，更無人進食與王，
王又聞我在難，轉更愁憂。
今既無食加憂者，王之身命定應不久。
二明夫人既被囚難，何時更見如來之面及諸弟子。
三明夫人奉教禁在深宮，內官守當水泄不通，旦夕之間唯愁死路。
有斯三義切逼身心，得無憔悴也。」 ^257a2

二、從遙向耆闍崛山下，至未舉頭頃已來，
正明夫人因禁請佛，意有所陳。
此明夫人既在囚禁，自身無由得到佛邊。
唯有單心面向耆闍，遙禮世尊，願佛慈悲，表知弟子愁憂之意。
言如來在昔之時已下，此有二義。
一明父王未被禁時，或可王及我身親到佛邊，或可如來及諸弟子親受王請。
然我及王身俱在囚禁，因緣斷絕，彼此情乖。
二明父王在禁已來，數蒙世尊遣阿難來慰問我。
云何慰問？以見父王囚禁，佛恐夫人憂惱，以是因緣故遣慰問也。
言世尊威重無由得見者。
此明夫人內自卑謙歸尊於佛弟子，穢質女身福因尠薄，
佛德威高，無由輕觸，願遣目連等與我相見。 ^257a9

問曰：「如來即是化主，應不失時宜。
夫人何以不三加致請乃喚目連等，有何意也？」 ^257a22

答曰：「佛德尊嚴，小緣不敢輒請。
但見阿難，欲傳語往白世尊。
佛知我意，復使阿難傳佛之語指授於我，以斯義故願見阿難。」 ^257a24

言作是語已者，總說前意竟也。
言悲泣雨淚者，此明夫人自唯罪重，請佛加哀，致敬情深悲淚滿目。
但以渴仰靈儀，復加遙禮，叩頂跱#CB03675;，須臾未舉。 ^257a27

三、從爾時世尊下，至天華持用供養已來，正明世尊自來赴請。
此明世尊雖在耆闍，已知夫人心念之意。
言勅大目連等從空而來者，此明應夫人請也。
言佛從耆山沒者，此明夫人宮內禁約極難。
佛若現身來赴，恐畏闍世知聞更生留難。
以是因緣，故須此沒彼出也。
言時韋提禮已舉頭者，此明夫人致敬之時也。
言見佛世尊者，此明世尊宮中已出，致使夫人舉頭即見。
言釋迦牟尼佛者，簡異餘佛。
但諸佛名通，身相不異，今故標定釋迦使無疑也。
言身紫金色者，顯定其相也。
言坐百寶華者，簡異餘座也。
言目連侍左等者，此明更無餘眾唯有二僧。
言釋梵護世者，此明天王眾等，見佛世尊隱顯王宮，必說希奇之法。
我等天人因韋提故，得聽未聞之益。
各乘本念，普住臨空，天耳遙飡雨華供養。
又言釋者，即是天帝也。
言梵者，即是色界梵王等也。
言護世者，即是四天王也。
言諸天者，即是色欲界等天眾。
既見天王來向佛邊，彼諸天眾亦從王來聞法供養。 ^257b2

四、從時韋提希見世尊下，至與提婆共為眷屬已來，
正明夫人舉頭見佛，口言傷歎，怨結情深也。
言自絕瓔珞者，此明夫人身莊瓔珞，猶愛未除。
忽見如來，羞慚自絕。 ^257b22

問曰：「云何自絕也？」
答曰：「夫人乃是貴中之貴，尊中之尊，身四威儀，
多人供給，所著衣服，皆使傍人。
今既見佛，恥愧情深，不依鉤帶，頓自掣却，故云自絕也。」 ^257b26

言舉身投地者，此明夫人內心感結，怨苦難堪。
是以從坐踊身而立，從立踊身投地。
此乃歎恨處深，更不事禮拜威儀也。
言號泣向佛者，此明夫人婉轉佛前悶絕號哭。
言白佛已下，此明夫人婉轉涕哭量久少惺，
始正身威儀，合掌白佛：我自一生已來未曾造其大罪，未審宿業因緣有何殃咎而與此兒共為母子？
此明夫人既自障深不識宿因，今被兒害謂是橫來。
願佛慈悲，示我徑路。
言世尊復有何等因緣已下，此明夫人向佛陳訴，
我是凡夫罪惑不盡有斯惡報，是事甘心。
世尊曠劫行道，正習俱亡，眾智朗然，果圓號佛。
未審有何因緣乃與提婆共為眷屬？
此意有二：一明夫人致怨於子，忽於父母狂起逆心。
二明又恨提婆教我闍世造斯惡計。
若不因提婆者，我兒終無此意也。
為此因緣故致斯問。
又夫人問佛云與提婆眷屬者，即有其二：一者在家眷屬。
二者出家眷屬。言在家者，佛之伯叔有其四人。
佛者，即是白淨王兒。
金毘者，白飯王兒。
提婆者，斛飯王兒。
釋魔男者，是甘露飯王兒。
此名在家外眷屬也。
言出家眷屬者，與佛作弟子故名內眷屬也。 ^257b29

上來雖有四句不同，廣明厭苦緣竟。 ^257c23

五、就欣淨緣中即有其八。
一、從唯願世尊為我廣說下，至濁惡世也已來，正明夫人通請所求。
別標苦界，此明夫人遇自身苦覺世非常。
六道同然，無有安心之地。
此聞佛說淨土無生，願捨穢身證彼無為之樂。 ^257c25

二、從此濁惡處下，至不見惡人已來，正明夫人舉出所厭之境。
此明閻浮總惡，未有一處可貪。
但以幻惑愚夫，飲斯長苦。
言此濁惡處者，正明苦界也。
又明器世間，亦是眾生依報處，亦名眾生所依處也。
言地獄等已下，三品惡果最重也。
言盈滿者，此三苦聚非直獨指閻浮，娑婆亦皆遍有，故言盈滿。
言多不善聚者，此明三界六道不同種類恒沙，隨心差別。
經云：業能莊識，世世處處各趣隨緣受果報，對面不相知。
言願我未來已下，此明夫人真心徹到，
厭苦娑婆，欣樂無為，永歸常樂。
但無為之境，不可輕爾即階。
苦惱娑婆，無由輒然得離。
自非發金剛之志，永絕生死之元。
若不親從慈尊，何能勉斯長歎。
然願我未來不聞惡聲惡人者，此明如闍王、
調達殺父破僧及惡聲等，願亦不聞不見。
但闍王既是親生之子，上於父母起於殺心，何況疎人而不相害？
是故夫人不簡親疎，總皆頓捨。 ^257c29

三、從今向世尊下，至懺悔已來，正明夫人淨土妙處非善不生。
恐有餘愆，障不得往。
是以求哀更須懺悔。 ^258a19

四、從唯願佛日下，至清淨業處已來，正明夫人通請去行。
此明夫人上即通請生處，今亦通請得生之行。
言佛日者，法喻雙標也。
譬如日出，眾闇盡除。
佛智輝光，無明之夜日朗。
言教我觀於清淨已下，正明既能厭穢欣淨，
若為安心注想，得生清淨處也。 ^258a22

五、從爾時世尊放眉間光下，至令韋提見已來，正明世尊廣現淨土酬前通請。
此明世尊以見夫人廣求淨土，如來即放眉間光照十方國，
以光攝國，還來頂上化作金臺，如須彌山。
如之言似，似須彌山，此山腰細上闊，所有佛國並於中現。
種種不同，莊嚴有異。
佛神力故，了了分明，加備韋提，盡皆得見。 ^258a27

問曰：「韋提上請為我廣說無憂之處，佛今何故不為廣說？
乃為金臺普現者有何意也？」 ^258b6

答曰：「此彰如來意密也。
然韋提發言致請，即是廣開淨土之門，
若為之總說，恐彼不見心猶致惑。
是以一一顯現，對彼眼前，信彼所須，隨心自選。」 ^258b8

六、從時韋提白佛下，至皆有光明已來，
正明夫人總領所現，感荷佛恩。
此明夫人總見十方佛國，並悉精華。
欲比極樂莊嚴，全非比況。
故云我今樂生安樂國也。 ^258b11

問曰：「十方諸佛斷惑無殊，行畢果圓亦應無二。
何以一種淨土，即有斯優劣也？」 ^258b15

答曰：「佛是法王，神通自在，優之與劣非凡惑所知。
隱顯隨機，望存化益，或可故隱彼為優，獨顯西方為勝。」 ^258b17

七、從我今樂生彌陀已下，正明夫人別選所求。
此明彌陀本國四十八願，願願皆發增上勝因。
依因起於勝行，依行感於勝果，依果感成勝報，
依報感成極樂，依樂顯通悲化，依於悲化，顯開智慧之門。
然悲心無盡，智亦無窮。
悲智雙行，即廣開甘露。
因茲法潤，普攝群生也。
諸餘經典勸處彌多，眾聖齊心皆同指讚，
有此因緣，致使如來密遣夫人別選也。 ^258b19

八、從唯願世尊已下，正明夫人請求別行。
此明韋提既選得生處，還修別行勵己注心，必望往益。
言教我思惟者，即是定前方便，思想憶念彼國依正二報、四種莊嚴也。
言教我正受者，此明因前思想漸漸微細覺想俱亡，
唯有定心與前境合，名為正受。
此中略已料簡，至下觀門更當廣辯。
應知。 ^258b27

上來雖有八句不同，廣明欣淨緣竟。 ^258c5

六、就散善顯行緣中，即有其五。
一、從爾時世尊即便微笑下，至成那含已來，正明光益父王。
此明如來以見夫人願生極樂，更請得生之行，
稱佛本心，又顯彌陀願意，因斯二請，廣開淨土之門。
非直韋提得去，有識聞之皆往。
有斯益故，所以如來微笑也。
言有五色光從佛口出者，此明一切諸佛心口常威儀法爾，
凡所出光必有利益。
言一一光照頻婆頂者，正明口光不照餘方，唯照王頂。
然佛光隨身出處必皆有益。
佛足下放光，即照益地獄道。
若光從膝出，照益畜生道。
若光從陰藏出，照益鬼神道。
若光從臍出，照益脩羅道。
光從心出，照益於人道。
若光從口出，照益二乘之人。
若光從眉間出，照益大乘人。
今明此光從口出，直照王頂者，即授其小果。
若光從眉間出，即從佛頂入者，即授菩薩記也。
如斯義者廣多無量，不可具述。
言爾時大王雖在幽閉已下，正明父王蒙光照頂，
心眼得開，障隔雖多，自然相見。
斯乃因光見佛，非意所期。
致敬歸依，即超證第三之果。 ^258c7

二、從爾時世尊下，至廣說眾譬已來，正明答前夫人別選所求之行。
此明如來從上耆闍沒、王宮出，訖至此文，
世尊默然而坐，總未言說。
但中間夫人懺悔、請問，放光、現國等，乃是阿難從佛王宮見此因緣，
事了還山傳向耆闍大眾說如上事，始有此文。
亦非是無時佛語也。
應知。言爾時世尊告韋提已下，正明告命許說也。
言阿彌陀佛不遠者，正明標境以住心，即有其三。
一明分齊不遠，從此超過十萬億剎即是彌陀之國。
二明道里雖遙，去時一念即到。
三明韋提等及未來有緣眾生注心觀念，
定境相應，行人自然常見。
有斯三義故云不遠也。
言汝當繫念已下，正明凡惑障深心多散動，
若不頓捨攀緣，淨境無由得現。
此即正教安心住行，若依此法名為淨業成也。
言我今為汝已下，此明機緣未具不可偏說定門。
佛更觀機自開三福之行。 ^258c27

三、從亦令未來世下，至極樂國土已來，正明舉機勸修得益。
此明夫人所請利益彌深，及未來迴心皆到。 ^259a16

四、從欲生彼國者下，至名為淨業已來，正明勸修三福之行。
此明一切眾生機有二種：一者定，二者散。
若依定行即攝生不盡，是以如來方便顯開三福，以應散動根機。
言欲生彼國者，標指所歸也。 ^259a18

言當修三福者，總標行門也。
云何名三？一者孝養父母。
即有其四。一言孝養父母者，此明一切凡夫皆藉緣而生。
云何藉緣？或有化生，或有濕生，或有卵生，或有胎生。
此四生中各各復有四生，如經廣說，但是相因而生即有父母。
既有父母，即有大恩，若無父者能生之因即闕，
若無母者所生之緣即乖，若二人俱無即失託生之地，要須父母緣具方有受身之處。
既欲受身，以自業識為內因，以父母精血為外緣，
因緣和合故有此身，以斯義故父母恩重。
母懷胎已經於十月，行住坐臥常生苦惱，復憂產時死難。
若生已，經於三年恒常眠屎臥尿，床被衣服皆亦不淨。
及其長大愛婦親兒，於父母處反生憎疾、
不行恩孝者，即與畜生無異也。
又父母者，世間福田之極也。
佛者，即是出世福田之極也。
然佛在世時，遇值時年飢儉，人皆餓死白骨縱橫，諸比丘等乞食難得。
於時世尊待比丘等去後，獨自入城乞食，
從旦至中門門喚乞，無與食者，佛還空鉢而歸。
明日復去又還不得，後日復去又亦不得。
忽有一比丘道逢見佛，顏色異常似有飢相，
即問佛言：「世尊！今已食竟也？」
佛言：「比丘，我經三日已來乞食不得一匙，
我今飢虛無力，能共汝語。」
比丘聞佛語已，悲淚不能自勝，即自念言：
「佛是無上福田、眾生覆護，我此三衣賣却，
買取一鉢飯奉上於佛，今正是時也。」
作是念已即買得一鉢飯，急將上佛。
佛知而故問言：「比丘，時年飢儉人皆餓死，汝今何處得此一鉢純色飯來？」
比丘如前具白世尊。
佛又言：「比丘，三衣者即是三世諸佛之幢相，
此衣因緣極尊極重極恩，汝今易得此飯與我者，
大領汝好心，我不消此飯也。」
比丘重白佛言：「佛是三界福田、聖中之極，
尚言不消者，除佛已外誰能消也？」
佛言：「比丘，汝有父母已不？」
答言：「有。」「汝將供養父母去。」
比丘言：「佛尚云不消，我父母豈能消也？」
佛言：「得消。何以故？
父母能生汝身，於汝有大重恩，為此得消。」
佛又問比丘：「汝父母有信佛心不？」
比丘言：「都無信心。」
佛言：「今有信心。見汝與飯大生歡喜，因此即發信心。
先教受三歸依，即能消此食也。」
時比丘既受佛教愍仰而去。
以此義故，大須孝養父母。
又佛母摩耶生佛，經七日已即死，生忉利天。
佛後成道，至四月十五日，即向忉利天一夏為母說法，為報十月懷胎之恩。
佛尚自收恩孝養父母，何況凡夫而不孝養。
故知父母恩深極重也。 ^259a23

奉事師長者，此明教示禮節，學識成德，
因行無虧，乃至成佛，此猶師之善友力也。
此之大恩最須敬重，然父母及師長者名為敬上行也。 ^259c13

言慈心不殺者，此明一切眾生皆以命為本。
若見惡緣怖走藏避者，但為護命也。
經云：「一切諸眾生無不愛壽命，勿殺勿行杖，恕己可為喻。」
即為證也。 ^259c16

言修十善業者，此明十惡之中殺業最惡，故列之在初。
十善之中長命最善，故以之相對也。
已下九惡九善者，至下九品中，次應廣述。
此明世善，又名慈下行也。 ^259c19

二、言受持三歸者，此明世善輕微，感報不具。
戒德巍巍，能感菩提之果。
但眾生歸信，從淺至深。
先受三歸，後教眾戒。
言具足眾戒者，然戒有多種，或三歸戒，
或五戒、八戒、十善戒、二百二十戒、五百戒、
沙彌戒，或菩薩三聚戒、十無盡戒等，故名具足眾戒也。
又一一戒品中亦有少分戒、多分戒、全分戒也。
言不犯威儀者，此明身口意業，行住坐臥，能與一切戒作方便威儀也。
若輕重麁細，皆能護持。
犯即悔過，故云不犯威儀。
此名戒善也。 ^259c23

三、言發菩提心者，此明眾生欣心趣大，不可淺發小因。
自非廣發弘心，何能得與菩提相會。
唯願我身，身同虛空，心齊法界，盡眾生性。
我以身業恭敬供養禮拜，迎送來去，運度令盡。
又我以口業讚歎說法，皆受我化，言下得道者令盡。
又我以意業入定觀察，分身法界，應機而度，無一不盡。
我發此願，運運增長猶如虛空，無處不遍，
行流無盡徹窮後際，身無疲倦心無厭足。
又言菩提者，即是佛果之名。
又言心者，即是眾生能求之心。
故云發菩提心也。 ^260a4

四、言深信因果者，即有其二。
一明世間苦樂因果，若作苦因即感苦果，
若作樂因即感樂果，如似以印印泥印壞文成，不得疑也。
言讀誦大乘者，此明經教，喻之如鏡。
數讀數尋，開發智慧。
若智慧眼開，即能厭苦欣樂涅槃等也。
言勸進行者，此明苦法如毒，惡法如刀，流轉三有損害眾生。
今既善如明鏡，法如甘露。
鏡即照正道以歸真，甘露即注法雨而無竭。
欲使含靈受潤，等會法流，為此因緣，故須相勸。
言如此三事已下，總結成上行也。 ^260a15

五、從佛告韋提下，至正因已來，明其引聖勵凡。
但能決定注心，必往無疑。 ^260a26

上來雖有五句不同，廣明散善顯行緣竟。 ^260a27

七、就定善示觀緣中，即有其七。
一、從佛告阿難下，至清淨業已來，正明勅聽許說。
此明韋提前請願生極樂，又請得生之行，如來已許。
今就此文，正欲開顯正受之方便。
此乃因緣極要，利益處深。
曠劫希聞，如今始說。
為斯義故，致使如來總命二人。
言告阿難者，我今欲開說淨土之門，汝好傳持莫令遺失。
言告韋提者，汝是請法之人，我今欲說，汝好審聽思量諦受莫令錯失。
言為未來世一切眾生者，但如來臨化偏為常沒眾生，
今既等布慈雲，望欲普沾來潤。
言為煩惱賊害者，此明凡夫障重妄愛迷深。
不謂三惡火坑，闇在人之足下，隨緣起行，擬作進道資糧。
何其六賊知聞，競來侵奪。
今既失此法財，何得無憂苦也。
言說清淨業者，此明如來以見眾生罪故，
為說懺悔之方，欲令相續斷除，畢竟永令清淨。
又言清淨者，依下觀門，專心念佛，注想西方，
念念罪除，故清淨也。 ^260a29

二、從善哉已下，正明夫人問當聖意。 ^260b18

三、從阿難汝當受持下，至宣說佛語已來，正明勸持勸說此法深要好須流布。
此明如來前則總告令安心聽受，此文則別勅阿難受持勿忘，
廣多人處為說流行。
言佛語者，此明如來曠劫已除口過，隨有言說，一切聞者自然生信。 ^260b19

四、從如來今者下，至得無生忍已來，正明勸修得益之相。
此明如來欲為夫人及未來等，顯觀方便，
注想西方，捨厭娑婆，貪欣極樂。
言以佛力故已下，此明眾生業障觸目生盲，
指掌謂遠，他方隔竹篾即踰之千里。
豈況凡夫分外，諸佛境內闚心，自非聖力冥加，彼國何由得覩？
言如執明鏡自見面像已下，此明夫人及眾生等入觀住心，
凝神不捨，心境相應悉皆顯現，當境現時，如似鏡中見物無異也。
言心歡喜故得忍者，此明阿彌陀佛國清淨光明忽現眼前，
何勝踊躍。因茲喜故即得無生之忍，亦名喜忍，
亦名悟忍，亦名信忍。
此乃玄談，未標得處。
欲令夫人等悕心此益，勇猛專精心想見時，方應悟忍。
此多是十信中忍，非解行已上忍也。 ^260b24

五、從佛告韋提下，至令汝得見已來，正明夫人是凡非聖。
由非聖故，仰惟聖力冥加，彼國雖遙得覩。
此明如來恐眾生置惑，謂言夫人是聖非凡。
由起疑故，即自生怯弱。
然韋提現是菩薩，假示凡身。
我等罪人，無由比及。
為斷此疑，故言汝是凡夫也。
言心想羸劣者，由是凡故曾無大志也。
言未得天眼者，此明夫人肉眼，所見遠近，不足為言。
況淨土彌遙，云何可見？
言諸佛如來有異方便已下，此明若依心所見國土莊嚴者，
非汝凡能普，悉歸功於佛也。 ^260c11

六、從時韋提白佛下，至見彼國土已來，
明其夫人重牒前恩，欲生起後問之意。
此明夫人領解佛意，如上光臺所見，謂是己能。
向見世尊開示，始知是佛方便之恩。
若爾者，佛今在世，眾生蒙念，可使得見西方。
佛若涅槃，不蒙加備者，云何得見也。 ^260c21

七、從若佛滅後下，至極樂世界已來，正明夫人悲心為物，
同己往生，永逝娑婆，長遊安樂。
此明如來期心運度，徹窮後際而未休。
但以世代時移，群情淺促，故使如來減永生之壽，
泯長劫以類人年，攝憍慢以示無常，化剛強同歸於磨滅。
故云若佛滅後也。
言諸眾生者，此明如來息化，眾生無處歸依。
蠢蠢周慞，縱橫走於六道。
言濁惡不善者，此明五濁也。
一者劫濁，二者眾生濁，三者見濁，四者煩惱濁，五者命濁。
言劫濁者，然劫實非是濁，當劫減時諸惡加增也。
言眾生濁者，劫若初成，眾生純善；劫若末時，眾生十惡彌盛也。
言見濁者，自身眾惡總變為善，他上無非見為不是也。
言煩惱濁者，當今劫末眾生惡性難親，隨對六根貪瞋競起也。
言命濁者，由前見惱二濁，多行殺害無慈恩養，
既行斷命之苦因、欲受長年之果者，何由可得也。
然濁者，體非是善。
今略指五濁義竟。 ^260c27

言五苦所逼者。八苦中取生苦、老苦、病苦、
死苦、愛別苦，此名五苦也。
更加三苦即成八苦。
一者五陰盛苦，二者求不得苦，三者怨憎會苦，總名八苦也。
此五濁、五苦、八苦等，通六道受，未有無者，常逼惱之。
若不受此苦者，即非凡數攝也。
言云何當見已下，此明夫人舉出苦機。
此等罪業極深，又不見佛，不蒙加備，云何見於彼國也。 ^261a16

上來雖有七句不同，廣明定善示觀緣竟。 ^261a24

初明證信序，次明化前序，後明發起序。
上來雖有三序不同，總明序分竟。
觀經序分義卷第二
 ^261a26
